
Vienoms dienoms nebūdavo galo, kitos mirdavo net negi- 
musios. Ji pabudo deginama vilties, kuri išblėso, vos tik ji 
spėjo ją pajusti. Ją vėl užgriuvo pasaulis. Gyvenimas vėl ta- 
po atsitiktiniais trupiniais, tarsi aklai vištai grūdas. 

Zo Koler pakilo markstydamasi, ranka švelniai prilaiky- 
dama nusvirusias krūtis, kaip žmogus laiko paukštį palūžu- 
siu sparnu. Kitą ranką įspraudė tarp šlaunų. Ji regėjo fleg- 
matišką viduržiemio šviesą, besiliejančią pro užtrauktas 
užuolaidas. 

Gatvėje, žinojo, jos laukia švininė diena, be saulės, su 
slegiančiu dangumi. Oras trenks siera. Iš gatvės sklido 
transporto ūžesys, dusliai trinksėjo kažkur darinėjamos du- 
rys. Miegamojo kampe pašaipiai šnypštė radiatorius. Ji įsi- 
spoksojo į lubas ir su nerimu įsiklausė į savo kūną, burdama 
ateitį iš vidaus organų: putlių organų, tvinksinčio pulso, ve- 
nomis čiurlenančio nesveiko kraujo. 

Ji nusimetė antklodę, nuleido kojas ant grindų; judėjo 
atsargiai, neduokdie kas nors įgels, sumanys grybštelėti. Sė- 
dėjo žiovaudama, suglobusi rankomis pečius, palinkusi į 
priekį. 

— Ketvirtadienis, - garsiai pasakė tuščiam kambariui. — 
Kovo tryliktoji. 

Balsas buvo prikimęs, svetimas. Ji išsitiesė, atsikrenkštė 
ir vėl pabandė: 


— Ketvirtadienis. Kovo tryliktoji. 

Jau geriau. Balsas kimus, bet stiprus ir ryžtingas. Beveik 
kaip vyro. Nuoga ji atsistojo, išsitiesė, krumpliais stuktelėjo į 
galvą. Akimirką susvyravo ir griebėsi lovagalio, kad nepar- 
griūtų. Paskui svaigimas praėjo, ir ji vėl tvirtai stovėjo ant 
kojų. 

— Tarsi koks svaiginantis prakeiksmas, - tarė ji daktarui 
Starkui. - Jaučiuosi taip, tarsi virsčiau iš kojų. 

— Ir kiek tai trunka? - Daktaras dėliojo ant stalo popic- 
rius ir įją nežiūrėjo. - Kelias minutes? 

— Trumpiau. Tik kelias sekundes. 

— Dažnai užeina? 

— Na... retkarčiais. 

— Prieš pat mėnesines? 

Ji akimirką susimąstė. 

— Taip, - tarė, - teisingai. Prieš prasidedant spazmams. 

Tada jis pakėlė galvą. 

— Nėra dėl ko nerimauti, - nuramino. 

Bet ji nerimavo. Jai nepatiko tas orientacijos erdvėje pra- 
radimas, kai ji negali savęs valdyti. 

Nutipenusi į virtuvę, įjungė iš vakaro paruoštą elektrinį 
kavos virimo aparatą. Paskui - į vonios kambarį nusišla- 
pinti. Prieš nuleisdama vandenį įdėmiai pasižiūrėjo į šlapi- 
mo spalvą. Jis jai pasirodė blyškios auksinės spalvos, lyg 

rumzlinokas, ir ji pamanė, ar nevertėtų paskambinti dr. 
Starkui. 

Vėl atgal į miegamąjį: kelios minutės mankštos kaulams 
išjudinti. Pratimus darė lėtai, beveik apatiškai. Nelenkdama 
kelių pasilenkė žemyn, atsirėmė delnais į grindis. Paskui 
kiek galėdama smarkiau atsilošė, ištempdama nugarą. Ištie- 
susi rankas suko liemenį kairėn, dešinėn. Pasukinėjo galvą. 
Kopuliaciniais judesiais stūmė dubenį pirmyn ir atgal: tai 


buvo pratimas, kurio ji niekada nematė knygose, bet šventai 
tikėjo, kad jis švelnina menstruacinius dieglius. 

Grįžo į vonios kambarį, išsivalė dantis, pamasažavo dan- 
tenas. Užlipo ant svarstyklių. Nuo tos dienos, kai ištekėjo, 
jos svoris nekito daugiau kaip trimis svarais. 

Jausdama besiartinančias mėnesines, pasileido iš dušo 
kick karštesnį vandenį negu paprastai. Išsimuilavo muilu, 
kurio reklama skelbė, kad jame esama drėkinančio kremo, 
padarančio odą švelnią ir elastingą. Ji tikėjo, kad tai tiesa. 

Kūną muilavo kruopščiai ir rūpestingai, nors prausėsi po 
dušu prieš eidama miegoti. Šluostydamasi vienu iš savo 
rankšluosčių su mėlynais dryžiais, kurį pavogė iš savo vicš- 
bučio, ji žiūrinėjo lygias, be plaukų kojas su gailesčiu, kurio 
pati nemokėjo paaiškinti. 

Palenkusi galvą įdėmiai pažiūrėjo į tarpkojį: taip, ten bola- 
vo du žili plaukai; juos išvydo pirmą kartą. Šūktelėjusi iš nusi- 
minimo paėmė iš spintelės manikiūro žirklutes ir išpešė plau- 
kelius. Pasidėjusi ant delno prikišo prie akių. Sidabro gijos. 

Miegamajame įjungė prie lovos radiją, susirado stotį 
WOXR. Oro prognozė nieko gero nežadėjo: apsiniaukę, ga- 
li palyti, oro temperatūra apie keturiasdešimt. Diktoriaus 
balsas buvo panašus į Keneto, ir ji pagalvojo, ar laiku gaus 
alimentų čekį. 

Ji greitai apsirengė. Balta medvilninė liemenėlė ir kel- 
naitės. Nepernelyg peršviečiamos pilkšvos pėdkelnės. Že- 
makulniai suvarstomi batai, baltas megztinis aukštu kaklu, 
tvido sijonas su plačiu rauktos odos diržu. Jos makiažas bu- 
vo minimalus ir vos matomas. Prie veidrodžio ji praleisdavo 
kiek imanoma mažiau laiko. Trumpiems rusviems plaukams 
tereikėjo kelių brūkštelėjimų. 

Spintelėje virš kriauklės Zo Koler laikė vaistus, vitami- 
nus ir mineralines medžiagas, tabletes, maisto priedus, 


skausmą malšinančius ir raminančius preparatus - kolekci- 
ją, kuri buvo per didelė vonios spintai. 

Ant durų vidinės pusės lipnia juostele buvo priklijuotas 
grafikas, rodantis, ką reikia gerti kiekvieną mėnesio dieną: 
ką kasdien, ką kas antrą dieną, dukart per savaitę, kas antrą 
savaitę, kartą per mėnesį. Kartais sąrašas pasipildydavo 
naujais vaistais. Nė vienas nebuvo išbrauktas. 

Ji prisipylė sklidiną stiklinę šaldytų greipfruto sulčių, ku- 
rias pirkdavosi kvortos buteliais. Šį ketvirtadienio rytą, kovo 
tryliktąją, siurbčiodama sultis, ji nurijo vitaminus A, C, E ir 
B12, geležies ir cinko tabletes, midolo tabletę, du anacinus, 
alfalfos tabletę, kapsulę, kuri, pasak aprašymo, turėjo daug 
lecitino, dar jodo tabletę, vieną tabletę raminamųjų, tabletę 
rūgštingumą mažinančių vaistų, kuri turėjo būti tirpinama 
burnoje, bet ji ją sukramtė ir nurijo. 

"Tada su pirmuoju puodeliu kavos suvalgė kvietinį skre- 
butį be sviesto. Įsimetė į kavą gabaliuką ledo, kad kava grei- 
čiau atauštų ir ji galėtų išgerti ją vienu gurkšniu. Gerdama 
antrąjį puodelį, taip pat su ledu, surūkė cigaretę, kurios re- 
klama skelbė, kad tai mažiausiai dervų turinčios cigaretės 
pasaulyje. 

Sumetė pusryčių indus į kriauklę ir paliko išplauti vaka- 
rui. Virtuvė buvo pereinama, ir ji pro kitas duris išėjo į sve- 
tainę, dabar judėdama greičiau ir tikslingiau. 

Iš spintos prieškambaryje nusikabino apsiaustą. Tai buvo 
ilgas, juodas česterfildas su pilko velveto apykakle. Pasitikri- 
no juodos rankinės turinį: raktai, piniginė, dar šis bei tas, 
dujų balionėlis, draudžiamas naudoti Niujorke, bet jį jai nu- 
pirko Everetas Pinknis, ir šveicariškas kariškas lenktinis pei- 
lis raudonomis kriaunomis, su dviem geležtėmis, dilde, yla, 
mažomis žirklutėmis ir butelių atidarikliu. 

Ji žvilgtelėjo pro durų akutę: atrodė, kad koridorius tuš- 
čias. Atšovė skląstį, nuėmė grandinėlę, atrakino spyną ir pa- 


lengva pravėrė duris. Nė gyvos dvasios. Užrakinusi abi durų 
spynas, išsikvietė liftą ir ėmė nervingai laukti. 

Viena nusileido į vestibiulį, greitu žingsniu nuėjo pro du- 
ris ant šaligatvio. Leo, durininkas, šveitė žalvarines lenteles 
su pirmame aukšte gyvenančių penkių gydytojų ir psichiatrų 
pavardėmis. 

— Labas rytas, panele Koler, - tarė Leo. 

Ji šyptelėjo jam ir pasuko į vakarus Madisono aveniu 
link. Ėjo greitai, pasišokinėdama, nesidairydama nei į kairę, 
nei į dešinę, nepakeldama akių į sutiktus praeivius. Bet jie 
irgi nežiūrėjo įją. Kur ten, ji žinojo, kad jie net nepakėlė įją 
akių. 


Viešbutis „Granger“, stačiai pastatytas karstas, buvo įsi- 
spraudęs Madisono aveniu tarp dviejų plieno ir stiklo dan- 
goraižių, tarp 46-osi0s ir 47-0sios gatvių. Įėjimas į viešbutį, 
įrėmintas dviem margo marmuro kolonomis, būtų labiau 
pritikęs senoviniam džentelmenų klubui, kurio nariai kiurk- 
so prie atverstų „Wall Street Journal“, o livrėjuoti liokajai 
nešioja sidabrinius padėklus su šerio taurėmis. 

Tikrovė buvo labai panaši. „Granger“ buvo pastatytas 
1912 metais, ir nors kartais pagražinamas, niekad nebuvo 
„modernizuojamas“ ar „šiuolaikinamas“. Niūrioje koktei- 
lių salėje vis dar reikėdavo varpeliu iškviesti padavėją; 
plastmasių ir chromo buvo atsisakyta, ir visame pirmajame 
aukšte - vestibiulyje, prie registratūros, poilsio kambaryje, 
restorane ir tarnybinėse patalpose - tvyrojo sunkus, rūgš- 
tokas senų kilimų, priplėkusių užuolaidų ir pernelyg dide- 
lio skaičiaus užgesintų cigarų kvapas. 

Nepaisant to, „Granger“ buvo populiarus, nes dauguma 
iš 283 kambarių ir butų buvo visiems metams užsakoma 
miesto centre įsikūrusių kompanijų - mieste nakvojančių 
darbuotojų ir iš kitur atvykusių klientų patogumui. Tie kam- 


bariai atvykėliams iš kitur dažnai būdavo užsakomi prieš 
metus, nes buvo dideli ir patogūs, aptarnavimas malonus, 
kainos nuosaikios, o restoranas, pasak kalbų, turėjo trečiąjį 
pagal gerumą vyno rūsį Niujorke. 

Tik „Granger“ viešbutyje buvo išlikusi biliardinė, nors jo- 
je testovėjo vienintelis stalas su įplyšusiu ir išblukusiu fetru. 

Per beveik septyniasdešimt gyvavimo metų „Granger“, 
kaip ir kiti viešbučiai, turėjo sukaupęs savąją dalį tragedijų 
ir smurto atvejų. Širdies smūgiai. Insultai. Dvi žmogžudys- 
tės. Aštuonios savižudybės, iš kurių trys - šuoliai pro viršuti- 
nių aukštų langus. 

1932 metais svečias restorane mirtinai užspringo žuvies 
ašaka. 

1949-aisiais du ponai, gyvenę viename numeryje aš- 
tuntame aukšte, prisirijo barbitūratų ir buvo rasti negyvi — 
nuogi vienas kito glėbyje. 

1953-iaisiais atsitiko ypač negražus įvykis, kai įniršęs vy- 
ras išlaužė 1208-0j0 kambario duris, kur jo žmona su meilu- 
Žiu lovoje giedojo „Dieve, laimink Ameriką“. Jis jiems nieko 
nedarė, bet stačia galva nėrė pro artimiausią langą ir užsi- 
mušė ant Madisono aveniu grindinio, bjauriai nuskėlęs dalį 
matinio stiklo stogelio virš įėjimo. 

1968-aisiais dideliame trečio aukšto bute ivyko susišau- 
dymas. Vienas žmogus žuvo, vienas buvo sužeistas, o kelne- 
ris, tuo metu buvęs kambaryje, užsidirbo gėdingą kulkos 
žaizdą į sėdmenis. Viešbučio savininkai bematant nutraukė 
nuomos sutartį, nes straipsnis apie dorovę nuomos sutartyse 
„Granger“ viešbutyje buvo laikomas ypač svarbiu. Tačiau 
nepaisant šių pavienių įvykių, „Granger“ buvo konservatyvi 
įstaiga, priimanti senus, gerai pažįstamus klientus, o dažnai 
ir jų vaikus ir vaikaičius. 

Apsaugos tarnyba buvo neskaitlinga, ir didžiausias jos 

rūpestis buvo išgrūsti į gatvę girtuoklėlius ir valkatas, už- 
klystančius iš Madisono aveniu, mandagiai išprašyti akivaiZ- 
džias prostitutes, tvarkyti paliktų ir pamestų daiktų Žurnalą. 
Pastarasis darbas varė iš proto visus metropolijos viešbučius. 

Zo Koler, atžingsniavusi iš savo buto Rytų 39-ojoje gat- 
vėje, Įėjo į „Granger“ viešbuti Šval. 46 min. ryto. Ji linktelė- 
jo galvą durininkui, nešikams, pradedančiai darbą dieninei 
registratūros pamainai. 

Žengė pro duris su užrašu „Tarnybinis įėjimas“ ir nuėjo 
koridoriumi į nedideles patalpas, kuriose buvo įsikūrusi ap- 
saugos tarnyba. Kaip paprastai, Barnis Makmilanas, dirbęs 
nuo pirmos nakties iki devynių ryto, miegojo ant odinės ku- 
šetės Evereto Pinknio kabinete. Ji papurtė jį ir pažadino. Tai 
buvo apkūnus vyriškis, ne per daug švarus, ir jai buvo nema- 
lonu prie jo liestis. 

— Ką? - tarė jis. 

— Kelkis, - pasakė ji. - Tu turi budėti. 

— Aha, - pasakė jis atsisėsdamas, žiovaudamas ir čepsė- 
damas. - Gal išvirtum kavos, pupyt? 

Ji pažiūrėjo į jį. 

— Ne, - tvirtai atsakė. 

— Gal išvirtum kavos, Zo? 

— Štai taip geriau. Danišką? 

— Kodėl gi ne? Su džiovintomis slyvomis ar ką jie ten turi... 

— Kas nors įdomaus? 

— Ne, - atsakė jis. - Pora girtuoklių dainavo devintame 
aukšte. Turbūt viskas. Rami naktis. Tokios man patinka. 

Ji pasikabino paltą kabykloje. Įsidėjo piniginę į apatinį 
savo rašomojo stalo stalčių, o iš plataus viršutinio stalčiaus 
ištraukė tamsiai lakuotą didelį japoniško stiliaus padėklą. 
Išėjo tuo pačiu keliu, pro vestibiulį, kokteilių salę, pasuko 
koridoriumi, vedančiu į virtuvę. 

Čia visi triūsė prie pusryčių - restorano salei, užsaky- 
mams į kambarius, ir niekas jos neužkalbino. Kartais jai at- 
rodydavo, kad yra nematoma. Pripylė du puodelius juodos 
kavos Barniui ir sau. Daniški sumuštiniai ir pyragaičiai su 
įdaru atrodė nekaip, todėl ji išrinko Barniui spurgas. Jis su- 
valgys viską. 

Nusinešė prikrautą padėklą atgal į apsaugos tarnybos pa- 
talpas. Everetas Pinknis jau buvo atėjęs. Jie su Makmilanu 
sėdėjo priešingose Pinknio stalo pusėse, užkėlę ant jo kojas. 
Garsiai juokėsi, bet nutilo ir nuleido kojas, kai įėjo Zo. Pin- 
knis pasilabino, ir abu mandagiai padėkojo už rytmetinę ka- 
vą. Kai ji atsidūrė savo kabinete, vėl išgirdo juoką. 

Įtarė, kad galbūt juokiamasi iš jos, ir pasižiūrėjo žemyn, 
norėdama įsitikinti, ar nėra dėmių ant megztinio ir sijono, 
ar užsegtas diržas, ar nesuplyšo pėdkelnės. Ne, viskas ge- 
rai, bet... 

Ji kaip styga sėdėjo prie savo stalo ir siurbčiojo kavą. 
Klausėsi dviejų vyrų balsų dudenimo ir viešbučio dūzgimo. 
Galji tikrai nematoma, pamanė. Gal ji visai neegzistuoja? 

Zo Koler nebuvo nei viena, nei kita: nei aukšta, nei že- 
ma, nei šviesiaplaukė, nei tamsiaplaukė, nei liesa, nei apkū- 
ni. Jai stigo gelbstinčio išvaizdą išganingo trūkumo. 

Paskutiniojo kivirčo metu, po kurio Kenetas su trenksmu 
išėjo iš namų, jis įniršęs ir nusivylęs sušuko: „Tavęs neįma- 
noma apibūdinti! Tu tiesiog tuščia vieta!“ 

Jos matiniai plaukai buvo trumpai kirpti: tiesūs kirpčiai 
ant kaktos, plaukai perskirti per vidurį krito ant abiejų ausų. 
Ji nekeitė šukuosenos nuo koledžo laikų. Plaukai jai tiko kaip 
perukas; buvo lygūs, be jokios garbanėlės, tarsi juos būtų bu- 
vę galima suimti, nukelti ir pamatyti vienuolės ar šnipo plikę. 

Veidas trikampio formos, užsibaigiantis smailu smakru. 
Akys apyrusvės, kaip ir plaukai, be gilumo ir kibirkšties. 

Akių obuoliai mažumėlę išsišovę, antakiai dar blyškesni ir 
ploni. Lūpos praviros. Sumanus makiažas galėjo sušvelninti 
jų liniją, bet kam to reikia? 

Darbe, būnant tarp Žmonių, jos veidas atrodė tarsi iškal- 
tas akmenyje, pastėręs. Ji retai šypsodavosi - šypsena tik 
šmėkšteldavo. Kai kas laikė ją išdidžia, rimta, nuobodžia. Jie 
klydo. Niekas nežinojo tiesos. 

Jai netrukus sukaks trisdešimt septyneri, ir nors ji mankš- 
tinosi priešokiais, jos kūnas išliko jaunas, su lygiais raumeni- 
mis. Pilvas pakankamai plokščias, sėdmenys dailūs. Šlaunys 
nesuglebusios, krūtinės Iąstą ir klubus skyrė švelnus talijos 
įlinkis. 

Daktaras Starkas tikino, kad išskyrus lengvai valdomas 
negalias ir menstruacinius skausmus, ji buvo puikios svei- 
katos. 

Bet ji žinojo geriau. Jos niekas nemylėjo ir ji nesukeldavo 
pagarbos jausmo. Argi tai ne liga? 

Gal ji neišvaizdi, net pilka, nes vaidmeniui, kurį ji vaidi- 
no, stigo gyvenimo jėgos. Nemadingi drabužiai. Praktiška 
avalynė. Nuleistos akys, drovi šypsena. 

Štai čia ir slypėjo triukas. Viskas aplink tebuvo erzelynė. 
Dabar, po tiekos metų, ji mulkino pasaulį. Ji darė savąją 
pergalės įrantą. 

Barnis Makmilanas išėjo, mostelėdamas jai ranka, kai 
ėjo per jos kambarį. 

— Atia, - pasakė jis. 

Ji suskirstė dienos darbus. Apsaugos tarnybos grafikas 
kitai savaitei, laiškai išvykusiems ir asmeninius daiktus kam- 
bariuose pamiršusiems svečiams, smulkių išlaidų čekiai bu- 
halterijai. 

Ji žinojo, kad tam darbui vargu ar reikia aštuonių valan- 
dų. Bet išmoko neskubėti, visada atrodyti užsiėmusi, nekris- 


13 


tiį akis, kad jokiam valdininkui nekiltų abejonės dėl jos rei- 
kalingumo viešbutyje. 

Ji nejautė kaltės dėl naudojimosi šia sinekūra. Jai mokė- 
davo mažiau nei 200 dolerių per savaitę. Padoriai gyventi jai 
leido tik alimentai ir kasmetinės perlaidos iš motinos ir tė- 
vo - po 3000 dolerių. Ji turėjo kuklią taupomąją sąskaitą, ei- 
namąją sąskaitą ir pluoštą neapmokestinamų municipalite- 
to obligacijų. 

Pinigų nešvaistė, bet ir nevaržė savęs. Bet kas, užmetęs 
žvilgsnį į jos spintos gelmes arba į baltinius komodos apati- 
niame stalčiuje, būtų turėjęs su tuo sutikti: ji neskriaudė sa- 
vęs - turėjo, ką norėjo ir ko jai reikėjo. 

Everetas Pinknis stabtelėjo praeidamas. Kadangi jos ma- 
žutėliame kambaryje nebuvo antros kėdės, jis užkėlė savo lie- 
są šlaunį ant stalo krašto ir įsitaisė, žiūrėdamas į ją. 

Jis buvo aukštas, prakaulus vyras, kaulėta galva po pasa- 
gos formos žilų plaukų kupeta. Plikė strazdanota, kaip nosis 
ir skruostai. 

Jo akys visada atrodė pilnos ašarų, lūpos drėgnos. Tokių 
didelių akių Zo Koler dar neteko regėti: gabalai drimban- 
čios avienos. Gergždžiantis balsas žeidė klausą, ir tai buvo 
keista, nes iš jo bostonietiškos šnektos galėjai tikėtis dau- 
giau elegancijos ir aiškumo. 

Jis dėvėjo kostiumus su liemenėmis, mažas peteliškes, o 
kartais atlape kyšodavo dirbtinė gėlė iš plunksnelių. Jeigu jis 
ir buvo žmogus, pradėjęs leistis nuo gyvenimo kalno, nejau- 
tei nei kartėlio, nei savęs gailėjimosi. 

Zo nereikėjo daug laiko suprasti, kad jos darbdavys alko- 
holikas. Tą rodė ne jo elgesys ir ne manieros; žingsnis buvo 
tvirtas, nors vaikščiodavo jis lėtai, neveldavo žodžių. Bet net 
rytais nuo jo sklisdavo juntamas, nors ir silpnas kvapas: 
rūgštus, gaižus, priplėkęs. Viskis buvo įsismelkęs į jo ląste- 
les, į pilvo ertmę ir burbuliukais sunkėsi iš odos porų. 

Jis niekada nebūdavo akivaizdžiai girtas, bet ji girdėdavo, 
kaip atsidaro jo stalčius, butelio dzingtelėjimą į taurelę, už- 
sidarantį stalčių; nuolatinė ir nesikeičianti garsų seka, kuri 
lydėdama jį iki pat vakaro, Žo nuomone, jam buvo tarsi 
koks nuobodus zyzimas, užgožiantis kažin kokius rūpesčius 
ir leidžiantis funkcionuoti ir žvelgti į pasaulį su pusiausvyra 
ir žavesiu. 

Ir jis buvo žavus, su kreiva šypsena, neišsenkama kantry- 
be, kupinas užuojautos, kuriai, rodėsi, nėra galo. Visada 
linksmas, visada paslaugus, mokėjo pakęsti kvailius. Zo gir- 
dėjo gandus apie ligos patale prikaustytą žmoną ir šunke- 
liais nuėjusį sūnų, bet ji niekada neklausė, o Everetas Pin- 
knis savo noru nieko nepasakojo apie savo gyvenimą už 
„Granger“ viešbučio sienų. 

Ir niekada neklausinėjo Zo apie jos asmeninį gyvenimą. 

Jiedu gerbė vienas kito skausmą. Jis artino juos labiau už 
atvirumą ir išpažintis. 

— Praėjusį vakarą skambino seržantas Kou, - pasakė jai 
Pinknis. - Į namus. Jo Žmona nėščia. 

— Vėl? - paklausė Zo Koler. 

— Vėl, - nusišypsojo jis. - Todėl jam tiktų bet koks darbas. 
Suprantama, šiandien sudarinėjate kitos savaitės grafiką? 

Ji linktelėjo. 

— Ar galite jį įtraukti? 

Štai toks Everetas Pinknis buvo visada. Jis neprašė jos 
rasti darbo seržantui Kou, nors tam turėjo visas teises. Ap- 
saugos tarnybos darbo grafiko sudarymas priklausė jai, to- 
dėl jis ir paprašė. 

- Arjis galėtų užimti Džo Levino vietą? 

— Manau, galėtų. 

- Aš pasitikrinsiu prieš parodydama jums grafiką. 

— Puiku. Ačiū, Zo. 

Pinknis, Makmilanas ir Džozefas T. Levinas, trys apsau- 
gos pareigūnai, dirbę po aštuonias valandas perdien. Visi tu- 
rėjo po dvi laisvas dienas (viršininkas Pinknis šeštadieniais ir 
sekmadieniais). Poilsio dienomis, susirgus ar per atostogas 
buvo samdomi laikini sargybiniai. 

Dauguma tų laikinųjų buvo dviejuose darbuose dirban- 
tys Niujorko policininkai ir detektyvai. Apsaugos skyrius tu- 
rėjo sąrašą su tuzinu ar daugiau tokių pareigūnų, kuriuos at- 
siradus reikalui galima buvo pasitelkti, tad nereikėjo vargin- 
ti žmonių verčiant juos dirbti ištisą parą. 

— Grįšiu po kokios valandos, - pasakė jis. 

Ji linktelėjo. 

Pinknis nuslydo nuo stalo krašto. Akimirką dar pastovė- 
jo, ir Zo pakėlė į jį klausiančias akis. 

— Zo... - tarėjis. 

Ji laukė. 

— Jūs nesergat? - su nerimo gaidele paklausė jis. - Ar vis- 
kas gerai? Atrodot mažumėlę... hm... prislėgta. 

Jo jautrumas ją akimirksniu sujaudino. 

— Man nieko neatsitiko. Ačiū, misteri Pinkni. Tiesiog... 
tas menesio laikas. 

— Ak, šitai, - su palengvėjimu atsiduso jis, paskui kimiai 
nusijuokė. - Na, o man kas rytą reikia skustis. 

Jis nusišypsojo ir išėjo. 

Taip, tu kas rytą turi skustis. Bet tavęs nekamuoja diegliai 
ir nugaros nevarsto skausmai, galėjo jam pasakyti. Tu nema- 
tai tamsių, lipnių dėmių. Tu neįsivaizduoji, ką reiškia justi, 
kai iš lėto kraujuoji. Nuolatinis kabėjimas ant kryžiaus. 

Kuo ilgiau ji gyveno, tuo vulgaresnis jai atrodė gyveni- 
mas. Ne visuomenė ar kultūra - pats gyvenimas. Kvėpavi- 
mas, valgymas, tuštinimasis, mylėjimasis, kraujavimas. 

Galvijas. Storžievis. Šlykštynė. Tai buvo jos žodžiai, Ji 


16 


visą rytą dirbo lėtai, neskubėdama, nulenkusi galvą virš 
stalo. Nepakėlė galvos ir kai Everetas Pinknis sugrįžo atli- 
kęs apžiūrą. Girdėjo jo kabinete ištraukiamą stalčių, stiklo 
dzingtelėjimą, uždaromo stalčiaus trinktelėjimą. 

Darbas jai nebuvo nuobodus. Norėdama pajusti nuobo- 
dulį, ji turėtų apie jį galvoti. Bet jos judesiai buvo mechaniš- 
ki; rankos, akys ir truputėlis smegenų, reikalingų darbui, 
dirbo mašinaliai. Visa kita plaukiojo kažkur toli. 

12 val. 30 min. ji paėmė juodai lakuotą padėklą ir nuėjo į 
virtuvę. Vienas iš virėjų pridėjo dubenėlį tuno mišrainės su 
salotų lapais, pomidorų ir agurkų griežinėliais ir dideliu ridi- 
ku, perpjautu gėlės žiedo pavidalu. Ji nusinešė maistą ir ar- 
batinuką su karšta arbata atgal į raštinę. 

Pinknis niekada nepietaudavo. 

— Reikia prisilaikyti, - sakydavo jis plekšnodamas apdri- 
busį pilvuką. 

Bet Zo išgirdo traukiamo stalčiaus garsą... 

Ji suvalgė pietus sėdėdama tiesiai stenografės kėdėje, ne- 
siremdama nugara į atkaltę. Diegliai ėjo stipryn, skausmas 
persimetė į strėnas. Atrodė, kad jo šaltinis kažkur virš kryž- 
kaulio, bet giliau. Skausmas buvo saulė, skleidžianti savo 
spindulius. 

Ji kukliai baksnojo mišrainę, imdama mažyčius kąsnius, 
kruopščiai kramtydama. Pavalgiusi užsidegė cigaretę, dar 
įsipylė arbatos. 

Viduriniame stalčiuje buvo jos farmakopėja. Ji nurijo dvi 
tabletes anacino, midolą ir vitaminą C. Paskui lengvai pa- 
tapšnojo servetėle lūpas ir nunešė indus į plovyklą. 

Tai buvo triukšmingiausia, pilna garsų patalpa, kurioje 
šeimininkavo du jaunuoliai prakaitu permirkusiais marški- 
nėliais - juodaodis ir puertorikietis. Jie sukosi kaip vijurkai 
mesdami maisto likučius į dėžes, kraudami porcelianą, stik- 

lo indus, įrankius ant stelažų ir stumdami juos į didžiulę in- 
dų plovyklą. | 

Kai ji įėjo, jie pakėlė galvas ir apdovanojo ją šlykščiais 
žvilgsniais. Puertorikietis mirktelėjo ir kažką šūktelėjo ispa- 
niškai. Juodaodis prapliupo kvatoti ir pliaukštelėjo delnu 
per šlaunį. Ji ištuštino padėklą, apsisuko ir išėjo. Juokas ją 
pasivijo. 

Ji paskambino seržantui Kou į nuovadą, bet jis tądien ne- 
budėjo. Paskambino į namus. Ragelį pakėlė ponia Kou, ir 
Zo prisistatė. 

— Ak, taip, - pasakė ponia Kou, - palauksite minutėlę? 
Jis darbuojasi rūsyje. Tuojau pakviesiu. 

Kai uždusęs seržantas paėmė ragelį, Zo pranešė, kad jis 
paskirtas budėti vietoj Džo Levino nuo 17 iki 1 nakties iš 
pirmadienio į antradienį. 

— Puiku, - pasakė jis. - Labai ačiū. 

— Jeigu dėl kokios nors priežasties negalėsite, praneškite 
kiek galima greičiau. 

— Aš galėsiu. Dar sykį ačiū. 

Ji nunešė budėjimo grafiką į Pinknio kabinetą ir stovėjo, 
laukdama, kol jis perskaitys. 

— Paskambinau seržantui Kou, - paaiškino. - Pasakė, kad 
galės pakeisti Džo Leviną. 

— Gerai, - tarė Pinknis. - Grafikas geras, Zo. Galite at- 
spausdinti. Po egzempliorių registratūrai, valdybai ir buhal- 
terijai. 

Jis tai kartodavo kiekvieną savaitę. 

— Taip, misteri Pinkni, - pasakė ji. 

Tik buvo pradėjusi spausdinti tvarkaraštį, kai suskambo 
jos telefonas. Retas atvejis. 

— „Granger“ viešbutis, apsaugos tarnyba. Kuo galiu būti 
naudinga? 

— Gali, gali, brangioji, - gyvai tarė moters balsas. - Ateik 
į kokteilių vakarą, kurį mudu su Hariu ištaisėme šįvakar. 

— Madi! - sušuko laiminga Zo. - Kaip laikaisi? 

— Sklidina šlapimo 1r acto, - atsakė Madelina Kurnic. - O 
kaip tau sekasi, vaikeli? 

Abi moterys kurį laiką plepėjo. Daugiausiai Madi, kuri 
kalbėjo greitai ir garsiai, o Zo klausėsi linkčiodama tele- 
fonui. 

Jai atrodė, kad ji klausėsi Madelinos Kurnic visą gyveni- 
mą. Arba bent jau nuo tada, kai jos abi dar su dviem mergi- 
nomis gyveno Minesotos universiteto bendrabutyje. Tai 
buvo 1960-1963 metais, ir net tada Madi maldavo kaip tuš- 
čios girnos. 

„Ketveri metai atostogų nuo tikro gyvenimo“, - taip ji 
vertino mokslus koledže ir jos studijos atspindėjo šį požiūrį. 
Tai buvo nesibaigiantis vakarėlis, prikamšytas pasimatymų, 
išdaigų, meilės romanų, nepaaiškinamų dingimų, grasinimų 
pašalinti ir begalinės virtinės jaunų įsimylėjusių berniokų ir 
solidesnių vyrų, kėlusių siaubą kambario draugėms. 

Madi: „Klausyk: vienintelė priežastis, dėl kurios mes eg- 
zistuojame, - nusitverti vyrą. Argi ne taip? Tai kodėl jie ne- 
išmoko mūsų ko nors naudingo, pavyzdžiui, dejuoti. Vienin- 
telis dalykas, dėl kurio man skambina visi tie vyrai, yra tas, 
kad aš išmokau realistiškai dejuoti dulkindamasi. Tai viskas, 
ko reikia moters sėkmei: išmokti dejuoti. Čia turėtų būti 
kursas, pavadintas „Dejavimas 101-102“. O antraisiais me- 
tais - „Dejavimas: pakartotinis kursas“. 

Madi: „Klausyk, yra vyrai ir yra vedę vyrai. Jeigu būtum 
vyras, ar norėtum būti vedęs? Nė velnio. Norėtum žengti 
per pasaulį, dulkindamas kiekvieną moterišką sutvėrimą. 
Vyrai dulkinasi, vedę vyrai gyvena seksualinį gyvenimą. Vy- 
rai dvokia, vedę vyrai naudoja dezodorantus. Vyrai geria, 

vedę vyrai gauna trūkį. Po šimts, man nereikia santuokinio 
vyro, man reikia vyro“. 

Trys kambario draugės iš nedidelių Minesotos, Viskonsi- 
no ir Ajovos valstijų miestukų klausydavosi šių išvedžiojimų 
nervingai kikendamos. Jos buvo išauklėtos kitaip; Madi, 
niujorkietė, joms buvo svetima. 

Jos garbino ją, nes ji buvo šauni, juokdarė, dosni. Ir ji ne- 
mesdavo vyrų, kurių nenorėdavo arba nuo kurių pavargda- 
vo. Atsimokėdami jie skolindavo jai paskaitų konspektus, 
padėdavo jai, pateisindavo paskaitų praleidimą ir galop per 
ketverius metus atvedė ją iki menų bakalauro laipsnio. 

Ji nepasirodė baigimo ceremonijoje, nes išvyko su Jaliu į 
Bermudų salas. Diplomas buvo nusiųstas jai paštu. 

Kai Zo Koler po skyrybų atvyko į Niujorką iš Vinonos, 
Minesotos valstijoje, jos pirmasis telefono skambutis buvo 
skirtas Madi. Dabar ji buvo Madelina Kurnic su savo nume- 
riu telefonų knygoje. Haroldas Kurnicas buvo jos ketvirtasis 
vyras, ir Madi priglaudė Zo po savo sparneliu, lygiai kaip se- 
nas, parako uostęs kareivis dalijasi patirtimi su rekrutu ir jį 
globoja. 

Madi: „Skyrybos yra kaip kritimas nuo arklio. Tu turi vėl 
užsiropšti ant balno ir joti toliau, antraip visą likusį gyveni- 
mą neturėsi ramybės“. 

— Aš turbūt nenorėčiau tekėti antrą kartą, - kukliai atsa- 
kė Zo. 

Madi: „Nesąmonė“. 

Ji nėrėsi iš kailio - rengė kokteilių pobūvius, vakarienes, 
organizavo pasimatymus su nepažįstamais vyrais, bet galop 
suprato, kad Zo sakė tiesą: ji nenorėjo tekėti antrą kartą, 
bent jau ne šiuo metu. 

Madi (pasipiktinusi): „Tai nereiškia, kad negali dulkintis, 
dėl Dievo meilės. Nieko nuostabaus, kad tave kamuoja dieg- 

liai. Jeigu aš dvi dienas negaunu vyro, pradedu čiaudėti, 0 iš 
ausų byra dulkės“. 

Dabar, klausydamasi Madi tauškalų apie tuos nuostabius 
žmones, kurie susirinks jų pobūvyje („milijonas alkanų erži- 
lų!“), Zo Koler persiėmė trupinėliu draugės susijaudinimo 
ir pažadėjo užsukti tiesiai iš darbo. Tačiau trumpam, nes jai 
reikia anksti grįžti namo. 

Madi: „Taip sako visi, vaikeli. Bet paskui ateina ir pasilie- 
ka, kol neišmaukia visų mūsų kvaišalų. Noriu, kad susipažin- 
tum su vienu vaikinu...“ 

— Ne, - pasakė Zo. - Daugiau nereikia... 

— Tik susipažinsi, - nenusileido Madi. - Ir viskas. Tik pa- 
kratyk jo leteną ir pasakyk „Sveiki!“ Nejau taip baisu? 

— Ne, - sumurmėjo Žo, - tikriausiai ne. 

Madi pagaliau nulipo nuo telefono, ir Zo vėl ėmėsi ap- 
saugos tarnybos grafiko kitai savaitei. Pamanė, jog Madi pa- 
kvietė ją į pobūvį paskutinę akimirką, staiga susigriebusi, 
kad bus per mažai bobų. Todėl dabar skalambija visoms 
draugėms ir pažįstamoms, bandydama išlyginti skaičių. 

Zo neįsižeidė. Ji visada taip gauna pakvietimus. Paskuti- 
nę akimirką. Užsėsti atliekamą kėdę prie stalo arba užimti 
staiga atsisakiusio ateiti svečio vietą. Ji niekada nepatekda- 
vo į kviestinių svečių sąrašus. 

Tuščia popietė nuėjo veltui. Ji išdalijo apsaugos tarnybos 
grafiko egzempliorius. Atspausdino keturis laiškus sve- 
čiams, pamiršusiems kambariuose asmeninius daiktus, nu- 
nešė laiškus pasirašyti Everetui Pinkniui. Smulkių išlaidų 
čekius atidavė buhalterijai. 

Trumpai, abejingai šnektelėjo su kitais „Granger“ vieš- 
bučio tarnautojais, su kuriais turėjo tarnybinių reikalų; jie 
atsakė tokiu pat tonu. Ji stūmė šalin jų pastangas susidrau- 
gauti ar net tapti maloniais bendradarbiais. Jai labiau patiko 
dirbti savo darbą suvysčius jį į tylą. 

Paskutinę darbo valandą savo kabinete ji praleido prie 
savo stalo, tingiai sklaidydama paskutini numerį biznio Žur- 
nalo, skirto N iujorko viešbučiams. Čia buvo skiltys su nau- 
jausiomis kambarių kainomis, konferencijų sąrašai keliems 
mėnesiams į priekį, turistų srauto prognozė vasaros sezonui. 

Ją ypač domino dalis, skirta viešbučių apsaugos reika- 
lams. Čia dažnai būdavo vardai, pavardės ir adresai (žino- 
ma, fiktyvūs) didžiausių skolininkų, jų išvaizdos aprašymas. 
Pateikiami numeriai pavogtų kredito kortelių, su pavarde ir 
telefonu Niujorko policijos departamento pareigūno, tirian- 
čio nusikaltimą. 

Nuolatinė rubrika, pavadinta IEŠKOMI, skelbė pavar- 
des, slapyvardžius ir aprašymus žinomų nusikaltėlių - plėši- 
kų, įsilaužėlių, prostitučių sąvadautojų, profesionalių lošėjų 
ir pan., besidarbuojančių Niujorko viešbučiuose. Be to, pa- 
sakojama apie neatskleistus nusikaltimus, greta prirašant 
juos tiriančių Niujorko policijos pareigūnų pavardes ir tele- 
fonus. 

Paskutinė eilutė skelbė: „Vasario 15 d. „Grand Park“ 
viešbutyje peilio dūriais nužudytas Džordžas T. Puleris, 54, 
baltasis iš Denverio, Koloradas. Visus, ką nors Žinančius 
apie šį įvykį, prašome kreiptis į detektyvą seržantą Abnerį 
Buną, KL-5-8604“. 

Ši žinutė spausdinama pastarąsias tris savaites. Zo Koler 
pagalvojo, ar detektyvas seržantas Abneris Bunasvis dar sė- 
di prie telefono, laukia... 


Madelina ir Haroldas Kurnicai gyveno 49-osios Rytų gat- 
vės dangoraižyje. Butas buvo kaip ir pati Madi: triukšmin- 
gas, akiplėšiškas, žėrintis. Į savitarnos liftą paskui Zo Koler 
suėjo dar penki žmonės. Ji įsispraudė į kampą ir nužvelgė 
juos. Jie juokėsi laikydamiesi už rankų. Zo spėjo, kad visi jie 
traukia į pobūvį. Ji nesuklydo. 

Dviejų aukštų septynių kambarių buto durys buvo atvi- 
ros. Į koridorių virto triukšmas. Prieškambaryje uniformuo- 
ta kambarinė ėmė svečių apsiaustus ir skrybėles, kabino 
juos laikinai įrengtoje rūbinėje ir dalijo numerėlius. Štai taip 
tvarkėsi Madi. 

Pobūvis buvo su samdytu aptarnaujančiu personalu: du 
barmenai triūsė už barų, livrėjuoti padavėjai nešiojo padėk- 
lus su užkandžiais ir kalifornietišku šampanu. Madi buvo 
pranykusi minioje, bet jos vyras stovėjo prie durų ir pasitiki- 
nėjo svečius. 

Jis buvo aukštas vyras vešliais plaukais, su kuokšteliais, nu- 
karusiais nuo ausų spenelių. Zo žinojo, kad jo biznis - verpa- 
lai, audeklai, apmušalai ar kažkas panašaus. „Skudurai“, sakė 
Madi. Jis buvo lėto būdo, sausų manierų, ironiškas, pats nu- 
stebęs ir nudžiugęs, kad nei iš šio, nei iš to vedė rėksmingą, 
mėgstančią maltis tarp žmonių kaprizingą moterį. 

Zo jis patiko ir ji pakštelėjo jį į skruostą. Jis jai atrodė so- 
lidus, saugus kaip mūras; jis nusivedė ją prie artimesnio ba- 
ro ir užsakė taurę balto vyno. 

— Jūs prisimenate, Hari, - pasakė ji. 

— Žinoma, kad prisimenu, - atsakė jis šypsodamasis. - 
Iš visų Madi draugių jūs man patinkate labiausiai. Norė- 
čiau, kad dažniau ją aplankytumėt. Gal jums pavyktų ją su- 
tramdyti. 

— Niekam nepavyks sutramdyti Madi. 

— Tai tiesa, - tarė jis laimingas. - Ji nepaprasta, ar ne? 
Argiji ne ypatinga? 

Jis nuėjo pasitikti kitų svečių. Zo atsirėmė nugara į barą 
tr apsidairė. Tipiškas Madi pobūvis be užstalės: spūstis, dū- 
mai. Iš kažkur trenkė muzika. Žmonės klykė. Ji šypsojosi, 
šypsojosi, šypsojosi. Jos niekas neužkalbino. 

Ji dar niekad nematė tiek daug gražių vyrų. Vieni dėvėjo 
elegantiškas trijų dalių eilutes, auksas žibėjo rankogaliuose 

ir ant riešų. Kiti apsirengę vulgariai — su siuvinėtais graikiš- 
kais marškiniais, atlapais, su medalionais ant plaukuotų 
krūtinių. Dalis jų - Zo pamanė, daug - buvo homoseksua- 
listai. Nesvarbu: visi jie buvo gražūs. Balti, tviskantys dantys. 
Beprotiškos akys. Smakrai - barzdoti arba nuskusti iki mė- 
lynumo. Užraityti ūsai. Plaukai glotnūs, iškedenti, sušukuo- 
ti arba sąmoningai sutaršyti. Kruta drėgnos lūpos. Rankų 
mostai: ilgi, grakštūs pirštai. Siauri klubai, satino sėdmenys. 
Sausgyslių raizginiai, raumenys kaip virvės. O svarbiausia — 
jų jėga. Fizinė jėga. Stiprybė. 

Ta jėga, slypinti Keneto kūne, ją stebino. Jis nebuvo mil- 
žinas, bet kai pirmą kartą stvėrė ją vestuvių naktį, ji suriko iš 
netikėtumo ir nuostabos. Galybė! Ji gąsdino ją. 

Ir... tas daiktas. Rausvai melsvas pūpsantis daiktas, vir- 
pantis. Vėzdas. Tai buvo vėzdas, linkčiojantis jai. Apsvaigusi 
ji dairėsi po sausakimšą kambarį ir matė jų vėzdus, besiver- 
žiančius į laisvę. 

— Zo! -riktelėjo Madi. - Mergyte! Ko tu čia stovi viena? 
Tau reikia bendrauti! 

Gyva ir linksma, skarmalais pasidabinusi moteris su ku- 
peta ilgų juodų plaukų, kuriuose švietė nemažai Žilų gijų. Si- 
dabro gijos jos nejaudino. Jos negalėjo pristabdyti metai ar 
sutramdyti patirtis. Ji veržliai yrėsi per gyvenimą, spardyda- 
masi į visas puses. 

Jos veidas buvo makiažo paletė: juodi antakiai kaip ko- 
rektūros ženklai, juodos akys su dirbtinėmis blakstienomis, 
tankiomis kaip šepetys. Pudruotas veidas su drąsiomis, rau- 
donomis lūpomis. Smailūs dantys, grobuonies dantys. Jos 
pilnas, nevaržomas kūnas sklaidėsi į visas puses, lingavo sū- 
pavo. Deimantai žibėjo ant kaklo, ausų, riešų, pirštų. Ma- 
dingas juodo krepo švarkelis buvo aplaistytas gėrimu. Ji rū- 
kė plonytį cigarą. 

- Jis kažkur čia sukinėjasi, - šaukė ji sugriebusi Žo ran- 
ką. - Kažkoks Deividas. Kaip tu laikaisi? Jis vilki šlykštų 
velvetinį kostiumą, bet ant jo guli gerai. Dieve, kokia tu iš- 
blyškusi. Kažkoks Deividas. Jis kvepia pinigais. Tau reikia 
savimi pasirūpinti, brangioji. Nagi, eik dabar pas žmones. 
Rasi jį. Kažkoks Deividas. O Dieve, jis prašmatnus. Klar- 
kas Geiblas jaunystėje. Jei pamatysiu jį, griebsiu ir atvesiu 
pas tave. Sako, jis orus kaip karo laivas. 

Ir ji nuėjo, nėrė į minią. Zo nusisuko nuo svečių, prisispau- 
dė prie baro ir paprašė dar vienos taurės balto vyno. Lėtai iš- 
gers, paskui išsmuks lauk. Niekas jos nepasiges. 

Iš šio miesto tryško grubi jėga, kurios ji nenorėjo matyti. 
"Tas sūkurys įsuko ją, ir ji pasijuto plaukianti pasroviui. Vis- 
kas aplink kilo it potvynio banga, putojo, daužėsi. Triukš- 
mas, purvas, smurtas. Visur sekso klyksmai. Ji negalėjo iš- 
tverti tokios laukinės aplinkos. 

Ją stumtelėjo kažkieno petys. Ji pasitraukė ir atsisukusi 
pažiūrėjo į vyrą. 

— Atsiprašau, - tarė jis droviai šypsodamasis. - Kažkas į 
mane atsitrenkė. 

— Niekai, - atsakė ji. 

Jis žiūrėjo, kaip ji geria vyną. 

- Baltas vynas? - paklausė. 

Ji linktelėjo. Jis paprašė barmeno taurės balto vyno. 

— Neprastas vakarėlis, - pasakė jis Zo. 

— Triukšmingas, - vėl linktelėjo ji. 

— Tikrai. Tvanku ir nėra kur apsisukti. Aš esu Ernestas 
Mitlas. Dirbu misterio Kurnico įstaigoje. 

— Zo Koler, - tarė ji taip tyliai, kad jis neišgirdęs paprašė 
pakartoti. - Zo Koler. Aš Madi Kurnic draugė. 

Jie paspaudė rankas. Jo ranka buvo minkšta, šypsena 
trapi. 

— Esu čia pirmą kartą, - tęsė pokalbį jis. - O jūs? 

— Buvau kelis kartus. 

— Na, butas puikus - kai jame nėra žmonių. 

— Nežinau, - prisipažino ji. - Lankausi čia tik per pobū- 
vius. Visada sausakimša. 

Ji beviltiškai stengėsi sugalvoti, ką čia dar pasakius. Ją 
mokė klausinėti vyrus apie juos pačius: jų darbą, ateities 
planus, laisvalaikį - apie bet ką. Leisk jiems kalbėti apie sa- 
ve, ir jie laikys tave įdomia ir protinga. Taip jai aiškino moti- 
na - ne vieną kartą. Bet jai pavyko išspausti tik: 

— Iš kur jūs? 

— Iš Viskonsino. Iš nedidelio Trempolė miestuko. Esu tik- 
ras, kad nesat apie jį girdėjusi. 

Ji nenorėjo prisipažinti, norėjo, kad jis ją laikytų Manhe- 
teno intelektuale, bet paskui šyptelėjo ir tarė: 

— Ne, girdėjau. Aš iš Vinonos. 

Jis atsisuko į ją džiugiai nustebęs kaip mažas vaikas. 

— Vinona! - sušuko. - Mes kaimynai! 

Jie prisitraukė arčiau vienas kito: tyrinėtojai, pagauti lau- 
kinio šokio sūkurio. 

— Paklausykite, - tarė jis jaudindamasis. — Ar jūs čia viena? 

— Taip, aš viena. 

— Gal nueikim kur nors išgerti? Į kokią ramią vietelę. Jūs 
pirmasis žmogus Niujorke, girdėjęs apie Trempolė. Tikrai 
norėčiau su jumis pasikalbėti. 

— Gerai. 

Niekas nepastebėjo jų išeinant. Vestibiulyje jis sustabdė 
ją švelniai uždėjęs delną ant jos rankos, paskui staiga ati- 
traukė. 

— Na, - tarėjis, - galvoju... ar nepavakarieniautume kar- 
tu? Žinau nedidelį itališką restoranėlį netoliese. Jeigu jau 
nusprendėme išgerti vyno, galėtume ir... 

Jo plonas balsas nutrūko. Ji metė i jį žvilgsnį. Jis buvo ne 
kažkoks Deividas velvetiniu kostiumu, kvepiantis pinigais. 
Jis buvo Ernestas Mitlas, blankus jaunuolis, kuris visada 
jausis nepatogiai didmiestyje. 

Štai jis stovi pakumpęs, nekantrus, trokštantis patarnauti 
kaip kokerspanielis. Pigus tvido paltas buvo ankštas per pe- 
čius ir tempė sagas. Ant kaklo megztas vilnonis šalikas. Be 
skrybėlės, bet su dvigubomis vilna pamuštomis pirštinėmis. 
Zo jis atrodė nepavojingas, tarsi bangų į krantą išmestas 
žmogus. Išblukę antakiai, šviesios blakstienos, balzganai 
mėlynos akys. Veido oda buvo balta, plaukai apkirpti klai- 
kiai, styrančios plikos rožinės ausys, apnuogintos žirklių ir 
skustuvo. 

Bet vis dėlto... Jo šypsena buvo šilta ir viltinga. Dantys 
lygūs ir balti. Buvo aukštas, kaip ir ji, o atsitiesęs būtų dar 
aukštesnis. Tačiau atrodė, kad jis gūžiasi savyje, slepiasi. Ji 
visada būdavo labai atsargi. Jis atrodė nepavojingas, be niu- 
jorkietiško pasipūtimo, bet ji ne blogiau už kitus žinojo, ko- 
kie pavojai tyko vienišos moters žiauriame mieste. Apiplėši- 
mas. Išžaginimas. Smurtinė mirtis. Laikraščiai apie tai rašė 
kasdien. O TV rodo su visomis spalvomis. Kreida apibrėžta 
kūno padėtis. Krešantis kraujas. 

— Na... gal... - pagaliau pratarė ji. - Ačiū. Bet man rei- 
kia anksti grįžti namo. Eee... man turi skambinti. 

- Puiku, - laimingas tarė jis. - Eime, čia netoli, kelios mi- 
nutės pėsčiomis. 


Ji žinojo tą restoraną. Buvo čia du kartus pati viena. Abu 
sykius ją sodino už to paties stalelio prie tualeto durų. Mais- 
tas buvo geras, aptarnavimas bjaurus, nors ji dosniai pažėrė 
arbatpinigių. 

Šį sykį, lydimą vyro, ją pasitiko besišypsantis metrdotelis 


27 


ir palydėjo iki patogiame kampe stovinčio stalo. Uždegė 
žvakę rubino spalvos rutulyje. Atneštos taurės balto vyno, 
paduotas meniu. 

Jie abu užsisakė veršienos kepsnį, spageti ir salotų. Val- 
gydami išgėrė dar po dvi taures vyno. Aptarnavo juos vik- 
riai, be klaidų. Jie abu sutiko, kad vakarienė vykusi. 

Ir jai tikrai patiko. Ernesto Mitlo manieros buvo geros, 
rūpestingos. „Dar duonos? Sviesto? Dar taurę vyno? Deser- 
to? Ne? Tada, aišku, espresso kavos su brendžiu? Puiku!“ 

Ją kirbino nerimas, kad jam nėra lengva sumokėti už pui- 
kų maistą, bet jis atrodė laimingas, pavakarieniavęs su ja. 
Kai atnešė brendį, ji sumurmėjo, kad užsimokės, bet jis aris- 
tokratiškai numojo ranka į jos pasiūlymą ir patikino, jog jam 
tai vienas malonumas. Jo balsas skambėjo nuoširdžiai. 

Valgydami jie iš pradžių kalbėjosi apie savo vaikystę Vino- 
noje ir Trempolė: pasivažinėjimus vežimais ir rogutėmis, 
čiuožinėjimą ant upės ledo, medžioklę ir keptos voverės sko- 
nį, uždraustą obuolių degtinę ir tokias šaltas dienas, kad mo- 
kyklas uždarydavo ir niekas nedrįsdavo kišti iš namų nosies. 

Prisiminė koledžo gyvenimą (jis mokėsi Madisone, Vis- 
konsino universitete). Lankėsi Mineapolyje, abu buvo Čika- 
goje. Kartą jis nuvažiavo į Naująjį Orleaną, į Mardi Gras 
šventę, O ji sykį nukako į Vakarus iki pat Denverio. Jie abu 
sutiko, kad kada nors keliaus į Europą, į Vest Indiją ir galbūt 
Japoniją. 

Ji sužinojo daugiau apie jį. Jam trisdešimt penkeri, be- 
veik dvejais metais jaunesnis už ją. Nebuvo vedęs ir net susi- 
žadėjęs. Gyveno vienas vieno kambario bute Greimersi par- 
ko rajone. Turėjo nedaug draugų ir pažįstamų, daugiausia iš 
bendradarbių. 

Linksmindavosi nedažnai; retkarčiais nueidavo į kiną, te- 
atrą, baletą. Lankė kompiuterių technologijos kursus Nau- 

jojoje mokykloje. Dabar dirbo nedideliame Kurnico firmos 
skyriuje, kuris vadinosi Inventorizacijos kontrolė, ir vieną 
gražią dieną tikėjosi įkalbėti Kurnicą kompiuterizuoti viso 
skyriaus darbą. 

Visa tai jis išliejo stumiamas Zo užuominų. Atrodė, kad 
Ernestas Mitlas jaučiasi laimingas, galėdamas papasakoti 
apie save, ir ji staiga pamanė, jog jis, ko gero, toks pat vieni- 
šas, kaip ir ji. 

Kai jiedu išėjo iš restorano kiek po aštuntos, dangus buvo 
debesuotas. Drėgnas vėjas pūtė šuorais nuo Ist Riverio, ir 
oras kvepėjo šlapiu sniegu. 

— Paimsiu taksi, - pasakė Ernestas Mitlas, užsimaukšlin- 
damas savo nevykusias pirštines. 

— Ak, to visai nereikia, - tarė ji. - Aš sėsiu į autobusą ki- 
toje gatvės pusėje. 

— Kurjūs gyvenate, Zo? 

Akimirką padvejojusi, ji tarė: 

— Rytų gatvė 39. Netoli Leksingtono. 

— Bet jums reikės eiti pėsčiai nuo autobusų stotelės. 
Vienai. Man tai nepatinka. Klausykite, tai tik dešimt nedi- 
delių kvartalų. Eikime pėsčiomis. Dar anksti ir aplink pilna 
žmonių. 

— Jums to nereikia daryti. Aš tik sėsiu... 

— Eime, - energingai tarė jis imdamas ją už rankos. - Mi- 
nesotoje ir Viskonsine tai puikus pavasario vakaras! 

Tad jie ir patraukė į pietus smagiu žingsniu. Jis prisitaikė 
prie jos eisenos, padėdamas jai užlipti ant šaligatvio ir nulip- 
ti, rūpestingai vairuodamas aplink šunų išmatų krūveles, ant 
šaligatvio pasitaikančias kliūtis, tarp jų ir tarpduryje susmu- 
kusio vyriškio ištiestas kojas. Jis gėrė iš butelio, įdėto į rudo 
popieriaus maišelį. 

— Tokie vaizdai mane liūdindavo, - kalbėjo Ernestas. — 
Kai pirmą kartą atvažiavau į Niujorką. Bet greitai pripranti. 

Zo linktelėjo. 

— Kartą mačiau gerai apsirengusį vyrą, tysantį ant šaligat- 
vio Penktojoje aveniu. Žmonės tiesiog ėjo pro šalį jį aplenk- 
dami. 

— Jis buvo girtas ar dar kas nors? 

— Nežinau, - prisipažino ji. - Aš jį irgi apėjau. Tai atsitiko 
beveik prieš aštuonerius metus, bet ligi šiol negaliu pamiršti. 
Man reikėjo ką nors padaryti ar bent jau pamėginti. 

- Žinote, kaip sako niujorkiečiai? „Nesikišk.“ 

- Žinau, - tarė ji, - bet vis dėlto... 

— ŽO, aš pliurpiau jums apie save visą vakarą, 0 jūs apie 
save beveik nepratarėte nė žodžio. Jūs dirbate? 

— Na taip. „Granger“ viešbučio Apsaugos skyriuje. 

— Skamba įdomiai, - atsargiai burbtelėjo jis. 

— Nelabai, - atsakė Zo ir, gal dėl to kaltas brendis ir vy- 
nas, ėmė pasakoti apie save, nors paprastai likdavo uždara. 

Papasakojo, kad trejus metus gyveno santuokoje, paskui 
išsiskyrė. Prasitarė dabar gyvenanti viena ir, išgirdusi savo 
žodžius, pasigailėjo. Išsiskyrusi moteris, gyvena viena, ji Ži- 
nojo, kaip vyrai reaguoja į tai. 

Papasakojo, kad jos gyvenimas labai ramus; daug skai- 
tanti, žiūrinti TV. Prisipažino, kad Niujorkas ją kartais gąs- 
dina. Jis toks didelis, purvinas ir triukšmingas, toks abejin- 
gas. Bet vis dėlto ji nejaučianti noro kada nors sugrįžti į Vi- 
durio Vakarus. 

— Suprantu, - tarė jis. - Viskas čia blogai, apie ką bekal- 
bėtum, bet... jaudina. Ir žavi. Visada kas nors atsitinka. Kas 
nors nelaukta. Trempolė niekad nieko netikėto neįvyksta. 

— Arba Vinonoje, - pridūrė ji. - Tai kažkoks meilės ir ne- 
apykantos mišinys. Turiu galvoje niujorkietiškus Žmonių 
santykius. 

— Meilė - neapykanta, - pakartojo jis nustebęs. - Taip, 
tikra tiesa. 

Jie pasuko prie jos namo ir ji ėmė nerimauti. Vakarą pra- 
leido maloniai - daug geriau negu tikėjosi, - bet kas dabar? 
Ar jis paprašys atsisveikinimo bučinio? Ar pasisiūlys palydė- 
ti ją iki buto durų? Ar staiga supyks ir pasidarys įžūlus? 

Bet kai ji stabtelėjo prie namo durų, jis irgi sustojo, nusi- 
traukė pirštinę ir atkišo baltą ranką. 

- Ačiū, Zo, - pasakė šypsodamasis. - Buvo puikus vaka- 
ras. Man labai patiko. 

— Ačiū tau, - atsakė ji purtydama jo ranką, nustebusi. — 
Vakarienė buvo nuostabi. 

— Gal pakartosim kada nors? - paklausė jis jaudindama- 
sis. - Ar galiu paskambinti? 

- Žinoma, - atsakė ji. - Telefonas yra knygoje. 

— Aš paskambinsiu, - prižadėjo jis, ir ji tikėjosi, kad nuo- 
širdžiai. 

Ji užtruko, kol paėmė paštą, kuriame, laimė, buvo ali- 
mentų čekis. Prie lifto atsisuko ir pažiūrėjo į šaligatvį. Er- 
nestas Mitlas tebestovėjo. Jis pamojavo jai ranka. Ji irgi kils- 
telėjo ranką, bet saugi pasijuto tik viršuje, savo bute, už už- 
rakintų durų užšauta velke ir užkabinta grandinėle. 

Zo užsidegė visas šviesas ir atsargiai apėjo kambarius, 
žvilgčiodama į spintas ir po lova. 


Patikrino, ar uždarytos žaliuzės. Buvo įsitikinusi, kad ki- 
toje gatvės pusėje, tamsiame kambaryje stovi žmogus ir pro 
žiūronus stebi ją. Ji niekad jo nematė, bet jo užuolaidos visa- 
da buvo nuleistos, ir ji keliskart pastebėjo blykčiojant šviesą 
ir judant šešėlius. 

Nuėjo tiesiai prie spintelės vonios kambaryje, prarijo vi- 
taminą C, po tabletę vitamino B komplekso ir magnio. 

Menstruaciniai skausmai paumėjo, ir ji norėjo išgerti darvo- 
ną. Bet žinodama, kas laukia paskui, užsiganėdino midolu ir 
dviem anacinais. 

Dr. Starkas negalėjo suprasti jos mėnesinių dieglių prie- 
žasties. Ji būdavo išgėrusi kontraceptinių tablečių, kurios 
paprastai sušvelnindavo ir panaikindavo simptomus. Nuo- 
dugni apžiūra neatskleidė fiziologinės priežasties ir, dr. 
Starko nuomone, skausmo šaltinis galėjo būti psichologinis. 

Jis parekomendavo specialistą, psichologą ar psichiatrą. 
Žo pasipiktinusi atmetė patarimą. 

— Man viskas gerai, - susijaudinusi pasakė. 

— Kažkas juk yra ne taip, - nenusileido daktaras, - jeigu 
tai, kas turi būti normali, natūrali, sveika funkcija, sukelia 
jums tokius didelius skausmus. 

— Mane visą gyvenimą kamavo skausmai, - aiškino ji. — 

Nuo to laiko, kai pradėjau kraujuoti. 

Jis metė į ją keistą žvilgsnį. 

— Tai jūs taip nusprendėte. 

Ji paleido į vonią vandenį, paskui grįžo į miegamąjį nusi- 
rengti. Kai liko nuoga, švelniai paspaudinėjo krūtis. Ryte jos 
buvo minkštos, nusvirusios. Dabar atrodė padidėjusios, su- 
kietėjusios, speneliai sustandėję. Tačiau ji nepastebėjo patini- 
mo, ir kulkšnys taip pat nebuvo patinusios. 

Ji įpylė į vonią aromatinio aliejaus ir įlipo į tokį karštą 
vandenį, kokį galėjo iškęsti. Gulėjo nejudėdama, nuleipu- 
Si, sprandą atrėmusi į vonios kraštą. Užmerkusi akis, ji pa- 
laimingai mirko vonioje. Skausmas lyg ir aprimo. Po valan- 
dėlės ji atsistojo ir ėmė muiluotis kvapniu muilu, nusipirk- 
tu Madisono aveniu vaistinėje. Gabaliukas kainavo 2,75 
dolerio ir skleidė subtilų frandžipanio aromatą. Ji kruopš- 
čiai nusiprausė - ausis, lyties organus, išeinamąją angą, 
kojų tarpupirščius. 

Ji nesimasturbuodavo. 

Zo ištraukė vonios kamštį ir atsargiai stovėjo, kol išbė- 
go vanduo. Atsuko dušą ir nuplovė putas. Pauostė pažastis, 
bet šnervės pajuto tik importinio muilo gėlių aromatą. 
Kruopščiai nusišluosčiusi vėl paieškojo Žilų gaktiplaukių, 
bet nerado. 

Tada sugrįžo į miegamąjį. Įsijungė prie lovos stovintį ra- 
diją, nusuko WOXR 1r susirado sunkiojo roko stotį. Sėdėda- 
ma ant lovos krašto ir klausydamasi ritmingos muzikos nusi- 
lakavo kojų ir rankų nagus ryškiai raudonu perlamutru. Pas- 
kui pavaikštinėjo po kambarį mojuodama rankomis, kad 
greičiau nudžiūtų lakas, kraipydamasi pagal muzikos taktą. 

Stengdamasi neišteplioti nagų, atidarė apatinį drabužių 
spintos stalčių ir išsitraukė sulankstytus apatinius ir žemės 
spalvos pėdkelnes. Stalčiaus gilumoje buvo paslėpti jos tur- 
tai. Jos brangenybės. 

Išsirinko siaurą liemenėlę ir juodo nailono bikinį su la- 
pų aplikacijomis, slepiančiomis krūtų spenelius ir makštį. 
Baltiniai prigludo prie kūno šnabždėdami, besvoriai ir ma- 
lonūs. Ji patrynė afrodiziaku už ausų, pažastis ir vidinę 
šlaunų pusę. 

Miegamojo spintos gilumoje, už lentynos su praktiškais, 
kasdieniais drabužiais, kabojo jos slaptieji aprėdai. Jie karo- 
jo plastikiniuose maišuose, ant prie sienos prisuktų pakabų. 
Ten buvo penkios suknelės, visos brangios, visos naujos. Ta, 
raudono šilko, buvo apsivilkta tik vieną kartą. Kitos dar ne- 
dėvėtos. 

Ji įsirangė į aptemptą juodo krepo suknelę. Kai užbruožė 
ant šono užtrauktuką, jos kūnas pasidarė tarsi juodai nudažy- 
tas. Antroji oda. Dekoltė neslėpė jos sustangrėjusių krūtų iš- 
kilumo. Liekna talija išryškinta, šlaunų linija išlenkta kaip ly- 
ra. Tvirti sėdmenys aptempti. 

Paskui atėjo eilė juodo šilko kojinėms su rožės pavidalo 
raiščiais. Vakarinės basutės iš plonų dirželių su trijų colių 
smailiais kulniukais, jos nuomone, aukščiausiais. Ji nesipuo- 
šė brangakmeniais, bet ant kairiojo riešo puikavosi daili 
grandinėlė. Plokštelėje aukso raidėmis buvo užrašyta: 
KODĖL GI NE? 

Greitai susišukavo trumpus rudus plaukus. Tada nuėjo 
į svetainę, prie spintos. Gilumoje kabojo jos apsiaustas ir 
didelė lakuotos odos rankinė su ilgu diržu. Joje, suvynio- 
tas į drobulę, gulėjo juodas nailoninis perukas ir grimo 
reikmenys. 

Ji sugaišo kelias minutes, perkraudama daiktus iš kas- 
dieninės rankinės: cigaretes, degtukus, karišką lenktinį 
peilį, dujų balionėlį, metalinius pinigus, piniginę su kiek 
daugiau nei keturiasdešimt dolerių. Prieš isidėdama pinigi- 
nę, išsiėmė visus asmens dokumentus ir paslėpė juos spin- 
tos viršutinėje lentynoje. Tada įlindo į apsiaustą ir užsisags- 
tė iki pat kaklo. Diržą užsegė jo nesuverždama, kad ap- 
siaustas kabotų laisvai. Užsimetusi ant peties rankinės 
diržą, ji leidosi į kelionę, palikusi degti visas šviesas. 

Naktinis durininkas sėdėjo už stalo ir jai einant pro šalį 
kilstelėjo ranką prie kepurės. Siūbuodama ant aukštų kul- 
nų, ji išėjo į Trečiąją aveniu. Nervingai apsidairė, akimis ieš- 
kodama Ernesto Mitlo, bet jis buvo seniai nuėjęs. Ją akino 
stipri šviesa ir smulkaus sniego sūkuriai, ir teko penkias mi- 
nutes laukti priemiestinio taksi. 

Liepė taksistui nuvežti prie centrinio parko ties Vakarų ir 
72-osi0s gatvės kampu. 

— Dakota? - paklausė jis. 

— Tas kampas, - gyvai atsakė ji. - Ten netoli. 

— Kaip pageidausite, ponia, - atsakė taksistas ir toliau va- 
žiavo tylėdamas, už ką ji buvo jam dėkinga. 

Išlipdama nepagailėjo arbatpinigių. Ji stovėjo ant vėjų 
košiamo kampo ir prisidegdama cigaretę laukė, kol raudoni 
taksi Žibintai pranyko 72-osi0s gatvės tolumoje. Tada pa- 
traukė vakarų pusėn, greitai kaukšėdama kulniukais ant jau 
sniegučiu užnešto šaligatvio. Pro šalį ėjo vyrai, bet ji nepakė- 
lė akių. Nuleidusi galvą skynėsi kelią prieš vėją, prilaikyda- 
ma rankinę abiem rankomis. Bet jai nebuvo šalta. Ji kaito. 

„Filmore“ viešbučio pirmame aukšte, per vieną laiptelį 
nuo šaligatvio, prietemoje skendėjo restoranas, siūlantis 
„kontinentinį meniu“. Atrodė, kad restoranas kamuojasi 
be darbo, užtat gretimai esančiame bare sėdėjo keli žmo- 
nės, kurie spoksojo į palubėje ant grandinių pakabintą te- 
levizorių. 

Zo Koler kartą čia jau lankėsi. Viešbutis puikiai tiko jos 
tikslui. Ji atsisėdo prie baro nenusivilkusi apsiausto, laikyda- 
ma rankinę ant kelių. Užsisakė taurę balto vyno ir greitai ją 
išgėrė. Buvo labai rami. Stengėsi nesidairyti į vyrus, kurie 
sėdėjo vieni. Barmenas buvo kitas nei matytas pirmąjį kartą. 

— Kur moterų kambarys? - paklausė ji kaip ir aną kartą. 

— Eikite prie įėjimo, - tarė barmenas rodydamas ranka. — 
Aukštyn laiptais ir per vestibiulį. Dešinėje pusėje. 

— Ačiū, - pasakė ji, užmokėjo už vyną ir paliko arbatpini- 
gių. Ne per daug, jos manymu, ir ne per mažai. Jis niekada 
jos neįsidėmės. Niekas jos neįsidėmi. 

Tualeto sienos buvo išklijuotos baltomis ornamentuoto- 
mis plytelėmis. Nosin trenkė dezinfekuojančių priemonių 
kvapas. Prie vienos kriauklės stovėjo vidutinio amžiaus 
moteris, žiūrinėdama save veidrodyje, sukinėdama galvą 
tai į vieną, tai į kitą pusę; ji atsisuko, kai įėjo Zo. 

- Sveika, brangute, - tarė ji linksmai šypsodamasi. 

Zo linktelėjo ir nuėjo palei kabinas, kurių buvo penkios, 
žvelgdama į durų apačią. Atrodo, visos buvo tuščios. Įėjo į 

paskutinę kabiną, uždarė duris ir užstūmė skląstį. Kantriai 
laukė dvi ar tris minutes, paskui išgirdo, kaip atsidaro ir už- 
sidaro koridoriaus durys. Ji tyliai išėjo. Atrodė, kad tualetas 
tuščias, bet ji vis tiek patikrino visas kabinas. Paskui nuėjo 
prie vienos iš kriauklių ir ėmė greitai darbuotis. Pagaliau ji 
pasižiūrėjo į save. 

Išsiėmė iš rankinės peruką, papurtė ir užsidėjo. Nailonas 
buvo juodas ir žvilgantis, su garbanėlėmis prie kaktos ir tan- 
kiomis, beveik pečius siekiančiomis blizgančiomis garbano- 
mis. Ji palygino plaukus, sukinėdama galvą tai šen, tai ten, 
kaip kad darė vidutinio amžiaus moteris. 


Patenkinta ėmė dažytis. Pajuodino antakius, pasidažė 
blakstienas, brūkštelėjo melsvai sidabrinį akių šešėlį, pa- 
rausvino skruostus, pasipudravo, lūpas nusidažė tamsiai 
raudona spalva, uždėjo sluoksnį drėgno perlamutro. 

Dirbo greitai, ir po penkiolikos minučių persikūnijimas 
buvo baigtas. Net drumzliname veidrodyje ji atrodė ener- 
ginga, gyva. 

Lipšni, jausminga moteris, norinti džiaugtis gyvenimu. 
Žibančios akys metė iššūkį, žadėjo. 

Ji atsisegė apsiaustą ir pasitaisė suknelę, nustumdama vi- 
sas raukšles žemyn. Timptelėjo žemyn apykaklę. Giliai įkvė- 
pė ir apžiūrėjo dantis. 

Paskui standžiai susisiautė apsiaustą, stipriai susiveržė 
diržą ir pasistatė apykaklę. Kaklas ir krūtinė buvo atviri. Ji 
apžiūrėjo save, palaižė lūpas. Išėjo pro viešbučio vestibiulį 
su švytuojančia ant peties rankine. Vyrai vestibiulyje spigi- 
no į ją akis. Ji prisidegė cigaretę; dūmą traukė grakščiai, 
teatrališkais judesiais. Laukė taksi po stogeliu prie įėjimo 
niūniuodama. 

Viešbutis „Pierce“, naujausia tokios rūšies įstaiga Man- 
hetene, užėmė visą kvartalą Šeštojoje aveniu, tarp 56-osios 
ir 57-0si0s gatvių. Jame buvo 1200 kambarių ir aparta- 
mentų, priestatų, banketų, konferencijų patalpų, didelė 
salė ir naktinis klubas ant stogo. Atvirame plote po centri- 
niu vestibiuliu sutilpo didelis restoranas su trimis salėmis, 
užkandžių baras, suvenyrų parduotuvė, kioskai, kelionių 
agentūrų biurai, biržos maklerio kontora, knygynas, vyriš- 
kų ir moteriškų drabužių parduotuvės, keturios kokteilių 
salės. „Gyvenkite neišeidami iš „Pierce“, - gyrėsi viešbučio 
reklama. 

Zo Koler pasirinko „Pierce“ žinodama, kad čia šiuo metu 
vyksta trys konferencijos: kokteilinės, aišku, bus sausakim- 
šos. Ji apsistojo ties „Al Kataru“, baru su vos pastebimu 
maurišku interjeru: sienos drapiruotos šilku, padavėjos ap- 
rengtos kaip pilvo šokio šokėjos. 

Akimirką pastovėjo tarpduryje dairydamasi, kaip dairosi 
žmonės, kurie tikisi būti pasitikti. Kai priėjo rūbininkė, ji pa- 
davė jai apsiaustą ir ėmė lėtai eiti prie baro, žiūrinėdama sa- 
lę, vis dar vaidindama damą, kurios kažkas turi laukti. Dau- 
gumas mažųjų staliukų buvo užimti porų, kitur sėdėjo po 
keturis žmones. Prie baro beveik nebuvo vietos: žmonės sto- 
vėjo prie jo po vieną, po du, būreliais. Sėdėjo kelios moterys, 
bet vyrai grūdosi prie baro dviem, trimis eilėmis, vienas per 
kitą tiesdami rankas su taurėmis barmenams su feskomis, 
kurie suprakaitavę pilstė gėrimus. 

Buvo nežmoniškai karšta, pilna dūmų, trenkė pigiais 
smilkalais. Spiegiantys balsai. Juoko protrūkiai. Tyliai dūz- 
gianti rytietiška muzika. Zo galvojo, ar ilgai ištvers šito ne- 
žaboto triukšmo pelkėje. Ji kurį laiką pastovėjo prie baro 
iškėlusi smakrą, ištiesusi nugarą. Įraudęs vyras susitaršiu- 
siais plaukais ir nusmukusiu kaklaryšiu, prunkšdamas iš 

žodžių, kuriuos pasakė jo draugas, smarkiai atsilošė ir gru- 
biai pastūmė Zo. | 

— Opa! - šūktelėjo jis griebdamas ją už rankos. - Ar 
smarkiai sutrenkiau? 

— Ne, - atsakė ji, mesdama į jį gailų žvilgsnį ir trindama 
ranką. - Nieko baisaus. 

— Tai labai baisu, - užprotestavo jis. - Aš velnioniškai at- 
siprašau. Išgersite? Tada gal susitaikysim. 

— Ačiū, - tarė ji tebesišypsodama. - Bet aš pati nusipirk- 
siu. Būčiau dėkinga, jeigu užsakytumėt taurę balto vyno. 
Negaliu prasisprausti prie baro. 

Ji ėmė raustis rankinėje. Jis bajoriškai mostelėjo ranka. 

- Pasilaikykite savo pinigus, mieloji. Apmoka firma - ma- 
no firma. 

Jam ir jo draugui šie žodžiai pasirodė neprastai vykęs są- 
mojis. Jie kretėjo iš juoko palinkę prie taurių. Žo gavo savo 
vyną. 

— Pabūkite su mumis, - ragino įsiaudrinęs vyras. - Mudu 
su bičiuliu jau įkyrėjome vienas kitam per vakarą. Jis seksu- 
alinis maniakas, bet aš jus nuo jo apginsiu! 

Dar garsesnis kikenimas. 

— Berods čia linksma, - tarė Zo, - bet aš laukiu savo 
draugo. Gal kitą kartą. 

— Bet kada, - atsakė vyriškio draugas, prabilęs pirmą kar- 
tą. Jo gašlus žvilgsnis nusliuogė jos kūnu iki pat basučių ir 
vėl aukštyn. - Jūs paskirkite laiką, ir aš ateisiu - užtikrinu! 

Jie vis dar juokėsi, kumščiuodamiesi alkūnėmis, kai van- 
giai šypsodamasi ji nuėjo šalin, slinkdama palei barą. Jai ne- 
reikėjo dviejų vyrų. Jai reikėjo vieno vyro. 

Ieškodama akimis, ji pamatė, kaip viena moteris ima nuo 
stalo pirštines ir piniginę. Jos palydovas stovėjo šalia ką tik 
gavęs sąskaitą ir klojo ant stalo banknotus. Greitai šonu pra- 

sibrovusi pro minią, suspaudusi delne taurę, sakydama „at- 
siprašau, atsiprašau“, Zo Koler sugebėjo plastelėti ant baro 
kėdės tą pat sekundę, kai moteris nuo jos pakilo. 

- Sušildžiau tau vietą, mieloji, - pasakė spindinti blondi- 
nė. Paskui atidžiau nužvelgė Zo. - Sėkmės! 

— Taip, - atsakė Žo, — ačiū. — Ir greitai nusisuko. 

Jai iš dešinės penki vyrai garsiai ginčijosi apie profesio- 
naliojo futbolo komandas. Bet ją domino vyras, sėdėjęs jai 
iš kairės. Jis žiūrėjo tiesiai priešais save, palinkęs virš tau- 
rės, tikriausiai martinio su ledu. Atrodė, kad jis negirdi vi- 
so lalesio. 

- Atleiskite, - prabilo Zo palinkdama artyn. - Ar negalė- 
tumėte pasakyti, kuri dabar valanda? 

Jis lėtai pasuko galvą ir pažiūrėjo į ją, paskui žvilgtelėjo į 
auksinį laikrodį ant riešo. 

— Tuojau bus ketvirtis po vienuoliktos. 

— Ačiū, - padėkojo ji ir šiek tiek pasisukusi ant kėdės ne- 
ramiu žvilgsniu dairėsi po salę. Jai sukantis, jos keliai brūkš- 
telėjo jo riebią šlaunį. 

— Kas nutiko? — paklausė vyras. - Jis neatėjo"? 

Ji vėl atsisuko į barą, pasuko galvą ir pasižiūrėjo į jį. 

— Kodėl manote, kad tai vyras? — paklausė. - Galbūt aš 
laukiu draugės. 

— Netikiu, - tarė jis akimis vertindamas jos krūtinę. - To- 
kia graži motcris — ne, tik vyras. Ir jis kvailas, jeigu vėluoja. 

— Na, - sukikeno ji, - tiesą sakant, veluoju aš... beveik 
valandą. 

Po kelių minučių jis pagyvėjo, nupirko abiem gėrimų, ir 
jie jau žinojo viską apie kits kitą -— viską, ką norėjo žinoti. 

Jis buvo vardu Fredas (pavardės nepaminėjo), atvykęs į 
Niujorką dalyvauti elektros prietaisų prekybos vadybininkų 
konferencijoje, surengtoje šiame viešbutyje. Atvažiavo iš 

Akrono, Ohajuje, ir troško kuo greičiau sugrįžti. Zo nu- 
sprendė, kad jis tik įžengęs į šeštąjį dešimtmetį. 

Ji vardu Irena (pavardės nepaminėjo), gimusi Minea- 
polyje. Atvažiavo į Niujorką ieškoti modelio ar aktorės 
darbo. Bet dabar įsidarbino nepriklausomoje televizijoje 
prodiuserio, sukančio komercinius ir mokomuosius filmu- 
kus, padėjėja. 

Jie atsisuko vienas į kitą. Jų keliai susilietė. 

— Kodėl sėdite čia vienas? - pasiteiravo Zo. - Juk tai 
konferencija, ir visa kita. Kodėl nesiaučiate mieste su kitais 
vyrukais? 

— Siaučiau, - atsakė jis. - Kiek anksčiau. Bet paskui vis- 
kas pradėjo eiti kvailyn. Jie užsimanė važiuoti į Grynvič Vi- 
lidžą pasižiūrėti tų bepročių. Man toks laisvalaikis ne prie 
širdies. 

— O koks laisvalaikis jums prie širdies? - drąsiai paklausė 
ji, bet susigriebė, kad gal per daug skuba, nes jo akyse išvydo 
šmėkštelint išgąstį. 

— Na, - tarė jis nuleidęs akis, - žinote... viena kita taure- 
lė, paskui televizorius. Aš tykus žmogus. 

— Kurgi, - nusišaipė ji. - Jūs, tykieji, gerokai priėdę vel- 
nių. Tik duok jums valią. 

Jis nusijuokė, krūtinė išsipūtė iš pasididžiavimo. 

— Galbūt, - tarė, - bet ašjau išsišėlau. 

Jis buvo sunkus, sunkus. Raudonas putlus veidas, įmitęs 
sprandas, minkštas liemuo. Lūpų kampučiuose užkritusios 
riebios raukšlelės. Kosulys sausas, kaip prisiekusio rūko- 
riaus. Be auksinio laikrodžio, rankogaliuose žibėjo auksiniai 
segtukai, perlu papuoštas kaklaryšio segtukas, rausvos spal- 
vos žiedas su deimantu. Nebuvo girtas, bet jau kauštelėjęs. 
Apspangęs, kūnas pradėjęs glebti. 

Jis užsakė dar dvi taures. Ji paėmė savąją, O jis griebė ją 

už riešo, pasuko grandinėlę, kad galėtų perskaityti - „Kodėl 
gi ne?“ Pakėlęs akis įsispitrijo į ją. 

— Kodėl gi ne? - paklausė kimiu balsu. 

Ji palinko artyn, prikišo savo šaltą skruostą prie jo supra- 
kaitavusio veido. 

— Sakiau, kad jūs, tykieji, esat velnių priėdę. Gal einam į 
jūsų kambarį? Pašvęsim mažumėlę. 

Jis tylėdamas linktelėjo galva. 

Jie baigė gerti. Jis užsimokėjo iš storos piniginės. Abu 
nusiyrė pro žmonių minią. 

Ji padavė jam apsiausto numerėlį, ir jis vėl sumokėjo. 

— Mano paltas kambaryje, - pasakė. - Gyvenu trisdešim- 
tame aukšte. 

— Pačioje padangėje. 

— Aha, mergyte, - tarė jis ir susvyravęs stvėrė ją už ran- 
kos pusiausvyrai išlaikyti. - Kartu su paukščiukais. 

— Tai tik tavo kambarys? - tyliai paklausė ji. - Ar dar kas 
nors jame gyvena? 

— Tik mano, - sumurmėjo jis. - Mano ir tavo. 

Jie vargais negalais įsispraudė į liftą, pilną besijuokian- 
čių, spiegiančių girtų konferencijos dalyvių. Dar viena po- 
ra išėjo trisdešimtame aukšte, bet pasuko į kitą ilgo korido- 
riaus pusę. Fredas nusivedė ją už koridoriaus kampo iki 
kambario Nr. 3015. 

Sustojo priešais duris lygiu paviršiumi. 

— Pažvelk į šias duris, Irena, - liepė jai. - Pasakyk, ką ma- 
tai. Arba ko nematai. 

Ji iškart sumojo - buvo skaičiusi viešbučių biznio žurna- 
le, - bet nenorėjo gadinti jam triumfo valandėlės. 

— Man jos durys kaip durys, - atsakė gūžtelėdama pe- 
čiais. 

— Nėra rakto skylutės! - šūktelėjo jis. — Va, tik štai šis... 

Jis parodė jai siaurą plyšeli su metaliniu rėmeliu tiesiai 
po rankena. Paskui išsiėmė iš švarko kišenės plastiko korte- 
lę. Ne didesnę už kreditinę. 

— Magnetinė, - paaiškino jis Zo. - Kodas įspaustas tarp 
dviejų kieto plastiko plokštelių. Ir joks kaimynystėje gyve- 
nantis bičiulis šaltkalvis jo nenukopijuos. Kol kas. 

— Nuostabu, - pasakė ji. 

— Absoliutus saugumas. Užkerta kelią įsilaužimui. Kas gi 
atrakins spyną, kurios nematyti? - Šiek tiek pasikrapštęs jis 
įstūmė kortelę į plyšį. Skląstis iššoko, jis paspaudė rankeną, 
atidarė duris ir pasitraukė: 

— Prašom į mano pilį. O aš turiu paspausti ranką savo 
draugui. 

Jis nuėjo į vonios kambarį ir užsidarė. Zo žengė lėtai ir 
atsargiai. Nusivilko apsiaustą ir atsargiai padėjo ant poliruo- 
tos spintelės durų. Lėtai atsisėdo į krėslą su aukšta atkalte. 
Rankomis neprisilietė prie jokio paviršiaus. 

Išgirdo nuleidžiamą vandenį. Po akimirkos jis išėjo ran- 
komis lygindamas rusvus plaukus. 

— Nagi, - tarė pakiliu balsu, - balius prasideda. Ką pasa- 
kytum apie taurelę geriausio pasaulyje brendžio? Be jo nie- 
kada nesileidžiu į kelionę. 

— Ar žinai, kas sakoma apie alkoholį? - suktai paklausė 
ji. - Jis didina norą, bet mažina galimybes. 

— Zuikių dainos, - atšovė jis. — Tu nesiskųsi, mieloji. 

— Na... gal kokį gurkšnelį... | 

— Gera mergaitė. Mano vėzdas bus švininis. 

Jie abu nekukliai nusijuokė. Ji žiūrėjo, kaip jis ištraukia 
butelį iš viršutinio stalčiaus. Šiek tiek įpylė. Kai atnešė gėri- 
mą jai, jos rankos buvo sąmoningai užimtos veidrodėliu, į 
kurį žiūrėdama taisėsi plaukus. Tad jis pastatė stiklinę ant 
stalo krašto prie krėslo. Paskui atsisėdo ant lovos krašto. At- 
sisuko į ją. 

— Klausyk, - pasakė. - Ar neprieštarausi, jeigu užsirūky- 
siu cigarą? 

— Žinoma, kad ne, mielasis. Aš mėgstu cigaro dūmų 
kvapą. 

— Tikrai? - suabejojo jis. - Mano žmonai nepatinka. 

- Tikrai, - užtikrino ji. - Rūkyk drąsiai. 

Jis nukirpo cigaro galiuką ir prisidegęs ėmė patenkintas 
papsėti. 

Ištraukė iš po paklodės pagalves ir atrėmė jas į galvūgalio 
lentą. Nusimetė švarką ir liemenę, nusiavė batus. Palaisvino 
kaklaryšį, prasisegė apykaklę, pro kurią išsiveržė raudonas 
riebus kaklas. 

Tada atsirėmė nugara į pagalves, ištiesė kojas, sukryžiavo 
pėdas. Cigarą laikė vienoje rankoje, brendį kitoje. 

— Et, žmogau, žmogau, - atsiduso. - Tėvas sakė, kad bus 
tokių naktų, bet neminėjo, ar dažnai. Ei, mieloji, kodėl ne- 
įsitaisai patogiau? 

— Maniau, niekada nepaprašysi, - sukikeno ji. 

Ji atsistojo, priėjo prie lovos. Užspaudė jam akis, bet kai 
ėmė traukti žemyn užtrauktuką ant liemens, jis žvilgsniu se- 
kė jos judesį. Brendis ir cigaras buvo pamiršti. Jis stebėjo 
kiekvieną jos judesį. Ji nusitraukė suknelę per galvą, steng- 
damasi nesujudinti peruko. Nusišypsojo jam, apsisuko ir nu- 
ėjo smarkiai krypuodama klubais. Paguldė sulankstytą suk- 
nelę ant apsiausto. Paskui atsisuko į jį įsirėmusi rankomis į 
klubus. Įtraukė pilvą, atstatė krūtinę. Pakraipė galvą. 

— Patinku? - koketiškai paklausė. 

— Oho, - atsakė jis visas virpėdamas. — Yra kur akis paga- 
nyti. Senis Fredis šiandien laimėjo prizą. Ateik čia. 

Ji atsistojo ant lovos. Jis pasidėjo brendį ant miegamojo 
staliuko. Ranka prisilietė prie baltos švelnios odos tarp biki- 
nio ir kojinės. Ji pasisukinėjo, leisdama jam glostyti. 

— Tu varai mane iš proto, - kimiai pasakė jis. 

Ji palinko virš lovos, prikišo savo veidą prie jo. Kai jo ran- 
ka ėmė siekti jos peruko, ji atšlijo. 

— Kodėl nenusivelki viso to? - paklausė ji. - Einu siusiuko, 
tuojau grįšiu. Padarysiu viską, ko nori. Žinok, viską. 

Jis suniurzgė ir ištiesė rankas į ją. Ji nusijuokė ir išsisu- 
ko. Paėmusi rankinę, nuėjo prie vonios kambario durų. Jis 
spoksojo į ją. Ji pavizgino jam pirštais ir dingo už durų. 

Užsirakino duris ir ėmėsi darbo. Nusispyrė sandalus, nu- 
sitraukė raiščius, kojines, liemenėlę. Nusišlapino. Nuleisda- 
ma vandenį svirtelę laikė suėmusi dviem sluoksniais tualeti- 
nio popieriaus. Pažiūrėjo, kaip vandens sūkurys įtraukia 
popierių. Atidarė rankinę ir pasiruošė. Paskui palaukė žiū- 
rėdama į spintelės veidrodį. Po minutėlės atpažino save. 
Laukė, kol išgirdo: 

— Irena? Ko gi lauki? 

Ji atrakino duris, mažumėlę pravėrė ir žvilgtelėjo į kam- 
barį. Jis buvo išjungęs palubės šviesą, palikęs degti tik stali- 
nę lempą prie lovos. Lovos užtiesalai gulėjo nublokšti. Jis 
dryksojo aukštielninkas, paklodę užsitraukęs iki juosmens. 
Nuoga krūtinė buvo plaukuota ir putli. Riebios krūtys metė 
pailgus šešėlius. Jis rūkė savo cigarą. Žo apsivyniojo viešbu- 
čio rankšluosčiu dešinę ranką iki alkūnės. Paskui išjungė 
šviesą. 

— Pasiruošusi, - tarė nerūpestingu balsu. - Jau ateinu. 

Jis pasisuko, kad matytų jos nuogą kūną artėjantį prie 
lempos metamo šviesos kūgio. 

— Dieve šventas, - sumurkė. 

Ji nuėjo prie dešiniojo lovos krašto, toliau nuo staliuko ir 
lempos. Palinko virš jo švelniai šypsodamasi. Jis pasisuko 
kairėn padėti cigaro į peleninę. Zo nuleido ranką, leisdama 
rankšluosčiui nukristi. Laikydama šveicarų armijos peilį 


44 


kaip durklą, smeigė juo į kairę riebaus kaklo pusę ir trukte- 
lėjo į save. 

Jis sugargaliavo, ir sunkus jo kūnas šoktelėjo aukštyn. 
Kraujas trykštelėjo fontanu, pasruvo upeliais, srautu, nuda- 
Žiusiu Orą raudonais garais. Permerkęs lovą nutekėjo ant 
grindų. 

Zo Koler nutempė paklodę, apnuogindama jo riebų pil- 
vą, kojas su išsišovusiomis kraujagyslėmis, suglebusį penį ir 
kiaušinius, pasislėpusius susiraizgiusių balkšvai rusvų plau- 
kų lizde. 

Kruvina, slidžia ranka dūrė į jo genitalijas. Jos veide ne- 
buvo matyti nei triumfo, nei pergalės. Ji badė jį be šypsenos, 
be riksmų, bet nuosekliai ir dalykiškai. Sulig kiekvienu dūriu 
garsiai kartojo: 

— Še tau. Še tau. Še tau. 

Buvęs Detektyvų skyriaus viršininkas Edvardas Delanis su- 
muštinius valgydavo dviem būdais. 

Tuos, kuriuos jis vadindavo „sausais“ sumuštiniais, - to- 
kius kaip kepta jautiena su balta duona arba „tarptautinius 
sumuštinius“ —- kumpį su bandele, - jis valgydavo sėdėda- 
mas prie virtuvės stalo, ant kurio gulėdavo praėjusios dienos 
„New York Times“ finansams skirta dalis. „Šlapieji“ sumuš- 
tiniai, tokie kaip bulvių salotos ant ruginės duonos su aštrio- 
mis angliškomis garstyčiomis, ar sardinės su pomidorais ir 
svogūnų riekelėmis, užteptomis majonezu, buvo valgomi 
palinkus virš kriauklės. Baigęs valgyti, Delanis paleisdavo 
vandenį nuplauti trupiniams ir nuvarvėjusiems lašams. 

Abu valgymo būdai buvo tikra Dievo rykštė šefo žmonai 
Monikai. Ji vis dar tebesistengė priversti jį valgyti civilizuo- 
čiau, net jeigu tai būdavo lengvi priešpiečiai. 

Delanis bandė jai paaiškinti kaip mokėdamas kantriau, 
kad jis trisdešimt gyvenimo metų praleido Niujorko polici- 
jos departamente, ir didesnę tų metų pusę - Detektyvų sky- 
riuje. Nuo tų laikų sumuštiniai tapo jo blogu įpročiu. Turint 
omeny ilgas ir negailestingas darbo valandas, sumuštiniai, 
valgomi darbo metu, paprastai buvo vienintelis gyvybės pa- 
laikymo šaltinis. 

- Bet tujau pensijoje, - sušukdavo ji. 

- Įpročiai lieka įpročiais, - atsakydavo jis išdidžiai. 

Tiesą sakant, jis mylėjo sumuštinius. Viena iš dažnai jį 
lankiusių fantazijų per tuos kaskart sunkiau ant pečių gu- 
lančius pensinio gyvenimo metus buvo svajonė, kad vieną 
gražią dieną jis galės parašyti ploną knygelę „Komisaro 
Delanio sumuštiniai“. Kas turėjo tam didesnę teisę? Kas, 
jei ne jis, išrado nepakartojamą šaltos kiaulienos ir plonai 
pjaustyto baltojo ridiko ant rupiai maltos ruginės duonos 
sumuštinį? 

Kovo 19-osios vakare Monika Delani, padedama Rebe- 
kos Bun, detektyvo seržanto Abnerio Buno Žmonos, ruošė 
užkandžius savajai keturiolikos moterų grupei. Prieš pietus 
turėjo būti skaitoma psichologo paskaita, paskui jos aptari- 
mas. O tada jau pietūs. 

— Mes valgysime avokadas ir varškės sūrio salotas, - tvir- 
tu balsu tarė Monika. - Yra salotų, vyšninių pomidorų, 
agurkų, žalios paprikos. Tau visko užteks. O jeigu nepatin- 
ka, pašauk į orkaitę puodą su makaronais ir sūriu. Be to, 
nuo vakar dar liko vištienos. 

— Dėl manęs nesirūpink, - patarė jis. - Vakar tiek prisi- 
kimšau, kad šįvakar susilaikysiu. Tik pasidarysiu sumuštinį ir 
su alaus buteliu nusinešiu į savo urvą. Nesijaudink, aš neba- 
dausiu. 

Būdamas metodiškos prigimties, jis ėmė ruoštis iš anks- 
to, kol dar nebuvo Rebekos Bun ir moterys nepradėjo triūs- 
ti virtuvėje. Jis pasitikrino šaldytuvo turinį ir susitaisė su- 
muštinių iš to, ką jame rado. 

Vienas - balta veršiena su riekelėmis raudono svogūno, 
juodomis alyvomis be kauliukų ir šaukšteliu krienų padažo. 
Antrasis buvo grubus statinys iš raudonos ir trapios argenti- 
nietiškos konsėrvuotos mėsos su agurko griežinėliais ant ru- 
ginės duonos. Jis suvyniojo abu sumuštinius į foliją ir nustū- 
mė į šaldytuvo gilumą, kad atšaltų. 

Kai atvažiavo Rebeka ir suskambo durų skambutis, Ed- 
vardas Delanis greitai ištraukė sumuštinius, paėmė butelį 
tamsaus „Lowenbrau“ alaus ir išskubėjo iš virtuvės. Jis pasi- 
traukė į savo irštvą ir uždarė sunkias duris. Kabineto stalas 
buvo nuklotas popieriais, čekiais, laiškais, atverstomis užra- 
šų knygelėmis. Pastarąsias dvi savaites Delanis kasdien po 
kelias valandas praleisdavo skaičiuodamas federalinius me- 
tų mokesčius. Tiesą sakant, šefas darė tik juodą darbo dalį, 
sumuodamas pajamas, išlaidas, atimdamas ir t.t. Galutinę 
ataskaitą paruošdavo Monika, jo antroji žmona. 

Monika buvo Bernardo Gilberto, atsitiktinės žudiko 
Danielio Blanko aukos, kurį Delanis padėjo sulaikyti, naš- 
lė. Žmogžudysčių virtinė buvo nutraukta tame pačiame 
kambaryje, kuriame dabar sėdėjo Delanis. Lombardo ope- 
racijos štabe. 

Praėjus metams po jo pirmosios žmonos Barbaros mir- 
ties nuo kepenų užkrėtimo, šefas vedė Moniką Gilbert. Jis 
turėjo du vaikus, Edvardą jaunesnįjį ir Elizabetą - abu jau 
su savo šeimomis, Liza su dvynukais. Monika turėjo dvi 
mergaites, Merę ir Silviją, kurios dabar gyveno internatinė- 
je mokykloje ir ruošėsi studijuoti koledže. 

Gilbertas, Monikos pirmasis vyras, buvo buhalteris, ir ji 
lankė kursus, norėdama padėti jam ne tik triūsdama virtu- 
vėje. Ji sekė visus mokesčių įstatymų pasikeitimus. Delanis 
buvo laimingas, galėdamas patikėti jai galutinę ataskaitą, 
kuri užimdavo vis daugiau laiko ir darėsi vis sudėtingesnė. 

Nenorėdamas jaukti popierių ant stalo, Delanis prisit- 
raukė rašomojo stalo kėdę su ratukais. Paskui nukėlė nuo 
stalo senutę rašomąją mašinėlę. Net nesustenėjęs, apsi- 
džiaugė jis. Paskui, suėmęs rankomis, kilstelėjo nuo stalo 
popierius ir užklojo stalą laikraščiu. Išsivyniojo sumuštinius, 
atsikimšo alų ir atsisėdo ant senos sukamosios kėdės. 

Atsikando sumuštinio su rūkyta mėsa. Užgėrė gurkšniu 
tamsaus alaus. Atsikrenkštė. 

Užsidėjo skaitymui skirtus akinius ir ėmėsi darbo, negir- 
dėdamas iš už durų atsklindančio pašnekesio ir juoko. Šitiek 
laiko išdirbęs pilname žmonių detektyvų būrio kambaryje, 
jis išmoko suskliausti ausis ir nieko negirdėti. Gali juk už- 
čiaupti burną, užmerkti akis, tai kodėl gi ne ausis? 

Dirbo kruopščiai ir atkakliai. Sudėjo abiejų metines paja- 
mas, nes Monika į jų šeimą atnešė metinę rentą, paliktą mi- 
rusio vyro; pridėjo investicijas į kuklų akcijų portfelį, kuris 
duodavo neblogus dividendus, nors kainos ir krito. 

Edvardas Delanis gavo gerą pensiją, pajamas iš pelningų, 
mokesčiais neapdėtų Niujorko miesto obligacijų, kurios, 
ačiū Dievui, nenukentėjo; be to, jis anksti buvo pradėjęs 
mokėti socialinio draudimo mokesčius. Jis ir žmona galėjo 
be rūpesčių gyventi nuosavame, atnaujintame name, kuris 
stovėjo visai greta 251-0jo policijos komisariato. 

Vis dėlto bendras jų pajamas, kurios būtų leidusios jiems 
prabangiai gyventi prieš dešimt metų, dabar žiauriai graužė 
infliacija. Ji smarkiai nepakeitė jų gyvenimo, nes nei vienas, 
nei kitas nebuvo išlaidūs, tačiau nerimas širdyje kirbėjo. 

Skaičiuodamas čekius, Delanis pamatė, kiek daug grynų- 
jų pinigų išleista Edžiui jaunesniajam, Lizai; Lizos dviem 
vaikams. Ir kiek daug kainavo Merės ir Silvijos drabužiai ir 
mokslai. Jis nesigailėjo nė vieno išleisto cento, tačiau... Po 
kelių metų, kai ateis laikas abiem mergaitėms stoti į kole- 
džą, mokslas universitete kainuos gal 50 000 dolerių, jei ne 
daugiau. Tai nežadėjo nieko gero. 

Jis baigė valgyti sumuštinį su mėsa. Ir gerti alų. Priėjęs 
prie durų atidžiai įsiklausė. Išgirdo moters balsą, tikriausiai 
paskaitą skaitančios psichologės. 

Nusprendęs, kad akimirka tinkama, movė į virtuvę. 

Žengdamas kick galima tyliau, pastvėrė iš šaldytuvo alų, šį 
kartą skardinę „Schlitz“, ir vėl nuskubėjo i kabinetą. Nustū- 
mė akinius ant kaktos. Atsikimšo alų, gurkštelėjo. Atsikan- 
do sumuštinio su vištiena. Sėdėjo sudribęs kėdėje, kojas už- 
kėlęs ant stalo krašto. Galvojo apie vaikus, visus vaikus, Mo- 
nikos ir savo vaikus. Liūdnai prisiminė jųdviejų vienintelį 
vaikutį, sūnelį, kuris mirė vos po trijų mėnesių trapaus gyve- 
nimo nuo kvėpavimo takų infekcijos. Karstelis buvo toks 
mažas. 

Po kurio laiko, kramsnodamas ir gurkšnodamas, jis vėl iš- 
girdo iš svetainės sklindančio pašnekesio garsus, ginčų kle- 
gesį. Suprato, kad paskaita baigta, netrukus baigsis audrin- 
gas aptarimas ir ateis laikas avokadoms ir varškės sūrio salo- 
toms. Kaip gerai, kad jis išvengė viso t0/ 

Staiga durys atsilapojo. Kambaryje pasirodė jauna mote- 
ris. Išvydusi jį, sutriko ir žengė atatupsta. 

— Ak! - tarėji. - Atleiskite, maniau, kad tai... 

Jis šypsodamasis atsistojo. 

— Nieko baisaus, - tarė. - Tai, ko jūs tikriausiai ieškote, 
yra prieškambaryje, prie laukujų durų. 

— Ačiū. Dovanokite, kad sutrukdžiau. 

Jis atsainiai mostelėjo ranka. Ji uždarė duris. Jis vėl atsi- 
sėdo ir norėdamas nusiraminti, įtikinti save nutarė išbandy- 
ti savo pastabumą. Tą moterį matė gal penkias sekundes. 

Tai buvo, kalbėjo jis sau, baltaodė moteris, maždaug tris- 
dešimt penkerių metų amžiaus, apie 6 pėdas ir 5 colius ūgio. 
Svoris: 120. Šviesūs, pečius siekiantys plaukai, trikampis vei- 
das su ilga, plona nosimi ir patemptomis lūpomis. Auksiniai 
karantys auskarai. Neaptempta vilnonė miško žalumo suk- 
nelė. Skaitmeninis laikrodis ant kairiojo riešo. Kojos nuo- 
gos, be kojinių. Basutės. Kalbėdama aiškiai švepluoja. Ant 
dešiniosios blauzdos tvarstis. 

Jis nusišypsojo. Neblogai. Galėtų ją atskirti iš atpažini- 
mui išrikiuoių moterų arba nupasakoti jos išvaizdą polici- 
jos dailininkui, kuris nupieštų portretą. Jis vis dar buvo po- 
licininkas. 

Dieve, kaip jis išsiilgo savo darbo. Sėdėjo susimąstęs, ne 
pirmą kartą galvodamas, ar nepadarė klaidos atsisakydamas 
prestižinės Detektyvų skyriaus viršininko vietos ir pasiprašy- 
damas į pensiją. Priežastis tąsyk buvo su darbu susijusios po- 
litinės nesąmonės. 

Dabar mąstė, kad galbūt politikų spaudimas yra neiš- 
vengiamas tokiame poste kaip jo. O gal tai buvo silpnu- 
mas, kad jis neištvėrė. Gal stipresnės dvasios vyras būtų 
dirbęs savo darbą, priešindamasis grasinimams, miesto 
savivaldybės, įtakingų vyrų ir moterų suokalbiams. O ka- 
da negalėtų atsispirti, reikėtų mažyčio kompromiso, toly- 
gaus išgyvenimui. 

Vis dėlto jis... 

Jo mintis nutraukė tylus, atsargus beldimas į duris, kurios 
vedė į virtuvę. 

— Užeikite! - šūktelėjo. 

Edvardas Delanis atsistojo, nuėjo per kambarį ir paspau- 
dė kito vyro atkištą ranką. 

— Seržante! - tarėjis su laiminga šypsena veide. 

Po kelių minučių seržantas detektyvas Abneris Bunas sė- 
dėjo ant oda aptrauktos kėdės. Delanis pasuko savo kėdę 
taip, kad galėtų kalbėtis su svečiu neatsitraukęs nuo stalo. 

Šefas vikriai sulakstė į dūzgiančią virtuvę kibirėlio su le- 
du ir sodos vandens seržantui, kuris buvo alkoholikas ir jau 
dvejus metus neėmė burnon nė lašo. Delanis įsipylė sau vis- 
kio ir gerokai atmiešė jį vandeniu. 

— Užsukau pasiimti Rebekos, - paaiškino Bunas. - Bet 
jos dar tebevalgo. Tikiuosi, nesutrukdžiau jums. 


51 


— Nieku gyvu, - geraširdiškai tarė šefas. Ranka mostelėjo 
į popieriais apšnerkštą stalą. - Mokesčiai. Pasakykit, kaip 
naujasis viršininkas? 

Gal penkiolika minučių abu vyrai šnekučiavo, aptarinė- 
dami skyriaus reikalus. Daugiausiai kalbėjo Bunas: ką pa- 
aukštino, ką perkėlė dirbti kitur, ką išleido į pensiją. 

— Jie vėl grąžina detektyvus, - pasakojo jis Delaniui. Spe- 
cialieji būriai nepateisino vilčių. 

— Skaičiau apie tai, - linktelėjo galvą šefas. - Bet kai ku- 
rie daliniai išliko, ar ne? 

— Keletas. Vienam jų dabar ir priklausau. Tai svarbiausias 
kovos su nusikalstamumu padalinys Midtaun Norte. 

— Gerai, - šiltai tarė Delanis. - Kiek turit vyrų? 

Bunas nejaukiai suerzėjo. 

— Na, maždaug prieš mėnesį turėjau penkis. Dabar turiu 
dvidešimt keturis, O rytoj jie dar priima ir leitenantą. 

Šefas apstulbo, bet stengėsi to neparodyti. Jis smalsiai 
žvilgtelėjo į Buną. Vaikinas atrodė nusikamavęs, po akimis 
juosvi maišeliai. Kūnas subliuškęs, iš nuovargio susitraukęs. 
Atrodė, kad jam reikia karšto maisto ir keturiasdešimt aš- 
tuonių valandų miego. 

Bunas buvo aukštas liesas vyras, nerangios eisenos ir 
minkštų judesių. Plaukai rausvai gelsvi, strazdanotas veidas 
išblyškęs. Greičiausiai jam tuoj keturiasdešimt, bet jis vis 
dar tebebuvo drovus, nevikrus, kaimietiškų manierų; šypso- 
josi berniokiškai žaviai. 

Delaniui teko dirbti su juo Viktoro Maitlando nužudymo 
byloje, ir jis žinojo, kad tai geras detektyvas, kai neužmina 
kamščio. Bunas kalbėjo lėtai, bet analitiškai ir nuosekliai. 
Jis nedejuodamas užsikrovė ant pečių visus savo amato Var- 
gus ir sunkumus. Kai reikėdavo beatodairiškos drąsos, jis 
pavirsdavo tigru. 

Šefas įdėmiai nužvelgė pašnekovą. Pastebėjo, kad ploni 
pirštai truputį virpa. Tai ne alkoholis. Rebeka sutiko tekėti 
užjo tik tada, kai jis prisiekė daugiau neprisiliesiąs prie tau- 
relės. Delanis negalėjo patikėti, kad Bunas rizikuotų iš pa- 
žiūros laiminga santuoka. 

— Seržante, - pagaliau prabilo jis. - Atrodote visai nuo 
koto nusivaręs. Kas nutiko? 

Bunas pastatė tuščią stiklinę ant kilimėlio prie kėdės. Sė- 
dėjo susikūprinęs, gniaužydamas ant kaulėtų kelių sudėtus 
kumščius. Jis pakėlė akis į Delanį. 

- Turime dublikatą, - tarė jis. - Žmogžudystę. 

Šefas įsispoksojo į jį, paskui lėtai nugėrė gurkšnį iš savo 
stiklo. 

— Ar tikrai? 

Bunas linktelėjo. 

— Kol kas tik dvi, bet modus operandi tas pats; dėl to nėra 
jokios abejonės. Kol kas viską laikome užspaudę, bet juk 
vieną dieną atsiras koks galvotas žurnalistas, kuris susies 
abu atvejus. 

— Dvi identiškos žmogžudystės? - paklausė Delanis abe- 
jonės kupinu balsu. - Gali būti tik sutapimas. 

Seržantas atsiduso ir atsistojo. Prisidegė cigaretę ir laiky- 
damas ją pageltusiais nuo tabako pirštais vėl atsisėdo; užkė- 
lė vieną koją ant kitos, paskui apkeitė. 

— Gal mes ir per daug erzėjam, - prisipažino jis. - Bet po 
tos nelemtos Semo sūnaus bylos visas skyrius tiesiog dreba 
laukdamas išnyrant maniaką. Mums reikėjo greičiau išnar- 
plioti tą Semo sūnaus žmogžudysčių istoriją. Raktą mįslei 
įminti davė balistikos skyrius. O dabar gal persistengiame, 
mėgindami susieti du nieko bendra neturinčius įvykius ir rėk- 
dami: „Maniakas!“ Bet tik ne šį sykį. Šios dvi tikrai identiškos. 

Šefas Edvardas Delanis nenuleido nuo Buno akių, tačiau 
Negana to, pajuto pyktį ir ryžtą. 

— Ar papasakosit man? — paklausė. 

- Žinoma! - susijaudinęs šūktelėjo Bunas. - Gal pajusite 
ką nors, ką mes pražiopsojome. 

— Labai abejoju, - tarė Delanis. - Bet išbandykite mane. 

Detektyvas seržantas Abneris Bunas greitakalbe pažėrė 
faktus, tarsi raportuodamas viršininkui. Buvo aišku, kad tuo 
tyrimu jis gyveno daug valandų, nes nė sykio neužsikirto. 

— Pirmoji žmogžudystė: vasario penkioliktoji, šiais me- 
tais. Auka: baltaodis vyras, penkiasdešimt ketverių metų, 
rastas papjautas „Grand Park“ viešbučio 914-ajame kamba- 
ryje. Nuogą kūną kambarinė aptiko maždaug 9.45 ryto. Per: 
pjauta aukos gerklė ir daugybė durtinių žaizdų genitalijose. 
Autopsija nustatyta mirties priežastis: nukraujavimas. Tas 
rėžis per gerklę jo nenužudė. Įrankis - aštrus daiktas, maž- 
daug trijų colių ilgio. 

— Trys coliai! - šūktelėjo Delanis. - Dieve, tai kišeninis, 
lenktinis peiliukas! 

— Greičiausiai, - linktelėjo Bunas. - Maksimalus geležtės 
plotis - trys ketvirčiai colio, pasak medicinos eksperto, da- 
riusio skrodimą. 

Seržantas pakėlė stiklinę nuo grindų, ėmė kramtyti ledo 
gabaliukus. Dabar, pradėjęs kalbėti, jis atrodė atsipalaida- 
vęs. Kalba sulėtėjo, ėmė dažniau krypti į šalį. 

— Taigi kambarinė pasibeldžia ir įeina tvarkyti, - tęsė jis. — 
Ji senyva moteris ir nelabai primato. Tiesą sakant, ji pamato 
tik tada, kai jau stovi kraujo klane prie lovos. Ji suklinka ir 
apalpsta, nukrisdama tiesiai į kraujo balą. Atbėga šveicorius. 
Paskui jį - du viešbučio gyventojai, buvę koridoriuje. Šveico- 
rius iškviečia apsaugos tarnybą, žinoma, kambario telefonu, 

sujaukdamas visus atspaudus. Apsaugos darbuotojas atšuo- 
liuoja su padėjėju ir iškviečia valdytoją, kuris atlekia su savuo- 
ju padėjėju. Galų gale kažkam užtenka proto paskambinti 
911. Kai pasirodė pirmieji mėlynieji, kambaryje trainiojosi gal 
dešimt žmonių. Kilo isterija. Nuostabu. Aš atsidūriau ten be- 
veik tuoj pat, kaip ir operatyvinė grupė. Jie buvo įsiutę, ir aš jų 
nekaltinu. Galėjai paleisti per kambarį Septintąją kavaleriją, 
ir ji nebūtų pridariusi daugiau žalos. 

— Tokių dalykų pasitaiko, - užjaučiamai tarė Delanis. 

— Tikriausiai, - atsiduso Bunas, - bet, žinoma, mes nebu- 
vome priblokšti pertekliumi to, ką būtų buvę galima pava- 
dinti įkalčiais. Auka - toks Džordžas T. Puleris iš Denverio. 
Urminė prekyba brangenybėmis. Jo sritis buvo rankų darbo 
sidabriniai papuošalai, inkrustuoti turkiu ir kitais pusbran- 
giais akmenimis. Atvyko pasižiūrėti brangenybių parodos, 
surengtos tame pačiame „Grand Park“ viešbutyje. Tai buvo 
j0 antroji naktis Niujorke. 

— Įsilaužimas? 

— Vargu, - atsakė Bunas. 

Paskui paaiškino, kad kambaryje 914 įtaisytas dvigubas 
užraktas su spyruokline spyna ir dar skląsčiu. Uždarytos du- 
rys užsirakindavo automatiškai, bet antroji sklendė veikia, 
kai iš lauko pusės pasukamas raktas, 0 iš vidaus - paspau- 
džiamas mygtukas. 

— Kai įėjo kambarinė, - tęsė Bunas, - durys buvo užra- 
kintos tik spyruokliniu skląsčiu. Atrodo, kad žudikas tiesiog 
išėjo ir uždarė paskui save duris. 

Delanis sutiko. 

— Jokių požymių, kad iš lauko pusės būtų krapštytasi su 
spyna. Nėra įbrėžimų ant mechanizmo, nei alyvos, nei vaško 
pėdsakų. Todėl didelė tikimybė, kad spyna nebuvo išlaužta. 
Džordžas T. Puleris pasikvietė žudiką vidun. 

— Manau, atlikote įprastą procedūrą, - tarė šefas. - 
Draugai, verslo ryšiai? Asmeniniai priešai? Verslo proble- 
mos? Pavydus partneris? 

— Dar ir viešbučio gyventojai, - pridūrė seržantas nuvar- 
gusiu balsu. - Ir viešbučio personalas. Ir barmenas, ir pada- 
vėjai kokteilių bare ir pirmo aukšto restorane. Daugybė „na, 
galbūt...“ ir „tikriausiai“. Bet iš viso to šnipštas. Per tą bran- 
genybių parodą ir visa kita viešbutis tą vakarą buvo perpil- 
dytas. Aišku tik tai, kad jis buvo susitikęs dar su dviem pre- 
keiviais parodos poilsio kambaryje. Tai buvo apie septintą 
valandą. Tada trijulė išsiskirstė. Puleris pasakė, kad eina pa- 
sidairyti, ar kur neras padoraus kepsnio. Operatyvininkai 
rado galybę pirštų atspaudų, bet daugiausia silpnus ir išsky- 
dusius. Jie vis dar atsirinkinėja. Dieve mano, šefe, reikia tu- 
rėti omeny visus tuos žmones, kurie trainiojosi kambaryje, 
kai buvo aptiktas lavonas, be to, viešbučio darbuotojus ir 
tuos, kurie ten gyveno iki Pulerio. Beviltiška, bet mes nenu- 
leidžiame rankų. 

— Neturite iš ko rinktis, - akmeniniu balsu tarė Delanis. 

— Tai tiesa. Dar vienas dalykas. Operatyvininkai išnaršė 
vonios kambarį. Rado kraujo nutekamajame vamzdyje. Ne 
tiek, kad būtų galima ką nors tvirtinti, bet laboratorija ma- 
no, kad tai aukos kraujas. Ta pati grupė, be to, auka buvo gė- 
rusi terazino, 0 jo yra ir vamzdyje aptiktame kraujyje. 

— Terazinas? Kuriems velniams jis jį gėrė? 

- Jūs nepatikėsite, bet jam užeidavo žagsulio priepuoliai. 
Terazinas padeda. Šiaip ar taip, beveik neliko abejonių, kad 
kraujas vamzdyje - jo, o ne kieno nors kito. Neįmanoma, 
kad jis būtų atsikėlęs iš lovos, nusipraustų po dušu, paskui 
atsigultų ir mirtinai nukraujuotų. Vadinasi, tai žudikas? Ap- 
sitaško krauju. Paskui jį nusiplauna. Tada išeina. 

— Plaukų vandenyje neradote? Ne aukos plaukų? 

— Nieko, - niūriai burbtelėjo Bunas. - Tai būtų didelė 
sėkmė. 

- Šlapias rankšluostis? - paklausė Delanis. 

Bunas pirmą kartą nusišypsojo. 

— Jūs nieko nepraleidžiate, ką? Ne, šlapio rankšluosčio 
ncbuvo. Bet stigo vieno viešbutinio rankšluosčio. Manau, 
kad žudikas jį išsinešė. 

— Ko gero. Nekvailas. 

Seržantas Bunas vėl surimtėjo, susikaupė, palinko į 
priekį. 

— Šefe, - tarė jis, - atrodo, kad išklojau viską, ką per tas 
dvi dienas sugebėjome sužinoti apie Pulerio nužudymą. Jei- 
gu jūs būtumėt pakliuvęs į tokią padėtį, kaip būtumėt pasiel- 
gęs? Klausiu todėl, kad manau, jog sumoviau visą tą reikalą. 
Na, gal ir nesumoviau, bet per daug laiko sugaišau eidamas 
klaidingu taku. Kaip jums viskas būtų atrodę? 

Edvardas Delanis minutėlę tylėjo. Paskui atsistojo, nuėjo 
prie bufeto. Įsipylė sau dar vieną taurę, įsidėjo iš kibirėlio 
paskutinį ledo gabaliuką. 

— Dar sodos vandens? - paklausė. - Ar ko nors kito? 

— Ne, ačiū. Nieko nereikia. 

— Aš užsirūkysiu cigarą. Jūs? 

— Ačiū, pripratau prie savų, šefe. 

Bunas krestelėjo pakelį ir ištraukė cigaretę. Šefas brūkš- 
telėjo jam degtuką, prisidegė pats. 

Iš svetainės ir iš prieškambario atsklido išeinančių svečių 
klegesys. Trinktelėjo laukujės durys. Monika Delani atidarė 
į virtuvę vedančias duris ir įkišo galvą. 

— Jos išeina, - paskelbė, - bet dar valandą užtruks tvar- 
kymasis. 

— Reikia pagalbos? - paklausė šefas. 

— Kas bus, jei pasakysiu „taip“? 

— Aš pasakysiu „ne“. 

— Fui, - tarėji ir išėjo. 

Delanis vėl susmuko sukamojoje kėdėje. Papsėdamas ci- 
garą atsilošė ir įsistebeiiijo į lubas. 

— Ką būčiau daręs? Turbūt galvočiau taip, kaip ir jūs. Ei- 
čiau Žingsnis po žingsnio. Į Niujorką atvyksta prekeivis, kon- 
ferencijon ar panašiai. Vienas pats išeina į miestą. Randa ge- 
rą kepsnį, kurio ieško. Gal butelis vyno. Dar kelios taurelės. 

— Tai ir radome jo skrandyje, - įterpė Bunas. 

— Jis vaikštinėja, - tęsė Delanis. - Užsuka į kelias smuk- 
les. Susiranda prostitutę ir nusiveda į savo kambarį. Galbūt 
jie susiginčija dėl pinigų. Gal jis užsimano ko nors įmantres- 
nio, O ji nesutinka. Savo piniginėje ji turi peilį. Dauguma 
kekšių juos nešiojasi. Jis ima bjauriai elgtis, O ji nusiunčia jį į 
aną pasaulį. Štai kaip aš galvočiau. O jūs? 

Abneris Bunas atsiduso su palengvėjimu. 

— Lygiai taip pat. Mano galvoje iškilo toks pat scenarijus. 
Nedidukas peilis - moteriškas ginklas. Ir žudikas turėjo būti 
nuogas, kai Puleris mirė. Antraip kam tas dušas ir dingęs 
rankšluostis. Taip, užsukau mašiną. Apklausėme milijoną 
prostitučių, iki pat Vienuoliktosios aveniu. Sukėlėme ant 
kojų visus informatorius apie prostitutes ir sutenerius. Su 
Pulerio nuotrauka perėjome visus Manheteno barus. Tada 
ir pradėjau manyti, kad tuščiai gaištame laiką. Dėl to, kad 
kai ko jums nepasakiau. Kai ko, dėl ko abejojau visas tas tris 
dienas po kūno suradimo. 

— Kas tai? 

— Pulerio neapšvarino. Jis turėjo neužrakintą pavyzdžių 
portfelį su maždaug 20-ies tūkstančių vertės turkio ir sidab- 
ro gaminiais. Niekas nepaimta. Piniginė prikimšta pinigų ir 
kredito kortelių. Viskas palikta. Atsekėme jo kelią po išvyki- 
mo iš Denverio. Jo žmona ir partneris žinojo, kiek jis turi 

vertybių. Paskaičiavome, kiek galėtų išleisti Niujorke per 
vieną ar du vakarus. Viskas liko. Jis neapšvarintas. 

Edvardas Delanis minutėlę žiūrėjo, paskui papurtė savo 
sunkią galvą. 

— Neskamba, - piktai tarė jis. - Kekšė būtų jį nuskalpavu- 
si. Kaip kažin ką. Ji nepuolė į paniką, jai užteko savitvardos 
nusiplauti kraują prieš išeinant. Tai kodėl ji jo neapkraustė? 

Seržantas iškėlė rankas. 

— Nė velnio nesuprantu, - karčiai pasakė. - Nei penki, 
nei devyni. Ir dar vienas nepaaiškinamas dalykas: jokių 
grumtynių pėdsakų. Visiškai jokių. Nieko nėra Pulerio pa- 
nagėse. Jokių svetimų plaukų ant lovos. Vaikinui buvo pen- 
kiasdešimt ketveri, žinoma, jis buvo dramblotas ir raume- 
ningas. Jeigu kyla peštynės su prostitute, ir ji žengia artyn su 
peiliu, - jis juk kažką darys, ar ne? Išsiris iš lovos, trenks jai 
per marmūzę, numes lempą - kažką padarys. Bet nėra jokių 
pėdsakų, kad jis būtų priešinęsis. Tiesiog drybsojo laimingas 
ir leido perpjauti sau gerklę. Ką jūs apie tai manote? 

— Buvo su sąmone ar ne? 

— Laboratorija ištyrė alkoholio kiekį kraujyje ir sako, kad 
jis buvo apygirtis, bet sąmonės praradimas mažai tikėtinas. 

Abu vyrai nutilo spoksodami vienas į kitą. Pagaliau... 

— Jūs minėjote jo Žmoną, - tarc Delanis. - Vaikai? 

— Trys. 

- Šūdas. 

Bunas liūdnai linktelėjo. 

- Šiaip ar taip, šefe, jie davė man daugiau vyrų, ir mes tik- 
rai kapstome kaip pridera. Atvykėlis iš kito miesto į Niujor- 
ką dalyvauti prekybos konferencijoje gauna galą miesto vi- 
dury. Galite įsivaizduoti, kokių velnių išrašoma komisarui — 
nuo viešbučių asociacijos, turizmo biuro ir paties mero 
pavaduotojo. 

— Galiu įsivaizduoti, - pasakė Delanis. 

— Gerai, - tarė seržantas. —- Tai buvo pirmoji žmogžudys- 
tė. Klausykite, šefe, ar aš tikrai negaišinu jūsų? Nenorėčiau 
įgristi su savo bėdomis. 

— Ne, ne, jūs man neįgrystate. Be to, kitu atveju turėtume 
padėti Monikai ir Rebekai plauti indus. Ar norėtumėt? 

—- Apsaugok Viešpatie! - tarė Bunas. - Geriau paverksiu 
ant jūsų peties. Tai va, antroji žmogžudystė įvykdyta prieš 
šešias dienas. 

— Kiek dienų tarp nužudymų? - greitai paklausė šefas. 

— Na... dvidešimt septynios. Ar tai svarbu? 

— Gal ir taip. Tas pats būdas? 

— Tiesą sakant, identiškas. Auka buvo Frederikas Volhai- 
mas, baltaodis vyras, penkiasdešimt šešerių metų, mirtinai 
subadytas „Pierce“ viešbučio 3015-ame kambaryje; tai tasai 
naujasis viešbutis Šeštojoje aveniu. Nuogas, gerklė perpjau- 
ta, daugybė durtinių žaizdų lyties organuose. Žudikas perrė- 
žė miego arteriją ir jungo veną. Kraujo? Jūs nepatikėsite! 
Baseinas! O... 

— Palaukite, - pertraukė Delanis. - Tie dūriai į genitali- 
jas - Žiaurūs? 

- Labai. Medicinos ekspertas abiem atvejais suskaičiavo 
iki dvidešimties, paskui numojo ranka ir užrašė „daugybė“. 
Smogta iš visų jėgų. Kelios žaizdos kirkšnyje buvo su mėly- 
nėmis pakraščiuose: tai rodo, kad žudiko krumpliai daužėsi 
į odą. 

- Žinau, ką reiškia mėlynė, - burbtelėjo Edvardas Delanis. 

- Et, - sumišo Bunas. - Atleiskite. Na, šį kartą viskas vy- 
ko kaip reikia. Turiu galvoje nusikaltimo vietos apsaugą. 
Volhaimas turėjo skaityti pranešimą elektros prietaisų pre- 
kybos vadybininkų rytiniame pasitarime. Ta konferencija vy- 
ko „Pierce“ viešbutyje. Kai jis laiku nepasirodė, vaikinas, at- 

sakingas už programą, nuėjo jo ieškoti į kambarį. Jis liepė 
kambarinei atrakinti duris. Žvilgtelėjo vidun, užtrenkė duris 
ir iškvietė apsaugą. Apsaugos darbuotojas žvilgtelėjo vidun, 
užtrenkė duris ir paskambino mums. Kai atvykome mes ir 
operatyvininkai, viskas buvo nekalta ir nepaliesta žmogaus 
rankų. Apsaugos vyrukas budėjo koridoriuje už durų. 

— Geras vyras, - pasakė Delanis. 

— Buvęs policininkas, - išsišiepė Bunas. - Bet visa tai ma- 
žai padėjo. „Pierce“ viešbutis naujas, atidarytas tik praėju- 
sių metų lapkritį, todėl vargo su pirštų atspaudais buvo ma- 
žiau. Bet operatyvininkai rado tik Volhaimo ir kambarinės 
pirštų atspaudus. Taigi arba žudikas buvo labai atsargus, ar- 
ba viską nuvalė. Prieš mirtį auka gėrė brendį. Jo pirštų at- 
spaudų rasta ant stiklinės ir butelio, stovėjusių ant spintelės. 
Buvo dar viena stiklinė su šlakeliu viskio, ant stalo, prie 
krėslo. Ant jos irgi Volhaimo pirštai. Daugiau nieko. 

— Durys? - paklausė šefas. 

- Štai čia ir visa bėda. Iš lauko pusės nėra rakto skylutės. 

Jis paaiškino, kaip veikia naujoviška elektroninė spyna. 
Durys atrakinamos į plyšį įkišama užkoduota magnetine 
kortele. Uždarytos durys automatiškai užsirakina. Net rei- 
kia kišti kortelę iš vidaus, norint išeiti lauk. 

— Gera apsaugos sistema, — aiškino jis Delaniui. - Gero- 
kai apmalšino viešbučių vagišius. Jie nesijaudina, jei negrą- 
žini kortelės išvykdamas, nes magnetinis kodas yra keičia- 
mas svečiui išsiregistravus, ir spausdinama nauja kortelė. 
Niekaip nepadirbsi kodo. 

— Turėtų būti kodas, tinkantis visiems kambariams. 

- Žinoma. Jį turi apsaugos skyrius. Kambarinė turi tik sa- 
vo aukšto kambarių korteles. 

— Na,- tarė Delanis nenorom, - skamba gražiai, bet 
anksčiau ar vėliau atsiras protuolis, kuris perkąs šį riešutą. 

Bet svarbu tai, kad žudikas negalėjo išeiti iš kambario pirma 
neįkišęs kortelės, ar ne"? 

— Teisingai, - linktelėjo Bunas. - Duris, matyt, atidarė 
kortele, kurią paskui numetė ant spintelės. Tai lygus plasti- 
kas, ant kurio liktų puikūs pirštų atspaudai, bet jis švariai 
nuvalytas. 

— Kaip ir sakiau, - tarė šefas su tam tikru pasitenkini- 
mu, - jums pasitaikė nepėsčias veikėjas. Kokie nors grumty- 
nių pėdsakai? 

— Jokių, - atsakė Bunas. - Ekspertas sako, kad Volhai- 
mas mirė akimirksniu. Žinoma, praėjus sekundei ar dviem 
po to, kai jam perpjovė gerklę. Šefe, aš ji mačiau. Atrodė, 
kad galva vos ne vos laikosi. 

Delanis giliai ikvėpė, paskui gurkštelėjo iš taurės. Jis įsi- 
vaizdavo, kaip atrodė auka, buvo matęs daug panašių atve- 
jų. Reikėjo laiko, kad priprastum ir nepradėtum lupti ožių. 

— Kas nors paimta? 

— Kiek iki šiol žinome, - nieko. Jis turėjo storą piniginę. 
Grynieji ir kelionių čekiai. Kredito kortelės. Viskas palikta. 
Auksinis rankinis laikrodis, vertas mažiausiai tūkstantuko. 
Ant mažojo piršto žiedas su deimantu sulig „Ritz“ viešbu- 
čiu. Nepaimtas. 

— Šunsnukis! - supyko Delanis. - Visiškai nieko nesu- 
prantu. Ką nors davė apklausa? 

— Nieko. Mes kol kas apklausėme per 200 žmonių. Tasai 
„Pierce“ viešbutis tikras miestas. Didelis miestas! Niekas ne- 
prisimena, kad būtų jį su kuo nors matęs. Paskutinį kartą 
bendravo su konferencijos dalyviais. Vakarieniavo čia pat 
viešbutyje. Tada draugužiai užsimanė aplankyti Grynvič Vi- 
lidžo skyles, bet Volhaimas nėjo su jais. Kiek pavyko išsiaiš- 
kinti, jie paskutinieji matė jį gyvą. 

— Vedęs? 

— Taip. Penki vaikai. Jis iš Akrono, Ohajuje. Tenykštė po- 
licija pranešė šeimai. Jau geriau jie negu aš. 

— Suprantu jus. - Delanis kurį laiką apie kažką niūriai 
mąstė. - Ar yra koks ryšys tarp dviejų vyrų - Pulerio ir Vol- 
haimo? 

— Dabar tai aiškinamės. Bet nieko gero nesitikim. Kol kas 
žinoma, kad jiedu nebuvo pažįstami, nėra net tolimi gimi- 
naičiai, niekada nebuvo susitikę... dėl Dievo meilės! Lankė 
skirtingas mokyklas, tarnavo skirtingų rūšių kariuomenėje. 
Jeigu ir buvo koks ryšys, mes jo neradome. Jie neturėjo nie- 
ko bendra. 

- Žinoma, kad turėjo. 

— Ką gi? 

— Abu vyrai. Abu įpusėję šeštą dešimtį. 

— Na... taip, - pripažino Bunas. - Bet, šefe, jeigu kam 
nors šovė mintis išpjauti visus Manheteno 55-erių metų vy- 
rus, mums gresia didelė bėda. 

— Ne visus vyrus, - atsakė šefas. - Atvykėlius į konferen- 
cijas, gyvenančius miesto centro viešbučiuose. 

— Ar tai padeda? 

— Nepadeda, - tarė Delanis. - Bet tai įdomu. Ar operaty- 
vininkai ką nors iškniso? 

- Jokių neatpažintų pirštų atspaudų. Bet jie išardė vonią. 
Šį kartą rado aukos kraujo pėdsakų po kriaukle, todėl ma- 
nau, kad žudikui nereikėjo lįsti po dušu. Užteko kriauklės. 

— Vėl dingo rankšluostis? 

— Taip. Bet svarbu tai, kad jie rado plaukų. Tris. Vieną ant 
pagalvės prie lavono galvos. Du ant kėdės atkaltės. Juodi 
plaukai. Volhaimas turėjo rusvus plaukus. 

— Dieve, juk tai jau šis tas. Ką sako laboratorija? 

— Nailonas. Iš peruko. Plaukai per ilgi, kad būtų nuo inty- 
mios vietos. 

Delanis išpūtė orą. Įsispoksojo į seržantą. 

— Siužetas komplikuojasi. 

—- Komplikuojasi?! - sušuko Bunas. - Jis baigia sukrešėti! 

— Vis tiek gali būti prostitutė. 

— Gali, - sutiko seržantas. - Arba pedikas moteriškais 
drabužiais. Arba transvestitas. Šiaip ar taip, tas perukas už- 
duos mums darbo. Šiuo metu mūsų neblogi santykiai su ho- 
moseksualistais. Ir jie bendradarbiauja - šniukštinėja, ban- 
do ką nors sužinoti. Ir, žinoma, tarp jų yra ir mūsų žmonių, 
apie kuriuos jie nieko nenutuokia. Dabar tikriname juo- 
dastriukių smukles. Gal tai buvo transvestitas, ir aukos to 
nežino, kol neatsiduria lovoje su vyru. Kai kurie tų vyrukų 
tokie dailūs, kad apgautų ir savo motiną. 

Edvardas Delanis valandėlę mąstė, suraukęs antakius, 
įbedęs akis į tuščią taurę. 

— Na, gali būti, - tarė pagaliau. - Ar penis nupjautas? 

— Ne. 

— Kiek turėjau homoseksualinių žmogžudysčių, penis vi- 
sada būdavo nupjaunamas. 

— Kalbėjausi su seržantu iš seksualinių žmogžudysčių pa- 
dalinio, tą pat ir jis man sakė. Bet jis neatmeta galimybės, 
kad žudikas - vyras. 

— Aš irgi. 

Abu vėl nutilo, nuleido galvas ir pasinėrė savo mintyse. 
Išgirdo Rebekos Bun juoką virtuvėje. Klausėsi, kaip žvanga 
puodai ir keptuvės. Raminantys namų garsai. 

- Šefe, - prabilo Bunas, - kaip manote, kas čia darosi? 

Delanis pakėlė akis. 

— Norite, kad spėčiau? Tiek aš ir tegaliu - spėlioti. Aš 
spėčiau, kad tai tik pradžia virtinės žmogžudysčių. Motyvas 
kol kas nežinomas. Kuo ilgiau galvoju, tuo labiau linkęs 
manyti, kad tasai jūsų veikėjas yra vyras. Niekad negirdėjau 
apie moterį, žudančią bet ką be jokio tikslo. 

— Manote, jis vėl smogs? 

- Aš turėčiau tokią galimybę omeny, - pasiūlė Delanis. — 
Jeigu viskas eis pagal įprastą scenarijų, tarpai tarp žmogžu- 
dysčių vis trumpės. Tačiau taip būna ne visada. Prisiminkite 
Jorkšyro skerdiką. Bet dažniausiai tokius žudikus apima vis 
didesnis įniršis, ir jie smogia vis dažniau. Visa tai turint gal- 
voje, naujos žmogžudystės galima laukti maždaug po trijų 
savaičių. Jūs verčiau pridenkite centro viešbučius. 

— Kaip? - apimtas nevilties šūktelėjo Bunas. - Su armi- 
ja? Jeigu perspėsime visų viešbučių apsaugos tarnybas, ne- 
truks pasklisti gandas, kad Niujorke siaučia naujas Semo sū- 
nus. Užsirauks konferencijų ir turistinis biznis. 

Edvardas Delanis pažiūrėjo į jį be jokios išraiškos. 

— Tai ne jūsų rūpestis, seržante, - tarė jis mediniu bal- 
su. - Jūsų darbas nutverti žudiką. 

— Manote, kad to nežinau? Bet jūs nežinote. kaip sunku 
viską išlaikyti paslaptyje. 

— Labai gerai žinau, - maloniu balsu tarė šefas. - Gyve- 
nau tuo trisdešimt metų. 

Bet seržantas nenurimo. 

— Prieš pat man ateinant čia, - piktai prakalbo jis, - 
skambino komisaro pavaduotojas Torsenas ir jis... 

Jis nutilo. Delanis įsitempė, palinko į priekį. 

- Aivaras? - paklausė. - Jis irgi čia įtrauktas? 

Bunas linktelėjo kiek susigėdęs. 

— Aris prašė papasakoti man apie žmogžudystę? 

— Tiesiogiai neprašė, šefe. Paskambino pranešti apie nau- 
ją leitenantą, kuris perima bylą. Pasakiau jam, kad nesusido- 
roju ir negaliu vadovauti. Atsitiktinai paminėjau, kad va- 
Žiuoju pasiimti Rebekos, ir jis užsiminė, kad nieko blogo ne- 
atsitiks, jei papasakosiu jums. 

Delanis niūriai nusišypsojo. 

— Jeigu ką nors ne taip pasakiau, atleiskite. 

— Viskas gerai, seržante. Nereikia atsiprašinėti. 

— Tiesą pasakius, man reikalinga visokia pagalba, kokios 
įmanoma sulaukti. 

— Komisarui Torsenui irgi, - sausai burbtelėjo Delanis. - 
Kas tasai įsibrovėlis? 

- Slavinas. Martis Slavinas. Pažįstat jį? 

Delanis minutėlę pagalvojo. 

- Žemas, liesas žmogelis? Na, susitraukusiu veidu? Pana- 
šus į šešką? 

— Taijis. 

— Seržante, - iškilmingai tarė Delanis, - reiškiu jums 
nuoširdžią užuojautą. 

Durys staiga atsilapojo. Tarpdury stovėjo Monika, rankos 

— Na, užteks, berniukai. Šiam vakarui gana plepalų, už- 
teks tų „O ar prisimeni, kaip?..“ Kava ir pyragas svetainėje. 
Eikite ten. Nedelsiant. 

Jie šypsodamiesi atsistojo ir nuėjo. Seržantas Bunas tarp- 
duryje stabtelėjo. 

— Šefe, - tyliai pratarė. - Turite kokių pasiūlymų? Ką 
nors, ką turėčiau padaryti, bet nepadariau? 

Edvardas Delanis jo veide matė nuovargį ir nerimą. Jei- 
gu bylos vadžias į savo rankas ima leitenantas Martinas Sla- 
vinas, Bunui yra dėl ko nerimauti. 

— Masalas, - pasakė šefas. - Jeigu neleis įspėti viešbučių, 
pakiškite masalą. Tarkime, tarp septintos vakaro ir vidur- 
nakčio. Aprenkite juos kaip atvykėlius verslininkus. Vaiki- 
nus, kuriems per penkiasdešimt. Rėksmingus, apkūnius, be- 
sišvaistančius pinigais. Tegul šlaistosi po barus ir kokteilines. 
Galbūt tai tik laiko gaišinimas, bet ką gali žinoti. 

— Aš tai padarysiu, - burbtelėjo seržantas. - Rytoj pat pa- 
prašysiu žmonių. 

— Paskambinkite Torsenui, - pasiūlė Delanis. - Jis viską 
sutvarkys. Ir dar štai kas, seržante: aš pasirūpinčiau masalu 
dar prieš pasirodant Slavinui. Tegul visi Žino, jog tai jūsų idėja. 

— Gerai. Taip ir padarysiu. Uf, šefe, jei tas vaikinas vėl 
smogs, ir mane ims šantažuoti, ar nenorėtumėte apžiūrėti 
įvykio vietos? Na, kiek apsidairyti? Vis dar manau, kad mes 
kažką pražiopsojome. 

— Žinoma, - nusišypsojo jam Delanis. - Paskambinkite, 
ir aš atvažiuosiu. Bus kaip senais gerais laikais. 

— Ačiū, šefe, - tarė dėkingas Bunas. Jūs man labai pa- 
dėjote. 

— Tikrai? - paklausė Delanis slapčia patenkintas, ir jie 
abu nuėjo prie kavos su pyragu. 


Šefas Edvardas Delanis kritiškai nužvelgė kambarį. Jis 
jau buvo padoriai aptvarkytas. Peleninės išvalytos, suoleliai 
kojoms nustumti į vietą. Jo mėgstama kėdė stovėjo kur ir vi- 
sada. 

Atsisukęs pamatė, kaip Žmona pašaipiai į jį Žiūri. 

— Ar praėjau patikrinimą, mano viešpatie ir šeiminin- 
ke? - paklausė ji. 

— Gerai padirbėta, - linktelėjo galva jis. - Galite bet kada 
ateiti ir apliuobti mano namus. 

— Aš neplaunu langų, - pasakė ji. 

Ant ąžuolinio staliuko stovėjo kavinukas, indai su grieti- 
nėle, desertinės lekštutės, įrankiai. Ir pusė varškės pyrago su 
ananasais. 

— Abai, - prabilo Rebeka, - kava be kofeino, su miegu 
bėdos neturėsi. 

Jis kažką suniurnėjo po nosimi. 

— O pyragas nekaloringas, - pridūrė Monika žiūrėdama į 
savo vyrą. 

— Melagė, - linksmai tarė jis. - Bet ploną riekelę suval- 
gysiu. 

Jie įsidėjo pyrago, įsipylė kavos ir patogiau įsitaisė. Dela- 
nis nugrimzdo savo didžiajame fotelyje, seržantas Bunas 
mažesniame. Abi moterys susėdo ant sofos. 

— Skanus pyragas, - pagyrė šefas. - Maistingas, bet leng- 
vas. Kur jį gavai? 

— Klara Vebster iškepė, - tarė Monika. - Būtinai norėjo 
palikti. 

— Kaip praėjo susirinkimas? — paklausė Bunas. 

— Labai gerai, - tvirtai atsakė Monika. - Įdomiai ir nau- 
dingai. Ar ne, Rebeka? 

— Be abejo, - pritarė ponia Bun. - Ypač man patiko dis- 
kusijos po paskaitos. 

— Apie ką buvo paskaita? 

— Apie priešorgazminę moterį, - tarė Monika. 

— Dieve šventas! - nusistebėjo šefas, o abi moterys pra- 
pliupo juoktis. 

— Monika perspėjo, kad tu taip ir pasakysi, - paaiškino 
Rebeka. 

— Vadinasi, perspėjo? - paklausė Delanis. - Aš manau, 
kad tai normali reakcija. Nagi, ir kas ta priešorgazminė mo- 
teris? 

- Juk tai aišku kaip ant delno, - tarė Monika. - Tai mote- 
ris, kuri niekad nepatyrė orgazmo. 

- Frigidiška moteris? - paklausė Bunas. 

— Tipiška vyro reakcija, - atšovė jo žmona. 

- „Frigidiškumas“ yra menkinantis žodis, - prabilo Dela- 
nio žmona. - Iš teisybės, būti „frigidišku“ reiškia turėti nusi- 
statymą prieš seksą, o tai būdinga ir vyrams, ir moterims. 
Bet vargšai vyrai su savo mažyčiais gležnais „aš“ negalėjo 
net pagalvoti apie seksualumo neturintį vyrą, todėl sąvoką 

„frigidiškumas“ jie taiko tik moterims. Bet mūsų lektorė 
šiandien paaiškino, kad nėra nei vyrų, nei moterų su nepa- 
taisoma tokia būkle. Jų būsena tiesiog yra priešorgazminė. 
Teisinga terapija gali padėti jiems įveikti šią negalią. 

— Ir užimti deramą vietą visuomenėje, - ironiškai pridūrė 
šetas. 

Monika nestvėrė jauko. Žinojo, kad jis didžiuojasi jos 
veikla feminisčių judėjime. Kartais jiedu ginčydavosi tol, kol 
ne juokais susikirsdavo. Bet Monika žinojo, kad jo polinkis į 
ginčus yra daug geriau už „taip, mieloji... taip, brangioji... 
taip, mieloji“ su į „New York Times“ įbesta nosimi. Ir jis ja 
didžiavosi. Po kūdikio mirties ją apėmė tokia saviplakos 
depresija, kad jis ėmė baimintis dėl jos psichikos, tad pasiry- 
žo prikalbinti ją kreiptis pagalbos į medikus. Žinoma, padė- 
jo ir tai, kad buvo dvi jos dukros su savo poreikiais, savo bė- 
domis, kurias ji galėjo užleisti, jeigu būtų sudėtomis ranko- 
mis verkdama sėdėjusi tamsiame kambary. 

O kai mergaitės išvyko mokytis, ji savo psichinei energijai 
ir protinei veiklai rado vietą feminisčių judėjime. Nugrimz- 
do į susirinkimų, paskaitų, simpoziumų, piketų, peticijų pa- 
sirašymo, laiškų rašymo ir kovos dėl artimojo geresnio gyve- 
nimo sūkurį. 

Edvardas Delanis džiūgavo. Jam buvo smagu matyti ją 
gyvą, užsidegusią, trokštančią paremti reikalą, kuriuo ji tikė- 
jo. Jeigu ji ir imdavo „darbą į namus“, tai buvo ne ką svar- 
biau už tai, ką darydavo ir jis, kai dirbo. 

Jis aptardavo visas savo bylas su Monika ir Barbara, pir- 
mąja žmona. Abi mokėjo klausyti kantriai, supratingai ir 
dažnai duodavo vertingų patarimų. Tačiau žavėjimasis Mo- 
nikos veikla feminisčių judėjime dar nereiškė, kad jis sutiko 
su visais jo keliamais principais. Su kai kuriais - taip, su ki- 
tais — ne. Ir tegul jį velniai rauna, jeigu jis nutylės ir nepasa- 
kys savo nuomonės. 

Dabar, sėdėdamas per kelis žingsnius nuo žmonos, besi- 
šnekučiuojančios su Bunais, jis pripažino - jau ne pirmą 
kartą, - kad jam gyvenime sekėsi su moterimis. 

Monika Delani buvo stambių kaulų moteris, su puikia ta- 
lija tarp plačių pečių ir apimlių klubų; krūtinė buvo pilna, 
kojos dailiai plonėjo iki grakščių kulkšnių. Nuo jos dvelkė 
švelnus jausmingumas, fizinė šiluma. Ugninga prigimtis 
reiškėsi ne tik protinėje veikloje. 

Tankūs juodi plaukai, sušukuoti atgal nuo plačios be 
raukšlių kaktos, krito beveik iki pečių. Ji nepešiojo antakių 
ir dažėsi nedaug. Didelė, švelni moteris, mokanti parodyti 
švelnumą ir ašaras. Žiūrėdamas, kaip žmona kalbasi su 
Bunais, Edvardas Delanis pajuto pažįstamą virpulį ir pa- 
noro, kad svečiai greičiau išeitų. Monika staiga atsisuko ir 
pažiūrėjo į jį. Kaip visada, ji perprato visus jo norus. Mirk- 
telėjo jam. 

— Pasakykite, šefc, - tarė Rebeka kaip visada nuošir- 
džiai, - ką jūs manote apie moterų judėjimą? 

Jis stengėsi nežiūrėti į Moniką ir kalbėti tik Rebekai. 

— Ką ašiš tikrųjų manau? - pakartojo jis klausimą. - Na, 
aš nesu priešiškai nusistatęs prieš daugelį jų tikslų. 

- Žinau, - tarė ji taikiai, - vienodas užmokestis už vieno- 
dą darbą. 

— Ne, ne, - skubiai tarė jis. - Monika išmokė mane svar- 
besnių dalykų. Vienodas užmokestis už palyginamą darbą. 

Jo žmona pritariamai linktelėjo. | 

— O su kuo jūs nesutinkate? - akiplėšiškai paklausė Re- 
beka. 

Jis perkratė savo mintis. 

— Su viskuo sutinku, - lėtai tarė, - bet su pora išlygų. Tie 
dalykai yra būdingi visoms mažumoms ar diskriminuoja- 
moms grupėms, kurios nori, kad su jomis būtų elgiamasi 

kaip su individais, o ne kaip su stereotipais. Nesiginčiju. Bet 
tam tikslui pasiekti reikalinga organizuotis. Paskui, norint 
įgauti politinį ir ekonominį svorį, reikia kurti tokį monolitinį 
frontą, koks tik įmanomas. Juodaodžiai, meksikiečiai, indė- 
nai, italų kilmės amerikiečiai, moterys, maža kas dar. Norė- 
dami sutelkti valdžią, jie turi burtis į grupes, asociacijas, blo- 
kus ir kalbėti vienu stipriu balsu. Ir vėl jokių priekaištų. Bet 
tai darydami jie tampa - bent jau toks visuomeninis jų įvaiz- 
dis - mažiau individualūs ir daugiau stereotipiški. Jie tampa 
Moterimis, Juodaodžiais ir t.t., rašomais didžiąja raide. Čia 
ir slypi prieštaravimas, esminis konfliktas. Atvirai sakant, aš 
nežinau, kaip jį išspręsti, jeigu tai apskritai įmanoma. Jeigu 
išeitis yra susiskaldymas, leidžiantis kuo plačiausią įvairių 
nuomonių raišką grupės viduje, jie paaukoja didesnę dalį 
socialinės, politinės ir ekonominės valdžios, kuriai pasiekti 
jie pirmiausia ir būrėsi. 

— Ar tu manai, kad aš esu feministinis stereotipas? — 
karštai paklausė Monika. 

— Ne, nemanau, - ramiai atsakė jis, - bet tik todėl, kad 
tave pažįstu, esu tave vedęs, gyvenu su tavimi. Bet ar tu pa- 
neigsi, kad nuo tų laikų, kai prasidėjo moterų judėjimas, — 
kada tai buvo, prieš penkiolika metų? - formavosi moters 
feministės stereotipas"? 

Monika Delani trinktelėjo delnu per stalelio viršų. Tušti 
puodeliai ir lėkštės sutarškėjo. 

— Tu mane siutini, - tarė ji. 

— Tiesa, - pasakė jis taikiai. 

— Koks gi antrasis dalykas? - skubiai įsiterpė Rebeka 
Bun, norėdama išvengti šeimyninio kivirčo. - Sakote, kad 
matote du prieštaravimus feminisčių judėjime. 

— Ne prieštaravimus, - priminė jis. - Dvi išlygas. Antroji 
yra tokia: moterys feminisčių judėjime stengiasi siekti vieno- 

dų galimybių, vienodo darbo užmokesčio, vienodų perspek- 
tyvų biznio karjeroje, valdžioje, pramonėje ir taip toliau. 
Puiku. Bet ar jūs tikrai susimąstėte, kur gali nuvesti „lygy- 
bė“? Pažiūrėkite į vargšą seržantą Buną. - Seržantas silpnai 
šyptelėjo. - Manau, kad pastarąsias šešias savaites jis dirbo 
po aštuoniolika valandų per parą. Galbūt kartkartėmis nu- 
snausdamas. Priešokiais valgydamas šlykštų riebų maistą. 
Jausdamas tokią įtampą, kokios jūs net neįsivaizduojate. 
Rebeka, ar per tas šešias savaites jūs matydavote jį taip daž- 
nai, kaip norėjote? Kada paskutinį kartą padoriai kartu va- 
karieniavote? Ėjote į teatrą? Ar tiesiog ramiai praleidote 
vakarą namie? Ar žinote, kur jam teko būti, su kokiais pavo- 
jais susidurti? Drįsčiau spėti, kad ne. Manote, jūsų vyrui pa- 
tinka toks gyvenimas? Bet jis yra policininkas profesionalas 
ir stengiasi daryti kiek galima geriau tai, ką moka. Ar norė- 
tumėte prilygstančio darbo su visais jo reikalavimais, įtam- 
pa, stresais ir rizika? Aš tuo netikiu. Noriu pasakyti tai, kad 
netikiu, jog feministės iki galo suvokia, ko jos nori. Juk siena 
neverčiama tol, kol nežinoma, kas yra už jos. Yra pavojų, 
trūkumų ir atsakomybės, apie kuriuos jūs net nenutuokiate. 

— Mes pasirengusios prisiimti tą atsakomybę, - narsiai 
pareiškė Rebeka. 

— Argi? - paklausė šefas su švelniu sarkazmu. —- Ar tik- 
rai? Ar pasirengusios nerti į tamsų skersgatvį paskui kokį 
nors narkotikų prisikimšusį tipą, ginkluotą mačete? Ar pasi- 
rengusios tarnauti kovos veiksmuose dalyvaujančiuose dali- 
niuose, eiti pirmyn, žinodamos, kad išsigelbėjimo praktiškai 
nėra? Kalbant proziškiau, ar jūs pasirengusios dirbti sukda- 
mosis kaip vijurkai, ko reikalaujama iš gamybos vadybinin- 
kų? Norėdamos pasiekti, kad būtų laikomasi bosų ir darbi- 
ninkų reikalavimų, laikomasi terminų, neviršyti biudžeto, 
gauti pelną - ir rizikuoti susigriebti skrandžio opą, plaučių 

vėžį, alkoholizmą, svyruoti nuo kraujagyslių susiaurėjimo 
sulaukus keturiasdešimties? Klausykite, aš nesakau, kad visi 
vyriški darbai tokie. Daugybė vyrų gali susidoroti su atsakin- 
gų pareigų keliama įtampa, o grįžę namo laistyti petunijas. 
Jie miršta savo lovose sulaukę gražios senatvės. Bet lygiai 
tiek pat palūžta, protiškai ir fiziškai. Aukštieji visuomenės 
sluoksniai, į kuriuos taip veržiasi moterys, paleidžia į pasau- 
lį stebėtinai didelį procentą palaužtų vyrų, impotentų ar tie- 
siog išsekėlių. Ir štai tokios lygybės jūs trokštate? 

Rebeka Bun buvo nedidelė moteriškutė, paprastai taikiai 
nusiteikusi. Bet dabar ji netikėtai supykusi šoko į akis: 

— Leiskite mums pačioms nuspręsti, kas atneša mums lai- 
mę, - kirto ji. - Toks ir yra judėjimo tikslas. 

Monikai Delani vyro žodžiai nesukėlė apmaudo ir 
pykčio. 

— Edvardai, - tarė ji, - tavo žodžiuose yra daug tiesos. Ne 
viskas tiesa, bet tiesos yra. 

— Na? 

— Na, - tęsė ji, - mes pripažįstame, kad kai moterys 
užims teisėtą padėtį aukštuosiuose visuomenės sluoksniuo- 
se, jos bus veikiamos tos pačios įtampos, stresų ir spaudimo, 
kaip ir vyrai. Tačiau ar taip turi būti? Mums taip neatrodo. 
Mes tikime, jog sistemą galima pakeisti ar bent patobulinti, 
kad sėkmę nebūtinai lydėtų skrandžio opa, kraujagyslių li- 
gos. Sistema, kurioje vyrauja Žiauri konkurencija, kai „išlie- 
ka stipriausias“, nėra iškalta akmenyje ir paskelbta mums 
nuo kalno. Ją sukūrė vyrai. Ją gali pakeisti išsilaisvinę vy- 
rai - ir moterys. 

Jis įbedė įją akis. 

— Ir kada, tavo manymu, ateis toks rojus? 

— Mesjo nesulauksime, - pripažino ji. - Tai ilgas kelias. 
Bet pirmasis žingsnis yra duoti moterims tokią padėtį vi- 

suomenėje, kad jos galėtų daryti itaką mūsų visuomenei, 
ateičiai. 

— Gręžimas iš vidaus? 

— Tu kartais būni bjaurus, - tarė ji šypsodamasi. - Bet 
mintis teisinga. Taip. Daryti įtaką sistemai, tapus jos neatsie- 
jama dalimi. Pirmiausia - lygybė. Paskui išsilaisvinimas. 
Tiek moterų, tiek vyrų. 

Seržantas Abneris Bunas svyruodamas atsistojo ant kojų. 

— Klausykite, - tarė jis kimiu balsu. - Tai tikrai įdomu, ir 
aš mielai paklausyčiau dar. Bet esu toks nuvargęs, kad bijau 
prisidaryti gėdos užmigdamas. Rebeka, mums jau metas. 

Ji priėjo, paėmė jo ranką ir su nerimu pažiūrėjo į jį. 

— Žinoma, miclasis. Eime, aš vairuosiu. 

Šefas Delanis nuėjo atnešti apsiaustų ir kepurių. Moterys 
pasibučiavo. Vyrai paspaudė rankas. Apsikeitė atsisveikini- 
mo žodžiais, pažadais kiek galima greičiau vėl susitikti. De- 
lanis stovėjo tarpduryje, žiūrėjo, kaip Bunai lipa į automobi- 
lį ir, pamojavę rankomis, nuvažiuoja. 

Tada šefas uždarė duris, užrakino dviem užraktais, užka- 
bino grandinėlę. Atsisuko į žmoną. 

— Pagaliau vieni, - tarė jis. 

Ji pažiūrėjo į jį. 

- Šiandien tu apsigaubei šlovės aureole, nenaudėli. 

— Ačiū, - pasakė jis. 

Ji pažiūrėjo skersom, paskui nusijuokė. Apkabino jį stip- 
riomis rankomis. Jie buvo arti, labai arti. Ji atšlijo. 

— Ką aš be tavęs daryčiau? Aš sukrausiu indus, tu užsira- 
kink nakčiai. 

Jis apėjo namus. Darydavo tai kas vakarą: užremdavo pi- 
lies vartus, užtvindydavo apsauginį griovį, pakeldavo tiltą. 
Pradėjo nuo palėpės ir ėjo žemyn iki rūsio. Patikrino visų 

durų spynas, visų langų užšovus. Ši vakarinė procedūra jam 
neatrodė kvaila; jis buvo Niujorko policininkas. 

Atlikęs pareigą, apačioje išjungė šviesas, palikdamas deg- 
ti lempas lauke ir prieškambaryje. Paskui užlipo laiptais į 
miegamąjį. Monika klojo lovą. Jis sunkiai atsisėdo ant tra- 
pios, kretonu aptrauktos kėdės. Pasilenkęs ėmė varstyti sto- 
rapadžius kengūros odos batus iki kulkšnių, nublizgintus iki 
spindesio. Jis nepažinojo nė vieno policininko, kuris nebūtų 
turėjęs bėdos su kojomis. 

— Ar susirinkimas tikrai pavyko? - paklausė jis žmonos. 

— Šiaip sau, - atsakė ji pasukinėdama delną. - Bet atro- 
do, kad visoms buvo įdomu. O, kaip jos valgė. Dieve, kaip 
jos valgė! O kątuvalgei? 

— Sumuštinį su alumi. 

— Du sumuštiniai ir du alaus. Aš suskaičiavau. Edvardai, 
kada tu liausies kimšti tuos sumuštinius? Tuojau išpampsi 
kaip namas. 

— Turėsi daugiau mylimos mėsos, - tarė jis stodamasis ba- 
sas ir pradėdamas vilktis švarką ir liemenę. 

— Ką tai reiškia? - griežtai paklausė ji. - Kad aš negalėsiu 
suvaldyti savo aistros, kai tu sversi 300 svarų? 

Jie abu lėtai nusirengė, vaikščiodami tarp spintos, tuale- 
tinio stalelio ir vonios kambario. Žiovaudami keitėsi ne- 
reikšmingais žodžiais. 

— Vargšas Abneris, - tarė jis. - Matei, kaip jis atrodo? Vi- 
sai nusivarė nuo koto. 

— Be reikalo Rebeka renkasi žalios spalvos suknelę. Ji ga- 
dina jos veido odos spalvą. 

— Pyragas buvo skanus, - pasakė jis. 

— Rebeka sakė, kad būna laiminga, jeigu mato jį tris va- 
landas per dieną. 

— Primink man, kad nupirkčiau daugiau gėrimų. Baigia 
išsekti. 

— Manai, kad pyragas buvo skanesnis už mano? 

— Ne, - pamelavo jis. - Skanus, bet ne toks kaip tavo. 

— Aš tau iškepsiu. 

— Mums iškepk, prašau. Su žemuogėmis. 

Jo storą kaklą puošė pablukęs melsvas žiedas: primini- 
mas tų dienų, kai Niujorko policininkai dėvėjo marškinius 
ankštomis apykaklėmis. Jis žiūrėjo, kaip žmona nusirengia 
nuogai. 

— Tu numetei kelis svarus, - tarė jis. 

— Ar matyti? — paklausė ji patenkinta. 

— Tikrai matyti. Tavo talija... 

Ji žiūrinėjo save Žmogaus ūgio veidrodyje spintos durysc. 

— Na... - dvejodama nutęsė, - gal svarą ar du. Edvardai, 
mudviem reikia laikytis dietos. 

- Žinoma. 

— Daugiau nevalgyk sumuštinių. 

Jis atsiduso. 

— Tu niekaip nenurimsi, ką? - paklausė stebėdamasis. — 
Niekada neprisipažinsi pralaimėjusi. Niekada neprisipažinsi, 
kad ištekėjai už labiausiai užsispyrusio žmogaus pasaulyje. 

— Aš tave ūdysiu ir toliau, - pažadėjo ji. 

— Linkiu sėkmės. Ar seniai kalbėjaisi su Karen Iorsen? 

— Tiesą sakant, ji skambino vakar. Ar nesakiau tau? 

— Ne. 

— Skambino. Nori susitikti su mumis. Pasakiau, kad pasi- 
tarsiu su tavimi, ir nuspręsime kada. 

— Uhu. 

Kažkas jos balse privertė jį suklusti. Ji baigė traukti ant 
savęs mėlynus, medvilninius naktinius marškinius. Išsilygi- 
no, paskui pažiūrėjo į jį. 

— Oką? - paklausė. - Ar Aivaras nori su tavim susitikti? 

— Nežinau, - atsakė jis. - Jam reikia tik pakelti ragelį. 

Ji ėmė spėlioti. Buvo gudri. 

— Apie ką judu su Abneriu šnekėjotės? Apie bylą? 

— Taip. 

— Gali papasakoti man? 

- Žinoma. 

— Palauk, kol pasitepsiu veidą. Neužmik iki tol. 

— Neužmigsiu, - pažadėjo jis. 

Kol ji buvo vonios kambaryje, jis įlindo į pižamos kelnes, 
ant juosmens prilaikomas virvele. Atsisėdo ant lovos krašto, 
ilgėdamasis cigaro, bet prisidegė vieną iš Monikos cigarečių 
su nedideliu dervų kiekiu. Jis buvo stambus, apkūnus vyras, 
dramblinęs smulkiais žingsniais. Plieno spalvos plaukai ap- 
kirpti trumpu ežiuku. Giliai įsirėžę melancholiški veido 
bruožai liudijo, kad tai rūpesčių apimtas žmogus, kuris tikisi 
geriausio ir laukia blogiausio. 

Pečiai jo buvo stambūs, nuleisti it kulkosvaidininko; ant 
liemens po nauju riebalų sluoksniu ryškėjo senieji raume- 
nys. Dideli, gelstelėję dantys, vėjų nugairintas veidas, kū- 
nas, tebesaugantis senųjų žaizdų pėdsakus, - viskas darė 
įspūdį žvėries, praradusio jaunystės lankstumą, bet įgavu- 
sio metų atneštą klastingumą ir turinčio pakankamai jėgos 
žudyti. 

Jis oriai sėdėjo rūkydamas žaislinę cigaretę. Žiūrėjo, kaip 
žmona įlipa į lovą, atsiremia nugara į galvūgalį. Iki juosmens 
užsitraukia antklodę. 

— Gerai, - tarė ji, - pasakok. 

Bet jis pirma nuėjo iki stalelio prie lovos. Ten, tarp kitų 
daiktų, buvo jo revolveris, antrankiai, guminė lazda, kiti 
mažmožiai, kuriuos jis atsinešė į namus, ištuštinęs rašomąjį 
stalą senajame pastate Centrinėje gatvėje. 

Dar ten stovėjo butelis brendžio ir dvi raižyto stiklo pūs- 
tos taurės. Jis šliūkštelėjo brendžio į abi - sau ir Monikai. 

— Puiki mintis, - tarė ji. 

— Geriau už tabletes. Miegosim kaip kūdikiai. 

Jis atsisėdo ant lovos krašto, ji pasislinko, padarydama 
daugiau vietos. Kilstelėjo taures, nugėrė po gurkšnelį. 

— Plazma, - pasakė jis. 

Tada papasakojo, ką buvo sužinojęs iš seržanto Buno 
apie dvi žmogžudystes. Stengėsi pasakoti kuo trumpiau ir 
glausčiau. Kai jis nupasakojo aukų žaizdas, Monikos vei- 
das išbalo, bet ji jo nenutildė. Tik truktelėjo gerą gurkšnį iš 
taurės. 

— Taigi, - baigė jis, - štai ką turi Bunas, o tai velnioniškai 
nedaug. Dabar žinai, kodėl jis šįvakar buvo toks paniuręs ir 
išsikvėpęs. Jis visą mėnesį gula ir kelia su šia byla. 

— Kodėl nieko apie tai neskaičiau laikraščiuose? - pa- 
klausė Monika. 

— Kol kas jie mėgina neišleisti to reikalo viešumon - tai 
kvaila, nors ir suprantama. Nenori, kad vėl pasikartotų 
Semo sūnaus istorija. Be to, turizmas šiame mieste - kles- 
tintis verslas. Kiek žinau, labiausiai klestintis. Gali įsivaiz- 
duoti, ką viešbučiams, priimantiems konferencijas, reikš 
tokios antraštės kaip „Viešbutinis žudikas siaučia Manhe- 
tene“. 

— Gal Bunas pagaus žudiką. 

— Galbūt, - abejodamas tarė jis. - Bet tai būtų kaip aklai 
vištai grūdas. Nes nemanau, kad jam tai pavyktų su tokia 
medžiaga, kokią turi dabar. Vieni juokai. Be to, jis turi dar 
vieną bėdą: jie perdavė bylos tyrimą leitenantui Slavinui. 
Slavinas yra geras šmikelis. Ambicingas prisitaikėlis, kuris 
visada išbrenda sausas iš balos, dirbdamas griežtai pagal in- 
strukcijas. Bunas su juo turės vargo. 

— Kodėl jie užkrauna Bunui viršininką? Ar Abneris pras- 
tai dirba? 

— Žinau, kaip jis dirba, - tarė šefas, gurkštelėjęs bren- 
džio. - Jis stropus, darbštus detektyvas. Tikiu, kad padarė 
viską, ką galėjo. Bet dabar šioje byloje užimti - kiek ten 
jų? - maždaug dvidešimt penki žmonės, todėl reikia aukš- 
tesnio laipsnio vadovo. Bet aš tikinu tave, kad Slavinas ne- 
perkąs šito riešuto. Nebent būtų dar viena žmogžudystė, ir 
žudikas padarytų klaidą. 

— Manai, kad bus dar viena, Edvardai? 

Jis atsiduso ir pažiūrėjo į brendžio taurę. Paskui atsistojo 
ir ėmė vaikštinėti palei lovos kraštą. Ji sekė jį akimis. 

— Aš tuo beveik neabejoju, - tarė jis. - Yra visi požymiai, 
kad tai psichopatiškas maniakas. Ko gero, pjauna be jokių 
motyvų. Žudiką ir jo aukas sieja tik atsitiktinumas. 

— Jie nepažįsta vienas kito? 

— Taigi. Susipažįstama atsitiktinai. Iki to laiko jie būna vi- 
siškai svetimi. — Paskui jis paaiškino jai dalykus, kurių nerei- 
kėjo aiškinti seržantui Bunui. 

— Monika, kai aš prieš daugelį daugelį metų prisisegiau 
detektyvo ženklelį, maždaug septyniasdešimt penkis pro- 
centus žmogžudysčių Niujorke įvykdydavo aukų giminaičiai, 
draugai, pažįstami arba kokiais kitais ryšiais su aukomis su- 
siję žmonės. Kitos Žmogžudystės, vadinamos „neplanuoto- 
mis“, būdavo įvykdomos per įsilaužimus ar apiplėšimus, ar- 
ba norint nusikratyti atsitiktiniais liudininkais, arba - tai 
blogiausia - nužudant iš malonumo tai daryti. Vokiečiai turi 
tam žodį, kurio aš neprisimenu, bet jis reiškia mirties geis- 
mą, žudymą dėl malonumo. Šiaip ar taip, anksčiau, kai trys 
ketvirtadaliai žudikų pažinojo savo aukas, ištirtų bylų pro- 
centas buvo labai didelis. Pirmiausia būdavo taikomasi į 
žmonas, vyrus, meilužius, turto paveldėtojus, paskui į part- 

nerius, panūdusius apžioti visą pyragą, ir taip toliau. Bet per 
pastaruosius dešimt metų nepažįstamų Žmonių nužudymų 
skaičius išaugo, 0 išaiškintų žmogžudysčių skaičius sumažė- 
jo. Man neteko matyti, bet esu tikras, kad priešingos kreivės 
yra beveik identiškos procentine išraiška; kai auga nepažįs- 
tamų žmonių nužudymų skaičius, išaiškintų žmogžudysčių 
skaičius mažėja. Nes aiškinti tokias žmogžudystes - tikra 
papjūtis. Tu nieko tikro nežinai, neturi už ko nusitverti. 

— Tu Žinodavai, - iškilmingai tarė ji. - Tu radai Bernardo 
žudiką. 

— Nesakau, kad tai neįmanoma. Sakau tik, kad tai labai 
sunku. Daug sunkiau, negu išaiškinti aistros sukeltą nusikal- 
timą ar nužudymą, kuriuo baigiasi šeimyninis kivirčas. 

— Manai, kad jie turi šansų nutverti jį... viešbutinį Žu- 
diką? 

Jis staiga nutilęs atsigręžė į ją. 

— Žudiką? Po viso to, ką tau papasakojau, tu manai, kad 
žudikas — vyras? 

Ji linktelėjo. 

— Kodėl? - smalsiai paklausė jis. 

— Nežinau. Tiesiog negaliu įsivaizduoti, kad tai galėtų pa- 
daryti moteris. | 

— Lenktinis peiliukas yra moteriškas ginklas. Ir auka, at- 
rodo, nesitikėjo užpuolimo. Be to, žudikas užpuolimo metu 
tikriausiai buvo nuogas. 

— Bet kodėl? - sušuko ji. - Kam moteriai tai daryti? 

— Monika, pamišėliai vadovaujasi sava logika. Tai ne mū- 
sų logika. Tai, ką jie daro, jiems atrodo visiškai protinga ir 
pateisinama. Mums tai siaubinga ir nepadoru. Bet jiems tai 
normalu. Pagal jų supratimą. 

Jis atsisėdo ant lovos krašto greta jos. Jie siurbčiojo bren- 
dį. Jis paėmė jos laisvą ranką į savo didelį delną. 

— Aš su tavimi sutinku, - tarė. - Šiuo metu, spręsdamas iš 
to, ką man papasakojo Bunas, aš irgi nemanau, kad tai mo- 
teris. Bet tu vadovaujiesi instinktu ir prietarais, o aš vado- 
vaujuosi faktais. Yra buvę daug žmogžudysčių, kai auką ren- 
kamasi atsitiktinai. Semo sūnus, Spekas, Hairemas, Džekas 
Skerdikas, Bostono Smaugikas, Jorkšyro Skerdikas, Juoda- 
sis Dalija, Kalnų Smaugikas - visi jie vyrai. Netrūko ir mote- 
rų žudikių - pavyzdžiui, Marta Bek „Vienišų širdžių“ byloje. 
Bet dažniausias moterų motyvas - godumas. O aš kalbu 
apie žmogžudystes, įvykdytas be akivaizdaus motyvo. Tai, 
kiek man žinoma, tik vyrų darbas. 

— Ar gali vyras dėvėti ilgą juodą peruką? Rengtis kaip 
moteris? 

— Galėtų, - atsakė jis. - Šioje byloje yra daug ko, kas nie- 
kaip nesisieja su mano patirtimi. Tai lyg koks ateivis iš kos- 
moso, nusileidęs ir paskerdęs tuos verslininkus. 

— Vargšės žmonos, - liūdnai tarė ji. - Ir vaikai. 

— Taip, - pritarė jis ir baigė gerti savo brendį. - Visas tas 
reikalas man didelė mįslė. Neišsrebiama košė. Suprantu, 
kaip jaučiasi Bunas. Aibė prieštaravimų. Nė vieno siūlo ga- 
lo. Baik gerti. 

Ji klusniai ištuštino taurę ir padavė jam. Jis nunešė abi 
taures į vonios kambarį, išskalavo jas ir paliko kriauklėje nu- 
sivarvėti. Išjungė šviesą miegamajame. Grįžęs prie Moni- 
kos, pasilenkė ir pabučiavo ją į skruostą. 

- Saldžių sapnų, mieloji. 

- Poto, ką išgirdau? Labai ačiū. 

— Tu norėjai išgirsti, - priminė jis. - Be to, padės brendis. 

Jis įlipo į savo lovą, išjungė stalinę lempą. 

— Labanakt, - miegūstai sumurmėjo Monika. - Aš tave 
myliu. 

— Aširgi, - tarė jis ir užsitraukė antklodę iki smakro. 

Jis dar kartą perkratė galvoje visas galimybes ir kombi- 
nacijas: vyras, moteris, prostitutė, homoseksualus trans- 
vestitas. Ne, pamanė jis ūmai, transseksualas. Tai būtų kaž- 
kas nauja. 

Jis gulėjo plačiai atmerkęs akis, klausydamasis. Visuomet 
pajusdavo, kaip Monika užmiega. Ji apsiversdavo ant šono, 
kvėpavimas išsilygindavo, pagilėdavo, kiekvieną iškvėpimą 
lydėdavo lengvas švilpesys. Jis jam netrukdė, kaip jai netruk- 
dė jo dejavimai ir kriuksėjimai. 

Jis nemiegojo, dar kartą pergalvodamas Buno pasakoji- 
mą. Nė karto nesusimąstė, kodėl jis ta byla susidomėjo, ko- 
dėl ji jį apsėdo. Jis buvo pensijoje, ir tai ne jo reikalas. Jeigu 
kas nors būtų paklausęs, kodėl jis rūpinasi, jis būtų ramiai 
atsakęs: „Na... nužudyti du žmonės. Tai neteisinga“. 

Jis pasisuko, kad galėtų pamatyti laikrodį prie lovos. Be- 
veik 2.30 nakties. Bet jis negali laukti ryto. Turi padaryti tai 
dabar. 

Tyliai išlipo iš lovos, norėdamas pasiimti iš spintos chala- 
tą ir šlepetes. Buvo jau pusiaukelėje, kai tamsiame kamba- 
ryje pasigirdo balsas: 

— Kas atsitiko? — neramiai paklausė Monika. 

-— Atleisk, kad pažadinau. 

— Taigi, kad pažadinai, - pyktelėjo ji. - Kur tu eini? 

— Na, lipu žemyn. Man reikia paskambinti. 

— Abneriui Bunui, - tarė ji tą pat akimirką. - Tu nickad 
nenurimsi, ką? 

Jis tylėjo. 

— Galėtum paskambinti ir iš čia. Bet tu ir jį pažadinsi. 

— Nepažadinsiu, - su abejone balse pasakė Delanis. - Jis 
nemiega. 

Atsisėdęs ant lovos krašto, jis uždegė lempą. Jie abu pri- 
simerkė nuo staiga plykstelėjusios šviesos. Jis pakėlė ragelį. 

— Koks jų numeris? 

Ji pasakė. Jis surinko. 

— Taip, - atsiliepė Bunas, pakėlęs ragelį po pirmojo sig- 
nalo. Jo balsas buvo užkimęs, gerklinis. 

— Edvardas Delanis. Tikiuosi, nepažadinau jūsų, ser- 
žante? 

— Ne, šefe. Maniau, kad užmigsiu, bet negaliu. Galva 
užia. 

— O Rebeka? 

— Ji miegos ir per žemės drebėjimą. 

— Seržante, ar pasidomėjot aukų gyvenimo būdu? Asme- 
niniais dalykais? 

— Taip, siunčiau žmogų ir į Denverį, ir į Akroną. Jeigu 
jums įdomu, ar yra pagrindo laikyti juos homoseksualiais, 
tai tokio pagrindo nėra. Abiem. Nei kalbų, nei apkalbų, nei 
dosjė policijoje. Matyt, jie abu buvo normalūs vyrai. 

— Taip, - pasakė Delanis. - Turėjau susiprotėti, kad tai 
patikrinsite. Dar vienas dalykas... 

Bunas laukė. 

— Sakėte, kad po antrosios žmogžudystės operatyvininkai 
ant kėdės atkaltės rado du juodus plaukus? 

— Taip. Ir vieną ant pagalvės. Visi trys iš juodo nailono. 

— Mane domina rastieji ant atkaltės. Ar juos nufotogra- 
favo? 

- Taip, po velnių. Šimtus kartų. Ir pripiešė eskizų. Kad 
būtų lengviau kartografui. 

— Ar tuos du plaukus fotografavo nenuėmę jų nuo kėdės? 

— Neabejoju tuo, šefe. Padėjo liniuotę, kad būtų matyti il- 
gis ir padėtis. 

— Gerai, - pasakė Delanis. - Dabar štai ką padarykite: 
paimkite nuotrauką su plaukais ant kėdės. Pasiimkite žmo- 
gų iš laboratorijos ar medicinos ekspertizės. Grįžkite į įvykio 

vietą ir susiraskite tą kėdę. Kruopščiai išmatuokite atstumą 
nuo tos vietos, kur rasti plaukai, ir kėdės sėdynės. Supratote 
mane? Jeigu plaukai nukrito nuo žmogžudžio galvos, gausi- 
te atstumą nuo jo sprando iki užpakalio. Technikas galės ap- 
skaičiuoti žudiko ūgį. Apytikriai, žinoma, labai apytikriai, 
bet vis šis tas. 

Kurį laiką ragelyje buvo tyla. Paskui: 

— Velniai griebtų! - pratrūko Bunas. - Kaip man pačiam 
tai nešovė į galvą? 

— Negali viskas šauti į galvą. 

— Turėtų, - karčiai pasakė Bunas. - Man už tai moka. 
Ačiū, šefe. 

— Sėkmės, seržante. 

Kai jis padėjo ragelį, pamatė, kad Monika su nuostaba 
ŽIŪTI į jį. 

— Kažką savyje turi, ar ne? 

— Norėjau tik padėti jam. 

— Na, žinoma. 

— Tikrai atsiprašau, kad pažadinau. 

— Na, - pasakė ji, - kad jau nebūtų veltui... 

Ir apkabino. 

Zo Koler teko skaityti autobiografiją dramaturgo, kuris sir- 
go psichine liga. Jis kelerius metus praleido įkalintas. 

Pasak jo, netiesa, kad pamišėliai laiko save sveiko proto 
žmonėmis. Pasak jo, bepročiai dažnai žino, kad jie bepro- 
čiai. Tik arba nesugeba grumtis su liga, arba nenori. Ir taip 
yra todėl, rašė jis, kad beprotystėje slypi savi malonumai ir 
žavesys. 

Kitos dienos po antrojo nuotykio popietę (Zo Koler tai 
vadino „nuotykiais“ ) Everetas Pinknis užsuko į jos kabinetą. 
Užkėlė savo laibą kūną ant stalo krašto. Ji užuodė viskį. 

— Dar viena, - tyliai tarė jis. 

Ji pažiūrėjo į jį ir papurtė galvą. 

— Dar viena žmogžudystė. Peiliu. Šį sykį „Pierce“ viešbu- 
tyje. Lygiai tokia pat buvo praėjusį mėnesį „Grand Parke“. 
Skaitete? 

Ji linktelėjo. 

— Vakarykštė tokia pat iki smulkmenų. Tas pats žudikas. 

— Kaip baisu, - tarė ji susiraukusi iš pasibjaurėjimo. 

— Panašu į antrą Semo sūnų, - pasakė jis lyg ir džiaugda- 
masis. 

— Na, laikraščiams tikra šventė, - atsiduso ji. 

— Jie bando nuslėpti nuo laikraščių panašumą. Kol kas. 
Nes tai bloga naujiena viešbučių verslui. Bet vieną dieną yla 
išlįs iš maišo. 

— Tikriausiai, - tarė ji. 

- Jie pagaus jį, - pasakė jis keldamasis nuo stalo. - Anks- 
čiau ar vėliau. Kaip šiandien jaučiatės? 

— Daug geriau, ačiū. 

— Malonu girdėti. 

Ji žiūrėjo, kaip jis išstypina iš kambario. Jis pasakė „jį“. 
„Jie pagaus jį.“ 

Jie mano, kad tai vyras. Raminanti žinia. Tačiau Pinknio 
mintis apie laikraščius - labai įdomi. Ji žvilgtelėjo į „New 
York Times“ ir susirado telefoną. Lengvas įsiminti. Vakare 
pakeliui namo užsuko į artimiausią telefono būdelę. 

Stengėsi kalbėti žemu, vyrišku balsu ir pranešė „Times“ 
operatorei, kad norėtų kalbėti apie žmogžudystę „Pierce“ 
viešbutyje. Ragelyje trakštelėjo, kai perjungė liniją. Ji kan- 
triai laukė. 

— Miesto naujienos, - tarė vyras. - Gardneris. 

— Kalbu apie žmogžudystę „Pierce“ viešbutyje praėjusią 
naktį, - prabilo ji, stengdamasi išurgzti žodžius. 

— Nair? 

- Ji tokia pati, kaip ir „Grand Parke“ aną mėnesį. Tai vie- 
no asmens darbas. 

Sekundę ragelyje buvo tyla. Paskui: 

— Ar galėtumėte pasakyti savo vardą ir... 

Ji šypsodamasi pakabino ragelį. 

Zo kiek galėdama smulkiau perkratė visus savo veiksmus 
praėjusį vakarą, nuo tos minutės, kai prie namų atsisveikino 
su Ernestu Mitlu. Pabandė ieškoti rizikingiausių akimirkų. 

Jai išeinant, durininkas nė nežvilgtelėjo į ją. Jis neprisi- 
mins juodų kojinių, aukštaaulių batų. Taksistas niekada ne- 
prisimins moters, kurią nuvežė prie 72-osios ir Vakarų gat- 
vės kampo. O jei ir prisimins, ką tai turi bendra su Žmogžu- 
dyste „Pierce“ viešbutyje? 

Niekas „Filmore“ moterų tualete nematė, kaip ji dedasi 
peruką ir dažosi. Ji išėjo pro pagrindinį įėjimą. Barmenas 
nebūtų pastebėjęs persikūnijimo. Taksistas, nuvežęs ją iki 
gatvės kampo trys kvartalai nuo „Pierce“ viešbučio, nė ne- 
pasuko į ją galvos. Jiedu nepratarė vienas kitam nė žodžio. 

Kokteilių svetainė „Al Katar“ buvo sausakimša, ir joje 
buvo moterų labiau akį rėžiančiais apdarais. Lifte, pakėlu- 
siame juos į trisdešimtą aukštą, buvo dar viena pora. Bet jie 
nuėjo į kitą pusę, kalbėdami ir juokdamiesi. Zo Koler nema- 
nė, kad juos kas nors pastebėjo. Kambaryje ji stengėsi liesti 
kuo mažiau daiktų. Kai jo neliko (ji nevartojo žodžio „mi- 
rė“; jai jų „nelikdavo“), nustebo pamačiusi, kad krauju ran- 
kas apsitaškė tik iki alkūnių. 

Ji buvo pratusi ilgai Žiūrėti į kraują. Vaiskus, lipnus skys- 
tis laša nuo rankos. Ji uostydavo jį. Jis kvepėjo. Kvapas ne 
jos, bet kvapas. 

Tada ji nuėjo į vonios kambarį nusiplauti raudonų dė- 
mių. Plovė ir plovė tokiu karštu vandeniu, kokį tik galėjo 
iškęsti. O paskui paleido tekėti karštą vandenį, kad nusi- 
plautų vonia ir nutekamasis vamzdis. Grįžo į kambarį apsi- 
rengti nežiūrėdama į tą, kuris gulėjo lovoje. Paskui vėl grį- 
Žo prie vonios, užsuko vandenį ir drėgnu rankšluosčiu nu- 
valė čiaupų rankenėles, durų rankeną, o paskui ir balto 
plastiko kortelę, kurią Fredas buvo numetęs ant spintelės 
prie durų. 

Prieš išeidama nusiėmė peruką ir nusivalė makiažą, trin- 
dama veidą rankšluosčiu. Dar kartą atsisukusi ir apsidairiu- 
si įsitikino, jog nepadarė nieko, ko neturėjo padaryti. 

Liftas žemyn važiavo pilnas žmonių, ir niekas į ją net ne- 
pažiūrėjo. Išblyškusi šviesiaplaukė moteris su laisvai karan- 
čiu apsiaustu, užsegtu iki pat kaklo. Aišku, niekas į ją net 
galvos nepasuko. Zo Koler, nematoma moteris. 

Nuėjusi pėstute iki Penktosios aveniu, sustabdė taksi, ku- 
ris nuvežė ją į miesto centrą iki 38-osio0s gatvės ir Penktosios 
aveniu kampo. Ji nebijojo viena likti gatvėje. Jos gyvenimas 
galėjo baigtis bet kurią akimirką, ir tai buvo vertas rizikos 
dalykas. Ji taip ir jautėsi. 

Visais įmanomais būdais užsirakinusi savo bute, ji nusi- 
prausė po dušu (jau trečią kartą tą dieną). Sukrovė slaptą 
mantą į slėptuvę. Įkišo šlapią rankšluostį į maišelį ir įgrūdo 
jį į šiukšliadėžės dugną, kad ryte išmestų į šiukšlių degyklą. 

Jau daug valandų jos nekamavo menstruaciniai skaus- 
mai. Bet dabar ji vėl pajuto pažįstamus dieglius, kurie pama- 
Žžu ėjo smarkyn. Ji įsidėjo tamponą ir prarijo midolą, du ana- 
cinus, B vitaminų kapsulę, vitamino C tabletę ir išvalgė pusę 
indelio mėlynių jogurto. 

Prieš guldama į lovą išsitirpino migdomųjų ir išgėrė. 

Miegojo kaip kūdikis. 


Visą kitą mėnesį Zo Koler juto, kaip jai primestas gyveni- 
mas įsuka ją į baisų sūkurį. Ji juto, kaip laikas bėga pasiutu- 
siu greičiu. Dienos švysčiojo pro šalį, ir net savaitės atrodė 
sutrumpėjusios taip, kad po pirmadienių sekdavo penkta- 
dieniai, ir sunku būdavo prisiminti, kas įvykdavo tarp jų. 

Ir praeitis vis labiau brovėsi į dabartį. Ji vis dažniau susiz- 
gribdavo galvojanti apie savo vedybas, vyrą, motiną, tėvą, 
mergystės metus. Vieną vakarą ji praleido stengdamasi pri- 
siminti ir užsirašyti vardus tų, su kuriais kartu šventė savo 
tryliktąjį gimtadienį. 

Vakarėlis nuėjo šuniui ant uodegos. Ir todėl, kad dalis 
kviestųjų nepasirodė, net nepasistengę apie tai pranešti 
telefonu ir atsiprašyti, ir todėl, kad tą dieną ji pirmą kartą 
susirgo mėnesinėmis. Ji pradėjo kraujuoti ir baisiai persi- 
gando. Jai atrodė, kad kraujas niekad nesiliaus tekėjęs, 

ir įsivaizdavo save kaip tuščią, susiraukšlėjusi baltos 
odos maišą. 

Ernestas Mitlas paskambino jai į namus praėjus savaitei 
po jų pirmojo susitikimo. Ji nesitikėjo, kad jis jai paskam- 
bins, kaip buvo žadėjęs, - vyrai taip visuomet darydavo - ir 
jai prireikė minutėlės laiko atsitokėti. 

— Tikiuosi, nesutrukdžiau, - pasakė jis. 

— Ne, - atsakė ji. - Tikrai ne. 

— Kaip laikotės, Zo? 

— Ačiū, puikiai. O jūs? 

— Gerai, - tarė jis savo berniokišku balsu. - Pamaniau, 
kad jeigu rytdienos vakarui nieko nesuplanavote, galėtume 
pavakarieniauti, nueiti į kiną ar kur kitur. 

- Atleiskite, - atsakė ji, - aš būsiu užimta. 

Jis pasakė, kad yra nusivylęs ir bandys pakviesti ją kitą 
kartą. Jiedu kelias minutes dar apie šį bei tą nejaukiai pasi- 
šnekėjo ir padėjo ragelius. Žo spoksojo į juodą negyvą tele- 
foną. „Būk kantri, Zo, - griežtai mokė ją motina. - Neleisk 
vyrams manyti, jog esi lengvai prieinama.“ 

Ji nežinojo, kas kaltas - motinos mokslai ar jos neno- 
ras, - tačiau abejojo, ar norėtų dar kartą susitikti su Ernestu 
Mitlu. Jei taip, tebūnie tai tiesiog laiko praleidimas. 

Jis vėl paskambino, ir šį kartą ji priėmė pakvietimą. Buvo 
šeštadienio vakaras, ir ji tai palaikė geru ženklu. Niujorkie- 
čiai vyrai skirdavo pasimatymus savo antrosioms ar trečio- 
sioms moterims vidury savaitės. Šeštadieniai lieka labiausiai 
mylimiems: tikra šventė. , 

Ernestas Mitlas primygtinai prašė leisti jam pasitikti ją 
jos namo vestibiulyje. Jie taksi nuvažiavo į prancūzišką res- 
toraną Rytų 60-ojoje gatvėje, kur jis buvo užsakęs vietas. 
Svetainė buvo šilta, džiugiai išpuošta, pilna žmonių. Atsipa- 
laidavusi, rūkydama cigaretę, siurbčiodama baltą vyną, 

klausydamasi žmonių klegesio, Zo Koler akimirką pasijuto 
vėl matoma ir priklausanti pasauliui. 

Po valandėlės jie nuėjo iki 60-osios gatvės ir Trečiosios 
aveniu kampo. Bet čia prie bilietų į kiną, kurį jis norėjo pa- 
matyti, stovėjo didelė eilė. Jis pažiūrėjo į ją suglumęs. 

— Aš nenoriu laukti, - tarė jis. - O jūs? 

— Nelabai, - atsakė ji, o paskui, visai nepagalvojusi, pri- 
dūrė: - Kodėl mums negrįžus pas mane pažiūrėti televizo- 
riaus ar šiaip pasišnekėti? 

Kažkas atsitiko jo veidui: greitas raumenų virptelėjimas. 
Bet po akimirkos jis vėl buvo klusnus spanielis, pasirengęs 
įsiteikti su viltingu šypsniu. Atrodė, kad jis linkęs be galo at- 
siprašinėti. 

— Puiki mintis, - atsakė jis. 

— Bet aš neturiu nieko geriamo, - tarė ji. 

— Pakeliui stabtelėsime nusipirkti poros butelių balto vy- 
no. Gerai? 

— Bus gana ir vieno, - patikino ji. 

Jie viską pasipasakojo apie savo vaikystę Minesotoje ir 
Viskonsine. Daugiau nebuvo kuo dalytis. Dabar jų pokalbis 
labai pamažu ir sėkmingai darėsi asmeniškas. Jie tyrinėjo 
naująją pažintį, darydami klaidingus manevrus, traukda- 
miesi, bandydami vienas kitą, pasirengę sprukti kiekvieną 
akimirką. Abu įsitempę iš drovumo ir nepasitikėjimo savimi. 

Namie ji atnešė ant stalo baltą vyną su ledu. Jis sėdėjo 
krėsle ištiesęs trumpas kojas. Buvo apsivilkęs tvido kostiu- 
mą su liemene, languotus marškinius su megztu kaklaryšiu. 
Jo pėdos buvo mažytės. 

Ji sėdėjo susirangiusi ant sofos, nusispyrusi batelius, suki- 
šusi kelius po pilku džemperiu. Jai buvo lengva kaip niekad. 
Jis jos negąsdino. Jei pasakytų jam „išeik“, jis ir išeitų, ji ne- 
abejojo. 

— Kodėljūs nevedęs? - staiga paklausė ji, pamaniusi, kad 
gal jis pederastas. 

— Kas mane ims? - paklausė jis, rodydamas smulkius bal- 
tus dantis. - Be to, Zo, šiais laikais nejauti spaudimo sukurti 
šeimą. Egzistuoja įvairiausi gyvenimo būdai. Kasmet daugė- 
ja viengungių. 

— Tikriausiai, - neapibrėžtai tarė ji. 

— Arjūs priklausote kokiam moterų judėjimui? 

— Ne, - atsakė ji. - Nedaug ką apie juos žinau. 

— Aširgi, - tarė jis. - Bet sprendžiant iš to, ką teko skaity- 
ti, viskas ten atrodo logiška ir protinga. 

— Kai kurios iš tų moterų - tokios rėksnės ir storžievės, — 
išsprūdo jai. 

— O taip, - skubiai pritarė jis. - Tai tiesa. 

- Jos tiesiog prievarta stumia, - tęsė ji. - Vadina save fe- 
ministėmis, bet aš nemanau, kad jos labai moteriškos. 

— Jūs visiškai teisi, - tarė jis. - Mano supratimu, svar- 
biausias ir pirmiausias dalykas, kad moteris būtų ledi. Ar 
ne? Noriu pasakyti, rafinuotos ir švelnios. Kalbėtų tyliai ir 
turėtų kuklią išvaizdą. Mane taip visada mokė: švarios ir ge- 
rai išauklėtos. Dosnios ir jautrios širdies. 

— Taip man ir mama sakė: vyrai gerbs tave, jeigu elgsies 
kaip ledi. 

— Ar jūsų motina gyva? 

- O taip. 

— Atrodo, ji nuostabi moteris. 

— Tokia ir yra, - karštai tarė Žo. - Tikrai. Jai dabar per 
šešiasdešimt, bet ji aktyviai lanko bridžo klubą, sodininkų 
klubą ir knygų mylėtojų klubą. Skaito visus bestselerius. O 
dar bažnyčioje yra atsakinga už prekybą labdaros tikslais. Ji 
tikrai sukasi visą dieną. Noriu pasakyti, kad nesėdi namie 
prie skalbinių ir viryklės. Ji turi savo gyvenimą. Tai nereiš- 


91 


kia, kad nesirūpina tėvu. Rūpinasi. Bet tai nėra jos visas gy- 
venimas. Ji labai nepriklausoma moteris. 

— Tai žavu, - pasakė Ernestas, - kad ji randa tiek daug 
įdomios veiklos. 

— Jums reikėtų pamatyti ją, - tarė Zo. - Pagal savo amžių 
atrodo daug jaunesnė. Kas savaitę darosi šukuoseną, plaukus 
dažo melsvai, rengiasi irgi atitinkamai. Ji turi nuostabų skonį 
drabužiams. Nepriekaištingą. Anei siūlelio ne savo vietoje. 
Šiek tiek priaugo svorio, bet vaikšto tiesi kaip visada. 

— Ji atrodo kaip tikra ledi. 

— O taip. Tikra ledi. 

Ernestas Mitlas tada pradėjo pasakoti apie savo motiną, 
kuri buvo labai panaši į Zo ką tik nupasakotą. Po kurio laiko 
Žo Ernesto žodžiai pavirto kažkokiu murmesiu. Ji girdėjo jo 
žodžius, žiūrėjo į jį su mandagiu susidomėjimu, bet jos min- 
tys sruveno laisvai, nuklysdamos į praeitį. 

Niujorke ji gyveno jau apie metus laiko. Suriesta vienat- 
vės išdrįso nueiti į visų peršamą barą Antrojoje aveniu, ku- 
rio reklama skelbė: „Diskriminuojamiems ir intelektua- 
liems vienišiams, kurie nori pažinčių ir gero laisvalaikio.“ Jis 
buvo vadinamas Pažinčių turgumi. 

Ji ilgai svarstė, kaip apsirengs ir kaip elgsis. Ji bus pa- 
traukli, bet ne įžūliai, ne akivaizdžiai. Bus budri, švytinti, 
daug klausys, ką kalba vyrai, pati kalbės mažai. Draugiška, 
bet nesiperšanti. Ji nepareikš savo nuomonės. 

Apsivilko juodą megztinį aukštu kaklu, suveržtą plačiu 
diržu. Ilgas vilnonis sijonas buvo dailiai, bet ne provokuo- 
jamai prigludęs prie kūno. Kojinės buvo vienspalvės, 0 avėjo 
ji aukštakulniais bateliais, kurie pridėjo dar colį prie jos 5 
pėdų ir 6 colių. Švelniai papudravo skruostus, mažumėlę pa- 
rausvino juos ir lūpas. Pasižiūrėjusi pridėjo dar kick dažų. 
Jos pirmasis eksperimentas su dirbtinėmis blakstienomis 

nepasisekė. Jos darė Zo panašią į patvirkusią rytietę. Galop 
ji jas nusiėmė ir patamsino tikrąsias, plonytes blakstienas. 

Pažinčių turgus ją sukrėtė. Pasirodė mažesnis, negu ji 
manė, ir toks sausakimšas, kad durininkas stovėjo lauke ant 
šaligatvio. Jie gėrė alų ir šūkavo vienas kitam, kad perrėktų 
muzikos mašiną, stovinčią prie pat durų. 

Ji nervindamasi įsispraudė vidun ir su apmaudu pamatė, 
kad dauguma moterų, vienos ir su kavalieriais, buvo už ją 
jaunesnės. Dauguma neturėjo nė dvidešimties ar kiek per 
dvidešimt, ir jos vilkėjo margais, spalvingais drabužiais, ryš- 
kiais, tarp kurių ji atrodė lyg ssnamadiška boba. 

Barą ji pasiekė tik po penkiolikos minučių, o dar penkias 
minutes reikėjo laukti, kol gaus bokalą alaus iš vieno nusi- 
plūkusių ir piktų barmenų. Ją kumščiojo, nuolat stumdinė- 
jo, grūdo tai šen, tai ten. Niekas nepratarė jai nė žodžio. 

Ji stovėjo nutaisiusi sustingusią šypseną ir nesidairė. Ap- 
link ją virė gyvenimas: ritosi kvatojimo bangos, šūksniai, 
muzikos mašinos blerbimas, nešvankūs gestai. Moterys to- 
kios pat gašlios, kaip ir vyrai. Tačiau ji tebestovėjo ryžtingai 
šypsodamasi, paskui užsakė dar vieną bokalą alaus. 

— Atleisk, pupyte, - pasakė vyras, - netyčia stumtelėjęs 
jos petį, kai siekė paimti gėrimus iš barmeno. 

Ji atsisuko. Tai buvo augalotas, tamsaus gymio vyras su 
riebaluotų garbanų šalmu ant galvos, profiliu iš romėniš- 
kos monetos. Apsivilkęs siuvinėtais marškiniais, atsagsty- 
tais iki juosmens. Ant raumeningo kaklo kabojo trys auksi- 
nės grandinės. Ornamentuoti me dalionai glaudėsi prie 
plaukuotos krūtinės. 

Nuojo trenkė tokiu stipriu muskusiniu dvoku, kad jai net 
kvapą užgniaužė. Dantys aplūžinėję, ir jam pats laikas buvo 
nusiskusti. Marškinių pažastyse tamsavo juodos dėmės. Jam 
į viską nusispjaut, pamanė ji. Į viską. 

Ji žavėjosi jo nerūpestingumu. Zo pasiliko prie baro, ger- 
dama vandeningą alų, žiūrėdama į keistą, aplink ją besisu- 
kantį pasaulį. Jai atrodė, kad ji slapčia įsibrovė į cirko areną. 
Visi čia buvo cirko artistai, išskyrus ją. 

Dar pastebėjo, kad dauguma moterų buvo ne tik jaunes- 
nės, bet ir gražesnės. Jos be jokios gėdos kraipėsi, rodyda- 
mos prisirpusius, besiveržiančius laukan kūnus. Be jokio 
varžymosi jais pozavo. 

Žo matė palaidinukes, prasegtas iki krūtų. Megztukai 
buvo tokie aptempti, kad stirksojo standūs krūtų speneliai. 
Permatomos palaidinės, pro kurias švietė nuogi kūnai. 
Džinsai taip prigludę, kad matėsi ryškiai apibrėžti sėdme- 
nys. Ant kai kurių buvo prisiūtos etiketės su dviprasmiš- 
kais tekstais: ĮŽŪLI SĖDYNĖ. PAKELK DANGTĮ. SEKSO KATILAS. 

Ji pasirodė Pažinčių turguje iškart po pusės dvyliktos. 
Triukšmas ir erzelynė kulminaciją pasiekė po valandos. Pas- 
kui baras ėmė po truputį tuštėti. Po pasiektų susitarimų po- 
relės dingdavo viena paskui kitą. Bet Zo tebestovėjo prie 
baro, gėrė prėską alų, veidas net įskaudęs nuo šypsenos. 

— Kas nutiko, pupyt? - vėl paklausė tamsiaveidis prie jos 
alkūnės. - Nesusiradai draugužio? 

Jis garsiai nusikvatojo atlošęs galvą, plačiai prasižiojęs. Ji 
matė jo sugedusius dantis, apsivėlusį liežuvį, raudoną ger- 
klę. Jis paėmė iš barmeno dar vicną bokalą ir vienu ypu susi- 
vertė jį į gerklę. Krūtine nutekėjo upelis alaus. Jis nusibrau- 
kė srovelę atgalia ranka. Apsidairė po tuštėjantį barą. 

— Mano traukinys jau nuvažiavo, - tarė jis Zo. - Visada 
ieškau ko nors geresnio. Žinai, apie ką kalbu. O paskui turiu 
tenkintis penkiais pirštais. 

Jis vėl nusijuokė, tiesiai jai į veidą. Iš burnos sklido rūgš- 
tokas kvapas: alaus ir dar kažko. Jis paplekšnojo jos petį: 

— Iš kur tu, pupyt? 

— Manhetenas. 

— Na, neprastai, - tarė jis. - Vakar vakare susipažinau su 
viena lėlyte, o ji pasirodė esanti iš Kvinso, ir kviečia mane į 
svečius. Pasisekė, ar ne? Bet aš tai jau nekelsiu kojos į Kvin- 
są. Į šiaurę nuo Trisdešimt ketvirtosios ir į pietus nuo Devy- 
niasdešimt šeštosios - toks mano moto. Pats gyvenu, tiesą 
sakant, už kampo. 

— Na? - paklausė ji suktai. 

— Tai eime, - tarė jis. - Vargšai neturi pasirinkimo. 

Ji taip niekad ir nesuprato, ką jis turėjo omenyje: save 
arją. 

Gyveno klaikiame vieno kambario bute 85-0sios gatvės 
name, greta Antrosios aveniu. Vos tik jie įėjo vidun, jis pasa- 
kė „turiu nugręžti miką“ ir puolė į tualetą. 

Duris paliko praviras. Zo girdėjo, kaip klozete šniokščia 
jo čiurkšlė. Užsidengė rankomis ausis ir bukai pagalvojo, 
kodėl dar nepabėgo iš čia. 

Jis išėjo traukdamas nuo savęs marškinius, paskui išlipo 
iš džinsų. Po jais buvo siauros kaip juostelė kelnaitės. Ji ne- 
galėjo atitraukti akių nuo jo pūpsančio daikto. 

— Turiu pusę cigaretės, - pasakė jis ir pamatė, kur ji žiūri. 
Nusijuokė. - Ne, ne čia. Noriu pasakyti, geros žolytės. Ra- 
gausi? 

— Ne, ačiū, - atsakė ji mandagiai. - Bet tu rūkyk. 

Jis susirado nuorūką stalčiuje, prisidegė, giliai įkvėpė. Jo 
vokai nusileido. 

- Dangaus mana, - lėtai nutęsė jis. - Žinai, kas yra ma- 
na, pupyt? 

— Maistas. Iš Biblijos. 

— Teisingai, - tingiai pasakė jis. - Mana. Tu duosi man 
laisvę. 

— Nežinau, - atsakė ji, nuoširdžiai nesuprasdama, ką jis 
nori pasakyti. 

- Žinoma, kad taip, - tarė jis. — Visos jūs, senos, alkanos 
damos, duodate. Jei nežinai kaip, aš pamokysiu. Dabar prie 
reikalo. Nusivilk uniformą, pupyte. 

Tai buvo greičiau gultas negu lova, su kauburiuotu čiu- 
žiniu, paklodė suplyšusi ir dėmėta. Jis neleido jai užgesinti 
šviesos. Tad ji matė jį, matė save, galėdama atsitverti nuo 
to, kas vyksta, tik savo akių vokais. Bet to buvo maža. Nuo 
jo trenkė prakaitu ir klaikiu, muskusu atsiduodančiu kva- 
pu. Ir koks plaukuotas - be galo. Tarsi būtų apsivilkęs juo- 
dą megztinį, dengiantį krūtinę, nugarą, kojas. Jo kirkšnys 
buvo tikras raizginys. Bet sėdmenys lyg iš satino. „Oi, - 
šūkčiojo ji, — Ol, Oi.“ 

— Gerai, ką? - iškošė jis. - Tau patinka. Taip, va taip. 
Dieve! 

Dejavo taip, kaip ją mokė Madi Kurnic. Pakartotinis de- 
jonių kursas. Ji elgėsi, kaip jai buvo liepta. Rangėsi. Suleido 
nagus į mėsingus pečius. Taršė jo plaukus. 

— Kaip gera! - šūkčiojo. - Taip gera. 

O pati svarstė, ar išjungė dujinę viryklę eidama iš namų. 

Paskui, jam tebepumpuojant, o jai tebekilnojant kūną 
jam pasitikti, ji prisiminė savo buvusį vyrą Kenetą ir jo re- 
akciją į jos abejingumą. „Tavęs čia tiesiog nėra“, - skųsda- 
vosi jis. Pagaliau, galų gale tasai plaukuotas ją prislėgęs su- 
tvėrimas su dejone užbaigė ir beveik tą pat akimirką nu- 
sirito. 

Jis vėl prisidegė nuorūką, jau tik tarakono dydžio, pa- 
smeigęs ją ant plonos vielytės. 

— Gerai buvo, - pasakė, - ar ne? 

— Taip gerai man dar nebuvo, - giedojo ji. 

— Tau pavyko? 

- Žinoma, - pamelavo ji. - Du kartus. 
— Ko gi daugiau reikia, - tarė jis patenkintas savimi. — 
Manim dar nė viena nesiskundė. 

— Turiu eiti, - tarė ji atsisėsdama. 

— Na, ne, - pasakė jis patraukdamas ją atgal, - mes dar 
nebaigėme. 

Kažin kas jo balse ją išgąsdino. Ne grėsmė. Jis jai negrasi- 
no. Tai buvo gyvuliškas pasitikėjimas savimi. 

Kenetas kartą jai pasiūlė, bet ji atsisakė. Dabar atsisakyti 
negalėjo. Jis suspaudė jos galvą abiem rankom ir nukreipė 
burną. 

— Dabar šitaip, - ėmė mokyti, - aukštyn, žemyn, aplink. 
Štai taip. Liežuviu. Viskas priklauso nuo mokėjimo, pupyte. 
Atsargiai su dantimis. 

Vėliau, grįždama namo taksi, ji suvokė, kad net nežino jo 
vardo, ojis nežino jos. Tai buvo palengvėjimas. 

— Dar vyno? - paklausė ji Ernesto Mitlo. - Jūsų taurė 
tuščia. 

- Žinoma, - nusišypsojo jis. - Ačiū. Galim ir užbaigti tą 
butelį. Man tikrai skanu. 

Ji atsistojo mažumėlę susvirduliavusi - ne nuo vyno, o 
nuo prisiminimų naštos. Atnešė iš virtuvės daugiau ledo ku- 
belių. 

Jie sėdėjo atsipalaidavę. Nepaprastai panašūs. Veidrodi- 
niai atspindžiai. Abu išblyškę, susitraukę, ilgesingi ir lengvai 
pažeidžiami, jiedu galėjo būti brolis ir sesuo. 

— Tai geriau, negu stovėti eilėje bilietų į kiną, - tarė jis. — 
Be to, tas filmas tikriausiai niekam tikęs. 

— Arba kiurksoti kokiame pobūvyje, kur pro žmones ne- 
praeisi, - pasakė ji. - Visi stengiasi kuo greičiau prisilakti — 
kaip pas Madi. 

- Jūs turbūt dažnai kur nors svečiuojatės? 

— Man labiau prie širdies ramūs vakarai namie, - atsakė 
ji. - Kaip šis. 

— O taip, - noriai sutiko jis. - Belakstydamas pavargsti. 
Aš tai Žinau. 

Jie spoksojo vienas į kitą. Melagiai bejausmėmis akimis. 
Jis pirmas nutraukė tylą. 

— Tiesą sakant, - tarė labai tyliai, - aš nedažnai keliu ko- 
ją iš namų. Tiksliau pasakius, retai. 

- Iš teisybės, - atsiliepė ji, - aš irgi. Daugiausia laiko bū- 
nu viena. 

Jis ryžtingai pakėlė galvą ir pažiūrėjo priešais save. 

- Štai kodėl man malonu būti su jumis, Žo, - tarė. - Aš 
galiu su jumis šnekėtis. Kai nueinu į pobūvį ar barą, visi šau- 
kia paleidę gerkles. Žmonės nesikalba tarpusavyje, turiu 
galvoje, apie svarbiausius dalykus. Ir bjauriai elgiasi, jokio 
mandagumo. 

— Taip, - pritarė ji. - Visi šaukia. Niekas nemoka pado- 
riai elgtis. Jokio mandagumo. 

— Taip, - kalbėjo jis susijaudinęs. - Teisybė. Lygiai taip 
pat ir ašjaučiuosi. Jei nori elgtis padoriai, visi mano, kad esi 
bukas. Visi stumdosi, laksto, stumdo kiekvieną, kas tik atsi- 
duria kelyje. Man tai visų pirma atstumiantis vaizdas. 

Ji pažiūrėjo į jį susižavėjusi. 

— Taip, lygiai tas pats ir man. Galbūt aš senamadiška, 
bet... 

— Ne, ne! - užprotestavo jis. 

— Bet aš verčiau lieku sėdėti namie, - tęsė ji. - Skaitau 
gerą knygą ar žiūriu skoningą, lavinančią TV laidą - geriau 
taip, negu veltis į grumtynes už vietą po saule. 

— Aš visiškai su jumis sutinku, - šiltai tarė jis, — išsky- 
rus... 

— Išskyrus ką? - paklausė ji. 

— Na, žiūrėkite, mudu gyvename ir dirbame beprotiš- 
kiausiame pasaulio mieste. Ir - aš kartais pagalvoju, pasta- 
ruoju metu dažnai apie tai pagalvoju, - kad nepaisant mano 
nuomonės, šis miestas tikriausiai veikia manc. Turiu galvoje 
triukšmą, pyktį, nusivylimą, purvą, smurtą. Žo, visa tai palie- 
ka savo pėdsakus. 

— Tikriausiai, - lėtai pratarė ji. 

— Noriu pasakyti, - desperatiškai dėstė jis, - kartais jau- 
čiuosi taip, tarsi daugiau to neištversiu, kad esu auka daly- 
kų, kurių negaliu kontroliuoti. Viskas taip greitai keičiasi. 
Niekas nestovi vietoje. Tačiau kur atsakymas? Mesti viską 
ir apsigyventi laukinėje gamtoje? Kas gali tai sau leisti? Ar 
pamėginti viską pakeisti? Aš netikiu, kad vienas žmogus 
gali ką nors nuveikti. Tai gaivališka jėga. - Jis giliai atsikvė- 
pė ir ištuštino taurę. Paskui virpėdamas nusijuokė. - Tik- 
riausiai aš įvariau jums nuobodulį. Atleiskite. 

— Jūs nevarote man nuobodulio, Ernestai. 

— Erni. 

— Jūs nevarote man nuobodulio, Erni. Jūs sakote labai 
įdomius dalykus. Tikriausiai manote, kad mums įtaką daro 
aplinka? Net jeigu mes suvokiame, kad ji baisi, ir bandome 
prieš ją maištauti? 

- Taip, - tarė jis. - Be abejo. Ar jūs mokėtės psichologijos? 

— Dvejus metus. 

— Na, tada žinote, kas gali sukelti žiurkėms stresą - gar- 
sus triukšmas, vietos ankštumas, blogas maistas, akinanti 
šviesa ir taip toliau. Jos ima lipti sienomis. Na, gerai, saky- 
kim, kad žmonės turi daugiau proto už žiurkes. Mes turime 
galimybę Žinoti, kada atsiduriame stresinėje situacijoje, ir 
galim sąmoningai kęsti ją ar stengtis nuo jos pabėgti. Bet aš 
vis tiek kartoju, kad viskas, kas vyksta šiandien šiuolaikinia- 
me pasaulyje, matyt, veikia mus tokiais būdais, apie kuriuos 
mes net nenutuokiame. 

— Sakote, fiziškai? Veikia mus fiziškai? 

— Taip, Žinoma - užterštas oras, radiacija, blogas van- 
duo, sumautas maistas. Bet blogiausia yra tai, kaip esame 
veikiami mes, tokie žmonės kaip mudu. Mes keičiamės, 
Zo. Žinau tai. 

— Kaip mes keičiamės? 

— Grubėjame, netenkame švelnumo. Mūsų interesai vis 
siaurėja. Mes negalime susikaupti. Seksas prarado savo 
svarbą. Meilė tapo pokštu. Smurtas yra gyvenimo būdas. Jo- 
kios pagarbos įstatymams. Nusikaltimus apsimoka daryti. 
Religija virto dar vienu kultu. Ir taip toliau, ir panašiai. Die- 
ve, aš kalbu lyg pasaulio pabaigos pranašas! 

Ji grįžo prie temos, kuri ją labiausiai domino. 

— Ir šitaip galvodamas, visa tai žinodamas, jūs vis tiek 
tvirtinate, kad keičiatės? 

Jis liūdnai linktelėjo galvą. 

— Kartą aš valgiau vakarienę prie televizoriaus. Rūkytą 
dešrą su pupelėmis. Užsigerdamas alumi iš skardinės. Žiū- 
rėjau vakaro naujienas. Jie rodė medžiagą, filmuotą Tailan- 
de, pabėgėlių stovyklose. Tai kambodiečiai. Sėdėjau, val- 
giau, Žiūrėjau į vaikus strypo storio kojomis, išpampusiais 
pilvais, musėmis apspistomis akimis. Gėriau alų ir Žiūrėjau, 
kaip Žmonės miršta. Ir po kurio laiko pajutau, kad verkiu. 

- Žinau, - tarė ji su užuojauta balse. - Tai buvo baisu. 

— Ne, ne, - kone piktai tarė jis. — Aš ne dėl to pravirkau, 
kad tai buvo baisu. Verkiau todėl, kad nieko nejaučiau. Ma- 
čiau tuos vaizdus, žinojau, kad visa tai tiesa, tie Žmonės Iš 
tikrųjų buvo bemirštą, o aš nieko nejaučiau. Aš tik valgiau 
dešrą, pupeles, gėriau alų ir žiūrėjau televizorių. Bet aš nie- 
ko nejaučiau, Zo. Prisiekiu, nieko nejaučiau. Štai ką noriu 
pasakyti, kai sakau, kad pasaulis keičia mus tokiais būdais, 
kuriais nenorime, kad jis mus keistų. 

Staiga, be perspėjimo, jo akys pritvinko ašarų ir jis ėmė 
kūkčioti. Ji bejėgiškai Žiūrėjo į jį akimirką, paskui ištiesė 
rankas. 

Jis suklupo ant sofos. Ji apkabino jo pečius ir prisitraukė. 
Viena ranka nubraukė gražius lino spalvos plaukus nuo 
smilkinių. 

— Nurimk, - prabilo švelniu, niūniuojančiu balsu. - Nu- 
rimk, nurimk. 


Po skambučio į „New York Times“ Zo visada godžiai var- 
tydavo laikraštį. Bet nieko įdomaus nerado, išskyrus kelias 
trumpas žinutes, pasirodžiusias po Frederiko Volhaimo nu- 
žudymo „Picrce“ viešbutyje. 

Bet netrukus ir ši byla prapuolė iš laikraščio. Zo buvo įsi- 
tikinusi, kad viskas tyčia slepiama. Kaip sakė Everetas Pin- 
knis, tai bloga naujiena viešbučių bizniui. Miesto ekonomi- 
ka daug priklausė nuo turizmo. Todėl laikraščiai ir tylėjo. 

Bet kovo 24-ąją laikraštyje pasirodė dviejų skilčių 
straipsnis. Pavadinimas: IEšKOMAS DVIEJŲ ŽMONIŲ ŽUDIKAS. 
Jame buvo aprašytos Džordžo T. Pulerio ir Frederiko Vol- 
haimo žmogžudystės, atkreipiamas dėmesys į abiejų nusi- 
kaltimų panašumą, rašoma, jog policija tikrina versiją, kad 
abi žmogžudystės - vieno žmogaus darbas. Motyvai neži- 
nomi. „Times“ pranešė, kad bylos tyrimui vadovauja de- 
tektyvas Martinas Slavinas. Jis pareiškęs: „Tiriame kelias 
perspektyvias versijas ir tikimės netrukus suimti žudiką“. 
Buvo paskelbtas specialus telefono numeris, jei kas norėtų 
suteikti informaciją apie žudiką. „Times“ nepaminėjo Se- 
mo sūnaus bylos. Bet popietinis „Post“ ir vakarinis „Daily 
News“ buvo ne tokie santūrūs. „Post“ antraštė skelbė: DAR 
VIENAS SEMO SŪNUS? „News“ keturių puslapių medžiagą pa- 

vadino šitaip: POLICIJA NEATMETA SEMO DUKTERS GALIMYBĖS. 
Abu laikraščiai piršo mintį, kad policija bijo, jog Pulerio ir 
Volhaimo nužudymai gali būti tik pirmieji iš virtinės psi- 
chopato įvykdytų žmogžudysčių, neskatinamų jokių moty- 
vų. Abu laikraščiai kartojo leitenanto Slavino žodžius: „Ti- 
riame kelias perspektyvias versijas ir tikimės netrukus su- 
imti žudiką“. 

Šiek tiek iš pradžių išsigandusi, Zo Koler nusprendė, 
kad visai neturi baimintis Slavino optimizmo; jo tikslas — 
nuraminti niujorkiečius, kad yra daroma viskas, ką galima 
padaryti, ir kad šis visuomenei iškilęs pavojus netrukus bus 
likviduotas. 

Daugiau nerimo sukėlė „Daily News“ užuomina apie 
„Semo dukrą“. Bet atidžiau įsiskaičius, buvo matyti, jog po- 
licija tik svarstė tikimybę, kad žmogžudystę galėjo įvykdyti 
prostitutė. Miesto centro kekšės ir suteneriai buvo kvočiami 
dešimtimis - kaip niekad. 

Taigi, juto Zo Koler, nepaaiškėjo nieko, kas galėtų kelti 
jai grėsmę. Tai, pripažino ji, ją vis labiau jaudino. Visi tie ap- 
link lakstantys policininkai. Milijonams laikraščių išgąsdintų 
skaitytojų kutenami nervai. 

Ji ėmė virsti asmenybe. 

Jos gerą nuotaiką po dviejų dienų aptemdė Everetas Pin- 
knis, pasirodęs jos kabinete su pranešimu, kurį policija išplati- 
no visiems apsaugos skyriams Niujorko centro viešbučiuose. 

Tiesą sakant, tai buvo plakatas su užrašu IEškoMAS, pra- 
šantis apsaugos parcigūnų padėti nutverti Džordžo T. Pule- 
rio ir Frederiko Volhaimo žudiką. Buvo manoma, kad žudi- 
kas susipažindavo su aukomis baruose, kokteilių svetainėse, 
viešbučių restoranuose, ypač tų viešbučių, kuriuose vyko 
konferencijos, prekybos agentų seminarai ar kokie kiti dide- 
li sambūriai. 

Asmens, „ieškomo apklausai“, aprašymas buvo skystas. 
Tik pasakyta, kad tai galėtų būti vyras arba moteris, maž- 
daug 5, 5 ar 5, 7 pėdų ūgio, dėvintis juodo nailono peruką. 

— Ne kažin kas, - tarė Pinknis. - Jeigu stversime kiekvie- 
ną vyrą ir moterį su juodo nailono perukais, liksime kvailių 
vietoje. Įsivaizduokite, kiek bus iškelta bylų dėl neteisėto su- 
ėmimo. 

— Taip, - atsiliepė Zo. 

— Na, - toliau kalbėjo Pinknis tyrinėdamas pranešimą, — 
abi žmogžudystės įvykdytos maždaug vidurnaktį. Reikia, 
kad perskaitytų Džo Levinas, kai ateis pakeisti penktą va- 
landą. Paliksiu ant savo stalo. Jei ryte nesusitiksiu su Barniu 
Makmilanu, ar nepasirūpintumėt, kad ir jis perskaitytų? 

— Gerai, - atsakė ji. 

Kai jis išėjo, Zo už savo stalo ištiesė nugarą, neliesdama 
ja atlošo. Sugniaužė kumščius. Krumpliai pabalo. 

Juodo nailono perukas jai nekėlė nerimo. Tai detalė, ku- 
rią galėjai ištaisyti. Bet kaip jie sužinojo jos ūgį? 

Ji dar kartą perkratė visus savo veiksmus per abu nuoty- 
kius. Ir neprisiminė nieko, kas būtų galėję padėti policijai 
tiksliai apskaičiuoti jos ūgį. Ji pajuto kraupų įtarimą, kad 
kažkur darbo ėmėsi protas, apie kurį ji nieko nežino. Kažkas 
slaptas - žmogus ar reiškinys, - kuris žino. 

Suko galvą, ar tai koks mediumas, ar ekstrasensas, polici- 
jos pasitelktas į pagalbą bylos tyrime. „Matau vyrą ar mote- 
rj... taip, juodi plaukai. Ne, ne plaukai, tai juodo nailono pe- 
rukas. Ir tas žmogus vidutinio ūgio. Taip, aiškiai tai matau. 
Maždaug 5, 5-5, 7 pėdų. Apytikriai.“ 

Galbūt viskas vyko būtent taip. Zo Koler linktelėjo galvą, 
nutarusi, kad ne kitaip. 

Ketvirtadienio vakare ji nuėjo į „Wigoramą“ 34-ojoje 
gatvėje. Ji pasimatavo šviesiai rausvą peruką, tokio pat sti- 

liaus, kaip ir juodasis. Pažiūrėjo į veidrodį, patampė, pasuki- 
nėjo, pabadė pirštais. 

— Sujuojjūs tapsite nauja moterimi, gerbiamoji, - pasakė 
pardavėjas. 

— Esu tuo tikra, - atsakė Žo ir nusipirko. 


Paskambino Madelina Kurnic ir primygtinai prašė susi- 
tikti per pietus. Zo buvo atsargi: pietūs su Madi galėjo už- 
trukti ilgiau kaip dvi valandas. 

— Aš negaliu, - tarė ji. - Aš, kaip Žinai, dirbanti moteris ir 
užkandu prie savo stalo. 

— Baik, mieloji, - nekantriai atšovė Madi. - Juk nesi pri- 
rakinta prie to prakeikto stalo, ką? Pagyvenk bent valandą! 

— O ką, jeigu kur nors čia pat? - pasiūlė Zo. - Viešbučio 
restorane? 

— Na, bet tavo ir skonis! - bjaurėdamasi sušuko Madi. 

Pasirodžiusi po dvidešimties minučių, ji dėvėjo audinių 
kailinius, juodus iki mėlynumo; po jais - aptempta brokato 
suknelė. Ant suknelės priekio tamsi dėmė: Madi į viską nu- 
sispjaut. 

Žo išdidžiai nusivedė viešnią į „Granger“ viešbučio res- 
toraną. 

Priėjo liguistas metrdotelis ir liūdnai nusišypsojo. 

— Dvi damos? - tarė jis laidotuvininko balsu. - Prašom čia. 

Jis palydėjo jas iki nedidelio stalelio, jaukiai užlindusio 
už milžiniškos gipso kolonos. Madi Kurnic atsisegė kailinius 
ir uždėjo savo švelnų delną ant jo rankos. 

— Jūs malonus žmogus, - prabilo ji, - ar negalėtumėte 
pasiūlyti bent per nago juodymą patogesnės vietos? 

Jo žvilgsnis slystelėjo į jos nepridengtą krūtinę. Jis atgijo. 

— Na žinoma! - pasakė ir nuvedė jas prie didelio stalo ke- 
turiems salės viduryje. 

— Nuostabu, - uždainavo Madi. Ji šiltai nusišypsojo metr- 
doteliui. - Jūs nepakartojamas, mielasis. 

— Man garbė, - atsakė tas švytėdamas. - Gero apetito, 
ponios. 

Jis padėjo Madi nusivilkti audinių kailinius, švelniai prisi- 
liesdamas prie jos kūno. Paskui apgailestaudamas pasitraukė. 

— Padovanojau jam gerą dieną, - tarė Madi. 

— Kaip tau tai pavyksta? - stebėjosi Zo. - Man niekad 
neužtektų drąsos. 

— Ryžtas, brangioji, - patarė Madi. - Viską daro ryžtas. 

Jos plaukai kaip visada - šieno kupeta, makiažas - pir- 
mykščių spalvų dėmė. Jos grobuoniški dantys žibėjo. Dei- 
mantai spindėjo. Ji įkišo ranką į milžinišką ant peties nešio- 
jamą gyvatės odos rankinę ir išsiėmė aplamdytą cigariljų pa- 
kelį. Pasiūlė Zo. 

— Ne, ačiū, Madi. Rūkysiu savas. 

— Kaip nori. 

Ji įspraudė cigarilją tarp dantų. Tą pat akimirką dailus 
jaunas padavėjas už jos nugaros spragtelėjo žiebtuvėliu. Ji 
sugriebė jo ranką, kad liepsnelė nešokinėtų. 

— Ačiū, šaunusis jaunuoli, - tarė ji su šypsena. - Ar dabar 
galime gaut išgerti? 

— Be abejo, ponia. Kas jums būtų maloniausia? 

— Pasakyčiau, - tarė ji, - bet jums tektų nurausti. O kas 
dėl gėrimų, tai aš gersiu „Tangueray“ martinį. Gryną, su 
dviem alyvomis. Zo? 

— Prašau taurę balto vyno. 

Padavėjas skubiai pasišalino su užsakymu. Madi apsidai- 
rė po pilną salę. 

— Niekada gyvenime nemačiau tiek daug moterų mėly- 
nais plaukais, - tarė ji. - Ir kas čia traukia žmones? Nemo- 
kamas mineralinis? 


105 


— Maistas labai geras, - gindamasi tarė Zo. 

— Leisk man apie tai nuspręsti, vaikeli. - Ji kritiškai nu- 
žvelgė Zo. - Atrodai neblogai. Nepasakytum, kad visai ge- 
rai, bet neblogai. Kaip savijauta? 

— Puiki. 

— Uhu. Gerai praleidai laiką tame poūžyje aną vakarą? 

— O taip. Norėjau padėkoti prieš išeidama, bet tavęs ne- 
radau. Nei Hario. 

— Taip ir nesutikai to Deivido, ką? To vaikino, kurį mi- 
nėjau? 

— Ne, - atsakė Zo. - Nesutikau. 

— Tau pasisekė, - nusijuokė Madi. - Maždaug apie vidur- 
naktį pas jį aptiko paslėptą kokainą. Kvailys! Bet išėjai ne 
viena, ar ne? 

Zo Koler linktelėjo galvą. Padavėjas atiturseno su gėri- 
mais ir šalia taurių paliko meniu. 

— Kai tik išsirinksite, ponios, - pasakė jis. 

- Aš visada pasiruošusi, - tarė Madi, - bet mes užsisaky- 
sime po kelių minučių. 

Jos palaukė, kol jis nueis. 

— Iš kur tu Žinai? - pasidomėjo Zo. 

— Visur turiu savo šnipų. Kuo jis vardu? 

— Ernestas Mitlas. Jis dirba pas tavo vyrą. 

Madelina Kurnic prunkštelėjo į savo martinį. 

— Ponas Kuklutis. Tas gražus mažas žmogelis? 

— Ne toks jau jis mažas. 

- Žinau, mieloji. Jis tik atrodo mažas. Nebandė lįsti tau 
už kelnaičių, ką? 

— Ak, Madi, - sumišo Zo. - Žinoma, kad ne. Jis visai ne 
toks. 

— Net nemanau, - pasakė Madi. - Vargšas peliūkštis. 

— Arjau galime užsisakyti, Madi? Man tikrai reikia grįžti 
darban. 

Žo užsisakė šviežių vaisių salotų. Madi norėjo šviežių 
austrių. Nebuvo jos mėgstamos rūšies, tad, vadinasi, ir pasi- 
rinkimo. Ant kiekvienos austrės ji norėjo šaukštelio ikrų, 
pabarstytų šviežiai sumaltu imbieru. Dar užsisakė veršienos 
riekelių, pakepintų nesūdytame svieste su Marsalos vynu, su 
griežinėliu citrinos ir trupučiu česnako. Prie veršienos, nu- 
sprendė ji, tiks žiediniai kopūstai su kapotu kumpiu. Ir inde- 
lis žalių salotų su grietine ir svogūnais. 

Pietų užsakymas truko penkiolika minučių, ir paskui pri- 
reikė metrdotelio, vyriausiojo padavėjo ir dar dviejų pada- 
vėjų konsiliumo, jau nekalbant apie netoliese stoviniuojantį 
parankinį berniuką. Visi jie tūpčiojo apie Madi, spoksojo į 
jos suknelės iškirptę ir garsiai tarėsi italų greitakalbe. Kiti 
restorano svečiai susidomėję stebėjo spektaklį. Zo Koler 
gailėjosi atėjusi. 

Galop joms atnešė užsakytus valgius. Madi paragavo vie- 
ną austrę. Padavėjai neramiai mindžikavo. 

— Magnifico! - sušuko ji bučiuodama pirštų galiukus. 

Jie atsipalaidavo, šypsodamiesi nusilenkė, patapšnojo 
vienas kitam per petį. 

- Šiaip sau, - tarė ji Zo tyliai. - Austrės kiek per mėsin- 
gos, bet tie mulkiai tokie malonūs, kad aš nedrįsau... Nori 
paragauti? 

— O, ne. Ačiū. 

— Vis dar tebekemši piliules, mergyt? 

— Geriu vitaminus, - sustingusiu balsu tarė Zo. - Maisto 
priedus. 

Madi baigė valgyti austres ir švytėdama atsilošė. 

— Visai neblogai, - pripažino ji. - Moku aš. Reikėjo iš 
karto pasakyti. Gal būtum užsisakiusi kepsnį. 

— Turėtume pasidalyti sąskaitą. 

— Velniop. Aš turiu Hario kompanijos kreditinę kortelę. 
Tai dalykiniai pietūs, jei kas pasidomėtų. - Ji nusijuokė. 

Laukdama veršienos, užsisakė dar vieną taurę martinio. Zo 
paprašė dar taurės vyno. Paskui buvo atnešti valgiai. 

— Nuostabu, - pasakė Madi, žiūrėdama į lėkštę. - Užsisa- 
kant reikia galvoti ir apie spalvas, ne tik apie skonį. Argi tai 
ne simfonija? 

— Atrodo gražiai. 

Madi įbedė šakutę, atsikando veršienos. Užsimerkė. 

— Tuojau bus orgazmas, - pasakė. - Viešpatie, skonis die- 
viškas. - Ji su įniršiu puolė maistą. - Mieloji, - paklausė 
kramtydama, - niekada neklausinėjau tavęs apie tavo skyry- 
bas. Ar klausinėjau? 

— Ne, neklausinėjai. 

- Jeigu nenori apie tai kalbėti, liepk man užčiaupti mar- 
mūzę. Bet man smalsu. Kodėl, po velnių, tu išsiskyrei su 
tuo... na, kuo jis vardu? 

— Kenetas. 

— Tebūnie. Maniau, kad judu sieja didžiausia meilė po 
Hitlerio ir Ievos Braun. Bent jau tu taip rašei. Kas atsitiko? 

— Na... et! - pasakė Zo Koler, knebinėdama salotas. - 

Tiesiog išsiskyrė mudviejų keliai. 

— Mėšlas, - tarė Madelina Kurnic šakute kimšdama į 
burną veršieną. - Ar galiu spėti? 

— Negi tave nutildysi, - atsakė Zo. 

Madi liovėsi valgiusi. Sėdėjo iškėlusi šakutę, įsmeigusi 
akis į kitą moterį. 

— Norėjo, kad žiaumotum? - paklausė ji. - Čiulptum jo 
strypą? - drėbė nekantriai. 

Zo nervingai apsidairė, baimindamasi, kad artimiausi 
kaimynai gali nugirsti šį nemalonų pokalbį. Bet atrodė, kad 
jos niekam nerūpi. 

— Tai buvo viena iš priežasčių, - atsakė, - bet buvo ir kitų 
dalykų. 

Madi vėl ėmė valgyti, akivaizdžiai surimtėjusi ir iškilmin- 
ga. Ji nepakėlė akių nuo maisto. 

— Mieloji, - paklausė, - ar buvai nekalta, kai tekėjai? 

— Taip. 

— Po viso to, ką aš tau pasakojau koledže? —- Madi piktai 
dėbtelėjo į Zo. - Dėl Dievo meilės, aš bandžiau tave išpru- 
sinti. Kvailė, kvailė, kvailė! Na, kaip tai buvo? 

— Kas kaip buvo? 

— Na, vestuvinę naktį, tu kvaiša. Pirmas seksas. Kaip? 

— Tai nebuvo pats įsimintiniausias mano nuotykis, - sau- 
sai atsakė Zo. 

— Ar užbaigei? 

— Jis užbaigė. Aš - ne. 

Madi ilgai ir mąsliai Žiūrėjo į ją. 

— O paskui ar kada nors priėjai galą? 

— Ne, nepriėjau. 

— Ką? Kalbėk gi. Nenugirdau. 

— Ne, nepriėjau, - pakartojo Zo. 

Valgyti abi baigė tylėdamos. Madi stumtelėjo nuo savęs 
lėkštę, atsiriaugėjo, prisidegė nebaigtą rūkyti cigarilją. Pri- 
merkusi akis pro dūmų debesį pažiūrėjo į Zo. 

— Vargšelė, - ištarė. - Mieloji, aš pažįstu vieną damą, ku- 
ri gydo tokias moteris kaip... 

— Aš esu visiškai sveika, - irzliai tarė Zo Koler. 

— Žinoma, kad taip, meilute, - švelniai tarė Madi. - Bet 
tai tikrai baisu, kad tu nepatiri vieno iš didžiausių malonu- 
mų šioje ašarų pakalnėje. Ta dama rengia kursus. Penkios ar 
šešios moterys, tokios kaip tu. Ji viską paaiškina. Jūs šneku- 
čiuojatės, aptariate tai, kas jums kliudo. Ji pamokys prati- 
mų, kuriuos pati turėsi atlikti namie. Ji tikrai yra padėjusi 
daugeliui moterų. 

— Ne aš kalta, - pasakė Zo. - Tai vyrai. 

— Uhu, - tarė Madi sulamdydama nuorūką peleninėje. - 
Užsirašyk jos pavardę. 

— Ne. 

— Tada užsakysiu kavos, - pasakė Madi gūžtelėjusi pe- 
čiais. - Ir kokio nors riebaus, tukinančio deserto. 


Ji juto, kad su ja kažkas dedasi. Ne tik pagreitėjęs laikas 
ir vis giliau į dabartį besibraunanti praeitis, - jos dešimties 
ar dvidešimties metų senumo prisiminimai įgavo ryškų da- 
barties pavidalą. Be to, tikrovę ji pradėjo suvokti išdidintais 
vaizdais, intymiais ir atvirais. 

Ant Madi nosies ji matė atsivėrusias odos poras, gum- 
buotą raukšlę, susimetusią po Pinknio tvido kostiumu, po- 
pierinių banknotų savo piniginėje švelnų šiurkštumą. Bet ją 
lankė ne tik vaizdiniai. Visi jos pojūčiai atrodė paaštrėję, pa- 
ūmėję, jautresni. Ji girdėjo naujus garsus, uodė naujus kva- 
pus, juto paviršius, kurie buvo keisti ir nuostabūs. 

"Ji visa darėsi ir jautresnė, ir atviresnė, ir vis labiau atsi- 
liepdavo į stimulus. Jai atrodė, kad ji girdi spalvų garsus ir 
jaučia kvapų skonį. Ji virpėjo kaip styga nuo pojūčių nauju- 
mo. Matė save kaip žaliavą, kurią gyvenimas keičia keistais 
ir kartais gąsdinančiais būdais. Klausė savęs, ar šis nepatir- 
tas jautrumas suteiks jai galios viską matyti kiaurai tarsi 
rentgeno spinduliais, suteiks galimybę bendrauti su miru- 
siais. Visata vėrėsi prieš ją, skleidėsi it gėlės Žiedas. Ji žinojo, 
kad taip dar niekada nebuvo atsitikę. Ji buvo-unikali. Viskas 
prasidėjo su jos pirmuoju nuotykiu, nuo kupinos baimės, 
skausmo ir ryžto nakties. Paskui, kai viskas buvo baigta, ją 
užliejo šilta ramybės banga, beveik girto žmogaus egzaltaci- 
ja. Sugrįžusi namo ji ilgai žiūrinėjo save veidrodyje ir buvo 
patenkinta tuo, ką išvydo. 

Jai atrodė, kad norėdama išsaugoti save ji negali, neturi 

sustoti. Buvo pakankamai protinga, kad suvoktų pavojų, 
planuotų šaltai ir logiškai. Bet logika turi savo ribas. Tai bu- 
vo priemonė pasiekti tikslą, atsiverti naujiems gyvenimams. 

Atpirka nebuvo seksualinė, o ne, visai ne tai, nors ji buvo 
dėkinga vyrams už tai, ką jai duodavo. Ji nepatirdavo orgaz- 
mo ar net jaudulio, kai jie - tie vyrai - išliedavo savo aistrą. 
Bet ji juto, kaip tirpsta jos nuoskaudos. Tie nuotykiai buvo 
saldus pateisinimas. Ko - ji nebūtų galėjusi pasakyti. 

„Tai Dievo valia“, mėgdavo kartoti jos motina. Jei susirg- 
davo draugas, suduždavo kavos puodelis, kažkur toli iš bado 
mirdavo milijonas žmonių - „Tai Dievo valia“, sakydavo 
motina. 

Zo Koler labai panašiai aiškino ir savo elgesį. Tai Dievo 
valia, ir jos naujai atrastas jautrumas buvo jai skirtas atly- 
ginimas. Jai buvo leista atgimti ir įžengti į atsinaujinusį pa- 
saulį. 


Dr. Oskaras Starkas, internas, turėjo kliniką pirmaja- 
me savo namo aukšte, perstatytame raudonų plytų name 
35-0joje gatvėje, truputį į rytus nuo Park aveniu. Tai buvo 
dailus pažiūrėti penkių aukštų pastatas su arkiniais langais 
ir vėduoklės formos langu virš paradinio įėjimo. Sakoma, 
suprojektuotas Luiso Tifanio. 

Įstaigą sudarė priimamasis, gydytojo kabinetas, du ap- 
žiūrai skirti kambariai, klinika, tualetai, sandėliukas ir 
„poilsio kambarys“. Visose šiose patalpose buvo aukštos 
ornamentais papuoštos lubos, mediniai paneliai ir parketo 
grindys, išklotos, kai namą pastatė 1909 metais. Laukiama- 
jame ir daktaro kabinete buvo prašmatnūs, marmuru ap- 
taisyti židiniai. Prie langų kėdės, sienų nišos ir slankiojan- 
čios ąžuolinės durys. 

Dr. Starkui ir jo keturiasdešimt trejų metų Žmonai nepa- 
vyko sutaikyti Eduardo epochos spindesio su gydymo įstaigos 
poreikiais: baltais emaliuotais baldais, nerūdijančio pliena 
įrengimais, stiklinėmis spintomis ir plastmasiniais augalais. 
Apgailestaudami jie nusileido savo profesijos reikalavimams 
ir perkėlė sunkius antikvarinius baldus ir niūrius paveikslus į 
antrąjį aukštą, į gyvenamuosius kambarius. 

Dr. Starkui dirbo registratorė ir dvi slaugės, abi su licen- 
cijomis. Jų laukiamasis niekada nebūdavo tuščias, jame 
žmonių būdavo nuo 9 ryto iki 19-os vakaro. Šių valandų ne- 
būdavo griežtai laikomasi. Daktaras Starkas kartais pacien- 
tus priimdavo anksti ryte, vėlai vakare ir savaitgaliais. 

Zo Koler turėjo jai paskirtą laiką: 18-ą valandą vakaro 
kiekvieno mėnesio pirmąjį antradienį. Dr. Starkas bandė įti- 
kinti ją, kad šie mėnesiniai vizitai nėra būtini. 

— Jūsų negalavimui to nereikia, - aiškino jis kaip visada 
švelniai šypsodamasis, - jeigu kasdien reguliariai gersite 
vaistus. Šiaip jau jūsų sveikata puiki. Norėčiau matyti jus du- 
kart per metus. 

— Aš tikrai norėčiau būti apžiūrėta kiekvieną mėnesį, - 
sakė ji..- Ką gali Žinoti. 

Jis gūžtelėjo mėsingais pečiais, nubraukė cigaro pelenus 
nuo balto medvilninio švarko atlapų. 

— Na, jeigu jūs dėl to jaučiatės geriau. Kokios jūs norėtu- 
mėte apžiūros? 

— Na... įprastinės. 

— Ką jūs vadinate įprastine apžiūra? 

- Svoris ir kraujo spaudimas. Plaučiai. Šlapimo ir kraujo 
testai. Krūtų apžiūra. Dubens apžiūra. Tepinėlis. 

— Tepinėlis kiekvieną mėnesį? - šūktelėjo jis. - Zo, jums 
to visiškai nereikia. Vieno ar dviejų kartų per metus visiškai 
pakanka, patikėkite manimi. 

— Aš noriu, - užsispyrė ji, ir jis nusileido. 

Jis buvo nedidukas, tiesus pliušinis meškinas, įpusėjęs 
šeštą dešimtį. Milžiniška kupeta baltų plaukų puošė jo apva- 
lią galvą tarsi išsitaršiusi aurcolė. O po ja - ramūs, suzmekę 
bruožai, kabantys maišeliais, pagurkliais, paliaukių odos 
klostėmis. Jam judant viskas siūbavo. 

Jo delnai buvo platūs ir stiprūs, pirštai apaugę juodais 
plaukeliais. Jis avėjo šlepetėmis su baltos medvilnės pus- 
kojinėmis. Vieną po kito rūkė cigarus, jei tam nepriešta- 
raudavo pacientas. Slaugei ne sykį teko ištraukti jam iš 
rankos degantį cigarą, kai jis būdavo bepradedąs tiesiosios 
žarnos apžiūrą. 

Jis, Zo nuomone, buvo mielas senukas subtiliai mėlyno- 
mis akimis. Jis negąsdino jos ir nekėlė jai baimės. Jai atrodė, 
kad ji galėtų papasakoti jam viską, bet ką, ir jis nei apstulb- 
tų, nei supyktų, nei pasibjaurėtų. 

Tą balandžio pirmąjį antradienį, pirmąją mėnesio dieną, 
Zo Koler pasirodė dr. Starko priimamajame likus keturioms 
minutėms iki 18-0s valandos. Laimė, laukiamajame buvo 
dar tik du pacientai. Ji užsirašė registratūroje ir atsisėdusi 
pasiėmė metų senumo „Architectural Digest“. Buvo 18.50, 
kai Gledis, vyresnioji sesuo, įėjo į laukiamąjį ir kiek įmany- 
dama švelniau nusišypsojo Zo. 

— Daktaras dabar priims jus, - pasakė ji. 

Gledis buvo stambi, plačiapetė ir plačiastrėnė moteris, su 
švelniais, bet gan pastebimais plaukeliais ant viršutinės 1ū- 
pos. Kartą Zo matė, kaip ji pakėlė geležinę spintą, tarsi ši 
būtų buvusi iš kartono, ir pernešė ją į kitą vietą. Dr. Starkas 
minėjo jai, kad ji išsiskyrusi ir turi dvylikos metų sūnų, kuris 
mokosi karo mokykloje Virdžinijoje. Ji gyveno viena su ke- 
turiomis katėmis. 

Po kelių minučių Zo Koler sėdėjo daktaro kabinete ir 

žiūrėjo, kaip jis prisidega naują cigarą, atgalia ranka nuveja 
debesį dūmų. 

Jis draugiškai pažvelgė į ją per akinių viršų. 

— Na, - paklausė. - Kaip sveikata? 

— Puiki. 

— Viduriai geri? 

Ji linktelėjo nuleidusi akis. 

— Maistas? 

— Valgau gerai, - tarė ji. 

Jis žvilgtelėjo į atverstą ligos istoriją, kurią Gledis padėjo 
jam ant stalo. 

— Geriate vitaminus, - pastebėjo jis. - Kokius? 

— A, B kompleksą, C, E ir kai kurias mineralines me- 
džiagas. 

— Kokius mineralus? 

— Geležis, cinkas, magnis. 

— Kas dar? Kokie dar vaistai? 

— Priešnėštuminės tabletės, - tarė ji. - Kraujui. Cholinas, 
alfalfa, lecitinas ir jodas. 

— Dar? 

— Kartais libriumą. Midolą. Anaciną. Retkarčiais darvo- 
ną nuo skausmo. Tuinalį, kai negaliu užmigti. 

Jis pažiūrėjo įją ir atsiduso. 

— Puikumėlis, - pasakė. - Koks kokteilis. Patikėkite, Zo, 
jeigu laikotės subalansuotos dietos, vitaminų, mineralų ir 
jūros žolių jums visai nereikia. 

— O kas gi laikosi subalansuotos dietos? - paprieštaravo ji. 

— Na, o cholinas? Kam tas cholinas? 

— Kažkur skaičiau, kad jis apsaugo nuo ankstyvo senėjimo. 

— Tokia jauna moteris kaip jūs, - subarė jis, - jaudinasi 
dėl senėjimo. Aš, štai kas turėtų dėl to jaudintis. Pabandyki- 
te sumažinti tablečių skaičių. Gerai? 

— Gerai, - atsakė ji. 

— Jūs pažadate? 

Ji linktelėjo. 

— Puiku, - pasakė jis ir spustelėjo mygtuką ant stalo. - 
Dabar eikite su Gledis. Aš būsiu ten po kelių minučių. 

Procedūrinėje ji nusivilko visus drabužius ir pakabino 
juos ant plastmasinių pakabų, pritaisytų prie viršutinio me- 
talinės plokštės krašto. Susivyniojo į paklodę. Įėjo Gledis, 
nešina prie kabiklio pritvirtinta paciento kortele. Zo užlipo 
ant svarstyklių. Gledis ėmė stumdyti svarstelius. 

— Šimtas dvidešimt trys, - pasakė ji. - Kaip jums tai pa- 
vyksta? Viena mano koja sveria šimtą dvidešimt tris. Geriau 
apsiaukite, mieloji. Grindys šaltos. 

Ji padavė Zo platų plastmasinį puodelį. 

— Prašom, kaip visada, - tarė ji pamodama ranka į tuale- 
to pusę. 

Žo įėjo ir pabandė. Nieko. Po kelių minučių pravertų du- 
rų plyšyje pasirodė Gledis. 

— Turite vargo? Paleiskite vandenį sau ant riešų ir delnų. 

Zo padarė, kaip jai buvo liepta, ir tai padėjo. Ji grįžo į 
procedūrinę, nešdama pusę puodelio šilto šlapimo. Puodelis 
iš pradžių buvo pilnas, bet Zo susigėdo ir pusę nupylė į klo- 
zetą. Ji padavė puodelį Gledis nežiūrėdama į ją. 

Netrukus įėjo Starkas. Jis atsargiai padėjo į šalį cigarą. 
Zo sėdėjo ant balto metalo sukamosios kėdės be ranktūrių. 
Daktaras atsisėdo priešais ant sukamosios taburetės. Tabu- 
retė pradingo po jo sunkiu kūnu. 

— Ką gi, - tarė jis, - pradėkime tą lemiamą operaciją. 

Seselė padavė daktarui stetoskopą. Jis ranka parodė, kad 
Žo nusimestų paklodę. Ji nusmaukė paklodę nuo pečių ir 
rankomis surinko prie juosmens. 

Jis minutėlę pašildė stetoskopą ant savo plaukuotos ran- 

kos, paskui prispaudė metalinį diską prie Zo krūtinės, krū- 
tinkaulio, šonkaulių. 

— Giliai įkvėpkite. Dar kartą. Dar kartą. 

Ji pakluso. 

— Puiku, puiku, puiku, - tarė jis. Tada apsuko jos kėdę, 
pridėjo stetoskopą prie pečių, nugaros. Kelis kartus pastuk- 
seno krumpliais. - Visa mašinerija veikia be priekaištų, — 
pranešė. 

Jis užsikabino stetoskopą ant kaklo ir siekė Zo įją nežiū- 
rėdamas. Seselė jau laukė parengusi kraujospūdžio matavi- 
mo aparatą. Starkas apvyniojo keliskart manžetę ant rankos 
ir paspaudinėjo kriaušę. Gledis pasilenkė perskaityti mano- 
metro parodymų. 

— Mažumėlę padidėjęs, - pastebėjo daktaras. - Vos vos. 
Nėra dėl ko jaudintis. Dabar imsimės Drakulos darbo. 

Gledis padavė jam švirkštų ir adatą. Tamponu patrynė 
Zo rankos vidinę pusę. Zo nusisuko. Ji juto, kaip stiprūs 
Starko pirštai sumaniai čiupinėja jos ranką. Jis rado veną, 
adata įlindo iš pirmo dūrio. Jis lietė ją švelniai, kaip drugelio 
sparnais. Bet ji vis tiek juto, kaip lenda adata, smigdama į jos 
kūną. Jos sugadintas kraujas nusiurbtas. 

Po kelių akimirkų daktaras suspaudė jos ranką, ištraukė 
pilną kraujo švirkštą. Padavė jį Gledis. Seselė padėjo jį į šalį 
ir prispaudė prie žaizdelės mažą apskritą lopinėlį pleistro. 

— O) dabar linksmiausia dalis, - tarė dr. Oskaras Starkas. 

Jis pasistūmė kėdę su ratukais arčiau ir-pro savo akinius 
kritiškai įsistebeilijo į Zo Koler krūtinę. Pusiau pramerkto- 
mis akimis ji žiūrėjo, kaip jo plaukuoti pirštai juda jos kūnu. 
Nelyg juodi vikšrai. 

Pirštų galiukais jis vedžiojo ant odos mažus apskritimus, 
kad pajustų po oda esančius audinius. Kruopščiai ištyrė abi 
krūtis, paspaudinėdamas krūtinės viduryje ir ties pažastimis. 

Baigė švelniai suspausdamas spenelius, tikrindamas išsky- 
ras. Tuo metu Zo Koler jau buvo stipriai užsimerkusi. 

— Gerai, - tarė Starkas. - Galite pabusti. Ar jūs pati tikri- 
nat savo krūtis, Zo? 

— Eee... ne, netikrinu. 

— Kodėl? Juk aš parodžiau, kaip. 

— Na, geriau tegu tai daro gydytojas. Profesionalas. 

— Uhu. Ar mankštinatės? 

— Ne. 

- Aišku. Nustebtumėt sužinojusi, kiek man pasitaiko mo- 
terų su iki kelių nusmukusiais papais. Jeigu sportuosite, bū- 
tinai dėvėkite standžią liemenėlę. Gerai, pajodinčkim gele- 
žiniu poniu. 

Gledis padėjo jai užlipti ant minkštai apmušto stalo, pa- 
taisė pagalvę po galva. Įkišo Zo kulnus į balnakilpes, išlygi- 
no antklodę, dengiančią ją iki juosmens. Daktaras Starkas 
pasistumdamas kojomis nuvairavo savo kėdę ir atsidūrė tarp 
Zo kojų. Seselė padėjo užsitraukti gumines pirštines. 

Jis pasilenkė artyn, pažiūrėjo. Apžiūrėjo išorinius orga- 
nus, viena ranka padarė įėjimą į vaginą. Nustūmė šalin kli- 
torio gaubtą. Paskui pačiupinėjo kraštus, o seselė įdėjo jam į 
delną plastikinį skėstuvą. 

— Pasakykite, jeigu skaudės, - tarė jis. - Nors neturėtų. 
Jis jūsų dydžio. 

Jis lėtai ir švelniai įkišo skėstuvą, vienu pirštu spausdamas 
vaginos dugną, kad įnagis geriau įslystų. Paskui prietaisas pa- 
sukus rankeną išsiskėtė ir plokštės užsifiksavo. Zo laukė 
trakštelėjimo, bet nesusilaikė nekrūptelėjusi, kai jis pasigirdo. 

- Nieko? 

— Nieko, - silpnai atsakė ji. 

Ji prikando apatinę lūpą ir įbedė akis į lubas. Skausmo 
nejuto. Tik pažeminimą. 

— Atsipalaiduokite, - paprašė jis. - Jei atsipalaiduosite, 
bus daug lengviau. Jūs visa įsitempusi. Giliai pakvėpuokite. 

Ji pabandė atsipalaiduoti. Galvojo apie mėlyną dangų, 
gražias pievas, tykius vandenis. Giliai įkvėpė. 

— Mentelę, - tyliai ištarė daktaras. 

Ji nieko nejuto, bet žinojo, kad jis ima tepinėlį, plastma- 
sine mentele gremždamas ląsteles nuo jos gimdos kaklelio. 

Starkas ir seselė dirbo greitai, efektyviai. Po akimirkos 
mentelė buvo ištraukta, skėstuvas suglaustas. Ji suprato, kad 
dabar jis ištraukiamas. Kažkokia įtampa ėmė mažėti. 

Paskui daktaras Starkas, tas mielas meškinas, atsistojo 
tarp jos kojų. 

— Neįsitempkite, - perspėjo. 

Jis lėtai įkišo du pirštinėtus pirštus į vaginą, plėsdamas 
jos kraštus. Kitą delną uždėjo jai ant kirkšnies. Pirštai švel- 
niai spaudė viršų, delnas - apačią. 

— Skauda? 

— Ne, - sunkiai atsiduso ji. 

- Jautru? 

— Ne. 

Jis ėmė čiupinėti jos pilvą, spaudydamas abu šonus, vidu- 
rį, eidamas žemyn iki šlaunų sandūros. 

— Čia skauda? 

— Ne. 

— Čia ką nors jaučiate? 

— Ne. 

- Čia? 

— Ne. 

— Dar vieną minutėlę. 

Ji laukė, žinodama, kas bus. Lėtai, palengva jis įkišo vie- 
ną vazelinu suteptą pirštą į jos tiesiąją žarną. Tarp šio piršto 

ir to, kuris buvo vaginoje, jis juto raumeningą sieną, skirian- 
čią abi angas, kai kitos rankos pirštai smarkiai spustelėjo jos 
paslėpsnį. 

Ji smarkiai išplėtusi akis žiūrėjo į lubas. Buvo pasiryžusi 
nesušukti. Tai buvo ne skausmas, ji nejuto jokio skausmo. 
Kartais sudiegdavo, tarsi ją kas būtų tempte tempęs į nepa- 
žįstamą pasaulį, bet skausmo nebuvo. Tad kodėl ji turi per 
jėgą stengtis sulaikyti ašaras. Ji nežinojo. 

Lėtai ir švelniai pirštai buvo ištraukti, rankos atsitraukė 
nuo jos. Dr. Starkas nusimovė pirštines. Švelniai plekštelėjo 
per jos nuogą kelį. 

— Nuostabu, - tarė. - Nieko, kas būtų sutrikę. Jūs esate 
puikios formos. Apsirenkite ir užsukite į mano kabinetą. 

Jis pasiėmė savo cigarą ir iškėblino. Gledis padėjo jai nu- 
lipti nuo stalo. Jos kojos virpėjo. Didžioji seselė prilaikė ją, 
kol praėjo virpulys. 

- Viskas gerai? — paklausė ji. 

— Taip. Ačiu, Gledis. 

— Vonios kambaryje yra tamponai, jeigu ant jūsų liko va- 
zelino. Kai apsirengsite, galite eiti tiesiai pas daktarą. 

Ji iš lėto apsirengė. Perbraukė šukomis plaukus. Jautėsi 
išsekusi ir - nežinia kodėl - patenkinta ir nusiminusi. 

Dr. Starkas buvo sukumpęs virš savo stalo, akiniai nu- 
stumti ant sniego baltumo plaukų debesies. Jis pavargusia 
ranka pasitrynė raukšlėtą kaktą. 

— Viskas atrodo normaliai, - pareiškė jis Zo. - Po trijų 
dienų turėsime laboratorijos atsakymus. Nelaukiu nieko 
neįprasto. Jei kas bus, aš paskambinsiu. Jei ne, - neskam- 
binsiu. 

— Ar aš galiu paskambinti? - su nerimu paklausė Zo. - 
Jeigu jūs man nepaskambinsite? Po trijų ar keturių dienų? 

- Žinoma, - taikiai tarė jis. - Kodėl gi ne? 

Jis padėjo į šalį cigaro galiuką. Nusižiovavo, parodyda- 
mas didelius, dėmėtus dantis. Paskui patogiai sunėrė pirštus 
ant storo pilvuko. Maloniai į ją pažiūrėjo. 

— Sergate reguliariai, Žo? 

— O taip, - tarė ji. - Dvidešimt šešios, septynios ar aštuo- 
nios dienos. Apytikriai. 

— Gerai. Kada dabar? 

— Balandžio dešimtą, - burbtelėjo Zo. 

— Vis dar kamuoja diegliai? 

— Taip. 

— Kadajie prasideda? 

— Prieš dieną ar dvi. 

— Smarkūs? 

— Jie smarkėja. Liaujasi tik tada, kai pradedu kraujuoti. 

Jo veidą iškreipė grimasa, paskui jis papurtė galvą. 

— Sakiau jums, Žo, nerandu jokios fizinės priežasties. 
Norėčiau, kad paklausytumėt mano patarimo ir nueitumėt 
pas... e... konsultantą. 

— Visi nori, kad aš eičiau pas psichiatrą! - išsprūdo jai. 

Jis greitai pakėlė akis. 


— Visi? 

— Draugė, - nežiūrėdama į akis paaiškino Zo. 
— O ką sakote jūs? 

— Ne. 


— Ką gi, - atsiduso jis. - Tai jūsų kūnas ir jūsų gyvenimas. 
Bet jūs neturėtumėt kentėti. Turiu galvoje tuos dieglius. 

— Jie nėra tokie baisūs. 

Bet jie buvo baisūs. 

Maždaug 20.30 vakaro dr. Starkas spustelėjo mygtuką, 
įtaisytą ant kabineto durų staktos. Taip įjungė skambutį vir- 
šuje, virtuvėje, pranešdamas žmonai, kad užlips vakarie- 
niauti po dešimties ar penkiolikos minučių. 

Jau buvo atsisveikinęs su registratore ir seselėmis. Nusi- 
vilko baltą medvilninį švarką. Nusiprausė viename iš tuale- 
tų. Užsitempė nudėvėtą velvetinį švarką su blizgančiomis al- 
kūnėmis. Pavargusiu žingsniu perėjo pirmojo aukšto patal- 
pas, gesindamas šviesas; patikrino, ar užrakinta vaistų 
spinta, duris, langus. Lėtai ėmė kopti plačiais laiptais, temp- 
damas save išilgai turėklų. Vėl pasižadėjo sau, kad po dviejų 
metų išeis į pensiją. Parduos kliniką su namu. Praleis mete- 
lius virsdamas kitu žmogumi. 

Paskui su Berta išvažiuos iš Niujorko. Nusipirks butą 
Floridoje. Dauguma jų draugų jau mirė. Vaikai sukūrė šei- 
mas ir išsivažinėjo. Jiedu su Berta nusipelnė poilsio. Ramy- 
bėje. Saulėkaitoje. 

Žinojo, kad to niekada nebus. 

Tą vakarą Berta buvo išvirusi miežinę grybų sriubą, jo 
mėgstamą, ir ištroškinusi gabalą krūtininės. Jo dvasia paki- 
lo. Jis įsipylė taurelę škotiško viskio ir užsidegė cigarą. 

— Sunki buvo diena? - paklausė žmona. 

— Nei blogesnė, nei geresnė už kitas. 

Ji primerkusi akis pažiūrėjo į vyrą. 

— Ta Zo Koler? - paklausė. 

— Iš kur tu žinai? - apstulbo jis. 

— Juk pats pasakei. 

— Sakiau? 

— Du kartus, - linktelėjo ji galvą. - Kiekvieno mėnesio 
pirmasis antradienis. 

— Tai va, matai, - tarė jis švelniai žiūrėdamas į ją. - Dabar 
aš suprantu, kodėl šiandien miežių sriuba su grybais. 

— Pirmasis mėnesio antradienis, - šypsodamasi pakartojo 
Berta. - Kad atgaivinčiau tave. Oskarai, tu manai, kad ji... 
na, žinai, kai kurioms moterims patinka, pats sakei. 

— Taip, - rimtai tarė jis, - taip ir yra. Bet ne jai. Jai tai su- 
kelia skausmą. 

— Skausmą? Jai skauda? Tu suteikei jai skausmo? 

— One, Berta. Ne, ne, ne. Tu žinai geriau už mane. Bet aš 
manau, kad jai tai lyg kokia bausmė. Ji taip į tai Žiūri. 

— Bausmė už ką? Arji ką nors padarė? 

— Geras klausimas. Iš kur man žinoti? 

— Eime, vakarieniaukim. 

Jie nuėjo į valgomąjį. Jis buvo pilnas šešėlių. 

— Aš nemanau, kad ji būtų ką nors prisidirbusi, - bandė 
jis paaiškinti. - Noriu pasakyti, kad ji nelaukia bausmės to- 
dėl, kad jaučiasi kuo nusikaltusi. Man atrodo, ji jaučiasi nc- 
pilnavertė. 

— Mano vyras - psichologas. 

— Na, aš susidariau tokią nuomonę, - užsispyrė jis. - Ji 
kiekvieną mėnesį ateina apžiūrai, kuri jai nereikalinga ir ku- 
rios ji nekenčia. Tai bausmė už jos menkumą. Šitaip ji gauna 
pasitenkinimą. 

— Ša, - pasakė žmona. - Padėk cigarą ir valgyk sriubą. 


Diegliai buvo smarkūs. Nepadėjo nė viena iš jos tablečių. 
Skausmas kilo bangomis, iš gilumos. Jai suko žarnas, tąsė vi- 
durius. Tai buvo galinga ranka, tarsi nagais čiumpanti ją ir 
plėšianti tai vienon, tai kiton pusėn, tiesiog išversdama ją 
lauk. Ji norėjo klykti. 

Trečiadienio vakarą, balandžio 9-ąją, ji iš darbo išėjo 
anksti. Pinknis, sužinojęs priežastį, pareiškė užuojautą. 

— Rytoj pailsėkite, - tarė jis. - Mes susitvarkysime. 

— One, - atsakė ji, - rytoj aš būšiu sveika. 

Ji nuėjo tiesiai namo ir prisipylė vonią tokio karšto van- 
dens, kokį tik galėjo ištverti. Mirko valandą, atsukdama 
karštą vandenį, kai vonia kiek atvėsdavo. Ieškojo išdavikiš- 

kų drumzlių, bet vanduo buvo skaidrus, mėnesinės dar ne- 
buvo prasidėjusios. 

Prieš apsirengdama prarijo visą asortimentą vaistų II vi- 
taminų. Ji neėmė į galvą daktaro Starko žodžių; buvo įsiti- 
kinusi, kad tai jai padeda. Rengdamasi siurbčiojo iš taurės 
baltą vyną. Diegliai apmalšo, atbuko, virto nuolatiniu 
tvinkčiojimu. 

Apgailestavo dėl būtinybės eiti į „Filmorą“ Vakarų 
72-ojoje gatvėje darytis makiažą, dėtis naują melsvai baltą 
peruką. Bet nenorėjo rizikuoti, kad kaimynai ir durininkas 
pamatys ją pasikeitusią. Be to, buvo pavojinga eiti tiesiai iš 
namų į „Coolidge“ viešbutį. Taksistas gali prisiminti. Aplin- 
kinis kelias bus saugesnis. 

„Coolidge“ ji pasirinko todėl, kad perskaitė viešbučių 
verslo žurnalo konferencijų ir susirinkimų skyriuje, jog šia- 
me viešbutyje balandžio mėnesį vyks dvi konferencijos ir po- 
litinis kongresas. Tai buvo 840-i1es kambarių viešbutis ant 
Septintosios aveniu ir 50-osios gatvės kampo. Pakankamai 
arti Taims aikštės, kad pritrauktų į restoranus ir barus ne- 
mažai verslininkų. 

Ji dėvėjo raudonų vynuogių spalvos liemenėlę, pėdkel- 
nes su rausvu atspalviu, apsiavė vakarinius batelius su „kek- 
šiškais“ kulneliais. Šilkinė suknelė, smarkiai prigludusi, bu- 
vo tamsiai žalia, beveik juoda. Ji žybsėjo ir buvo plona it tri- 
ko; ant pečių laikėsi dviem siauromis juostelėmis. 

Po dviejų valandų ji viena sėdėjo nedidelėje „Naujojo 
Orleano“ kavinukėje „Coolidge“ viešbutyje. Jos apsiaustas 
sulankstytas gulėjo šalia. Ji rūkė cigaretę ir gurkšnojo baltą 
vyną. Galvos nesukinėjo, bet akys dirbo be atvangos. 

Tai buvo nedidelė, prietemoje skendinti pustuštė patalpa. 
Trijų muzikantų orkestras padrikai grojo džiazą ant pakylos 

viename kampe. Viskas buvo palyginti ramu ir tyku. Zo pa- 
galvojo, ar nevertėtų pasirinkti „Aukso kranto“ kavinės. 

Dauguma vyrų su vardinėmis kortelėmis atlapuose įeida- 
vo po du, po tris, be skrybėlių ir apsiaustų. Visi iki vieno suk- 
davo prie baro. Prie mažų staliukų salėje sėdėjo kelios pore- 
lės, bet jų buvo nedaug. 

Prasidėjus dvyliktai, „Naujojo Orleano“ tarpduryje pasi- 
rodė vienišas vyriškis. Akimirką jis stabtelėjo dairydamasis. 

Ateik pas mane, užsakė norą Zo Koler. Ateik pas mane. 
Jis pažvelgė į jos pusę, padvejojo, paskui nuėjo išilgai sienos. 

Meilužis, pagalvojo ji nežiūrėdama į jį. 

Jis prisėdo prie gretimo staliuko. Ji arčiau prisitraukė sa- 
vo rankinę ir apsiaustą. Priėjo padavėja, ir jis užsisakė bur- 
bono su vandeniu. Jo balsas buvo gilus, skambus baritonas. 
Aukštas, per šešias pėdas, pakumpęs ir beveik visiškai nupli- 
kęs. Dėvėjo akinius be lankelio. Veido bruožai gana malo- 
nūs, skruostai kiek įdubę. Ant švarko kišenėlės neišvengia- 
ma kortelė. Zo vogčiomis žvilgtelėjo į ją. SVEIKI! VADINKITE 
MANE DŽERIU. 

Jiedu sėdėjo prie gretimų staliukų. Ji užsakė dar vieną 
stiklą baltojo vyno, jis dar vieną burboną. Jie nesikalbėjo ir 
nežiūrėjo vienas į kitą. Pagaliau: 

— Atleiskite, - jis palinko į jos pusę. 

Ji atsisuko ir šaltai jį nužvelgė. Jis nuraudo iki pat pliko 
viršugalvio. Atrodė, kad jau nori atsitraukti. 

— Na... eee... aš tik pamaniau, ar negalėčiau užduoti 
jums asmeninio klausimo? 

— Galite klausti, - griežtai tarė ji. - Aš atsakysiu arba ne. 

— Na, - pradėjo jis giliai įkvėpęs oro, - ta jūsų suknelė... 
ji tikrai nuostabi. Norėčiau tokią parvežti žmonai dovanų iš 
Niujorko. Ji puikiai su ja atrodytų. - Paskui skubiai pridū- 

rė: - Ne taip kaip jūs, žinoma, bet norėčiau sužinoti, kur ją 
pirkote, ir jeigu... - jis nutilo. 

Ji nusišypsojo jam. 

— Ačiū... - ji atidžiai pažvelgė į jo kortelę, tarsi tik dabar 
ją pastebėjusi. - Ačiū, Džeri. Apgailestauju, bet tos parduo- 
tuvės jau nėra. 

-— Et, - pasakė jis, - kaip gaila. Bet gal galėtumėte pasiū- 
lyti man kitą parduotuvę, kur galėčiau nupirkti ką nors gra- 
žaus? 

Dabar jie pasisuko vienas į kitą. Jo žvilgsnis klaidžiojo 
nuo jos pečių iki suknelės iškirptės, paskui slydo žemiau. 

Jie kick pasišnekėjo, tyrinėdami vienas kitą. Jis buvo iš 
Litl Roko, Arkanzaso valstijoje. Greitojo maisto restoranų 
vadybininkas. Ketino traukti į kelionę pas kelis klientus. 

Ji palietė randą ant jo rankos. 

— Kas atsitiko? Karo Žaizda? 

— Nanne, - jis pirmą kartą nusijuokė. Juokas buvo malo- 
nus, drovokas. - Užsiliepsnojo viryklė. Užgis. Kada nors. 

— Mano vardas Irena, - tyliai tarė ji. 

Į tą laiką jos apsiaustas ir rankinė jau gulėjo jai iš kitos 
pusės, O jis sėdėjo šalia jos, prie jos staliuko. Ji prispaudė 
jam prie kojos savo šlaunį. Jis staiga atitraukė koją. Paskui 
koja sugrįžo. 

„Naujasis Orleanas“ prisipildė žmonių, visi stalai užimti. 
Žmonės dviem trim eilėmis stovėjo prie baro. Muzikantai 
užgrojo jausmingiau, muzika šuorais pasklido po salę. Sutri- 
kusios padavėjos siuvo nuo vieno stalo prie kito. Zo Koler 
nusiramino. Niekas jos neprisimins. 

— Čia daug triukšmo, - suirzusiu balsu pasakė Džeris dai- 
rydamasis. - Net pasikalbėti neįmanoma. 

— Kurjūs apsigyvenote, Džeri? 

— Ką? Pakartokite, nesupratau. 

Ji prikišo lūpas prie jo ausies. Taip arti, kad net palietė. 
Pakartojo klausimą. 

— Nagi čia, šiame viešbutyje, - atsakė jis apstulbęs. - Ke- 
turioliktame aukšte. 

— Ar turite ko išgerti kambaryje? 

— Beveik pintą viskio, - atsakė jis spoksodamas į ją. - 
Burbono. 

Ji vėl prikišo lūpas prie jo ausies. 

— Ar negalėtume surengti ten vakarėlio? - sušnibždėjo. 
Jos liežuvis kyštelėjo. 

— Niekada nesu to daręs, - prikimusiu balsu atsakė jis. - 
Prisiekiu, niekada. 

Automatiniame lifte buvo tik dar viena porelė, bet jie 
išėjo devintame aukšte. Likusį kelią Džeris ir Irena važia- 
vo vieni. 

— Pastebėjote, jie neturi trylikto aukšto? — nervingai tarė 
jis. - Po dvylikto iškart keturioliktas. Turbūt mano, kad nie- 
kas nenorės kambario tryliktame aukšte. Blogas ženklas. 
Bet aš gyvenu keturioliktame, kuris iš tikrųjų yra tryliktas. 
Man nuo to ne geriau. 

— Tu esi mielas, - tarė ji. 

— Rimtai? - paklausė jis patenkintas. 

Kambaryje, kai durys buvo užrakintos, jis primygtinai 
ėmė prašyti jos pasižiūrėti nuotraukos su jo Žmona, namu, 
medžiokliniu labradoru, vardu Bucas. Zo žiūrėjo į, jos ma- 
nymu, mažo ūgio blondinę, nebaigtą statyti namą su nesu- 
tvarkyta aplinka ir nuostabų šunį. 

— Džeri, jūs labai laimingas Žmogus, - tarė ji laikydama 
nuotrauką už pačių kraštelių. 

— Ar ašto nežinau! 

— Vaikai? 

— Ne, - burbtelėjo jis. - Vaikų nėra. Kol kas. 

Ji pamanė, kad jis jau bebaigiąs ketvirtą dešimtį, gal ir 
keturiasdešimties. Neturėjo vaikų. Tai gana blogai. Bet jo 
našlė ištekės antrukart. Zo tuo neabejojo, jos išvaizda apie 
tai bylojo. 

Jis pasirausė lagamine ir ištraukė artipilnį butelį burbono. 

— Voila, pasakė jis, tardamas žodį „viola“. Zo nesuprato, 
ar jis juokauja, ar ne. 

— Aš turbūt susilaikysiu, - pasakė ji. - Apsvaigau nuo to 
balto vyno. Bet tu ragauk. 

— Tu rimtai? 

— Rimtai. 

Jis kiek įsipylė į stiklinę, jo rankos virpėjo, butelio kakliu- 
kas tarškėjo į stiklinės briauną. 

— Klausyk, - tarė jis nežiūrėdamas jai į akis, - jau sakiau, 
kad man dar neteko atsidurti tokioje padėtyje, ir tai šventa 
tiesa. Būsiu atviras, aš nežinau, ar tu... 

Jis bejėgiškai pažvelgė į ją. 

Ji priėjo, paėmė jo rankas ir nusišypsojo. 

— Žinau, kas tau neduoda ramybės. Tau įdomu, ar aš pra- 
šysiu pinigų, ar turi mokėti prieš, ar po? Argi ne taip? 

Jis bukai linktelėjo galvą. 

— Džeri, - švelniai prabilo ji, - aš nesu profesionalė, jeigu 
tau tai rūpi. Man tiesiog patinka būti čia su tavimi. Jeigu vy- 
ras paskui norės padovanoti man ką nors už tai, kad jam bu- 
vo gera... 

— Na, žinoma, Irena, aš suprantu. 

— Ar turi radiją? — Žvaliai tarė ji. - [junk. Geriau negaiš- 
kime laiko. 

Jis įjungė prie lovos stovintį radiją. Stotis grojo disko 
muziką. 

— Oho! - šūktelėjo ji spragsėdama pirštais. - Puiku! Ar 
mėgsti šokti? 


127 


Jis gurkštelėjo burbono. 

— Iš manęs prastas šokėjas. 

— Tada aš šoksiu viena. 

Ji ėmė suktis kambaryje, tūpčiodama, linguodama, siū- 
buodama klubus. Tebespragsėdama pirštais kėlė rankas 
virš galvos. Ji lankstėsi, rangėsi, sukiojosi, raitėsi. Užkul- 
niai įsivėlė į tankų gauruotą kilimą. Suknelės petneša nu- 
smuko ir pakibo. 

Jis atsisėdo ant lovos krašto ir žiūrėjo į ją kupinomis nuo- 
stabos akimis, pridėjęs prie lūpų burboną. 

— Per daug drabužių, - pasakė ji. Krypuodama įkypai pri- 
ėjo prie jo, atsuko nugarą. - Atsek, - paliepė. 

Jis klusniai patraukė užtrauktuką. Šis zvimbtelėjo. Ji nu- 
simetė antrąją petnešą, leido suknelei nukristi, išlipo iš jos. 
Tada numetė ją ant kėdės. 

Akimirką pastovėjo žiūrėdama į jį, su širdelėmis pada- 
bintais baltiniais, rausvomis kojinėmis, aukštakulniais bate- 
liais. Radijas ėmė groti tango. Ji ėmė linguoti ir čiūžinėti po 
kambarį. 

— Prisiekiu Dievu, - tarė jis kimdamas, - tai pats velniš- 
kiausias dalykas iš visų, kurie man yra nutikę. Irena, tu puiki 
moteris. Negaliu patikėti savo akimis. 

— Geriau patikėk, - nusijuokė ji. - Tai tiesa. - Ji šoko 
jam, kol nutilo muzika. Pasigirdo balsas diktoriaus, pasako- 
jančio apie automobilių tepalą. Zo Koler nusispyrė batelius, 
išsirangė iš pėdkelnių. Džeris spoksojo į grindis. - Džeri, - 
tarė ji. 

Jis pakėlė galvą, pažiūrėjo į ją. 

— Ar aš tau patinku? - paklausė ji uždėdama rankas ant 
klubų ir perkeldama svorį ant vienos kojos. Pašaipiai pakrei- 

Jis linktelėjo galvą. Atrodė išsigandęs ir nusiminęs. Ji pri- 
ėjo, sustojo labai arti, tarp jo kojų. Suspaudė galvą delnais, 
stūmė jo veidą į savo minkštą, prikvėpintą pilvą. 

— Nusivilk visus tuos drabužius, brangusis, - sušnibždėjo 
ji. - Grįšiu po minutėlės. 

Ji pasiėmė rankinę ir nuėjo į vonios kambarį. Atsisuko, 
bet jis į ją nežiūrėjo. Jis vėl spoksojo į grindis. 

Ji ėmėsi įprastinio pasiruošimo, galvodama, kad šį kartą 
jai teko kietas riešutas. Jis nenorėjo įsitraukti į žaidimą. Bu- 
vo sunerimęs. Nepasitikėjo. Taip negražu. 

Ji išėjo iš vonios kambario nuoga, rankšluosčiu iki alkū- 
nės apsivyniojusi ranką. 

- Štai ir aš! - linksmai šūktelėjo. 

Jis negulėjo nuogas po antklode. Buvo tik nusivilkęs 
švarką ir liemenę, palaisvinęs kaklaryšį ir prasisegęs apykak- 
lę. Vis dar sėdėjo ant lovos krašto, susikūprinęs, alkūnes at- 
rėmęs į kelius. Be paliovos randuotomis rankomis sukiojo 
stiklinę. Dabar ji buvo pilna viskio, beveik sklidina. Išgirdęs 
jos balsą, jis atsisuko ir pažiūrėjo per petį. 

— Dieve šventas, - išlemeno pasibaisėjęs. Ji priėjo prie 10- 
vos iš kitos pusės. Atsiklaupė už jo nugaros. Kairiąja ranka 
švelniai truktelėjo jį prie savęs, ir jis atsilošė, remdamasis į 
jos krūtis, pilvą ir šlaunis. 

— Džeri, - paklausė ji, - kas tau? 

— Irena, taip negerai, - sudejavo jis. - Aš negaliu. At- 
leisk, bet aš negaliu. Klausyk, aš duosiu tau pinigų. Nenoriu 
šitaip gaišinti tavo laiko. Bet kai aš pagalvoju apie savo mer- 
gytę, laukiančią manęs namuose, aš negaliu. 

- Šššš, - raminančiai sušnibždėjo ji. 

Uždėjo minkštą kairiosios rankos delną jam ant kaktos ir 
prisitraukė galvą arčiau, tarp savo krūtų. 

— Negalvok apie tai. Apie nieką negalvok. 

Ji paleido rankšluostį. Smeigė peilį po kairiąja ausimi ir iš 
visų jėgų patraukė dešinėn; truktelėjo smarkiau, kai akimir- 
kai užstrigo. 

Jo kūnas konvulsiškai liuoktelėjo nuo lovos. Stiklinė iš- 
krito. Gėrimas išsipylė. Jis ėmė kristi ant grindų, mojuoda- 
mas rankomis. Tai jos nenustebino. Ją pribloškė fontanas 
kraujo, gigantiška versmė, šniokščiantis geizeris. Kraujas 
švirkštelėjo taip smarkiai, kad čiurkšlė atsimušė į sieną ir 
ėmė nuo jos tekėti. 

Akimirką ji susižavėjusi žiūrėjo į kraujo sroveles. Paskui 
nusiropštė prie kito lovos krašto, atsistojo priešais jį, pasi- 
lenkė. Jis vis dar drebėjo, galūnės trūkčiojo, akių vokai vir- 
pėjo. Jis buvo apsirengęs, bet jai buvo vis vien. Ji nenorėjo 
matyti to susitraukusio daikto, tos lazdos. Smeigė geležtę 
per drabužius į jo sėklides šūkčiodama: 

- Štai. Štai. Štai. 

Po minutėlės atsitiesė, bukai apsidairė. Niekas nepasikei- 
tė. Girdėjo prislopintą ūžesį, sklindantį iš Septintosios ave- 
niu. Virš galvos suriaumojo lėktuvas. Kažkas praėjo korido- 
riumi, vyriškas juokas. Gretimame kambaryje nušniokštė 
kložetas. 

Ji pažiūrėjo į Džerį. Jis buvo miręs, jo gyvybė susigėrė į 
kilimą. Radijas tebegrojo. Vėl disko. Ji nuėjo į tualetą pasi- 
imti popieriaus ir tik tada suėmė radijo jungiklį. Išjungė. 

Ji buvo tokia apdairi. 

Edvardas Delanis juto, kad negali užmiršti mįslės, kurią už- 
davė dvi mirtys viešbučiuose. Mėgino galvoti apie kitką, 
griebtis kokio darbo. Bet mintys neišvengiamai sugrįždavo 
prie dviejų vyrų nužudymo: kaip tai atsitiko, kodėl atsitiko, 
kas galėjo tai padaryti? 

Atsidusęs jis pasidavė minčių šturmui, užkėlė kojas ant 
stalo, užsirūkė cigarą ir įsistebeilijo į tolimą sieną. 

Visa jo, kaip policininko, patirtis ir instinktai kuždėjo, 
kad tai nusikaltėlis psichopatas, beprotis, pamišėlis. Mėgini- 
mas bent įsivaizduoti moterį buvo beviltiškas. Bet tai ir ne 
godumas: niekas nepavogta. 

Impulsyviai jis ėmė sklaidyti dienoraščio puslapius ir dar- 
bo užrašų knygutę, ieškodamas kampo, kuriame surašytos 
mėnulio fazės. Nebuvo jokio sąryšio tarp pilnaties ir nužu- 
dymo datų. Pasibjaurėjęs jis su trenksmu įstūmė stalčių. 

Bėda ta, kad nebuvo jokio dedukcinio metodo tirti bylai, 
kurioje žudikas renkasi aukas atsitiktinai, matyt, be jokios 
priežasties. Nebuvo už ko nusigriebti, nuo ko pradėti. 

Kadangi, kalbėjo sau Delanis, vis tiek nėra kuo geresniu 
užsiimti, jis surašė dviejų aukų dosjė, mėgindamas prisimin- 
ti viską, ką jam pasakojo seržantas Bunas. Paskui užrašė tre- 
čiojo lapo pavadinimą: Nusikaltėlis. 

Jis įsigilino į visus faktus apie abi aukas, mėgindamas ras- 
ti bendrybių, susieti jas. Nerado nieko naujo, ko nebuvo pa- 

minėjęs Bunas: abu vidutinio amžiaus, ne niujorkiečiai, ap- 
sistoję miesto centro viešbučiuose. Tai, žinojo jis, beveik nie- 
ko nereiškia. Tačiau iš įgyto pedantiškumo pasižymėjo šį 
faktą. Popieriaus lape, skirtame nusikaltėliui, buvo kelios 
pastabos: 

1. Gali būti vyras arba moteris. 

2. Dėvi juodo nailono peruką. 

3. Protingas, apdairus, sumanus, 0 gal ir išmintingas. 

Vien tik toks užrašymas teikė jam malonumo. Žinojo, 
kad sprendimas nuo to visai nepriartėjo, bet tai buvo įžanga, 
suteikianti chaotiškai paslapčiai formą ir duodanti pradžią 
jos narpliojimui. Tai buvo vienintelis jam žinomas būdas, ku- 
riuo buvo galima įterpti logikos į tyrimą nusikaltimo, pagim- 
dyto nenormalių motyvų ir nesveiko proto. 

Kovo 21-osi0s rytą jis vėl sėdėjo savo kambaryje ir mąstė 
apie bylą. 

Gromuliavo idėją, kad galbūt abi aukos, Džordžas 
T. Puleris ir Frederikas Volhaimas, kažkada buvo įdarbinę 
tą patį žmogų, o paskui jį atleido dėl kažin kokių priežas- 
čių. Paskui, po daugelio metų, jo pasipiktinimas virto žudi- 
ko įniršiu, ir nuskriaustasis, susiradęs abu darbdavius, juos 
papjove. Fantastiška prielaida, pripažino šefas, bet įmano- 
ma. Tiesą sakant, visai ne iš piršto laužta. Jis vis dar svars- 
tė šią galimybę, kelius, kuriais būtų galima ją patikrinti, kai 
suskambo telefonas. 

— Edvardas Delanis klauso, - pasakė jis. 

— Šefe, tai Bunas, - atsiliepė seržantas. - Pamaniau, kad 
jums bus įdomu sužinoti... Padariau, kaip sakėte: nusive- 
žiau operatyvinio skyriaus darbuotoją į tą kambarį „Pierce“ 
viešbutyje, kur buvo nudobtas Volhaimas. Išmatavome kė- 
dę, ant kurios buvo rasti du juodo nailono plaukeliai. 

— Na? 

— Šefe, viskas labai apytikriai. Noriu pasakyti, kad atsisė- 
dus ant tos kėdės Žmogui, minkšta sėdynė isispaudžia. Su- 
prantate? Todėl buvo nelengva sužinoti tikrą atstumą nuo 
galvos iki uodegikaulio. 

- Žinoma. 

- Šiaip ar anaip, - tęsė Bunas, - padarėme, ką galėjome. 
Be to, jau nieko nebuvo nei laboratorijoje, nei medicinos 
ekspertizėje. Užtat vienas iš jų pasiūlė man paskambinti to- 
kiam vaikinui į Nacionalinį gamtos istorijos muziejų. Jis ant- 
ropologas, berods labai didelis skeletų rekonstrukcijos iš 
kaulų liekanų specialistas. 

— Gerai, - pasakė Delanis, patenkintas Buno kruopštu- 
mu. - Kąjis pasakė? 

— Aš daviau jam skaičius, ir jis paskambino po valandos. 
Pasakė, kad jo apskaičiavimais, - pabrėžė, kad tai tik spėji- 
mas, - žmogus, sėdėjęs ant tos kėdės, yra maždaug penkių 
pėdų ir penkių ar septynių colių ūgio. 

IVla. 

— Šefe, - paklausė Bunas, - jūs dar čia? 

- Taip, seržante, - tyliai tarė Delanis. - Aš dar čia. Tai ga- 
letų būti nedidukas vyras arba apyaukštė moteris. 

— Teisingai, - tarė seržantas. — Bet tai jau šis tas, šefe, ar 
ne? Sakykim, kad dabar turime daugiau negu anksčiau. 

- Žinoma, - atsakė Delanis kiek galėdamas nuoširdžiau. 
Norėjo pasakyti, kad tai menkas laimikis, bet seržantas ir 
pats tai žinojo. - Kaip sekasi su Slavinu? 

— Neblogai, - prabilo Bunas jau tyliau. - Kol kas. Patikri- 
no viską, ką buvome padarę iki jam ateinant. Galiu jį su- 
prasti: nenori imtis atsakomybės už tai, kas atsitiko prieš 
jam imant vairą. 

— Uhu, - tarė Delanis, galvodamas, kad Slavinas elgiasi 
kvailai, šitaip gaišindamas vyrų laiką ir rodydamas nepasiti- 
kėjimą jų profesine kompetencija. 

- Šefe, noriu paprašyti jūsų paslaugos... 

— Žinoma, bet kada. 

— Ar galėčiau paskambinti bylos reikalais? - paklausė 
seržantas vis dar prislopintu balsu. - Retkarčiais. Kad žino- 
tumėt, kaip mums klojasi. 

Šefas žinojo, kad tai komisaro Torseno idėja. „Seržante, 
kodėl jums nepaskambinus Delaniui kas kelios dienos ar pa- 
našiai? Juk jūs draugaujate, ar ne? Tegul žino apie bylos ei- 
gą. Galjam kils kokių nors minčių.“ 

Tai reiškė, kad komisaras Iorsenas ne visiškai pasikliovė 
leitenanto Martino Slavino profesionalumu. 

— Skambinkite kada patiks, seržante, - pasakė Edvardas 
Delanis. - Mane rasite. 

— Ačiū, sere, - padėkojo Bunas. 

Delanis padėjo ragelį. Į dosjė, pavadintą „Nusikaltėlis“, 
įrašė: 4. Maždaug 5 pėdų ir 5-7 colių ūgio. 

Paskui nuėjo į virtuvę ir pasidarė sumuštinį: dešra, kopūs- 
tų, morkų ir svogūnų salotos ant ruginės duonos. Kadangi tai 
buvo „šlapias“ sumuštinis, valgė jį palinkęs virš kriauklės. 


Buvo vienas žmogus, su kuriuo Delanis norėjo pasišne- 
kėti, bet nežinojo, ar jis dar gyvas. Tai detektyvas seržantas 
Albertas Braunas, Niujorko grafystės prokuratūros tardyto- 
jas. Bet jis išėjo į pensiją prieš kokius penkiolika metų, ir 
Delanis pametė jo pėdsakus. 

Braunas pradėjo dirbti Departamente turėdamas juridi- 
nį išsilavinimą tais laikais, kai policija vargo, bandydama pri- 
traukti į savo gretas vidurines baigusį jaunimą. Pirmuosius 
penkerius metus jis praleido patruliuojančiu policininku, to- 
liau studijuodamas vietiniuose universitetuose baudžiamąją 
teisę, kriminologiją ir - tuo ypač domėjosi - nusikaltimo 
psichologiją. 

Per tuos pirmuosius Departamente praleistus metus jis 
nusipelnė patikimo, nors ir neišvaizdaus gatvės policininko 
vardą. Jo pravardė anais laikais buvo „Arfas“, pagal našlai- 
tės Ani šuns vardą. Tasai šuo nebuvo buldogas, užtat Alber- 
tas Braunas buvo, todėl ir gavo šuns pravardę. 

Delanis prisiminė, kas būdavo kalbama apie Brauną: jei- 
gu jam lieptų surengti pasalą prie namo ir laukti „baltojo vy- 
riškio 5 pėdų 11 colių ūgio, 185 svarų, maždaug penkiasde- 
šimt penkerių metų, žilstelėjusiais plaukais, apsivilkusio 
sportiniu megztiniu“, galėjai ateiti po dvejų metų, ir Arfas 
būtų pasakęs: „Jis dar nepasirodė“. 

Galų gale Brauno patirtis, erudicija ir protas buvo pripa- 
žinti. Jis užsitarnavo auksinį detektyvo ženklelį, greitai ėmė 
kilti tarnybos laiptais ir baigė karjerą Manheteno prokura- 
tūros tardytoju. Dar daug laiko iki tol jis buvo pripažintas 
geriausiu departamente nusikaltimų istorijos ekspertu. Tu- 
rėjo sukaupęs 2000 tomų kriminalistikos biblioteką; jo Ži- 
nios apie senąsias bylas, ginklus ir nusikaltėlių metodus bu- 
vo enciklopedinės. 

Su juo ne kartą konsultavosi policijos departamentai, ki- 
tų miestų ir net užsienio šalių policijos biurai ir Interpolas. 
Be to, jis dėstė NPD detektyvams bylų tyrimo metodiką ir 
dažnai buvo kviečiamas skaityti paskaitų į Džono Džėjaus 
kriminalistikos koledžą. 

Delanis prisiminė, kad Braunas nebuvo vedęs, 0 gyveno 
Elmhersto rajone, Kvinse. Šefas atsivertė asmeninę telefo- 
nų knygą, nedidelę, nusitrynusią juodą knygelę, kurioje bu- 
vo tokie seni numeriai, kad kai kurie telefonai vietoj trijų 
skaitmenų priešdėlio turėjo prierašus: Marei hilas-3, Be- 
kmanas-5, Baterfyldas-8. 

Jis rado Alberto Brauno numerį ir surinko. Laukė, kol 
nuskambėjo septynis kartus. Jau norėjo dėti ragelį, kai už- 
dususiu balsu atsiliepė moteris. 

— Alio. 

— Ar tai Alberto Brauno namai? 

— Taip. 

Jis nenorėjo grubiai paklausti „Ar senukas dar gyvas?“, 
todėl pasiteiravo: 

— Ar galima poną Brauną prie telefono? 

— Ne dabar, - atsiliepė moteris. - Kas skambina? 

— Aš esu Edvardas Delanis. Senas jo draugas. Nesikalbė- 
jausujuojau daug metų. Tikiuosi, jis puikiai jaučiasi? 

— Nelabai, - atsakė moteris jau tyliau. - Prieš kokius tre- 
jetą metų jis nukrito ir susilaužė dubens kaulą. Ir susirgo 
plaučių uždegimu. Pernai turėjo insultą. Šiaip jau taisosi, 
bet daugiau laiko praleidžia lovoje. 

— Kaip gaila. 

— Na, jaučiasi jis taip, kaip ir galima buvo tikėtis. Iš tokio 
seno Žmogaus. 

— Taip, - tarė Delanis norėdamas pasiteirauti, kas ji tokia 
ir ką ten veikia. Ji atsakė neklausiama. 

— Aš esu Marta Kaslov. Ponia Marta Kaslov, - pakartojo 
tvirtu balsu. — Prižiūriu namus nuo to laiko, kai jis atgulė 
į lovą. 

— Džiaugiuosi, kad jis ne vienas, - tarė šefas. - Norėjau 
pasikalbėti su juo, bet tokiomis aplinkybėmis verčiau ne- 
trukdysiu. Būsiu dėkingas, jei perduotumėt, kad jam skam- 
binau. Aš esu Edvardas... 

— Luktelėkit, - pertraukė ji. - Pažinojot jį, kai jis dar bu- 
vo policininkas? Iki pensijos? 

— Taip, gerai jį pažinojau. 

— Poną Brauną retai kas beaplanko, - liūdnai tarė ji. — 
Tiesą sakant, niekas. Šeimos neturi. Kartais užsuka kaimy- 
nai, bet daugiau aplankyti manęs, o ne jo. Manau, kad susi- 

tikimas su senų laikų draugu jam labai išeitų į naudą. Ar jūs 
norėtumėte?.. 

— Žinoma, - skubiai pasakė Delanis. - Mielai. Gyvenu 
Manhetene. Atvažiuočiau per pusvalandį. 

— Gerai, - patenkinta pasakė ji, - leiskite man atsiklausti 
jo, pone Lani. 

— Delanis. Edvardas Delanis, - pataisė jis. 

— Minutėlę palaukite. 

Jis palaukė kelias minutėles. Paskui Martos Kaslov bal- 
sas vėl pasigirdo ragelyje: 

- Jis nori jus pamatyti, - išgirdo jis. - Labai susijaudino. 
Net velkasi drabužius ir nori, kad jį nuskusčiau. 

— Šaunu. - nusišypsojo šefas Delanis telefonui. - Aš jau 
važiuoju. 

Pasitikrino, ar turi akinius skaitymui, užrašų knygelę, du 
šratinukus ir padrožtą pieštuką. Užsivilko sunkų, standžios 
medžiagos mėlyną dvibortį paltą. Ant didelės galvos užsi- 
maukšlino juodą skrybėlę. Paskui nudramblino į gėrimų 
parduotuvę Antrojoje aveniu, kur nupirko škotiško „Glenli- 
vet“ viskio. Įkišo butelį į rudą popierinį maišelį. 
darė duris. Pasakė Alberto Brauno adresą Elmherste. Vai- 
ruotojas atsisukęs įbedė į jį akis. 

— Aš nevažiuoju į Kvinsą. 

— Važiuoji, - draugiškai atsiliepė Delanis. - Bet jei nori, 
gali rinktis 251-ąjį policijos komisariatą čia pat už posūkio. 
Arba, jei labiau patinka, važiuojam į Taksi agentūrą, ir aš 
ten surašysiu skundą. 

— Jėzusmarija! - pasibaisėjęs sušuko taksistas ir įkirto 
svirtį į bėgį. 

Važiavo tylėdami, ir Delaniui tai tiko. Mintyse jis repeta- 
vo klausimus Albertui Braunui. 

Tai buvo dailus namas medžių ir pievelių apsuptoje gat- 
vėje. Pavasarį ir vasarą, pamanė Delanis, ji atrodytų tarsi 
nedidelio miesto gatvelė su žmonėmis, skutančiais vejas, 
karpančiais gyvatvores, besikapstančiais gėlynuose. Jis jau 
buvo beveik pamiršęs, kad Niujorke esama tokių gatvių. 

Tikriausiai jo laukė prie lango, nes durys atsidarė vos jam 
priėjus. Ji užėmė visą prieškambarį: didelė, motiniškumu 
dvelkianti moteris mirksinčiomis akimis ir neprickaištingais 
veido bruožais. 

— Ponas Delanis? —- paklausė šiltu ir maloniu balsu. 

— Taip. Jūs turbūt ponia Kaslov. Malonu susipažinti. 

Jis nusiėmė skrybėlę. Jie paspaudė rankas. Jį nuvedė į 
nedidelį vestibiulį, paėmė skrybėlę ir paltą, pakabino juos 
spintoje. 

— Negaliu net apsakyti, kaip jis jūsų laukia. Tokio pagyvč- 
jusio ir šnekaus nemačiau jau daug mėnesių. 

— Jei būčiau žinojęs... 

— Supraskite, kad jis labai sirgo, - toliau šnekėjo ji. - Ne- 
nusigąskite jo išvaizdos. Jis neprikaustytas prie lovos, bet at- 
sikėlęs sėdi vežimėlyje. Numetė daug svorio, o kairioji veido 
pusė... suprantate... po insulto... 

Delanis linktelėjo galvą. 

— Valanda, - tvirtai tarė ji. - Daktaras sakė, kad jam gali- 
ma sėdėti po valandą vienam kartui. Ir nenuliūdinkite jo. 

- Nenuliūdinsiu. - Šefas kilstelėjo rudą maišelį. - Ar jam 
galima išgerti? 

— Vieną gerokai skiestą taurę per dieną, - tvirtu balsu pa- 
sakė ji. - Taures rasite vonios kambaryje. O aš dabar nubėg- 
siu apsipirkti. Sugrįšiu anksčiau, nei praeis valanda. 

— Galite neskubėti, - nusišypsojo Delanis. — Aš neišeisiu, 
kol jūs negrįšite. 

— Jo miegamasis iškart užlipus laiptais, - parodė ji ran- 
ka. - Dešinėje. Jis laukia jūsų. 

Šefas giliai įkvėpė oro ir lėtai, dairydamasis užkopė laip- 
tais. Tai buvo džiugus, neformalus namas. Margi tapetai. 
Daug kartūninių apmušalų. Šviesios užuolaidos. Neblogi ki- 
limai. Visur tviskėjo švara. 

Žmogus miegamajame buvo išblyškęs skeletas, paso- 
dintas į vidury kambario stovintį vežimėlį su motoriuku. 
Keliai užkloti ir apkamšyti nerta afganiška antklode, ant 
pečių spurguotas škotiškas šalis. Buvo apsivilkęs krakmo- 
lytais baltais marškiniais. Pro prasegtą apykaklę rudavo 
subliuškusi oda. Delanis suprato, kad Albertas bandė jam 
nusišypsoti. Jis žengė į priekį, pakėlė išglebusią baltą ran- 
ką ir paspaudė ją. Ji buvo minkšta ir švelni kaip vynuo- 
gių kekė. 

— Kaip laikotės? - paklausė šypsodamasis. 

— Šiaip sau, - atsakė Braunas plonu balsu. - Kaip laiko- 
tės jūs, kapitone? Maniau, kad būsite su uniforma. Kaip rei- 
kalai komisariate? Viskas po senovei, ką? 

Delanis padvejojo tik akimirką ir tarė: 

— Jūs teisus. Viskas po senovei. Malonu jus vėl matyti, 
profesoriau. 

— Profesorius, - pakartojo Braunas. - Jūs vienintelis iš 
mano pažįstamų policininkų vadinote mane profesoriumi. 

Šefas supratingai linktelėjo galvą. Ištiesė popierinį 
maišelį. 

— Šis tas susišildymui. 

— Nereikėjo, - tarė Braunas ir silpnai kilstelėjo ranką 
protestuodamas. - Jums teks jį atkimšti, kapitone. Mano 
rankose pastaruoju metu neliko jėgos. 

Delanis nuplėšė įpakavimą ir parodė butelį vyrui veži- 
mėlyje. 

- Škotiškas, - tarė Braunas liesdamas butelį drebančiais 
pirštais. - Širdis ima stipriau plakti. Išmeskime po burnelę 
už senus laikus. 

— Maniau, kad taip ir nepaprašysite, - atsakė Delanis ir, 
palikęs senuką vieną, nuėjo į vonios kambarį sutaisyti gėri- 
mų. Įsipylė sau ir išmaukė laikydamasis kriauklės krašto ir 
jausdamas, kaip viskis smogia jam savo jėga. Manė, kad bus 
gerokai pasiruošęs, bet Alberto Brauno išvaizda jį pritren- 
kė. Paskui atskiedė vandens stikline dvi taures - silpnesnę 
profesoriui, stipresnę - sau. Nunešė taures atgal į miegamą- 
jį. Paleido iš rankos stiklinę tik tada, kai įsitikino, kad Brau- 
no pirštai ją laiko. 

— Sėskitės, kapitone, sėskitės, - tarė senukas. — Štai į tą 
krėslą. Pagalvės sukamšytos jums. 

Edvardas Delanis linksmai sėdo ant iš pažiūros trapaus 
baldo. Kilstelėjo stiklinę. 

— Geros sveikatos ir ilgo gyvenimo, - pasakė tostą. 

— Išgersiu už gerą sveikatą, - atsakė Braunas. - Bet ilgas 
gyvenimas — paukščiams. Visi draugai išmiršta. Jaučiuosi 
kaip paskutinis mohikanas. Kas atsitiko Erniui Silverme- 
nui? Prisimenat jį? Jis buvo... 

Ir jie leidosi į dvidešimties minučių prisiminimus. Ypač 
paskalas apie draugus ir senus priešus. Daugiausia kalbėjo 
Braunas, kuris, nuolat prikišdamas stiklinę prie lūpų, darėsi 
vis karingesnis. Delanis nematė, kaip jis rijo, bet pastebėjo, 
kad skystis stiklinėje senka. Paskui senuko stiklinė staiga iš- 
tuštėjo. Jis ištiesė jau nebedrebančią ranką. 

— Tai buvo tik paskanintas vandenėlis, - tarė jis. - Išger- 
kim dar po vieną - su didesne doze jėgos. 

Delanis dvejojo. Braunas įbedė į jį akis, veidas tapo chi- 
meros kauke. Visi jo gumbuoti kaulai, rodėsi, veržėsi ištrūk- 
ti iš pergamentinės odos. Žilų plaukų kuokšteliai juosė gel- 
toną galvos odą. Net jo akys padūmavo, tapo tolimos, vidun 
nukreiptas žvilgsnis apsiblausė. Ant įdubusių smilkinių išsi- 
šovė tamsios gyslos. 

- Žinau, ką jums sakė Marta, - tarė Braunas. - Viena sil- 
pna taurė per dieną. Tiesa? 

— Tiesa, - atsakė Delanis. Bet dar dvejojo. 

— Ji laiko gėrimus apačioje, - pasiskundė skeletas. - 
Negaliu prieiti. Man jau aštuoniasdešimt ketveri, - irzliai 
pridūrė. - Žaidimas baigtas. Ar manote, kad man galima 
atsakyti? 

Edvardas Delanis apsisprendė. Jam nerūpėjo gilintis į se- 
nuko motyvus. 

— Ne, - tarėjis. - Nemanau, kad galima atsakyti. 

Jis paėmė Brauno stiklinę ir vėl nuėjo į vonios kambarį. 
Vėl atskiedė viskį vandeniu, iki vidutinio stiprumo. Grįžo į 
miegamąjį, ir Brauno medūziška ranka stvėrė stiklinę. Se- 
nukas paragavo. 

— Va, dabar geriau, - jis atsilošė vežimėlyje. Atidžiai pa- 
žiūrėjo į Delanį. Veido bruožai išsilygino. Dabar jis žiūrėjo 
kaip įžvalgus, viską apskaičiuojantis juristas. - Juk ne tam 
čia atvažiavote, kad palaikytumėt mirštančio senio ranką? 

— Ne tam. 

— „Geležiniai kiaušiai“, - tarė Braunas švelniai. - Visada 
garsėjote mokėjimu išnaudoti visus, kai reikia tirti bylą. 

- Tai tiesa, - sutiko Delanis. — Visus ir bet kada. Norėjau 
jūsų šio to pasiteirauti. Apie vieną bylą. Ji ne mano. Draugo 
reputacijai gresia pavojus, ir aš pažadėjau jam pasikalbėti su 
jumis. 

— Kuojis vardu? 

— Abneris Bunas. Detektyvas seržantas. Pažįstate? 

— Bunas? Bunas... Atrodo, jis dalyvavo keliose mano by- 
lose. Ar jo tėvas buvo policininkas? Nušautas? 

— Taip, tai jis. 

- Žinoma, kad prisimenu. Geras vaikinas. Kas jam nu- 
tiko? 

— Panašu į žudiką maniaką. Kol kas dvi aukos. Toks pat 
nužudymo būdas, bet aukos niekuo nėra susijusios. Keistos 
žmogžudystės. Nėra už ko nusitverti. 

— Dar vienas Semo sūnus? - susijaudinęs Braunas palin- 
ko į priekį. - Kokia buvo byla! Ar vienas ją sudorojote, ka- 
pitone? 

— Ne, - burbtelėjo Delanis. - Ne mano nuopelnas. 

— Žinoma, jau buvau pensijoje, bet sekiau spaudą, kas- 
dien žiūrėjau televizorių. Užsirašinėjau. Rinkau iškarpas. 
Buvo kilusi beprotiška mintis kada nors parašyti apie tai 
knygą. 

— Ne tokia jau beprotiška mintis. Taip, tas dalykas, dėl 
kurio įstrigo... 

— Nepaprasta byla, - lėtai pasakė Braunas. Jo galva ant 
plono kaklo nusviro ant atkaltės. - Nuostabi. Prisimenu, 
kaip koledže skaičiau apie ją paskutinę savo paskaitą. Dau- 
gybė nemotyvuotų žmogžudysčių. Motyvai... - jo dantų 
protezai kaukštelėjo. 

— Taip, taip, - skubiai tarė Delanis, bijodamas, kad praras 
su juo ryšį. - Apie tai ir norėjau pasikalbėti - apie motyvus. 
Ir dar: ar kada nors buvo žudikė moteris, tokia kaip Semo 
sūnus? Žudikė maniakė, nesirenkanti aukų. 

— Moteris? - paklausė senukas sunkiai pakėlęs galvą. — 
Viskas yra mano paskaitoje. 

— Žinoma, bet ar galėtumėte man dabar papasakoti? Ar 
prisimenate kokią nors bylą, panašią į Semo sūnaus, kur žu- 
dė moteris? 

— Marta Bek, - atsakė Braunas, bandydamas prisimin- 
ti. - Moteris iš Pensilvanijos... kuo ji vardu? Pamiršau. Bet 
ji buvo vaikų auklė ir pažinojo aukas. Visi vaikai. Moteris 
Čikagoje, amžiaus pradžioje berods. Reikės pasitikslinti. Ji 

turėjo pensioną. Žudė savo gyventojus. Iš godumo. - Jis pa- 
bandė nusišypsoti. - Maldavo iš jų faršą. 

— Bet keistesnės Žmogžudystės, - neatlyžo Delanis. - 
Moteris, žudanti nepažįstamus vyrus. 

- Viskas išklota mano paskutinėje paskaitoje, - liūdnai 
tarė Braunas. — Po dviejų dienų aš nukritau. Laiptai net ne- 
buvo slidūs. Tiesiog suklupau. Štai kaip viskas baigiasi, kapi- 
tone. Imi ir suklumpi. 

Jis ištiesė tuščią stiklinę. Delanis nunešė ją i vonios kam- 
barį, sumaišė gėrimus. Nešdamas juos į miegamąjį, išgirdo, 
kaip apačioje trinktelėjo laukujės durys. 

Brauno galva nusviro ant krūtinės, smailas smakras atsi- 
rėmė į suzmekusią krūtinę. 

— Profesoriau? 

Galva lėtai pakilo. 

— Taip? 

— Štai jūsų stiklinė. 

Jo spiraliniai pirštai sugniaužė stiklinę. 

— Ta jūsų paskaita. Paskutinė. Ar ji rašyta ranka? At- 
spausdinta? 

Galva sukinkavo. 

— Ar galėčiau gauti egzempliorių? Būtų įdomu paskaityti. 

Albertas Braunas sujudo, pažiūrėjo į šefą degančiomis 
akimis. 

- Dešimtys egzempliorių, - pasakė. - Kabinete. Žiūrėkite. 

Jis ėmė spaudinėti mygtukus ant metalinės dėžutės prie 
ranktūrio. Delanis pašoko ant kojų ir puolė artyn. Bet Brau- 
nas meistriškai išvairavo vežimėlį pro duris, pasuko korido- 
riumi. Šefas ėjo greta, pasiruošęs sugriebti senuką, jei Šis 
griūtų. Jis negriuvo. Sumaniai įvairavo į tamsų kambarį ir 
sustojo. 

- Jungiklis dešinėje, - pratarė silpnu balsu. 

Delanis pasigraibė, užčiuopė jungiklio plokštelę. Blyks- 
telėjo šviesa. Tai buvo pailgas kaip ola kambarys, kabinetas- 
irštva-biblioteka. Grubios, netašyto medžio knygų lentynos 
siekė lubas. Įrišti tomai, kai kurie su senoviniais odiniais vir- 
šeliais. Leidiniai minkštais viršeliais. Žurnalai. Susegti arba 
fotokopijuoti moksliniai darbai. Viena lentyna su nuotrau- 
kų aplankalais. Apiręs rašomasis stalas, sukamoji kėdė, 
spintelė, rašomoji mašinėlė ant atskiro stalelio. Stalinė lem- 
pa. Apvytęs filodendras. 

Kambarys dvelkė užmarštimi, bet nebuvo apleistas. Ta- 
čiau viskas liudijo, kad jis seniai nenaudojamas. Ant rašo- 
mojo stalo buvo tuščia; oras mažumėlę pridusęs. Tai negyve- 
namas, mirštantis kambarys. 

Albertas Braunas apsidairė. 

— Visas savo knygas ir bylas palieku Džono Džėjaus kole- 
džo bibliotekai, - tarė jis. — Tai užrašyta testamente. 

— Gerai, - pasakė Delanis. 

— Paskaitos kairėje pusėje. Trečia lentyna nuo apačios. 
Ruduose aplankuose. 

Delanis ėmė ieškoti. Rado aplanką su šviežiausia data, 
atsivertė. Gal dvylika egzempliorių paskaitos „Serijinės 
žmogžudystės: istorija ir motyvai“. 

— Ar galiu paimti egzempliorių? 

Jokio atsakymo. 

— Profesoriau, - šūktelėjo jis garsiau. 

Atrodė, kad energijos protrūkis išsekino Brauną. Jis sun- 
kiai pakėlė galvą. 

— Ar galiu pasiimti egzempliorių? - pakartojo Delanis. 

— Imkit, ką tik norit, - silpnai numykė Braunas. - Viską. 
Koks dabar skirtumas? 

Šefas paėmė vieną egzempliorių paskutinės detektyvo 
seržanto Alberto Brauno paskaitos. Sulenkė išilgai, įsikišo į 
vidinę švarko kišenę. 

— Dabar grįšime į miegamąjį. 

Bet tarpduryje dūlavo didžiulė, motiniška Marta Kaslov. 
Ji su siaubu akyse pažiūrėjo į sudribusį Brauną ir išplėšė jam 
iš bejausmių pirštų stiklinę. Įnirtusi pakėlė akis į Edvardą 
Delanį. 

— Kąjjūs jam padarėte? - paklausė ji. 

Jis tylėjo. 

- Jūs jį nugirdėte, - kaltino ji. - Galėjote nužudyti! Pra- 
šom eiti iš čia ir daugiau niekada negrįžti. Nebandykite 
skambinti, aš padėsiu ragelį. O jeigu pamatysiu vaikštinėjant 
aplink, iškviesiu policiją, kad jus sutvarkytų, jūs bjaurus 
žmogau! 

Jis palaukė, kol ji nustūmė vežimėlį į miegamąjį. Tada iš- 
jungė šviesą kabinete, nulipo laiptais, susirado paltą ir skry- 
bėlę. Radęs telefoną, išsikvietė taksi. 

Išėjęs laukan, atsistojo ant šaligatvio ir laukė mašinos. 
Dairėsi po mielą, taikingą gatvę, tokią tuščią, kad vaikiščiai 
važinėjosi riedlentėmis pačiame grindinio viduryje. Gražūs 
namai. Privatūs gyvenimai. 

Į Manheteną sugrįžo iškart po pusės keturių. Virtuvėje 
priklijuotas prie durų - Monika mokėjo su juo bendrauti - 
raštelis. Ji išėjo į simpoziumą ir grįš ne vėliau kaip 17.30. Jam 
reikia įkišti vištieną ir bulves į orkaitę lygiai 16-ą valandą. 

Jis mielai ėmėsi namų ruošos. Nenorėjo galvoti apie tai, 
ką padarė. Jam nebuvo gėda dėl to, kaip pasielgė su mirš- 
tančiu žmogumi, bet nenorėjo apie tai galvoti. 

Buvo šešios vištų kojelės. Jis supjaustė jas, atskyrė kum- 
pelius nuo šlaunelių, nuplovė, nudžiovino. Paskui įtrynė aly- 
vuogių aliejumi, užpylė pakepintų svogūnų griežinėlių, pa- 
barstė česnakine druska su petražolėmis. Dvylika gabaliukų 
sudėjo (šlaunelės oda žemyn) į vienkartinį aliuminio folijos 
keptuvą. 

Nuplovė ir nudžiovino keturias Aidaho bulves. Įtrynė jas 

daržovių aliejumi ir suvyniojo į aliuminio foliją. Jis su Moni- 
ka niekada nesuvalgydavo keturių bulvių, bet dvi likusios 
būdavo padedamos šaldytuve, kitą dieną supjaustomos ir 
pakepinamos su susmulkintais svogūnais, gausiai pridėjus 
paprikos. Puikus naminis užkandis. 

Nustatė orkaitę 350-iai laipsnių ir įdėjo vištieną su bulvė- 
mis. Paieškojo šaldytuve daržovių ir rado puikią gūžinę salo- 
tą. Jis nuplėšė lapus, nuplovė, suvyniojo ir vėl padėjo į šaldy- 
tuvą. Jiedu su Monika mėgo valgyti gūžines salotas lapas po 
lapo, mirkydami jas aštriame padaže. 

Jis pagamino padažą: aštrų mišinį iš majonezo, kečupo, 
garstyčių, čili, druskos, pipirų, česnakų miltelių ir petražolių. 
Suplakė dubenyje ir paliko susigulėti. 

Nebuvo geras kulinaras, ir tai žinojo. Per daug rūkė ir per 
daug gėrė; jo gomurys buvo atbukęs. Todėl viską gamindavo 
per aštriai. Monika skųsdavosi, kad jam gaminant valgį, jos 
kaktą išmuša prakaitas. 

Visas užduotis įvykdė užsidėjęs prikyštę iš klijuotės. Bai- 
gęs darbą, nusirišo prikyštę, paėmė atkimštą skardinę „Bal- 
lantine“ alaus ir nuėjo į savo kambarį. 

Atsisėdo, gurkštelėjo alaus, užsidėjo akinius. Pradėjo 
skaityti detektyvo seržanto Alberto Brauno paskutiniąją pa- 
skaitą. Perskaitė du kartus. Po pirmojo nuėjo į virtuvę, ap- 
vertė vištieną, dar užpylė pakepintų svogūnų, pridėjo česna- 
ko ir petražolių druskos. Atsikimšo skardinę alaus. 


„SŠerijinės žmogžudystės“ 
„Tstorija ir motyvai“ 
Albertas Braunas, buvęs NPD detekt. serž. 


„Labas vakaras, ponios ir ponai... 
Žmogžudystę tiriantis detektyvas, norėdamas nustatyti 
įtariamojo kaltę ar nekaltumą, privalo turėti omenyje, - 

kaip esame kalbėję anksčiau, - nusikaltimo priemones, gali- 
mybę jam įvykdyti ir motyvus. Nusikaltėlis pats pasirenka 
ginklą ir pradeda ieškoti progos. Bet jis negali pasirinkti mo- 
tyvo — jis pats yra sukurtas motyvo. Ir dažniausiai nuo moty- 
vo priklauso, ar nusikaltimas pavyksta, ar sužlunga. 

Ką mes galime pasakyti apie du pastaruosius Niujorko 
žudikus maniakus? Pirmąjį, kurį laikraščiai vadina „44-0j0 
kalibro žudiku“, ir „Semo sūnų“? Pirmuoju atveju kalbame 
apie pistoletą, kuriuo buvo nužudyti šeši ir sužeisti septyni 
žmonės - iki šios dienos. Antrasis - paties žudiko prasima- 
nyta pravardė, kuria jis pasirašo ironiškus raštelius policijai, 
spaudai, o kartu ir mums visiems. Detektyvas mąsto: „Jis va- 
dina save Semo sūnumi. Kitaip sakant, Samsono, praradusio 
vyrišką galią, kai jam nukirpo plaukus.“ Paskui sužinome, 
kad visos aukos buvo su ilgais plaukais. Ryšys? Raktas? Ne, 
aš tuo netikiu. Pernelyg silpna prielaida. Tačiau ji rodo, kad 
turi būti ištirta kiekviena galimybė, nors ir labai miglota, 
bandant įminti nusikaltimo motyvą ar motyvus. 

Gilindamasis į niaurias nusikaltėlio maniako paskatas, 
detektyvas peržiūri ankstesnių panašių nusikaltimų istorijas 
ir pamato, kad literatūrą šia tema šuo ant uodegos paneštų. 
Žaginimas, plėšikavimas ir net meno kūrinių falsifikavimas 
yra gerai išstudijuoti, išanalizuoti, surašyti, kompiuterizuoti, 
išmėsinėti, nulupti ir pakabinti džiūti. 

Tačiau labiausiai visi psichologai, kriminologai ir sekliai 
mėgėjai klysta, kai reikia nusakyti motyvus tų žmonių, kurie 
žudo, žudo ir vėl žudo. Manau, tam yra rimta priežastis. Se- 
rijinės žmogžudystės yra pernelyg neįprastas reiškinys, kad 
galima būtų sukurti jo modelį. Kiekvienas žmogžudys skir- 
tingas, kiekvienas smurto atvejis unikalus. Kaip galima su- 
sieti Džeką Skerdiką, Čarlzą Mensoną, Anrujų, Juodąjį Da- 
liją, Speką, Bostono Smaugiką, Pancramą, Viljamą Heiren- 

są („sustabdykite mane, kol aš vėl nenužudžiau!“), Zodiaką 
(taip ir liko nenutvertas), šaulį Teksaso bokšte, Los Andželo 
„Šiukšliadėžių mėsininką“, žudikus homoseksualistus iš 
Hiustono, Kalifornijos valkatų egzekutorių? Ką bendro turi 
visi šie pabaisos? „Visi jie bepročiai“, pasakysite jūs. Pribloš- 
kianti savo puikumu išvada, kuriai gali prilygti tik Džono F. 
Kenedžio žodžiai: „Pasaulis yra neteisingas“. 

Ne, nuostabą keliantis bendras vardiklis yra tas, kad visi 
jie vyrai. Kur iš šio siaubo panteono dingo moterys? Tarp 
aukų jų netrūksta, tarp žudikų nėra. Tiesa, buvo Marta Bek, 
bet ji „dirbo“ kartu su meilužiu ir žudė iš godumo. Šlamštas. 

Mes čia nekalbame apie godumą, kaip apie serijinių 
žmogžudysčių motyvą. Taip pat nepradėsime gilintis i šeimy- 
ninius kivirčus, kuric Nebraskoje baigėsi visos šeimos išsker- 
dimu, o Kentukyje viso klano išžudymu su visais antrosios 
eilės giminaičiais ir - kad ir kaip keista - šunimi. 

Šįvakar mums rūpi izoliuotos viena nuo kitos serijinės 
žmogžudystės, paprastai įvykdomos per ilgą laiko tarpą, kur 
aukos niekuo nesusijusios su žudikais. Taip pat atmeskime 
politinį ir karinį terorizmą. Kas belieka iš motyvų? Nepa- 
kanka užgiedoti „paranojiška šizofrenija“ ir viską pamiršti. 
To užtektų psichologui, bet nepakanka žmogžudysčių sky- 
riaus detektyvui, kuriam etikečių kabinėjimas neduoda jo- 
kios naudos, kai reikia tirti bylą. Tad ko turėtų ieškoti detek- 
tyvas? Kokie yra įmanomi serijinių žmogžudysčių motyvai, 
kurie padėtų jam sučiupti nusikaltėlį? 

Dėmesio: žiūrėkite, kur statote koją. Mes atsiduriame 
džiunglėse su išsikerojusiomis šakomis, dygiais vijokliais, šak- 
nimis po kojomis ir klampia pelke aplink. Kaukia žvėrys. Mo- 
tyvai susiraizgo ir veikia vienas kitą. Žodžiai negelbsti, saulė 
užtemsta. Vargšai psichologai. Vargšai sociologai. Jokių nuo- 
rodų, jokių takų. Vien tik virpantys šešėliai - daugybė šešėlių. 

Pirma: seksualinė manija. O taip. Šis geltonąją literatū- 
rą maitinantis šaltinis buvo, yra ir, jei tikėsime žaginimų 
statistika, žada didėti ateityje. Galbūt — ir tai pirmasis iš 
daugelio mano šio vakaro „galbūt“ - ja galima paaiškinti 
Džeko-Skerdiko, Bostono Smaugiko, Juodojo Dalijos ir ki- 
tų, kurių vardų aš, laimė, nežinau, žiaurumą. O mano at- 
mintyje aibė recidyvistų, sukčių, plėšikų ir seifų laužėjų. 
Kai reikia prisiminti žudikus, atmintis suklumpa. Manau, 
kad tai pasąmonėje esantis apsauginis mechanizmas. Siau- 
bas yra pernelyg ryškus; jis apšviečia kampelius, kuriuos 
geriau palikti prietemoje. 

Seksualinis įniršis: aistra virsta smurtu dėl neapykantos, 
impotencijos, augančio suvokimo, kad seksas be meilės yra 
tuščias. Kai rezultatas - vanduo, užsimanoma kraujo. Rei- 
kalingas kraujas, ir žudikas springdamas ieško aukščiausio 
orgazmo. Ir įsidėmėkite: liedamas ašaras, jis ieško jo ne au- 
kai - jo sielvartas perpildo jį, ir jis lūpų dažais išterlioja ant 
veidrodžio vonios kambaryje: „Sustabdykite mane, kol aš 
vėl nenužudžiau!“ Lyg kas nors galėtų ar norėtų valdyti jo 
pamišėlišką aistrą. Palikite tai budelio kilpai. Yra manoma, 
kad aukščiausia bausmė neatbaido. Ji atbaidys jį. 

Antra: kerštas. Juo galbūt galima paaiškinti Džeką Sker- 
diką, Bostono Smaugiką, tą Kalifornijos fermerių žudiką, 
homoseksualistą iš Hiustono, tiesą sakant, visą tą šutvę 
niekšų, tarp jų ir paskutinįjį šioje kompanijoje - Semo sūnų. 

Kerštą, kaip motyvą, aš laikau tokiu tipu neapykantos in- 
dividui ar grupei individų, kurie liguistam žudiko protui at- 
rodo nusipelnę mirties. Visos moterys, visi juodieji, visi ho- 
moseksualai, visi vargšai, turtuoliai arba gražios moterys il- 
gais rudais plaukais. 

Kai Niujorko policijos departamente palygino balistinės 
ekspertizės rezultatus ir padarė stulbinančią išvadą, kad jie 

liudija prieš serijinį žudiką, viena iš pirmųjų iškeltų teorijų rė- 
mėsi ilgais plaukais. Buvo manoma, kad žudikas, atstumtas 
arba pažemintas merginos su krintančiomis garbanomis, pri- 
siekė keršyti ir jautė poreikį Žudyti ir vėl žudyti. 

Naujausi duomenys sugriauna šią hipotezę. Buvo šaudo- 
ma ir į vyrus (vienas žuvo), ir ne visos aukos moterys buvo il- 
gais rudais plaukais iki pečių. Viena buvo blondinė, kitos su 
trumpesnėmis šukuosenomis. 

Bet vis dėlto kerštas, kaip motyvas, egzistuoja. Buvo ma- 
noma, kad Džekas Skerdikas žudė ir maitojo prostitutes to- 
dėl, kad viena apkrėtė jį venerine liga. Daili teorija. Tokia 
pat elegantiška, kaip ir mano įsitikinimas: jis buvo iš tų vyrų, 
kurie priversti ieškoti prostitučių draugijos (yra tokių vyrų), 
ir žudė norėdamas nusikratyti savo silpnumu, ištrinti savo 
gėdos jausmą. 

Sakiau jau, kad mes esame džiunglėse, kur neprasiskver- 
bia saulės spinduliai. Mes grabaliojamės po tamsias, slaptas 
žmogaus sielos kerteles, ir mūsų medicininė schema prime- 
na senovės žemėlapius su kvapą gniaužiančiais užrašais: 
„Terra incognita“ ir „Drakono kraštas“. 

Trečia: atstūmimas. Jis giminingas kerštui, bet atstumia 
ne individas ar grupė individų, 0 visuomenė, pasaulis, pats 
gyvenimas. „Aš nesiprašiau į šį gyvenimą“, aimanuoja žudi- 
kas, ir vienintelis atsakymas jam toks: „O kas prašėsi?“ Ar 
Semo sūnus priklausė šiai atstumtųjų brolijai? 

Kartą buvo žudikas, vardu Pancramas. Išsilavinęs, mąs- 
tantis žmogus, bet valkata, klajūnas, paniekintas, atstumtas 
ir išduotas. Todėl jis savo ruožtu atstūmė ir niekino kitus. Jis 
žudė tiek daug kartų, kad galėjai pamanyti, jog žudo ne 
žmonės, 0 patį gyvenimą. Nušluok visą žmoniją, paskui vis- 
ką, kas juda, ir palik tik pelenus, blaškomus negyvoje sušalu- 
sioje erdvėje. 

Tai absoliutus atstūmimas - žudikas atstumia visuomenę, 
visuomenė - žudiką. Ar nėra kas nors jums atsukęs nugaros, 
ar nesate jūs kam nors atsukę nugaros? Mes čia turime ome- 
nyje ne kitos planetos kalbą, kurios niekas nesupranta. Visi 
jos žodžiai yra mumyse, bet mes nedristame jų ištarti. 

Kita atstūmimo pusė, tikra ar įsivaizduojama, yra noras 
pareikšti: „Aš egzistuoju. Aš esu aš. Aš darau įtaką. Atkreip- 
kite į mane dėmesį. O kad greičiau atkreiptumėt, aš nužudy- 
siu velnio tuziną žioplių, kurie dairosi į mane gatvėje. Tada 
jūs sužinosite, kas aš esu“. Apie ką galvojo žudikas, kuris ėjo 
gatve šaudydamas į praeivius, stabtelėdamas užsitaisyti pis- 
toleto, o paskui užsuko į parduotuvę nudėti dar kelių žmo- 
nių? „Aš esu. Pasauli, žiūrėk!“ Pirma atstūmimas, paskui 
noras įrodyti savo egzistavimą. Žudymas tampa veidrodžiu. 
Galiausiai pankrokas, pankiška mada, pankiškos sielos. Ne 
„Mažiau yra geriau negu daugiau“, bet „Niekas yra geriau 
už bet ką“. Taigi, kas naujo? Be abejonės, kadaise būta ne- 
andertaliečių, kurie išplėstomis akimis lakstė po požeminius 
urvus šaukdami: „Šalin tuos, kas lipa aukštyn!“ 

Mes galime leisti sau kelių vatų galingumo šypseną iš ka- 
reiviškų batų, avinų su bikini iš auksu austos medžiagos, iš 
pankroko dūžtančio disonanso, iš jaudinančio įkarščio, su 
kuriuo pankai puola nusistovėjusius papročius. Galime šyp- 
sotis, O taip, žinodami, kaip greitai jų muzika, mados, šneka 
ir asmeniniai įpročiai bus pasisavinti ir rytoj perduoti per 30 
sekundžių reklamą gerokai išpūstomis kainomis. 

Bet yra tokių pankiškų sielų, kurių nihilizmas yra toks in- 
tensyvus, kurias taip išgraužė visko neigimas ir apėmė tokia 
neviltis, kad jų niekas niekada nepasisavins. Niekada! Anar- 
chija išrasta ne vakar; Dostojevskio demonai buvo su mumis 
visada. Žmogui, kuris tiki, kad „Niekas nėra bloga“, tetrūks- 
ta vieno žingsnio iki „Viskas yra gerai“. 

Nihilistas gali žudyti, norėdamas pasirodyti viršesnis už 
genties (žmonių genties) tabu: „Nežudyk“. Arba jis gali žu- 
dyti, norėdamas įrodyti aukoms jų būties klaidingumą ir 
trapumą. Abiem atvejais žudikas veikia kaip anarchijos 
evangelistas. Jam nepakanka, kad kitas žmogus netiki, - jis 
turi atsiversti - revolverio vamzdžio ar peilio ašmenų aki- 
vaizdoje. 

Nes pankiškos sielos pragaras yra štai kas: jeigu nors vie- 
nas kitas žmogus pasaulyje tiki, jis yra pasmerktas. Šitaip 
dvasinis anarchistas nužudys anksčiau, negu pripažins, kad 
praleido savo gyvenimą skystai tyčiodamasis, kai tuo tarpu 
kiti, ne tokie protingi ir ne tokie ciniški, pasitiko skausmą ir 
priėmė jį stoiškai ir ryžtingai. 

Gaižus nihilizmo dvokas lydėjo Čarlzą Mensoną ir jo 
linksmąją šutvę per visas siaubo puotas. Apanglėjęs dvasinio 
nihilizmo dvelksmas sklinda ir iš Semo sūnaus užrašų ir dar- 
bų. Bet aš netikiu, kad tai buvo vienintelis stimulas. Susipy- 
nę čia veikia du ar dar daugiau motyvų. 

Štai su šia mintimi aš noriu jus palikti šį vakarą. Serijinių 
žmogžudysčių motyvai retai būna paprasti ir retai jų būna 
vienas. Mes nesame žemės kirminai. Mes be galo sudėtingi, 
be galo chimeriški organizmai. Atsitiktinių serijinių Žmog- 
žudysčių atvejais žmogžudystę tiriančiam detektyvui iškyla 
uždavinys prasiskinti kelią pro šį motyvų labirintą ir išskirti 
tas sroves, kurios galbūt leis jam pagauti žudiką. 

Turite klausimų?“ 


Vakarienė praėjo gerai. Vištiena buvo apskrudusi ir ska- 
ni. Keptos bulvės su sviestu ir žiupsneliu maltų pipirų buvo 
lengvos ir pūkinės. Padažas gūžinės salotos lapams nebuvo 
per aštrus. Ir ant stalo stovėjo ąsotis atšaldyto kalifornietiš- 
ko „Chablis“. 

Bet vakarienę sugadino Monikos nuotaika. Ji buvo neš- 
neki, paniurusi. Smaigstė šakute maistą ar ilgai sėdėjo neju- 
dėdama, iškėlusi šakutę virš lėkštės. 

— Kas atsitiko? - paklausė Delanis. 

— Nieko. 

Jie nurinko stalą ir tyliai sėdėjo prie kavos puodelių ir 
anyžinių tešlainių. 

— Kas atsitiko? - vėl paklausė jis. 

— Nieko, - tarė ji, bet jis pamatė ašaras jos akių kampu- 
čiuose. Suniurnėjo, atsistojo, palinko virš jos. Mėsinga ran- 
ka apkabino ją per pečius. 

— Monika, kas tau? 

- Šį vakarą, - šniurkštelėjo ji, - buvo seminaras apie 
smurtą prieš vaikus. 

— Viešpatie! - tarė jis. Pristūmė savo kėdę arčiau jos. At- 
sisėdo ir paėmė jos ranką. 

— Edvardai, tai buvo baisu, - pasakė ji. - Maniau, kad esu 
pasiruošusi, bet klydau. 

- Žinau. 

— Jie rodė spalvotą filmą apie tuos nukentėjusius vaikus. 
Norėjau numirti. 

— Žinau, žinau. 

Ji žiūrėjo į jį ašarų pritvinkusiomis akimis. 

— Nesuprantu, kaip jūs įprantate ištisus keturiasdešimt 
metų matyti tokius dalykus. 

— Aš nepripratau. Niekada. Kodėl, tavo manymu, Abne- 
ris Bunas palūžo ir ėmė gerti? 

— Ar tikrai? - apstulbo ji. 

— Iš dalies. Daugiausia dėl to. Matydamas, ką žmonės su- 
geba padaryti. Ką jie padaro kitiems žmonėms - ir vaikams. 

— Kaip manai, ar jis pasisakė Rebekai? Kodėl pradėjo 
gerti. 

— Nežinau. Tikriausiai ne. Jam gėda. 

— Gėda! - prapliupo ji. - Gėda jausti pasibaisėjimą ir pa- 
sibjaurėjimą, užuojautą aukoms? 

— Policininkams negalima pasiduoti savo jausmams, - 
niūriai tarė jis. - Negalima, jeigu jie trukdo tavo darbui. 

— Manau, kad man reikia brendžio. 

Po brendžio, sutvarkę vištieną, jie abu nuėjo į jo kabine- 
tą. Monika atsisėdo už stalo. Kairieji stalčiai buvo jos, kur ji 
laikė savo kanceliariją, laiškus, užrašus ir kitką. Ji sėdo rašy- 
ti laiškų vaikams: Edžiui, Lizai, Merei ir Silvijai. 

Kai ji baigdavo rašyti laišką, Delanis padarydavo trumpą 
prierašą savo ranka. Dažniausiai: „Tikiuosi, viskas gerai. 
Oras čia šaltas, bet giedras. O kaip pas jus?“ Vaikai tuos 
pricrašus vadino „Tėčio oro prognozėmis“. Tai buvo šeimos 
pokštas. 

Kol Monika prie stalo rašė ilgus, išsamius laiškus, Edvar- 
das Delanis sėdėjo priešais ją supamojoje kėdėje. Jis nesku- 
bėdamas gurkšnojo dar vieną stiklą viskio ir trečią kartą 
skaitė buvusio NPD seržanto detektyvo Alberto Brauno 
paskutinę paskaitą. 

Brauno samprotavimai apie moteris jo nenustebino. Per 
trisdešimt departamente praleistų metų, daugiausia detek- 
tyvo pareigose, Delaniui teko tirti bylas, kuriose buvo visi 
šie motyvai - po vieną ar po kelis. 

Problema, nusprendė jis, buvo ta, kurią Braunas pažymė- 
jo trumpai stabtelėdamas prie etikečių, kurios patenkino 
kriminologą ar psichologą, tačiau iš kurių maža buvo nau- 
dos bylą tiriančiam kriminalistui. 

Jį galima palyginti su žmogumi, girioje atsidūrusiu prieš 
laukinį žvėrį. Žvėrį, kuris grasina jam iššieptomis iltimis ir 
išskėstais nagais. 

Savo laboratorijoje biologas, mokslininkas susidomėtų 

tik žvėries klasifikacija: šeima, gentis, rūšis. Išvaizda, kaulų 
sandara, vidaus organai. Maitinimasis ir poravimosi įpro- 
čiai. Iš kokių protėvių kilęs. 

Žmogui girioje, kuriam grasinama, visa tai būtų svetima, 
jei ne beprasmiška. Visa, ką jis patirtų, būtų baimė, pavojus, 
grėsmė. Žudiko ieškantis kriminalistas yra žmogus, atsidū- 
ręs girioje. Kriminologas, sociologas ar psichologas - žmo- 
gus laboratorijoje. Laboratorijai rūpi priežastys. Žmogų, iš- 
ėjusį į areną, domina įvykiai. 

Šis dalykas, Delanio nuomone, buvo nepakankamai pa- 
brėžtas Brauno paskaitoje. Nuvylė jį ir stoka samprotavimų 
apie tai, kodėl moterų visiškai nėra serijinių Žmogžudysčių 
sąrašuose. 

Braunas probėgšmais užsiminė apie Martą Bek ir kitas 
moteris, žudžiusias iš godumo. Tačiau stigo gilesnės anali- 
zės, kodėl serijiniai žudikai dažniausiai yra vyrai. Vėliau, kai 
Braunas jau buvo perskaitęs savo paskaitą, laikraščiuose pa- 
sipylė straipsniai apie dar dviejų bylų - Jorkšyro Skerdiko ir 
Čikagos homoseksualaus mėsininko bylų išaiškinimą. Abu 
žudikai — vyrai. Delanis numetė paskaitą ant kelių. Nusiėmė 
akinius, pamasažavo nosį. Pasitrynė akis. 

— Dar brendžio? - paklausė žmonos. 

Ji papurtė galvą jos nepakeldama. Jis įdėmiai į ją pažiū- 
rėjo. Blausioje stalinės lempos šviesoje ji atrodė švelni ir 
moteriška. Jos lygi oda švytėjo. Apšviesti plaukai blizgėjo; 
tai buvo švytėjimas, beveik aureolė. 

Ji stropiai rašė iškišusi liežuvio galiuką; rašydama šypso- 
josi: prisiminė kažką juokingo arba tiesiog pagalvojo apie 
vaikus. Tą akimirką ji Delaniui atrodė tobulo moteriškumo, 
kaip jis įsivaizdavo, įsikūnijimas. 

— Monika, - tarė jis. 

Ji klausiamai pažiūrėjo į jį. 

— Ar galiu paklausti apie tą simpoziumą, apie smurtą 
prieš vaikus? Jei trukdau, tiek to. 

— Gali, - atsakė ji. - Aš jau nusiraminau. Kas tave do- 
mina? 

— Arjie pateikė statistikos duomenis šalies mastu, rodan- 
čius, kiek yra tokio smurto atvejų ir jų didėja ar mažėja? 

- Jie turėjo visus skaičius, — linktelėjo ji. - Per pastaruo- 
sius dešimt metų statistika augo, bet pranešėjas pasakė, jog 
taip yra todėl, kad gydytojai ir ligoninės daugiau žino apie 
šią bėdą ir praneša valdžios atstovams. Anksčiau jie tikėda- 
vo tėvų žodžiais, kad vaikas tiesiog susižeidė per nelaimingą 
atsitikimą. 

— Turbūt tai tiesa, - sutiko jis. - Ar jie turėjo duomenų 
apie vaikų kankintojų lytį. Kas daugiau kankina - vyrai ar 
moterys? 

Ji akimirką susimąstė. 

— Nepamenu, kad būtų apie tai kalbėję. Buvo daug atve- 
jų, kai kalti abu tėvai. Net kai agresyvumą rodydavo tik vie- 
nas iš jų, kitas paprastai neprieštaraudavo ar tylėdavo. 

— Uhu, - tarė jis. - Bet kai kaltas būdavo vienas, tai daž- 
niau tėvas ar motina? 

Ji pažiūrėjo į jį, bandydama atspėti, kurlink jis lenkia. 

— Edvardai, jau sakiau, kad tokios statistikos nebuvo. 

— Bet jeigu spėtum, koks būtų tavo spėjimas? 

Monika sunerimo. 

— Tikriausiai moterys, - pagaliau pripažino ji. Ir sku- 
biai pridūrė: - Todėl, kad moterys susiduria su didesniais 
nusivylimais ir spaudimu. Noriu pasakyti, jeigu jos visą 
dieną lieka prirakintos namie su pulku vaikų, tvarko na- 
mus, verda valgį. O vyras nuo viso to pabėga į savo konto- 
rą ar gamyklą. O gal jis sėdi tavernoje kur nors netoliese 
ir maukia alų. 

- Žinoma, - tarė Delanis. - Bet tu spėji, kad mažiausiai 
pusė keliančių ranką prieš vaikus yra moterys, o gal daugiau 
negu pusė? 

Ji įbedė į jį akis, staiga išvargusi. 

— Kodėl tu šito klausi? - pareikalavo ji atsakymo. 

— Tiesiog įdomu. 

Kovo 24-osios rytą Delanis išėjo į prancūzišką kepyklą 
nusipirkti šviežių mielinių bandelių ir „The New York Ti- 
mes“. Kai grįžo, Monika jau buvo padėjusi ant stalo stiklines 
su atšaldytomis greipfrutų sultimis, dubenėlį medaus, didelį 
kavinuką. Jie pasiruošė pusryčiauti, atsisėdo už stalo. Jis ati- 
davė jai „Business Day“ dalį, o pats ėmė sklaidyti „Metropo- 
litan Report“ puslapius. 

— Po velnių, - tarė ji. 

— Kas atsitiko? - jis pakėlė akis. 

— Obligacijos vėl krito. Gal mums reikėtų jas pakeisti. 

— Ką reiškia pakeisti? 

— Mūsų obligacijų nominalinė vertė smunka. Mes jas par- 
duodam ir paimam kompensaciją. Už tuos pinigus nusiper- 
kam naujų obligacijų su didesnėm palūkanom. Nuostolį at- 
lygina procentai, gauti už naujas obligacijas. Jei pavyks, mū- 
sų metinės pajamos už naujas obligacijas maždaug prilygs 
turimoms dabar. O gal ir padidės. 

— Na, kaip Žinai, - jis suglumo. - Dieve mano! Tik pa- 
žiūrėk... 

Jis pakišo jai straipsnį su pavadinimu: IEŠKOMAS DVIEJŲ 
VYRŲ ŽUDIKAS. 

- Tai Abnerio byla, - paaiškino. - Žmogžudystės vieš- 
bučiuose. Jas dabar nusigriebs visi laikraščiai. Prasideda is- 
terija. 

— Anksčiau ar vėliau tai turėjo atsitikti. Tai buvo tik laiko 
klausimas. 

— Tikriausiai. 

Bet su laikraščiu ir antruoju puodeliu kavos nuėjęs į sa- 
vo kambarį, pirmiausia asmeninėje knygelėje susirado To- 
mo Hendrio telefoną. Hendris buvo žurnalistas, kuris 
smarkiai pagelbėjo Delaniui Lombardo operacijoje. Rage- 
lį pakėlė po pirmojo signalo. Balsas buvo išvargęs, kalbėjo 
tik iš reikalo... 

— Hendris. 

— Čia Edvardas Delanis. 

Iyla. Paskui: 

- Šefe! Kaip laikaisi? 

— Ačiū, puikiai. O tu? 

Jiedu kelias minutes plepėjo, paskui Delanis paklausė: 

— Vis dar rašai eilėraščius? 

— Dieve, tu niekad nieko nepamiršti, ar ne? 

— Nieko, kas svarbu. 

— Ne, mečiau poeziją. Ji buvo sumauta, ir aš tai Žinojau. 
Dabar noriu būti užsienio korespondentas. Kas Žino, gal ki- 
tą savaitę užsimanysiu būti ugniagesiu, policininku ar astro- 
nautu. 

— Aš taip nemanau, - nusijuokė Delanis. 

- Šefe, labai miela su tavim pasikalbėti po šitiekos metų, 
bet juk skambini ne tam, kad pasakytum „labas“. Ko nors 
reikia? 

— Taip, - atsakė Delanis. - Trečiajame „Metropolitan Re- 
port“ puslapyje yra straipsnis. Apie dvi viešbučių žmogžu- 
dystes. | 

— Na? 

— Nėra parašo. Tiesiog įdomu, kas jį parašė. 

— Uhu. Šį kartą informaciją suteikė trys vaikinai, tarp jų 

per daug, todėl jie tiesiog nieko neparašė. Ar tai tinka? 

— Dar ne. 

— Taip ir maniau. Kas dar? 

— Kas susiejo tuodu įvykius? Tas dvi žmogžudystes? Jas 
skiria mėnuo, o Niujorke kasdien nužudomi du ar trys 
žmonės. 

- Šefe, tu esi ne vienintelis detektyvas. Pagirk ir mus už 
įžvalgumą. Mes išstudijavome abu nužudymus ir radome 
panašumo abiejų MO. 

— Mėšlas, - tarė Delanis. - Jus kažkas užvedė ant tako. 

— Atmink, - nusijuokė Hendris. — Tu tai pasakei, ne aš. 

—- Skambutis ar laiškas? 

- Luktelėk, - paprašė reporteris. - Tai ne šiaip sau smal- 
sumas. Koks čia tavo interesas? 

Delanis dvejojo. Paskui tarė: 

— Bylą tiria mano draugas. Jam reikia visokeriopos pa- 
galbos. 

— Kodėl jis pats nepaskambino? 

— Velniop, - supyko Delanis. - Jeigu tu... 

— Gerai, gerai, - tarė Hendris. - Nesakiau, kad slėpsiu. 
Bet ką tau tai duos? 

- Siūlo galą. Kurio nebuvo anksčiau. Gal tai padės pakil- 
ti nuo nulio. 

Minutė tylos. 

— Gerai, — tarė reporteris. - Surizikuosiu. Ragelį pakėlė 
Henris Gardneris. Maždaug prieš savaitę. Skambutį nuo tos 
dienos bandom patikrinti. 

— Ar kalbėjai apie tai su Gardneriu? 

- Aišku. Skambino apie pusę šešių vakaro. Kalbėjo trum- 
pai. Skambintojas nepasisakė nei pavardės, nei adreso. 

— Vyras ar moteris? 

— Sunku spręsti. Gardneris sakė, kad, jo manymu, buvo 
bandoma niurnant pakeisti balsą. 

— Vadinasi, galėjo būti ir vyras, ir moteris? 

— Galėjo. Dar vienas dalykas... Pasak Gardnerio, skam- 
bintojas pasakė „juos abu sutvarkė tas pats asmuo“. Nepa- 
sakė nei „tas pats žudikas“ arba „tas pats vaikinas“. Ką apie 
tai manai? 

— Manau, kad iš tavęs gal ir išeitų neblogas policininkas. 
Ačiū, Hendri. 

— Tikiuosi už tai nedidelės kompensacijos, šefe. 

— Gausi ją, - pažadėjo Delanis. - Aha, dar štai kas. 

— Na, žinoma, - atsiduso Hendris. 

— Reikia atlikti šiokį tokį tyrimą. Žinoma, aš užmokėsiu. 
Ar turi žmogų? 

— Aišku. Tai aš. 

— Tu? Ne. Tai nuobodus knaisiojimasis po statistiką. 

— Kurgi ne. Klausyk, aš čia turiu geriausius šaltinius pa- 
saulyje. Duok man šansą. Mokėti nereikės. 

— Pagalvosiu, - tarė Delanis. - Buvo smagu pasikalbėti. 

— Skambink, - pasakė Hendris. 

Šefas padėjo ragelį ir minutėlę sėdėjo žiūrėdamas į jį. 
„Juos sutvarkė tas pats asmuo.“ Reporteris teisus. Žodis 
„asmuo“ skambėjo dirbtinai. Pasakymas „tas pats asmuo“ 
šiaip jau keistokas. Pernelyg manieringas. Kodėl nepasakė 
„tipas“ ar „vaikinas“? 

Jis atsiduso, klausdamas savęs, kam skambino Hendriui 
ir kurių galų jis lenda į šią istoriją. Gyvena dabar sau. Tai ne 
jo atsakomybė. Vis dėlto... 

Jį skatina ne vienas motyvas, nusprendė jis. Jis norėjo pa- 
dėti Abneriui Bunui. Bodėjimasis pensininko gyvenimu kas- 
dien stiprės. Jam reikėjo kiek išsijudinti. Laisvėje vaikštantis 
žudikas metė iššūkį. Ir net privatus pilietis jautė pareigą vi- 
suomenei, O ypač savo miestui. 

Buvo dar vienas dalykas, pripažino Delanis. Jis seno. 

Kam tai neigti? Kai jis numirs, kartu numirs trisdešimt metų 
profesinės patirties. Albertas Braunas paliko savo knygas ir 
paskaitas ateities detektyvams. Edvardas Delanis nepaliks 
nieko. Todėl atrodė logiška, kad jis panaudoja savo patirtį 
dar būdamas šioje pusėje. Palikimas jam gyvam esant. Gyvas 
testamentas. 

Detektyvas seržantas Abneris Bunas paskambino kovo 
26-osi0s rytą. Paklausė, ar galėtų užsukti kelioms minutėms. 
Žinoma, atsakė Delanis, užsukite. Monika buvo feminisčių 
susirinkime, kur ji pirmininkavo diskusijai apie vyriausybės 
finansuojamus vaikų darželius. 

Abu vyrai beveik kasdien pasikalbėdavo telefonu. Bunas 
negalėjo nieko naujo pasakyti apie žudiką, kurį laikraščiai ir 
TV dabar vadino „viešbutiniu žudiku“. 

Bunas pasakė, kad Slavinas įsitikinęs, jog žudikas ne 
prostitutė, nes niekas nepavogta. Didesnė dalis jo vadovau- 
jamų policininkų pastangų buvo nukreipta tikrinti homo- 
seksualistams, įtartinoms smuklėms ir žinomiems transves- 
titams. 

— Ką gi, - atsiduso Delanis. - Jis eina po žingsnelį. Nega- 
liu jo už tai kaltinti. Beveik visi serijiniai žudikai buvo vyrai. 

— Aišku, - pritarė Bunas. - Žinau. Bet dabar triukšmą 
jau ėmė kelti merija, viešbučių asociacija, turizmo agentū- 
ros. Oras kaista. 

Bet kai seržantas Abneris Bunas pasirodė kovo 26-osios 
rytą, jis pats buvo įkaitęs. 

— Pažiūrėkit! - jis įniršęs teškė ant stalo lapelį. - Slavinas 
reikalauja, kad jie būtų išsiuntinėti visų viešbučių apsaugos 
tarnyboms. 

Delanis užsidėjo akinius, neskubėdamas perskaitė. Pakė- 
lė akis į Buną. 

— Prakeiktas kvailys, - švelniai tarė. 

— Taigi! - šūktelėjo seržantas vaikštinėdamas po kam- 
barį. - Aš maldavau jo. Nepasakokite apie tą juodo nailo- 
no peruką, sakiau jam. Nes niekaip, niekaip nenuslėpsime 
to nuo laikraščių, jeigu žinos visi Manheteno viešbučiai. 
Laikraščiai parašo, žudikas pakeičia peruką — argi ne tiesą 
sakau? Raudonu, šviesiu, kokiu tik nori. Tuo tarpu visi mū- 
sų vaikinai medžioja žmogų su juodu peruku. Man bloga 
darosi! 

— Nusiraminkit, seržante, - tarė Delanis.- Per vėlu 
graužtis. Žala jau padaryta. Ar prieštaravote Slavinui liudi- 
ninkų akivaizdoje? 

- Žinoma, - piktai tarė Bunas. - Aš tuo pasirūpinau. 

— Gerai. Tad jo subinė kentės, ne jūsiškė. Daug norinčių 
prisiimti kaltę? 

— Begalė. Visi miesto šmikiai. Yra dar viena priežastis, 
dėl kurios norėjau nutylėti apie tą juodą peruką. Buvo leng- 
va atsijoti netikrus prisipažinimus. Dabar mums neliko nie- 
ko. Na ir avigalvis tas Slavinas! 

— Pamirškit, - patarė Delanis. - Tegu pasikaria. Jūsų 5ą- 
Žžinė švari. 

- Turbūt, - atsiduso Bunas. - Nežinau, ką dabar pasakyti 
masalu apsimetusiems vyrams. Ieškokite visų su bet kokiu 
peruku, ūgis 5, 5-5, 7. Šitaip toli nenucisi. 

— Taip, - sutiko Delanis. - Nenueisi. 

— Patikrinome jūsų prielaidą. Tą, žinote, kad abu vyrai 
samdė tą patį žmogų ir atleido. Dar aiškinamės, bet šansai 
menki. 

— Reikia užbaigti, - užsispyrusiu balsu pasakė Delanis. 

- Žinoma. Žinau. Man tiks bet kas. Stveriamės už visko. 
Už visko. Dar prisiminiau jūsų žodžius apie tarpus tarp 
žmogžudysčių, kurie trumpės. Todėl... 

— Paprastai, - priminė Delanis. - Aš sakiau, kad papras- 
tai trumpėja. 

— Teisingai. Taigi Pulerio ir Volhaimo nužudymus skiria 
maždaug mėnuo. Jeigu, neduokdie, bus trečia - skaičiuoju 
remdamasis jūsų prielaida - tai jos reikia laukti apie balan- 
džio 3-iąją. Tai bus trys savaitės po Volhaimo nužudymo. Tą 
savaitę visus sukelsiu ant kojų. 

— Nepakenks, - tarė Delanis. 

- Jeigu bus dar viena žmogžudystė, aš paskambinsiu. Pri- 
simenat, žadėjote dalyvauti? 

— Pamenu. 

Tačiau balandžio trečioji atėjo ir praėjo, o žmogžudystės 
vis nebuvo. Delanis sunerimo. Ne todėl, kad įvykiai paneigė 
jo nuomonę, taip būdavę ir anksčiau. Jį graužė tai, kad byla 
netelpa i jokį modelį. Nebuvo jokios rankenos, už kurios bū- 
tų galima nusitverti. Viskas absoliučiai nauja. Bet argi ne 
apie tai kalbėjo Albertas Braunas savo paskutinėje paskai- 
toje? „Serijinių Žmogžudysčių atvejai yra pernelyg neįprasti, 
kad tilptų į modelį. Kiekvienas nužudymas skirtingas, kiek- 
vienas smurtas unikalus.“ 

Ankstų balandžio 10-osios rytą, maždaug 7.30, Delanis 
jau nemiegojo, bet gulėjo lovoje, nenorėdamas lįsti iš šilto 
antklodės kokono. Sučirškė telefonas. Monika pabudo ir pa- 
sisukusi įsmeigė į jį akis. 

— Edvardas Delanis, - pasakė jis į ragelį. 

- Šefe, tai Bunas. Dar viena. „Coolidge“ viešbutyje. Gali- 
te atvažiuoti? 

— Taip, - tarė Delanis. 

Jis išlipo iš lovos ir ėmė trauktis nuo savęs pižamą. 

— Kas skambino? - paklausė Monika. 

— Bunas. Dar viena. 

— Viešpatie, - pasakė ji. 

Delanis išėjo iš lifto keturioliktame aukšte ir pažiūrėjo į 
kairę. Nieko. Pažiūrėjo į dešinę. Koridoriaus viduryje kėpso- 
jo juodaodis uniformuotas policininkas. Jis siūbavo „bana- 
ną“, kabantį ant odinės kilpelės. Už jo, tolimame korido- 
riaus gale, prie durų stovėjo Abneris Bunas ir dar keli vyrai. 

— Norėčiau pamatyti seržantą Abnerį Buną, - pasakė 
Delanis policininkui. - Jis manęs laukia. 

— Taip? - tarė pareigūnas greitosiomis nužvelgęs Delanį. 
Pasisuko ir sušuko: - Ei, seržante! 

Kai Bunas atsigręžė, policininkas nukreipė nykštį į Dela- 
nį. Seržantas linktelėjo ir pamojo ranka. Policininkas pasi- 
traukė į šalį. 

— Būkite mūsų svečias. 

Delanis pažiūrėjo į jį. Jis buvo su kupeta šiek tiek pa- 
trumpintų plaukų, tvarkingais juodais ūseliais. Uniforma 
ant jo gulėjo taip, tartum būtų pagal užsakymą pasiūta itališ- 
koje ateljė. 

— Ar pažįstate Džeisoną T. Džeisoną? - paklausė Delanis. 

— Dukart Džeisoną? - tarė policininkas blykstelėdamas 
baltais dantimis. - Aišku, kad pažįstu tą vaikiną. Jūsų 
draugas? 

Delanis linktelėjo. 

— Jei pamatysite jį, perduokite linkėjimus. Nuo Delanio. 
Edvardo Delanio. 

— Nepamiršiu, - pasakė policininkas smalsiai į jį Žiūrė- 
damas. 

Šefas nuėjo koridoriumi. Bunas žengė jo pasitikti. 

— Atleiskite, kad pavėlavau, - ėmė teisintis Delanis. - 
Negalėjau pagauti taksi. 

— Džiaugiuosi, kad pavėlavote, - atsakė seržantas. - Iš- 
vengėte spūsties. Reporteriai, televizija, žmogus iš merijos, 
prokuratūros seržantas, komisaro pavaduotojas Torsenas, 

šefas Brodlis, inspektorius Džekas Tarelas - pažįstat jį? Lei- 
tenantas Slavinas ir taip toliau, ir taip toliau. Čia buvo visi, 
išskyrus valstybės sekretorių. 

— Neleidote jų vidun? 

— Juokaujate? Aišku, kad ne. Be to, nė vienas tokį ankstų 
rytą nenorėjo matyti lavono. Sugadintų jiems apetitą prieš 
pusryčius. Norėjo tik nufotografuoti nusikaltimo vietą ir tu- 
rėti medžiagą vakaro naujienoms. 

— Ar pasakėte Slavinui, kad aš ateisiu? 

— Ne, bet užsiminiau Torsenui. Jis sutiko. Todėl jei Slavi- 
nas surauks antakius, pasakysiu, kad susitarta su Torsenu. 
Sutramdysime jį viršesniais antpečiais. 

— Gerai, - nusišypsojo Delanis. Jis apsidairė po korido- 
rių. Jame buvo du sanitarai su sudedamais ratukiniais nėštu- 
vais ir maišu kūnui, lūkuriuojantys, kol bus galima išnešti Ia- 
voną. Taip pat du laikraščių fotografai, apsikarstę aparatūra. 
Keturi vyrai sėdėjo ant grindų ir pliekė kortomis. 

Šefas žvilgtelėjo vidun pro praviras duris. Ten buvo du 
vyrai. Vienas siurbė kilimą, kitas milteliais barstė radiją prie 
lovos, ieškodamas pirštų atspaudų. 

— Operatyvinė grupė, - paaiškino Bunas. - Jie tuojau 
baigs. Vaikinas su dulkių siurbliu - Lu Gorkis, tas aukštas su 
akiniais - Tonis Kalahanas. "Ta pati komanda dirbo ir po Vol- 
haimo ir Pulerio nužudymo. Jie graužiasi. 

— Graužiasi? 

— Užgauta jų profesinė savigarba, nes jie nieko rimto ne- 
aptiko. Jie taip nori nutverti tą vaikiną, kad net dantimis 
griežia. Šįsyk jie atsivežė tą mažytį dulkių siurblį su dailiais 
plastikiniais maišeliais. Išsiurbė vonios kambarį, išėmė mai- 
šelį ir užklijavo etiketę. Tą pat padarė ir su lova. Paskui su 
baldais. Dabar Lu vargsta su kilimu. 

— Gera mintis, - tarė Delanis. - Ką Žinote apie auką? 

Seržantas Abneris Bunas išsitraukė bloknotą ir ėmė pirš- 
tais skleisti puslapius. 

— Kaip Puleris ir Volhaimas, - tarė jis, - bet yra šiokių to- 
kių skirtumų. Lavonas - Džeromas Ešlis, baltaodis vyras, 
trisdešimt devynerių metų ir... 

— Pala, - pertraukė Delanis. - Trisdešimt devynerių? Ne- 
apsirikote? 

— Iš vairuotojo pažymėjimo, - linktelėjo Bunas. - Kodėl 
klausiate? 

— Tikėjausi, kad išliks schema - apkūnus vyras arti šešias- 
dešimties. 

— Na, ne šis. Jam trisdešimt devyneri, liesas kaip dviratis, 
ūgio daugiausiai šešios pėdos ir colis. Jis iš Lit! Roko Arkan- 
zase, dirba gatvės užkandinių sistemoje. Atvyko dalyvauti 
prekybos agentų pasitarime. 

— Kurjis vyksta? 

— Čia pat, „Coolidge“ viešbutyje. Buvo sutaręs su pora bi- 
čiulių kartu papusryčiauti. Kai jis nepasirodė ir neatsakė į 
telefono skambutį, jie nuėjo ieškoti. Rado jį, kai šveicorius 
atidarė duris. 

— Ženklai, kad į kambarį laužtasi? 

- Jokių. Pasižiūrėkit pats. 

— Seržante, jeigu sakote, kad nėra ženklų, vadinasi, jų nė- 
ra. Grumtynės? 

— Nepanašu. Tačiau šis tas kitaip negu Volhaimo ir Pu- 
lerio atvejais. Jis negulėjo nuogas lovoje..Buvo tik nusivil- 
kęs švarką. Gulėjo ant grindų palei lovą. Akiniai nukritę. 
Gėrimas išsipylęs. Kiek suprantu, jis sėdėjo ant lovos kraš- 
to ir gurkšnojo. Žudikas priėjo iš už nugaros, gal atlošė jam 
galvą ir perpjovė gerklę. Jis krinta kniūbsčias ant grindų. 
Man taip atrodo. Ant sienos prie lovos užtiško kraujo. 

— Dūriai į lytinius organus? 

— Daugybė. Tiesiai per kelnes. Jis visas sumaitotas. 

Operatyvininkai pajudėjo durų link, nešini savo krep- 
šiais, fotoaparatais ir dulkių siurbliu. 

— Dabarjis jūsų, - tarė Kalahanas Bunui. - Linkiu sėkmės. 

— Lu Gorkis, Tonis Kalahanas, - pasakė seržantas supa- 
žindindamas. - Tai Edvardas Delanis. 

- Šefe! - ištiesė ranką Gorkis. - Nuostabu! Aš dirbau su 
jumis Lombardo operacijoje, kartu su leitenantu Džeriu 
Fernandesu. 

Delanis paspaudė ranką, įdėmiai į jį žiūrėdamas. 

- Na taip, žinoma, - pasakė. - Buvote tame Edo furgone, 
kasėte duobę gatvės vidury. 

— Ak, ta prakeikta duobė! - susijuokė Gorkis, laimingas, 
kad jį pažino. - Maniau, kad prisikasime iki Kinijos, kol tas 
šmikis pasiduos. 

— Ar teko neseniai matyti Fernandesą? 

— Gavo mielą darbelį, - pasakė Gorkis. - Ispaniškame 
Harleme tiria bendruomenės santykius. 

— Kam davė kyšį? - paklausė Delanis, ir visi nusijuokė. 
Šefas atsisuko į Kalahaną. - Na gerai, ką aptikote? 

Abu vyrai net nebandė klausinėti, kodėl čia pasirodė De- 
lanis. Tai Buno reikalas. 

— Riestainio skylę, - tarė Kalahanas. - Nieko rimto. 
Įprastinė atspaudų kolekcija. Jų ieškodami pudravome net 
lavoną. Tai nauja, labai abejotina technologija. Gal padėtų 
smaugimo atvejais. Mums nieko neišėjo. 

— Buvo juodo nailono perukas? Ar kitos spalvos? 

— Dar nematėme, - atsakė Bunas. - Bet gal rasime mai- 
šuose. 

— Yra vienas įdomus dalykas, - pasakė Kalahanas. - Ne 
kažin kas, bet įdomu. Norite pažiūrėti? 

Abu vyrai nuėjo į kambario gilumą prie lavono, gulinčio 

lovoje. Gulėjo ant šono, neužklotas. Bet viršutinė kūno dalis 
buvo atsukta, veidas žiūrėjo į lubas. Perpjauta gerklė Žiojėjo 
lyg milžiniška burna su karančiomis sausgyslėmis vietoj dan- 
tų, arterijomis, nervų gijomis, raumenimis. Nužudytojo aki- 
niai ir vandens stiklinė voliojosi šalia. 

Šefui tas vaizdas priminė sustingusį, niūrų XIX amžiaus 
natiurmortą puošniuose rėmuose. Vieną iš tų tamsių, storai 
laku padengtų paveikslų su negyvomis antimis ir kiškiais, 
kruvinais ir glcžnais; ant stalo vaisiai, butelis ir puspilnė tau- 
rė vyno. Ant rėmo žalvarinė plokštelė: PO MEDŽIOKLĖS. 

Jis apsidairė. Pamanė, kad Bunas neapsiriko, piešdamas 
nužudymo sceną: žudikas užėjo iš už nugaros ir smeigė peilį. 
Negyvėlis virto nuo lovos krašto. Jis pasilenkęs pasižiūrėjo į 
tamsias dėmes ant kilimo. 

— Galite nesibaiminti, - pasakė Kalahanas. - Paėmėm 
kraujo pavyzdžius iš lavono, nuo kilimo ir sienos. 

— Didžiausia tikimybė, kad visas kraujas jo, - bjaurėda- 
masis pasakė Gorkis. 

— Kas čia per dėmė? - paklausė Delanis. Jis atsiklaupė 
ant kelių, pauostė rusvą dėmelę ant gauruoto kilimo. - Vis- 
kis, - tarė. - Berods burbonas. 

— Teisingai, - žavėdamasis pasakė Gorkis. - Taip ir mes 
manom. Čia išsipylė stiklinė... 

Delanis pakėlė akis į Buną. 

— Šiuo metu trisdešimt vyrų naršo viešbutį, — supratęs 
klausimą prabilo seržantas. - Žiauru. Žmonės atvyksta ir iš- 
vyksta. Daugiau išvyksta. Niekas nieko nežino. Kokteilinių 
barmenai ir padavėjos pasirodys tik penktą. Tada apklausi- 
me, kas gėrė burboną. 

— Štai ką aš norėjau pasakyti, - tarė Gorkis. - Turėsite 
arti prisikišti. Tie sumauti kilimo gaurai iškrėtė mums kiau- 
lystę, bet nufotografavome viską, kas matyti. 


t 


168 


Kiti trys vyrai prisiplojo prie grindų. Visi keturi susigrūdo 
prie tos vietos, kurią rodė Gorkis. 

— Matote? - tarė jis. - Kojos pėdsakas. Nelabai ryškus, 
nusikaltėlis stovėjo prie lavono ir dūrė jam į kiaušius. Įlipo į 
šito vaikino kraują ir to nepastebėjo. Paskui nuėjo į vonią. 
Pėdsakai blanksta arčiau vonios kambario durų, nes kraujas 
lieka ant kilimo. 

Visi keturi keturpėsčiomis nušliaužė prie vonios kamba- 
rio durų, nosimis beveik liesdami kilimą. Jie sekė pėdsakais. 

— Matote, kad pėdsakai darosi vis blyškesni? - paklausė 
Kalahanas. - Bet pakankamai ryškūs, kad galėtume išmatuo- 
ti. Pėda yra maždaug aštuonių su puse-devynių colių ilgio. 

— Šūdas, - tarė Delanis. - Gali būti ir VyrO, ir moters. 

Jie nustebę sužiuro į jį. 

— Na... taip, - tarė Gorkis. - Bet juk mes ieškome vyro, 
ar ne? 

Delanis neatsakė. Jis vėl palinko virš sutepto kilimo. Ma- 
Basa koja. 

— Pėdos dydis ne tiek svarbu, - tarė Kalahanas. - Svar- 
biau atstumas tarp pėdų. Eigastis. Suprantate? Mes išmata- 
vome atstumą ir gavome žudiko žingsnio ilgį. Todėl galėsime 
patikrinti, ar tas profesorius iš muziejaus buvo teisus, saky- 
damas, kad žudiko ūgis 5, 5-5, 7 pėdos. 

— Gražu, - tarė Delanis. - Labai gražu. Ar yra dėmių ant 
plytelių vonios kambaryje? 

— Nieko, iš ko būtų naudos, - atsakė Gorkis. - Bet nufo- 
tografavome dėl viso pikto. Vonioje, kriauklėje, klozete taip 
pat nieko. 

Keturi vyrai vis dar klūpėjo ant kilimo pakėlę galvas, kad 
galėtų kalbėtis, kai staiga pajuto, jog kažkas stovi už nugarų. 

— Kas čia, po velnių, dedasi? — paklausė piktas balsas. 

Keturi vyrai sunkiai atsistojo. Nusibraukė kelius. Šefas 
pažiūrėjo į vyrą, kuris spoksojo į jį išpūtęs akis. Leitenantas 
Martinas Slavinas buvo panašus į buhalterį, neišlaikiusį eg- 
zamino privataus audito licencijai. 

— Delani! - pratrūko jis. - Kokį biesą čia veikiate? Jūs 
neturite teisės čia būti. 

— Teisingai, - atsakė Delanis ramiu balsu. Pažiūrėjo į du- 
ris. - Taijau ir einu. 

— Minutėlę, - Slavinas pakėlė ranką. Jo balsas buvo šai- 
žus, įtemptas, beveik verksmingas. - Palaukite vieną pra- 
keiktą minutelę. Kad jau čia esate... Ką jūs aptikote? 

Delanis įbedė į jį akis. Slavinas buvo liesas žmogelis su 
nervingai lakstančiomis akimis ir aštriu kaip kirvis profiliu. 
Kaulėti pečiai kyšojo pro prastai gulinčio uniforminio švar- 
ko pečius. Kepurė buvo per didelė siaurai galvai ir, tiesą sa- 
kant, laikėsi ant ausų. Išvaizda apgaulinga? Ne velnio, pa- 
manė Edvardas Delanis. Slavino išvaizda buvo kaip iš akies 
luptas jo charakterio ir asmenybės atspindys. 

— Nieko neradau, - atsakė Delanis, - nieko, ko jums ne- 
pasakys šitie vyrai. 

— Raportuosime jums rytoj, leitenante, - saldžiai pragy- 
do Gorkis. 

— Gal kiek vėliau, - įsiterpė Kalahanas. - Laboratorijai 
reikia atlikti daug testų. 

Slavinas dėbčiojo tai į vieną, tai į kitą. Paskui vėl atsisuko 
į Delanį. 

— Jūs neturite teisės čia būti, - piktai pakartojo. - Aš at- 
sakau už bylą. Jūs niekuo nesiskiriate nuo sumauto praeivio 
iš gatvės. 

— Komisaro pavaduotojas Torsenas davė sutikimą, - ty- 
liai tarė Bunas. 

Keturi vyrai Žiūrėjo į leitenantą Slaviną bereikšmėmis 
akimis. 

— Mes dar pažiūrėsime! - beveik suklykė Slavinas. - Mes 
dar pažiūrėsim, po velnių! 

Jis apsisuko ir beveik bėgte išbėgo iš kambario. 

— Jis niekada neturės hemorojaus, - pasakė Lu Gorkis. — 
Nesjis yra tobula šiknaskylė. 

Seržantas Bunas palydėjo Delanį iki liftų. 

— Paskambinsiu, kai laboratorija turės rezultatus, - tarė 
jis. - Jeigu kas nors šaus į galvą, ką mes praleidom, prašom 
pasakyti: džiaugsiuos. 

— Žinoma, - atsakė Delanis, galvodamas, ar verta pasa- 
kyti apie telefonu perduotą į „Times“ užuominą, ir nutarė 
nutylėti. Hendris atskleidė tai tik jam. 

- Seržante, tikiuosi, neprisidarėte rūpesčių su Slavinu. 

— Turėdamas tokį rabiną kaip Torsenas, - šyptelėjo Bu- 
nas, - aš išgyvensiu. 

— Ir aš taip manau. 

Jis nusprendė eiti namo. Šeštąja aveniu, per Centrinį 
parką, į 73-ią gatvę ir aukštyn Penktąja aveniu: geras pasi- 
vaikščiojimas. Užsuko į viešbučio vestibiulį ir nusipirko 
„Montecristo“ cigarų. 

Malonus ankstyvo balandžio rytas. Saulė skleidžia šilumą 
pro balkšvą miglą. Parko užkampių šešėliuose tirpsta lopi- 
niai purvino sniego. Žalios žemės, pasirengusios prapliupti 
augmenija, kvapas. Viskas pradeda atgyti. 

Jis ėjo tvirtu Žingsniu, atsisagstęs paltą, skvernams 
plaikstantis į kojas. Šaunuolis. Jo kieta skrybėlė tvirtai už- 
maukšlinta. Dantyse cigaras. Jį lenkė ristele tursenantys bė- 
gikai. Pro šalį švilpė dviratininkai. Automobilių virtinės slin- 
ko užgrūstomis gatvėmis. Jis visa tai ragavo - ir galvojo apie 
Džeromą Ešlį ir jo gigantišką burną. Protingiausia, pamanė 

Delanis, detektyvams dirbti pagal precedentą. Taip darė vi- 
so pasaulio policininkai. Jeigu turi tris It ariamuosius apiplė- 
šimu, ir vienas iš jų kažkada jau teistas. pakliūni ant meške- 
rės, net jeigu iki panagių žinai viską apic recidyvų procenti- 
nę išraišką. 

„Tai tiesiog atrodo logiška“, - kartą pasakė Delaniui vie- 
nas policininkas. 

Taip ir yra, taip ir yra. Tačiau procentai, modeliai, patir- 
tis — naudingi tik iki tam tikros ribos. Paskui sugriebdavai 
kažką naujo, kažką kitokio, ir imdavai eiti kaip neregys, be 
jokio įrankio, kuris galėtų tau padėti. Kaip sakydavo pirmie- 
ji lakūnai? Skrendi pagal tai, pilnos tavo kelnės ar ne. 

Edvardas Delanis dar nebuvo pasiruošęs atmesti visko, 
kas piršosi jam savaime. 

Jeigu jis tirtų viešbutinio žudiko bylą, tikriausiai elgtųsi 
taip, kaip dabar elgiasi Slavinas: ieškotų žudiko vyro ir su- 
semtų visus kažkada pakliuvusius policijos akiratin homo- 
seksualistus. Tačiau buvo dalykų, kurie netilpo į schemas ir 
kurių negalėjai ignoruoti vien todėl, kad jie netilpo į sche- 
mas. 

Delanis stabtelėjo prie delikatesų parduotuvės Penktojo- 
je aveniu, nusipirko šį bei tą ir nusinešė pirkinius namo. Mo- 
nika buvo išėjusi į vieną savo susirinkimų, paskaitų, simpo- 
ziumų ar kolokviumų. Jis džiaugėsi, kad ji turi kuo nuošir- 
džiai užsiimti. Taip pat džiaugėsi, kad dabar yra namie 
vienas. 

Jis nusipirko juodos duonos šaldytų produktų skyriuje. 
Ketvirtį svaro mėsos, nes eršketas buvo per brangus, saujelę 
žalių česnakų. Rūpestingai pasidarė du sumuštinius: mėsa 
su česnako lapais ir keliais lašais citrinos sulčių. 

Nusinešė į savo kambarį sumuštinius ir butelį šalto „Hei- 
neken“ alaus. Atsisėdo už stalo, užsidėjo akinius. Valgyda- 

mas ir gerdamas alų surašė trečiosios aukos, Džeromo Eš- 
lio, dosjė, stengdamasis prisiminti viską, ką sakė seržantas 
Bunas ir ką pastebėjo jis pats. 

Sudorojęs sumuštinius ir alų, perskaitė visą dosjė, tikrin- 
damas, ar ko nors nepraleido. Paskui susirado „Coolidge“ 
viešbučio numerį ir paskambino. 

Pasakė operatorei, kad ieško seržanto Abnerio Buno, 
kuris tiria nusikaltimą, įvykdytą viešbučio keturioliktame 
aukšte. Paprašė, kad surastų Buną ir perduotų, kad jis jam 
paskambintų. Paliko savo pavardę ir telefoną. 

Tada ėmė lyginti trijų aukų dosjė, vis dar tikėdamasis ap- 
tikti ryšį, bendrą vardiklį. Visi trys atvykėliai, apsigyvenę 
Manheteno viešbučiuose: tai viskas. 

Telefonas nuskambėjo maždaug po penkiolikos minučių. 

- Šefe, tai Bunas. Skambinot? 

— Ant lavono rankų įdrėskimai. 

— Mačiau. Medicinos ekspertas sako, kad jie panašūs į 
nudegimus. Gal mėnesio ar panašiai senumo. Galėtų ką 
nors reikšti? 

— Tikriausiai ne, bet ką gali žinoti. Ar buvo vedęs? 

— Taip. Vaikų neturi. 

— Jo Žmona turėtų Žinoti, iš kur tie randai. Galite patik- 
rinti. 

— Padarysiu. 

Kai Bunas padėjo ragelį, Edvardas Delanis paėmė švarų 
popieriaus lapą užrašyti tam, kas kėlė jam nerimą, kas buvo 
visai neaišku: 

1. Peilis trumpa geležte; matyt, lenktinis. 

2. Jokių grumtynių pėdsakų. 

3. Dvi aukos, kiek žinoma, ne homoseksualios, rastos lo- 
VoSe nuogos. 

4. Plaukai nuo peruko. 

5. Apytikris ūgis - 5, 5-5, 7. 

6. Telefonu perduota užuomina; skambinti galėjo vyras 
arba moteris. 

Jis dar kelis kartus perskaitė sąrašą, galutinai apsispręs- 
damas. Pamanė, kad tikriausiai klysta. Tikėjosi, kad klysta. 
Paskambino Tomui Hendriui į „Times“. 

- Čia Edvardas Delanis. 

— Dar vienas lavonas, šefe. 

— Girdėjau. Kai prieš kelias savaites kalbėjomės, sakei, 
kad neatsisakysi Šį tą išsiaiškinti mano labui. Nepersigal- 
vojai? 

Hendris minutėlę patylėjo. Tada: 

— Ar tai turi ką nors bendra su viešbutiniu žudiku? 

— Taip būtų galima pasakyti. 

— Tvarka, - tarė Hendris. - Aš tavo paslaugoms. 

Zo Koler grįžo namo po nuotykio su Džeriu. Ji grakščiai 
įslydo į karštą vonią ir atlošė galvą. Pamanė, kad junta, kaip 
sušyla visas jos vidus, atsipalaiduoja, suglemba, nuleipsta. Ji 
visa sutirpo, bejėgė plūduriavo amniotiniame skystyje. 

Kai vanduo vonioje atvėso, ji atsisėdo pasiruošusi išsi- 
muiluoti importiniu muilu. Krūptelėjo, pastebėjusi, kad 
vanduo apie kelius ir kulkšnis įgavo spalvą, pasidarė šviesiai 
oranžinis. Pamaniusi, kad prasidėjo, švelniai iščiupinėjo sa- 
vo kūną, apžiūrėjo pirštus. Purvo nebuvo. 

Užsikėlė vieną koją ant kitos, pasilenkė ir įdėmiai pasi- 
žiūrėjo į pėdą. Tarp pirštų aptiko trupinėlius sukrešėjusio 
kraujo, kuris dabar tirpo. Kraujo krešuliukų buvo ir tarp ki- 
tos kojos pirštų. 

Sėdėjo nejudėdama, mėgindama suprasti, kas atsitiko. 
Žaizdų nebuvo, pėdos nesubraižytos. Tada suprato. Tai Dže- 
ri0 kraujas. Ji įlipo į jį po to... po to, kai jis mirė. Kraujas jos 
tarpupirščiuose buvo jo stigma, jo kaltės dėmės. 

Ji įnirtusi ėmė trinti kojas kempine ir šepečiu. Paskui ke- 
lis kartus kišo po dušu, kol įsitikino, kad ant jos odos neliko 
nė dėmelės. Tada atsisėdo ant klozeto dangčio ir tualetiniu 
vandeniu apipurškė kulkšnis, pėdas, tarpupirščius. „Ak, tos 
prakeiktos dėmės!“ - neišėjo jai iš galvos. 

Nusišluostė, pasipudravo, sukandusi dantis įsidėjo tam- 
poną. Ne iš skausmo - skausmo nebuvo. Tačiau pats tas 

veiksmas jai kėlė pasibjaurėjimą: grubus įsiveržimas, žeidęs 
jos orumą. Ta maža lauke kabanti virvutė: bombos dagtis. 

Visą gyvenimą, kiek ji prisiminė, ją baugino mintis apie 
kraują. Dar kai buvo maža ir įsipjaudavo pirštą ar nubroz- 
dindavo kelį, ji niekaip negalėjo suvokti, kad jos kūnas — 
maišas, pripildytas lipnaus, raudono skysčio, kuris sunkda- 
vosi lauk, liedavosi, kai kas nors maišą pradrėksdavo. 

Vėliau, per tą siaubingą gimimo dieną, kada prasidėjo 
menstruacijos, ji buvo įsitikinusi, kad mirs. 

— Nesąmonė, - irzliai tarė motina. - Tai reiškia, kad tu 
jau nebe mergaitė. Tu moteris. Ir turi nešti moteriai skirtą 
kryžių. 

„Kryžius“. Akyse iškilo nukryžiuoto Kristaus atvaizdas, 
kraujas varva nuo rankų ir kojų. Jam kraujo netekimas reiš- 
kė gyvybės netekimą. Jai kraujo netekimas reiškė nekaltu- 
mo praradimą, bausmę už buvimą moterimi. Diegliai prasi- 
dėjo netrukus po to, kai ji ėmė sirgti mėnesinėmis, ir sulig 
metais vis stiprėjo. Keista, bet ji laukdavo skausmo. Tai buvo 
jos kaltės atpirkimas. Tos juodos, šleikščios, kas mėnesį pasi- 
kartojančios kraujosruvos buvo jos kaltės išpirkimas. 

Ji užsivilko flanelinius naktinius marškinius ir nuėjo į vir- 
tuvę savo piliulių, mineralinių medžiagų ir tablečių. Išgėrė 
tuinalį ir atsigulė į lovą. Paskui išlipo, išgėrė dar vieną table- 
tę migdomųjų ir vėl pabandė užmigti. 

Šį karą užmigo. 


Haris Kurnicas rengė savo tekstilės kompanijos dar- 
buotojams didelę vakarienę. Madi paskambino Zo ir pa- 
kvietė ateiti. 

— Haris rengia didelę vakarienę kartą per metus, - tarė 
ji. - Tvirtina, kad tai geriau, negu kelti atlyginimus. Šiaip ar 
taip, tai visada triukšmingas susiėjimas, pilna ėdalo, prisigė- 

rę griuvinėja. Viršininkai lenda prie savo sekretorių. Todėl 
Haris rengia vakarienę penktadienio vakare. Kad pirmadie- 
nio rytą visi jau būtų primiršę, kaip kas atrodė. Bus ir Ernes- 
tas Mitlas, todėl pamaniau, kad norėtum ateiti. 

— Ačiū, Madi, - pasakė Zo Koler. 

Ernestas per savaitę paskambino du kartus, devintą va- 
karo. Trečiadienį ir šeštadienį. Jie ilgai kalbėjo, sykį net pus- 
valandį. Plepėjo apie sveikatą, ką įdomaus veikė, aptarė 
laikraščių naujienas, filmų apžvalgas... 

Nieko ypatingo, bet tie skambučiai Zo ilgainiui darėsi vis 
svarbesni. Zo laukė jų. Tai buvo ryšys su gyvenimu. Kažkas 
ten gyveno. Kažkas, kam ji rūpi. 

Kartą jis tarė: 

— Ar ne baisi ta istorija su viešbutiniu žudiku? 

— Taip, - atsakė ji. - Baisi. 

Žo nuėjo į vakarėlį tiesiai iš darbo. Haris užsakė visą ant- 
rąjį viešbučio „Chez Ronald“ 48-ojoje gatvėje aukštą, ir Zo 
nuėjo, baimindamasi, kad pasirodys per anksti. 

Bet kai ji atėjo, kambarys jau buvo pilnas šurmuliuojan- 
čios minios. Dauguma svečių spietėsi apie du barus, bet ki- 
ti jau buvo atsisėdę prie staliukų. Tolimajame kampe trio 
grojo disko muziką, bet miniatiūrinė šokių aikštelė buvo 
tuščia. 

Madelina ir Haris Kurnicai stovėjo prie durų ir sveikino 
atvykstančius svečius. Jie abu apkabino Zo ir pabučiavo ją į 
skruostus. 

— Viešpatie aukščiausiasis! - tarė Madi apžiūrėjusi ją. — 
"Tu rengiesi kaip pataisos namų prižiūrėtoja. 

— Baik, Madi, - subarė ją vyras. - Ji puikiai atrodo. 

— Tik vienas klausimas, - neatlyžo Madi, - tu šitaip apsi- 
rengusi eini į darbą? Mudviem reikia nueiti apsipirkti. Aš 
tave išgražinsiu. Sakiau ponui Kuklučiui, kad šįvakar ateisi. 

Jis nušvito kaip kalėdinė eglutė. - Madi stumtelėjo Zo. — 
Eik, meilute, susirask jį. 

Bet Ernestas Mitlas pats ją susirado. Tikriausiai laukė, 
nes priėjo nešdamas dvi taures balto vyno. 

— Labas vakaras, Žo, - tarė jis švytėdamas. - Ponia Kur- 
nic pasakė, kad jūs ateisite. Ji pasakė: „Ateis tavo meilės 
deivė“. 

— Taip, - šyptelėjo Zo. - Panašu į Madi. Kaip laikotės, 
Erni? 

— Susigriebiau slogą, - tarė jis. - Nieko baisaus, bet erzi- 
na. Ar norėtumėt pasivaikščioti, susitikti su kuo nors, ar sė- 
sim prie stalo? 

— Gal atsisėskim, - pasiūlė ji. - Nelabai moku bendrauti 
su žmonėmis. 

Jie susirado stalą prie sienos. Ernestas pasodino ją taip, 
kad ji galėtų matyti bruzdėjimą prie barų. Pats prisėdo šalia. 

— Nenoriu per daug artintis, - pasakė jis. - Nenoriu, kad 
užsikrėstumėt sloga. Porą dienų jaučiausi visai prastai, bet 
dabar man geriau. 

— Reikėtų geriau save prižiūrėti, - papriekaištavo ji. - Ar 
geriate vitaminus? 

— Ne, negeriu. 

— Aš paruošiu jums sąrašą. Ir norėsiu, kad gertumėt re- 
guliariai. 

— Gerai, - apsidžiaugė jis. - Gersiu. Na... už mūsų svei- 
katą. 

Jie pakėlė taures, nugėrė vyno. 

— Maniau, kad tai gripas, - pasakė jis. - Bet tai tiesiog 
ūmus persišaldymas. Todėl ir nekviečiau jūsų niekur. Bet 
dabar jau praeina. Gal pavakarieniausime kartu kitą sa- 
vaitę? 

— Mielai. 

— Klausykite, ar nenorėtumėte ateiti vakarienės pas ma- 
ne? Nesu geriausias kulinaras pasaulyje, bet, manau, galė- 
tume gauti hamburgerių su keptomis bulvėmis. Ko nors 
panašaus. 

— Būtų visai puiku. Aš atsinešiu vyno. 

— Na ne, - nesutiko jis. - Aš kviečiu į svečius, vynas bus 
mano. 

— Tada atsinešiu desertą. Kuklų. Prašau, Erni, nepriešta- 
raukite. 

— Gerai, - nusišypsojo jis kaip berniukas. - Atsineškitc 
desertą. Kuklų. 

— Kuklų, - sutiko ji. Apsidairė. - Kas tie visi žmonės? 

Jis pradėjo rodyti ranka ir vardinti vaikštinėjančius vyrus 
ir moteris. Greitai pasidarė aišku, kad jis mėgsta paskalas ir 
moka sąmojingai perpasakoti skandalingas istorijas. Kartą 
pasakė „dulkino“, staiga nutilo, neramiai į ją žvilgtelėjo. 

— Tikiuosi, jūs neįsižeidėte, Zo? 

— Ne, neįsižeidžiau. 

Ernestas papasakojo jai apie įstaigos reikalus, kai kurių 
darbuotojų silpnybes, gandus apie kitus. Parodė didžiausią 
palaidūną ir didžiausią širdžių ėdiką - visai į akis nekren- 
tančius žmones. Paskui pastūmė savo kėdę arčiau Zo, pa- 
linko prie jos. 

— Pasakysiu vieną dalyką, - tyliai tarė jis, - bet pažadėki- 
te niekam neprasitarti. Pažadate? 

Ji linktelėjo. 

— Matote tą aukštą vyrą priešais mus prie baro galo? De- 
šinėje? 

Zo paieškojo akimis. 

— Su akiniais? Pilku kostiumu"? 

— Taip, jį. Tai Vinsas Delgado, pono Kurnico asistentas. 
Ar matote moterį, su kuria jis kalba? Blondinė, su mėlynu 
megztiniu. 

Žo pasuko kaklą, kad geriau matytų. 

— Tą, rėksmingai apsirengusią? - paklausė. - Ir labai 
jauną? 

— Ne tokią ir jauną, - atsakė jis. - Tai Sjuzen Veiner. Visi 
vadina ją Sjuzi. Ji dirba sekretore trečiame aukšte. Ten mū- 
sų Prekybos skyrius. 

Zo matė, kaip Delgado apkabina Sjuzi per liemenį ir pri- 
sitraukia. Jie abu juokėsi. 

— Ar juos sieja meilės intriga? - paklausė ji Ernesto Mitlo. 

— Ją sieja, - tarė jis, ir jo akyse sužibo piktdžiuga. - Bet 
ne su Vinsu. Ponas Kurnicas. 

— Jūs juokaujate, - tarė Zo. 

Jis pakėlė ranką, atsuko į ją delną. 

— Prisiekiu, bet, Zo, - pridūrė nervingai, - turite pažadė- 
ti laikyti tai paslaptyje. Ypač nuo ponios Kurnic. Prašau. Už 
tai aš galiu sumokėti savo darbo vieta. 

— Tylėsiu kaip Žemė, - ji vėl pažiūrėjo i blondinę mėlynu 
megztiniu. - Erni, ar jūs tikrai neapsirinkate? 

— Visi tai žino, - linktelėjo galvą jis. - Jie mano, kad nie- 
kas nežino. Visi Žino. 

Zo baigė gerti vyną. Mitlas tą pat akimirką atsistojo, pač- 
mė taures ir pasuko prie baro. 

— Laikas pakartoti, - linksmai pasakė. 

Kai jis nuėjo, Zo vėl pažiūrėjo į moterį prie baro. Atrodė, 
kad jiedu su Delgado elgiasi labai intymiai. Vinsas Delgado, 
apkabinęs ją ranka, šypsojosi iš jai sakomų žodžių, su meile 
lietė jos veidą. Jie elgėsi kaip meilužiai. Zo matė, kaip jie pa- 
siima taures ir eina prie vieno iš stalelių. Sjuzen Veiner buvo 
nedidukė, bet apvalaina. Beveik putli. Krūtinė jos ūgiui per 
sunki. Plaukai paleisti smulkiomis garbanėlėmis. Atrodė ne- 
sunkiai pasiekiama. Lipšni ir nuolanki. 

Ernestas grįžo su dviem taurėm vyno. 

— Vis dar negaliu patikėti, - tarė Zo. - Iš pažiūros ji taip 
meiliai bendrauja su tuo vyru. 

— Vinsu? Jis „barzda“. Taip vadina tą, kuris dedasi esąs 
meilužis. Jis su Sjuzi ir Kurnicu eina pietauti ar vakarieniau- 
ti, pasilieka vakare dirbti. Jei juos kas mato, visi mano, kad ji 
su Vinsu. Ji netekėjusi, o jis išsiskyręs. Bet iš tikrųjų ji su po- 
nu Kurnicu. Įstaigoje visi tai žino. 

— Tai... tai taip žema, - išsprūdo jai. 

Jis gūžtelėjo pečiais. 

— Kąjji jame rado? - paklausė Zo. 

— Sjuzi? Ji tikrai šauni moteriškaitė. Miela ir linksma. Vi- 
sada pasirengusi padaryti paslaugą. 

— Ko gero. 

— Ne, jūs žinote, ką noriu pasakyti. Manau, kad jei jūs su- 
sipažintumėt, ji jums patiktų. Zo, aš norėčiau, kad jūs nė 
vienu žodeliu neišsitartumėt apie tai poniai Kurnic. 

— Nieko nesakysiu. Nenoriu jos taip įskaudinti. Bet grei- 
čiausiai ilgainiui ji ir pati supras. 

— Tikriausiai. Bet atrodo, kad jam tai nerūpi. Turiu galvo- 
je poną Kurnicą. 

— Erni, kodėl vyrai šitaip daro? 

— Na... nežinau. Ponia Kurnic tvirta moteris, jūs žinote. 
Ji krinta į akis, laisvai elgiasi, visur jos pilna. Žinau, kad ji 
šauni moteris, bet ilgainiui tai pradeda varginti. Galbūt 
ponui Kurnicui reikia ko nors ramesnio, ko nors nuolan- 
kesnio. 

- Ir ji jaunesnė už Madi. 

— Taip, tai irgi tiesa. 

— Tai neteisinga, - pasakė Zo Koler. 

— Na... - atsiduso jis, - turbūt. Bet toks jau gyvenimas. 

- Žinau, - niūriai tarė ji, - todėl ir išsiskyriau. 

Jis uždėjo delną ant jos rankos. 

— Ar aš nesugadinau jums nuotaikos, Zo? Tikriausiai 
man nereikėjo sakyti. 

— Nieko baisaus. Tiesiog pasidarė liūdna ir pasijutau se- 
namadiška. Kai ištekėjau, maniau, kad visam gyvenimui. 
Net minties nebuvo apie skyrybas. Na, aš negalvojau, kad jei 
mums nepavyks, eisime savais keliais. Tikrai maniau, kad 
mudu išskirs tik mirtis. Buvau tokia naivuolė. 

— Tokių dalykų gyvenime pasitaiko, - tarė jis, bet ji nenu- 
siramino. 

— Tai baisu, - tęsė ji. - Net negaliu nupasakoti, kaip bjau- 
ru. Žmonės susituokia, metus ar dvejus miega kartu. Paskui 
sako sudie, eina kitur ir miega su kuo nors kitu. Kaip gyvuliai. 

— Šitaip neturi būti, - tyliai tarė jis žiūrėdamas į jų su- 
jungtas rankas. - Tikrai neturėtų, Zo. 

Vakarienę pradėjo nešti septintą valandą: kepta vištiena 
su ryžiais, jaunos morkutės, cukinijos salotos. Desertui kep- 
ta „Aliaska“. Ant kiekvieno stalo buteliai vyno, kava, bren- 
dis ir kokteiliai. 

Haris Kurnicas pasakė trumpą ir juokingą kalbą, kurią 
darbuotojai pasitiko audringais plojimais. Paskui trio vėl už- 
grojo disko, kelios poros pasileido šokti. Svečiai, kurie gyve- 
no užmiestyje, dėkojo šeimininkui su šeimininke ir skirstėsi. 

— Norėtumėte pašokti, Zo? — mandagiai pasiteiravo Mit- 
las. - Aš nelabai pratęs prie tokios muzikos, bet... 

— O, ne, - atsakė ji. — Ačiū, bet aš pagal ją visai nemoku 
šokti. Norėčiau, bet nežinau kaip. Ar nesupyksit, jeigu išei- 
siu anksčiau? Tiek prisikimšau, kad norėčiau eiti namo ir 
pailsėti. 

— Aš irgi, - tarė jis. - Jaučiu, kad vėl suima liga. Ir aš pri- 
sikimšau. Turiu namie inhaliatorių, gal jis padės. 

— Ir galbūt anacino ar aspirino, - patarė Zo. - Ir gulkit į 
lovą. 

— Taip ir padarysiu. 

- Šiltai apsiklokite. Ar paskambinsite rytoj? 

- Žinoma. 

— Paruošiu sąrašą, kokių reikia nusipirkti vitaminų ir vais- 
tų. Pasakysiu telefonu. Turite pažadėti gerti juos sąžiningai, 
kasdien. 

— Aišku. Aš tikrai gersiu. 

Jie padėkojo Madelinai ir Hariui Kurnicams už malonų 
vakarą ir išspruko laukan. Vestibiulyje pasiėmė apsiaustus. 
Ernestas norėjo palikti rūbininkei arbatpinigių, bet Zo nu- 
ramino, kad Kurnicai viskuo pasirūpino. 

Mitlas pasakė, kad nelabai gerai jaučiasi ir namo važiuos 
su taksi. Išleis Žo prie jos namų. Ar gerai? Ji patikino, kad 
tai bus puiku. 

Taksi buvo neapšildomas, ir Zo pastebėjo, kad Ernis dre- 
ba. Ji apkamšė jo kaklą šaliku ir pastatė palto apykaklę. Iš- 
gavo pažadą, kad sugrįžęs namo jis nedelsdamas išgers karš- 
tos arbatos. 

Jis tol sėdėjo taksi, kol pamatė, kad ji saugiai pranyko na- 
mo vestibiulyje. Atsisuko pamojuoti. Ji tikėjosi, kad jis išgers 
karštos arbatos su aspirinu, guls į lovą ir šiltai apsiklos. Ji ne- 
rimavo dėl jo. 

Pašto dėžutėje buvo trys vokai: sąskaitos už elektrą ir te- 
lefoną ir kvadratinis, kreminės spalvos vokas su jos vardu ir 
adresu, užrašytais dailia rašysena. Pašto ženklas rodė, kad jis 
iš Sietlo. Sietle ji nieko nepažinojo. 

Atsidūrusi bute, užrakinusi duris, ji uždegė šviesą svetai- 
nėje, pasikabino paltą ir pasidėjo megztą skrybėlaitę. Prieš 
užsidegdama lempą prie lovos ir nuleisdama žaliuzes, žvilg- 
telėjo laukan pro miegamojo langą. Akimirką jai pasirodė, 
kad kažkas sujudėjo už lango kitoje gatvės pusėje. Tas vyras 
vėl stebi ją. Ji nuleido žaliuzes ir užtraukė naktinę užuolai- 

dą. Atsisėdo ant lovos krašto ir pažiūrėjo į kvadratinį, kre- 
minės spalvos voką. Pauostė, bet jis nebuvo prikvėpintas. 
Užrašas: Zo Koler. Nei poniai, nei panelei. 

Lėtai atklijavo voko kraštą. Nenorėjo plėšyti tokio dai- 
laus, prašmatnaus voko. Tada suprato, kas tai: kvietimas į 
sutuoktuves. 


Ponas: Sinaldas: Jastenis: Kaukas Uni: gaudės pakuiesti “Jus 
i sava dukters Bvelinas SB žein in pana "Keneta Geivino Kolezia 
situoliuvių cevemaniją, kavi įuyks šeštadienį, 
gegužės 10-ą dieną 11-4 valandą Su. Mntano lažnyčioje, 
Pain Kaest SBiaivas. "Rokuilis., Vašingtano valstija: 
Pokyli s iškau po jungtinių. 
Rs. p. 20190 Lakast Kauas, Rakvilis, Vašingtana valstija. 


Zo kelis kartus perskaitė tą džiugų pakvietimą. Jos pirš- 
tai švelniai slydo iškiliu šriftu. Ji paėmė lapelį plono šilkinio 
popieriaus, uždengusio atspausdintą pakvietimą, ir ėmė 
lankstyti, kol iš jo liko toks mažas kvadratėlis, kad galėjai 
praryti. 

Kai paskutinį kartą girdėjo apie Kenetą, jis gyveno San 
Franciske. Tą žinojo iš antspaudų ant alimentų čekių. O da- 
bar jis veda Eveliną Džein iš Rokvilio, Vašingtono valstijoje. 
Ji vėl perskaitė pakvietimą. Šv. Antano bažnyčia. Ar tai reiš- 
kia, kad jaunoji - katalike? Ar Kenetą prikalbino, ir jis suti- 
ko auklėti vaikus katalikiška dvasia? Ar Evelina Džein va- 
žiuos gyventi į San Franciską, ar jaunavedžiai liks Rokvilyje? 
Ar Sietle? 

Kelias minutes jai nedavė ramybės šitie absurdiški klau- 
simai. Bet greitai, labai greitai ji suvokė visą jo poelgio 
niekšiškumą. Atsiųsti jai pakvietimą į sutuoktuves buvo 
kupinas piktdžiugos išpuolis: „Radau moterį, kokia tu nie- 

kad nebūsi. Dabar aš laimingas“. Daug paprasčiau, pado- 
riau, žmoniškiau būtų buvę nepranešti jai apie vedybas. 
Juridiškai jis buvo laisvas; galėjo elgtis kaip tinkamas, jai 
tai visai nerūpėjo. Atsiųsti jai pakvietimą buvo neapykan- 
tos, pagiežos aktas. 

Staiga ji pasijuto nuvargusi. Fiziškai išsekusi, suglebu- 
siais sąnariais. Ir dvasiškai išgręžta, išsunkta. Jėgų neliko, 
ryžtas ištirpo. Ji susikūprinusi sėdėjo ant lovos krašto, jaus- 
damasi susidėvėjusi ir tuščia. Pakvietimas išslydo iš pirštų ir 
nupleveno ant grindų. 

Zo depresija prasidėjo, kai Ernestas papasakojo jai apie 
Harį Kurnicą ir tą sekretorę. Zo nežinojo, kodėl ją apėmė 
liūdesys. Madi su Hariu kartą jau buvo vedę. Skyrybos ne- 
taptų kataklizmu. Tiesiog dar viena nesėkmė. O dabar štai 
laiškas, atspausdintas ant prabangaus popieriaus, prime- 
nantis jai dar vieną nesėkmę: jos pačios. Ji karštligiškai rau- 
sėsi mintyse, ieškodama gyvenime ją aplankiusios sėkmės, 
bet nerado. 

„Ar turi valyti peleninę po kiekvienos mano surūkytos 
cigaretės? —- skųsdavosi Kenetas. - Aš rūkysiu visą vakarą. 
Ar negali palaukti ir išvalyti tą prakeiktą peleninę prieš ei- 
dama gulti?“ 

| 

„Viešpatie, Zo, ar tau būtinai reikia vilktis tą pilką megz- 
tinį? Jis kaip uniforma. Tu pati jauniausia nukvakėlė, kokią 
esu matęs.“ 

Ir... 

„Tu dar nemiegi, ką? Negaliu pakęsti, kai ateinu, o tu 
knarki. Atleisk, po velnių, kad neleidžiu tau užmigti.“ 

Nuolat skundai, nuolat kritika. O ji nė sykio jo niekuo 
neapkaltino, nė karto nepasmerkė. Ne karto! Nors būtų ga- 
lėjusi daug ką pasakyti: 

„Ar tu būtinai turi palikti nešvarias puskojines ir apati- 
nius vonioje ant grindų? Kažkas juk turi pakelti, ir tas kaž- 
kas - tai aš.“ 

LT 

„Ar tu gali susilaikyti neprisilietęs prie visų moterų pobū- 
vyje? Manai, aš nematau? Ar supranti, kokią reputaciją sau 
užsidirbi?“ 

lt 

„Kodėl tu neatstoji, jei žinai, kad man tai nepatinka. Aš 
tik laukiu, kad tu greičiau baigtum...“ 

Bet ji niekada to nepasakė. Nes buvo išauklėta tikėti, kad 
gera Žmona turi būti kantri ir sunkiai dirbti, kad santuoka 
būtų laiminga; užlaikyti namus patogius ir švarius vyrui. Ga- 
minti jam valgį. Su užuojauta išklausyti visas jo bėdas. Gim- 
dyti jam vaikus. Ir visa tai... 

Kol vieną dieną, nepaisant visų jos pastangų, numojęs 
ranka į jos kančią, jis įniršęs suriko: „Tu kažkokia neaiški! 
Tavęs tiesiog nėra!“ Ir su trenksmais išėjo. O dabar veda 
Eveliną Džein Klark. 

Zo Koler suprato, kad vyrai labai skiriasi nuo moterų. Jų 
fizinė jėga gąsdino ją. Jie išdidžiai žengė per gyvenimą kaip 
nugalėtojai. Smurtas juos jaudino. Slapčia jie visi dievino 
karą. Jiems patiko būti kitų vyrų draugijoje. Švelnumas 
jiems buvo silpnybė. Ji baisėjosi jų gyvenimo įpročiais. Net 
po vonios nuo jų trenkdavo stipriu vyrišku kvapu, sodriu, 
muskusiniu. Jie Žiaumojo cigarus, kikendavo žiūrinėdami 
purvinas nuotraukas, čepsėjo iš pasitenkinimo valgydami, 
gerdami ar mylėdamiesi. Garsiai gadino orą ir juokėsi. Jos 
tėvas taip darė. 

Ji nejautė vyrams neapykantos. Tikrai ne. Bet ji aiškiai 
matė, kas jie tokie ir ko jiems reikia. Visi jos pažinoti vyrai 
elgėsi taip, tarsi jiems būtų lemta gyventi amžinai. Jie netu- 

rėjo nusižeminimo. Jie labai pasitikėjo savimi, viskuo buvo 
tokie tikri. Jų pasipūtimas ją smaugė. 

O blogiausia buvo jų apsimestinis nuoširdumas: balsas 
per garsus, šypsena per plati, manieros per atviros. Net 
klastingi, nenuoširdūs vyrai apsimesdavo, norėdami įrody- 
ti savo vyriškumą. Vyriškumas buvo vaidmuo, ir didžiau- 
sios sėkmės sulaukdavo tie vyrai, kurie pasiekdavo akto- 
rystės aukštumas. 

Ji pakėlė pakvietimą į jungtuves nuo grindų ir pasidėjo 
šalia. Gali nusiųsti dovaną, gali nesiųsti. Dar pagalvos. Ar 
Kenetas, gavęs dovaną, susigėstų, suprastų savo poelgio ne- 
dorumą? Ar dovana patvirtintų tai, kuo jis tvirtai tikėjo, — 
kad ji kvaila, besmegenė, lėkšta moteris, kuri jį vis dar myli? 

Ji neskubėdama nusirengė. Palindo po dušu nežiūrėda- 
ma į save spintelės veidrodyje. Užsivilko flanelinius marški- 
nius, įsispyrė į sunešiotas šlepetes. Buvo dar anksti, vos 10-a, 
ir ji galėjo pasirinkti, ką daryti: užpildyti čekius gautoms są- 
skaitoms, paklausyti WOXR ar pažiūrėti 13-ą kanalą, pa- 
skaityti knygą. 

Bet ji nedarė nei vieno, nei kito. Išsiėmė savo lenktinį 
peilį iš rankinės. Jau buvo nuplovusi jį karštu vandeniu ir rū- 
pestingai nušluosčiusi. Įdėmiai apžiūrėjo, tada sutepė alyva 
geležtę. Paskui nusinešė peilį į virtuvę. Atlenkė didžiausią 
geležtę. Jos elektrinis konservų atidariklis turėjo galąstuvą. 
Ji pridėjo ašmenis prie besisukančio akmens ir švelniai pa- 
galando abi plokštelės puses. 

Patikrinti aštrumui nusinešė peilį į miegamąjį ir trum- 
pais, smulkiais kirčiais supjaustė į skutelius pakvietimą į 
Evelinos Džein Klark ir Keneto Geivino Kolerio jungtuves. 


Šeštadienį, balandžio 26-ą dieną, apie 18-ą valandą Zo 
Koler išėjo iš savo buto ir patraukė į Antrąją aveniu. Ji nešė- 

si dėžę su keturiais pyragaičiais, dviem žemuogių ir dviem 
obuolių, kuriuos nusipirko po pietų ir laikė šaldytuve. 

Buvo švelnus pavasario vakaras; dangus giedras, oras 
kaip bučinys. Praėjusios savaitės depresiją nupūtė pictų vė- 
jas, nešantis atgyjančios augmenijos kvapą ir vėl atbundan- 
čią viltį. Besileidžianti saulė skleidė malonią šviesą, nugludi- 
nusią aštrias kampuoto miesto briaunas. 

Ji nuvažiavo į centrą autobusu, išlipo 23-iojoje gatvėje ir 
pėsčia nuėjo iki Ernesto Mitlo buto 20-ojoje gatvėje. Kaip 
visada, Niujorkas džiugino nesibaigiančiais netikėtumais — 
staiga išnirusia gotikine bažnyčia, Viktorijos epochos gyve- 
namuoju namu, stiklo ir plieno dangoraižiu. 

Jis gyveno penkių aukštų raudonų plytų name. Pastatas iš 
pažiūros buvo neblogai išlaikomas: mažame kiemelyje pric- 
šais įėjimą augo gebenė, kalto metalo tvora šviesiai nudažy- 
ta. Ant daugumos palangių dėžėse raudonijo pelargonijos. 
Žalvarinės pašto dėžutės ir audioskambutis nedideliame 
vestibiulyje buvo nublizginti. Mitlo pavardė buvo užrašyta 
prie buto Nr. 3-13, ir jis atrakino spyną praėjus vos kelioms 
sekundėms po to, kai Žo paspaudė skambutį. Ji lipo laiptais, 
išklotais žemės spalvos kilimu. Sienos buvo išklijuotos gan 
ryškiais gėlėtais tapetais. Bet ornamentas buvo linksmas ir 
neištepliotas grafiti. 

Ernestas stovėjo pric pravirų durų ir svetingai šypsojosi. 
Jis pasilenkė pasisveikinimo bučkiui į skruostą ir išdidžiai 
įsivedė ją į savo butą. Pirmiausia jai krito į akis vaza su švie- 
žiais kardeliais. Pamanė, kad jis nupirko gėles jos apsilanky- 
mo proga ir susijaudino. 

Jie pažiūrėjo vienas kitam į akis ir prajuko. Telefonu bu- 
vo susitarę vakarienei neišsičiustyti. Zo vilkėjo pilkos flane- 
lės sijoną, tamsiai raudoną megztinį aukštu kaklu, avėjo mo- 

kasinais. Ernestas Mitlas buvo apsimovęs pilkos flanelės 
kelnes, apsivilkęs tamsiai rudą megztini aukštu kaklu, avėjo 
mokasinais. 

— Lyg susitarę, - pasakė ji. 

— Universalūs drabužiai, - tarė jis. 

— Štai mūsų desertas, - pasakė ji paduodama saldumy- 
nus. - Mažas kaloringumas garantuojamas. 

— Tikiu, - šyptelėjo jis. - Zo, sėskitės štai čia. Tai pati pa- 
togiausia kėdė bute - nors nežinia, ką tai reiškia. Pamaniau, 
kad galėtume pradėti nuo daikiri. Gerai? 

— Puiku, - tarė ji. - Neprisimenu, kada ragavau paskutinį 
kartą. Gaila, kad pati nemoku pasidaryti. 

— Aš irgi, - nusijuokė jis. - Nusipirkau gatavą. Bet ga- 
mindamas vakarienę paragavau ir man patiko. Jūs pasakysi- 
te savo nuomonę. 

Kol jis triūsė miniatiūrinėje virtuvikėje, Zo prisidegė ci- 
garetę ir apsidairė po vieno kambario butą. Tai buvo sta- 
čiakampio formos kambarys, didelis ir gerai išsilaikęs, su 
aukštomis lubomis. Abu aukšti kambario langai žiūrėjo į 
20-ąją gatvę. 

Vonios kambarys greta virtuvėlės, kuri tebuvo nedidelis 
alkovas su maža dujine virykle, šaldytuvu, kriaukle ir kelio- 
mis spintelėmis. Medinis virtuvės stalas stovėjo kambaryje. 
Ant jo gulėjo du plastikiniai padėklai su lėkštėmis ir nerūdi- 
jančio plieno stalo įrankiais. 

Kambaryje stovėjo du krėslai, išskleidžiama sofa, kok- 
teilių stalelis. Palubėje nebuvo šviestuvo, stovėjo tik du 
toršerai ir dvi stalinės lempos, viena prie lovos. Pilna kny- 
gų lentyna. 

Lubos ir sienos nudažytos lygia balta spalva. Dvi įrėmin- 
tos reprodukcijos: Van Gogo „Miegamasis Arlyje“ ir Vin- 
slou Homero „Golfo srovė“. Ant rašomojo stalo kelios įrė- 


189 


mintos nuotraukos. Sofa ir krėslai užkloti rudu batiku. To- 
kios pat medžiagos užuolaidos. 

Labiausiai Zo Koler patiko butuko švara. Ji nemanė, kad 
Ernestas šitaip specialiai pasitvarkė jos vizitui. Čia visada 
toks vaizdas: knygos dailiai surikiuotos lentynoje, sofos ap- 
klotas be raukšlelės, dulkių nematyti ant lempų ir stalo — 
viskas labai tvarkinga. Beveik idealu. 

Ernestas atnešė daikiri aukštose taurėse. Atsisėdo į kitą 
kreėslą, pasukęs jį, kad matytų viešnią. Neramiai laukė, kol ji 
siurbtelės gėrimo. 

— Na? - paklausė. 

— Mmmmm, - atsakė ji. - Kaip tik. Erni, ar geriate savo 
vitaminus? 

— O taip. Reguliariai. Nežinau, ar tai įsikalbėjimas, ar ne, 
bet man daug geriau. 

Ji linktelėjo, ir jie minutėlę tylėdami Žiūrėjo vienas į kitą. 
Pagaliau: 

— Aš neparuošiau kokių nors užkandžių, - nervingai tarė 
jis. - Norėjau pavaišinti hamburgeriais su keptomis bulvė- 
mis - pamenate? Bet nusprendžiau pasirinkti valgį, kurį 
mėgstu savo mamos gamintą. Netikrą zuikį su bulvėmis ir 
žirneliais. Nupirkau butelį spageti padažo užpilui. Labai 
skanu, jei pavyksta. Todėl ir neparuošiau užkandžių. Pama- 
niau, kad maisto užteks, kad apsieisime be sūrio, alyvuogių 
ir panašiai, nes jie tik gadina apetitą. Dieve, - jis pabandė 
nusijuokti, - kalbu kaip maniakas. Tiesiog noriu, kad viskas 
pavyktų. 

— Pavyks, - nuramino ji. - Aš mėgstu netikrą zuikį. Ar ja- 
me yra susmulkintų svogūnų ? 

— Taip, ir duonos trupinių su česnaku. 

— Taip ir mano mama gamina. Erni, ar nereikia mano pa- 
galbos? 

— O, ne, - atsakė jis. - Sėdėkite ir ragaukite gėrimą. Ma- 
nau, kad valgysim po kokio pusvalandžio. Turime laiko dar 
vienam daikiri. 

Jis grįžo prie maisto gaminimo. Zo atsistojo ir nešdamasi 
savo stiklą ėmė vaikštinėti po kambarį. Žvilgtelėjo į repro- 
dukcijas ant sienos, apžiūrėjo knygas — daugiausia istorines 
ir biografines; žvilgtelėjo į nuotraukas rėmeliuose. 

- Jūsų šeima? - paklausė. 

— Ką? - neišgirdo jis ir iškišo galvą iš virtuvikės. - Ak, 
taip. Tėvas, motina, trys broliai ir dvi seserys su kai kuriais iš 
savo vaikų. 

— Didelė šeima. 

— Tai jau nemaža. Tėvas mirė prieš dvejus metus, mama 
dar gyva. Visi broliai ir seserys gyvi ir sveiki. Vedę. Dabar 
turiu penkis brolvaikius ir tris dukterėčias. Ką į tai pasaky- 
site? 

Ji nuėjo prie virtuvėlės ir atsirėmė nugara į sieną; žiūrė- 
jo, kaip jis dirba. Ernestas triūsė trumpais, įgudusiais rankų 
judesiais: maišė padažą, suko žirnelius, pravėrė orkaitės du- 
reles pažiūrėti, kaip kepa mėsa. Kenetas, prisiminė ji, nemo- 
kėjo net vandens užvirinti - bent jau tuo gyrėsi. 

— Dar vieną, - tarė jis, įpildamas daikiri jai ir sau. - Tada 
jau galėsime valgyti. Aš turiu butelį burgundiškojo, bet no- 
riu atšaldyti. Nemėgstu šilto vyno, o jūs? 

— Man patinka šaltas, - atsakė ji. 

— Ar turite brolių ir seserų, Zo? - lyg tarp kitko paklau- 
sė jis. 

— Ne, esu vienturtė. 

Ji žiūrėjo, kaip jis trina bulves, pašlaksto jas pienu, įdeda 
sviesto, druskos, pipirų. 

— Sakėte, kad esate prastas kulinaras, bet man atrodo, 
kad labai geras. 

— Na... išmoksti, kai reikia. Jau senokai gyvenu atskirai, 
tad turėjau išmokti, jei nenorėjau maitintis sumuštiniais su 
dešra. Bet pačiam sau gamintis valgį ne taip įdomu. 

— Taip, - sutiko ji. - Tikrai ne. 

Valgis pasirodė tikrai skanus. Ji nesiliovė jam tai sakiu- 
si, O jis nesiliovė tvirtinti, jog ji taip sako iš mandagumo. 
Bet patikėjo, kai ji labai greitai sudorojo beveik pusę kepa- 
liuko netikro zuikio. Ir padėjo jam užbaigti butelį burgun- 
diško vyno. 

— Vakarienė buvo nuostabi, Erni, - tarė ji atsilošdama. — 
Man labai patiko. 

— Ir man, - pasakė jis vaikiškai šypsodamasis. - Nebūtų 
buvę pro šalį įdėti šiek tiek daugiau pipirų. Kava su desertu 
dabar ar vėliau? 

— Vėliau, - skubiai ištarė ji. - Daug vėliau. Prisikimšau 
kaip kiaulė. Ar padėti sutvarkyti? 

— Ne, - tarė jis. - Nieko nežadu daryti. Viską palikime 
kaip yra. Pailsėkime. 

Jie sėdėjo prie indais apkrauto stalo, prisidegė cigaretes. 
Ernis atnešė pintos dydžio butelį kalifornietiško brendžio ir 
atsiprašė, kad neturi konjako taurių. Tad jie siurbčiojo bren- 
dį iš kokteilio taurių, bet jo skonis nuo to nesuprastėjo. 

— Turbūt smagu augti didelėje šeimoje, - tarė ji. 

— Na... - jis padvejojo, bakstelėdamas cigaretės galiuku 
peleninės dugną, - yra gerų dalykų, bet yra ir nelabai gerų. 
Vienas iš tokių - niekada negali pabūti vienas. Noriu pasa- 
kyti, kad niekada neturėjau kampo, kurį būčiau galėjęs pa- 
vadinti savu, - net stalčiaus spintoje. 

— Aš turėjau atskirą miegamąjį, - lėtai pratarė ji. 

— Turbūt tai tikras rojus. Aš miegojau viename kambary- 
je su broliu iki pat išvykimo į koledžą. Ir ten turėjau tris 
kambario draugus. Ir tik kai po koledžo atvažiavau į Niujor- 

ką, pradėjau gyventi vienas. Kokia prabanga! Man tai buvo 
tikra šventė. 

— Arjūs ir dabar taip jaučiatės"? 

— Dažniausiai. Aišku, visi žmonės kartkartėmis pajunta 
vienatvę. Prisimenu, net kai gyvenau gimtinėje su broliais 
ir seserimis, kartais mane apnikdavo vienišumo jausmas. 
Tokioje minioje! Aišku, visi mano broliai vyresni už mane. 
Aš buvau pagrandukas. Jie žaisdavo futbolą ir krepšinį. Aš 
buvau nekoks sportininkas, todėl tarp mūsų nebuvo nieko 
bendra. 

— Na, o seserys? - paklausė Zo. - Visada norėjau turėti 
seserį. Ar kurią nors mylėjote labiau už kitas? 

- O taip, - nusišypsojo jis. - Marsija, jauniausioji. Šei- 
mos numylėtinė. Mus daug kas siejo. Kartu eidavom už 
miesto, sėdėdavom pievoje ir skaitydavom vienas kitam ei- 
lėraščius. Ar žinot, kuo Marsija norėjo tapti? Ji norėjo gro- 
ti arfa. Ar ne keista? Bet, žinoma, Trempolė miestelyje ne- 
buvo kam išmokyti ją groti arfa, o tėvai neišgalėjo leisti jos 
mokytis kitur. 

— Taiji ir neišmoko? 

— Taip, - burbtelėjo jis ir įpylė abiem dar brendžio, - taip 
ir neišmoko. Ji ištekėjo ir dabar gyvena Milvokyje. Jos vyras 
užsiima draudimo verslu. Ji sako, kad yra laiminga. 

— Tikriausiai mes visi turime savo svajonių, - tarė Zo Ko- 
ler. - Paskui užaugame ir suvokiame, kokios jos buvo neįgy- 
vendinamos. 

-- Apie ką jūs svajojote, Zo? 

— Nieko ypatingo. Menkos tos svajos. Maniau, kad keletą 
metų galėčiau dirbti mokytoja. Bet tikriausiai tikėjau, kad 
ištekėsiu ir turėsiu savo šeimą. Tai atrodė taip tikra. Bet nie- 
ko neišėjo. 

— Jūs pasakojote apie savo motiną. O tėvas? 

— Tėvas? O, jis vis dar labai veiklus. Turi automobilių par- 
davimo agentūrą, pusę nekilnojamojo turto agentūros ir dar 
užimtas daugeliu dalykų. Priklauso tuzinui klubų ir versli- 
ninkų asociacijai. Jis visada išrenkamas kokiu nors prezi- 
dentu. Prisimenu, kad beveik kiekvieną vakarą eidavo į susi- 
rinkimus. Be to, malasi ir vietinėje politikoje. 

— Berods labai populiarus žmogus. 

— Turbūt. Aš jį retai matydavau. Na, žinojau, kad jis yra, 
bet iš tikrųjų jo nebūdavo. Visada kur nors skubėjo. Kaskart 
mane pamatęs pabučiuodavo. Jis kvepėjo viskiu ir cigarais. 
Bet jam labai sekėsi, 1r mes gyvenome gražiame name. Todėl 
skųstis tikrai negaliu. Koks buvo jūsų tėvas? 

— Aukštas ir kaulėtas, o kai suseno, sukumpo. Manau, jis 
nusidirbo iki mirties. Tikrai man taip atrodo. Jis visada turė- 
jo du darbus. Su tokia šeima kitaip negalėjo. Grįždavo namo 
vėlai ir krisdavo į lovą. Visi mes - berniukai - turėjome dar- 
bus: nešiodavome laikraščius ir panašiai. Bet į namus ne- 
daug pinigų parnešdavome. Todėl jis vis dirbo ir dirbo. Ir, Ži- 
note, niekada negirdėjau jo skundžiantis. Nė karto. 

Kelias minutes jie sėdėjo tylėdami, siurbčiodami brendį. 

— Zo, kaip manote, ar dar kartą tekėsite? 

Ji pagalvojo. 

— Nežinau. Tikriausiai ne; bent jau dabar taip manau. 

— Jus taip smarkiai įskaudino? - jis pakėlė į ją akis. 

— Aš buvau sugniuždyta, - išsprūdo jai šūksmas. - Sunai- 
kinta. Madi Kurnic gali šokti nuo vieno vyro prie kito. Aš 
negaliu. Gal pati kalta. Gal esu kvaila romantikė. 

— Jūs bijote surizikuoti dar kartą? 

— Taip, bijau. Jei pabandyčiau dar sykį ir nieko neišeitų, 
turbūt nusižudyčiau. 

— Dieve mano, - švelniai pasakė jis. - Jūs kalbate visai 
rimtai, ar ne? 

Ji linktelėjo. 

— Zo, niekas iš mūsų nėra tobulas. Ir žmonių santykiai 
netobuli. 

— Žinau, - atsakė ji, — ir aš norėjau prisitaikyti prie to, ką 
turėjau. Jis nenorėjo. Tikrai nenoriu apie tai kalbėti, Erni. 
Tai buvo... taip bjauru. 

— Na, gerai! - užgiedojo jis delnu plekštelėdamas stalą. — 
Nekalbėsime apie tai. Pasišnekėsim apie linksmesnius daly- 
kus, gersim kavą, valgysim desertą, kvatosim iki ašarų. 

Ji ištiesė ranką paglostyti jo galvą. 

- Jūs geras, - tarė ji žiūrėdama jam į akis. - Džiaugiuosi 
su jumis susipažinusi. 

Jis paėmė jos ranką, prispaudė prie skruosto. 

— Džiaugiuosi su jumis susipažinęs. Ir norėčiau kiek gali- 
ma dažniau jus matyti. Gerai? 

— Gerai, - atsakė ji. - Dabar... obuolių ar žemuogių py- 
ragaitį? Kurį valgysite? 

- Žemuogių. 

— Aš irgi. Mudu abu mėgstame tą patį. 

Jie valgė desertą, gėrė kavą, gyvai šnekučiavosi apie kny- 
gas, filmus, TV žvaigždes, neleisdami pokalbiui nutrūkti nė 
minutei. Paskui nurinko stalą - Ernestas plovė lėkštes, Zo 
šluostė jas. Ji sužinojo, kur jis laiko lėkštes, puodelius ir sta- 
lo įrankius. 

Paskui, vis dar tebeplepėdami, vėl susėdo į krėslus su 
stiklais brendžio. Jis papasakojo jai apie kompiuterinės 
technologijos kursus, o ji apie viešbučių apsaugos tarnybų 
neįprastas problemas. Jie abu mokėjo klausytis. 

Pagaliau apie vienuoliktą valandą, jausdamasi mažumė- 
lę apsvaigusi, Zo pasakė, kad jai lyg ir metas namo. Ernes- 
tas pareiškė, kad jiems pirma reikėtų užbaigti brendį, O ji 
atsakė, kad jei užbaigs, niekad negrįš namo, o jis į tai - tai 

gerai. Abu nusijuokė, Žinodami, kad jis juokauja. Bet nei 
vienas, nei kitas nebuvo tuo tikri. 

Ernis pasisiūlė palydėti ją iki namų, bet ji atsisakė: su- 
siras taksi, ir jai nieko neatsitiks. Galop susitarė, kad jis 
išeis kartu, palauks taksi, o ji paskambins, kai tik atsidurs 
namie. 

— Jeigu nepaskambinsit po dvidešimties minučių, aš iš- 
kviesiu jūrų pėstininkus. 

Jie atsistojo, ir ji šastelėjo artyn taip staiga, kad jis žengė 
atatupstas. Ji apglėbė jį rankomis, prikišo artyn veidą. 

— Ak, puikus vakaras, puikus vakaras. Labai ačiū. 

— Ačiū, Zo. Mes taip darysime dar ne kartą. 

Ji prispaudė savo lūpas prie jo lūpų: sausas, šiltas, tvirtas 
bučinys. Paskui atsitraukė, paglostė jo gražius plaukus. 

— Tu esi mielas, puikus žmogus ir man labai patinki. Tu 
juk manęs nepamesi, ką, Erni? 

— Zo! - šūktelėjo jis. - Kuo tu mane laikai? 

— Na... - sutriko ji. - Aš jau nebežinau. Nežinau, ką apie 
tave galvoti. 

— Galvok viską, kas geriausia. Prašau. Mudu reikalingi 
vienas kitam. 

— Taip, - kimiai tarė ji. - Tikrai reikalingi. 

Jie vėl pasibučiavo, stovėdami, apsikabinę, siūbuodami. 
Tai buvo intymus apsikabinimas, greičiau mąslus negu karš- 
pirštais. Jie guodė vienas kitą, saugodami ir ramindami. 

Paskui atsitraukė nenuleisdami akių, vis dar laikydamiesi 
už rankų. 

— Mieloji, - tarė jis. 

— Mielasis, - pasakė ji. - Mielasis, mielasis. 

Jis nuėjo per butą gesindamas šviesą, patikrino viryklę, 
nusikabino švarką iš presuotų plokščių spintos. Žo nuėjo į 

vonią. Kadangi durys buvo su plyšiais, o butukas - toks nedi- 
delis, šlapindamasi ji atsuko vandens čiaupą kriauklėje. 

Paskui nusiplovė rankas, nusišluostė vienu iš mažų oran- 
žinių rankšluostukų, kuriuos jis buvo ten pakabinęs. Pasižiū- 
rėjo į save spintelės veidrodyje. Pagalvojo, kad jos veidas nu- 
kaitęs, švyti raudoniu. Palietė skruostus. Karšti. Papūtė lū- 
pas ir nusišypsojo. Kritiškai nužvelgė plaukus. Nusprendė, 
kad metas juos sutvarkyti. Gal pakirpti kaip nors jaunatviš- 
kai, nerūpestingai, kad ji atrodytų kaip vaikėzas. Išplauti, 
kad Žibėtų. 


Žo nunešė rytinę kavą į Pinknio kabinetą. Jis sėdėjo už 
stalo. Barnis Makmilanas gulėjo sudribęs ant kušetės. Ji at- 
nešė jam spurgų su želė. | 

— Ačiū, pupyt, - tarė jis šyptelėdamas. - Opa! Atsipra- 
šau. Ačiū, Zo. 

Ji nužvelgė jį lediniu žvilgsniu, paskui grįžo į savo kamba- 
rį. Girdėjo abiejų vyrų pokalbį. Kaip visada, jie šnekėjosi 
apie viešbutinį žudiką. 

- Jie nutvers jį, - tarė Makmilanas. - Anksčiau ar vėliau. 

— Galbūt, - sutiko Pinknis. - Bet viešbučiai tuo tarpu pra- 
deda erzėti. Matei šio ryto „Times“? Pirmas didelės konfe- 
rencijos atidėjimas dėl viešbutinio žudiko. Tegul jau greičiau 
jį nutveria, antraip vasaros turizmo verslą ištiks katastrofa. 

— Važiuokime į malonumų miestą, - tarė Makmilanas, - 
ten jums perpjaus gerklę. Tas vaikinas, matyt, gerokai kuok- 
telėjęs. Pedikas, ar tau taip neatrodo? 

— Tokios teorijos laikosi ir jie, pasak seržanto Kou. Naršo 
visus homikų barus. Bet, kalbant tarp mūsų ir lempos stul- 
po, Kou sako, kad jie akligatvyje. Policijos psichologas nu- 
piešė psichologinį portretą, betgi pats Žinai, kiek iš tokių da- 
lykų naudos. 

— Taigi, - pritarė Makmilanas, - krūva mėšlo. Ko jiems iš 
tikrųjų reikia, tai gero pirštų atspaudo. 

— Na... - tarė Pinknis visažinio tonu, - iš tų atspaudų 
mažai naudos, kol nesuimti įtariamieji patikrinimui. Juk 
žinai, dar nesulaikytas nė vienas žmogus. Net įtarimo pa- 
grindu. 

— Bet tas kriminalistas... kaip jis... Slavinas? Vis Žžarsto 
pareiškimus apie „patikimas versijas“ ir apie tai, kad „arešto 
nereikės ilgai laukti“. Tai jau virto anekdotu. 

- Jeigu jie artimiausiu laiku nesuuos ko nors tikro, - ta- 
rė Pinknis, - jis gali atsidurti Bronkso dykvietės sargo pa- 
reigose. Viešbučių asociacija šiame mieste turi daug įta- 
kingų žmonių. 

Paskui abu vyrai ėmė aptarinėti kitos savaitės grafiką, ir 
Zo Koler atsivertė „The New York Times“ rytinį numerį. 
Žinutė apie viešbutinį žudiką buvo išspausdinta trečiajame 
„Miesto naujienų“ puslapyje. 

"Trečiosios aukos, Džeromo Ešlio, nužudymas laikėsi pir- 
muosiuose visų Niujorko laikraščių puslapiuose trumpiau 
negu savaitę. Paskui, tyrimui tūpčiojant vietoje, jį užgožė ki- 
tos naujienos, stumdamos šį įvykį vis tolyn ir tolyn. 

To ryto „Times“ neturėjo pridurti nieko naujo, išskyrus 
tai, kad pirmoji didelė konferencija atidėta būtent dėl vieš- 
bučiuose įvykdytų nusikaltimų. Straipsnis atkartojo skystą 
įtariamojo aprašymą: penkios pėdos ir penki ar septyni co- 
liai ūgio, dėvi juodo nailono peruką. 

Po žinute buvo straipsnis, parašytas dr. Deivido Ši, kurį 
laikraštis pristatė kaip psichologą, besispecializuojantį psi- 
chopatologijoje, ir knygos apie nusikaltėlių elgseną „Viršu- 
tinės gelmės“ autorių. 

Zo Koler godžiai perskaitė straipsnį. Daktaras Ši iš turi- 
mų faktų bandė išprotauti viešbutinio žudiko motyvus, nors 

pripažino, kad dėl faktų stokos tokio bandymo patikimumas 
yra ribotas. 

Dr. Ši teigė, kad viešbutinį žudiką nusikalsti skatino vie- 
natvė; todėl jis lankosi viešbučių restoranuose, baruose ir 
t.t. - „bet kur, kur renkasi daug Žmonių: valgančių, gerian- 
čių, besijuokiančių ir pasinėrusių į normalią socialinę terpę, 
kurios stinga viešbutiniam žudikui...“ 

„Vienatvė gali būti nuostabus patogumas, - teigė dr. Ši. - 
Be jos daugumai mūsų gyvenimas netektų savo skonio. Bet 
reikia perspėti: ji turi būti pasirenkama sąmoningai. Primes- 
ta jėga, ji ėda žmogų kaip sieros rūgštis. Tam, kad ja būtų 
naudojamasi protingai, jos reikia ieškoti ir išmokti ja naudo- 
tis. Visada slypi pavojus nepagydomai susirgti. Vienatvė — 
svaiginantis dalykas. Eliksyras, raminantis vaistas, vieno 
žmogaus triumfas, kito — pralaimėjimas. Viešbutinis žudikas 
nesuvaldo savo vienatvės. 

Vienatvė yra, atsiranda pelėsiai; vienišumas klastingai 
įsiskverbia kaip infekcija. Vienatvė ardo kaulų smegenis, 
skverbiasi suvytusiomis kraujagyslėmis į suspaustą širdį. Ore 
pasklinda pelenų kvapas, ir pasiryžtama beatodairiškiems 
poelgiams. Policija vadina juos „vienišiais“ neskirdama tų, 
kurie valgo, dirba, gyvena ir miega vieni, nes taip nori, nuo 
tų, kurie tai daro verčiami žiaurių aplinkybių. Viešbutinis 
žudikas nenori vienatvės. 

Čia esama fatališkos regresijos: Vienišumas. Vienatvė. 
Izoliacija. Susvetimėjimas. Agresija. Aukščiausioje stadijoje 
kitų laimė tampa pavydo objektu; galutinėje stadijoje - 
keršto objektu. „Kodėl jie?.. Kada aš?..“ Viešbutinis žudikas 
yra pasiekęs galutinę stadiją.“ 

Zo Koler padėjo laikraštį ir įsistebeilijo kažkur tolyn. 
Kad ir kaip stengėsi, negalėjo atpažinti savęs dr. Ši nupiešta- 
me portrete. 

Su ja darėsi kažkas nauja. Iki šiol ji dar nebuvo bandžiusi 
kratytis atsakomybės už tai, ką padarė su trimis vyrais. Ji 
kruopščiai planavo savo nuotykius, veikė puikiai suprasda- 
ma, ką daro, ir paskui įvertindavo savo veiksmus. Ji, Zo Ko- 
ler, buvo viešbutinis žudikas. Ji niekada nebandė to atsiža- 
dėti. Tiesą sakant, ji jautėsi esanti šlovės viršūnėje. Jos nuo- 
tykiai buvo triumfo valandos. Ir bloga šlovė, kurią ji 
užsitarnavo, jaudino. 

Bet dabar ji pajuto keistą atsiribojimą nuo savo veiksmų. 
Jautėsi tarsi perskelta pusiau, perplėšta į dvi dalis. Ji negalė- 
jo suderinti viešbutinio žudiko goslaus įvaizdžio su švelniu 
prisiminimu apie moterį, kuri sakė: „Mielasis. Mielasis. 
Mielasis“. 


Gegužės 6-ą dieną, be kelių minučių 16-ą valandą, Zo Ko- 
ler įžengė į dr. Starko įstaigą. Laukiamajame sėdėjo du pa- 
cientai, o tai reiškė, kad laukti teks apie pusvalandį. Bet pra- 
ėjo beveik valanda, kol Gledis ją pakvietė. Seselė nusivedė ją 
tiesiai į priėmimo kambarį. Zo buvo pasverta, paskui nuėjo į 
tualeto kambarį su plačiakakliu plastmasiniu puodeliu. Ati- 
davė šlapimą Gledis ir atsisėdo susisupusi į paklodę. Daktaras 
Starkas skubėdamas pasirodė po kelių minučių, vilkdamas 
paskui save dūmų uodegą. Jis atsargiai padėjo cigarą šalia. 

— Na, na, - tarė žiūrėdamas į Žo, - kas čia? Nauja šukuo- 
sena? į 

— Taip, - atsakė ji rausdama, - atrodo. 

— Man patinka. Jums tinka. Ką pasakysite, Gledis? 

— Sakiau, kad man patinka. Gaila, kad aš negaliu taip jau- 
natviškai apsikirpti. 

— Gal ir man derėtų, - tarė daktaras. 

Jis pastūmė ratukinę kėdę priešais Žo, šildydamas stetos- 
kopą į plaukuotą ranką. Ji leido antklodei nukristi iki juos- 
mens. Daktaras ėmė dėlioti diską prie krūtinės ir šonkaulių. 

— Mmm, - numykė. - Juk ne bėgte bėgote čia iš darbo, 
ką? 

— Ne, -rimtai atsakė Zo. - Sėdėjau laukiamajame be- 
veik valandą. 

Jis linktelėjo, pačiupinėjo pulsą, ką retai darydavo. Paė- 
mė iš Gledis lapelį ir greitai kažką pasižymėjo. Seselė pa- 
linko virš jo ir greitai bakstelėjo pirštu. Daktaras sumirk- 
ČIOjJO. 

Gledis priyrė artyn kraujospūdžio matuoklį. Daktaras 
apvyniojo manžetę aplink dilbį, paspaudinėjo kriaušę. Sese- 
lė pasilenkusi žiūrėjo į manometrą. 

— Pabandom dar kartą, - tarė Starkas ir pakartojo proce- 
dūrą. Gledis vėl kažką užrašė. 

Daktaras kurį laiką sėdėjo tylėdamas, žiūrėdamas į Zo 
bereikšmėmis akimis. Paskui paėmė kraujo mėginį ir padėjo 
švirkštą į šalį. 

— Gledis, - tarė jis, — tas stiprus didinamasis stiklas, ar Ži- 
note, kur jis? 

— Čia pat, - atsakė ji traukdama viršutinį emaliuotos 
spintelės stalčių. 

— Ką aš be jūsų daryčiau? 

Jis prisistūmė kėdę kiek galėdamas arčiau Zo. Pasilenkė 
ir ėmė apžiūrinėti ją pro didinamąjį stiklą. Apžiūrėjo lūpas, 
veidą kaklą, rankas. Paskui delnus, pirštų sulenkimus, alkū- 
nių įdubas; įdėmiai stebeilijosi į spenelius. 

— Kam jūs tai darote? - paklausė Zo. 

- Tiesiog žiūrinėju, - atsakė jis. - Turiu keistų įpročių. Ši- 
taip patiriu malonumą. Zo, ar skutatės pažastis? 

— Taip. 

— Uhu. Nuimkite paklodę ir išskėskite kojas. 

Klusniai, nuleistomis akimis, ji nusitraukė paklodę. Jis 
švelniai pačiupinėjo jos gaktiplaukius, paskui apžiūrėjo savo 

pirštus. Laikė kelis susivijusius plaukelius. Apžiūrėjo juos 
pro lupą. 

— Kamjūs tai darote? — silpnu balsu paklausė ji. 

Jis švelniai dirstelėjo į ją. 

— Aš kemšu pagalvės impilą, - atsakė jis, o Gledis nusi- 
juokė. 

Atidavė lupą seselei, o pats ėmėsi palpuoti krūtis. Paskui 
apžiūrėjo dubens sritį. Po dešimties minučių Zo apsirengusi 
sėdėjo dr. Starko kabinete, žiūrėdama, kaip jis prisidega 
naują cigarą. 

Jis išpūtė dūmus į lubas. Nustūmė akinius aukštyn ant 
baltų plaukų aureolės. Įbedė akis į Zo, iš lėto purtydamas 
galvą. Nukarę skruostai sutabalavo. 

— Ką man sujumis daryti? - paklausė jis. 

— Nesuprantu, - krūptelėjo Zo. 

— Žo, ar teko neseniai išgyventi stresą? 

- Stresą? 

— Spaudimą. Darbe? Asmeniniame gyvenime? Ką nors, 
kas jus nuliūdino? Buvote įsitempusi ar susierzinusi, nervi- 
notės? 

— Ne, -atsakėji, - nieko anašaus. 

Jis atsiduso. Po trisdešimties metų praktikos gerai žinojo, 
kaip dažnai pacientai meluoja. Dažniausiai meluoja todėl, 
kad varžosi, gėdijasi ar yra išsigandę. Bet kartais, įtarė Star- 
kas, paciento melas daktarui atspindi nesąmoningą norą pa- 
siaukoti. 

— Gerai, - tarė jis Zo Koler, - pakalbėkime apie kitką... 
Laikotės dietos? Bandote numesti svorį? 

— Ne. Valgau kaip visada. 

— Jūs sveriate beveik keturiais svarais mažiau negu pra- 
ėjusį Mėnesį. 

— Nesuprantu, - apstulbo ji. 

- Aš irgi. Bet taip yra. 

— (Gal čia kokia nors klaida? Gal, kai Gledis... 

— Nesąmonė, - nukirto jis. - Gledis nedaro klaidų. Ge- 
rai, ką mes čia turime... Jūsų pulsas per greitas, širdis plaka 
taip, tarsi ką tik būtumėt nubėgusi šimtą metrų, kraujo 
spaudimas gerokai pakilęs. Jis neviršija normos, bet tai jau 
aukštas normalus, ir man tai nepatinka. Visi beprasidedan- 
čios hipertonijos požymiai - tai dar keisčiau, nes žemas 
kraujo spaudimas būdingas jūsų negalavimui. Todėl ir klau- 
sinėju, ar nepatyrėte nerimo ar jausminio streso. 

— Ne, nepatyriau. 

— Patikėsiu jumis, - sausai tarė jis. - Bet dabar man išky- 
la problemėlė. Mažytė dilema, galima sakyti. Ar tebegeriate 
druskos tabletes? 

— Taip, po dvi kasdien. 

— Arjūs jaučiate poreikį druskai? 

— Ne, nepasakyčiau. 

— Aha, tai jau šis tas. Menstruaciniai skausmai nesi- 
liauja? 

Ji linktelėjo. 

— Geriau, taip pat ar blogiau? 

— Maždaug taip pat, - atsakė ji. - Gal buvo kiek blogiau 
pračjusį mėnesį. 

— Dabar... kada? 

— Po kelių dienų. 

Jis pasidėjo cigarą. Atsilošė kėdėje, sunėrė pirštus ant 
sunkaus pilvo. Jo porcelianinės mėlynos akys niūriai į ją 
dėbsojo. Kai daktaras prabilo, balsas buvo pilkas, be išraiš- 
kos, bejausmis. 

- Jeigu būtumėt turėjusi stresą, juo būtų galima paaiškin- 
ti padidėjusį kraujo spaudimą. Tai būtų... na, keltų nerimą 
moteriai jūsų padėtyje. Stresinėje situacijoje - net kai trau- 

kiamas dantis - paprastai išsiskiria daugiau kortizolio. Bet 
jūsų smegenų žievėje adrenalinas beveik visiškai sunaikin- 
tas. Todėl jeigu jus kamuoja koks nors stresas, mes turėtume 
padidinti kortizolio dozę, kad jo lygis išliktų normalus. 

— Bet manęs nekamuoja joks stresas! - nepasidavė ji. 

Jis nekreipė į ją dėmesio. 

— Be to, esant stresui, reikalingas didesnis kiekis natrio 
chlorido, kad kūne neprasidėtų dehidratacija. Jūs nevėmė- 
te, ar ne? 

— Ne. 

— Na, teks palaukti kraujo ir šlapimo testų iš laboratori- 
jos, tada tikrai sužinosime kortizolio trūkumo priežastį. Pa- 
stebėjau smulkius odos spalvos pakitimus, o tai - tikras žen- 
klas. Plaukų susilpnėjimas pažastyse ir gaktoje - dar vienas 
požymis. Ir nukrito svoris... 

— Bet jūs nesate tikras... 

— Dėl kortizolio trūkumo? Taip, nesu tikras. Man mįslė 
yra padidėjęs kraujo spaudimas. Hidrokortizolio stygių tu- 
rėtų lydėti sumažėjęs kraujo spaudimas. Ta maža problema, 
nedidelė dilema, kurią minėjau, yra tokia: paprastai pacien- 
tams su aukštu kraujo spaudimu rekomenduojama bedrus- 
kė arba sumažinto druskos kiekio dieta. Tačiau jūsų negala- 
vimo prigimtis reikalauja, kad maiste būtų papildomas nat- 
rio chlorido kiekis. Tad ką mudu darome? Tuo tarpu aš 
siūlau padidinti hidrokortizolio dozę. Kiek dabar geriate? — 
Jis nustūmė akinius ant nosies, pavartė ligos istoriją. - Štai: 
dvidešimt penki miligramai per dieną. Tiesa? 

- Taip. 

— Kada geriate? 

— Rytais. Pusryčiaudama. 

— Viduriai geri? 

— Taip. 


204 


— Gerai. Aš siūlau išgerti dar vieną dozę vakare. Tada bus 
penkiasdešimt miligramų. Gal jų ir nereikia, bet žalos nepa- 
darys. Pabandykite antrąją dozę išgerti su pienu ar kokiu 
rūgštį neutralizuojančiu preparatu. Kartais hidrokortizolis 
turi poveikį skrandžiui, jeigu geriama be maisto. Jūs viską 
supratote? 

— Taip, daktare. Bet aš jau baigiu hidrokortizolį. Reikia 
recepto. 

Jis pasistūmė artyn bloknotą ir ėmė rašyti. 

— Kad jau rašote, - atsainiai tarė Zo, - ar negalėčiau pa- 
prašyti recepto tuinaliui? 

Jis staiga pakėlė akis. 

— Jus kamuoja nemiga? 

— Taip, beveik kasnakt. 

— Išgerkite prieš miegą viskio. Arba šlakelį brendžio. 

— Bandžiau, - atsakė ji. - Nepadeda. 

— Dar viena dilema, - suniurnėjo jis. - Paprastai prasi- 
dėjus nemigai aš mažinu hidrokortizolio dozę. Tačiau tu- 
rint omeny nukritusį svorį ir kitus faktorius, aš jį didinu iki 
tol, kol gausime rezultatus iš laboratorijos ir sužinosime, 
kas čia darosi. 

— O druskos tabletės? 

— Gerkite jas ir toliau. Dvi tabletes per dieną. Zo, aš ne- 
noriu jūsų gąsdinti. Jau dešimt kartų sakiau, kad vaistus rei- 
kia gerti sąžiningai, - ir jūs turite gerti juos iki savo dienų 
galo, kaip diabetikė, ir nėra jokių priežasčių, kad nenugy- 
ventumėt ilgo ir vaisingo gyvenimo. 

— Bet juk aš geriu vaistus sąžiningai, - kiek atšiauriai tarė 
ji, - ojūs dabar sakote, kad kažin kas negerai. 

Jis dėbtelėjo į ją, bet nutylėjo. Baigė rašyti du receptus, 
padavė jai. Paprašė paskambinti jam po keturių dienų, ir jis 
pasakysiąs kraujo ir šlapimo tyrimo rezultatus. 

— Prašau, — pasakė jis, - pamėginkite nesijaudinti. Gal tai 
ir nelengva, bet nerimas viską tik pablogins. 

— Aš nesijaudinu, - atsakė ji, ir jis ja patikėjo. 

Kaiji išėjo, jis valandėlę dar pasėdėjo, vėl prisidegė už- 
gesusį cigarą. Pamanė, kad žino padidėjusio kraujo spaudi- 
mo priežastį. Ją kamavo stresas — tai stiprėjantis, tai at- 
slūgstantis, - bet pakankamai stiprus, kad organizmui rei- 
kėtų papildomo hidrokortizolio. Ji turėjo savų priežasčių 
jam meluoti. Klausė savęs, kokios įtampos auka galėjo tap- 
ti ši tyki, uždara ir bejausmė moteris. Gana dažnai mote- 
rims su jos negalavimu potraukis kitai lyčiai susilpnėja. Ta- 
čiau Zo Koler atveju, įtarė jis, jos libido atrofavosi daug 
anksčiau, negu prasidėjo liga. Tad jeigu tai nebuvo nusivy- 
limas seksualinėje srityje ar jausmų pagrindu, tai turėjo 
būti psichologinis stresas, reikalaujantis didesnės hidro- 
kortizolio dozės, deginantis kalorijas ir leidžiantis kraujui 
šniokšti arterijomis. Jis pasijuto it detektyvas, ieškantis 
motyvų, tuo tarpu turėtų jaustis kaip gydytojas, ieškantis 
tinkamo gydymo ligai, kuri, jei jos negydysi, gali baigtis 
mirtimi. Atsidūsėjęs jis atsivertė Zo ligos istoriją ieškoti 
fotokopijų, kurias padarė Niujorko medicinos akademijo- 
je, kur Zo Koler pirmą kartą atėjo su juo konsultuotis. Ji 
buvo ką tik atvykusi į Niujorką ir atsivežė su savimi šeimos 
daktaro Ilinojuje rašytą ligos istoriją. Starkas pamanė, kad 
Minesotos „mėsininkas“ gerai padirbėjo prognozuodamas 
retą ligą, kol ši nepasiekė kritinės ribos. Tai buvo sukta li- 
ga, nes ankstyvieji jos simptomai rodė kitus, daug švelnes- 
nius negalavimus. Minesotos daktaras dūrė kaip pirštu į 
akį ir paskyrė gydymą, išgelbėjusį Zo Koler gyvybę. 

Dr. Oskaras Starkas rado fotokopijas, kurių ieškojo. Pa- 
čiame viršuje buvo užrašas: „Endokrininės sistemos sutri- 
kimai“. Jis vertė lapus, kol surado skyrių „Antinksčio žie- 

vės nepakankamumas“. Pradėjo skaityti, norėdamas įsiti- 
kinti, kad nepamiršo Adisono ligos prielaidų, patogenezės 
ir simptomų. 


Menstruaciniai skausmai pradėjo kamuoti ją gegužės 
7-osios vakare, praėjus parai po vizito pas Starką. Be skaus- 
mingų tvinkčiojimų nugaros apačioje, skausmo viduje, pra- 
sidėjo tai užeinantys, tai aprimstantys pilvo skausmai. 

Gegužės 8-osios vakare, ketvirtadienį, ji pasijuto taip 
blogai, kad namo iš darbo parvažiavo su taksi, nors vakaras 
buvo giedras ir šiltas ne pagal metų laiką. Nusirengusi ji at- 
sargiai paspaudinėjo pilvą. Jis atrodė kietas ir ištinęs. 

Išgėrė dozę vitaminų ir mineralinių medžiagų. Prarijo 
po tabletę darvono ir valiumo. Įdomu, pagalvojo, kokį fi- 
ziologinį efektą sukels skausmą malšinančių ir raminamųjų 
vaistų derinys. 

Netrukus suprato. Mirkdama karštoje vonioje, siurbčio- 
dama šaltą baltą vyną pajuto, kaip diegliai rimsta, pilvo 
skausmai slūgsta. Jai vėl grįžo drąsa ir ryžtas. 

Viešbučių verslo žurnaluose ji ieškojo skelbimų apie 
konferencijas, politinius, prekybinius susitikimus. Jai pasi- 
rodė, kad įvykiai „Ripper“ viešbutyje neturėjo didelės įtakos 
Niujorko turizmo bizniui. Svečių nemažėjo, norimą kamba- 
rį užsisakyti tebebuvo nelengva. 

Jai patiko „Cameron Arms“ viešbutis Pietinėje Centrinio 
parko gatvėje. Per savaitę nuo gegužės 4 iki 10-0s jame vyko 
dvi konferencijos, savaitę trunkanti paroda ir retų pašto 
ženklų išpardavimas. Susiradusi skyrių apie „Cameron 
Arms“, sužinojo, kad jame yra 600 kambarių, banketų salė, 
du kokteilių barai, vienas su disko muzika. 

Plūduriuodama karštoje vonioje, nusprendė pasirinkti 
„Cameron Arms“ viešbutį ir mintyse ėmė rinktis suknelę. 

Bet kai išlipo iš vonios, staiga pajuto pažįstamą silpnumą, 
galvos svaigimą. Jos keliai linko; ji nusitvėrė už kriauklės, 
kad nepargriūtų. Šį kartą tai truko apie minutę. Ji giliai įkvė- 
pė oro ir ėmė kvėpinti kūną. 

Kol apsirengė ir pasidažė, praėjo beveik valanda. Jai at- 
rodė, kad ji juda tarsi kažkokiame tingiame rūke; negalėjo 
sukaupti minčių. Kai pabandydavo suplanuoti savo veiks- 
mus, susikaupimas išslysdavo ir ištirpdavo. 

Šitaip skendint migloje, jai staiga šovė mintis: pamanė, ar 
tik jos nuotykiai netampa įpročiu. Galbūt šį vakarą ji rengė- 
si išeiti tik todėl, kad taip darė anksčiau prieš prasidedant 
mėnesinėms. Tai nebuvo poreikis ar troškimas. 

Ji išgėrė du puodelius kavos be kofeino, bet vyno ir table- 
čių daugiau nelietė. Prieš pat 21-ą valandą, kai jau buvo pa- 
siruošusi išeiti, euforijos nebuvo likę nė kvapo; ji jautėsi at- 
gavusi blaivų mąstymą, skvarbų protą ir ryžtą. 

Vilkėjo snobišką vilnonę suknelę su plačiu užtrauktuku 
nuo žemos apykaklės iki apačios. Užtrauktuko rankenėlė 
buvo miniatiūrinis policininko švilpukas. 

Persikrovė daiktus į lakuotos odos rankinę, įsitikino, kad 
nepamiršo peilio ir nedidelio balionėlio su cheminėmis du- 
jomis. Kaip visada, išsiėmė iš piniginės visus asmens doku- 
mentus. 

Užsidėjo savo šviesų žemuoginį peruką. Ant kairiojo rie- 
šo kabojo auksinė grandinėlė su užrašu: KODĖL GI NE? 

Po valandos ji įžengė į pilną žmonių „Cameron Arms“ 
vestibiulį, rūkydama cigaretę ir nešdama ant rankos per- 
mestą apsiaustą. Pastebėjo, kaip vyrai į ją vėpso, žinojo, kad 
yra geidžiama. Jautėsi sąmoningai abejinga ir suėmusi save į 
rankas. 

Užsuko į kokteilių barą su disko muzika, bet jis buvo per- 
nelyg triukšmingas ir prisigrūdęs. Koridoriumi nuėjo į „Ka- 

ralienės Anos“ salę, rūkydama cigaretę ir persimetusi per 
ranką apsiaustą. Čia irgi netrūko lankytojų, bet užtat buvo 
prieblanda ir gana ramu. Ji įėjo vidun. 

Tai buvo niūroka menė su sunkiomis užuolaidomis, me- 
džio imitacija, lyg ir rytietiškomis dekoracijomis ir apmuša- 
lais. Prie visų stalelių sėdėjo po du, po tris, po keturis žmo- 
nes. Bet prie baro buvo tuščių vietų. 

Zo Koler ėmėsi savo vaidmens. Ji dairėsi aplinkui tokiu 
žvilgsniu, tarsi ją kas būtų turėjęs pasitikti. Paduodama ap- 
siaustą, paklausė rūbininkės, kelinta dabar valanda. Lėtai 
nuėjo prie baro, vis tebesidairydama prietemoje. 

Užsisakė taurę balto vyno pas barmeną, apsirengusį kaip 
neaiškaus laikotarpio anglų smuklininkas: ties keliais su- 
veržtos plačkelnės, vilnonės kojinės, platus odinis diržas, 
plačiarankoviai marškiniai, odinė liemenė. Padavėjos vilkė- 
jo melžėjų kostiumais. 

Ji tiesia nugara sėdėjo prie baro, lėtai gurkšnodama vy- 
ną, žiūrėdama tiesiai priešais save. Jai iš kairės sėdėjo pore- 
lė, kuri pašnibždomis įnirtingai dėl kažko ginčijosi. Kėdė iš 
kairės buvo tuščia. Ji laukė kantriai, visiškai pasitikėdama 
savimi. Buvo užsisakiusi tik antrą taurę, kai ant tuščios kė- 
rodyje. Maždaug 45-erių metų, pamanė. Vidutinio ūgio, 
stambūs pečiai, įraudęs veidas. Gerai apsirengęs. Šviesūs 
plaukai, tikriausiai po sušukavimo sutvirtinti laku. 

Veido bruožai stambūs, beveik kaip milžino. Pamanė, 
kad jis atrodo kaip pradėjęs tukti sportininkas. Kai jis pač- 
mė dvigubą porciją škotiško viskio (užsisakė konkrečią mar- 
kę), ant piršto pamatė žiedą su deimantu, ant plaukuoto rie- 
šo — auksinę grandinėlę. 

„Karalienės Anos“ svetainėje ėmė daugėti žmonių. Už 
Žo kaimyno prie baro prasispraudė trijulė kimiais balsais 

besišnekančių vyrų. Šis patraukė savo kėdę arčiau jos, pa- 
darydamas jiems daugiau vietos. Jo alkūnė brūkštelėjo jos 
ranką. 

— Atleiskite, ponia, - tarė jis žybtelėdamas dantimis, ku- 
rie buvo per balti, kad būtų gamtos duoti. 

— Daros ankšta, - pridūrė jis po minutėlės. 

Ji atsisuko į jį. Jo akys labai mažos, rūsčios. 

— Turbūt konferencijos, - atsakė ji. - Viešbutis tikriausiai 
sausakimšas. 

— "Tai tiesa, - linktelėjo jis. - Užsisakiau kambarį prieš ke- 
lis mėnesius, antraip čia nebūčiau patekęs. 

— Kokioje jūs konferencijoje? 

— Nė vienoje, - atsakė jis. - Atvykau į vietos avialinijų ir 
operatorių susitikimą. Štai... 

Jis siektelėjo kišenėn ir ištraukė vizitinę kortelę. Padavė 
ją Zo, paskui spragtelėjo žiebtuvėliu, kad ji galėtų perskai- 
tyti. 

— Leonardas T. Bergdorferis, - tarė jis.- Iš Atlantos, 
Džordžijoje. Esu brokeris. Daugiausia maitinimo blokų, 
krovinių pervežimų, čarterinių reisų srityje ir panašiai. Su- 
vedu pirkėjus su pardavėjais. Todėl ir esu šioje šurmulynėje. 
Renku paskalas: kas ką nori parduoti, kas ką pirkti. 

— Ir nedaug džiaugsmo tepatiriate su tais berniukais? — 
suktai paklausė ji. 

— Jūs labai teisi, - pasakė jis. - Geriau nepasakysi. 

- Iš Atlantos, - tarė ji grąžindama vizitinę kortelę. - Bet 
jūsų tartis pietietiška. 

Jis kimiai nusijuokė. 

— Ne, po velnių, aš ne maištininkas. Tačiau Atlanta yra ta 
vieta, kur yra pinigai. Aš pats iš Bafalo. Gimiau ten. Bet te- 
ko bastytis po visas Jungtines Valstijas. Iš kur jūs, mieloji? 

— Iš čia, iš mažo seno Niujorko. 

— Rimtai? Ne taip dažnai man tenka sutikti tikrą niujor- 
kietį. Kuo jūs vardu? 

— Irena, - atsakė ji. 

Jo apartamentai buvo aštuntame aukšte: svetainė, mie- 
gamasis, vonios kambarys. Stovėjo pilnas baras ant ratukų, 
su dviem indais, pilnais ledo. Likeris, vynas, alus. Maišeliai 
su bulvių traškučiais, dėžutės tešlainių, indeliai pasūdytų 
riešutų. 

— Sveiki atvykę į Leonardo T. Bergdorferio vaišingumo 
namus, - tarė jis. - Jauskitės kaip namie. 

Ji apsidairė galvodama, ar kas nors iš „Karalienės Anos“ 
kavinės ar pilno žmonių lifto juos prisimins. Nutarė, kad ne- 
prisimins. 

— Visi gėrovai dabar kiurkso bankete, - tarė jis. - Klau- 
sosi storašiknio politiko, kuris rėžia kalbą apie aviabilietų 
kainų kontrolės sumažinimą. Kas nori klausytis to mėšlo? 

Paskutiniai žodžiai buvo ištarti su kartėliu. Zo įtarė, kad 
jo ten nepakvietė. 

— Bet viskas baigsis po kokios valandos ir tada atsiras tiek 
daug mėgėjų išgerti, kad nesuskaičiuosi. Palaukite, Irena. 
Jūs susirasite daug draugų. 

Ji sutriko. Viskas krypsta ne taip, kaip ji planavo. 

— Geriau atsisakysiu, —- pasakė ji. - Jūs, vaikinai, plepate 
tik apie verslą. Išgersiu taurę ir eisiu savais keliais. 

— Nebūk tokia, mieloji, - prabilo jis šyptelėdamas. - Ar- 
ba tėtis plekštelės per užpakaliuką. Būk draugiška. Aš pasi- 
stengsiu, kad tau patiktų. Nagi... leisk, paimsiu apsiaustą. 
Išgersime ir pasilinksminsime, kol čia užgrius ta gauja. 

Jis pakabino jos apsiaustą spintoje, grįžo prie baro. Tarš- 
kino buteliais ir taurėmis atsukęs jai nugarą. 

Galėčiau dabar jį sudoroti, pamanė ji. Bet tai... tai nebū- 
tų tai, ko jai reikia. 

— Ištekėjusi, brangute? —- paklausė jis per petį. 

— Išsiskyrusi. O tu, Leni? 

— Vis dar viengungis, - pasakė jis eidamas prie jos su gė- 
rimais. - Kam pirkti karvę, kai pienas toks pigus, ar ne? 

Ji paėmė iš jo vyno taurę. Nugerdama pasistengė palik- 
ti ant briaunos lūpų dažų, kad paskui galėtų atskirti, iš ku- 
rios gėrė. 

— Kam šitai? - paklausė jis, rodydamas prie užtrauktuko 
kabantį mažytį švilpuką. 

— Jei kartais prireiktų pagalbos, - atsakė ji nervingai šyp- 
sodamasi. 

— Neatrodai kaip moteris, kuriai būtų reikalinga pagal- 
ba, - jis grubiai nusijuokė. - Man - galbūt. Bet ne tau. 

Jis patraukė užtrauktuką žemyn iki juosmens. Suknelė 
prasiskleidė. 

— Oho, - jo akys sužibėjo, - nedidelės, bet rinktinės. - Jis 
suėmė jos riešą ir perskaitė užrašą ant grandinėlės. - Na... 
kodėl gi ir ne? Eikime į miegamąjį ir susipažinkime, kol esa- 
me vieni. 

Jis stipriai suėmė ją už alkūnės. Beveik tempte nusitem- 
pe į miegamąjį. Paleido, uždarė miegamojo duris. Pastatė 
savo ir jos taures ant stalelio prie lovos. Pradėjo nusivilkinė- 
ti švarką ir liemenę. 

— Palauk, Leni, palauk, - tarė Zo. - Kur leki? Gal pirma 
išgerkim? 

— Nėra laiko, - atsakė jis nusirišdamas kaklaryšį. - Tai 
bus greitukas. Paskui galėsi vaišintis į valias. 

Jis greitai nusirengė iki juosmens. Jo kūnas buvo stuome- 
ningas, raumeningas. Jokių riebalų, kaip kad jai pasirodė iš 
pradžių. Krūtinė, pečiai ir rankos apžėlę plaukais. Jis atsisė- 
do ant lovos ir ėmė kviesti ją rankos mostais. 

— Na, na, - kalbėjo jis. - Negaišk. 

Kai ji vis dar dvejojo, jis vėl atsistojo, žengė artyn. Trukte- 
lėjo užtrauktuką iki pat apačios. Jos suknelės priekis atsila- 
pojo. Jis apkabino ją, įkišo rankas po suknele, aplink nuogą 
liemenį. Savo kūnu prisispaudė prie jos. 

— Taip, - ėmė sunkiai alsuoti, - taip, man tai patinka. 

Jo veidas įsirausė į jos kaklą ir pečius. Ji pajuto jo liežuvį, 
dantis. 

— Palauk, - sušvokštė ji. - Tik minutėlę, Leni. Duok mer- 
ginai šansą. Man reikia pasiimti rankinę. 

Jis atsitraukė įtariai į ją žiūrėdamas. 

— Kam? 

— Na, - atsakė ji, - moteriški reikalai. Tu nusirenk. Aš už- 
truksiu tik minutę. 

— Na, paskubėk, - suniurzgė jis. - Maniškis jau kaip Va- 
šingtono monumentas. Dėl tavęs stengiasi, mieloji. 

Ji išbėgo į svetainę. Iškart pamatė, kad galėtų lengvai pa- 
sprukti. Stverk rankinę ir apsiaustą, mauk pro duris. Jis be- 
veik nuogas, neims vytis. Jos ir pėdos bus ataušusios, kol jis 
susigriebs. 

Bet ji norėjo pasilikti, užbaigti tai, ką turėjo padaryti. Jis 
to nusipelnė. Jai nerimą kėlė laiko stoka, rizika. Jis laukia 
svečių. Ar spės ji užbaigti savo darbą ir dingti iš kambario, 
kol jame niekas daugiau nepasirodė? 

IVliai užrakino koridoriaus duris ir užkabino grandinėlę. 
Miegamajame jis traukė nuo savęs kelnes ir apatinius. Jo 
penis tvinko, raudonijo. Jis kilo, rodydamas į ją. Gyvas vėz- 
das. Šlykštus. Jis grasino. 

— Tuojau grįšiu! - pasakė ji ir įsmuko į vonios kambarį. 
Uždarė duris ir pasuko užraktą. Atsilošė į jas nugara sunkiai 
alsuodama. Užsisegė suknelę, bandė mąstyti, kaip jai elgtis 
toliau. 

— Ateik gi, ateik! - šūkčiojo jis, paklebenęs duris; paskui 
trinktelėjo į jas kumščiu. - Ką, po velnių, ten taip ilgai darai? 

Jai nepavyks jo užliūliuoti, užeiti jam už nugaros. Nebent 
pirma jam atsiduotų. Bet to neturėjo būti. Tai viską sugadin- 
tų. Ji atlenkė peilio geležtę, padėjo peilį ant kriauklės kraš- 
to. Išsitraukė 1š rankinės dujų balionėlį. Tvirtai suėmė jį de- 
šine ranka. 

— Jau einu, Leni, - linksmai šūktelėjo. 

Ji atidarė duris kaire ranka. Paskui atlapojo jas vienu 
truktelėjimu. Jis buvo visai šalia, įkaitęs. Ištiesė į ją rankas. 

Ji papurškė jam tiesiai į veidą. Laikė nuspaudusi galvutę, 
o kai jis žengė atatupstas, neatsiliko nuo jo nė per žingsnį. 
Kišo šnypščianti balionėlį prie akių, nosies, burnos. 

Jis kosėjo, čiaudėjo, gadino orą. Paskui sulinko. Ranko- 
mis užsidengė veidą. Užkliuvo, parkrito aukštielninkas. 
Burna gaudė orą, kvėpavo užsikosėdamas. Sugniaužtais 
kumščiais trynė ašarojančias akis. Pasilenkusi ji purškė tol, 
kol ištuštino visą balionėlį. Paskui puolė atgal į vonią, skubė- 
dama pamirkė šaltame vandenyje rankšluostį. Užsidėjo jį 
ant nosies ir burnos. Stvėrė peilį, grįžo į miegamąjį. 

Jis rangėsi ant grindų, rankomis užsidengęs veidą. Kriuk- 
sėjo, inkštė kaip gyvulys. Plaukuota krūtinė konvulsiškai kil- 
nojosi. 

Ji pasilenkė virš jo. Smeigė peilį po kairiąja ausimi. 
Smarkiai patraukė į save. Jo kūnas šoktelėjo. Kraujo fonta- 
nas. Ji šastelėjo į šalį, kad jos neaptaškytų. Jo rankos nusviro 
nuo veido. Vandeningos akys žvelgė įją ir jai bežiūrint ėmė 
blaustis. 

Ji pradėjo jausti dujų poveikį. Ėmė kosėti ir sunkiai 
kvėpuoti. Bet dar turėjo jėgų užbaigti ritualą, keliskart 
smogdama peiliu į nuogas genitalijas, švokšdama pro su- 
kąstus dantis: 

- Štai. Štai. Štai. 

Paskui išpuolė iš miegamojo, uždarė duris. Kelis kartus 
giliai įkvėpė gryno oro. Vėl sumirkė popierinį rankšluostį, 
nusišluostė akis, išsivalė šnerves. Apžiūrėjo rankas, suknelę, 
kulkšnis, batų padus. Kraujo dėmių nerado. Bet jos dešinė 
ranka ir peilis buvo kruvini. Ji paleido kriauklėje karštą van- 
denį. Ėmė plautis kraują. Tik tada pastebėjo, kad peilio ge- 
ležtė nulūžusi. Trūko gal pusės colio galiuko. 

Ji įsispoksojo, įvertindama pavojų. Jeigu nuolauža negu- 
lėjo šalia jo ant kilimo, ji užstrigo gerklėje, įsirėžusi į kaulą 
ar kremzlę. Jai negalima jos ieškoti, negalima jo liesti. 

Ji vėl sukruto. Baigė plauti ranką ir peilį. Abu nusausi- 
no rankšluosčiu. Įsidėjo rankšluostį, peilį ir tuščią dujų ba- 
lionėlį į rankinę. Nuėjo į miegamąjį. Oras jau buvo išsivė- 
dinęs. 

Leonardas T. Bergdorferis gulėjo savo kraujo klane. Zo 
apsidairė, bet niekur nepamatė nulūžusios geležtės. Pač- 
mė nuo stalelio prie lovos taurę, išgėrė vyną. Tuščia taurė 
irgi nukeliavo į rankinę. Šlapiu rankšluosčiu nuvalė vonios 
durų rankeną ir čiaupą. Tą pat padarė su miegamojo duri- 
mis. Svetainėje apsivilko apsiaustą. Atrakino duris, nuka- 
bino grandinėlę, kiek pravėrusi žvilgtelėjo į koridorių. Ta- 
da nuvalė rankeną ir grandinėlę rankšluosčiu ir įsikišo jį į 
rankinę. Plačiai pravėrė duris koja, žengė į tuščią korido- 
rių. Koja užtrenkė duris. Tebelaukė žemyn važiuojančio 
lifto, kai kylantis aukštyn sustojo aštuntame aukšte. Iš jo 
išgriuvo penki vyrai - juokdamiesi, rėkaudami, stumčioda- 
mi vienas kitą. Vyrai tokie fiziškai grubūs. Nė nežvilgtelėję 
jos pusėn, jie šūkaliodami patraukė koridoriumi. Sustojo 
prie Bergdorferio kambario durų. Vienas ėmė belstis. 

Tą akimirką Zo liftas sustojo aštuntame aukšte, durys at- 
sidarė ir Zo nuvažiavo. 

Balandžio 18-osio0s vakare, kai Zo Koler siurbčiojo baltą vy- 
ną Hario Kurnico vakarėlyje „Chez Ronald“ viešbutyje Ry- 
tų 48-ojoje gatvėje, Edvardas Delanis už kokio kvartalo 
„Bull 6: Bear“ restorane vakarieniavo su reporteriu Tomu 
Hendriu. 

Hendris buvo lieknas, dabitiškas ištįsėlis, iš pažiūros 
jaunesnis už savo keturiasdešimt devynerius metus. Jo kos- 
tiumai visada būdavo nepriekaištingai išlyginti, batai nu- 
blizginti, marškiniai sniego baltumo. Jis buvo vienas iš ne- 
daugelio Delanio pažįstamų, mokėjusių stilingai dėvėti lie- 
menes. Jo gyvenimo vidinę įtampą išdavė tik iki panagių 
nukramtyti nagai ir įprotis krumpliu braukti per viršutinę 
lūpą - atavizmas, likęs iš tų dienų, kai jis puikavosi kava- 
lieriškais ūsais. 

— Sąskaitą apmoki tu? - paklausė jis pasirodęs. 

- Žinoma. 

— Tada, - tarė Hendris, - aš imu dvigubą porciją „Tangu- 
eray“ martinio su citrina, jautienos kepsnį ir indelį salotų. 

— Nematau, kam turėčiau prieštarauti, - tarė Delanis ir 
pasakė greta stovinčiam padavėjui: - Tas pats užsakymas du 
kartus. 

Reporteris priekaištingai žvilgtelėjo į šefą. 

— Dieve, tu nesikeiti, nepasenai nė viena diena. Ką pada- 
rei - pardavei sielą velniui? 

— Panašiai, - atsakė Delanis. - Tiesą sakant, aš jau gi- 
miau senas. 

— Tikiu, - tarė Hendris, uždėjo alkūnes ant stalo ir patry- 
nė rankomis veidą. 

— Sunki diena? - paklausė šefas. 

— Įprastas mėšlas. Žinai, aš vis labiau linkstu manyti, kad 
niekad neatsitinka nieko naujo. Turiu galvoje tai, kad, va, 
paimi kokių penkiasdešimties ar aštuoniasdešimties metų 
senumo laikraštį ir viską ten randi: skurdas, badas, karai, ne- 
laimingi atsitikimai, žemės drebėjimai, politikų korupcija, 
nusikaltimai ir taip toliau. Niekas nesikeičia. 

— Taigi nesikeičia. Visai ne. Galbūt tik forma, o Žmonės 
tokie pat. 

— Štai tas „Ripper“ viešbutis, - tęsė Hendris. - Juk tai 
Semo sūnaus scenarijaus pasikartojimas, ar ne? 

Tą akimirką pasirodė padavėjas su gėrimais, išgelbėjęs 
Delanį nuo atsakymo. 

Jautienos kepsnį užsigėrė alumi, o paskui prie kavos užsi- 
sakė armanjako. Tada atsilošė, ir Delanis paėmė Hendrio 
pasiūlytą cigaretę. Nerangiai ją rūkė matydamas, kaip re- 
porteris pašaipiai į jį Žiūri. 

— Pripratęs prie cigarų, - paaiškino. - Man tą prakeiktą 
cigaretę norisi žiaumoti. 

Jie užsisakė dar po puodelį kavos ir sėdėjo žiūrėdami vie- 
nas į kitą. 

— Turi man ką nors? - pagaliau paklausė Hendris. 

— Įvykį? - paklausė Delanis. - Naujieną? Sensaciją? - 
Jis nusijuokė. — Ne, nieko panašaus, nieko, iš ko turėtum 
naudos. 

— Apie tai spręsiu aš. 

— Galiu tik duoti šiokią tokią užuominą, - tarė šefas. — 

Visokiausiomis veikiančiomis valdžiomis nepatenkintiems 
ne prie širdies leitenantas Slavinas. 

— Arjo kėdė braška? 

— O ne, jeigu jo neišspirs iš jos. Bet tikriausiai užspirs dar 
aukščiau. 

— Patikrinsiu. Dar kas nors? 

Delanis pamąstė, kiek galima atskleisti, kokią kainą gali- 
ma sumokėti už bendradarbiavimą, kurio jam reikėjo. 

— Paskutinė žmogžudystė... - prabilo jis, - Džeromas 
Ešlis... 

— Na, kas apie jį? 

— Ešlio kambaryje viešbutyje jie rado nailoninių plaukų. 

— Tai kas? Jau pranešė, kad žudikas dėvi juodo nailono 
peruką. 

— Pastarieji nailoniniai plaukai buvo šviesiai rausvi. 

Reporteris sumirksėjo. 

— Kalės vaikas, - lėtai nutęsė, - jis pakeitė peruką. 

— Teisingai, - linktelėjo Delanis. - Ir vėl gali pakeisti — 
rudu, raudonu, purpuriniu, žaliu, bet kokia sumauta vaivo- 
rykštės spalva. Štai kodėl buvo nutylėta apie šviesiai rausvus 
plaukus. Gal žudikas nekeis peruko, jeigu apie tai neparašys 
laikraščiai ir nepraneš televizija. 

— Galbūt, - abejodamas tarė Hendris. - Dar kas nors? 

— Kol kas viskas. 

— Trupinėliai, - atsiduso reporteris. - Na gerai, pasiklau- 
sykim apie tą tyrimą. 

Edvardas Delanis iš vidinės švarko kišenės ištraukė su- 
lenktą popieriaus lapą ir padavė jam per stalą. Tomas Hen- 
dris užsidėjo sunkius akinius raginiais rėmeliais. Perskaitė. 
Perskaitė dar kartą. Paskui pakėlė galvą ir įbedė akis į šefą. 

— Sakai, tai turi kažką bendro su viešbutiniu žudiku? 

— Galėtų turėti. 

Reporteris nenuleido nuo jo akių. Paskui tarė: 

— Tu išėjai iš proto, - išpoškino. — Ar Žinai tai? 

— Gal ir išėjau, — taikiai pasakė Delanis. 

— Tu tikrai galvoji?.. 

Delanis gūžtelėjo pečiais. 

— Viešpatie! - pasibaisėjęs tarė Hendris. - Čia tai bent 
bus medžiagėlė. Na, jeigu tavo sumanymas buvo, kad aš už- 
kibčiau, jis pavyko. Aš gausiu tau tą medžiagą. 

— Kada? 

— Duok man nors savaitę. 

— Savaitė man tinka. 

— Jei turėsiu anksčiau, pranešiu. 

— Man reikia visų skaičių. Procentų. Proporcijų. 

— Gerai gerai, - piktai burbtelėjo reporteris. - Žinau, ko 
nori, nereikia visko vardinti. Bet jeigu viskas išdegs, - me- 
džiagą gaunu aš. Sutinki? 

Delanis linktelėjo, apmokėjo sąskaitą, ir abu vyrai atsi- 
stojo. 

— Taurelę prie baro, kad kelias nedulkėtų? 

— Žinoma, — sutiko reporteris, - bet ar Žmona tavęs ne- 
pasiges? 

— Ji šiandien vakariniuose kursuose. 

— O! Kokiuose? 

— Asmenybės ugdymo. 

— Va tai tau, va tai tau, - pasakė Hendris. 


Jis dar kartą peržiūrėjo trijų aukų dosjė. Buvo įsitikinęs, 
kad yra kažkas, kažkoks bendras siūlo galas, kurio jis negali 
užčiuopti. 

Paskui numojo ranka ir ėmėsi viešbučių, kuriuose įvyko 
nusikaltimai, manydamas, kad ras bendrą vardiklį. Bet trys 
viešbučiai turėjo skirtingus savininkus, buvo niekuo neišsi- 
skiriantys iš kitų Manheteno centro viešbučių, neturintys 
nieko, dėl ko būtų galima tikėtis nusikaltėlio keršto. 

Paskui dar kartą įvertino laiką, kada buvo įvykdytos 
žmogžudystės. Pirmoji - penktadienį, antroji - ketvirtadie- 
nį, trečioji - trečiadienį. Atrodė, kad čia esama kažkokios 
atvirkštinės proporcijos, kurios priežasties Delanis negalėjo 
suvokti. Bet jeigu ketvirtąją auką nužudys antradienį, apie 
tai bus verta pagalvoti. 

Jis nė akimirkos neabejojo, kad ketvirtoji žmogžudystė 
bus. Ir niršo, kad negali užkirsti jai kelio. 

Seržantas Abneris Bunas skambino reguliariai, du ar tris 
kartus per savaitę. Tai iš jo Delanis sužinojo apie rausvus 
nailoninius plaukus, rastus ant kilimo trečiosios aukos kam- 
baryje. Dar nebuvo apsispręsta, ar atskleisti šią naujieną ži- 
niasklaidai. 

Dar Bunas pasakė, kad kruvini pėdsakai ant Džeromo 
Ešlio kilimo patvirtino, jog žudiko ūgis 5, 5-5, 7 pėdos. Ne- 
pavyko nustatyti, ar pėdsakai vyro, ar moters. 

Seržantas pranešė, kad randai ant Ešlio rankų likę nuo 
nudcgimo, kai užsiliepsnojo riebaluota dujinė viryklė. Bu- 
nas nemanė, kad tai galėtų turėti ką nors bendro su žmogžu- 
dyste, ir šefas sutiko su juo. 

Pagaliau nieko nedavė ir teorija, kad trys nužudytieji ta- 
po aukomis įpykusio darbuotojo, kadaise atleisto iš darbo. 
Tiesiog nebuvo regimų sąsajų tarp Pulerio, Volhaimo ir 
Ešlio. 

— Vadinasi, vėl esame ties nuliu, - atsiduso Bunas. - Mes 
vis dar kiekvieną vakarą siunčiame į miesto centrą agentus, 
o Slavinas gaudo visus pedikus, patekusius į policijos sąrašus 
ar kada nors matytus su perukais. Bet iš viso to šnipštas. Ky- 
la kokių nors minčių, šefe? 

— Ne. Ne dabar. 

— Ne dabar? - susidomėjo seržantas. — Ar tai reiškia, kad 
vėliau gal ką nors turėsite? Po kurio laiko? 

Delanis nenorėjo sužadinti tuščių vilčių. Bet ir nenorėjo 
palikti Buno juodoje neviltyje. 

— Na... galbūt, - atsargiai tarė jis. - Labai menka tiki- 
mybė. 

- Šefe, tokioje padėtyje mes imsim viską, net patį bepro- 
tiškiausią variantą. Kada žinosite? 

— Maždaug po dviejų savaičių. - Paskui, norėdamas pa- 
keisti temą, pridūrė: - Tikriausiai netrūksta patarimų ir pri- 
sipažįstančiųjų? 

— Nepatikėsite, - sudejavo seržantas. - Mums net paštu 
atsiuntė keturis juodo nailono perukus su rašteliais: „Vieš- 
butinis žudikas“. Bet, ticsą sakant, jeigu neleistume laiko 
vaikščiodami klystkeliais, neturėtume ką daryti. Esam už- 
speisti į kampą. 

Delanis vėl grįžo prie savo dosjė. Ir pagaliau pamatė tai, 
ko nematė anksčiau. Tai, ko niekas nepamatė. Tai nebuvo 
ryšys, siejąs tris aukas, bendras faktorius. To vis dar nebuvo. 

Bet buvo kažkas ne mažesnės svarbos. Bent jau galėjo 
būti, jo manymu. Jis dukart pasitikrino savo kalendoriuje, 
paskui nuėjo į svetainę dirstelėti į vieną iš Žmonos knygų. 

Kai grįžo į savo kambarį, jo veidas buvo ištįsęs. Greičiau 
grimasa negu šypsena, ir kai jis rūpestingai užsirašė atradi- 
mą, staiga pajuto, kad niūniuoja. 

Galvojo, ar verta paskambinti seržantui Bunui ir perspė- 
ti jį. Paskui nusprendė, kad jam bus užduota per daug klau- 
simų. Klausimų, į kuriuos jis neturi atsakymų. 


Tomas Hendris paskambino ankstų balandžio 28-osios 
rytą. 

— Turiu skaičius, kurių tau reikia, - pasakė jis. 

Jo balse neskambėjo nei „taip“, nei „ne“. Delanis jautė 
pagundą tiesiai šviesiai paklausti. Bet nutylėjo. Suvokė, kad 

dėl kažkokios priežasties jis negali analizuoti, labiau bijo 
„taip“ negu „ne“. 

— Puiku, - atsakė jis kiek galėdamas nuoširdžiau. 

— Neturėjau laiko visko sudėlioti, - tęsė Hendris. - Jo- 
kios kompiliacijos, jokių apibendrinimų. Turėsi pats pasida- 
ryti išvadas. 

— Taip ir bus, - atsakė Delanis. - Ačiū, Hendri. Dėkoju 
už pagalbą. 

- Istorija mano, - priminė jam reporteris. 

Šefas susimąstė, ką tai galėtų reikšti. Ar tai istorija? Gal 
tik dar viena užuomina į visiškai kitokį sprendimą? 

— Taip, istorija tavo, - sutiko jis. - Kada ir kur aš gausiu 
rezultatus? 

Akimirka tylos. Paskui: 

— Ką pasakysi apie Centrinę stotį? Dvyliktą trisdešimt, 
informacijos būdelė centrinėje salėje. 

— O gal apleistas Vest Saido molas vidurnaktį? - atšovė 
Delanis. 

Reporteris nusijuokė. 

— Ne, - tarėjis. - Jokių špagos ir apsiausto išdaigų. Turiu 
važiuoti traukiniu ir tiesiog ten būsiu. Centrinė stotis pato- 
giausia vieta. 

— Tebūnie, - atsakė Delanis. - Pusę pirmos. 

Kaip visada, jis atėjo anksčiau ir pavaikštinėjo po salę. 
Leido laiką bandydamas atpažinti budinčius policininkus ci- 
viliniais drabužiais ir savo verslu užimtus sukčius. 

Pažino senų laikų virtuozą apgaviką, Skersvėjį Vilį, pa- 
garsėjusį išradimu, kurį jis vadino Stveriku. Tai buvo dido- 
kas juodas lagaminas. Bet jis neturėjo dugno ir, žinoma, 
buvo tuščias. 

Skersvėjis Vilis išsirinkdavo keliautoją su lagaminėliu, 
mažesniu už Stvėriką, geriausiai rudą, melsvą ar margo raš- 
to odos. Keliautojas turėdavo būti įnikęs į knygą, traukinių 

tvarkaraštį ar laikraštį ir nežiūrėti į savo bagažą. Vilis priei- 
davo, uždėdavo savo išradimą ant išsirinkto grobio ir pa- 
spausdavo rankenoje įtaisytą svirtelę. Stvėrikas švelniai su- 
sispausdavo ir įkalindavo viduje esantį lagaminėlį. Vilis 
pakeldavo jį, paėjėdavo kelis žingsnius ir sustodavo skaity- 
damas savo laikraštį. Vilis niekada nebėgdavo. 

Kai žmogus pamatydavo, kad dingo jo lagaminėlis, pul- 
davo šen, puldavo ten jo ieškodamas. Vilis tik žvilgtelėdavo į 
ji. Jis atrodydavo kaip padorus pilietis, ir jo lagaminas buvo 
juodas, o ne mėlynas, rusvas ar margo rašto. Kai sąmyšis nu- 
rimdavo, sukčius ramiai pasišalindavo. 

Šefas priėjo prie Skersvėjo Vilio, kurio akys lakstė po sa- 
lę pro neva skaitomo laikraščio viršų. 

— Sveikas, Vili, - tyliai tarė jis. 

Gudruolis pakėlė akis. 

— Atsiprašau, pone, jūs tikriausiai apsirikote. Aš esu... — 
tada jo akys išsiplėtė. - Delanis! Po paraliais! 

Jis atkišo ranką, kurią Delanis mielai paspaudė. 

— O, ašjau pensijoje. 

— Džiaugiuosi. 

— Važiuoju į Bostoną aplankyti dukters. Ji ištekėjusi, Ži- 
note, turi tris vaikus, ir aš pamaniau... 

— Uhu, - pasakė Delanis. 

Jis greitai pasilenkė ir vienu pirštu pakėlė Vilio Stvėriką. 
Pasiūbavo. 

— Keliauji be daiktų, Vili? — nusijuokė jis ir pastatė laga- 
miną ant grindų. - Ar ne per senas šitam žaidimui, ką? 

— Tai faktas, - atsakė jis. - Jeigu ne žirgų lenktynės, da- 
bar leisčiau laiką Floridoje žaisdamas kėgliais. Girdėjau, iš- 
ėjote į pensiją, šefe? 

— Tai tiesa, Vili. 

— Na, ką gi, - mąsliai tarė Vilis. - Ko gero, trauksiu į Pen- 
silvanijos stotį. Galiu aplankyti kitą dukrą Baltimorėje. 

— Gera mintis, - tarė Delanis šypsodamasis. 

Jie dar kartą paspaudė rankas, ir šefas žiūrėjo, kaip ne- 
naudėlis nueina. Norėjo, kad visi nenaudėliai būtų panašūs į 
Skersvėjį Vilį. Senas piratas nekentė smurto ne mažiau už 
savo aukas. 

Paskui pamatė Tomą Hendrį, greitu žingsniu artėjantį 
prie jo. Reporteris rankoje nešėsi gerokai aptrintą plastikinį 
krepšį. 

— Man patinka tavo nešulys, - tarė Delanis, kai Hendris 
priėjo. 

— Jis tavo, — atsakė šis, paduodamas krepšį. - Kokie pen- 
ki svarai fotokopijų. Yra įdomių dalykėlių. 

— Tikrai? 

Hendris žvilgtelėjo į didįjį laikrodį. 

— Turiu bėgti, - tarė. - Gali ir nepatikėti, bet skubu į 
Maunt Vernoną imti interviu iš pranašės, kuri teigia ma- 
čiusi viešbutinį žudiką sapne. Jis šešių pėdų ir šešių colių 
ūgio vienaakis juodaodis, su mandžiūriškais ūsais ir angliš- 
ku akcentu. 

— Skamba kaip rimtas įkaltis, - tarė Delanis. 

— Rengiame interviu su visais mediumais ir aiškiaregiais, 
kurie mano žiną, kaip atrodo viešbutinis žudikas. 

- Ir visų jų nuomonės skiriasi, - pasakė Delanis. 

— Taigi, - gūžtelėjo pečiais reporteris. - Na, turiu skubėti 
į traukinį. - Jis padvejojo, paskui atsisuko ir parodė ranka į 
krepšį. - Pranešk, kai nuspręsi, ką su visu tuo daryti. 

- Būtinai, - linktelėjo Delanis. - Dar kartą ačiū. 

Jis žiūrėjo, kaip Hendris greitai nužingsniuoja, paskui 
pakėlė krepšį ir pasuko prie išėjimo. Labai nemėgo nešioti 
nešulių, ypač krautuvinių krepšių. Manė, kad tai liekana tų 
laikų, kai dar buvo policininkas: baimė būti užpultam, kai 
rankos užimtos. 

Buvo vaiski, vėjuota pavasario diena, pakankamai vėsi jo 
gelsvam gabardino apsiaustui, didžiulei palapinei, kuri 
plaikstėsi apie kojas. Stabtelėjo, tvirčiau užsismaukė skrybė- 
lę ir vėl nužingsniavo Vanderbilto gatve Parko aveniu link. 

Ryžtingai stengėsi negalvoti apie tai, ką nešasi ir kiek tai 
galėtų būti svarbu. Bandė vien džiaugtis gražia diena. Ir 
miestu. 

Tai buvo jo miestas. Jis čia gimė, gyveno visą gyvenimą. 
Išvažiuodamas iš jo visada tarėsi kažką prarandąs, grįžda- 
mas visada juto, kad grįžta namo. Tai buvo jo nuolatinė gy- 
venamoji vieta, kaip ir jo raudonų plytų namas. Niujorkie- 
čiai buvo jo šeimos nariai, tarsi žmona ir vaikai. 

Jis matė visą miestą kaip ant delno. Nelaikė jo rojumi, 
bet jis jo ir negąsdino. Žinojo, kur jo šlovė ir kokios graužia 
ligos. Jis priėmė jo grožį ir bjaurastį, jo smurtą ir taiką. Su- 
prato jo nuotaikas ir svajas. Jautė padėką už tai, kad miestas 
niekada nebūdavo nuobodus. 

Štai jis žingsniuoja Parko aveniu, saulei blykčiojant stiklo 
sienose, vėliavoms plazdant, vyrams ir moterims zujant susi- 
rūpinusiais veidais. Jis juto demonišką miesto ritmą, jo pri- 
verstinį greitį ir pasikeitimus. Niujorkas visada kažkur kelia- 
vo ir niekada negrįždavo. 

Miestas prarydavo Žmogaus asmenybę, išdauždavo pa- 
sipūtimą, leisdavo svajonėms skrajoti tik akimirką prieš 
nutrenkdamas jas ant žemės. Niujorkas buvo didysis lygin- 
tojas. Gimimas, gyvenimas, mirtis reiškė ne daugiau už už- 
taisytą gatvės duobę ar eilėraštį. Jis tiesiog buvo čia, o tu 
galėjai eiti velniop. 

Jeigu būtų kitaip, Edvardui Delaniui tai būtų nepatikę. 

Jis sąmoningai nebuvo nusprendęs pėsčias eiti namo, bet 
kirsdamas vieną kvartalą, paskui kitą, negalėjo atsisakyti ši- 
to malonumo. Godžiai dairėsi aplink, ganydamas akis. Dar 

niekad jam miestas neatrodė toks švytintis ir sklidinas pil- 
natvės. Emė toks jaudulys, tarsi būtum pasiekęs tikslą, įkop- 
damas į viršukalnę. 

O moterys! Koks džiaugsmas. Vyrai vilkėjo drabužiais, 
moterys - kostiumais. Štai jos: sukasi sūkuryje, žibančios, 
vėjo nurausvintais skruostais, besidraikančiais it liepsnos 
liežuviai plaukais. Monika vadino jį nukvakusiu seniu, toks 
jis ir buvo. Bet, o Dieve, dar pakankamai jaunas, kad galėtų 
įvertinti moteris. 

Jis šypsojosi joms visoms, nuo mergaičiukių iki senučių. 
Negalėjo įsivaizduoti pasaulio be jų, ir dėkojo likimui už lai- 
mę turėti Barbarą, o paskui Moniką. Koks neteisingas gyve- 
nimas būtų be jų meilės. 

Žengdamas lengvu žingsniu, jis ėjo per miesto centrą, 
tiesiai per šlovingą moterų paradą! Štai princesė, ne ką vy- 
resnė už jo podukrą Silviją. Aukšta, pritrenkianti gražuolė 
su lininiais plaukais beveik iki juosmens. Veidas neaptemdy- 
tas amžiaus, kūnas lankstus ir tvirtas it plieno styga. 

Ji žengė tiesiai prie jo ir sustojo, užtverdama kelią. Pažiū- 
rėjo į jį su švelnia, kerinčia šypsena. 

— Nori pasidulkinti, tėtuši? 

Jis taip susierzino, kad jam neužteko sąmojaus atsikirs- 
ti. Perėjo į kitą gatvės pusę, dabar jau dramblindamas, sun- 
kiai statydamas kojas su sunkiais auliniais batais. Pavargęs 
įsiropštė į pirmą pasitaikiusį tuščią taksi ir nuvažiavo tie- 
siai namo, spausdamas rankomis „Bloomingdale's“ krau- 
tuvinį krepšį. 

Netrukus jis atgavo pusiausvyrą. Liūdnai šypsodamasis 
pripažino sau, kad susitikimas su jauna prostitute, - tai ti- 
piškas miesto įprotis šliūkštelėti kibirą šalto vandens tiesiai į 
veidą kilnioms svajonėms ir romantiškiems troškimams. 

Palinkęs virš kriauklės suvalgė sumuštinį su šalta sūdyta 
jautiena ir vokiškomis bulvių salotomis ant krapais paska- 

nintos ruginės duonos. Išgėrė skardinę alaus. Atgavęs ryž- 
tą, paėmė Hendrio popierius, nuėjo į kabinetą ir sėdo prie 
darbo. 

Per vakarienę paklausė Monikos, ką ši ketina veikti vaka- 
re. Ji nusišypsojo ir uždėjo savo ranką ant jo delno. 

— Aš tave buvau visai pamiršusi, — tarė ji. 

— Tu nebuvai manęs pamiršusi, - pasakė jis, nors manė, 
kad buvo. 

— Na, šiandien būsiu namuose. 

— Gerai, - pasakė jis. - Aš noriu su tavim pasikalbėti. 
Ilgai. 

— Oi! - pasakė Žmona, - skamba labai rimtai. Ar aš atlei- 
džiama iš darbo? 

— Nieko panašaus, - nusijuokė jis. - Noriu tik apie šį bei 
tą pasitarti. Sužinoti tavo nuomonę. 

— Ar sužinojęs mano nuomonę, pakeisi savąją? 

— Ne. 


Delanių svetainė buvo didelis, aukštomis lubomis kam- 
barys, su dideliu be papuošimų židiniu ir knygų lentyna per 
visą galinę sieną, juosiančia duris į jo kabinetą. Kambario 
niūrumą gelbėjo linksmo stiliaus baldai. 

Tai buvo eklektiška kolekcija, daugiau surinkta negu at- 
rinkta. Čipendeilas greta Šeikerių stiliaus, Viktorijos epocha 
sugyveno su Art Deco. Tai buvo draugiškas kambarys, su 
subtiliai laiko numintu persišku kilimu. Viską buvo užkloju- 
si ilgo naudojimo ir rūpestingos priežiūros patina. Užuolai- 
dos ir baldų apmušalai šiltų spalvų, bet ne šviesūs. Patogu- 
mas sukūrė savo stilių; kambarys buvo prisirpęs gyvenimui. 
Nieko čia nebuvo parodai; sudėvėjimas nebuvo slepiamas. 

Delanio sostas buvo didelė kėdė su aukšta atkalte, ap- 
mušta butelio žalumo oda ir papuošta žalvarinėmis vinutė- 
mis. Monikos krėslas buvo gležnesnis, bet irgi ne pirmos 
0 

jaunystės; aptrauktas gėlėtu brokatu, iškentusiu seniai ne- 
besančio katino nagus. 

Kambaryje buvo pilna didelių peleninių, įrėmintų nuo- 
traukų, kelios statulėlės, kitokių niekučių, didelė pintinė su 
žiemine kolekcija kačiukų, sudžiovintų pelkės žolių ir euka- 
lipto šakelių. 

Ant sienų kabojo tapybos darbai, piešiniai, plakatai, gra- 
viūros, žemėlapiai - skirtingi, kaip ir baldai. Nė vienų vieno- 
dų rėmų, niekas nieko neužgožia, viskas dvelkia slėpiningu- 
mu. Ir čia visada atsirasdavo vietos naujam daiktui. Paroda 
kilo iki pat lubų karnizo. 

Tą vakarą, jiems pavalgius vakarienę, suplovus indus, 
Monika atsisėdo į savo krėslą, užsidėjo akinius. Paėmė vir- 
balus ir afganiškos vilnos skarą, kurią mezgė jau kelis mėne- 
sius. Delanis atsinešė savo dosjė ir Hendrio popierius. Jis 
nubloškė popierių krūvą šalia savo kėdės. 

— Kas tai? - paklausė Monika. 

— Tai, apie ką aš ir noriu pasikalbėti. Noriu ant tavęs iš- 
bandyti teoriją. 

— Apie viešbutinį žudiką? 

— Taip. Tau tai nesugadins nuotaikos? 

— Ne, nesugadins. Bet man atrodo, kad kaip išėjęs į pensi- 
ją policininkas tu rodai pernelyg didelį susidomėjimą. 

— Tiesiog bandau padėti Abneriui Bunui, - paprieštaravo 
jis. - Ši byla jam labai svarbi. 

— Uhu, - pasakė ji žiūrėdama į jį per akinių viršų. - Na... 
paklausykim. | 

— Kai pirmoji auka, Džordžas T. Puleris, buvo rastas su 
perpjauta gerkle „Grand Park“ viešbutyje, vyrai, tyrę bylą, 
priskyrė ją prostitutei. Buvo visi požymiai: verslininkas iš ki- 
to miesto atvyksta į konferenciją, išgeria kelias taureles, su- 
siranda kekšę gatvėje ar bare. Nusiveda ją į savo kambarį 
viešbutyje. Gal jis nesumoka, kiek prašomas, gal užsimano 

ko nors smagesnio arba nustveria ją už rankos, kai ji lenda į 
jo piniginę. Maža kas. Na, jie ima grumtis, ir ji jį nužudo. Tai 
yra buvę šimtus kartų. 

— Tikriausiai, —- atsiduso Monika. 

— Be abejo. Tik nebuvo jokių grumtynių pėdsakų. Ir 
niekas nepavogta. Prostitutė būtų bent nudžiovusi gry- 
nuosius pinigus, jei ne brangenybes, kreditines korteles ir 
taip toliau. 

— Galbūt jai pakišo narkotikų ar kokių vaistų? 

— Ir ji po to rūpestingai nuvalė pirštų atspaudus? Nelabai 
tikėtina. Ypač po antrojo nužudymo kovo menesį. Vaikinas 
vardu Frederikas Volhaimas. „Pierce“ viešbutyje. Perpjauta 
gerklė. Jokių grumtynių pėdsakų. Niekas nepavogta. 

— Laikraščiai rašė, kad aukos buvo sumaitotos, - tyliai 
pasakė Monika. 

— Taip, - dusliai tarė Delanis. - Dūriai į genitalijas. Dau- 
gybė. Kai jie buvo mirę ar bemirštą. 

Žmona tylėjo. 

— Buvo aptikti juodo nailono plaukai, - tęsė Delanis. - Iš 
peruko. Dabar prostitutės varianto jau atsisakyta ir nuspręs- 
ta, kad tai homoseksualisto darbas, galbūt transvestito. 

— Moterys irgi dėvi perukus. Dažniau negu vyrai. 

— Aišku, kad taip. Be to, panaudotas ginklas - nedidelis, 
greičiausiai lenktinis peilis, yra moteriškas ginklas. Tai irgi 
rodo ten buvus moterį, bet policininkai eina pramintu keliu. 
Nusikaltimų istorijoje nėra buvę moters psichopatės atvejo, 
kai renkamasi aukas atsitiktinai ir žudoma be jokios regimos 
priežasties. Daugybė mėsininkų vyrų, bet nė vienos moters. 

— Bet kodėl tai turi būti homoseksualistas? Kodėl ne 
šiaip vyras? 

— Todėl, kad aukos buvo nuogos. Taigi leitenantas Slavi- 
nas ėmė taršyti gėjus, šukuodamas jų barus, čiupdamas tuos, 
kurie jau buvo nusikaltę. Rezultatas - nulis. Po trečiosios 

žmogžudystės buvo išaiškinta, kad žudiko ūgis - 5, 5-5, 7 pė- 
dos. Tai gali būti neaukštas vyras. 

— Arba aukšta moteris. 

— Taip. Rimtų įkalčių vis tiek nėra. Bet ir toliau medžioja- 
mas žudikas vyras. 

Ji vėl pažiūrėjo į jį. 

— Bet tu manai, kad tai moteris? 

— Taip, manau. 

— Prostitutė? 

— Ne. Psichopatiška moteris. Žudanti iš beprotiškų pa- 
skatų, kurių gal ir pati nesuvokia. Bet ji yra priversta žudyti. 

— Aš tuo netikiu, - tvirtai tarė Monika. 

— Kodėl? 

— Moteris negalėtų šito padaryti. 

Jis tikėjosi subjektyvių atsakymų ir buvo davęs sau žodį 
neprarasti savitvardos. Turėjo paruošęs atsakymą: 

— Ar nori pasakyti, kad moteris nesutverta tokiam kruvi- 
nam smurtui? 

— Teisingai. Vieną kartą - gal. Nužudymas iš aistros. Iš 
pavydo, keršto ar neapykantos. Bet tik ne keli nepažįstamie- 
ji be-jokios priežasties. 

— Prieš kelias savaites mes kalbėjomės apie smurtą prieš 
vaikus. Tu sutikai, kad pusėje atvejų, o gal ir daugiau, agresi- 
jos griebiasi motinos. Kiša vaiko ranką į atvirą ugnį, meta 
kūdikį į verdantį vandenį. 

— Edvardai, tai visai kas kita! 

— Kas kita? Kur čia yra nusikaltimas iš aistros? Kur čia 
yra pavydo, keršto, neapykantos motyvai? 

— Moteris, kuri griebiasi smurto prieš vaiką, yra veikia- 
ma didžiulio spaudimo. Greičiausiai ją irgi engė, kai ji bu- 
vo vaikas. Dabar ji užrakinta pasaulyje be jokios vilties. Iš 
jos padarė darbinį gyvulį. Vargšas vaikas yra artimiausias 
taikinys. Ji negali laikyti savo vyro rankos virš liepsnos, 

kaip kad norėtų, todėl visą savo sielvartą ir nusivylimą iš- 
lieja ant vaiko. 

Delanis kriuktelėjo. 

— Labai sklandus paaiškinimas, bet vargu ar jis pateisina 
vaikų luošinimą. Bet minutėlę pamiršk motyvus. Šią akimir- 
ką motyvai manęs nedomina. Noriu tik įtikinti tave, kad mo- 
terys sugeba vykdyti beatodairiško, kruvino smurto aktus 
taip pat, kaip ir vyrai. 

Ji tylėjo sterblėje suspaudusi virbalus ir vilną. Jos su- 
spaustos lūpos pabalo, veido bruožai įsitempė. Delanis gerai 
pažinojo šitą išraišką, bet drąsiai ėjo pirmyn. 

— Tu žinai istoriją, - tarė jis. - Moterys ne visada buvo pa- 
žemintos, kuklios, švelnios, moteriškos būtybės, kokiomis 
jas padarė menas ir literatūra. Jos buvo kareiviais, tikromis 
kovotojomis, žiauriais ir negailestingais priešais daugelyje 
genčių ir tautų. Taip ir iki šiolei tebėra daug kur pasaulyje. 
Blogiausia lemtis, galėjusi ištikti į nelaisvę pakliuvusį karį, - 
kai jis buvo atiduodamas nugalėtojų moterims. Apie jo liki- 
mo smulkmenas nenoriu kalbėti. 

— Tai ką tu nori pasakyti? - nukirto ji. 

— Kad moteryse nėra nieko įgimto, nieko tokio jų genuo- 
se ar instinktuose, kas neleistų joms tapti žiauriomis nepa- 
žįstamų žmonių žudikėmis, jeigu jas prie to priveda, jeigu 
jos tampa aukomis troškimų ir vilionių, kurių nesugeba kon- 
troliuoti. Tiesą sakant, manau, kad jos labiau linkusios į 
smurtą už vyrus. 

— Tai drąsiausia seksistinė pastaba, kokią man teko gir- 
dėti. 

— Seksistinė? — Jis trumpai nusijuokė. — Galvojau, ar ilgai 
reikės laukti, kol tu prie to prieisi. Kelio nervo reakcija. Bet 
kokia nuomonė, kad moterys gali būti bent kiek netobulos, 
sulaukia pasmerkimo kaip „seksistinė“. Ar nori pasakyti, 
kad moterys tikrai yra romios, išauklėtos, silpnos Galatėjos, 

kurias, kaip tu visada tvirtinai, vyrai sukūrė prietarais ir dis- 
kriminacija? 

— Aš nesakau nieko panašaus. Moterys neatskleidė visų 
savo galimybių dėl vyrų požiūrio į jas. Bet tose neatskleis- 
tose galimybėse nėra vietos serijinėms Žmogžudystėms. 
Moterys galėjo tą daryti visą laiką, bet to nedarė. Pats sa- 
kei, kaip tik todėl policininkai ieško viešbutinio žudiko vy- 
ro. Nes nėra precedento, kad moterys būtų padariusios to- 
kių nusikaltimų. 

Jis susimąstęs pažiūrėjo į ją, pridėjęs pirštą prie lūpų. 

— Man ką tik šovė į galvą beprotiška mintis, - pasakė 
jis. - Tai neturi nieko bendra su tuo, apie ką kalbamės, bet 
gal vyrai laikė moteris pajungę todėl, kad jų bijojo. Jautė fi- 
zišką baimę. Galbūt tai buvo savisaugos instinktas. 

— Tu esi neįmanomas! - sušuko ji. 

— Galbūt, - gūžtelėjo jis pečiais. - Bet grįžkime prie ma- 
no minties: ar tu sutinki, kad moterys turi emocinių ir fizinių 
galimybių tapti serijinėmis žudikėmis? Kad moters psichi- 
koje nėra nieko, kas to neleistų? Yra buvę daug moterų, ku- 
rios žudė ne vieną kartą, dažniausiai iš godumo, ir jos visada 
pažinojo savo aukas. Dabar aš prašau tavęs Žengti vieną 
žingsnį į šalį ir pripažinti, kad moterys galėtų žudyti nepažįs- 
tamuosius be regimos priežasties. 

— Ne, - tvirtai nukirto ji, - aš netikiu, kad jos tai galėtų. 
Pats sakci, kad tokio precedento nėra. Nėra Semo dukterų. 

— Teisingai, - sutiko jis. - Statistika tam prieštarauja. Štai 
kodėl šiuo metu Slavinas ir Bunas su visais savo vyrais me- 
džioja viešbutinį žudiką vyrą. Bet aš manau, kad jie klysta. 

— Tik todėl, kad tau atrodo, jog moterys sugeba daryti to- 
kius nusikaltimus? 

— Ir tai, ir moteriškas žmogžudysčių įrankis, grumtynių 
pėdsakų nebuvimas, ir faktas, kad nuogos aukos buvo hete- 

roseksualios, ir didelis perukas, ir apskaičiuotas žudiko ūgis. 
Ir dar kažkas. 

— Kas gi? - paklausė ji įtariai. 

— Vienas iš dalykų, kurį aš patikrinau, kai Bunas pranešė 
man apie pirmąsias dvi žmogžudystes, buvo mėnesio dienos. 
Maniau, kad gali būti sąsaja su pilnatimi. Žinai, kad nusikal- 
timų kreivė šokteli aukštyn per mėnulio pilnatį. 

— Ar buvo sąsaja? 

— Ne. Neturėjo jos ir trečioji žmogžudystė. Tada aš pasi- 
žiūrėjau į intervalus tarp trijų žmogžudysčių. Dvidešimt še- 
šios dienos tarp pirmosios ir antrosios bei tarp antrosios ir 
trečiosios. Ar tau tai nieko nesako? 

Ji tylėjo. 

— Žinoma, kad sako, - švelniai tarė jis. - Dvidešimt še- 
šios dienos yra vidutinis moters menstruacinis periodas. Pa- 
tikrinau tai tavo ginekologijos vadovėlyje. 

— Viešpatie, Edvardai, ir tai tu vadini įkalčiu? 

— Pats savaime tai nėra įkaltis. Bet sudėjus visa kita, šis 
bei tas pradeda ryškėti: psichopatiška moteris, kurią į nusi- 
kaltimą pastūmėja jos mėnesinės. 

— Bet Žudyti nepažįstamus vyrus? Aš tuo netikiu. Ir tu sa- 
kai, kad suvestinės prieštarauja tokiai versijai. 

— Palauk, - tarė jis, - tai dar ne viskas. 

Jis pasilenkė, pakėlė nuo grindų pluoštą popierių, sukro- 
vė juos ant kelių. Užsidėjo skaitymui skirtus akinius ir ėmė 
versti lapus. 

— Tai gali kiek užtrukti, - tarė jis pakėlęs į ją akis. - Gal 
norėtum ko išgerti? 

- Ačiū, nenoriu, - šaltai atsakė ji. 

Jis linktelėjo ir toliau vertė lapus, kol surado tą, kurio ieš- 
kojo. 

— Statistika byloja prieš tokią versiją, - sutiko jis. - Aš tai 
pripažįstu. Slavinas elgiasi teisingai, kai ieškodamas žudiko 


233 


vyro eina pramintu taku. Bet man kilo mintis, kad galbūt 
statistika klysta. Ne tiek klysta, kiek dirba pasenusiais meto- 
dais. Atgyvenusiais. 

— Oho. 

Jeigu jai tikrai įdomu, pamanė jis liūdnai, ji tai puikiai 
slepia. Jis įdėmiai į ją pasižiūrėjo. Žinojo, kad turi aštrų pro- 
tą ir kandų humoro jausmą. Jis krūptelėjo pagalvojęs, kad 
turės gauti jos pritarimą pasiūlymui, kurį netrukus norėjo 
pateikti. Blogiausiu atveju ji reaguos su pagieža ir panieka; 
geriausiu - maloniai teiksis išklausyti jo mėgėjišką kišimąsi į 
svetimą daržą. 

— Daug sykių girdėjau tave kalbant apie naujojo tipo mo- 
terį, - pradėjo jis. - Maniau, kad turi omenyje laisvą moterį 
ar siekiančią išsilaisvinti nuo vyrų priespaudos uždėtų suvar- 
žymų. 

- Ir visuomenės. 

— Gerai, - sutiko jis. - Nuo individualių vyrų ir vyriškai 
orientuotos visuomenės priespaudos. Naujoji moteris nori 
valdyti savo likimą ir būti už jį atsakinga. Tiesa? Argi tai nė- 
ra daugiau ar mažiau moterų išsivadavimo judėjimo tikslas? 

— Maždaug. 

— Feminizmas yra revoliucija, - tęsė jis iš lėto, beveik ap- 
dairiai. - Galbūt socialinė revoliucija, bet dėl to tik dar svar- 
besnė. Revoliucijos turi savo kraštutinumus. Ne, - skubiai 
pasitaisė, - ne kraštutinumus, tai ne tas žodis, bet kartais re- 
voliucijos atveda prie dalykų, kurių nesitikėjo nei jų vadai, 
nei šalininkai. Po bet kokio perversmo - socialinio, politi- 
nio, Meninio ar dar kokio nors - kartais iškrenta visiškai ne- 
tikėtos nuosėdos, dažnai visai nepalankios pradiniams revo- 
liucionierių tikslams. 

Kai aš sukau galvą dėl galimybės, kad „Ripper“ viešbuty- 
je žudė moteris, ir bandžiau suderinti savo versiją su statisti- 
ka, pamaniau, kad gal naujoji moteris, apie kurią kalbame, 

gali „atsinaujinti“ ir tokiais aspektais, apie kuriuos mes nė 
nežinome. 

Kitais žodžiais tariant, ji gali būti labiau nepriklausoma, 
atkaklesnė, ambicingesnė, drąsesnė, ryžtingesnė ir taip to- 
liau. Tačiau traukydama šimtmečiais ją kausčiusius pančius, 
ji galbūt įgavo kitų bruožų, ne tokių pageidautinų. O jeigu 
taip, tie bruožai galėtų pasendinti visą mūsų statistiką ir pro- 
centus, kalbančius apie moterų galimybes. 

— Taigi, - išdidžiai tarė Monika, - tu kalbi apie nusikalti- 
mų statistiką ir procentus. 

— Iš dalies, - tarė jis, - bet ne tik. Norėjau išsiaiškinti, ar 
šiuolaikinė moteris pasikeitė, ar ji keičiasi tokiu būdu, kad 
galėtų tapti... na... linkusi į savigriovą ir antivisuomenišką 
elgseną. 

— Ir ką tu išsiaiškinai? 

— Na... - tęsė jis, - nepasakyčiau, kad įrodymai yra ne- 
ginčijami. Net nesu tuo tikras, ar galima juos pavadinti iro- 
dymais. Bet, mano galva, jie yra pakankamai įtikinami, kad 
leistų manyti - bent jau man, - jog einu teisingu keliu. Aš 
paprašiau Tomo Hendrio - jis reporteris, tu jį pažįsti - iš- 
kasti man statistinius duomenis keliuose regionuose. Aš pa- 
emiau pastaruosius penkiolika metų kaip laikotarpį, turėju- 
sį atskleisti, ar tie pasikeitimai moteryje, kuriuos aš įtariu, 
tikrai įvyko. 

— Kodėl pastarieji penkiolika metų? 

— Tu Žinai kodėl, - jis dėbtelėjo į ją. - Todėl, kad apytik- 
riai 1mant prieš tiek metų prasidėjo šiuolaikinis feministinis 
judėjimas, paveikęs daugybės Amerikos moterų gyvenimą. 
Aišku, ir vyrų. 

— Visą kaltę už tai, kas atsitiko moterims per pastaruosius 
penkiolika metų, tu suverti moterų išsilaisvinimui? 

- Žinoma, kad ne. Žinau, kad daug įtakos turėjo ir kiti 
faktoriai. Tačiau daugelis iš tų faktorių - dalis jų ar visi - sa- 

vo ruožtu buvo feministinio judėjimo rezultatas. Pavyzdžiui, 
moteriškos darbo jėgos padidėjimas. Tai tu nori išgirsti, ką 
rado Hendris, ar ne? 

— Man daug labiau patiktų, jei tą tyrimą būtų atlikusi mo- 
teris. 

Jis niūriai nusišypsojo. 

— Ji būtų atradusi tuos pačius skaičius, kaip ir Hendris. 
Pradėkime nuo svarbiausios statistikos... - jis ėmė kalbėti, 
žvilgčiodamas į popierius ant kelių, leisdamas juos vieną po 
kito kristi ant grindų, kai užbaigdavo skaityti. - Pirmiausia 
narkotikai... Statistiniai duomenys apie nelegalių narkoti- 
nių medžiagų vartojimą yra labai netikslūs. Dabar aš kalbu 
apie marichuaną, kokainą ir heroiną. Beveik neįmanoma 
sudaryti galutinės vartotojų lentelės, jau nekalbant apie lytį 
ir amžių tų, kuriuos narkotikai sunaikino. Bet iš to, ką turi- 
me, atrodo, kad vyrų ir moterų tarp nelegalių narkotikų var- 
totojų yra maždaug po lygiai. 

Jeigu imsime legalias narkotines medžiagas, ypač psicho- 
aktyviąsias, kurias išrašo gydytojai, čia turime tikslesnius ga- 
lutinius skaičius. Jie rodo, kad iš visų receptų tokiems pre- 
paratams - maždaug 80 procentų amfetaminų, 67 procentai 
trankviliantų ir 60 procentų barbitūratų ir migdomųjų - 
tenka moterims. Yra paskaičiuota, kad mažiausiai du milijo- 
nai moterų turi polinkį vartoti vaistus - geriau būtų sakyti, 
yra priklausomos nuo joms prirašomų vaistų. Daugiau kaip 
pusė moterų, nuteistų už nusikaltimus, turi bėdų su gydyto- 
jų išrąšomais vaistais. Dvigubai daugiau moterų negu vyrų 
geria libriumą ir valiumą. Penkiasdešimčia procentų dau- 
giau moterų negu vyrų reguliariai geria barbitūratus. Jie yra 
labiausiai pamėgtas savižudybės įrankis tarp moterų. 

— Ir tam yra labai svarių priežasčių, - griežtai tarė Moni- 
ka. - Turint omeny tai, ką joms tenka iškęsti... 

— Pala! - Delanis iškėlė delną. - Monika, aš policininkas, 
o ne sociologas. Manęs nedomina priežastys. Tik tai, kas da- 
bar yra ir kokią gali turėti įtaką nusikaltimams. Gerai? 

Monika tylėjo. 

— Antra, - tęsė jis žiūrinėdamas popierius, - moterų al- 
koholikių skaičius po Antrojo pasaulinio karo padidėjo dvi- 
gubai. Anoniminiai alkoholikai skelbia, kad anksčiau tarp 
dešimties jų narių būdavo viena moteris. Šiandien moterų 
procentas yra maždaug toks pat, kaip ir vyrų. Statistika apie 
alkoholizmą yra sunkiai surenkama ir toli gražu netiksli, bet 
niekam nekelia abejonės milžiniškas moterų alkoholikių 
skaičiaus išaugimas. 

— Tik todėl, kad dabar daugiau moterų atvirai pripažįsta 
savo problemą. Anksčiau geriančios moterys buvo taip 
smerkiamos, kad jos tupėjo lyg pelės po šluota. 

— Ko gero, vis dar tebetupi, - tarė jis. - Lygiai taip pat 
daug vyrų slepia savo polinkį į alkoholizmą. Tačiau tai nepa- 
neigia valdžios įstaigų surinktų duomenų, kad moterų alko- 
holikių smarkiai padaugėjo. Didžiausią pirkėjų dalį gėrimų 
parduotuvėse sudaro moterys. Viskio gamintojai nesėdi sudė- 
ję rankų. Dabar jų reklama dažnai skirta patraukti geriančių 
moterų dėmesį. Atsirado net nauja škotiško viskio rūšis, su- 
kurta moterims ir reklamai moteriškuose žurnaluose. 

— Kai apskritai geriama daugiau, argi stebėtina, kad mo- 
terys išgeria joms skirtą dalį? 

— Daugiau, negu joms skirta, - atsakė jis sukaupęs visą 
kantrybę. - Pažiūrėk į skaičius Hendrio medžiagoje: čia vis- 
kas surašyta. Trečia, mirčių nuo plaučių vėžio tarp moterų 
padaugėjo keturiasdešimt penkiais procentais, tarp vyrų - 
tik maždaug keturiais. Triskart daugiau moterų suserga 
plaučių vėžiu. 

— Nagi pasakyk, ką tai įrodo"? 

— Pirmiausia, kad ir kokios būtų to priežastys, aš manau, 
kad moterys surūko velnioniškai daug cigarečių ir kenčia 
nuo tabako. Monika, kiek man žinoma, alkoholis ir nikoti- 
nas yra ne mažesni narkotikai už amfetaminus ir barbitūra- 
tus. Ant cigarečių ir taurelės meškerės gali užkibti taip pat 
lengvai, kaip ir ant žolelių. 

Joje tvenkėsi pyktis; jis matė tai iš jos sustingusios pozos, 
nuleistų lūpų kampučių, susiaurėjusių akių. Bet, nuėjęs tokį 
kelią, jis dabar nenorėjo sustoti. 

— Na gerai, - pasakė ji griežtu balsu. - Sakykim, kad dau- 
giau moterų geria, rūko, kitaip narkotizuojasi. Ką tai įrodo? 

— Dar viena, paskutinė suvestinė, - tarė jis imdamas pas- 
kutinį lapą. - Štai... Moterys sudaro apie 51 procentą gy- 
ventojų skaičiaus. Bet statistika rodo, kad psichinių ligonių 
moterų procentas yra daug didesnis. Kiekvienam šimtui vy- 
rų, atsidūrusių ligoninėje dėl depresijos, tenka 175 moterys, 
ir 238 moterys kiekvienam 100 vyrų po ligoninės gydomos 
nuo depresijos ambulatoriškai. 

— Depresija! - priekaištingai tarė ji. - Ar tau nešovė į gal- 
vą, kad visa tai lengvai paaiškinama? Socialinis vaidmuo... 

— Ne tik depresija, - pertraukė jis, - bet ir manijos. Jos 
vadinamos „emociniais sutrikimais“, ir yra duomenų, kad 
nuo jų kenčia dvigubai daugiau moterų negu vyrų. 

— Tai todėl, kad... 

— Monika! - sušuko jis netekęs kantrybės. - Jau sakiau, 
kad manęs nedomina priežastys. Jeigu tu man tvirtinsi, kad 
dėl narkotikų - taip pat alkoholio ir nikotino - vartojimo 
ir protinės veiklos sutrikimų kaltas buvęs moterų vaidmuo 
mūsų kultūroje, aš tavim patikėsiu. Aš tiesiog bandau iš- 
skirti tam tikras tendencijas, būdingas moterims. „Naujo- 
sioms moterims“. Nenoriu daryti jokių vertinimų. Tiesiog 
pateikiu skaičius. Procentai neturi sąmonės, pagiežos, savo 

interesų. Jie tiesiog egzistuoja. Juos galima interpretuoti 
šimtais būdų. 

— Ir aš Žinau, kaip juos interpretuoji tu! - kandžiai tarė 
ji. - Tai vis per tą moterų išsivadavimo judėjimą. 

— Velniai rautų! - įniršo jis. - Tu klausaisi manęs ar ne? 
Aš noriu tik vieno dalyko - pagrįsti savo teoriją, kad viešbu- 
tinis žudikas - moteris. 

— Bet kur, po velnių, tas ryšys? 

Jis giliai įkvėpė oro. Prisivertė nusiraminti. Bandė kalbė- 
ti protingai. Atrodė, kad ji jo nesupranta, o gal jis nemoka 
aiškinti. 

— Monika, aš pasiryžęs pripažinti, kad visi mano minėti 
apie moteris dalykai galbūt tėra laikini nukrypimai. Galbūt 
juos sukėlė socialinės audros ir per pastaruosius kelerius 
metus sparčiai besikeičiantis moters vaidmuo visuomenėje. 
Galbūt po dešimties ar penkiolikos metų moterys apsipras 
su joms skirtu naujuoju vaidmeniu ir išmoks tvarkytis su sa- 
vo bėdomis. Tada jų psichinė sveikata pagerės ir narkotikų 
vartojimas sumažės. Bet man rūpi tik tai, kas vyksta šian- 
dien. Ir aš manau, kad šiandien moterys visą moterų padary- 
tų nusikaltimų statistiką paverčia niekais. Tie skaičiai buvo 
teisingi vakar, šiandien - ne. Naujosios moterys juos pasen- 
dino. Manau, kad esama pakankamai tvirtų įrodymų, patei- 
sinančių mintį, kad viešbutinis žudikas yra moteris. Papra- 
šiau Hendrio atlikti šį tyrimą, tikėdamasis gauti statistinį pa- 
grindą savo nuomonei. Manau, kad gavau. Monika, mes nė 
velnio nežinome apie žudikės išvaizdą. Žinome, kad jos ūgis 
maždaug 5, 5 ar 5, 7 pėdos ir kad ji dėvi perukus. Bet galima 
nuspėti ir daugiau. Pavyzdžiui, kad ji greičiausiai jauna mo- 
teris tarp aštuoniolikos ir keturiasdešimties, nes yra pakan- 
kamai stipri perrėžti vyrui gerklę ir pakankamai jauna, nes 
serga mėnesinėmis. 

Dar Žinome, kad ji nekvaila. Ji kruopščiai planuoja. Ji 
šaltakraujiška ir ryžtinga, nes įvykdžiusi kruviną nusikaltimą 
prieš išeidama švariai nusiplauna kraujo dėmes. Žiūri, kad 
nepaliktų pirštų atspaudų. Viskas rodo, kad tai aukštesnio 
nei vidutinio intelekto moteris. Šis tyrimas sukelia mums 
dar daugiau minčių apie tai, kokia ji galėtų būti. Didelė gali- 
mybė, kad ji pripratusi prie vaistų, alkoholio ar nikotino, o 
gal tik prie dviejų iš jų ar visų trijų. Galimas dalykas, ją ka- 
muoja depresija arba manija, arba ir viena, ir kita. Aš tik 
bandau susikurti jos portretą - ne psichologinį, nes visa tai 
dažniausiai yra nesąmonė. Noriu aptikti tam tikras žudikės 
asmenines ir jausmines ypatybes, kurios padėtų mums susi- 
daryti apie ją įspūdį. 

— Tu manai, kad ji feministė? 

— Ji gali būti tokia, gali ir nebūti. Aš nežinau ir nenoriu 
spėlioti. Bet aš tikrai tikiu, kad didžioji dauguma moterų 
šioje šalyje yra paveiktos moterų išsivadavimo judėjimo, ne- 
svarbu, ar jame aktyviai dalyvavo. 

Monika minutėlę tyliai galvojo. Žiūrėjo nudelbusi akis, 
mirksėdama. Paskui uždavė klausimą, kurio Delanis tikėjosi 
išvengti, Bet, nusivylęs pripažino jis, reikėjo laukti, kad ji 
prisikas prie reikalo esmės. 

— Ar Hendris pateikė nusikaltimų statistiką? — paklausė 
ji pakeldama akis. 

— Taip. 

— Na? 

- Įtariamųjų moterų skaičius padidėjo. Daugiau negu 
vyrų. 

— O žmogžudystės? 

Jis norėjo išlikti sąžiningas. 

— Ne, nėra duomenų, kad moterų žudikių daugėja. Bet jų 
suėmimo už apiplėšimus, įsilaužimus ir automobilių vagys- 
tes procentas auga sparčiau nei vyrų. Jis dar didesnis už pa- 

degimus, vagystes, išeikvojimą ir sukčiavimą. Apskritai mo- 
terų įvykdytų turtinių nusikaltimų kreivė kyla sparčiau negu 
vyrų, bet ne sunkių nusikaltimų, tokių kaip tyčinis ar netyči- 
nis nužudymas, statistikoje. 

— Ar išžaginimų, - karčiai pridūrė ji. 

Jis nutylėjo. 

— Na, - paklausė ji. - Jeigu tu manai, kad šis tyrimas įro- 
do, jog viešbutinis žudikas yra moteris, ar tai neįrodo, kad ir 
moterų žudikių procentas turėtų didėti? 

— Aš taip nemanyčiau, - pripažino jis. 

— Bet tu tikėjaisi, ar ne? - tarė ji rūsčiai žiūrėdama. 

— Baik, Monika, - užprotestavo jis, - man visai nelinks- 
ma dėl to, kad viešbutinis žudikas yra moteris. 

Ji šniurkštelėjo, atsistojo, pasiėmė mezginį. 

— Tu nieko tikro nežinai, - pasakė. - Tu tik spėlioji. O aš 
manau, kad smarkiai klysti. 

— Galbūt, - sutiko jis. 

— Ar praneši Bunui savo beprotišką versiją? 

— Ne. Ne dabar. Bet paskambinsiu ir perspėsiu dėl gegu- 
žės 7-9 dienų. Jeigu aš neklystu, tada bus dar viena žmogžu- 
dystė ar bandymas nužudyti. 

Ji išdidžiai nužingsniavo per kambarį. 

— Tu nori likti prakeikto kvailio vietoje! - bloškė per petį. 

Kai durys už jos nugaros trinktelėjo, jis i1rzliai paspyrė ant 
kilimo išblaškytus lapus su Hendrio skaičiais. 

— Ne pirmą kartą, - suniurnėjo. 


Gegužės 9-osi0s rytą, šiek tiek prieš devynias, Monika ir 
Edvardas Delanis sėdėjo prie virtuvės stalo ir tykiai valgė 
pusryčius. Jie pasidalijo keptuvę plaktos kiaušinienės su rū- 
kyta lašiša ir svogūnais. 

Po kivirčo, kilusio dėl Tomo Hendrio tyrimo, jųdviejų 
santykiai pasidarė pabrėžtinai mandagūs. 

— Ar dar puodelį kavos? 

— Ačiū. Dar vieną skrebutį? 

— Ne, dėkui. Ar tau netrukdys radijas? 

— Visai ne. Ar norėtum dalies laikraščio? 

Šitaip truko daugiau kaip savaitę, nė vienam nenorint 
nusileisti. Bet tą rytą šefas nusprendė, kad jau gana. Jis nu- 
bloškė šalin laikraštį, trenkė delnu per stalą taip, kad Moni- 
ka krūptelėjo. 

— Dieve šventas! - pratrūko šefas. - Kas mes - du maži 
vaikai? Kas čia per nesąmonė? Ar negalime turėti skirtingas 
nuomones, bet nesielgti kaip svetimi? 

— Tu užsispyręs kaip paskutinis ožys, - tarė ji. - Tu nieka- 
da neprisipažinsi, kad esi neteisus. 

— Aš pripažįstu, kad galiu būti neteisus. Šioje byloje. Bet 
mano klydimas dar neįrodytas. Tu manai, kad aš neteisus? 
Na gerai, gal lažinamės? Trauk banknotą. Kokį - penkis, de- 
šimt, šimtą? 

— Dėl tokio rimto reikalo iš pinigų nesilažinama, - atšovė 
ji išdidžiai. 

— Gerai, einam rimtų lažybų. Langai apmūsiję. Jeigu aš 
klystu, išplausiu visus prakeiktus langus namuose. Jei aš tei- 
sus, tu išplausi. 

Ji minutėlę pagalvojo. 

— Visus langus, - pasakė ji. — Taip pat rūsio ir palėpės. Iš 
vidaus ir iš lauko. 

— Sutinku, - tarė jis ir ištiesė savo didelę leteną. Jie pa- 
spaudė rankas. | 

— Įjunk radiją, - įsakė ji. 

— Įpilk man dar kavos, - liepė jis. 

Viskas grįžo į senas vėžes. Bet jie sustingo išgirdę pirmąjį 
naujienų sakinį. 

„Nužudyto vyro lavonas šiąnakt apie vidurnaktį buvo ap- 
tiktas „Cameron Arms“ viešbučio netoli Centrinio parko 

numeryje. Nužudytasis - Leonardas T. Bergdorferis - buvo 
avialinijų brokeris iš Atlantos, Džordžijos valstija. Policijos at- 
stovas be dvejonių susiejo šią žmogžudystę su viešbutinio Žu- 
diko nusikaltimais. Daugiau smulkmenų kol kas nežinoma.“ 

Monika ir Edvardas išplėtę akis Žiūrėjo vienas į kitą. 

— Stiklo valiklis yra spintelėje po kriaukle, - lėtai tarė jis. 

Ji ėmė verkti; ašaros tyliai ritosi skruostais. Jis atsistojo, 
apkabino ją per pečius, prisitraukė. 

— Tai taip klaiku, - kukčiojo ji. - Taip baisu. Mes juokavo- 
me, kirtome lažybų, o visą tą laiką... 

- Žinau, - pasakė jis, - žinau. 

— Geriau paskambink Abneriui ir pasakyk, ką tu galvoji. 

— Taip, matyt, reikia paskambinti. 

Jis nuėjo į kabinetą, sunkiai atsisėdo už stalo. Uždėjo 
ranką ant telefono, bet susimąstė. 

Negalėjo suprasti, kodėl jam niekas nepaskambino. Dik- 
torius pranešė, kad kūnas buvo surastas apie vidurnaktį. 
Delanis tikėjosi, kad Bunas paskambins, kai tik pasitvirtins, 
jog tai dar vienas viešbutinio žudiko nusikaltimas. Gal Bu- 
nas gavo leitenanto Slavino įsakymą neaptarinėti bylos su 
Delaniu. O gal jie patys surinko pakankamai įrodymų, kad 
išsiverstų be pensininko. Gal seržantas tiesiog neturėjo lai- 
ko. Viskas įmanoma. 

Jis paskambino Bunui į namus, į policijos komisariatą, į 
„Cameron Arms“ viešbutį. Visose trijose vietose paliko pra- 
šymą, kad seržantas paskambintų jam, kai tik pasirodys. 

Užvedė naują dosjė. Antraštė skelbė: „Leonardas T. Berg- 
dorferis iš Atlantos, gegužės 8-osio0s vidurnaktis. Ketvirtoji 
auka. Kūnas rastas „Cameron Arms“ viešbutyje“. Tada nuė- 
jo į virtuvę pasiklausyti dešimtos valandos žinių. Monika dė- 
joįvieną vietą kibirą vandens, švarius skudurus, stiklų valik- 
lį ir ritinį popierinių rankšluosčių. 

— Tau nereikia plauti langų, - nusišypsojo jis jai. - Tai bu- 

vo tik kvailas pokštas. Nusamdysim ką nors tam darbui. Be 
to, atrodo, kad tuoj ims lyti. 

— Ne, ne, - atsakė ji. - Aš pralaimėjau lažybas. Be to, 
šiandien noriu stvertis kokio fizinio darbo. Terapija. Gal 
mažiau kamuos mintys. 

— Na... plauk tik iš vidaus, - tarė jis. - Ir tik tol, kol pa- 
vargsi. 

Žiniose buvo paminėti dar keli faktai. Auka atvyko į Niu- 
jorką dalyvauti konferencijoje „Cameron Arms“ viešbutyje. 
Jo kūną aptiko draugai, kurie ėjo pas jį išgerti ir rado nume- 
rio duris neužrakintas. 

Toliau sekė kupini pasipiktinimo mero pavaduotojo, ke- 
lionių agentūrų, viešbučių asociacijos prezidento pareiški- 
mai. Visi reikalavo nedelsiant sučiupti viešbutinį žudiką, kol 
Niujorko turizmo verslas nesubankrutavo. 

Edvardas Delanis visą rytą laukė savo kabinete, bet ser- 
žantas Abneris Bunas taip ir nepaskambino. Šefas nuspren- 
dė, kad jo pagalbos atsisakyta. Jis buvo ignoruojamas dėl 
kažkokių priežasčių. 

Jis užsitempė lietpaltį, skrybėlę, iš spintos prieškambary- 
je paėmė skėtį. Šūktelėjo Monikai viršuje, kad trumpam iš- 
eina. Palaukė, kol išgirdo jos atsakymą, paskui išėjo, užra- 
kindamas duris dviem užraktais. 

Vargu ar tai buvo lietus. Greičiau tirštas, šlapias rūkas, 
krintantis iš plieninio dangaus. Ir buvo nemaloniai šilta. Ant 
šaligatvio telkšojo balos. Grindinio grioveliais tekėjo drum- 
zlės. Diena visiškai atitiko Delanio nuotaiką. 

Jo savimeilė buvo įžeista: jis to neneigė. Jis bendradar- 
biavo su Bunu, o per jį ir su komisaro pavaduotoju Torsenu. 
Jis kai ką pasiūlė. Perspėjo dėl gegužės 7-9 dienų. 

Vienintelis nutylėtas dalykas buvo jo teorija, kad viešbu- 
tinis žudikas - moteris. Ne prostitutė, bet prostitute apsime- 
tanti psichopatiška moteris. Ir Bunui jis to nepasakė tik to- 

dėl, kad tai tebuvo teorija, kurią dar reikėjo pagrįsti rimtes- 
niais įrodymais. 

Jo manymu, Bergdorferio nužudymo datos įspėjimas ro- 
do, kad tai jau ne hipotezė. Bet jei jiems nereikia jo pagal- 
bos, tegul jie eina po velnių. Ne jo subinė bus tarkuojama. 
Jis garbingai išėjo į pensiją ir dėl jo Departamentas galėjo 
nė uodega nevizginti ir varnas akimis gaudyti. 

Taip jis kalbėjo sau. 

Kirto vieną kvartalą, kitą, jausdamas, kaip drėgmė smel- 
kiasi į kojas ir pečius. Skėtis permirko kiaurai, vanduo var- 
vėjo nuo plikų delnų. Jautėsi tarsi atsidūręs milžiniškoje 
saunoje, kuria pavirto visas miestas, kurioje kažkas lieja 
vandenį ant įkaitintų akmenų. 

Užsuko į airišką barą Pirmojoje aveniu. Maktelėjo dvi 
porcijas viskio, nuo kurio jį vėl išmušė prakaitas, bet pyktis 
atlėgo. Kai pasuko namų link. jau buvo daug ramesnis, įsi- 
tikinęs, kad jam viešbutinio žudiko byla jau praeities da- 
lykas. 

Kabino šlapią skrybėlę ir lietpaltį į spintą prieškambary- 
je, kai išvirtuvės pasirodė Monika. 

— Kur tu buvai? - paklausė. 

- Ėjau pasivaikščioti, - burbtelėjo jis. 

— Kabinete sėdi Aivaras Torsenas. Laukia jau beveik va- 
landą. Įpyliau jam išgerti. 

Delanis sudejavo. | 

- Esi prastai nusiteikęs, - tarė Monika. - Kaip ir Aivaras. 
Padėk skėtį į kriauklę. 

Jis pastatė suskleistą skėtį kriauklėje. Pačiupinėjo švarko 
pečius. Apydrėgniai, bet ne permirkę. Delnu brūkštelėjo 
per plieno pilkumo trumpus plaukus. Tada nuėjo į kabinetą. 

“ Komisaro pavaduotojas Torsenas atsistojo, laikydamas 
rankoje taurę. 

— Sveikas, Aivarai, - tarė Delanis. 

— Kaip tu, po velnių, sužinojai, kad praėjusią naktį įvyks 
žmogžudystė? —- beveik išrėkė Torsenas. 

Delanis įbedė į jį akis. 

— Tai ilga istorija, - tarė jis, - ir tu jos neišgirsi, jeigu ši- 
taip šauksi ant manęs. 

— O Dieve, - Torsenas giliai įkvėpė oro. - Tikriausiai aš 
baigiu palūžti. Atleisk, Edvardai. Aš atsiprašau. 

Jis priėjo paspausti šefo rankos. Paskui vėl atsisėdo ant 
kėdės. Delanis pripylė jam dar „Gelenlivet“, o sau negailė- 
damas šliūkštelėjo ruginio viskio. Jie kilstelėjo vienas kitam 
taures prieš siurbtelėdami. 

Komisaro pavaduotojas Torsenas Departamente buvo 
pravardžiuojamas „Admirolu“, ir jo išvaizda pravardę pa- 
teisino. Nedidelio ūgio, lieknas vyras, tokiais tiesiais pc- 
čiais, kad buvo kalbama, jog jis velkasi švarkus nenuėmęs 
jų nuo pakabų. 

Veido bruožai šviesūs, nepriekaištingi; profilis puikiai ti- 
ko pašto ženklams. Šviesūs trumpi plaukai įnirtingai šukuo- 
jami žibėjo it chromas. 

Žydros akys buvo geraširdiškos, bet pavaldiniai žinojo, 
kad jos moka ir apsiniaukti. „Su Torsenu lengva dirbti, — 
kartą pasakė kažkuris jo pavaduotojų, - tereikia būti to- 
bulam.“ 

— Kaip Karen? - pasiteiravo Delanis apie jo gražuolę 
žmoną švedę. 

- Puikiai laikosi, ačiū, - atsakė Torsenas. - Kada judu su 
Monika ateisite pavalgyti jos švediškai sutaisytų silkių? 

— Kai tik pakviesi. 

Jie sėdėjo tylėdami ir Žiūrėjo vienas į kitą. Pagaliau... 

— Tu pirmas ar aš pirmas? - paklausė Torsenas. 

— Tu, - atsakė Delanis. 

— Mieste tvenkiasi didelė bėda, - pareiškė Admirolas. 

— Ar kas naujo? Tų bėdų visada netrūko. 

— Žinau, bet šitas viešbutinis žudikas ne kasdienybė. Pa- 
dėtis bloga, kaip ir su Semo sūnumi. Gal dar blogesnė. Šian- 
dien skambino iš gubernatoriaus raštinės. Departamentą 
apšaudo sunkioji artilerija. Politikų ir verslininkų. 

— Tu žinai, ką aš galvoju apie Departamentą. 

— Aš žinau tai, ką tu sakai, Edvardai. Bet nesakyk, kad 
toks žmogus kaip tu, šitiek metų atidavęs tam darbui, stovės 
šalia nuleidęs rankas ir nepadės Departamentui, galėdamas 
tai padaryti. 

— Zuikių dainos, - tarė Delanis. - Tirlim pirlim. 

Torsenas nusijuokė. 

— „Geležiniai kiaušiai“. Nenuostabu, kad gavai tokią pra- 
vardę. Bet kol kas pamirškime Departamento problemas. 
Pakalbėkim apie tavąsias. 

— Aš neturiu problemų, - nustebo Delanis. 

— Tu sakai, tu žinai. Mačiau daug senų vilkų ir Žinau, kas 
jiems darosi, kai išsikinko iš kinkinio. Vienam kitam pavyks- 
ta apsiprasti, bet tokių nedaug. 

— Aš susitvarkau. 

— Nustebsi sužinojęs, kiek daug jų miršta vos metams ar 
dvejiems praėjus po išėjimo į pensiją. Širdies smūgis, insul- 
tas, vėžys arba neužsiveriančios opos. Nežinau, kokios yra to 
reiškinio medicininės ar psichologinės priežastys, bet tyri- 
mai rodo, kad toks reiškinys egzistuoja. Kai staiga nelieka 
įtampos, kai dingsta visi rūpesčiai, nėra stimulo ir nereikia 
ambicingumo, kūnas tiesiog žūva. 

— Man to neatsitiko, - tvirtu balsu atsakė Delanis. - Esu 
puikios sveikatos. 

— Arba atsitinka kiti dalykai, - negailestingai tęsė Admi- 
rolas. - Jie nežino, ką daryti su laisve. Nereikia eiti į tarny- 
bą. Matuoti šaligatvio budint. Neliko draugiškų pasiplepėji- 
mų su bendradarbiais. Visas jų gyvenimas sukosi apie De- 

partamentą, ir staiga jie atsiduria už tvoros. Tai tarsi eksko- 
munka. 

— Mėšlas. 

— Kai kurie susiranda barą netoli namų, kuris tampa jų 
nuovada. Jie visą dieną praleidžia pusgirčiai ir varo nuobo- 
dulį naujiems draugams pasakodami, kokie jie buvo šaunūs 
policininkai. 

— Tik ne aš. 

— Arba nusprendžia, kad skaitys knygas, eis į muziejus, 
parodas - darys viską, kam anksčiau niekad nelikdavo laiko. 
Žvejybai, medžioklei. Sodui. Ledo rituliui. Ir taip toliau. Bet 
tai tik atidėliojimas to, kas neišvengiamai ateis. Kiek tu gali 
perskaityti knygų? Kiek rasi gerų spektaklių ar filmų? Kiek 
ledo ritulio rungtynių? Ateina diena, kai jie pabunda suvok- 
dami, kad neturi kur eiti, neturi ką veikti. Todėl gali ramiai 
gulėti lovoje. Kai kurie taip ir daro. 

- Aš taip nedarau. 

— Arba prasigeria, ar tampa hipochondrikais. Arba sekioja 
paskui savo pačiutes įsikibę į sijonus. Arba pradeda nekęsti 
antrųjų pusių, nes šios negali jiems skirti viso savo laiko. 

Delanis tylėjo. 

Torsenas suraukęs antakius pažiūrėjo į jį. 

— Tik nesakyk, kad nė vienas iš tų dalykų nekepštelėjo ta- 
vęs, Edvardai. Tu niekad gyvenime man nemelavai; nepra- 
dėk ir dabar. Kodėl, tavo manymu, užsimanei padėti seržan- 
tui Bunui? Nekantravai sužinoti, kaip sekasi tirti viešbučio 
žudiko bylą? Surašei dosjė, kuriuos mačiau ant tavo stalo? 
Taip, aš užmečiau akį ir nežadu atsiprašinėti. Galbūt iki pa- 
ūmėjimo stadijos dar toli, bet jau prasideda. 

— Kas prasideda? 

- Atsiranda suvokimas, kad tu nereikalingas, kad bus iš- 
siversta be tavęs. Nėra tikslų, nėra troškimų. O blogiausia — 

nuobodulys. Jis išsiurbia sielą ir iš smegenų padaro košę. Tu 
protingas vyras, Edvardai; niekada to nepaneigsiu. Bet tu 
per silpnas susidoroti su tuščiu gyvenimu. 

— Na, bet tu ir mižnius, - atšovė Delanis. - Tau iš manęs 
kažko reikia. Žinai, kad turi mane įtikinti. Todėl imi manev- 
ruoti su ištikimybe Departamento idealams. Kai tai nepade- 
da, akimirksniu pereini prie asmeninės naudos. Tad turiu 
daryti, ką nori, jeigu nenoriu kristi negyvas, prasigerti, į šuns 
dienas išdėti žmoną arba vietoj smegenų turėti bulvių košę. 

— Teisingai! - sušuko Admirolas plekštelėdamas delnu 
per kelį. - Tu visiškai teisus. Viskas daroma tavo labui, žmo- 
gau, tai pats svarbiausias motyvas. 

- Tu prisipažįsti, kad manipuliuoji manimi ar bent 
bandai? 

- Aišku. Bet visa tai tik tavo labui, nejau dar nesupranti? 

- Ačiū Dievui, tu netapai politiku, - atsiduso Delanis, - 
nes karjerą užbaigtum pasaulio valdovu. Tai ko tau iš manęs 
reikia, Aivarai? 

Elegantiškasis pavaduotojas padėjo taurę. Ryžtingai pa- 
linko į priekį sunėręs pirštus. 

- Slavinas turi pasitraukti, - tarė jis. - Tas žmogus yra sti- 
chinė nelaimė. Papasakoti žiniasklaidai apie juodo nailono 
peruką buvo klaida. Dabar mes buriame viešbutinio žudiko 
komandą. Pradžiai — dar šimtas detektyvų ir civiliai apsiren- 
gusių vyrukų; jei reikės, bus daugiau. Slaviną paskirsim atsa- 
kingu už administravimą ir komandos darbo grafiką. Tą jis 
gerai moka. 

— O kas vadovaus? 

Torsenas atsilošė, sukryžiavo kojas, išlygino raukšlę ant 
kelnių kiškos. Paėmė taurę, gurkštelėjo. 

— Visą rytą tuo ir užsiimu. Pasitarimas centre. Prasidėjo 
3-1ą ryto ir tęsėsi iki vienuolikos. Niekad gyvenime neteko 

išgerti tiek daug juodos kavos. Visi pritarė, kad Slavinas turi 
pasitraukti. Paskui pradėjome svarstyti, koks karininkas tu- 
rėtų vadovauti operacijai. Tai turi būti kas nors aukštesnio 
rango, kad galėtų skelbti politikams, verslininkams ir visuo- 
menei, jog mes šiai bylai teikiame didžiausią svarbą. 

— Kosmetika, - su pasibjaurėjimu tarė Delanis. - Įvaiz- 
dis. 

— Teisingai, - šaltakraujiškai sutiko Torsenas. - Kada ne- 
žinai, ką darai, - lakstai ir blaškaisi nutaisęs rimtą fiziono- 
miją. Sudaro veiklos įspūdį. O ką kita mes galėjome daryti? 
Turi pasiūlymų? 

— Ne. 

— Taigi reikėjo nemažo viršininko vadovavimui. Tai nega- 
lėjo būti detektyvų vadas. Jis ir be viešbutinio žudiko turi 
darbų iki kaklo. Negali visko mesti ir imtis šitos bylos. Be to, 
nusprendėme, jog tai turi būti aukštesnis rangas. Kas nors 
artimesnis policijos komisarui. Niekas nenorėjo būti sava- 
noriu. 

— Negaliu jų kaltinti, - pripažino šefas. - Per daug rizikos 
ambicingoms natūroms. Nesėkmė gali palaužti ir padaryti 
galą karjerai. 

— Teisingai. Na, bet pagaliau radome žmogų, kuris sutiko 
kišti galvą į kilpą. 

— Kas tas idiotas? 

Admirolas įdėmiai į jį pasižiūrėjo. 

— Aš, - pasakė. - Aš esu tas idiotas. 

— Aivarai! - sušuko Delanis. - Dėl Dievo meilės, kodėl? 
"Tu nedirbai operatyvinio darbo jau dvidešimt metų. 

— Manai, nežinau? Suprantu visus pavojus, kurie manęs 
tyko. Jeigu pralošiu, teks atsistatydinti. Departamente 
man neliks vietos. Visada būsiu vaikinas, kuris sumovė 
viešbutinio žudiko bylą. O jeigu ją ištrauksiu, būsiu švie- 

siaplaukis berniukas, kurį prisimins, kai išsilaisvins polici- 
jos komisaro kėdė. 

- Ir tu to nori? 

— Taip. 

— Na... - mandagiai tarė Delanis, - miestas pasuko ne 
pačiu blogiausiu keliu. 

— Ačiū, Edvardai. Bet mano pasitikėjimas rėmėsi ne tik 
svajonėmis. Aš galvojau apie stiprią paramą. 

— Oho. Kas tai? 

— Tu. Tai tu. 

Delanis paniekinamai trenkė delnu per stalą. 

— Viešpatie, Aivarai, tu lošei manydamas, kad aš koziris? 

Torsenas linktelėjo. 

— Taip ir lošiau. Štai kodėl klojau viską, kad įtikinčiau ta- 
ve padėti man, padėti Departamentui, padėti sau. 

Delanis tylėdamas žiūrėjo į priešais sėdintį susikaupusį 
vyrą. Maža pėda su nublizgintu batu lengvai suposi. Torse- 
nas kentė jo bandymą apsispręsti ramiai siurbčiodamas iš 
taurės. 

— Vieną dalyką tu pamiršai, Aivarai. 

— Kokį? 

— Mūsų draugystę. 

Pavaduotojas susiraukė. 

— Nenoriu, kad tai būtų daroma iš draugystės, Edvardai. 
Tu man neskolingas. Atsisakyk, ir mes vis tiek liksime 
draugai. 

— Uhu. Pasakyk man, Aivarai, ar tai tu liepei seržantui 
Bunui neskambinti man po praėjusios nakties žmogžudys- 
tės? Kad aš paragaučiau, kokia savijauta, kai tave šitaip iš- 
meta už borto? 

— Dieve, Edvardai, negi manai, kad aš galiu pasielgti ši- 
taip makiaveliškai? 

— Taip. 

— "Tu visiškai teisus, - ramiai tarė Torsenas. - Aš tai pada- 
riau būtent dėl šios priežasties. Ir neklydau, ką? 

— Neklydai. 

— Tavyje teka policininko kraujas, - pasakė Admiro- 
las. — Išėjimas į pensiją jo nepakeitė. Na... taip kaip? Ar su- 
tinki dirbti su manimi? Būti neoficialia dešiniąja ranka? 
Tau, aišku, nereikės eiti į tarnybą, bet žinosi viską apie by- 
los eigą, matysi visus popierius - pareiškimus, nuotraukas, 
įkalčius, autopsijos rezultatus ir taip toliau. Bunas bus mū- 
sų adjutantas. 

— Avarai, ko tu iš manęs tikiesi? - nervingai paklausė 
Delanis. - Aš ne stebukladarys. 

— Stebuklų aš nesitikiu. Tiesiog dirbk taip, tarsi tau būtų 
paskirta tirti viešbutinio žudiko bylą. Jei tau nepasiseks. 
kentės mano subinė, ne tavo. Ką pasakysi? 

— Duok man šiek tiek laiko... 

— Ne, - nukirto Torsenas. - Laiko nėra. Turiu žinoti dabar. 

Delanis atsilošė, įsispoksojo į lubas. Galbūt, pamanė, 
"Torseno sėkmingą ėjimą per žabangų prikaišiotus aukštes- 
niuosius Departamento koridorius nulėmė jo mokėjimas iš- 
naudoti žmones, įtikinant juos, kad jie tik išloš iš visų jo ma- 
nipuliacijų. 

Bet ir žinodamas tai, Delanis turėjo pripažinti, kad Tor- 
seno derybinė kalba buvo ne tušti žodžiai. Jis pasakė daug 
tiesos, kuri vertė jį Žiūrėti į pasiūlymą rimtai. | 

Tačiau jis nė karto neužsiminė apie motyvą, kuris Dela- 
niui rūpėjo labiau už visus graudenimus apie tai, kaip gyve- 
nimas pensijoje palauš jo sveikatą ir suplaks smegenis. Tai 
buvo svarbiausias motyvas, labai paprastas, sentimentalus, 
kai paminimas balsu. 

Edvardas Delanis norėjo sugauti viešbutinį žudiką todėl, 
kad žudyti yra neteisinga. Ne tik amoralu, antivisuomeniš- 
ka, prieštarauja Dievo tvarkai. Tiesiog neteisinga. 

— Gerai, Aivarai, - tarė jis. - Aš sutinku. 

Torsenas linktelėjo, ištuštino taurę. Bet kai Delanis ėmė 
stotis norėdamas dar įpilti, pavaduotojas uždengė ranka 
taurę. 

— Ne, ačiū, Edvardai. Turiu grįžti atgal. 

— Papasakok apie praėjusios nakties žmogžudystę. 

— Nedaug ką žinau. Smulkmenas gausi iš Buno. Bet atro- 
do, kad ji nesiskiria nuo ankstesnių, gal tik keliomis smul- 
kmenomis. Nužudytasis buvo nuogas, bet jo kūnas gulėjo 
ant grindų tarp vonios kambario ir lovos. Lova negulėta. 

— Gerklė perpjauta? 

— Taip. 

— Genitalijos subadytos? 

- Taip. 

— Kiek jam buvo metų? 

— Maždaug keturiasdešimt penkeri. Vienas keistas daly- 
kas - tiksliau, du keisti dalykai. Kūną aptiko būrys bičiulių, 
sugriuvusių pas jį palėbauti. Jie sakė, kad kambaryje, kur 
gulėjo lavonas, tvyrojo salsvokas aromatas. 

— Salsvokas aromatas? Kvepalai? 

— Nepasakyčiau. Vienas iš tų vaikinų sakė, kad jam tas 
kvapas priminė obels žiedų aromatą. Kitas keistas dalykas — 
apdegęs aukos veidas. Pirmo laipsnio nudegimai. Paraudi- 
mas, bet nėra pūslių ir apanglėjimo. 

— Ašarinės dujos, - tarė Delanis. - Nedidelės koncentra- 
cijos jos kvepia kaip obels žiedai ir gali apdeginti, jei paten- 
ka arti odos. 

— Ašarinės dujos? - paklausė Torsenas. - Kodėl taip 
manai? 

— Nemanau. Jeigu žudikas negalėjo užeiti už nugaros ir 
pjauti gerklę kaip kitoms aukoms, vienintelis likęs būdas su- 
sidoroti buvo dujos. 

— Na, jie sužinos, kas ten surašyta post mortem. Mums ža- 
dėjo duoti medžiagą rytoj ryte. Dabar... grįžkime prie mano 
pirmo klausimo: iš kur tu, po velnių, žinojai, kad žmogžu- 
dystė bus praėjusią naktį? 

— Aš nežinojau. Aš spėjau. Ir neminėjau praėjusios nak- 
ties. Perspėjau Buną dėl gegužės 7-9 dienų. Ar turėjote 
daugiau žmonių? 

— Taip, - niūriai tarė Torsenas. - Kai visa tai vyko, mūsų 
masalas buvo pakištas ir „Cameron Arms“ viešbutyje. 

- Šūdas, - pasakė Delanis. 

— Jis kiurksojo disko bare manydamas, kad tai logiškiau- 
sia vieta žudikui, ieškančiam aukos. Nieko neišėjo. Edvar- 
dai, mes negalime apsiausti visų barų, kokteilinių, svetainių, 
restoranų ir viešbučių vestibiulių Manheteno centre. Tam 
reikėtų armijos. 

- Žinau. Bet vis tiek velniškai pikta, kad būta taip arti 
tikslo ir veltui. 

— "Tu vis dar nepapasakojai, kaip apskaičiavai, kad tai gali 
atsitikti tą naktį. 

— Tai ilga istorija. Geriau išmesk dar vieną burnelę. 

Admirolas dvejojo tik akimirką. 

— Gerai, - pagaliau tarė. - Po viso to, ką iškenčiau per 
pastarąsias dvylika valandų, aš to nusipelniau. 

Delanis pakartojo jam viską, ką prieš tai pasakojo Moni- 
kai: kaip po truputį stiprėjo jo įsitikinimas, kad viešbutinis 
žudikas gali būti moteris; apie savo atliktą tyrimą ir kaip da- 
lis jo parėmė jo teoriją. 

Ir kaip numanomos nužudymų aplinkybės sustiprino įsi- 

tikinimą: grumtynių pėdsakų nebuvimas, heteroseksualios 
aukos rastos nuogos; vyrai užpulti (išskyrus paskutinįjį) iš už 
nugaros, matyt, nelaukę netikėto smurto. 

Įpusėjęs pasakojimą, Delanis paėmė du cigarus iš dėžu- 
tės stalčiuje. Vis dar kalbėdamas pasilenkė ir padavė vieną 
Admirolui, paskui pakišo jam degtuką. Vėl atsisėdo ir pap- 
sėdamas kalbėjo toliau. 

Tvirtino, kad nužudymų anomalijas galima paaiškinti tik 
tuo, kad nusikaltėlis buvo moteris su peruku - ne prostitutė, 
o psichopatė. 

— Ji žudo reguliariais intervalais, - užbaigė jis. - Kas dvi- 
dešimt penkios ar dvidešimt septynios dienos. 

— Per mėnesines? 

— Tikriausiai. Gal kelios dienos iki ar kelios dienos po. 
Bet kiekvieną mėnesį. 

— Na... - tarė Torsenas liūdnai šypsodamasis, - tai galime 
nustatyti apytikrį amžių: nuo dvylikos iki penkiasdešimties. 

— Ką tu manai, Aivarai? Apie mano idėją? 

Torsenas Žiūrėjo į savo taurę, letai sukdamas joje viskį. 

— Nepavadinčiau to rimtais įkalčiais. Daug įžvalgių spė- 
liojimų. Ir daug miglos. 

— Taip, po velnių. Sutinku. Bet ar turi ką nors geresnio? 

— Aš visai nieko neturiu. Bet, remdamasis savo teorija, tu 
nori, kad mes... 

— Nė velnio aš iš jūsų nenoriu, - piktai tarė Delanis. - Tu 
klausei, ar turiu pasiūlymų, ir aš juos daviau. Jeigu manai, 
kad visa tai mėšlas, tada aš... 

— Ojojoj! - pavaduotojas pakėlė ranką. - Dieve, Edvar- 
dai, iš visų žmonių, kuriuos pažįstu, tavo saugikliai patys sil- 
pniausi. Aš nemanau, kad tai mėšlas. Manau, kad tau pir- 
mam kilo naujų minčių nuo to laiko, kai užvirė šita košė. Bet 

aš dabar galvoju, ką su tavo idėja daryti. Jeigu, sakykim, tu 
teisus, tai ko toliau mums griebtis? 

— Pradėkit viską iš pradžių, - burbtelėjo Delanis. - Jie tik- 
rino pabėgusius iš psichiatrinių ligoninių pacientus, ar ne? 

- Žinoma. Visoje šalyje. 

— Aišku - tikrino bepročius vyrus, o gal tik bepročius vy- 
rus homoseksualistus. Reikia grįžti atgal ir ieškoti moters 
psichopatės, pabėgusios ar neseniai paleistos. Ištraukit visus 
masalus iš pedikų barų, nusiųskite juos į normalias vietas. 
Šios žmogžudystės neturi nieko bendra su homoseksualis- 
tais. Peržvelkite bylas, ar nerasite už smurtą teistos moters. 
Velniškai daug ką galima padaryti, jeigu tikėsime, kad žudė 
moteris. Tai apverčia bylos tyrimą aukštyn kojomis. 

— Manai, kad tai verta pranešti žiniasklaidai? 

Delanis ilgokai galvojo. 

— Nežinau, - pagaliau prisipažino. - Anksčiau ar vėliau 
jie suuos. Bet viešumas gali išbaidyti žudikę. 

— Arba dar labiau paskatinti. 

— Tai tiesa. Aivarai, aš siūlau laikyti tai paslaptyje, kol bus 
įmanoma. Reikia laiko perorganizuoti'visą darbą. Bet 
sprendimą priimu ne aš. 

— Žinau, - niūriai pasakė Admirolas. — Aš priimu. 

— Tu esi savanoris, - gūžtelėjo pečiais šefas. - Dabar esi 
vadovaujantis karininkas. Tai vadovauk. 

— Jausčiausi daug ramiau, Edvardai, jeigu tu turėtum ma- 
žiau abejonių. Jeigu sakytum - taip, aš esu absoliučiai tikras, 
kad žudikas yra moteris. 

— Man tai šnibžda mano instinktai, - iškilmingai pareiškė 
Delanis, ir abu vyrai nusijuokė. 

— Gerai, - tarė Torsenas stodamasis, - turiu eiti. Prane- 
šiu naujieną - tiems, kas turi ją Žinoti. 

— Aitvarai, visai nereikia, kad žiniasklaida žinotų, jog aš 
dirbu su jumis. 

— Sutinku. Bet viršuje kažkas privalo žinoti. Ir kai kurie 
politikai. Ir, aišku, seržantas Bunas. Paskambink jam rytoj 
ryte. Iki to laiko sugalvosiu sistemą, kaip mes bendradar- 
biausime ir palaikysime ryšį. 

- Puiku. 

— Edvardai, aš esu labai laimingas, kad tu nutarei mums 
padėti. 

— Tuesi marketingo dievas. 

— Nepasakyčiau. Niekada nieko neparduosi žmogui, ku- 
ris nenori pirkti. Bent jau ne tokiam užsispyrėliui kaip tu. 
Bet su tavimi pasaulis kitoks. Ar galiu paskambinti? 

— Aišku. Man išeiti? 

— Ne, ne. Noriu, kad girdėtum. 

Torsenas surinko numerį, palaukė kelias sekundes. 

— Merė? - paklausė. - Tai Aivaras Torsenas. Pakviesk jį 
prie ragelio. Jis laukia mano skambučio. 

Kol laukė, komisaro pavaduotojas mirktelėjo Delaniui. 
Paskui... 

— Timoti? Čia Aivaras Torsenas. Tvarka, Timoti, aš imuo- 
si šito darbo. 

Jis padėjo ragelį ir atsisuko į šefą. 

— Nenaudėli! - žioptelėjo Delanis. - Esi pats didžiausias 
kalės vaikas šitame mieste. 

— Man tąjau sakė, - atsake Admirolas. 

Išlydėjęs Torseną, Delanis nuėjo į virtuvę. Monika ruošėsi 
pašauti į orkaitę veršienos kepsnį, dėliojo sūdytų kiaulienos 
lašinių strypelius. Šefas pasiėmė iš šaldytuvo stiebą saliero. 
Atsirėmė į kriauklę, kramtė ir Žiūrėjo, kaip triūsia Monika. 

— Sutikau padėti jam tirti viešbutinio žudiko bylą. 

— Taip ir maniau, kad jis norės kažko panašaus, - linkte- 
lėjo ji. 

- Jis vadovauja bylai. Dirbsiu per Abnerį Buną. 

— Gerai, - netikėtai tarė ji. - Džiaugiuosi, kad turėsi rim- 
tą darbą. 

— Buvau pradėjęs tave erzinti? 

Ji valiūkiškai šyptelėjo. 

— Ne daugiau kaip visada. Ar pasakei Aivarui, kad, tavo 
nuomone, tai moteris? 

- Taip. 

— Jis sutiko? 

- Jis nei sutiko, nei prieštaravo. Mes patikrinsime. Jis no- 
ri elgtis apdairiai. Ir teisingai daro: ant kortos stovi jo repu- 
tacija ir karjera. Jis nori kada nors tapti policijos komisaru. 

- Žinau. 

- Žinai? Iš kur tu žinai? 

— Karen man pasakė. 

- Ir slėpei nuo manęs? 

— Maniau, kad ir tu Žinai. Be to, aš tau ne viską pasakoju. 

— Ne viską? O aš nuo tavęs nieko neslepiu. 

— Nesąmonė, - atšovė ji, ir jis ją pabučiavo. 

Tai buvo ne tiek nusilpimas, kiek išglebimas. Jos valia atbu- 
ko; atrodė, kad visus jos veiksmus valdo kūnas. Ištižimas 
apėmė ją kaip užkrečiama liga. Ji miegodavo ilgas slogias 
valandas, pabusdavo apatiška, iki skausmo nuvargusi. Kiek- 
vieną rytą lipo ant svarstyklių vonios kambaryje ir matė, kad 
jos svoris nepermaldaujamai krenta. Paskui liovėsi svėrusis; 
tiesiog nenorėjo žinoti. Tai ne nuo jos priklausė. Šmėkštelė- 
jo mintis, kad kaltas prastas apetitas; nuo maisto jai darėsi 
bloga: visos tos bjaurastys, kišamos į burną... 

Mėnesinės praėjo, bet diegliai pilve neaprimo. Kartais ją 
pykindavo. Du sykius ji išsivėmė be jokios regimos priežas- 
ties. Nežinia dėl ko jai paleisdavo vidurius, o paskui jie stai- 
ga užkietėdavo. Jai vis dažniau aptemdavo sąmonė, ir tai 
trukdavo vis ilgiau. 

Jai atrodė, kad jos kūnas, tasai ją laikantis mėsos vokas, 
pradėjo skilinėti, plyšti, pamiršęs savo funkcijas ir progra- 
mas, virsdamas chaotiška mase. Ji pamanė, kad miršta. Nu- 
bėgo į virtuvę išgerti tabletės valiumo. 

Nusirengusi apžiūrėjo save. Pačiupinėjo odą, plaukus, 
pajuto riebalų minkštumą ir kaulų kietumą. Be jokios abejo- 
nės, ji vis dar buvo čia: šilta ir tvinkčiojanti. Įsižnybusi juto 
skausmą. Glostoma jautė džiaugsmą. Bet vidus buvo supu- 
vęs. Ji tuo neabejojo: viduje buvo puvėsiai. Apėmė ne išgąs- 
tis, o greičiau smalsumas. 

Ji funkcionavo. Padarė tai, ką ir turėjo padaryti. Nulū- 
žusį peilį išmetė pro gatvės groteles į kanalizaciją. Tuščią 
dujų balionėlį suvyniojo į gniužulą šiukšlių ir įkišo į šiukš- 
lių konteinerį per du kvartalus nuo namų. Apžiūrėjo kūną 
ir drabužius - ar neliko kraujo dėmių. Darė tai tingiai, ne- 
galvodama kodėl. 

Ji maudėsi vonioje, rengdavosi, kas rytą eidavo į darbą. 
Plepėjo telefonu su Ernestu Mitlu. Pietavo su Madelina 
Kurnic. Tai buvo kaip sapnas, sapnas tikrovėje. Ją apgaubė 
susvetimėjimas; ji plaukiojo svetimoje jūroje. 

Kartą paskambino seržantui Kou paklausti, ar jis negalė- 
tų pabudėti. Kou žmona pakėlė ragelį ir Zo tarė: „Tai Ire- 
na... - nutilo apstulbusi ir pasitaisė: - Tai Zo Koler“. 

Jai kažkas darėsi. Kažkas lėtai, nenumaldomai ir fatališ- 
kai ją graužė. Ji pasidavė, nusileido likimui neverkšlendama. 
Keistis buvo per vėlu ir per skausminga. Buvimas auka teikė 
nusiraminimą. Beveik malonumą. Gyvenime, daryk su ma- 
nim ką nori. 


Gegužės 10-ą dieną ji susitiko su Ernestu Mitlu prie įėji- 
mo į Centrinį parką ant Penktosios aveniu ir 59-osios gatvės 
kampo. Tik keli kvartalai skyrė juos nuo „Cameron Arms“ 
viešbučio. Jie švelniai pasibučiavo ir, laikydamiesi už rankų, 
pasuko su minia Žvėryno ir zoologijos sodo link. 

Jau buvo labiau vasara negu pavasaris. Giedras dangus 
mėlynavo iki pat horizonto; oras glostė odą tarsi būtų pūki- 
nis. Lengvas vėjelis nebūtų įstengęs pakelti aitvarų. Žėrinti 
saulė metė rausvus šešėlius. 

Žmonės ant suolelių pakėlę baltus, romius veidus žiūrėjo 
į dangaus žydrynę, džiaugdamiesi atgimusiu pasauliu. Ap- 
siaustai ir megztiniai karojo ant rankų; šmirinėjo vaikai, 
skambėjo varpeliai ir fleitos garsai, judėjo Žaliuojanti žemė. 

— Ak, kokia diena! - džiaugėsi Ernestas. - Aš ją specia- 
liai užsakiau mudviem. Ar jums patinka, Zo? 

— Graži diena, - atsakė ji dairydamasi. - Esam tarsi nau- 
jai gimę. 

— Ar norėtumėt ledų? Mėsainio? Riešutų? 

— Ne, ačiū, ne dabar. 

— O gal baliono? 

— Taip, norėčiau baliono. Raudono. 

Jis nupirko jai helio pripūstą balioną ir kruopščiai pririšo 
siūlą prie jos rankinės dirželio. Jie ėjo toliau su virš galvų ka- 
bančia nedidele saule. 

Aplinkui dūzgė tikras karnavalas: triukšmas, judėjimas, 
spalvos. Bet jie jautėsi atskirti nuo visko, vieni, ramybėje — 
visata dviem. Jiems atrodė, kad minia prasiskiria juos pra- 
leisdama ir vėl užsiveria už jų nugarų. Jie buvo privačioje 
erdvėje, kur niekam nevalia įžengti. 

Buvo ir daugiau porelių, susikabinusių rankomis, paslap- 
tingų ir ramių kaip jie. Bet, pasakė Ernestas, daugiau niekas 
neturėjo raudono baliono. Jie nusikvatojo iš savo unikalu- 
mo. Pažiūrėjo į jaką, paspoksojo į narve vaikščiojantį tigrą, 
išgirdo dramblio trimitavimą, matė, kaip šokinėja jūros liū- 
tai, pasiklausė babuinų tarškėjimo, paskui juos aptaškė nc- 
riantis baltasis lokys. Atrodė, kad net narvuose uždaryti Žvė- 
rys džiaugiasi žydinčia diena. 

Paskui jie pavargo ir, nusipirkę alaus su sumuštiniais, iš- 
ėjo iš zoologijos sodo, susirado pievelę, iki kurios atsklido 
prislopintas karnavalo ir zoologijos sodo klegesys. 

Susėdo ant šiltos žemės. Zo nugara atsirėmė į gumbuo- 
tą platano kamieną. Jie siurbčiojo alų, kramsnojo sumušti- 
nius. Įsiganiusi voverė atšokavo pasižiūrėti iš arčiau, bet 
kai Zo sviedė jai plutelę, pabėgo. Du balandžiai ėmė peštis 

dėl plutos, pasidalijo ją, palaukė, ar negaus daugiau, pas- 
kui nuskrido. 

Ant jų dėmėmis krito šviesa, prasiskverbusi pro lapiją. Po 
jais buvo tvirtas pasaulis. Ore sklendė tolimi šūksniai ir tyliai 
liurlėjo linksma muzika. Jie matė, kaip tolumoje gatve eina 
žonglieriai, važiuoja dviratininkai, vežimai. Stiprėjantis vė- 
jas atnešė saldų atsigaunančios augmenijos aromatą. 

Ernestas Mitlas gulėjo aukštielninkas, galvą padėjęs ant 
Žo kelių, užmerkęs akis. Ji išsiblaškiusi glostė jo plaukus, 
dairydamasi ir jausdama, kad jie liko vieni pasaulyje. Pasku- 
tiniai. Vieninteliai. 

— Norėčiau pasilikti čia amžinai. - sumurmėjo ji. - Štai 
šitaip. 

Jis atsimerkė ir pažiūrėjo į ją. 

— Nereikia eiti namo, - švelniai tarė, - nereikia eiti į dar- 
bą. Jokių metro, autobusų, mašinų. Jokio triukšmo ir purvo. 
Jokio smurto, nusikaltimų ir žiaurybių. Mes čia pasiliksime 
amžinai. 

— Taip, - atsiliepė ji apimta nuostabos. - Tik mudu du, 
kartų. 

Jis atsisėdo, paėmė jos ranką, pabučiavo pirštų galiukus. 

— Argi nebūtų puiku? - paklausė. - Argi ne šaunu? Aš 
seniai taip gerai nesijaučiau. Seniai nebuvau toks laimingas. 
Kodėl tai negali tęstis? 

— Negali, - pasakė ji. 

— Taip, - tarė jis, — tikriausiai negali. Bet tu laiminga, ką? 
Dabar, šią minutę? 

— O taip, - atsakė ji. - Laiminga kaip niekad gyvenime. 

Jis vėl atsigulė; ji vėl ėmė braukti plaukus nuo jo smilkinių. 

— Ar daug turėjai vaikinų, Zo? - tyliai paklausė jis. - Tu- 
riu galvoje, nuo pat vaikystės. 

— Ne, Erni, - atsakė ji taip pat svajingai, - nedaug. 

Ant pievelės po medžiu, mirgant melsviems šešėliams, jie 
buvo pasaulyje, bet jam nepriklausė. Užrakinti įsimylėjėlių 
narve. Toli nuo laisvėje lakstančių ir narvuose tupinčių žvė- 
rių, saugomi savo dvilypumo. 

— Mano mama buvo griežta, - tarė ji monotonišku balsu, 
nuklydusi į prisiminimus. - Labai griežta. Berniukas turėjo 
atvažiuoti manęs pasiimti ir užeiti vidun apžiūrai. Namo tu- 
rėjau grįžti vienuoliktą. Vidurnaktį savaitgaliais, bet vienuo- 
liktą šiokiadieniais. 

Jis švilptelėjo iš užuojautos. Nei vienas, nei kitas dabar 
nejudėjo, bijojo pajudėti. Tai buvo trapios pusiausvyros aki- 
mirka. Jie žinojo, kad rizikuoja atvirumu. Atsivėrimas - sal- 
dus skausmas. Jie mažais Žžingsneliais ėjo į intymumą suvok- 
dami pavojus. 

— Kartą išėjau su vaikinu, - tarė ji. - Geras vaikinas. Jo 
mašina sugedo, ir aš nespėjau laiku grįžti namo. Mama iš- 
kvietė policiją. Ar gali tai įsivaizduoti? Baisu. 

— Tai vis tavo pačios labui, - pasakė jis nutaisęs ploną mo- 
terišką balsą. 

— Taip. Būtent taip ji ir pasakė. Mano pačios labui. Bet po 
to karto manim mažai kas domėjosi. 

Jie vėl sėdėjo tylėdami, patenkinti savo artumu. Jiems at- 
rodė, kad tai, ką jie daro, po truputį atsiveria vienas kitam, 
gali vykti lėtai. Galbūt net visą gyvenimą. Tuo saugiau 
abiem. Žinojimas buvo procesas, ne blyksnis, ir jis gali nie- 
kada nesibaigti. 

— Manim niekad niekas nesidomėjo, - tarė jis pusiau su 
apmaudu, pusiau su gailesčiu. - Buvau mažiukas. Ne sporti- 
ninkas ar kas nors panašaus. Ir man visad trūko pinigų nusi- 
vesti mergaitę į kiną. Todėl neturėjau tikrų savo merginų. 
Jau nekalbant apie pastovumą. 

Juos baugino keistas pasaulis. Lukštas skilinėjo, nuogi 
mažyliai iškišo galvas su baime ir smalsumu. Jie suprato, kad 
už bandymą eiti apgraibomis teks užmokėti. Bendravimas 
pranašavo ateitį, kurios jie nežinojo. 

- Aš irgi neturėjau pastovios meilės, - tarė ji, nusprendu- 
si nesustoti. - Nedaug berniukų kviesdavo mane į antrą pa- 
simatymą. 

— Kokia netektis, - atsiduso jis. - Mums abiem. Manau, 
kad nė viena mergaitė negalėjo manimi domėtis. Aš bijojau 
paklausti. O tu... 

- Ir aš bijojau. Bijojau likti viena su berniuku. Vėl moti- 
na. Nedaryk to. Nedaryk ano. Neleisk berniukui... supran- 
ti... elgtis asmeniškai. 

— Mus apiplėšė, - pasakė jis. - Mus abu. Mus plėšė visus 
tuos metus. 

— Taip. Apiplėšė. 

Vėl tyla. Maloni ramybė. Vėjas ėjo smarkyn, vis šaltesnis. 
Ji pažiūrėjo į jį, suėmė jo veidą delnais. Jų įdėmūs žvilgsniai 
susitiko. 

— Bet tu ištekėjai. 

- Taip, ištekėjau. 

Ji pasilenkė, jis kilstelėjo. Jų minkštos lūpos susitiko, pri- 
sispaudė, sustingo. Jie pasibučiavo, dar kartą pasibučiavo. 

— Ak, - dejavojis, - ak, ak. 

Ji glostė jo veidą liūdnai šypsodamasi. Lietė jo kaktą, 
skruostus, nosį, lūpas. Jis užsimerkė, ir ji. švelniai švelniai 
prisilietė prie jo akių vokų, brėždama pirštais apskritimus. 
Paskui pasilenkė ir švelniai prispaudė lūpas. 

Ji išsitiesė. Sudrebėjo nuo vėsos. Jis atsimerkė, su nerimu 
pažiūrėjo į ją. 

— Šalta? 

- Šiek tiek, - atsakė ji. - Erni, gal jau eikime. 

- Žinoma, - atsakė jis stodamasis. 

Padėjo jai atsistoti, nurinko šakeles nuo jos drabužių, nu- 
valė nuo tvido švarko nugaros trupinius medžio žievės. 

— Ką darysime su balionu? - paklausė. 

— Paleiskime jį, - pasiūlė ji. - Tegu sau skrenda. 

-— Teisingai, - pritarė jis ir atrišo siūlo galą nuo rankinės. 

Padavė jai, kad paleistų. Raudonas balionas lėtai kilo 
aukštyn. Paskui, pagautas smarkėjančio vėjo, šovė į dangų. 
Jie žiūrėjo, kaip jis kyla, šokteli tai į vieną, tai į kitą pusę, bet 
vis aukščiau ir aukščiau, vis mažesnis ir mažesnis, kol galop 
pranyko danguje. 

Jie lėtai nuėjo šaligatvio link. 

— Norėjau kažko tavęs paklausti, Zo, - tarė jis žiūrėda- 
mas po kojom. - Ar Koler tavo mergautinė ar vyro pavardė? 

— Vyro. Ji buvo ant visų mano popierių, vairuotojo pažy- 
mėjimo ir taip toliau. Tiesiog maniau, kad bus per daug var- 
go viską keisti. Mano mergautinė pavardė Spenser. 

— Zo Spenser, - ištarė jis. - Gražu. Zo - labai neiprastas 
vardas. 

— Manau, kad jis graikiškas, - paaiškino ji. - Reiškia „gy- 
venimą“. Motina sugalvojo. 

— O kuo vardu motina? 

— Irena, - atsakė ji. 


Dr. Oskaro registratorė turėjo Zo namų ir darbo teleto- 
nus. Gegužės 13-osios popietę daktaras paskambino Žo į 
„Granger“ viešbutį ir paklausė, kaip ji jaučiasi. 

Ji pasakė, kad praėjus mėnesinėms jaučiasi geriau, bet 
kartais apima apatija ir silpnumas. Nutylėjo apie vėmimą, 
svorio kritimą, dažnėjančius sąmonės aptemimus. 

Jis paklausė, ar ji geria dvigubą dozę kortizolio ir druskos 
tabletes. Taip, pasakė ji ir, atsakinėdama į kitus klausimus, 

papasakojo, kad nejaučia vidurių pablogėjimo nuo steroidi- 
nio hormono ir skausmų nuo papildomos druskos dozės. 

Daktaras pasakė, kad gavo kraujo ir šlapimo tyrimų re- 
zultatus. Jie rodo nedidelį kortizono stygių. Nėra dėl ko 
baimintis, bet nereikia ir numoti ranka. Nurodė jai ištiki- 
mai gerti vaistus, 0 jis galutinai nuspręsiąs, kai ji ateis bir- 
želio 3-ią dieną. 

Tuo tarpu jai reikia užsukti ir paimti du receptus. Jie bus 
palikti registratūroje, ir jai nereikės laukti. 

Receptai bus dviem dalykams. Pirmasis - apyrankė, ku- 
rią Starko nurodymu Zo turėjo nuolat nešioti ant rankos. 
Ten bus jos pavardė, daktaro Starko pavardė ir telefono nu- 
meris. Taip pat nurodyta, kad Zo Koler turi adrenalino ne- 
pakankamumą ir pavojaus atveju - susižeidus ar nualpus - 
jai reikia suleisti hidrokortizono. 

Hidrokortizonas bus mažame paketėlyje su etikete, kurį 
Zo turi visąlaik nešiotis rankinėje. Tirpalas supakuotas su 
steriliu, paruoštu naudojimui švirkštu. 

Daktaras Starkas viską pakartojo ir paklausė, ar Zo su- 
prato. Ji pasakė, kad suprato. Jis paaiškino, kad apyrankė ir 
vaistai tera apsidraudimo priemonė, kuria pasinaudoti tik- 
riausiai neprireiks. Dabar viskas gaminama medicinos tieki- 
mo firmoje Trečiojoje aveniu. Zo turės užmokėti, bet tinka 
ir čekis. 

Ji užsirašė pavardę ir adresą. 

Kitą dieną, per pietus, ji pasiėmė daktaro Starko kliniko- 
je receptus, paskui su taksi nuvažiavo į medicinos tiekimo 
įmonę ir nusipirko apyrankę ir vaistus. Grįžusi į „Granger“ 
viešbutį, įkišo viską į patį apatinio stalčiaus dugną ir daugiau 
ten net nedirstelėjo. 

Gegužės 16-osios vakare Zo buvo viena namuose. Ji bu- 
vo ką tik išsimaudžiusi po dušu, apsivilkusi seną flanelinį 

chalatą ir įsispyrusi į nudėvėtas šlepetes. Gulėjo susirangiu- 
si ant sofos, brūžavo nagus, stebėdamasi iš pasikeitusios 
odos spalvos ant krumplių, ir žiūrėjo per televizorių „Rebe- 
ką“. Prieš pat dešimtą suskambo telefonas, ir durininkas 
pranešė, kad apačioje laukia moteris, kuri nori ją aplankyti. 
Žo paprašė įleisti ir nuėjo prie durų. 

Madi dideliais žingsniais ėjo koridoriumi nuo lifto. Ant 
pečių kaip skraistę užsimetusi baltą, suteptą lietpaltį, tuščios 
rankovės plevėsavo už nugaros. Makiažas buvo išskydęs, nu- 
tekėjęs veidu. Zo pamanė, kad ji verkė. 

— Madi, - tarė ji, - kas per... 

— Ar turi ko nors išgerti? - pareikalavo Madi. - Alaus, 
vyno, viskio? Arba indų ploviklio, šarmo, nuokanos? Man 
tas pats. 

Zo įsivedė ją vidun ir užrakino duris. Madi nusviedė liet- 
paltį ant grindų. Zo pakėlė jį. Madi bandė prisidegti cigare- 
tę ir pirštais ją sulaužė. Nusviedė ant grindų. Zo pakėlė. Pa- 
galiau Madi užsirūkė ir įnirtingai pūsdama dūmą klestelėjo 
ant sofos. 

— Turiu šiek tiek degtinės, - pasakė Zo, - ir dar... 

— Degtinė tinka. Diiuidelį stiklą degtinės. Neskiestos. Tie- 
siog degtinės. 

Žo nuėjo į virtuvę, pripylė Madi taurę, sau įsipylė balto 
vyno. Kadangi valiumo jau nedaug buvo likę, ji prieš grįžda- 
ma į kambarį išgėrė dvi libriumo tabletes. 

Madi nugėrė pusę stiklinės dviem baisiais gurkšniais. Zo 
išjungė televizorių ir atsisėdo į krėslą priešais viešnią. 

— Madi, kas, po velnių... 

— Tas niekšas! - sušuko Madi. - Tas nenaudėlis! Rupkės 
kailis! Reikėjo įspirti jam į kiaušius! 

— Kas? - apstulbo Zo. - Apie ką tu kalbi? 

— Haris. Tas sušiktas mano vyrelis. Jis mane apgaudinėjo. 

— Ak, Mad, ar tu tikrai Žinai? 

— Tikrai žinau. Tas kalės vaikas pats prisipažino. 

Atrodė, kad ją plėšia į dvi puses įniršis ir ašaros. Zo dar 
niekada nematė jos tokios nugalėtos. Sunkios krūtys karojo, 
mėsingas kūnas spraudėsi pro drabužius. Visa jos išvaizda 
bylojo apie suglebimą ir bausmę. Nulūžinėję nagai ir ištep- 
liotas lūpdažiu veidas. Spindesys virto nušiurimu. 

Ji prisidegė naują cigaretę nuo pirmosios nuorūkos. Van- 
giai apsidairė. 

— Pirmą kartą esu čia, - dusliai tarė. - Jėzau, švariai gyve- 
ni. Švariai ir tvarkingai. 

— Taip, - atsiliepė Zo. Paskui, kai Madi baigė gerti degti- 
nę, nuėjo į virtuvę ir atnešė butelį. Žiūrėjo, kaip Madi pilasi, 
buteliui tarškant į stiklinės briauną. 

— Man svarbus ne tas apgaudinėjimas, - garsiai prabilo 
Madi. - Tu žinai, aš irgi mėgstu nueiti į šalį. Dėl manęs jis 
gali dulkinti visas Niujorko bobas. Tarp mūsų buvo tarpusa- 
vio supratimas. Jis žaidė, aš žaidžiau, ir abiem tai nerūpėjo, 
mudu nejausdavom nuoskaudos. 

— Ir kas toliau? - paklausė Zo. 

- Jis nori vesti tą kalę, - išrėkė Madi bjauriai nusijuokda- 
ma. - Tą mažą kvailę iš savo raštinės. Nori išsiskirti su ma- 
nim ir vesti ją. Ar tau galėjo tai šauti į galvą? 

Zo tylėjo. 

— Aš mačiau ją, - tęsė Madi. - Ji buvo tame pobūvyje, 
kur buvai ir tu. Nevykėlė blondinė su papais kaip kibirai. 
Kūnas be pabaigos, protas be pradžios. To, matyt, Hariui 
reikia: besmegenės kekšės. Galbūt aš jį gąsdinu. Ar tu ma- 
nai, kad ašjį gąsdinu? 

— Aš taip nemanau, Madi. 

— Koks velnias gali žinoti. Šiaip ar taip, aš išeinu, ji atei- 
na. Dieve, koks žioplys. Skaudžiausia tai, kad jis Žino, kiek 

jam kainuos skyrybos, - aš nepaliksiu jam net jo dantų 
plombų, - bet vis tiek nori. Tartum būtų pasiryžęs atiduoti 
viską, kad manim atsikratytų. Aš net pasiūliau, kad mudu 
liktume kartu, ojis ją turėtų šalia savęs — Žinai? Aš susitai- 
kyčiau su tuo. Bet ne. Jis nori viską baigti. Taip ir pasakė: 
„viską baigti“. Aš norėčiau nusukti jo prakeiktą sprandą! 

— Ut, Madi, - baikščiai tarė Zo, - suprantu, kad tu nusi- 
minusi, bet juk ne pirmą kartą skiriesi. 

— Žinau, mieloji, žinau. Todėl ir esu tokia prislėgta. Mane 
pradeda smaugti nerimas. Kodėl aš tokia? Kodėl negaliu su- 
laikyti vyro? Viskas tęsiasi dvejus ar trejus metus, o paskui 
sugriūva. Man jis nusibosta arba aš jam nusibostu, ir štai — 
mes traukiam pas advokatus. Mėšlas! 

— Bet tu myli... 

— Myliu? - paklausė Madi. - Kas, po velnių, yra ta meilė? 
Kikenti drauge ir dejuoti šieno kupetoje? Jeigu tai meilė, aš 
Harį myliu. Geras humoro jausmas ir eržilas šieno kupetoje. 
Dosniai žarsto pinigus. Dėl to priekaištų neturėjau. Ir jis 
niekada nesiskundė. Paskui - opapa! Haris mane užsipuola. 

— Arjijaunesnė? 

— Ne kažin kiek. Jeigu jai būtų devyniolika ar dvidešimt, 
galėčiau tai suprasti. Galvočiau, kad jis priėjo gyvenimo tar- 
pą, kai turi įrodyti, jog dar sugeba būti su jaunomis mergo- 
mis. Bet jai mažiausiai trisdešimt, tai ką jis, po velnių, joje 
atrado? Aš išgersiu visus tavo kvaišalus, vaikeli. 

— Nieko baisaus. Gerk, kiek nori. 

— Haris užsipuola mane, o aš užsipuolu tave. Atleisk. Tu- 
rėjau pasikalbėti su moterimi. Yra pilna vyrų, bet visi jie to- 
kie geri kvailiukai. Niekam neįdomios mano bėdos. Ir jie ne- 
labai apsidžiaugs sužinoję, kad aš paleidžiama nuo saito. 
Iruktelėti ištekėjusią moterį jiems sportas ir žaidimas, jokių 

problemų. Bet kai neturi vyro, dauguma jų šalinasi. Per 
daug rizikos. 

— Ar yra kas nors, ką tu... 

— Kas nors, ką nusitverčiau lėkdama lauk? Ne, bent jau 
ne šiuo metu. Mane gąsdina dar vienas dalykas. Ką čia slėp- 
o man atsiliepia pusžalė jautiena ir burbonas. Ir dar per di- 
delis skaičius vienos nakties nuotykių. Aš panaši į seną bobą, 
Žinau tai. 

Žo kažką sumurmėjo apie dietos laikymąsi, saikingesnį 
gėrimą, naujus drabužius. Bet Madelina Kurnic nesiklausė. 
Ji sėdėjo įsmeigusi akis tiesiai prieš save, laikydama prie lū- 
pų stiklinę su degtine. 

— Man reikia ištekėti, - tarė ji. - Neklausk kodėl, bet aš 
privalau ištekėti. Ką aš daugiau darysiu šitame pasaulyje? 
Nežinočiau, kaip užsidirbti duonai, jeigu tektų. Esu per sena 
vizginti uodegą, 0 vien mintis apie aštuonias valandas dvo- 
kiančioje kontoroje mane vimdo. Nežinau, kaip tu tai darai. 

— Nėra taip blogai. 

— Kurjau ne. Kai kitos moterys pietauja „Plaza“ restora- 
ne ir leidžia pinigus jų neskaičiuodamos? Aš to neištverčiau. 

Žo vėl nuėjo į virtuvę, atnešė butelį balto vyno ir ledo. 
Jos kelias minutes sėdėjo tylėdamos, siurbčiodamos savo gė- 
rimus. Madi nusispyrė batelius, parietė kojas ir ėmė mąsliai 
krapštyti sidabrinį nagų laką. 

— Tu Žinai, brangioji, visas mano gyvenimas sukosi apie 
vyrus. Tikrai. Turiu galvoje, kad aš nuo jų priklausiau. Mano 
tėvas mane sugadino, o paskui aš ėjau nuo vieno vyro pas ki- 
tą tarsi niekada nebūtų rytojaus. Ir ką aš už tai gavau? Miru- 
sį tėvą ir keturias sugriautas santuokas. Tikriausiai moterys 
liberacionistės sakytų, kad pati esu kalta, kad turėjau tvar- 

kyti savo gyvenimą. Išsikovoti didesnę nepriklausomybę ir 
visos tos nesąmones. Bet tegu mane velniai rauna, aš mėgs- 
tu vyrus. Man patinka būti su vyrais. Kodėl turėčiau eikvoti 
savo energiją iki išsekimo, jei visada atsiranda vyras, pasi- 
rengęs apmokėti sąskaitą? 

— Tu vėl ką nors susirasi. 

— Taip manai? Norėčiau ir aš tuo tikėti. Gerokai nudirsiu 
Hariui kailį, tad su pinigais bėdos nebus. Bent jau iš pradžių. 
Bet aš tiesiog negaliu gyventi viena. Negaliu pakęsti vienat- 
vės. Tu moki taip gyventi, o aš ne. 

— Kartais nelieka iš ko rinktis, - tarė Zo. 

— To ir bijau. Jokio pasirinkimo. Ačiū Dievui, niekada ne- 
turėjau vaikų. Gyvenimas pakankamai sumautas ir be rūpi- 
nimosi palikuonimis. Ar tu kada norėjai turėti vaikų, Zo? 

— Kartą galbūt. Paskui ne. 

— Tas velnio neštas Haris tikrai užspeitė mane į kampą. 
Jis pasiekė, kad aš savęs gailėčiausi, - anksčiau to nėra buvę. 
Krūva mėšlo. Dieve, aš jo pasiilgsiu. Prieš dvejus metus ma- 
no gimimo dienai jis padovanojo man raudoną „Mercedes- 
Benz“ su atkeliamu stogu ir mano inicialais ant durelių. 

— Kuris dabar? 

— Sumaliau į šipulius Long Ailendo greitkelyje. Būčiau 
užsimušusi, jei nebūčiau buvusi girta. Bet taip jau buvo. Tu- 
rėjau viską, ko norėjau. Jis sugadino mane, kaip ir tėvas. Ak, 
Viešpatie, tikriausiai įkyrėjau tau iki gyvo kaulo? 

— Ne, Madi. Džiaugiuosi, kad atėjai. Tik gaila, kad nega- 
liu tau niekuo padėti. 

— Užtenka, kad išklausei mane. Aš nežinau, ką... 

Staiga Madelina Kurnic apsipylė ašaromis. Verkė tyliai, 
ašaros riedėjo per pudruotus skruostus. Zo priėjo prie sofos, 
atsisėdo šalia, apkabino jos pečius. 

— Dieve, Dieve, - ūbavo Madi, - ką aš dabar darysiu? 

Zo Koler nežinojo. Todėl pasakė: 
dėlės Madi tarė: 

- Šūdas, - išsišnypštė nosį, pasiėmė rankinę ir nuėjo į vo- 
nios kambarį. 

Ji išėjo po dešimties minučių, sušukuotais plaukais, iš 
naujo pasidažiusi. Akys buvo pabrinkusios, bet žvilgsnis aiš- 
kus. Ji liūdnai nusišypsojo Zo. 

— Atleisk, meilute. Maniau, kad ašarų jau neturiu. 

— Madi, ar nenorėtum pernakvoti pas mane? Atsigultum 
į lovą, o aš išmiegočiau ant sofos. Na? 

— Ne, vaikeli, bet ačiū už pasiūlymą. Dar išgeriu gurkšne- 
lį ir einu. Geriau grįšiu namo, kol tas šiknius nepakeitė spy- 
nų duryse. Jaučiuosi daug geriau. Po velnių, tai tik dar vie- 
nas spyris į subinę. Juk tam ir yra gyvenimas - tiesa? 

Ji vėl atsisėdo ant sofos, įsidėjo į stiklinę ledo, įsipylė deg- 
tinės. Pamaišė ją smiliumi, paskui pirštą aplaižė. Palenkė 
galvą, pasižiūrėjo į Zo. 

— Kadangi isterija baigėsi, - tarė ji, - papasakok man sa- 
vo liūdną istoriją. Tu niekad nesakei, kas atsitiko tarp jud- 
viejų... kuo jis vardu? Ralfas? 

— Kenetas. Ir aš tau pasakojau. Ar neprisimeni, Madi? 
Kai pietavome viešbutyje? 

— A, tai tas sekso dalykas. Aišku, prisimenu. Tu niekada 
su juo nepasitenkinai. Bet tai per menka priežastis. 

— Na... dar buvo visko. 

— Pavyzdžiui? 

— Visokios kvailystės. 

— Svetimų skyrybų priežastys visada atrodo kvailos. Pir- 
miausia, kaip tu su juo susipažinai? 

— Jis dirbo draudimo kompanijoje ir buvo pervestas į Vi- 
nonos skyrių. Jis tvarkė visus mano tėvo reikalus, ir vieną 

dieną tėvas atsivedė jį vakarienės. Paskui jis man paskyrė 
pasimatymą, ir mudu pradėjome būti kartu. Mus ėmė kvies- 
tis vakarienės ir į pobūvius kaip porą. Vėliau jis paprašė ma- 
no rankos. 

— Gražus? 

— Man taip atrodė. Didelis ir raumeningas. Mokėjo būti 
linksmas ir žavus tarp žmonių. Maždaug pusei metų praėjus 
po vedybų, jis išėjo iš draudimo kompanijos, ir tėtis priėmė 
jį dirbti lyg ir jaunesniuoju partneriu. Tėtis jau seno, negalė- 
jo vikriai suktis ir norėjo turėti, kas jį pakeistų. 

— Oho. Ar tavo vyras tai žinojo, kai paprašė tavo rankos? 

— Taip. Tada aš to nežinojau, bet vėliau, per vieną iš mūsų 
baisių kivirčų, jis prisipažino, kad tik todėl mane ir vedė. 

— Geras vaikinas. 

— Na... patrauklus vyras sako, kad esi graži, kad myli tave, 
ir tu juo tiki. 

— Tik ne aš, vaikeli. Žinau, kad viskas, ko jiems reikia, - 
įmerkti savo samtį į karštus taukus. 

— Aš juo tikėjau. Bet, matyt, turėjau būti protingesnė. 
Nesu kokia gražuolė, Žinau tai. Esu tyki ir nelabai jaudinan- 
ti. Bet maniau, kad jis myli mane už tai, kokia esu. Ir aš my- 
lėjau jį. Iš pradžių. 

- ZO, gal tu mylėjai jį, nes jis mylėjo tave - ar sakė, kad 
myli. 

— Taip. Galimas daiktas. 

Jos nutilo, susimąsčiusios apie gyvenimo vingrybes, apie 
lemtingus atsitiktinumus, apie kaukes, kurias žmonės dėvi, 
ir kaukes po tomis kaukėmis. 

— Kada prasidėjo nesutarimai? — paklausė Madi. 

— Beveik iš pat pradžių. Mes buvome tokie skirtingi ir ne- 
norėjome keistis. Nė vienas nėjome į kompromisą, kad suar- 
tėtume. Jis buvo toks... toks fiziškas. Garsiai kalbėjo ir gar- 

siai juokėsi. Atrodė, kad jo pilnas visas kambarys. Noriu pa- 
sakyti, kad būdavau viena namie, o kai jis sugrįždavo, pasi- 
jusdavau tarsi atsidūrusi vidury minios. Jis visada lietė ma- 
ne, tapšnojo per užpakalį, taršė plaukus, kai būdavau susišu- 
kavusi. Sakiau, Madi, kad tai visokios kvailystės. 

— Gal ir ne kvailystės. 

- Jis... tiesiog užgoždavo mane. Dusindavo. Priėjau iki to, 
kad nenorėdavau kvėpuoti tuo pačiu oru, kai jis būdavo na- 
mie. Ir toks netvarkingas. Šlapius rankšluosčius mesdavo 
vonioje ant grindų. Purvinus apatinius ir puskojines - ant 
lovos. Negalėjau to pakęsti. Pavalgydavo, atsiriaugėdavo ir 
nueidavo, palikęs man viską tvarkyti. Zinau, kad tai žmonos 
darbas, bet jam tai buvo neginčytinas dalykas. Jis taip pasiti- 
kėjo savimi. Tikriausiai to labiausiai ir nekenčiau, to žiūrėji- 
mo iš aukšto. Aš buvau lyg kokia vergė, neturinti teisės 
klausti, kur jis eina ar ką veikia. 

— Neprastas vyriokas. Ar prisidurdavo kitur? 

— Iš pradžių ne. Paskui man ėmė kristi į akis: moterys 
šnabždėdavosi apie jį pobūviuose, jis išeidavo po vakarienės 
iš namų. Susitikti su klientais, sakydavo. Kartą, kai nešiau 
valyti jo juodą kostiumą, kišenėje radau degtukų dėžutę. Ji 
buvo iš užmiesčio motelio. Na, nekokios šlovės įstaigos. Tad 
nutariau, kad jis paišdykauja. Man tai nerūpėjo. Kad tik bū- 
tų palikęs mane ramybėje. 

— Ak, Zo, ar taip jau blogai buvo? 

— Aš stengiausi, Madi, tikrai stengiausi. Bet jis toks sun- 
kus, toks stiprus ir... netašytas. 

— Pykšt pokšt - ačiū, ponia? 

— Panašiai. Be to, jis to norėdavo girtas ir visas supra- 
kaitavęs. Prašydavau jo pirma palįsti po dušu, bet jis tik 
juokdavosi. 

— Drūtas? 

- Ką? 

— Na, ar didelis? 

— Nežinau, Madi. Nelabai turiu su kuo palyginti. Na, di- 
desnis negu Mikelandželo Dovydo. 

Madelina Kurnic nusijuokė. Kaip ji užsikvatojo! Iš links- 
mumo pasišokinėdama ir taškydama degtinę. 

— Brangute, visų vyrų didesni už Mikelandželo Dovydo. 

— Ir jis norėjo visokių šlykščių dalykų. Pasakiau jam, kad 
aš ne taip išauklėta. 

— Uhu. 

— Pasakiau, kad jeigu nori elgtis kaip gyvulys, gali pasiieš- 
koti tam reikalui kitų moterų. 

— Nelabai protingas poelgis. 

— Man jau nerūpėjo, ar aš kalbu protingai, ar ne. Nenorė- 
jau turėti su juo nieko bendra. Turiu galvoje, lovoje. Galėjau 
likti jo žmona, jeigu būdamas su manimi jis pamirštų seksą. 
Nes jaučiau, kad skyrybos - tai pralaimėjimas, ir nenorėjau 
nuvilti mamos. Bet paskui jis tiesiog išėjo iš namų, paliko 
darbą pas mano tėtį ir išvažiavo iš miesto. Skyrybas sutvarkė 
advokatai, ir aš jo daugiau nemačiau. 

— Ar žinai, kur jis dabar? 

— Taip. Nuvyko į Vakarų pakrantę. Vėl vedė. Maždaug 
prieš savaitę. 

— Iš kur Žinai? 

- Atsiuntė man pakvietimą. 

Madi garsiai įkvėpė oro. 

— Dar vienas šmikis. Na ir šungalvis. 

— Norėjau nusiųsti dovaną. Na, kad parodyčiau, jog man 
tas pats. Bet suplėšiau pakvietimą ir dabar nežinau adreso. 

— Tepasikaria. Nusiųsk jam butelį cianido. Visi vyrai turi 
kristi negyvi. 

— Ak, Madi, aš net nežinau... tikriausiai dažnai dėl daug 
ko aš būdavau pati kalta. Bet aš stengiausi būti gera žmona, 

tikrai. Gamindavau jo mėgstamus patiekalus, visada ieško- 
davau naujų receptų, norėdama, kad jam patiktų. Namie 
būdavo švaru kaip vaistinėje. Visi sakydavo, kad pas mus 
kaip parodoje. Nusipirkome naujus baldus, o kartą jis įniršo 
ir nudraskė nuo jų plastiko apdailą. Štai kaip elgėsi. Užsikel- 
davo kojas ant kokteilių stalelio, šluostydavosi svečiams pa- 
liktais rankšluosčiais. Manau, kad taip darė tyčia, norėda- 
mas mane išerzinti. Ir keikėsi kaip vežikas — bjauriausiais 
žodžiais — ir nėjo į bažnyčią. Norėjo, kad dėvėčiau aptemp- 
tus megztinius ir sukneles su giliom iškirptėm. Sakiau jam, 
kad man tai nepatinka, bet jis nenorėjo suprasti. Net reika- 
lavo, kad dėčiausi ryškesnį makiažą ir nusidažyčiau plaukus. 
Todėl manau, kad buvau ne ta moteris, kurią jam reikėjo 
vesti. Tai buvo klaida nuo pat pradžių. 

— Ak, mieloji, tai dar ne pasaulio pabaiga. Susirasi kitą. 

— Aš tau jau sakiau. 

— Taip, - kreivai nusišypsojo Madi, - dvi senos pastumdė- 
lės laka šnapsą ir bando pakelti viena kitai nuotaiką. Et... po 
velnių! Rytoj išauš nauja diena. Dar susitinki su ponu Kuk- 
lučiu? 

— Nenorėčiau, kad jį taip vadintum, Madi. Jis visai ne 
toks. Taip, mudu susitinkame. 

— Jis tau patinka? 

— Labai. 

— Uhu. Galjis labiau atitinka tave negu Ralfas. 

— Kenetas. 

- Tebūnie. Manai, jis galvoja apie vedybas? 

— Mes niekada apie tai nekalbėjome, - manieringai at- 
sakė Zo. 

— Pasikalbėkite, pasikalbėkite, - patarė Madi. - Nebūti- 
na klausti tiesiai, bet eik apsukui, užuominomis. Tu jam 
patinki? 

— Sako, kad patinku. 

— Na, tai jau pradžia. - Madi nusižiovavo, baigė gerti, 
atsistojo ir ėmė rinktis savo daiktus. — Jau turiu eiti. Ačiū 
už kvaišalus ir pokalbį. Tu įsileidai mane, kai man tavęs 
reikėjo, brangute, ir aš tave už tai myliu. Mums reikia daž- 
niau susitikti. 

— O taip. Aš irgi norėčiau. 

Kai Madi išėjo, Zo užrakino duris. Sukamšė pagalvėles 
ant sofos ir fotelio. Nunešė butelius į virtuvę, išplovė tau- 
res ir pelenines. Išgėrė tuinalį ir užgesino šviesas. Dirstelė- 
j0 pro užuolaidą į kitą gatvės pusę, bet smalsuolio nebuvo 
nė ženklo. 

Įlindo į lovą. Atsigulė ant nugaros, ištiesė rankas prie šo- 
nų, įsistebeilijo į lubas. 

Visa tai, ką ji papasakojo Madi, - viskas teisybė. Bet ją 
apėmė keistas jausmas, kad visa tai atsitiko kažkam kitam. 
Ne jai. Ji pasakojo apie svetimos moters gyvenimą, apie kurį 
kažkur girdėjo ar skaitė. Tai buvo ne jos gyvenimas. 

Ji apsivertė ant šono, prisitraukė kojas po lengva antklo- 
de. Sunėrė rankas tarp šlaunų. 

Jis tikriausiai reikalauja tų šlykštybių iš savo naujos Žmo- 
nos. Galbūt ji sutinka. Ir mielai tai daro. 

Viskas taip žema ir grubu... 


Prie 40-osios gatvės ir Madisono aveniu buvo nedidelė 
užkandinė, pro kurią Zo eidavo pakeliui į darbą ir namo. 
Atsidarydavo ji anksti ir užsidarydavo vėlai. Maistas, dau- 
giausia sumuštiniai, sultiniai, salotos, buvo neblogas. Nieko 
ypatingo, bet skanu. 

Pakeliui į namus gegužės 21-osios vakare Zo užsuko į už- 
kandinę pavakarieniauti. Pasiėmė sūrainį, prancūziškų 
šprotų, kuriuos gerokai pabarstė druska. Išgėrė juodos ka- 
vos puodelį užsikąsdama vaniliniu pyragaičiu. 

Sėdėjo prie stalelio, skirto dviem, ir greitai valgė. Nuleis- 
tomis akimis, nekreipdama dėmesio į garsų užkandinės šur- 
mulį. Paliko penkiolika procentų arbatpinigių, užmokėjo 
kasininkei ir išskubėjo pro duris. 

Nuėjo tiesiai namo. Alimentų čekis buvo pašto dėžutėje. 
Įsidėjo jį į piniginę. Namie, užsirakinusi, užšovusi ir užkabi- 
nusi duris, ji užtraukė užuolaidas ir persirengė medvilniniais 
marškinėliais ir frotinėmis trumpikėmis. 

Išsitraukė plaušines, šepečius, dulkių siurblį, muilą ir vaš- 
ko skardinę, buteliukus valiklių, šluotą, semtuvėlį, kibirą, 
skudurų, kempinių, šluotelių. Plaukus surišo skarele. Užsi- 
movė gumines pirštines. Kibo į darbą. 

Vonios kambaryje nugramdė ir iššveitė vonią ir klozetą. 
Nuvalė klozeto sėdynę. Pakėlė grindų kilimėlį, atsiklaupė ir 
užpylusi miltelių nušveitė plyteles. 

Diena buvo nekokia. Gatvėje ją stumdė. Darbe į ją žiūrė- 
jo su šaltu abejingumu. Visas Niujorkas stačiokiškai pasiti- 
kėjo savimi ir ją gąsdino. Pamanė, kad bus padariusi klaidą 
atvykdama čia gyventi. 

Išėmė iš vaistinėlės visą savo kosmetiką, kvepalus, medi- 
kamentus ir muilą. Ištraukė lentynėles, nuplovė jas stiklo 
valikliu ir sausai nušluostė. Viską tvarkingai sudėjo atgal, 
prieš tai nušluosčiusi dulkes nuo kiekvieno buteliuko, inde- 
lio, dėžutės ir skardinės. 

Pats miesto dydis ją žeidė. Jis gniuždė jos esybę, pavertė 
ją menkysta, ignoruodamas jos buvimą. Niujorkas neigė jos 
žmogiškumą ir laikė ją daiktu, ne geresniu už betoną, plieną 
ir asfaltą. 

Iki spindesio nušveitė spintelės veidrodį. Pakeitė dušo 
užuolaidą. Patiesė naujai nupirktą grindų kilimėlį. Pakabino 
švarius rankšluosčius, tarp jų ir išsiuvinėtus rankšluosčius 
svečiams, nors senieji nebuvo naudoti. 

Mieste vieni Žmonės mokėjo pinigus už tai, kad girdėtų, 
kaip kiti žmonės dainuoja, ir stebėtų, ką kiti žmonės jaučia. 
Aistra tapo žiūrovų sportu, kurį išlaikė dvasios luošiai. Mei- 
lė ir kančia tapo talentingų žmonių amatu, kuriems už jų ro- 
dymą buvo mokama. 

Ištuštino šiukšlių dėžę ir įdėjo švarų maišelį. Vonios ir 
kriauklės vamzdyną praplovė specialiu skysčiu. Išpurškė vo- 
nios kambarį citrinų kvapo gaivikliu. Nuvalė pirštų atspau- 
dus nuo durų rankenos. Išjungė šviesą. 

Vis dėlto Niujorko gyvenimo anonimiškumas turėjo slap- 
tų privalumų. Kur daugiau, jeigu ne šitame griaudėjančiame 
chaose, ji galėjo patirti savo nuotykius? Jeigu miestas gailė- 
j0jai žmoniškumo, jis buvo pakankamai didelis, kad pakęstų 
savo sukurtų bejausmių būtybių silpnybes ir ydas. 

Miegamajame ji pakeitė visą patalynę: čiužinio ir pagal- 
vių užvalkalus, abi paklodes. Paklojo lovą, išlygindama visas 
raukšleles, padarydama kantus kaip ligoninėje. Atlenkė pa- 
talynę, kad viršutinės paklodės kraštas keturiais coliais už- 
klotų vilnonį užtiesalą. 

Kodėl ji ieškojo nuotykių, kodėl nenorėjo liautis? Nega- 
lėjo rasti tiesaus ir aiškaus atsakymo. Žinojo, kad tai, ką ji 
darė, buvo siaubinga, bet šis Žinojimas negelbėjo. Protas ga- 
li mąstyti, bet kūnas atsiims savąją dalį. Kas gali patenkinti 
jo apetitą? Kraujas užverda, ir jau niekas nepadės. 

Nušluostė dulkes nuo bufeto, rašomojo stalo, naktinio 
staliuko. Ne tik viršų, bet ir iš šonų, iš vidaus, kojas. Nuvalė 
telefono aparatą. Nuplovė ir nušluostė veidrodį. Išvalė pele- 
nines, nušluostė dulkes nuo šviestuvų lempučių. 

Eidama į savo nuotykius, ji iš žiūrovų salės užlipdavo ant 
scenos. Jausdavosi kaip niekad gyvybinga ir teisi, kaip nie- 
kad pilna karštos gyvuliškos egzistencijos. Ji neužsivilkdavo 
kostiumo - nusimesdavo seną išnarą ir naujai atgimdavo. 

Ijungusi dulkių siurblį išsiurbė visas grindis užklojusi kili- 
mą, kur reikia pastumdama baldus. Nuvalė dulkes nuo ža- 
liuzių juostelių. Nušluostė pirštų atspaudus nuo durų stak- 
tos. Sutepė alyva spintos durų vyrius. 

Kodėl jos troškimas gyventi pasuko tokiu žūtbūtiniu ke- 
liu, ji negalėjo paaiškinti. Ją veikė jėgos, kurios neaiškiai bo- 
lavo tolumoje. Ji jautėsi taip, tarsi ją daužytų ir stumdytų tie 
patys bevardžiai gaivalai, kurie valdo gatvių spūstį. Pasirin- 
kimas priklausė jai, bet toks ribotas, kad jo beveik nebuvo. 

Sudėliojo visus savo drabužius tvarkingomis krūvelėmis, 
rietuvėmis. Po tuščia gėlių vaza ant naktinio staliuko pakišo 
nertą servetėlę. Spintoje išdėliojo naujus paketėlius, suge- 
riančius drėgmę. 

Prikaišiojo levandos kvapo maišelių į komodos ir rašo- 
mojo stalo stalčius. Apsidairė. Užgesino šviesas. 

Ji nusišypsojo iš savo gyvenimo teatrališkumo. Ji mėga- 
vosi staigiais gyvenimo vingiais. Tai buvo muilo opera! Jos 
gyvenimas buvo muilo opera! Visi gyvenimai buvo muilo 
operos. Pagaliau, kelios sekundės iki priešmirtinio gargalia- 
vimo, ji sukuždės: „Ačiū jums, Proktoriau ir Gemblai“. 

Virtuvėje ji ištuštino visas lentynas ir spinteles. Švariai iš- 
plovė jų vidų. Prieš sudėdama atgal daiktus, kruopščiai nu- 
šluostė nuo jų dulkes. Nuvalė duris. Valikliu nutrynė pirštų 
atspaudus. 

Kasji tokia? Ją žlugdė painiava. Jai atrodė, kad ji gyvena 
dešimt gyvenimų, kartais du ar daugiau vienu metu. Į skir- 
tingus žmones ji žiūrėjo skirtingais veidais. Dar blogiau. Ji į 
save žiūrėjo skirtingais veidais. 

Nuvalė viryklės ir šaldytuvo paviršių. Nugramdė riebalus 
šluostė vidų. Įdėjo praplėštą pakelį geriamosios sodos. Su- 
dėjo atgal maistą. 

Sulig metais didėjo ne savęs pažinimas, o baimė, kad ne- 
pavyks sužinoti savo paslapties. Atrodė, kad tai, kuo ji buvo, 
jos esybė plaukia tolyn, migla tirštėja, ir neaiškus pavidalas 
galop pranyksta. Jos gyvenimas prarado griežtas ribas, ji 
matė save kaip išskydusią dėmę. 

Išplovė kriauklę. Nublizgino čiaupus. Įpylė skysčio vamz- 
džio nešvarumams nuplauti. Išmetė plonyti muilo gabaliuką 
ir padėjo naują. Pakeitė susitrynusį padėkliuką nauju. Paka- 
bino švarų virtuvinį rankšluostį ir dar vieną rankoms. 

Norėjo šoko, kuris grąžintų ją į vėžes. Mirtinos žaizdos 
arba visa nugalinčio jausmo. Kažko, prieš ką ji neatsilaikytų. 
Nuolankumas gali ją išgelbėti ir grąžinti pilnatvę. Ji juto tu- 
rinti savyje gilų pasišventimo šaltinį, dar nepradėtą semti ir 
nickam nereikalingą. 

Muilinu vandeniu išplovė plytelėmis išklotas grindis. 
Sausai iššluostė. Ištrynė blizgikliu. Palaukė, kol nudžius. Ta- 
da nublizgino plyteles sausu skuduru. Apsidairė po tviskan- 
čią virtuvę. 

Pagalvojo, ar meilė gali būti vienu metu ir tas jausmas, ir 
ta žaizda. Ji niekada nelaikė savęs aistringa moterimi, bet 
dabar manė, kad atsitiktinai susiklosčius aplinkybėms, ji ga- 
li pasiekti darną: nauja, žavinga ir jausminga moteris. 

Svetainėje ji nuvalė dulkes alyva įtrintu skuduru. Nubliz- 
gino stalų paviršius. Nušluostė stalų ir kėdžių kojas. Sukam- 
šė pagalves ir pagalvėles. Po vazomis ir peleninėmis pakišo 
švarias nėriniuotas servetėles. 

Madelinai Kurnic meilė buvo malonumas ir juokas. Bet, 
aišku, joje slypėjo kažkas daugiau. Galbūt tai toks trapus, 
gležnas daigas, kuris gali sustiprėti, sukurti naują pasaulį ir 

Nušluostė paveikslų rėmus ir stiklus. Sausu skuduru per- 
braukė grindjuostes. Nutrynė pirštų atspaudus nuo durų ir 

staktos. Nušluostė stalinį šviestuvą ir lempą. Ištiesino susi- 
rangiusį laidą. 

Jeigu jai taip atsitiktų, jeigu ji patirtų tokį augimą, jos kū- 
nas pats išsigydytų ir visos j0s gyvenimo tuštumos būtų už- 
pildytos. Ji svajojo apie tokį persikūnijimą, geidė jo, tą troš- 
kimą jausdama beveik su fiziniu skausmu. 

Išsiurbė kiliminę dangą. Nustūmė baldus ir išsiurbė po 
jais. Patraukė baldus į jų vietą, žiūrėdama, kad kojos atsistotų 
tiksliai ant plastmasinių pakojų. Specialiu antgaliu išsiurbė 
užuolaidų dulkes. Kitu antgaliu išsiurbė sofą ir kėdžių apmu- 
šalus. Trečiu antgaliu nusiurbė dulkes nuo lubų karnizų. 

Jos vizija iškilo aukštyn; su meile jai nebuvo nieko ne- 
įmanomo. Miestas naujai atgims, jai daugiau nereikės nuo- 
tykių, ji atpažins save ir nusiramins. Tą padaryti gali meilės 
tyrumas. 

Pataisė drabužių spintos padėtį. Išėmusi išpurtė ir vėl su- 
kabino visus drabužius, taip pat ir slaptąsias sukneles. Nu- 
šluostė dulkes nuo lentynų. Nuvalė batus ir sudėjo juos ant 
stelažo. Išpurtė perukus. Nušluostė dulkes nuo žaliuzių. Iš- 
purškė kambarį pušų gaivikliu. 

Atlikusi bausmę už nuodėmes, ji sudėjo atgal visus šepe- 
čius, plaušines, dulkių siurblį, muilą ir valiklių buteliukus, 
miltelių dėžutes, semtuvą, kibirą, pašluostes, kempines ir še- 
petėlius. Kol į vonią bėgo vanduo, ji nusirengė miegamaja- 
me. Nuėjo į virtuvę, prarijo kelis vitaminų žirnelius, minera- 
linių medžiagų tabletes, dar kelias kapsules šio bei to. Valiu- 
mą. Druskos tabletę. 

Norėjo įsipilti vyno, bet apsigalvojo dar neatkimšusi bu- 
telio. Nusprendė įsipilti grynos degtinės. Didelę taurę. Kaip 
Madi. Ji nusinešė taurę į vonią. 

Atsargiai įlipo į vonią. Šliukštelėjo kelis lašus aromatinio 
aliejaus. Ji plūduriavo, siurbčiodama šaltą kaip ledas degtinę. 

Jos nuovargis ištirpo karštame vandenyje. Pusiau užmerkto- 
mis akimis ji žiūrėjo į plevenantį vandenyje savo kūną. 

— Aš myliu tave, - balsiai sumurmėjo ji, ir pati nežinojo, 
kam skyrė šiuos žodžius: Kenetui, Ernestui Mitlui ar sau pa- 
čiai. Nusprendė, kad tai nesvarbu: žodžiai patys savaime 
kažką reiškia. Jie buvo svarbūs. „Aš myliu tave.“ 


Ernestas Mitlas atvažiavo sekmadienį, gegužės 25-ą die- 
ną, tiksliai vidurdienį. Atnešė milžinišką puokštę geltonų 
narcizų, tokią didelę, kad Žo turėjo merkti juos į visas vazas 
svetainėje, miegamajame, bet vis tiek keli žiedai dar liko ir 
virtuvei. Auksaspalvės gėlės atnešė saulės šviesą į jos tamsų 
butą. Sekmadienio pietums ji paruošė „Kruvinąją Meri“, 
plaktą kiaušinienę su kanadietišku kumpiu, karštų sausai- 
nių, rėžiukų salotų ir citrininių ledų desertui. Taip pat turėjo 
atšaldyto gegužės vyno su šviežia žemuoge taurėje. 

Jie atsisėdo prie retai naudojamo pietų stalo, nedidelio 
juodmedžio ovalo su keturiomis oda aptrauktomis kėdėmis, 
kuris stovėjo prie svetainės lango. Porceliano indai ir pasi- 
dabruoti stalo įrankiai buvo vestuvinė dovana. Krištolinę sa- 
lotinę ir staltiesę Žo nusipirko atvykusi gyventi į Niujorką. 

Ernestas entuziastingai viską gyrė: tviskantį butą, stalo 
serviruotę, maisto skanumą, vaisiais atsiduodančio, kone 
prikvėpinto vyno aromatą. 

— Ką jau čia, - tarė Zo, - nieko ypatingo. 

Jie sėdėjo gyvai kalbėdami apie darbą, kokius pirks vasa- 
rai drabužius, matytas TV laidas. 

Šnekučiavosi kaip seni draugai, nes jau žinojo vienas kito 
įpročius, pomėgius, kas kam nepatinka, prietarus ir svajo- 
nes. Ir jau kaupėsi bendrų prisiminimų kraitis: vakarienė 
itališkame restorane, Kurnicų pobūvis, Ernesto iškeptas ne- 
tikras zuikis, balionas Centriniame parke. 

Patys savaime tie prisiminimai buvo nereikšmingi, bet 
svarbiais juos darė bendrumas. Jie žinojo, kad šie malonūs 
pietūs irgi nukeliaus į bendros patirties banką, todėl jie buvo 
dar brangesni. Proga, kurios prisiminimu bus galima gar- 
džiuotis. 

Po pietų Ernestas primygtinai įsiprašė padėti Zo su- 
tvarkyti stalą. Virtuvėje ji plovė lėkštes, o jis šluostė, ir tai 
buvo pats normaliausias pasaulyje dalykas. Jis net sudėjo 
švarius indus, įrankius į jiems skirtas vietas jiems skirtose 
spintelėse. 

Tada grįžo į svetainę. Vynas buvo išgertas, bet Zo atnešė 
degtinės su toniku ir griežinėliais citrinos. Zo atnešė iš mie- 
gamojo radiją ir surado stotį, kuri grojo Mantovanį. 

Svajinga muzika tyliai plaukė kambaryje. Jie patogiai at- 
sidrėbė, siurbčiodami šaltą degtinę. Sotūs ir atsipalaidavę 
jiedu šypsojosi vienas kitam. Atrodė, kad jie vėl pasigavo 
nuotaiką, paliktą parke: jiems priklausė visas pasaulis. 

— Ar turėsi atostogas? - atsainiai paklausė jis. 

— Taip, dvi savaites. 

— Kada 1msi 7 

— Dar nenusprendžiau. Jie maloniai leidžia rinktis. Galiu 
išeiti birželį, liepą ar rugpjūtį. 

— Aš irgi, - pasakė jis. — Turiu dvi savaites. Paprastai kc- 
lioms dienoms važiuoju į tėviškę. Kartais savaitei. 

— Ir aš. 

- Žo... - tarė jis. 

Zo klausiamai į jį pažiūrėjo. 

— Ar manai... kad mudu galėtume kur nors nuvažiuoti 
kartu? Gal savaitei, gal tik savaitgaliui. Nesuprask manęs 
klaidingai, - skubiai pridūrė. - Be bendro kambario ar ko 
nors panašaus. Tiesiog pamaniau, kad būtų smagu kartu pa- 
būti vasarą kokioje gražioje vietoje. 

Ji akimirką pagalvojo iškėlusi galvą. 

— Manau, kad tai puiki mintis, - tarė. - Gal kur nors 
Long Ailende. 

— Arba Naujojoje Anglijoje. 

— Viešbutyje yra moteris, kuri tvarko turistines keliones, 
kruizus ir visa kita. Galėčiau paprašyti jos rekomenduoti ne- 
blogą vietelę. 

— Tik ne žėrinčius kurortus, - tarė jis. - Kur reikia atitin- 
kamai rengtis ir taip toliau. 

— O, ne. Rami vietelė prie jūros. Kur galima pasimaudyti, 
pasivaikščioti ir pailsėti. 

— Teisingai! - pritarė jis. - Su geru maistu. Ir kad nebūtų 
spūsties. Nereikia modernybių su tviskančiais chromais ir 
nikeliais ir organizuotu laisvalaikiu. 

— Aišku, kad ne, - sutiko ji. - Gal kokiame nors sename, 
šeimos išlaikomame turistų namelyje ar motelyje. Kur 
mums niekas netrukdytų. 

— Ir mes galėtume daryti, kas šaus į galvą. Plaukioti ir 
vaikštinėti paplūdimiu. Rinkti kriaukles ir jūros išmestas ša- 
keles. Grožėtis apylinkėmis. Man tai patiktų. 

— Ir man, - tarė ji. 

Ji nunešė taures į virtuvę ir pripylusi atnešė vėl. 

— Erni, - prabilo ji atsisėdusi šalia ir pačmusi jo ranką, - 
tai, ką tu sakei apie bendrą kambarį, - džiaugiuosi, kad taip 
pasakei. Tikiuosi nemanai, kad aš esu kokia pamaiva? 

— Aš nieko panašaus negalvoju. 

— Aš ir nesu. Tiesiog mudviejų bendra kelionė pailsėti... 
tokia nauja mūsų patirtis. Ir bendras kambarys tik sugadintų 
viską. Tu mane supranti? 

- Žinoma. Aš galvoju lygiai taip pat. Kas žino, kaip bus, 
kai mudu kartu būsime tris dienas ar savaitę. Gal aš tau įgri- 
siu iki gyvo kaulo. 

— O, ne, - paprieštaravo ji. - Manau, kad puikiai sugy- 
vensime ir gerai praleisime laiką. Tiesiog nemanau, kad tu- 
retume planuoti kelionę žinodami, kad miegosime kartu. Aš 
tik nervinčiausi ir nepatogiai jausčiausi. 

Jis pakėlė į ją kupinas susižavėjimo akis. 

— Taip pat ir ašjaučiuosi, Zo. Mudu tokie panašūs. Mums 
nereikia nieko skubinti ir vyti botagu, kas galėtų sugadinti 
tai, ką mudu jau turime. Ar tau taip neatrodo? 

— Tikrai, Erni. Tu toks taktiškas. 

Ji pasuko galvą į jo pusę. Bet jo tyruose veido bruožuose 
ir atvirose akyse ji matė grožį. Nuo jo dvelkė nekaltybe, atvi- 
raširdiškumu. Jis niekada jos neapgaus ir nenuskriaus; ji tai 
žinojo. 

— Nenorėčiau, kad tu mane laikytum šalta moterimi, - 
specialiai pasakė ji. 

- Zo, man ir į galvą negali ateiti tokia mintis. Manau, kad 
tu esi toli gražu ne lėkšta, labai jausminga moteris. 

— Tikrai? Tu tikrai taip galvoji? Žinai, nesu labai šiuolaiki- 
nė. Na, nepuolu iš vienos lovos į kitą. Manau, kad tai baisu. 

— Tai ne baisu, o klaiku, - tarė jis. - Tai Žmones paverčia 
gyvuliais. Manau, kad seksas turi ateiti iš gilaus jausminio 
poreikio, troškimo patirti nuoširdų artumą. 

- Taip, - pritarė ji. - Fizinė meilė turėtų būti tyra, švelni 
ir maloni. 

— Teisingai, - linktelėjo galva jis. - Tai turėtų būti daly- 
kas, kuriuo du žmonės sutinka dalytis, nes tikrai myli vienas 
kitą ir nori, na, suteikti vienas kitam malonumą. Laimę. 

— Tikra tiesa, — tarė ji. - Aš taip džiaugiuosi, kad tu taip 
galvoji. Tai ir yra tikroji vertė. Noriu pasakyti, sekso. Nesi- 
žarstai juo kur papuola. Tai tik nupigina jį. 

— Paverčia nieku, - pasakė jis. - Kaip, pavyzdžiui, „dar iš- 
gersime martinio ar jau eisime į lovą?“ Turėtų būti kažkas 
daugiau. Tikriausiai aš romantikas. 

— Tikriausiai ir aš. 

— Ar žinai, kas kelia nuostabą, mieloji? - paklausė jis at- 
sisukdamas veidu į ją. - Tai, kad mudu, jausdami tą pat, su- 
radome vienas kitą. Iš milijonų Žmonių pasaulyje mes rado- 
me vienas kitą. Ar tau tai neatrodo nuostabus dalykas? 

— O taip, mielasis, - atsiduso ji ir palietė jo skruostą. 

— Tik pagalvok, kokia menka buvo tikimybė! Aš dar ne- 
buvau sutikęs tokios moters kaip tu. 

— O aš nebuvau sutikusi tokio vyro. 

Jis pabučiavo jos delną. 

— Aš ne kažin kokia dovana, - tarė jis. - Žinau. Na, nesu 
nei aukštas, nei stiprus, nei gražus. Tikiuosi, ateis diena, kai 
aš padoriai uždirbsiu, tačiau turtuoliu nickada nebūsiu. Tic- 
siog man trūksta... trūksta kietaširdiškumo. Bet aš nenoriu 
būti kitoks. Nenoriu būti godus ir žiaurus. Negalėčiau taip 
gyventi. 

— O, ne! - šūktelėjo ji. - Nepasikeisk, Erni. Man tu patin- 
ki toks, koks esi. Nenoriu tavęs matyti kitokio. Negalėčiau 
taip gyventi. 

"Jie pastūmė taures į šalį/ Apsikabino. Jiems atrodė, kad 
jie glaudžiasi vienas prie kito, norėdami užsidengti nuo ne- 
laimės. Taip, kaip elgiasi likę gyvi po katastrofos, kai jie lai- 
kosi už rankų apimti baimės ir nevilties. 

— Sią vasarą mes išvažiuosime kartu, mielasis, - sukuždė- 
jo ji. - Būsime kartu kiekvieną minutę. Mes maudysimės, 
vaikščiosime paplūdimių ir žvalgysimės po apylinkes. 

— O taip, - svajingai atsiliepė jis, - tik mudu du. 

— Prieš visą pasaulį, - pasakė Zo ir pabučiavo jį. 


Kažkas vyko. Zo Koler skaitė apie tai laikraščiuose, gir- 
dėjo per radiją, matė per televizorių. Viešbutinio žudiko 

paieška buvo plečiama, detektyvų komanda papildyta, tiria- 
mų versijų padaugėjo. 

Dar svarbiau buvo tai, jog dabar buvo aptariama tikimy- 
be, kad žudė moteris. Vėl pasipylė „Semo dukters“ antraš- 
tės. Buvo skelbiami pareiškimai, perspėjantys atvykėlius į 
Manheteną apie pavojus, kuriuos kelia atsitiktinės pažintys. 
su vyrais ar moterimis, baruose, kokteilinėse, disko baruose 
ir restoranuose. 

Žudiko paieškos gavo naują stimulą. Artėjo vasaros tu- 
ristinis sezonas; didėjo nukeliamų turistinių kelionių ir kon- 
ferencijų skaičius. Laikraščių redakciniai straipsniai skaičia- 
vo neišvengiamus piniginius nuostolius, jeigu žudikas nebus 
greitai surastas. 

Nuostabą kėlė tai, kad nejutai masinės isterijos, kuri bu- 
vo apėmusi miestą per Semo sūnaus istoriją. Vienas apžval- 
gininkas šį reiškinį aiškino tuo, kad nužudyti vyrai - atvykė- 
liai iš kitur. Tačiau dar rimtesnė priežastis, pridūrė jis, ta, 
kad visuomenės reakcija atbuko, ne pirmą kartą susidūrusi 
su serijinėmis žmogžudystėmis. Dar šviežia Čikagos byla su 
daugiau kaip tuzinu lavonų nustūmė viešbutinį žudiką į an- 
trą planą. Atrodė, kad vyksta varžybos tarp dviejų miestų, 
panašios į žaidimą - kas pastatys aukštesnį dangoraižį. 

Tačiau nepaisant atgijusio Žiniasklaidos susidomėjimo 
viešbutiniu žudiku, Zo neaptiko nieko, kas rodytų, jog poli- 
cija turi kokios tikros informacijos apie žudiko asmenį. Ji 
buvo tikra, kad jie yra ne arčiau bylos sprendimo, negu buvo 
po jos pirmojo nuotykio. 

Tad tai, kas atsitiko gegužės 28-ą dieną po pietų, privertė 
ją suakmenėti. 

Dujų balionėlį jai buvo nupirkęs Pinknis apsiginti nuo 
plėšikų ir žagintojų. Ji nenorėjo rizikuoti, prisipažindama, 
kad jau sunaudojo jį, išgalvodama aplinkybes ir paprašyda- 

ma nupirkti naują. Todėl nutylėjo. Dujų balionėlis nebuvo 
būtinybė. Būtinybė buvo peilis. 

Šveicarišką karišką peilį ji pirko vienoje iš daugelio Cen- 
trinės stoties krautuvėlių, prekiaujančių namų apyvokos 
reikmenimis. Šį kartą ji nutarė nusipirkti didesnį peilį kitoje 
parduotuvėje. Per pietų pertrauką nuėjo iki Penktosios ave- 
niu ir 46-osi0s gatvės kampo. 

Vitrinoje buvo išdėliota aibė kišeninių peiliukų, didelių 
lenktinių ir medžioklinių peilių. Zo kantriai laukė prie pre- 
kystalio, kol prieš ją stovėjęs pirkėjas rinkosi. Nustebo pa- 
mačiusi, kad jis išsirinko karišką šveicarišką peilį, tik su di- 
desniu skaičiumi geležčių negu jos turėtasis. 

Rašydamas čekį pardavėjas paklausė: 

— Ar galėčiau sužinoti jūsų pavardę ir adresą? Norėtume 
nusiųsti jums mūsų prekių paštu katalogą. Suprantama, vi- 
siškai nemokamai. 

Pirkėjas paliko savo pavardę ir adresą. Atėjo Zo eilė. 

— Norėčiau lenktinio peilio padovanoti giminaičiui. Nei 
per didelio, nei per sunkaus. 

Jis išdėliojo priešais ją kelis peilius. Ji išsirinko dailų in- 
strumentą su keturiomis geležtėmis. Raginėmis kriaunomis 
ir metaline kilpa prie vieno galo - nešiotis prie diržo ar pa- 
kabinti ant sienos. 

Užmokėjo grynais, nusprendusi, kad jeigu pardavėjas pa- 
klaus pavardės ir adreso, ką nors sumeluos. Bet jis nepa- 
klausė. 

— Girdėjau, kaip anam pirkėjui siūlėte katalogą, - tarė ji 
klerkui, vyniojančiam peilį į dailų dovanoms skirtą popierių. 

— Mes neturime katalogo, - atsakė šis. Paskui baikščiai 
apsidairė ir palinko artyn. - Mes bendradarbiaujame su 
policija, - sušnibždėjo. - Jie nori, kad mes žinotume pa- 
vardes ir adresus visų žmonių, kurie perka šveicariškus ka- 

riškus peilius. O jeigu nesužinome pavardės, nupasakoti jų 
išvaizdą. 

Zo Koler didžiavosi savo šaltakraujiškumu. 

— O kam to reikia? - paklausė ji. 

Pardavėjas suerzėjo. 

— Manau, kad tai susiję su viešbutiniu žudiku. Argi jie aiš- 
kins smulkmenas? 

Grįždama į „Gragner“ viešbutį su naujuoju peiliu rankinė- 
je, Zo suprato, kas maždaug atsitiko: policija atpažino peilį iš 
nulūžusio galiuko, rasto „Cameron Arms“ viešbutyje. 

Bet laikraščiai apie tai nieko nerašė. Tikriausiai policija 
slėpė, kad nustatytas ginklas. Tai reiškė, kad gali būti laiko- 
mi paslaptyje ir kiti dalykai. Galbūt jos pirštų atspaudai, ar- 
ba kas nors, ką ji netyčia išmetė kambaryje, koks įkaltis, ku- 
ris neišvengiamai atves pas ją policiją. 

Žinojo, kad turi išsigąsti, sunerimti. Bet neišsigando. Jei 
ką ir pajuto, tai tik dirginantį jaudulį. Jos nuotykiams rizika 
suteikė dar daugiau smagumo, pridėjo įtampos. 

Ji įsivaizdavo policiją kaip vieną piktą protą, nepermal- 
daujamai siekiantį vieno tikslo: nutverti ją. Tam tikslui jie 
meluos ir apgaudinės, griebsis klastos ir tikriausiai nelegalių 
metodų; išnaudos viską, kas jų galioje, taip pat fizinę jėgą ir 
smurtą. 

Jai atrodė, kad policininkai yra tikri atstovai pasaulio, ku- 
ris ją apgavo, pažemino, sunaikino jos svajones ir atsisakė pri- 
pažinti ją kaip moterį ar jos, kaip žmogiškos būtybės, vertę. 

Policija ir pasaulis norėjo tik vieno: jos visiško sunaikini- 
mo, kad viskas toliau galėtų eiti savo vaga, tarsi jos nė būti 
nebuvo. 


Birželio 4-osios vakaras... 
Zo Koler - budri, pasitempusi - ant Septintosios aveniu 

1r 50-osi0s gatvės kampo. Stabteli užmesti žvilgsnį į skelbi- 
mų lentą prie įėjimo. Po užrašu „Šiandien“ sąrašas, kuriame 
yra chirurgų ortopedų konferencija, leiboristų lyderio ban- 
ketas, pramoginių šokių mokytojų trijų dienų sueiga. 

Viešbučių žinyne, į kurį ji iš anksto pasižiūrėjo, rašė, kad 
„Adleris“ turi du restoranus, „pabo stiliaus taverną“ ir kok- 
teilinę. Bet Zo buvo susidomėta dar jai neapsisprendus, ką 
daryti toliau. 

— Radote, ko ieškote? - kažkas paklausė. Vyrišku balsu, 
linksmai. 

Ji šaltai atsisuko į jį. Aukštas vyras. Lieknas. Melancholiš- 
kai šypsosi. Sunkūs, nusvirę vokai. Gelsva oda. Juodi, Žvilgan- 
tys plaukai, sušukuoti nuo kaktos ant pakaušio. Ilgi pirštai, 
laikantys cigaretę, atrodė taip, tarsi būtų išspausti iš tūbelių. 

— Nemanau, kad mes būtume pažįstami, - tarė ji lediniu 
balsu. 

— Dabar jau esame, - atsakė jis. - Jūs galėtumėte išgelbė- 
ti man gyvybę, jeigu panorėtumėt. 

Ji negali atsispirti... 

— Kokiu būdu? 

— Išgerkit su manim. Neleiskite vėl eiti į tą susirinkimą. 

— Kas jūs? - paklausė ji. - Chirurgas ortopedas, leiboris- 
tų lyderis, pramoginių šokių mokytojas? 

— Visų trijų po truputį, - sako jis nesiliaudamas šypso- 
tis. - Tačiau daugiausia aš esu burtininkas. 

Jis ištraukia iš kišenės sidabrinį dolerį, pašokdina jį pirštų 
krumpliais. Doleris pradingo jo delne. Paskui staiga vėl atsi- 
rado, vėl ėmė šokinėti. Zo Koler žiūri susižavėjusi. 

— Štai matote jį, o dabar nematote. Ranka greitesnė už 
akį. 

— Ar tai vienintelis triukas, kurį mokate? - suktai paklau- 
sė ji. 

10* 

— Moku triukų, kuriais jūs net nepatikėtumėt. Tai kaip 
dėl tos taurelės? 

Ji nemano, kad tai persirengęs policininkas. Pernelyg 
elegantiškai apsirengęs. Policininkas pirmasis neužkalbin- 
tų - ogalužkalbintų? 

- Iš kur jūs? - klausia ji. 

- Iš čia, iš ten ir iš visur, - atsako jis. - Mano vardo jūs 
niekad neištartumėt, bet galite mane vadinti Niku. O jūs? 

— Irena, - sako ji. - Išgersiu su jumis vieną taurę. Tik 
vieną. 

- Žinoma, - sako jis ištraukdamas sidabrinį dolerį iš už 
Žo ausies. - Eime, Irena. 

Bet kokteilinėje ir tavernoje sausakimša. Žmonės sustoję 
eilėse. Nikas tvirtai suima ją už alkūnės. 

— Mes važiuosime aukštyn, - sako jis, - į mano kambarį. 

— Viena taurė, - pakartoja ji. 

Jis neatsako. Jo pasitikėjimas ją gąsdina. Jis traukia ją 
paskui save. Bet ji negali sustoti, iškelti scenos. Rankinėje 
jokių asmens dokumentų. Tik išgaląstas lenktinis peilis. 

Jo kambarys atrodo taip, tarsi jis būtų atvažiavęs prieš 
penkias minutes. Jo buvimą čia rodo tik neatidarytas laga- 
minas ant lentynos. 

Jis užrakina duris ir užkabina grandinėlę. Nuvelka jos 
apsiaustą, paima rankinę ir numeta juos ant kėdės. 

— Norėjai pamatyti daugiau triukų? - klausia jis. - Kaip 
tau patinka šitas? 

Jis atitraukia užtrauktuką, įkiša ranką, ištraukia penį. Jis 
ilgas, tamsus, neapipjaustytas. Jis jį paglosto. 

— Gražus? - klausia su nesikeičiančia sardoniška šypse- 
na. — Ar tau patinka šis triukas? 

— Aš išeinu, — sako ji, bandydama siekti apsiausto ir ran- 
kinės. Jis akimirksniu atsiduria tarp jos ir durų. 

- Ką tu darysi? - sako jis. - Šauksi? Na, šauk. 

Ji rausiasi rankinėje, jis šoka prie jos ir išplėšia ją iš ran- 
kų. Ji negali patikėti, kad jis gali taip greitai judėti. Kaip še- 
šėlis. 

Jis išima jos piniginę, atidaro. 

- Jokių dokumentų, - sako. - Labai protinga. 

Išima lenktini peilį, pasiūbuoja ji laikydamas už kilpelės. 

— O kam šitas? Panagėms valytis? 

Jis nusijuokia, įmeta peilį atgal į rankinę. Numeta ją 
šalin. 

- Žinai seną priežodį, - šelmiškai sako. — Kai išprievarta- 
vimas neišvengiamas, atsipalaiduok ir pajusk malonumą. 

— Kodėl mane? - netekusi vilties surinka ji. 

— Tiesiog praleisti laiką, - jis gūžteli pečiais. - Kažką juk 
reikia daryti. Ar nusirengsi kaip ledi, ar reikės nuplėšti dra- 
bužius? 

— Nereikia, - sako ji, - kur gėrimas? "Iu žadėjai pavaišinti. 

— Aš melavau, - nusivaipo jis. - Visada taip darau. 

Jis pradeda nusirenginėti. Visą laiką stovi tarp jos ir du- 
rų. Nusivelka švarką, atsiriša kaklaryšį, atsisega marškinius. 
Meta drabužius ant grindų. 

— Nagi, - ragina ją, - krutėk. 

Ji lėtai, virpančiais pirštais ima rengtis. Dairosi, akimis ieš- 
kodama ginklo. Sunkaus padėklo. Stalinės lempos. Bet ko. 

— Nieko neišeis, - sako jis, - nieko neišeis. 

Ji nusiauna batus, nusivelka suknelę, pėdkelnes. Sulanks- 
to ir padeda ant kėdės atkaltės. Kai pakelia akis, jis jau nuo- 
gas. Jo penis pradeda stangrėti. Jis švelniai jį paliečia. 

— Išbandyk jį, - sako jis. - Tau patiks. 

Jis vienu šuoliu atsiduria prie jos. Suima rankomis jos 
pečius. Jo jėga gąsdina ją. Ji negali grumtis su tokiu stipriu 
vyru. 

Jis nutraukia jos liemenėlę be petnešėlių ant juosmens. 
Sužnybia spenelius. Nutempia kelnaites, iškelia ją iš jų. 

— Kaulėta, - sako jis, - bet nebloga. Kuo arčiau kaulo, 
tuo skanesnė mėsa. 

Spaudžia ją žemyn. Jo rankos ant pečių tokios sunkios, 
kad ji negali pasipriešinti. Jos keliai sulinksta. Ji susmunka 
ant kilimo. 

— Nenoriu jaukti lovos, - sako jis. - Geriausia grindys. 
Kietesnės. Daugiau atatrankos. Supranti, ką noriu pasakyti? 

Tai tarsi verpetas, iš kurio ji negali ištrūkti. Akyse mirga. 
Ji sugniuždyta, jos protestas užslopintas. Silpni smūgiai į jo 
galvą, rankas, krūtinę nieko nereiškia. Jis kimiai juokiasi. 

Ji rangosi, colis po colio slinkdama artyn numestos ranki- 
nės. Bet jis prismeigia ją prie grindų savo svoriu, mygdamas 
keliu į suspaustų šlaunų tarpą. Jis dusliai ir irzliai stena. 

Ji tebesiraito, ir jis jai smogia. Nuo smūgio į veidą delnu 
jos galva pasisuka į kitą pusę. Jos akys pilnos ašarų, ausis dc- 
ga. Jo dantys ant jos gerklės. Jo kūnas kraiposi spausdamas, 
spausdamas... 

— Kas čia per velnias? - sako jis radęs jos tamponą. Pasi- 
šlykštėjęs švilpteli. Grubiai jį išplėšia, nusviedžia šalin. 

Paskui ji daro tai, ką turi daryti, sakydama sau, kad tai 
vienintelis būdas likti gyvai. 

Jos kūnas aprimsta. Ji jau nedaužo jo. Įtraukusi nagus, 
pradeda glostyti jo pečius, nugarą. Ji dejuoja. 

— Taip, - alsuoja jis, - taip, taip... 

Jai maudžia šlaunis. Jai atrodo, kad jis perplėš ją pusiau, 
sudraskys, palikęs ant kilimo garuojančius vidurius. Ji jaučia 
karštas ašaras, kartėlį. 

Jis rangosi, braunasi į ją. Jo rankos pakištos po ja, 
šiurkščiai ją spausdamos, traukdamos, riesdamos jos kūną 
aukštyn. 

Akys kietai užmerktos, ji regi ugnies ratilus, besisukan- 
čius diskus, verdantį kraują. Ji užsikloja juo, jausdama, kaip 
ją smelkia šaltis. Ji kenčia skausmą; viduje ji nepaliesta ir 
rezga savo pinkles. 

Jo paskutiniai stūmiai plaka ją, drasko. Jos dejonės eina 
garsyn, neatsilikdamos nuo jo šūksnių. Kai jis suglemba dre- 
bėdamas, dejuodamas, ji supurto savo kūną it priepuolyje. Ji 
išskečia rankas - ir jos pirštai užčiuopia numestos rankinės 
diržą. Ji vos vos pramerkia akis. Jis i1ma keltis, sunkiai alsuo- 
damas žiūri 1ją. 

— Dar, - maldauja ji, - dar! 

— Palauk, kol aš tave apversiu, - sako jis ir jo balse girdėti 
džiūgavimas. - Taip bus dar smagiau. 

Jis šiurkščiai atsitraukia nuo jos; ji jaučia, kaip jai plėšia 
vidurius. Jis verčiasi ant nugaros, guli aukštielninkas, krūti- 
nė kilnojasi. 

Ji pasiverčia ant šono, remdamasi klubu ir petimi, dar ke- 
liais coliais priartėdama prie rankinės. Spirkis kojų pirštais 
ir pėdomis į kilimą, atsargiai, mažais judesiais artėk prie sa- 
vo rankinės. 

— AK, tai buvo nuostabu, - sako ji jam. — Taip smagu. Tu 
puikus meilužis. Tokio vyro dar neturėjau. 

Jis patenkintas užsimerkia. Nežiūrėdamas ištiesia ranką, 
užčiuopia jos vulvą, stveria ir šiurkščiai glamonėja. 

— Sakai, gerai, - sako jis, - kaip niekad? 

Ji lėtai slenka, nenuleisdama akių nuo jo užmerktų vokų, 
dešinė ranka įslysta į rankinę, išlenda su peiliu. 

— Ach, man taip gera... - tyliai murma ji. 

Pakelia kairę ranką. Virš galvos atlenkia didžiąją, išašt- 
rintą geležtę. Prilaikydama užfiksuoja tokioje padėtyje, kad 
nesigirdėtų spragtelėjimo. Lėtai nuleidžia rankas prie šonų. 
Jos dešinioji ranka, su peiliu, paslėpta už nugaros. 

Ji atsisėda, prisitraukia prie jo. Uždeda kairiąją ranką ant 
jo plaukuotos krūtinės, pirštų galiukais žaidžia su speneliais. 

— Ar galime pakartoti? - kužda ji. - Aš noriu dar, Nikai. 

— Tuojau, - sako jis, - tik leisk man... 

Jo užmerkti vokai suvirpa. Akimirksniu ji iškelia peilį, 
smeigia geležtę iki pat kriaunų į jo pilvą šiek tiek žemiau iš- 
kilusios bambos. 

Ji sukinėja peilį, staigiu judesiu trukteli jį, užsimoja ant- 
ram smūgiui. 

Bet jo reakcijos sulaukia per sekundę. Jis mikliai nusiri- 
dena tolyn nuo jos. Pašoka ant kojų. Stovi svyruodamas, 
rankas prispaudęs prie pilvo. 

Nuleidęs galvą žiūri į pro pirštus besisunkiantį kraują. 
Lėtai pakelia galvą. Ismeigia į ją akis. 

— Tu nudūrei mane, - su nuostaba balse sako jis. - Tu nu- 
dūrei mane. 

Jis svirduliuoja prie jos, ištiesęs ranką. Ji nusikepurnėja 
jam iš kelio. Atsistoja. Su trenksmu nukrenta stalinė lempa. 
Viena iš griebiančių ją rankų visai priartėja. Ji rėžia per ją 
peiliu atgalia ranka. 

Kaukdamas iš skausmo ir nevilties, klupinėdamas eina 
prie jos. Kraujas srūva jo kirkšnimi, kojomis, laša nuo sugle- 
busio penio. Jo sužeista ranka siūbuoja, taškydama aplink 
kraujo lašus. Virsta stalelis. Griūva krėslas. Kažkas beldžia 
Iš gretimo kambario į sieną. 

- Liaukitės! - šaukia moteriškas balsas. 

Jis tebeina prie jos, praverta ir perkreipta burna. Iš jos da- 
bar sklinda gargaliavimas. Ir jo akys. Kupinos siaubo ir įniršio. 

Ji suklumpa ant jo numestų drabužių. Nespėjusią atsi- 
kvošėti, jis užklumpa ją, grabinėdamas visai šalia. Jo lipni 
nuo kraujo ranka užčiuopia jos riešą, suspaudžia jį, bando 
pasukti. 


296 


Staigus judesys, ir plikos geležtės galiukas perrėžia jos 
dešiniąją šlaunį, atverdamas žaizdą šeši coliai virš kelio. Ją 
nudegina. Vienu metu ir karštis, ir šaltis. 

Jis bando prispausti ją prie grindų, parklupdyti. Bet jo jė- 
ga jau senka, tekėdama, varvėdama, palikdama ant grindų 
telkšančius lašų vėrinius, balutes, klanelius. 

Ji išsirango iš jo gniaužtų. Apsisuka ir smeigia peilį į jo 
rankas, pilvą, veidą, pečius, kaklą. Dūris, truktelėjimas, vėl 
dūris. 

Ji šokinėja aplinkui jį, pasitikdama jo tūpčiojimus ir svir- 
dinėjimus naujais peilio dūriais. Jo gyvybė išteka per šimtus 
durtinių žaizdų. Jo galva nusileidžia, kojos ima sunkiai vilk- 
tis, pečiai nusvyra. 

Jis pradeda griūti, staiga parklumpa. Drebėdamas bando 
pakelti kruviną galvą. Paskui krenta, paskerstas, dusliai 
trinktelėdamas į grindis. Dar kartą apsiverčia. Jo paraudu- 
sios, nieko nematančios akys nuolankiai įsistebeilija į lubas. 

Ji palinksta virš jo šnypšdama ir užbaigia ritualą: perrėžia 
jam gerklę, duria peiliu į bekrešančiu krauju aptėkštas geni- 
talijas. 

Paskui atsistoja, sunkiai gaudydama burna orą lyg ap- 
spangusi žiūri į skerdynių sceną. Jo krauju išteplioti jos del- 
nai, rankos, krūtys, pilvas. Dar blogiau, ji junta šiltą srovelę, 
tekančią jos koja, keliu, kulkšnimi, pėda. Ji pasižiūri žemyn. 
Koks jis vaiskus! Koks žvilgantis! 

Vonios kambaryje ji nuoga stovi ant plytelėmis išklotų 
grindų. Sušlapintu rankšluosčiu švariai nuvalo nuo savo kū- 
no jo kraują. Nuplauna peilį ir rankas karštu muiluotu van- 
deniu. Paskui švelniais judesiais išvalo ir apžiūri savo žaizdą. 

Ji rimtesnė negu įbrėžimas, bet ne tokia gili kaip pjūvis. 
Neperpjautos arterijos ir kraujagyslės, bet kraujas srūva ne- 
siliaudamas ir susirenka į balutę ant grindų plytelių. 

Ji keliais sluoksniais apvynioja šlaunį tualetiniu popieriu- 
mi, padarydama tvarstį, kuris greitai permirksta. Ant popie- 
riaus užriša rankšluostį, užverždama jį taip smarkiai, kiek 
leidžia jėgos. Nuklibinkščiuoja į miegamąjį paimti Niko kak- 
laryšio. Juo stipriai suveržia šlaunį. 

Kiek galėdama greičiau apsirengia nesimaudama pėd- 
kelnių, o įkišdama jas į rankinę. Nušluosto savo pirštų at- 
spaudus nuo kriauklės rankenėlių. Net nebando kempince 
surinkti savo kraujo - bergždžias darbas - ir palieka permir- 
kusius rankšluosčius ant vonios kambario grindų. 

Užsitempia apsiaustą, užsimeta ant peties rankinę. Pas- 
kutinę akimirką pakelia nuo grindų nusviestą tamponą. Jis 
be dėmių. Įsideda jį į rankinę. Dar kartą apsidairo. 

Subadytas vyras guli paslikas ant grindų, žaizdos atviros. 
Visi jo triukai išnyko, susigėrę į kilimą. Jis tuščias. Neliko 
pasitikėjimo savimi, laukinės jėgos, trykštančio gyvenimo. 


Prie viešbučio pasigavo taksi ir namie buvo šiek tiek po 
vienuoliktos valandos vakaro. Buvo apsivilkusi paltą, nors 
jis ir per šiltas tokiam vakarui. Bet bijojo, kad kraujas, per- 
merkęs rankšluostį ant kojos, sudrėkins ir suknelę. 

Taip ir atsitiko. Suknelės priekis buvo sumirkęs krauju. Ji 
nusirengė, švelniai nuvyniojo rankšluostį, nutraukė šlapią 
tualetinį popierių. Žaizda jau buvo mažumėlę užsitraukusi, 
bet plonytė srovelė tebevinguriavo. 

Ji nuplovė žaizdą šiltu muilinu vandeniu, nudžiovino, nu- 
šluostė tamponėliais, sumirkytais vandenilio perokside. Pas- 
kui storiau aptvarstė marle ir pritvirtino ją lipnia juosta. 
Žaizda tvinkčiojo, bet kentėti buvo galima. 

Tik sutvarsčiusi žaizdą ji nuėjo į virtuvę ir, stovėdama 
prie kriauklės, išgėrė dvigubą porciją degtinės su ledu - rijo 

dideliais gurkšniais, kiek galėdama praryti. Paskui ištiesė de- 
šinę ranką. Pirštai nedrebėjo. 

Išgėrė anaciną, midolą, vitaminus ir mineralus, druskos 
tabletę, darvoną. Vėl įsipylė degtinės, nusinešė stiklinę į vo- 
nios kambarį. Nusiprausė veidą, pažastis, apsiplovė vande- 
niu su actu. Sausai nusišluostė ir įsidėjo naują tamponą. Pa- 
juto skausmą; jos vagina buvo ištampyta ir nubausta. 

Tada nuėjo į miegamąjį, lėtai atsisėdo ant lovos krašto. 
Buvo mirtinai nuvargusi, visas suniokotas kūnas maudė, 
pulsavo. Ne skausmu, bet kažkokiu keistu atšiaurumu. 
Jautėsi lengvai pažeidžiama ir bejėgė. Prisilietimas sukeltų 
riksmą. 

Jos nuotykis galvoje jau blėso, netekdamas ryškių kontū- 
rų. Atmintis jau negalėjo nupiešti jo paveikslo. Liko chaotiš- 
ki prisiminimai apie triukšmą, smurtą ir trykštantį karštą 
kraują. Bet visa tai atsitiko kažkam kitam, kažkada, kažkur. 

Ji vėl grįžo į virtuvę ir užgėrė tuinalį degtinės likučiais. 
Užsitempė kartūninius naktinius marškinius su rožių žiedais 
apsiuvinėta apykakle. Nukiūtino per butą iki durų, patikri- 
no, ar užrakintos, užgesino šviesas. 

Atidarė miegamojo langą, bet patikrino, kad užuolaida 
būtų užtraukta iki pat krašto. Lovoje buvo vėsu ir patogu, 
bet antklodė per šilta. Ji nustūmė ją į šalį. 

Kol gulėjo pramerkusi akis, prisigėrusi vaistų ir plazdan- 
čia širdimi laukė ateinant miego, bandė prisiminti tas aki- 
mirkas, kai buvo įsitikinusi, jog jos sielą išgelbės meilė. 

Gegužės 10-ą dieną. šeštadienio popietę, kai Zo Koler ir Er- 
nestas Mitlas skraidino Centriniame parke raudoną balioną, 
Edvardas Delanis kartu su seržantu Abneriu Bunu ir kitais 
karininkais sėdėjo pilname žmonių Šiaurės Midtauno komi- 
sariato kambaryje ir svarstė Leonardo T. Bergdorferio nu- 
žudymą „Cameron Arms“ viešbutyje. 

Be Delanio ir Buno, susirinkime dalyvavo: 

Leitenantas Martinas Slavinas, kuriam buvo paskirtas 
viešbutinio žudiko bylos tyrimui suburtos komandos admi- 
nistravimas... 

Seržantas Tomas K. Broderikas, karininkas, turintis dau- 
giau kaip dvidešimties metų tarnybos Detektyvų skyriuje 
patirtį, daugumą iš jų pralei4ęs Manheteno centre... 

Pirmojo laipsnio detektyvas Aronas Džonsonas, juodao- 
dis, turintis darbo patirtį su tautinių mažumų teroristiniais 
išpuoliais ir individualiais anarchistais... 

Antrojo laipsnio detektyvas Danielis Bentlis („Dabita 
Denas“), viešbučiuose daromų nusikaltimų, ypač plėšimų, 
brangakmenių vagysčių, sukčiavimo ir t. t., specialistas... 

Detektyvas leitenantas Vilsonas T. Kreinas, pagarsėjęs 
kompiuterinės technologijos tyrimų ir ekspertizės suge- 
bėjimais... 

Seržantas Bunas pradėjo diskusiją trumpai nupasakoda- 
mas Leonardo T. Bergdorferio nužudymo aplinkybes... 

— Labai panaši į kitas. Gerklė perpjauta. Daugybė žaizdų 
genitalijose. Šį kartą kūnas rastas ant grindų. Pažiūrėkite į 
nuotraukas. Lova nepaliesta. Autopsija rodo, kad, na, prieš 
įvykį intymūs santykiai... 

BENTLIS: Intymūs santykiai? Šeimyninė meilė? (Juokas. ) 

Bunas: Jis nesidulkino mažiausiai dvidešimt keturias va- 
landas iki mirties. Kaip ir kiti. 

KREINAS: Atspaudai? 

BuNas: Atspaudų specialistai tebepluša. Bet nieko gero 
nežada. Du dalykai gali padėti... aukos gerklėje rasta įstrigu- 
si peilio geležtės nuolauža. Ji šiek tiek ilgesnė nei pusė colio. 
Laboratorija dabar ją tiria. Nekyla abejonių, kad tai dalis 
žmogžudystės įrankio. Gal kišeninio peiliuko, lenktinio pei- 
lio, spyruoklinio peilio - vadinkit jį kaip norit. 

DžoNsoNasS: Kokio ilgio, ją manymu, buvo geležtė? 

Bunas: Gal trys coliai. 

DžoNsoNaAS: Mėšlas! Dantų krapštukas. 

BuNas: Ant aukos veido odos - pirmo laipsnio nudegi- 
mai, ypač apie akis ir nosį. Medicinos ekspertai sako, kad tai 
fenacilo chloridas, naudojamas cheminių dujų balionėliuo- 
se. Nudegimai liudija, kad buvo purkšta ilgai ir iš arti. 

BRODERIKAS: Ar tai galėjo išversti jį iš koto? 

Bunas: Be abejo, galėjo išversti iš koto. Nužudytojo pra- 
eitį dar aiškinamės. Niujorko policijoje neužregistruotas. Jis 
buvo iš Atlantos, Džordžijoje. Jie ten tikrina. Taip pat ir fe- 
deratai. Tikriausiai nebus nieko naudingo mums. Štai maž- 
daug ir viskas. 

KREINAS: Ar rastas pats balionėlis? 

Bunas: Ne. Žudikas tikriausiai jį išsinešė. Ką sako įstaty- 
mai apie dujų balionėlius? Kas nors žinote? 

SLAvINAS: Niujorko valstijoje įstatymu draudžiama juos 
pirkti, parduoti, turėti, nešiotis ar naudoti visiems, išskyrus 
saugumo ir teisėsaugos pareigūnus. 

BENTLIS: Juodoji rinka? Džonsonai? 

DžoNsoNaAS: Klausi todėl, kad aš juodas? (Juokas. ) La- 
bai norint galima gauti. Tokiose mažose kosmetukėse, ko- 
kias nešioja moterys. Bet nepasakysi, kad klestėtų gatvės 
rinka. 

Bunas: Na, iki šiol tas dujų balionėlis ir geležtės nuolau- 
ža yra visos naujienos. Prieš pradėdami kalbėtis, ką su jomis 
daryti, norėčiau, kad kelias minutes paklausytumėt buvusio 
detektyvų šefo Edvardo Delanio. Šefas jau atsistatydinęs. 
Komisaro pavaduotojo Torseno ir mano prašymu jis sutiko 
pabūti... na... mūsų konsultantu. Šefe? 

Delanis atsistojo, krumpliais atsirėmė į išklibusį stalą. 
Lėtai apsidairė, pažiūrėdamas į kiekvieną vyrą. 

— Esu čia ne tam, kad jums įsakinėčiau, - prabilo jis be- 
jausmiu balsu. - Ir ne tam, kad jus vaikyčiau su botagu. Ne- 
turiu jokio oficialaus statuso. Esu čia todėl, kad Bunas ir 
"Torsenas - seni mano draugai, ir todėl, kad noriu perkąsti 
šitą riešutą ne mažiau už jus. Jeigu turėsiu kokių pasiūlymų 
dėl bylos eigos, perduosiu juos Bunui ar Torsenui. Ar pasi- 
naudoti jais, ar ne - jų reikalas. Tiesiog noriu jums paaiškin- 
ti situaciją. Gerai būtų, kad mano dalyvavimas būtų kiek 
įmanoma ilgiau laikomas paslaptyje. Žinau, kad vieną dieną 
apie jį bus sužinota, bet man nereikia viešumo. Aš gaunu sa- 
vo pensiją. 

Jie nusišypsojo ir atsipalaidavo. 

— Gerai, - tęsė jis, - dabar papasakosiu, kas, mano many- 
mu, yra viešbutinis žudikas... 

Vyrai sukruto, palinko į priekį pasiruošę klausytis. 

Jis papasakojo jiems, kodėl, jo nuomone, žudė moteris. 
Ne prostitutė, o psichopatiška moteris. Išvardijo visus įrody- 
mus, kuriuos buvo išklojęs Monikai ir Torsenui. Bet šį kartą 
paminėjo ir skambutį į „Times“, kuris galėjo būti ir moters. 

Nutylėjo apie Tomo Hendrio tyrimą, nepaminėjo statisti- 
kos duomenų, rodančių, kad tarp moterų gausėja alkoholi- 
kių, narkomanių ir ligonių su psichikos sutrikimais. 

Šie vyrai buvo profesionalūs policininkai: jų nedomino 
sociologinė raida ir psichologiniai motyvai. Jiems rūpėjo tik 
įkalčiai, kuriuos galima pateikti teisme. 

Todėl jis išdėstė tik žinomus faktus apie žmogžudystes, 
faktus, kuriuos galima paaiškinti tik jo iškelta teorija. Tuos 
faktus visi kambaryje esantys jau žinojo. 

Tačiau jie pirmą kartą išgirdo, kaip atskiri dalykai sugul- 
domi į darnią hipotezę. Jis matė, kaip jų abejonę keičia su- 
vokimas, kad jo siūloma teorija yra naujas požiūris, naujas 
mėginimas įminti senas mįsles. 

— Taigi tai, ko mes ieškome, - baigdamas kalbėjo Dela- 
nis, - yra psichopatė moteris. Manau, jauna - bebaigianti 
trečią ar įpusėjusi ketvirtą dešimtį. Penkios pėdos ir penki ar 
septyni coliai. Trumpi plaukai, nes ji be vargo dėvi perukus. 
Stipri. Labai, labai protinga. Ne iš gatvės padugnių. Tikriau- 
siai moteris, turinti išsiauklėjimą ir išsilavinimą. Yra tikimy- 
bė, kad ji narkotizuojasi vaistais ar alkoholiu arba ir vienu, ir 
kitu, bet tai tik gryna prielaida. Greičiausiai gyvena normalų 
gyvenimą, kai nepjauna gerklių. Turi darbą, o gal namų šei- 
mininkė. Tai viskas, ką aš turiu. 

Jis klestelėjo ant kėdės. Vyrai apsidairė laukdami, kad 
kas nors prabils. 

Bunas: Kyla kokių minčių? 

SLAvINAS: Nėra nė vieno prakeikto dalyko, kurį būtų gali- 
ma duoti apygardos prokurorui. 

BuNas: Sutinku. Bet tai traktavimas. Starto vieta. 

DžoNsoNaAsS: Aš perku. 

BENTLIS: Man visa tai skamba sklandžiai. Turi būti kaž- 
koks naujas dalykas - su visais tais vaikinais, šokančiais iš 
savo kelnaičių. 

KReErNas: Tai nesiderina su tikimybe, būdinga tokio pobū- 
džio nusikaltimams. 

DELANIS: Sutinku. Manau, kad šiuo atveju tikimybės yra 
klaidingos. Ne klaidingos, o pasenusios. 

BRODERIKAS: Pritariu jums, šefe. Sakykim, žudikas yra 
moteris. Kas iš to? Ką mes darome toliau? 

BuNas: Pirmiausia, grįžkim atgal ir patikrinkim visas by- 
las. Pasirauskim, ar nerasim moters, kadaise kaltintos smur- 
tiniais nusikaltimais. Patikrinkit, kas neseniai pabėgo iš ka- 
lėjimų. Patikrinkite visas skyles, kur gali rasti prieglobstį ir 
tos, ir anos. Peržvelkite mūsiškes psichų bylas, gal kas išlįs. 

KREINAS: Mano vyrai gali tai padaryti. 

BuNas: Antra, peilio geležtė... Broderikai, pažiūrėkite, ar 
nepavyks nustatyti peilio rūšies pagal geležtės metalą. 

DELANIS: Ar formą. Atkreipėte dėmesį į tai, kad lenktinių 
peilių geležtės būna skirtingų formų? Vienos tiesios, kitos 
kiek išlenktos ties smaigaliu, trečios galandamos iš abiejų 
kraštų. 

BRODERIKAS: Še tau gražiausia. Niujorko regione parduo- 
dama gal milijonas skirtingos formos kišeninių peilių. 

BunNas: Išsiaiškinkit. Trečia, Džonsonai, tu užsiimsi dujų 
balionėliu. Kas gamina, kaip jie patenka į Niujorką. Ar par- 
duodami paštu? Ar galima gauti licenciją juos nusipirkti? Ar 
kas siūlo gatvėse? Ir taip toliau. 

BENTLIS: O aš? 

Bunas: Ištrauk savo vyrus iš pedikų barų. Sutelkit dėme- 
Sį į normalias vietas, daugiausia į centro viešbučių barus ir 
kokteilines. Ir parodykit aukų nuotraukas barmenams ir pa- 
davėjoms. Gal pavyks ką nors užkabinti. 

BENTLIS: Mes tai jau padarėme, seržante. 

Bunas: Tikrai? Tai pakartokite. 

DELANIS: Vieną minutėlę... 

Visi atsisuko į jį, bet šefas tylėjo. Paskui jis kreipėsi į de- 
tektyvą Bentlį. 

DELANIS: Jūsų būrys rodė visų aukų Ruiocizukas viešbučių 
baruose ir kokteilinėse? 

BENTLIS: Taip, šefe. 

DELANIS: Ir rezultatas - nulis? 

BENTLIS: Teisingai. Tai galima suprasti. Daugumoje tų 
vietų būna sausakimša. Kuri padavėja prisimins bent vieno 
kliento veidą? 

DELANIS: Aha. Bunai, kas iš nužudytųjų buvo su randais 
ant rankų? 

BuNas: Trečiasis. Džeromas Ešlis, „Coolidge“ viešbutyje. 

DELANIS: Grįžkite į tą viešbutį. Nerodykite Ešlio nuo- 
traukos. Iš pradžių. Išklausinčkite barmenų ir padavėjų, ar 
kas nors neprisimena kliento su bjauriai randuotomis ran- 
komis. Jeigu prisimena, tada parodykite nuotrauką. 

BENTLIS: Supratau. Puiku. 

BuNas: Dar yra klausimų? 

KREINAS: Ar pranešime žiniasklaidai? Apie tai, kad žudi- 
kas - moteris. 

BuNas: Torsenas sako, kad nereikia. Bent jau ne dabar. 
Tai bus nutarta viršuje. 

BRODERIKAS: Nuslėpti niekaip nepavyks. Per daug žmo- 
nių įsitraukė į šį reikalą. 

BuNas: Sutinku, bet ne mes tai spręsime. Dar kas nors? 

BENTLIS: Kokio peruko turi ieškoti mano persirengėliai? 

BuNas: Greičiausiai šviesiai rausvo. Bet jis gali būti ir ki- 
tos spalvos. 

BENTLIS: Ačiū. Paieškos ratas susiaurėjo. 

Vyrai juokdamiesi atsistojo, pasitarimas baigėsi. Delanis 
žiūrėjo, kaip jie išeina. Jis buvo jais patenkintas; žinojo, kad 
jie išmano savo darbą. 

Maža to, jis buvo dėkingas už tai, kad jie daugiau ar ma- 
žiau priėmė jo teoriją kaip darbinę hipotezę. Žinojo, kaip 
svarbu kiekvienoje kriminalinėje byloje turėti kažkokius rė- 
mus, tegu ir tuščius. Tas kontūras, galima tikėtis, pamažu už- 
sipildys toliau tiriant bylą. 

"Tačiau pradėti nuo absoliutaus nulio ir vis dar nieko ne- 
turėti praėjus trims mėnesiams - baisiai nervino; džiovino 
valią, silpnino ryžtą ir vertė žmones abejoti savo profesiniais 
sugebėjimais. 

Jis dabar suteikė jiems bent jau tikslą, kryptį. Policinin- 
kas daug kuo panašus į kunigą. Nė vienas patyręs faraonas 
netiki teisingumu; įstatymas yra jo biblija. Ir Delanis sutei- 
kė jiems viltį, kad bent jau šiuo atveju iš įstatymo nebus pa- 
sišaipyta. 

— Norite pasisukinėti čia, šefe? - paklausė seržantas 
Bunas. — Gal patartumėt ką nors, kaip geriau organizuoti 
darbą. 

— Ačiū, - atsakė Delanis, — bet verčiau aš lipsiu iš vežimo 
ir leisiu jums dirbti. Manau, protingiausia bus, jeigu kuo re- 
čiau čia rodysiuos. Kuo mažiau apmaudo, tuo geriau. 

— Niekas nejaučia apmaudo dėl jūsų pagalbos, šefe. 

Delanis nusišypsojo ir mostelėjo ranka. 

Eidamas iš komisariato, žiūrėjo į kabinetuose triūsian- 
čius žmones personalo ir apklausos patalpose. Daugumą sa- 
vo tarnybos metų jis praleido senesniuose pastatuose, bet 
atmosfera buvo panaši. Kvapas tas pats. 

Žinojo, kad visas tas šurmulys, kurį jis matė, neturi nie- 
ko bendra su viešbutinio žudiko byla; tai buvo kasdienis 
darbas nuovados, kuriai su per mažu Žmonių skaičiumi 
tenka patruliuoti tirščiausiai apgyvendintuose Manheteno 
rajonuose, dažniausiai vienintelėje Niujorko vietoje, kurią 
lanko turistai. 

Matyt, būtų parankiau ir efektyviau, jeigu visa viešbuti- 
nio žudiko bylos komanda dirbtų vienoje vietoje ar net spe- 
cialiai komandai skirtose patalpose. Bet jiems teko verstis 
su tuo, ką turėjo. 

Tad Bunas ir jo vyrai, Slavinas su savo buhalteriais dirbo 
Šiaurės Midtaune. Džonsonas ir Bentlis ir jų būriai bazavosi 
Pietų Midtaune. Broderiko vyrai rašomuosius stalus turėjo 
20-ojoje nuovadoje, o leitenanto Kreino tyrimų grupė gavo 
laikinas patalpas 1-ojoje policijos nuovadoje. 

Vis dėlto organizacinis vežimas girgždėdamas važiavo į 
priekį kiaurą parą, su trimis policininkų ir persirengusių de- 
tektyvų pamainomis, kurie neleido tyrimui sustoti vietoje. 
Delanis nenorėjo galvoti apie grafikų sudarymą - tai Slavi- 
no galvos skausmas. 

O popierių! Nuojų net bloga darėsi. Kasdieniai raportai, 
esamos padėties įvertinimai, bylų tikrinimai, maldavimai 
duoti daugiau vyrų turėjo iš proto varyti Buną. Delanis įta- 
rė, kadjis miega ant kušetės savo kabinete, - kai turi galimy- 
bę nugriebti vieną kitą valandą. 

Šefas ėjo per miestą 54-ąja gatve galvodamas apie tai, 
koks didelis mechanizmas paleistas į darbą tam, kad būtų 
sučiuptas vienas nusikaltėlis, ir kiek tai kainuoja miestui. Jis 
nė akimirkos neabejojo, kad tai būtina, tačiau dvejonių kėlė 
klausimas, ar kasdien įtraukiant vis daugiau žmonių į bylos 
tyrimą, šis paspartės. Ar kai detektyvų pasidaro dvigubai 
daugiau, byla išsprendžiama per dvigubai trumpesnį laiką? 
Juokinga. 

Spėjo, kad operacijos mastas turi kelti žudikui pasidi- 
džiavimą ir pasitenkinimą. Visi tokie žudikai nori pripažini- 
mo už savo siaubingus nusikaltimus. Jie rašydavo į laikraš- 
čius, skambindavo į TV ir radijo stotis. Jie norėdavo dėme- 

SiO, ir jeigu jo galėdavo sulaukti tik palikdami kruvinus lavo- 
nus ir siaubo apimtą miestą - tebūnie taip. 

Jis drimblino gatve, pilna žmonių tokią pavasarinę šešta- 
dienio popietę, ir naujomis akimis žiūrėjo į praeinančias 
moteris. Jis buvo įgudęs stebėti ir save, ir kitus, 1r dabar su- 
vokė, jOg jo požiūris į moteris pasikeitė nuo tada, kai atėjo 
įsitikinimas, kad viešbutinis žudikas - moteris. 

Jo jausmai moterims jau buvo patyrę revoliuciją, sukeltą 
Monikos domėjimosi feminisčių judėjimu. Tačiau dabar, 
matydamas šias keistas, Niujorko judriomis gatvėmis žings- 
niuojančias būtybes, jis suvokė, kad žengė dar vieną žingsnį 
savo pažiūrose į moteriškąją lytį. 

Tačiau manė, kad tai jo atsargumo apraiška. Tai buvo su- 
pratimas, kad moterys - bent jau jam - įgavo kažkokį naują 
išmatavimą, kurio buvimo jis neįtarė. 

Tai buvo paslaptis, kurios jis anksčiau, kaip ir visi vyrai, 
kratėsi murmėdamas: „Moterys yra moterys“. Nors niekas 
nickada nebandė tiksliai apibrėžti, ką reiškia šitoks vertini- 
mas. Bet jis būtinai būdavo išsakomas smerkiamu tonu. 

Bet dabar, mėgindamas įminti jam užduotą mgslę, jis su- 
prato, kad reikia tik priskirti moterims viską, ką Žmonija pri- 
skiria vyrams, - ir dorybes, ir idealus, ir nuodėmes. 

Jeigu kas nors nori matyti moteris lygias su vyrais (net 
pranašesnes!) visais geriausiais jausmais ir kilnumu, argi 
taip skausminga ar nelogiška pripažinti, jog joms būdingos 
ir vyrams priskiriamos ydos ir sugedimas? 

Puiki mintis, nusprendė jis, kurios jis nepamirš ginčyda- 
masis su Monika. Kai tik ji bus atlaidžiai nusiteikusi... 

Trečiojoje aveniu sėdęs į autobusą, jis namus pasiekė šiek 
tiek prieš 16-ą valandą. Monika miegojo svetainėje ant so- 
fos. Rankose atversta knyga, akiniai nusmukę ant nosies ga- 
lo. Jis nusišypsojo, tyliai uždarė duris ir nuėjo į virtuvę. 

Sėlindamas kaip vagis atidarė šaldytuvą ir įvertino gali- 
mybes. Nusprendė pasidaryti sumuštinį iš ančiuvių, kiauši- 
nių salotų, supjaustyto pomidoro ir bandelės. Užuot valgęs jį 
virš kriauklės, padėjo ant vaškinio popieriaus lapo ir nusine- 
šė su atkimšto alaus buteliu į kabinetą. 

Valgydamas ir gerdamas jis įrašė kelis naujus faktus į Le- 
onardo T. Bergdorferio dosjė. Paskui peržvelgė visų keturių 
aukų bylas ir pamėgino papildyti bendrybių sąrašą. 

Savaitės dienos, kai buvo įvykdyti nusikaltimai, berods 
neturėjo jokio sąryšio. Kaip ir paros laikas. Viešbučių dislo- 
kacija, išskyrus tai, kad visi jie buvo Manheteno centre, taip 
pat nesudarė jokios schemos. Nužudytieji greičiausiai netu- 
rėjo nieko bendro, išskyrus tai, kad buvo atvykėliai. 

Jis numetė šalin popierius. Galbūt, pamanė, jis apgaudi- 
nėja save tikėdamas, jog keturias žmogžudystes sieja ryšys, 
kurio jis niekaip negali užčiuopti. Galbūt tik norėdamas to- 
kio ryšio jis įtikėjo jo egzistavimu. 

Po valandos, kai Monika žiovaudama ir markstydamasi 
įėjo į kabinetą, jis vis dar niūriai tebespoksojo į popierius. 
Paklaustas, ką čia daro, atsakė: 

— Nieko. 

Ir tai, liūdnai pamanė jis, buvo tiesa. 


Buvo dienų, kai jam norėjosi tapti eiliniu persirengusiu 
policininku, kuris skambina į duris ir užduoda klausimus. Ar 
prie stalo prikepusiu detektyvu, vartančiu šūsnis pageltusių 
bylų, ieškančiu pavardės, skaičiaus, ko nors. Tie žmonės 
bent jau kažką dirbo. 

Jam atrodė, kad viešbutinio žudiko byloje jam atiteko 
„konsultanto“ vaidmuo, kurį paminėjo Bunas. Jis buvo ge- 
ras dėdulė, kurio patarimų išklausydavo ir kuris paskui bū- 
davo nustumiamas į šalį jaunesnių ir energingesnių vyrų, 

kai prireikdavo greitų kojų ir akimirksniu priimamų spren- 
dimų. 

Jis negalėjo pakęsti tokio neveiklumo. Tyrimas buvo ne 
kas kita kaip stebėjimas, gilinimasis, sistemingas nagrinėji- 
mas ir tyrinėjimas. Baudžiamosios bylos tyrimas buvo ieško- 
jimas, o jis buvo laikomas atokiai nuo ieškojimo metamų iš- 
šūkių, jaudulio ir nusivylimų. 

Komisaro pavaduotojas Aivaras Iorsenas teisus. Jo gys- 
lomis tekėjo policininko kraujas, jis nesiginčijo; jis negalėjo 
atsispirti medžioklei; tai buvo beveik toks pat stiprus malo- 
numas kaip seksas. Nei amžius, nei psichinė energija netu- 
rėjo su tuo nieko bendra. Tai buvo paslaptis, kuri viliojo; jis 
niekada neišsilaisvins iš geidulingo troškimo atskleisti pa- 
slaptis. 

Galimybė veikti pasitaikė anksčiau, negu jis laukė... 

Penktadienio rytą, gegužės 16-ąją, Delaniai susėdo prie 
virtuvės stalo pusryčiauti. Šefas stebėdamasis žiūrėjo į Mo- 
nikos paruoštą maistą: rūkyta silkė, plakta kiaušinienė, kep- 
tos bulvės, pakepinti svogūnai. 

— Ką, - pasiteiravo jis, - tu padarei, kad pateisintum norą 
paruošti tokius puikius pusryčius? 

Ji kaltai nusijuokė. 

— Tai paskutinis maistas, kurį šiandien gauni iš manęs. Aš 
būsiu užsiėmusi. Todėl pamaniau, kad turi sočiai papusry- 
čiauti ir gal tada kelias valandas išsiversi be sumuštinių. Tu 
sunkėji. 

— Bus daugiau mylimos mėsos, - patenkintas tarė jis ir 
džiugiai kibo į maistą. 

Jie uoliai valgė kurį laiką, paskui jis paklausė: 

— Ką gi tu veiksi visą dieną? 

— Amerikos moterų asociacija rengia trijų dienų suvažia- 
vimą Niujorke. Aš užsirašiau į šios dienos renginius. Šįryt 

bus paskaita ir filmas. Paskui pietūs. Po pietų seminaras ir 
bendras aptarimas. Paskui vakarienė. 

— Namo grįši su taksi"? 

- Žinoma. 

— Paprašyk vairuotojo palaukti, kol įeisi į namus. 

— Gerai, tėveli. 

Jie kurį laiką tylom valgė, paduodami vienas kitam prie- 
skonius. Delanis mėgo dėtis svieste pakepintus svogūnus ant 
garuojančios bulvės, pabarstytos žiupsneliu stambiai maltų 
juodųjų pipirų. 

— Kur vyks suvažiavimas? - atsainiai paklausė jis. - Ko- 
kiame viešbutyje? 

— „HRiltone“. 

Jis patylėjo, laikydamas šakute pasmeigtą gabaliuką Žu- 
vies pusiaukelėje į burną. Žiūrėjo aukštyn, virš jos galvos. 

— Iš kur tu sužinojai, kad suvažiavimas vyks „Hiltone“? — 
lėtai paklausė. 

— Gavau pranešimą paštu. Su dalyvio anketa. 

— Bet ar laikraščiai nepranešė? 

- Bent jau aš nemačiau. Šiandien pirmoji diena. Rytoj gal 
pasirodys žinučių. 

Jis įsidėjo Žuvį į burną, mąsliai sukramtė. 

— Bet ar laikraščiai apie jį neskelbė? — vėl paklausė. -— 
Kadjis įvyks? 

— Edvardai, kam tau to reikia? 

Užuot atsakęs, jis paklausė: 

— Kokie dar susibūrimai šiandien vyksta „Hiltone“? 

— Ir kur, po galais, aš galiu Žinoti? 

— Kokie renginiai vyksta viešbutyje „Americana“? 

— Edvardai, gal pasakysi, kur tu suki? 

— Po minutėlės, - tarė jis. - Leisk man pirma užbaigti 
banketą. Gardumėlis. 

— Hm, - numykė ji už jo akivaizdų norą įsiteikti. Tačiau 
jai teko palaukti, kol jis ištuštino lėkštę ir pripylė abiem dar 
po puodelį kavos. 

— Tu nežinai, kokie renginiai vyksta „Hiltone“, - prabilo 
jis. - Išskyrus tą, kuriame dalyvauji. Aš nežinojau, kad „Hil- 
tone“ šiandien apskritai kažkas vyksta. Nei tu, nei aš nežino- 
me, kokie renginiai šiuo metu vyksta „Americana“ ar kokia- 
me kitame Niujorko viešbutyje. Kam mums tai žinoti? 
Mums neįdomu. 

— Na? 

— Taigi ilgas savaites aš ieškau ryšio tarp viešbutinio žudi- 
ko įvykdytų nusikaltimų. Ko nors, kas juos susietų draugėn. 
Ko nors, ką aš pražiopsojau. 

Ji spoksojo į jį, stengdamasi įminti galvosūkį. 

— Nori pasakyti, kad visuose viešbučiuose, kur nužudyti 
žmonės, vyko suvažiavimai? 

Jis atsistojo, apėjo stalą, palinko pabučiuoti ją į skruostą. 

— Mano mažoji detektyvė. Ačiū už šaunius pusryčius ir už 
siūlo galą. Tu visiškai teisi. Žmogžudystės įvykdytos viešbu- 
čiuose, kuriuose vyko suvažiavimai. Ir viskas prasidėjo jau 
vasario vidury. Tai ne pats konferencijų įkarščio metas Niu- 
jorke. Bet žudikė rinkosi viešbučius su konferencijomis, pre- 
kybiniais susitikimais, dideliais susibūrimais. Kodėl gi ne? Ji 
nori, kad aplink būtų daug žmonių, netrūktų vienišų, tuo 
metu laisvų vyrų. Nori spūsties vestibiuliuose, restoranuose 
ir kokteilių baruose. Nori, kad auka ketintų smagiai praleis- 
ti laiką, gal jau susišildžiusi alkoholiu. Todėl renkasi viešbu- 
čius, kuriuose vyksta konferencijos. Ar logiškai skamba? 

— Logiškai, - atsakė Monika. - Siaubingai logiškai. Bet iš 
kur ji sužino, kuriuose viešbučiuose vyksta konferencijos? 

— Aha, - tarė jis. - Geras klausimas. Aš niekada nema- 
čiau sąrašo dienraščiuose. Tau teko? 


312 


— Ne. 

- Bet jis turi egzistuoti. Miesto konferencijų biuras ar tu- 
ristinis biuras, ar kokia nors savivaldybės tarnyba turi do- 
mėtis šia sritimi. Galbūt jie kasdien, kas savaitę, kas mėnesį 
leidžia informacinį biuletenį. O gal tai daro ir viešbučių aso- 
ciacija. Šiaip ar anaip, žudikė iš anksto žino, kur vyks konfe- 
rencijos. 

— Neatrodo, kad būtum suradęs rimtą raktą, - suabejojo 
Monika. 

— Ką gali žinoti, - linksmai tarė jis. - Niekad negali nu- 
spėti. Bet jeigu nieko nedarysi, laimė niekada neatsisuks į 
tave. 

Jis padėjo Monikai suplauti indus ir palaukė, kol ji išeis į 
suvažiavimą Niujorko „Hiltono“ viešbutyje. Iki to laiko jis 
jau apsisprendė dėl tolesnio savo veiksmų plano. 

Jis užrakino laukujes duris, nuėjo į kabinetą ir paskambi- 
no į Pietų Midtauno nuovadą. Paprašė pakviesti antrojo 
laipsnio detektyvą Danielį Bentlį, Manheteno viešbučių 
ekspertą. 

— Alio? 

— Bentlis? 

— Taip. Kas kalba? 

— Edvardas Delanis. 

— O, sveiki, šefe. Tik nesakykit, kad ją nutvėrėt. 

— Ne, - nusijuokė Delanis. - Dar ne. Kaip sekasi? 

— Neblogai. Aš negaliu pridengti kiekvieno baro ir kok- 
teilinės, bet pakišu bent po vieną Žmogų visuose dideliuose 
viešbučiuose tarp 34-osios ir 59-osi0s, tarp dviejų upių, nuo 
aštuntos ryto ir antros nakties. Ar žinote, kad mūsų žmogus 
buvo ir „Cameron Arms“ viešbutyje, kai nudaigojo Berg- 
dorferį? 

— Taip, girdėjau. 

— Tai va ir visas mūsų triūsas, - liūdnai tarė Bentlis. - Bet 
gal kitą kartą labiau pasiseks. 

Delanis patylėjo galvodamas, kaip visi laiko savaime su- 
prantamu dalyku, jog kitas kartas bus. 

— Dėl to Džeromo Ešlio, nužudyto „Coolidge“ viešbuty- 
je, - tęsė detektyvas Bentlis. - Mes apklausinėjome visus 
barmenus ir padavėjas kokteilinėse. Niekas neprisimena vy- 
ro randuotomis rankomis. Bet dvi iš padavėjų, buvusių ten 
tą vakarą, daugiau čia nebedirba. Bandome jas surasti. Nie- 
kas nepasidaro savaime. 

— Tai jau tikrai. Bentli, noriu paklausti, ar galėtumėte 
man padėti? 

— Ko tik paprašysit. šefe. 

— Norėčiau pasikalbėti su viešbučio apsaugos skyriaus 
pareigūnu. Geriausia - buvusiu policininku. Ar tokių dirba 
viešbučiuose? 

- Taip, po velnių. Žinau bent tris. Vaikinai, kurie anksti 
paliko policiją. Užmokestis neblogas, o darbas nėra labai 
sunkus, išskyrus gal didžiuosius viešbučius. Kodėl prašote? 
Kilo kokia mintelė? 

— Kažin. Norėjau tik sužinoti, kaip dirba viešbučių apsau- 
ga. Galbūt mes įtikintume juos paskirti daugiau budinčiųjų 
arba sargybinių, kad mums pagelbėtų. 

- Gera mintis. Štai tie vaikinai... 

Jis pasakė šefui pavardes trijų vyrų, vieną iš kurių Dela- 
nis prisiminė. 

— Holceris? - paklausė. - Edis Holceris? Kurį laiką dirbo 
Narkotikų skyriuje? 

— Taip, tai jis. Pažįstate? 

— Aha, teko porą kartų darbuotis kartu. 

— Jis dabar „Osborne“ viešbutyje. Ne miegmaišis, bet ir 
ne „Ritz“. 

— Paskambinsiu jam. Labai ačiū, Bentli. 

— Smulkmena, šefe. 

Jis padėjo rageli stebėdamasis, kodėl pamelavo, na, ne- 
pamelavo, bet nepasakė Bentliui tikrosios priežasties, kodėl 
nori susirasti viešbučių apsaugos darbuotoją. Tarė sau, to- 
dėl, kad nenorėjo trukdyti bylos tyrimu užimtam karininkui 
su plonu siūlo galu, kuris gali nuvesti į akligatvį. 

Bet žinojo, kad tai netiesa. 

Susirado „Osborne“ viešbučio numerį ir paskambino. 
Jam pasakė, kad Holceris darbe pasirodys tik po pietų. 

Vos spėjo padėti ragelį, kai sučirškė telefonas. Skambino 
Aivaras Torsenas. Pasakė, kad skuba į posėdį ir nori, kad 
Delanis apmąstytų du dalykus... 

— Susitinku su didžiaisiais antpečiais ir jų spaudos atsto- 
vais, žmonėmis iš merijos, komisaru ir operacijų viršinin- 
ku, - paaiškino jis. - Pirma, ar mes pasakome žiniasklaidai, 
kad viešbutinis žudikas juodą peruką pakeitė šviesiai raus- 
vu? Antra, ar prisipažįstame, kad tikrai ieškome žudikės 
moters? Ką pasakysi, Edvardai? 

Delanis minutėlę pagalvojo. Tada... 

— Geriau apkeiskime klausimus... to, kad ieškome mo- 
ters, mums nepavyks nuslėpti. Bet įpūsk miglos. Pasakyk, 
kad tai gali būti ir vyras, ir moteris, ir mes ieškome abiejų. 

— Vis dar manai, kad tai moteris? 

- Žinoma. Bet aš galiu klysti. Pripažįstu. Antpečiai norės 
turėti apsidraudimą - dėl viso pikto. O tu apsidrausk šituo 
variantu. 

— Gerai, Edvardai, skamba protingai. Na, o perukas? 

— Aivarai, dėl peruko turi nenusileisti. Jeigu reporteriai 
išspausdins, kad perukas šviesus, žudikė tiesiog pakeis spal- 
vą. Slavinas jau kartą viską sušiko. 

— Bet jeigu neperspėjame turistų, kad žudikas dėvi švic- 
siai rausvą peruką, ar nestatome jų į pavojų? 

— Tikriausiai, - niūriai burbtelėjo Delanis. - Bet juk per- 
sirengę vyrai turi kažko ieškoti. Negalime leisti, kad ji vėl 
pakeistų spalvą. | 

— Jėzau, - sušvokštė Torsenas, - jei laikraščiai sužinos, jie 
mus nukryžiuos. 

— Reikia surizikuoti, - nenusileido šefas. - O jeigu repor- 
teriai prisikas, visada galime pasakyti, kad nenorėjome, jog 
žudikas keistų peruko spalvą, - ir tai tiesa. 

— Bet tuo tarpu mes turistų neperspėjame. 

— Komisaro pavaduotojau, - tarė Delanis, staiga inir- 
šęs, — ar jūs norite sugauti tą maniakę, ar ne? 

— Na, gerai gerai, - skubiai išbėrė Torsenas. - Pabandysiu 
viską pasukti pagal tave. Turėčiau grįžti iš pasitarimo vėlai 
po pietų. Gal galėtume susitikti Šiaurės Midtaune, sakykim, 
ketvirtą valandą? Papasakosiu, kaip man sekėsi, o Bunas 
praneš naujienas. 

— Būsiu, - pasakė Delanis ir padėjo ragelį. 

Jam buvo šiek tiek gėda, kad pakėlė balsą prieš Aivarą. 
Žinojo, su kuo Admirolas susiduria akis į akį: vyriausiųjų 
pareigūnų rūpestis dėl Departamento įvaizdžio ir visuome- 
nės nuomonės apie šią jau smarkiai pagarsėjusią bylą. 

Būtent toks mėšlas - įvaizdis, visuomenės nuomonė, po- 
litika - įtikino Edvardą Delanį, kad jam laikas pasitraukti iš 
Niujorko policijos departamento. Su savo užsispyrimu, tem- 
peramentu ir nenoru eiti į kompromisus jis negalėjo tikėtis 
gauti aukštesnį laipsnį. 

„Jei nori gyventi, turi sugyventi.“ Tikriausiai ši taisyklė 
galiojo visose žmonių sukurtose organizacijose. Tačiau tai- 
syklė nereiškė, kad tai tiesa. Delanis pripažino, kad jis yra 
balta varna. Visada toks buvo. Bet ramino save mintimi, kad 

pasaulyje būtent baltos varnos atlieka darbą. Ne pataikūnai 
ir ne subinlaiŽiai. 

Viskas, ką jie gaudavo už savo pastangas, niūriai pamanė 
jis, buvo sėkmė, turtas ir aplinkinių susižavėjimas. 


Detektyvas buvo teisus: „Osborne“ — ne kažin koks vieš- 
butis. Jam labiau tiktų pavadinimas „Nunešiota prabanga“. 
Išsidėsčiusio ant 46-osios gatvės ir Septintosios aveniu vieš- 
bučio fasadas buvo toks pilkas ir aptrupėjęs, kad atrodė, lyg 
pastatas būtų užsiauginęs barzdą. 

Tai buvo Taims skvero tipo viešbutis, kitados priimdavęs 
tokius svečius kaip Enrikė Karuzo, Lilijen Rasel ir Diamon- 
das Džimas Breidis. Dabar jame gyveno tik Semas Mušikas, 
Geidžas Salivenas, Purvinoji Seli ir kitos asmenybės su mig- 
lota praeitimi ir be jokios ateities. 

Stovėdamas apsilupinėjusio ir nupleišėjusio vestibiulio 
viduryje, Delanis nusprendė, kad čia tvyrantis kvapas yra 
chlorkalkių puodų ir senų pisuarų mišinys. Tačiau žmonių 
netrūko: vyrai su dantų krapštukais, moterys oranžiniais 
plaukais. Visur kabo komivojažierių skelbimai. 

Edis Holceris kaip tik skaitė vieną iš jų, kažką Žymėda- 
masis. Kojos užkeltos ant stalo apkramtytais kraštais, ant 
galvos - riebaluota skrybėlė. Viena virpančia ranka laikė 
įskilusį puodelį kavos. Delanis spėjo, kad jame yra ne kava. 

Holceris pakėlė galvą, kai Delanis stabtelėjo tarpduryje. 

— Po galais, - pasakė jis stodamasis, - žiūrėkit, ką vėjas 
atpūtė. Sveiki, šete. 

Jie paspaudė rankas, ir Holceris ranka nubraukė žurna- 
lus ir senus laikraščius nuo primityvios kėdės. Delanis atsar- 
giai atsisėdo. Jis pažiūrėjo į kitą vyrą su šypsena, kuri, jo ma- 
nymu, buvo draugiška. 

Žinojo Holcerio likimą, kuris nebuvo iš laimingųjų. Eks- 

detektyvas dirbo Narkotikų skyriuje, ir dideli pinigai galiau- 
siai jį apakino. Jam buvo leista išeiti iš Departamento, iki ja- 
me pasirodant apygardos prokurorui, tačiau visi Departa- 
mente žinojo, kad jis susitepė. 

Ir štai apsaugos viršininkas atsidūrė griūvančiame Taims 
skvero viešbutyje, skaitinėdamas skelbimus ir gerdamas pi- 
gų marmalą iš kavos puodelio. Tačiau Delanis žinojo, kad jis 
buvo protingas policininkas, ir tikėjosi, jog daug kas jo gal- 
voje bus išlikę. 

Jiedu paplepėjo apie šį bei tą, prisimindami senus lai- 
kus — kas išėjo į pensiją, kas mirė. Departamentas įspausda- 
vo žmonėse savo pėdsaką. Nors ir išėjęs iš jo prieš daugelį 
metų, žmogus pasilikdavo jame iki gyvenimo pabaigos. 

Pagaliau prisiminimai baigėsi. 

Holceris gudriai žvilgtelėjo į šefą. 

— Nemanau, kad pasirodėte čia atsitiktinai. Kaip mane 
suradote? 

— Bentlis, - tarė Delanis. 

— Dabita Denas? - nusijuokė Holceris. - Geras faraonas. 

Tai buvo spalvingos išvaizdos žmogelis, sparčiai vystantis. 
Veidas - tikras kapiliarų žemėlapis, nosis pabrinkusi, 
skruostai žėri. Delanis pastebėjo rytmetinį drebulį; Holceris 
nebandė jo slėpti. Jeigu jis ir ritosi į bedugnę, neatrodė, kad 
tai jį trikdė. 

Šefas nežinojo, nuo ko pradėti, kiek galima jam atskleis- 
ti. Bet Holceris palengvino užduotį. | 

— Girdėjau, padedate toje viešbutinio žudiko byloje? - 
paklausė jis. 

— Iš kur žinote? - Delanis išpūtė akis. 

Holceris pamojavo ranka. 

— Kažkas sakė. Žinote, žmonės šneka. 

— Tai jau tikrai šneka, - tarė Delanis. - Taip, padedu. Ko- 

misaro pavaduotojas Torsenas senas mano bičiulis. Susekiau 
jus, nes... nes man reikia jūsų pagalbos. 

Jis spustelėjo teisingą mygtuką. Holceris pasimuistė, iš- 
tiesė pečius. Apsiblaususios akys nušvito. 

- Jums reikia mano pagalbos? - netikėdamas paklausė. — 
Šitoje byloje? 

Delanis linktelėjo. 

— Manau, kad jūs tas žmogus, kuris gali padėti. Jūs - vieš- 
bučio saugumo tarnybos viršininkas. 

— Toks čia ir viešbutis, - liūdnai tarė, - toks aš ir viršinin- 
kas... 

— Vis dėlto... - tęsė Delanis. 

Jis papasakojo apie tai, kad visos žmogžudystės įvyko 
viešbučiuose, kur tuo metu buvo konferencijos. Pareiškė įsi- 
tikinimą, kad žudikas iš anksto žinodavo, kur vyks konferen- 
cijos, prekybiniai susitikimai ir kiti dideli susibūrimai. 

Edis Holceris įdėmiai klausė, tampydamas suglebusią 
apatinę lūpą. 

- Aišku, - tarė jis, - supratau. Taigi? 

— Taigi, kaip galima sužinoti Manheteno centre vykstan- 
čių konferencijų tvarkaraštį? Laikraščiuose jis neskelbia- 
mas. 

Holceris minutėlę pagalvojo. 

— Tie dalykai planuojami prieš daug mėnesių, - tarė jis. — 
Kartais metų. Na, tam, kad būtų galima užsisakyti kamba- 
rius. Kažkas turėtų Žinoti merijoje. Skyrius, kuris rūpinasi 
miesto biudžeto pajamomis. Iuristinis biuras. Galbūt yra 
koks nors konferencijų biuras. Prekybos rūmai. Kažkas pa- 
našaus. 

— Gerai, - pasakė Delanis nepaminėdamas, kad šitie šal- 
tiniai jam pačiam atėjo į galvą. - Kas dar? 

— Viešbučių asociacijos - ten turėtų žinoti. 

- Ir??.. 

— Aha, - tarė Holceris, - štai... 

Jis stenėdamas pasilenkė, pasirausė krūvoje laikraščių ir 
žurnalų, kuriuos buvo nubraukęs nuo Delanio kėdės. Atsi- 
tiesė laikydamas ploną, glotnaus popieriaus Žurnalą, pastū- 
mė jį per stalą prie Delanio. 

— Niujorko viešbučių verslo žurnalas. Išeina kas savaitę. 
Jame yra sąrašai visų mieste vykstančių konferencijų. 

— Jį gauna visi viešbučiai? - paklausė Delanis sklaidyda- 
mas puslapius. 

— Tikriausiai, - atsakė Holceris. - Jis nemokamas. Laiko- 
si iš reklamos. Gal jie jį išsiuntinėja ir visoms didelėms šalies 
korporacijoms, kas žino. Turėsite patikrinti. 

— Uhu, - pasakė Delanis. - Jau yra už ko užsikabinti. 
Edi, ar galiu pasiimti šitą egzempliorių? 

— Dovanoju, - tarė Holceris. - Aš tos nesąmonės net at- 
sivertęs nebuvau. 

Šefas atsistojo, padavė ranką. Edžiui pavyko pakilti ant 
kojų. Jie paspaudė rankas. Holceris ilgai nenorėjo paleisti 
Delanio delno. 

— Ačiū, Edi, - pasakė Delanis ištraukdamas ranką. - Jūs 
labai padėjote. 

— Tikrai? - numykė Holceris. - Na... žinote... jei dar ko 
reikės... 

— Saugokite savo sveikatą, - švelniai tarė Delanis. 

— Aš? Ką? Ak taip, žinoma. Gyvenu kaip inkstas tau- 
kuose. 

Delanis linktelėjo ir nuėjo. Pridususiame vestibiulyje vy- 
ras ir moteris urgzdami dėl kažko ginčijosi. Kai Delanis ėjo 
pro juos, moteris spjovė vyrui į veidą. 

- Et, mieloji, - liūdnai pasakė vyras, - ir kam tu šitaip pa- 
darei? 

„Pierre au Tunnel“ buvo Delanio mėgstamiausias pran- 
cūziškas restoranas Vest Saide. Kadangi buvo penktadienis, 
jis žinojo, kad ten šiandien bus boui/labaisse - žuvienė su 
aštriais prieskoniais. Mintis apie gardų valgį ištrynė prisimi- 
nimus apie puikius Monikos pusryčius. 

Jis ėjo per Taims skverą, miesto pakraščiais, visai nesibo- 
dėdamas jų žibančiu skurdu. Nepaisant atstumiančio vaiz- 
do, nuo jų dvelkė rėkiančiu gyvybingumu. Šie rajonai buvo 
tikrasis Niujorkas. Jeigu negali pakęsti Taims skvero, negali 
pakęsti pasikeitimų. 

Bet buvo dalykų, kurie nesikeitė; „Pierre au Tunnel“ bu- 
vo toks pat, kokį jis jį prisiminė. Įėjimas - keli laipteliai virš 
šaligatvio. Ilga, siaura pirmoji salė su baru dešinėje, virtinė 
mažų staliukų kairėje. Gilumoje buvo didžioji menė su že- 
momis lubomis; sienos nudažytos tunelio ar grotos maniera. 

Tai buvo malonus, ne itin brangus restoranas, kuriame 
niekada netrūko gardžios duonos ir skanaus naminio vyno. 
Dauguma svečių buvo nuolatiniai lankytojai. Savotiška kai- 
mynystės užeiga, kur nuolatiniai svečiai bučiuodavo senas 
padavėjas. 

Pietų meto minia jau buvo išsiskirsčiusi; Delanis galėjo 
užimti savo mėgstamą staliuką pirmosios salės kampe. Jis 
užsisakė bouillabaisse 17 buteliuką atšaldyto muskadeto. 
Įspraudė servetėlės kampą už apykaklės ir išskleidė ant krū- 
tinės. 

Valgė iš lėto, mirkydamas padaže gabaliukus prancūziš- 
kos duonos su traškančia pluta. Skonis nė kiek nesuprastėjo, 
tie patys aromatai, kokius jis prisiminė, o liežuvį kerpantis 
vynas nusipelnė pagyrimo. Desertui užsisakė espresso kavos 
11 citrininių ledų, o paskui, kiek vėliau, stiklelį armanjako. 

Paprastai pietaudamas šiame restorane, jis pasidarydavo 
sau pramogą stebėdamas kitus pietaujančius žmones, šur- 

mulį prie baro. Bet šiandien, su rūpestingai šalia padėtu 
viešbučių verslo žurnalu, jis galvojo apie kitus dalykus. 

Iš pradžių jis ketino aktyviau įsitraukti į bylos tyrimą. 
Manė, kad jam vienam pavyks surasti žmones, kuriems pri- 
einami Niujorke vykstančių konferencijų sąrašai. 

Dabar suprato, kad tokia apklausa ne jo jėgoms, ne vieno 
detektyvo jėgoms. Prireiks gal dešimties, gal dvidešimties ar 
trisdešimties vyrų komandos sudaryti sąrašui visų niujorkie- 
čių, į kurių rankas gali patekti konferencijų tvarkaraštis. 

Tai nuobodus, kasdienis darbas be nustatytų terminų. Ir 
baigęs jį gali nieko nepešti. Bet, niūriai pagalvojo, jis turi bū- 
ti padarytas. Siurbčiodamas armanjaką, jis galvojo, kaip or- 
ganizuoti ir paskirstyti vyrus, paskirtus šiam darbui. 

Į Šiaurės Midtauno komisariatą jis atvažiavo šiek tiek po 
pusės keturių. Komisaro pavaduotojas Aivaras Torsenas jau 
buvo čia, ir Delanis susitiko su juo ir seržantu Bunu seržan- 
to kabinete. Torsenas papasakojo jiems apie tai, kuo baigėsi 
pasitarimas su aukštaisiais policijos pareigūnais. 

— Viskas išėjo pagal tavo norą, Edvardai, - tarė jis. - Ry- 
toj rengiu spaudos konferenciją. Oficialioji linija, - kad nau- 
jos versijos praplečia bylos tyrimo ribas, - o tai tiesa, - Ir 
mes dabar ieškome vyro arba moters, padariusių nusikalti- 
mus. Apie tai, kad žudikas pakeitė juodą peruką šviesiai 
rausvu, - bus nutylėta. 

— Gerai, - pasakė Bunas. - Jie rado dar daugiau šviesių 
plaukų išsiurbę Bergdorferio kambarį „Cameron Arms“ 
viešbutyje. O kaip su ta geležtės nuolauža? Ir dujų balio- 
nėliu? 

— Kol kas viską laikysime paslaptyje, - pareiškė Torse- 
nas. - Negalime atkišti jiems viso savo turto vienu ypu. Jeigu 
triukšmas garsės, pakišime jiems peilio nuolaužą, o paskui 
dujų balionėlį. Atsakingi už ryšius su visuomene vaikinai to 

primygtinai norėjo. Atrodo, kad mūsų laukia ilgas darbas, 
todėl reikia kažką pasilaikyti užantyje, kad turėtume paro- 
dyti, jog netrypčiojame vietoje. 

Delanis su Bunu atsiduso, nes makiaveliški žaidimai su 
visuomenės nuomone buvo ne jų protams. 

— Edvardai, - tęsė Torsenas, - kol kas laikome paslaptyje 
tavo dalyvavimą šitoje istorijoje. 

— Dėl manęs galite laikyti amžinai. 

— Seržante, visi spaudos pasiteiravimai turi būti nukreip- 
ti man. Aš būsiu vienintelis, kartoju, vienintelis Departa- 
mento spaudos atstovas šioje byloje. Ar tai aiškų? 

— Taip, sere. 

— Pasistenkite, kad tai suprastų ir jūsų vyrai. Nenoriu 
nesankcionuotų pareiškimų spaudai, ir jeigu nutversiu ką 
nors padedant nutckėti tarnybinei informacijai, tas žŽmo- 
gus taip greitai atsidurs vienoje iš vakuojančių Pietų 
Bronkso patrulinės tarnybos vietų, kad nespės suprasti, 
kas jam atsitiko. Dabar... nemanau, kad turite man at- 
skleisti didelių tiesų, ką? 

— Ne, sere, - tarė Bunas. - Nieko naujo. Organizuojame 
darbą su peiliu ir dujų balionėliu. Leitenanto Kreino tyri- 
mas kol kas nieko nedavė. 

— Aš šį tą turiu, - tarė Delanis, ir abu vyrai pakėlė į jį 
akis. 

Jis papasakojo savo nuomonę, kad žudikė greičiausiai iš 
anksto žinojo centro viešbučiuose vykstančių konferencijų 
vietas ir datas. Pateikė sąrašą tokios informacijos ir parodė 
viešbučių verslo žurnalą, kuri jam atidavė Edis Holceris. 

— Tai turi būti asmuo, kažkaip susijęs su viešbučiais, — 
tvirtino jis. - Mums reikės sudaryti sąrašą žmonių, kurie 
Niujorke prieina prie konferencijų tvarkaraščio. 

Torsenas pasibaisėjo. 

— Viešpatie, Edvardai! - pratrūko jis. — Tai gali būti tūks- 
tančiai Žmonių! 

- Šimtai tai jau tikrai, - akmeniniu balsu tarė Delanis. — 
Bet tai reikia padaryti. Seržante? 

— Aš sutinku, - nukabinęs nosį tarė Bunas. - Jūs norite 
vyrų ir moterų sąrašų? 

— Taip, - linktelėjo galvą Delanis. - Dėl viso pikto. Neap- 
simoka du kartus dirbti tą patį darbą. Kiek, jūsų manymu, 
dar prireiks detektyvų - dvidešimt? Trisdešimt? 

— Mažiausiai, - atsakė seržantas. 

Torsenas sudejavo. 

— Gerai, - pagaliau tarė. - Gausite juos. Kas tuo užsiims? 

— Aš organizuosiu ir užsuksiu mašiną, - tarė Bunas. — 
Reikės pasitelkti Slaviną grafiko sudarymui. 

Delanis paliko juos aptarinėjančius detektyvų skaičių ir 
jiems reikalingų patalpų dydį. Išėjo iš policijos komisariato 
pastato ir nužingsniavo iki pirmo veikiančio gatvės telefono. 

Paskambino Tomui Hendriui. 

Pasakė reporteriui, kad kitą dieną vyks policijos vadovybės 
spaudos konferencija. Bus pranešta apie bylos tyrimo praplė- 
timą ir tai, kad žudikas gali būti vyras arba moteris. Delanis 
neužsiminė apie šviesų peruką, peilį ir dujų balionėlį. 

— Na? - paklausė Hendris. - Tai kas čia naujo ir įdo- 
maus? Plečiamas bylos tyrimas? Didelio čia daikto. 

— Nauja ir įdomu yra tai, - kantriai aiškino Delanis, -kad 
visas dėmesys nukreipiamas į moters žudikės paieškas. 

Minutėlė tylos... 

— Vadinasi, mano skaičiai įtikino? Ar tu juos įtikinai? 

— Pusiau įtikinau, - atsake Delanis. - Kai kurie vis dar 
mano, kad aš pučiu miglą. 

Paskui jis išvardijo faktus, kurie vertė jį tikėti, jog tai mo- 

teris. Baigė pasakydamas, kad žmogžudysčių laikas sutampa 
su moters menstruaciniu ciklu. 

— Kažkokia beprotybė, - tarė reporteris. - Ir tu tikrai tuo 
tiki? 

- Žinoma, kad tikiu. Pasakoju tau tai prieš spaudos kon- 
ferenciją, kad turėtum kuo remtis, o ne publikacijai. Aš tau 
skolingas. Be to, pamaniau, kad susidomėsi ir pasiknaisiosi 
po moterų žudikių istoriją. 

— Jau pasiknaisiojau. Nesunku buvo nuspėti, kaip tu to- 
liau mąstysi. Pasidomėjau serijinių žmogžudysčių istorija. 
Tokių, kur žudikas nepažinojo savo aukų. Vienas kriminolo- 
gas pavadino jas „svetimžudystėmis“. 

— Svetimžudystės, - pakartojo Delanis, - neblogas žo- 
dis... Ir ką aptikai? 

— Nuo 1900 metų buvo maždaug dvidešimt penki atvejai 
su aukų skaičiumi nuo septynių iki daugiau kaip trisdešim- 
ties. Baisiausia tai, kad daugiau kaip pusė iš tų dvidešimt 
penkių atvejų atsitiko po 1960) metų. Kitaip sakant, svetim- 
žudysčių skaičius auga. Vis daugiau žudoma nepažįstamų 
Žmonių. 

— Taip, - pasakė Delanis, - aš tai žinojau. 

— Turiu tau blogą naujieną, šete. 

— Kokią? 

— Tarp tų dvidešimt penkių atvejų po 1900 metų yra tik 
viena moteris žudikė. 

— Šit kaip, - tarė Delanis. - Ar ją pagavo? 

— Ne. 


Monika išėjo iš vonios kambario, plaukai su suktukais, 
veidas išteptas kremu, naktinių marškinių dirželis prisegtas 
žiogeliu. 

-— Ateivė iš kosmoso, - linksmai pareiškė ji. 

Jis pažiūrėjo į ją su bereikšme šypsena. Jis pradėjo 
rengtis. Nusivilko tamsų ševioto švarką ir liemenę, prieš tai 
išėmęs iš kišenės laikrodį ir grandinėlę. Gremėzdiška auk- 
sinė grandinėlė priklausė jo seneliui. Ant vieno jos galo ka- 
bojo kišeninis laikrodis su dangteliu, kuris kitados priklau- 
sė jo tėvui ir sustojo prieš penkiasdešimt metų. Be dvide- 
šimties minučių vidurdienis. Arba vidurnaktis. Prie kito 
galo - miniatiūra paverstas ir deimantais inkrustuotas jo 
detektyvo ženklelis, kurį Monika padovanojo išėjimo į 
pensiją proga. 

Pakabinęs švarką ir liemenę, jis sunkiai atsisėdo ant lovos 
krašto. Ėmė varstyti juodus kengūros odos aulinukus, nu- 
blizgintus kaip veidrodis. Sėdėjo rankoje laikydamas vieną 
batą, kai Monika išėjo iš vonios kambario. 

Žiūrėjo, kaip ji įlipa į lovą. Sukamšė į galvūgalį atrem- 
tas pagalves, atsisėdo užsitraukusi iki juosmens antklodę. 
Užsidėjo savo sunkius akinius ir paėmė knygą nuo nakti- 
nio stalelio. 

— Ką šiandien valgei? - valdingai paklausė žiūrėdama į jį 
pro akinių viršų. 

— Ne kažin ką, - pamelavo jis. - Po tokių galingų pusry- 
čių nelabai ir norėjau. Praleidau pietus. Vakare suvalgiau 
sumuštinį ir išgėriau alaus. 

— Vieną sumuštinį ? 

— Tik vieną. 

— Kokį? 

— Ruginės duonos su kalakutiena, kopūstais ir pomido- 
rais. Su rusišku padažu. 

— Viskas aišku, - ji linktelėjo galvą, - todėl ir atrodai toks 
nusilpęs. 

— Nusilpęs? - paklausė jis. - Aš? 

Jis pasilenkė prie antro bato ir nusitraukė jį. Nusitraukė 

sunkias vilnones puskojines. Patogūs batai ir storos puskoji- 
nės. Patruliuojančio policininko sėkmės laidas. 

Kai jis atsitiesė, Monika vis tebežiūrėjo į jį. 

— Kaip klojasi su byla? - tyliai paklausė. 

— Neblogai. Viskas tik prasideda. Žengiami pirmieji 
žingsniai. 

— Visi tik ir kalba apie viešbutinį žudiką. Šiandien per su- 
sitikimą jį dažnai minėjo. Ne per oficialias kalbas, ne paskai- 
tose. Šiaip, koridoriuje, per pertraukas. Edvardai, žmonės 
juokauja, laido pokštelius, bet jie tikrai išsigandę. 

— Aišku, - tarė jis, — kas gi neišsigąstų? 

— Tu vis dar manai, kad tai moteris? 

— Taip. 

Jis atsistojo, ėmė rištis kaklaraištį, segtis marškinius. Ji 
sėdėjo vis dar neatsivertusi knygos. Žiūrėjo, kaip jis ima iš 
kelnių kišenių daiktus ir krauna juos ant spintelės. 

— Nenorėjau tau to sakyti, - prabilo ji, - bet manau, kad 
pasakysiu. 

Jis sustojo, atsuko į ją veidą. 

— Pasakysi ką? 

— Klausinėjau Žmonių, ar, jų nuomone, viešbutinis žudi- 
kas galėtų būti moteris. Tokia nedidelė visuomenės nuo- 
monės apklausėlė. Paklausiau šešių žmonių: trijų vyrų ir 
trijų moterų. Visi vyrai abejojo, kad tai galėtų būti moteris, 
o visos moterys manė, kad tai galėtų būti moteris. Ar tai ne 
keista? 

— Įdomu, - atsakė jis. - Bet aš nežinau, ką tai reiškia. 
O tu? 

— Nežinau ir aš. Gal tik tai, kad vyrai yra geresnės nuo- 
monės apie moteris negu jos pačios apie save. 

Jis nuėjo po dušu. Išsivalė dantis, apsivilko pižamą. Išėjo, 
užgesino palubės šviesą miegamajame. Monika skaitė stali- 

nės lempos šviesoje. Jis įlindo į lovą, užsitraukė antklodę. 
Gulėjo atsimerkęs, pakišęs ranką po galva žiūrėjo į lubas. 

— Kodėl moteriai reikia daryti tokius dalykus? - paklausė 
pasukęs veidą į jos pusę. 

Ji padėjo knygą. 

— Maniau, kad motyvai tavęs nedomina. 

— Ne, šitaip aš nesakiau. Sakiau, kad manęs nedomina 
priežastys. Yra skirtumas. Kiekvieną policininką domina 
motyvai. Privalo dominti. Jie padeda išnarplioti bylas. Ne gi- 
luminės psichologinės ar socialinės priežastys, bet veiksmą 
gimdantis motyvas. Žmogus gali žudyti iš godumo. Tai svar- 
bu policininkui. Kas sukėlė godumą, nelabai svarbu. Koksai 
betarpiškas motyvas gali paskatinti moterį įvykdyti kelias 
žmogžudystes? Kerštas? Ji sumaitoja jų genitalijas. Gal ji 
buvo žaginimo auka? 

— Galbūt, - burbtelėjo Monika. — Tai svari priežastis. Bet 
nebūtinai reikia žaginimo. Gal ją visą gyvenimą išnaudojo 
vyrai. Galbūt jie tik permicgodavo su ja ir pabėgdavo. Gal ji 
jaučiasi kaip koks daiktas. Bevertis. Todėl ji keršija vyrams. 

- Taip, didelė tikimybė, kad viskas yra taip. Čia esama 
kažkokios seksualinės priežasties, bet aš nežinau, kas tai. 
Gal ji užkietėjusi sadistė? 

— Ne, - tarė Monika. - Nemanau. Fizinis sadizmas nėra 
paplitęs tarp moterų. Ir sadistai mėgsta ne žaibišką mirtį, o 
lėtą ir kankinančią. 

— Gal tai emocijos? - paklausė jis. — Ką pasakysi? Ją ap- 
gavo vyras. Išdavė. Moteris pasijuto paniekinta. 

— Mmmum... - susimąstė Monika. - Ne, aš tuo netikiu. 
Vyras gali moterį be galo įskaudinti. Bet aš netikiu, kad ji 
bandytų atgauti savigarbą žudydama nepažįstamus vyrus. 
Ko gero, tu iš pradžių sakei tiesą: tai kažkokia seksualinė 
problema. 

— Gal baimė, - tarė jis. - Sekso su vyru baimė. 

Ji pažiūrėjo į jį nustebusi. 

— Nelabai suprantu. Jeigu žudikė bijotų sekso, ji neitų į 
viešbučio kambarius pas nepažistamus vyrus. 

— Galir eitų, - tarė jis. - Žmonėms būdinga siekti to, kas 
jiems kelia baimę. Paskui, kai ji ten nueina, baimė nugali 
geismą. 

— Edvardai, tavęs pasiklausius gali pamanyti, kad ji labai 
sudėtinga moteris. 

— Manau, kad ji tokia ir yra. 

Jis vėl įsistebeilijo į lubas. 

— Gali būti dar vienas dalykas, - tyliai pasakė. 

— Koks gi? 

— Jai tiesiog patinka žudyti. Ji jaučia malonumą. 

— Ak, Edvardai, aš tuo netikiu. 

— Nes tu to nejauti. Tu tuo tiki ne daugiau negu tuo, kad 
yra Žmonių, kurie jaučia malonumą, kai juos plaka. Tokių 
dalykų esama. 

— Tikriausiai, - romiai tarė ji. - Na, pasirinkimui turi 
krūvą motyvų. Kuris tau labiau tinka? 

Jis kiek patylėjo. Paskui tarė: 

— Įtariu, kad čia esama ne vieno motyvo, o jų derinio. 
Mes retai imamės veiksmų dėl vienos priežasties. Paprastai 
būna jų kratinys. Ar galėtum pasakyti vieną priežastį, kodėl 
tai darė Semo sūnus? Todėl manau, kad žudikę valdo keli 
motyvai. 

— Vargšė moteris, - liūdnai tarė Monika. 

— Vargšė moteris? — paklausė jis. - Tu ją užjauti? Tau jos 
gaila? 

- Aišku, - atsakė ji. - O tau ne? 


Jis norėjo aktyvesnio vaidmens bylos tyrime, ir per pas- 
kutiniąsias dvi gegužės savaites jam tokia proga pasitaikė. 

Visi bylos tyrime dalyvaujantys pareigūnai susirinko pas 
jį. Jie žinojo, kad viskam vadovauja komisaro pavaduotojas 
Torsenas, kuris savo įsakymus perduodavo per seržantą Bu- 
ną, bet jie ieškojo Edvardo Delanio norėdami gauti patari- 
mą. Jie žinojo, kaip jis tarnavo ir kokį turi patyrimą. Ir jis bu- 
vo išėjęs į pensiią karininkas. Todėl jo baimintis nereikėjo... 

— Šefe, — tarė detektyvas Aronas Džonsonas, - sukėliau 
ant kojų visus savo šniukštinėtojus, bet anei žodelio apie 
gatvėse parduodamus dujų balionėlius. 

— Ar nebuvo apvogti armijos postai, policijos nuovados ar 
nacionalinės gvardijos arsenalai? Gal nukniaukta iš chemi- 
jos fabrikų? 

— Atsakymas neigiamas. Pavogta ginklų ir galingų sprog- 
menų, bet nieko neužfiksuota apie dingusias ašarines dujas 
bakuose, sviediniuose, generatoriuose ar dar kur nors. Bėda 
ta, šefe, kad Laboratorijų skyrius negali prisiekti, jog tai bu- 
vo cheminės dujos. Bet jeigu jas nešėsi kišeniniame balionė- 
lyje, matyt, taip ir buvo. Tai ką mums dabar daryti? 

— Sužinokite, kas gamina dujas ir balionėlius su jomis. 
Gaukite sąrašą platintojų ir prekeivių urmu. Suraskite maž- 
meninius prekeivius. Slavinas sako, kad niujorkiečiams 
draudžiama juos pirkti, bet jie prieinami teisėsaugos parei- 
gūnams - kovai su riaušėmis ir panašiai. Galbūt kalėjimai ir 
privačios apsaugos firmos turi teisę juos pirkti. Galbūt juos 
leista nešiotis bankų sargybiniams ar naktiniams sargams — 
aš nežinau. Pabandykite sužinoti, kur nukeliavo kiekvienas 
per pastaruosius metus pirktas balionėlis. 

— Supratau, - tarė Džonsonas. 

— Šefe, — prabilo seržantas Tomas K. Broderikas, - štai 
pažiūrėkite... 

Jis padėjo priešais Delanį užantspauduotą plastikinį mai- 
šelį. Šefas smalsiai jį apžiūrėjo. Maišelyje buvo pusės colio 

peilio geležtės galiukas. Viršutinėje dalyje buvo įpjova, skir- 
ta nagui. 

— Tai jis? - paklausė Delanis. 

— Tai jis, - atsakė Broderikas. - Tiesiai iš perpjautos 
Bergdorferio gerklės. Šį kartą išsiaiškinom, šefe. Dauguma 
kišeninių peilių šioje šalyje gaminama iš aukštos kokybės 
anglinio plieno. Laboratorija teigia, kad šitas žaisliukas yra 
iš legiruoto švediško plieno. Ką pasakysit? 

— Puiku, - pagyrė šefas. - Ar atsekėt, iš kur jis? 

Broderikas ištraukė iš kišenės peilį ir padavė šefui. Jis 
buvo su ryškiai raudonomis plastmasinėmis kriaunomis ir su 
Šveicarijos kryžiumi. 

— Juos vadina šveicarų armijos peiliais, - tarė detekty- 
vas. - Kartais šveicarų karininkų peiliais. Parduodami bent 
aštuonių skirtingų dydžių. Pats didžiausias, galima sakyti, 
yra kišeninė įrankių dėžė. Šis yra vidutinio dydžio. Atlenkite 
didžiąją geležtę. 

Delanis klusniai atlenkė didžiąją geležtę. Abu vyrai pa- 
linko virš peilio, lygindami sveiką geležtę su nulaužtu jos ga- 
liuku plastmasiniame maišelyje. 

— Atrodo, toks pat, - tarė šefas. 

— Absoliučiai, - patvirtino Broderikas. - Laboratorija pa- 
tikrino. Bet kas mums iš to? Šitie peiliai parduodami kiekvie- 
noje namų apyvokos ir metalo dirbinių parduotuvėje. O dar 
liūdniau tai, kad juos galima užsisakyti paštu. Akligatvis. 

— Ne, - paprieštaravo Delanis.- Dar ne. Pradėkite 
nuo Manheteno centro. Sakykim, nuo 34-osios gatvės iki 
59-osios. Nuo upės iki upės. Sudarykite sąrašą visų parduotu- 
vių šiame rajone, turinčių tokių peilių. Yra tikimybė, kad žu- 
dikė bandys pakeisti nulaužtą peilį tokiu pačiu nauju. Tegul 
vyrai eina į parduotuves ir pasikalba su pardavėjais. Mums 
reikia pavardžių ir adresų visų, kas nusipirko tokį peilį. 

— O kaip jie tai sužinos? Jeigu pirkėjas moka grynais? 

— Na... tegul pardavėjai klausia duomenų sakydami, kad 
nemokamai paštu išsiuntinėja prekių katalogą. Jeigu pirkė- 
jas neužkimba ant šitos meškerės, tegul gerai į ji įsižiūri ir 
mums telefonu nupasakoja išvaizdą. Palikite teletoną kiek- 
vienoje parduotuvėje; gal jiems pavyks užgaišinti pirkėją 
tiek ilgai, kad jūs spėsite ten nukakti. Liepkite pardavėjams 
ypač domėtis jaunomis moterimis, penkių pėdų ir penkių — 
septynių colių ūgio. Ar aišku? 

— Aišku, - pasakė Broderikas. - O kas bus, jeigu iš to iš- 
eis šnipštas? 

— Tada operaciją teks pakartoti visame Manhetene, - 
rimtu balsu tarė Delanis. - O paskui imsimės Bruklino ir 
Bronkso. 

— Atrodo, laukia ilga ir karšta vasara, - sudejavo detckty- 
vas Broderikas. 

- Šefe, - prabilo leitenantas Vilsonas T. Kreinas, - turi- 
me surinkę šešiolika atvejų iš archyvų. Tai moterys tarp dvi- 
dešimties ir penkiasdešimties, padariusios smurtinius krimi- 
nalinius nusikaltimus. Ieškome jų visų ir tikriname jų alibi 
žmogžudysčių dienomis. Nė vienos jų nusikaltimų MO ne- 
panašus į viešbutinio žudiko. 

— Būtų per daug paprasta, - tarė Delanis. - Nemanau, 
kad mūsų paukštytė jau buvo pakliuvusi į policijos akiratį, 
bet reikia patikrinti. Kaip sekasi su kalėjimais ir beprotna- 
miais? 

— Pastaruoju metu niekas mums tinkantis nebuvo išleis- 
tas į laisvę ir nepabėgo, - tarė Kreinas. - Skambiname ir 
siuntinėjame laiškus po visą šalį, bet kol kas nieko įdomaus. 

— Ar susisiekėt su Interpolu? 

Leitenantas išpūtė akis. 

— Ne, šefe, - prisipažino jis, - nesusisiekėme. FTB - taip, 
bet ne Interpolu. 

— Nusiųskite jiems paklausimą, - patarė Delanis. - Taip 
pat ir Skotlend Jardui, jeigu jau to imatės. 

— Padarysiu, - tarė Kreinas. 

— Šefe, — prabilo detektyvas Danielis Bentlis, - mes apė- 
jome visus „Coolidge“ viešbučio barus klausinėdami, ar kas 
neprisimena kliento su randuotomis rankomis. Niekas ne- 
prisimena. Bet dvi padavėjos, dirbusios „Naujojo Orleano“ 
kavinėje tą naktį, kai nudobė Džeromą Ešlį, ten jau nebedir- 
ba. Vieną suradome. Dabar ji dirba masažo salone - ar gali- 
te patikėti? Ji neprisimena randuotų rankų. Kita mergina iš- 
vyko prie Ramiojo vandenyno. Jos motina neturi dukters 
adreso, bet žada paprašyti merginos paskambinti mums, kai 
tik ji praneš apie save. Kažin ko tikėtis neverta. 

— Neapleiskite, - tarė Delanis. - Užbaikite tą reikalą. 

— Užbaigsime, - pažadėjo Bentlis. 

- Šefe, - tarė seržantas Abneris Bunas, - atrodo, kad vis- 
ką suorganizavome. Viešbučių verslo žurnalo redakcijoje 
gavome sąrašą, kam jis išsiuntinėjamas. Tikriname visus 
miesto viešbučius, kurie gauna po egzempliorių, ir darome 
sąrašus Žmonių, į kurių rankas jis gali pakliūti. Vyrai dirba 
merijoje, Prekybos rūmuose, viešbučių asociacijose, turistų 
biuruose ir taip toliau. Kai gaunamos pavardės, sudaromi 
du sąrašai — vyrų ir moterų, - kurių vardai surašomi abėcė- 
lės tvarka. Kaip jums atrodo? 

— Turite ir adresus? 

— Taip. Ir amžių, kai pavyksta sužinoti. Netgi apytikrį am- 
žių. Šefe, jau turime per tris šimtus pavardžių. Skaičius grei- 
čiausiai pasieks tūkstantį, bet ir tada negalėsiu prisiekti, kad 
turiu visus žmones Niujorke, kurie iš anksto galėjo žinoti 
konferencijų tvarkaraštį. 

- Žinau, - niūriai tarė Delanis, - bet tą darbą reikia pa- 
daryti. 

Iš visų tokių pasitarimų su būrių vadais jis išeidavo jaus- 
damas, kad vyrai neprarado ūpo ir dirba savo darbą niurzgė- 
dami ne daugiau negu paprastai. 

Po trijų mėnesių painiavos ir, galima sakyti, neveiklumo, 
jie pagaliau paleisti nuo pasaito į tikrą medžioklę, ir jų gro- 
bis, nors kol kas skendintis didelėje migloje, tikrai buvo čia. 
Nė vienas iš byloje dalyvaujančių vyrų nemanė, kad triūsia 
bergždžiai, nesvarbu, koks nuobodus būtų tas darbas. 

Delanis ne pirmą kartą buvo apstulbintas kontrasto tarp 
kruvino nusikaltimo dramos ir sauso, smulkmeniško bylos 
tyrimo. Veiksmas (kartais) būdavo didinga tragedija; ieško- 
jimas (kartais) tapdavo prasta komedija. 

Aišku, priežastis buvo akivaizdi. Nusikaltėlis veikė pa- 
gautas įkarščio; detektyvas turėjo tik šaltą protą. Nusikaltė- 
lis buvo apsigimęs aktorius, apimtas įkvėpimo, galvojantis, 
kad spektaklis tęsis amžinai. Bet ateidavo detektyvas, nuo- 
bodus, metodiškas žmogus, kuris tenorėdavo kuo greičiau 
nuleisti uždangą. 

Gegužės 30-4 dieną visi detektyvai susirinko Šiaurės 
Midtauno policijos nuovadoje. Jeigu Delanio hipotezė buvo 
teisinga, - o dauguma jau neabejojo, kad taip ir yra, nes nie- 
kas daugiau nepasiūlė kitos, visus faktus apimančios teori- 
jos, - viešbutinė žudikė turėjo smogti per savaitę tarp birže- 
lio pirmos ir septintos, greičiausiai vidury savaitės. 

Buvo nutarta nusiųsti kuo daugiau civiliais persirengusių 
detektyvų. Padedant sustiprintoms viešbučių apsaugos pajė- 
goms, visi barai ir kokteilinės Manheteno centre bus stebimi 
nuo aštuntos vakaro iki uždarymo. 

Leitenantai ir seržantai sudarė grafiką, kad prie „karš- 
tos“ telefono linijos Manheteno centre tomis valandomis 
nuolat budėtų žmogus. Be to, atsarginis penkių žmonių bū- 
rys budėjo Pietų Midtauno nuovadoje laukdamas iškvieti- 

mo, jei jo prireiktų. Budėjo operatyvinė grupė; viena jų ma- 
šina užėmė poziciją Vakarų 54-o0joje gatvėje. 


Monika Delani pastebėjo, kad jos vyras birželio 1-3 die- 
nomis vaikščiojo suirzęs. Jis paimdavo knygą ir numesdavo 
ją šalin. Ištisą valandą sėdėdavo įsmeigęs akis į laikraštį, ne- 
versdamas jo puslapių. Neramiai vaikštinėjo po namus, nu- 
leidęs galvą, rankas susikišęs į kišenes. 

Ji vengė teirautis apie jo nerimo priežastį; ji žinojo. Bū- 
dama protinga moteris, ji leido jam „virti savo sultyse“. Bet 
galvojo, kas atsitiks, jeigu įvykiai parodys, kad jo teorija klai- 
dinga. 

Birželio 4-osios vėlų vakarą, trečiadienį, jie sėdėjo svetai- 
nėje priešinguose stalo galuose ir išsiblaškę žaidė ramsą. Še- 
fas nuolat laimėdavo, bet iškart po vienuoliktos valandos jis 
su panieka numetė kortas ir atsistojo. 

— Velniop, - nusikeikė. - Keliauju į Midtauno nuovadą. 

— Na ir ką tu ten nuveiksi? - ramiai paklausė žmona. - 
Tik painiosies po kojom. Vyrai manys, kad tikrini jų darbą, 
kadjais nepasitiki. 

— Tu teisi, - iškart sutiko jis ir vėl dribtelėjo ant kėdės. — 
Aš tik jaučiuosi nė velnio nevertas. 

Ji su užuojauta pažvelgė į jį žinodama, kuo jam tapo ši 
byla: įrodymu, kad jo patyrimas vertinamas, kad amžius ne 
yda, kadjis reikalingas ir norimas. 

Štai jis sėdi - rūstus, susitaršęs kalnas. Žili plaukai susi- 
šiaušę. Jo veido bruožai buvo sunkūs, apimti rūpesčio. 
Stambūs, apvalaini pečiai teikė išvaizdai kažkokio Žvėriš- 
kumo. 

Bet ji žinojo, kad už grubaus fasado slypi švelni esybė. Jis 
kaip Žuvis vandeny jautėsi meno muziejuose, mėgo skaniai 
pavalgyti ir išgerti, mielai skaitė poeziją - nors tik klasikinę. 

Dar svarbiau, jis buvo vyriškas, švelnus ir supratingas 
meilužis. Jis dievino vaikus. Ašaros ir švelnūs apkabinimai 
jam neatrodė bobų reikalas. Ir jo viduje tūnojo nusižemini- 
mas, apie kurį Žinojo tik jo gyvenimo moterys. 

Jis gimė ir augo katalikų šeimoje, nors jau seniai nebesi- 
lankė bažnyčioje. Ji klausdavo savęs, ar jis nebus praradęs 
tikėjimo. Turėjo plieninę valią, kuri buvo viršesnė už profe- 
sinę savigarbą ir tikėjimą savo paties teisumu. 

Jis kartą prisipažino jai, kad Barbara, jo pirmoji žmona, 
apkaltino jį tikint Dievo surogatu žemėje. Pamanė, kad Bar- 
bara buvo netoli tiesos; kartais jis elgdavosi tarsi teisingumo 
ranka Žemėje ir į savo gyvenimą žiūrėjo lyg į ilgą komandi- 
ruotę, į kurią jį išsiuntė pareigos jausmas. 

Galvodama apie prieštaravimus, kuriuos matė mylima- 
me žmoguje, ji surinko kortas ir padėjo jas į šalį. 

— Kavos? - tingiai paklausė ji. - Riešutų pyrago? 

— Kavos išgerčiau, - tarė jis, - bet pyrago nenoriu. Tu val- 
gyk. 

Ji kaitino vandenį, kai suskambo telefonas. Pakėlė ragelį 
virtuvėje. 

— Abneris Bunas, ponia Delani, - tarė seržantas rūsčiu ir 
dusliu balsu. - Ar galėčiau pasikalbėti su šetu? 

Ji nepaklausė, ko jis skambina. Grįžo į svetainę. 

Jos vyras jau stovėjo, vilkdamasis liemenę ir švarką. Jic 
žiūrėjo vienas į kitą. 

- Seržantas Bunas, - pasakė ji. 

Jis linktelėjo be jokios išraiškos veide. 

— Kalbėsiu kabinete. 

Ji grįžo į virtuvę ir sunėrusi rankas, stipriai delnais su- 
spaudusi alkūnes laukė, kol užvirs vanduo. Išgirdo, kaip jis 
išeina iš kabineto, pasuka į prieškambarį. Virtuvėje pasiro- 

dė nešdamasis plokščią šiaudinę skrybėlę, kurią dėdavosi 
kiekvieną birželio pirmąją nepaisydamas oro. 

— „Adler“ viešbutis, - pranešė jai. - Maždaug prieš pus- 
valandį. Jie apsupo visą viešbutį, bet ji, matyt, jau seniai iš- 
smuko. Grįšiu po valandos ar dviejų. Nerymok prie lango. 

Ji linktelėjo, ir jis pasilenkė pabučiuoti ją į skruostą. 

— Būk atsargus, - tarė ji kiek galėdama švelniau. 

Jis nusišypsojo ir išėjo. 

Kai pasirodė prie Septintosios aveniu ir 50-0sios gatvės 
kampo, viešbutis tebebuvo saugomas, nuo minios užtvertas 
policijos ožiais. Du uniformuoti policininkai stovėjo prie už- 
darytų stiklinių durų ir klausėsi trijų vyrų, matyt, reikalau- 
jančių įleisti juos vidun reporterių, rėkavimo. 

— Niekam negalima įeiti, - tarė vienas policininkas stebė- 
tinai ramiu balsu. - Vadinasi, niekam. Toks įsakymas. 

— Bet visuomenė turi teisę žinoti, - šūktelėjo vienas iš 
vyrų. 

Pareigūnas dirstelėjo į jį su gailesčiu. 

— Cha, cha, - pasakė jis. 

Šefas patraukė pareigūną už rankovės. 

— Aš esu Edvardas Delanis. Seržantas Bunas manęs lau- 
kia. 

Policininkas metė žvilgsnį į suglamžytą skiautę popie- 
riaus delne. 

— Gerai, - tarė. - Galite įeiti. 

Jis atidarė Delaniui duris. Šefas įėjo į vestibiulį, girdėda- 
mas iš gatvės sklindančius pasipiktinusių reporterių šūkalio- 
jimus. 

Vestibiulyje būriavosi daug Žmonių, kuriuos civiliniais 
drabužiais apsirengę agentai rikiavo į eilę. Ši judėjo kampe 
pastatyto stalo link. Čia iš jų buvo prašoma asmens pažymė- 
jimo, pavardės ir adreso. 

Operaciją prižiūrėjo seržantas Broderikas. Kai jo ir De- 
lanio žvilgsniai susitiko, seržantas pamojo ranka ir prasibro- 
vė pro minią prie šefo. Palinko artyn. 

— Penktas aukštas, - tyliai tarė. - Mėsinė. Senyva porelė 
gretimame kambaryje išgirdo grumtynių garsus. Moteriškė 
norėjo paskambinti į registratūrą ir pasiskųsti; senas pirda- 
lius nenorėjo bėdos. Kol jie baigė ginčytis ir nutarė vis dėlto 
paskambinti, buvo per vėlu; apsaugos darbuotojas rado la- 
voną. Prisiekiu, pasirodėme čia ne vėliau kaip pusvalandis 
po įvykio. 

— Masalas? - paklausė Delanis. 

— Du vyrai. Viešbučio darbuotojas alaus bare ir mūsų vy- 
ras kokteilių svetainėje. Abu tvirtina nepastebėję nė vieno 
asmens, panašaus į mūsų ieškomą. 

— Važiuoju aukštyn, - suniurzgė šefas. 

- Laikykitės, - šyptelėjo Broderikas. 

Penkto aukšto koridorius buvo pilnas uniformuotų poli- 
cininkų, detektyvų, prokuratūros darbuotojų ir nuovados 
pareigūnų. Delanis brovėsi pro visą tą minią. Seržantas Bu- 
nas ir Aivaras Torsenas stovėjo koridoriuje, prie pravirų 
kambario durų. 

Trys vyrai ceremoningai paspaudė rankas; iškilminga 
gedėjimo nuotaika. Delanis metė žvilgsnį pro duris į kam- 
bario vidų. 

— Dieve šventas, - sumurmėjo. 

- Taigi, - tarė Bunas. - Buvo velniškos peštynės. O pas- 
kui skerdynės. Ekspertizė teigia, kad ne anksčiau kaip prieš 
valandą. Daugiausiai dvi. 

— Aš darausi per senas tokiems vaizdams, - tarė Torsenas 
papilkėjusiu veidu. — Tas vaikinas visas suraižytas. 

— Ar kyla abejonių, kad tai viešbutinis žudikas? 

— Ne, - atsakė Bunas. - Perpjauta gerklė ir subadyti kiau- 

šiai. Bet daktaras sako, kad tai galėjo būti padaryta jau po 
mirties. 

— Dokumentai? 

Seržantas Bunas ėmė sklaidyti savo užrašų knygelę, rado, 
ko ieškojo. 

— Štai, pasigrožėkite. Pagal jo popierius, tai - Nikolas TR- 
lemachas Papatizosas. Kaip jums tai patinka? Namų adresas 
Las Vegase. 

- Jį atpažino viešbučio apsaugos darbuotojas, - pridūrė 
"Torsenas. - Dar žinomas kaip Nikas Papunis arba Tėtušis 
Nikas. Dar vadinamas Burtininku. Smulkaus masto nenau- 
dėlis. Daugiausia sukčiavimas ir plėšikavimas. Dabar tikri- 
name, kas apie jį jau žinoma. 

Delanis vėl žvilgtelėjo pro duris. Nedidelis kambarys pri- 
minė skerdyklą. Sienos aptaškytos varvančiu krauju. Kili- 
mas permirkęs. Baldai apversti, drabužiai išdrabstyti. Be- 
kraujo lavono kūnas buvo ištisas raudonai baltas labirintas. 

— Nuogas, - tarė Delanis. - Bet dar pasigalynėjo. 

Trys vyrai žiūrėjo, kaip operatyvinės grupės vyrai šmiri- 
nėja po kambarį, tepa miltelius ieškodami pirštų atspaudų, 
siurbia dulkių siurbliu švarias kilimo vietas, pincetais renka 
plaukus ir stiklo šukes, krauna į plastiko maišelius. 

Du technikai buvo Lu Gorkis ir Tonis Kalahanas, vyrai, 
kuriuos Delanis matė Džeromo Ešlio kambaryje „Coolid- 
ge“ viešbutyje. Gorkis priėjo prie durų. Rankoje nešėsi di- 
delį plastmasinį švirkštą, primenantį virtuvinį, skirtą farši- 
ruoti kepsniams. Tačiau šis iki pusės buvo pilnas kraujo. 
Gorkis buvo išsišiepęs. 

— Atrodo, mums pasisekė, - tarė jis. Iškėlė švirkštą. — 
Nuo vonios kambario grindų. Ten plytelės, ir kraujas nesusi- 
gėrė. Šito, kurį turiu, užtektų ir perpylimui. Manau, kad tai 
žudiko kraujas. Turi būti jo. Vaikinas supjaustytas juostelė- 

mis. Niekaip nebūtų nuėjęs iki vonios kambario ir ten pali- 
kęs ant plytelių kraujo. Be to, turime kruvinus rankšluosčius 
ir kraujo dėmes kriauklėje, kur nusikaltėlis prausėsi. Visai 
neblogai. 

— Perduokit laboratorijai, kad noriu nedelsiant sužinoti 
kraujo tyrimo rezultatus, - pasakė Torsenas. - Tai reiškia 
dar iki ryto. 

— Pasakysiu, - abejodamas tarė Gorkis. 

— Atspaudai? - paklausė Bunas. 

- Nieko gero. Kaip paprastai, daliniai ir sujaukti. Čiaupų 
rankenos vonios kambaryje švariai nušluostytos. 

— Vadinasi, jeigu ji buvo sužeista, - prabilo Delanis, 
tai nesmarkiai, nes nepamiršo sunaikinti savo pirštų at- 
spaudų. 

— Teisingai, - pritarė Gorkis. - Taip ir atrodo. Duokit 
mums dar penkiolika minučių, ir mėsa jūsų. 

Bet praėjo beveik pusvalandis, kol operatyvininkai susi- 
krovė savo sunkią įrangą ir išėjo. Komisaro pavaduotojas 
Torsenas nusprendė eiti su jais ir pasistengti pagreitinti la- 
boratorijos atliekamą kraujo analizę. Po teisybei, Torsenas 
atrodė prastai. 

Paskui Delaniui su Bunu teko laukti dar dešimt minu- 
čių, kol kartografas fiksavo įvykio vietą. Pagaliau jie įėjo į 
kambarį, sekami detektyvų Arono Džonsono ir Danielio 
Bentlio. 

Keturi vyrai palinko virš bekrešančio lavono. 

— Po velnių, kaip jai tai pavyko? - negalėjo atsistebėti 
Džonsonas. - Jis ne koks nupiepėlis; juk nestovėjo ir nelau- 
kė, kol ji jį supjaustys. 

— Galbūt pirmasis smūgis buvo netikėtas, - tarė Bent- 
lis. - Tiek jį nusilpnino, kad paskui galėjo pjaustyti kaip kar- 
bonadą. 

— Labai gali būti, - tare Bunas. - Bet kaip ji pati susižei- 
dė? Gorkis sako, kad ji kraujavo vonios kambaryje. Jokių 
ženklų, kad būta antro peilio - nebent jis jį prispaudė. Ar 
kas nors nori jį apversti? 

— Tik ne aš, - pasakė Džonsonas. - Vakarienei valgiau 
skrudintus šonkauliukus. 

— Jie galėjo grumtis dėl jos peilio, - tarė Delanis, - ir ji 
netyčia įsipjovė. Bunai, sukelk ant kojų ligonines. 

— Velniai rautų! - riktelėjo Bunas, įniršęs dėl savo klai- 
dos, ir puolė prie telefono. 

Delanis sukiojosi greta, kol įėjo sanitarai ir suvyniojo Ni- 
kolą Telemachą Papatizosą į plastiką. Po kūnu peilio nebu- 
vo. Tik kraujas. 

Kiti detektyvai nuėjo į vestibiulį padėti apklausiantiems 
vyrams. Delanis liko kambaryje, vaikštinėdamas užmetė akį 
į vonios kambarį. Nepastebėjo nieko svarbaus. Galbūt, pa- 
manė jis, todėl, kad jį sukrėtė smurto atgarsiai. Tonis Kala- 
hanas sugrįžo į kambarį tęsti operatyvinės grupės darbo. 

Jis sukimšo numestus aukos drabužius į plastikinius mai- 
šus, užklijavo etiketes. Surinko dantų šepetėlį, muilą, tuale- 
to reikmenis iš vonios kambario, užklijavo etiketes. Trakšte- 
lėjo vienintelio kambaryje buvusio lagamino spynelę ir ėmė 
raustis jame. 

— Pažiūrėkite, šefe, - tarė Tonis. - Norėčiau būti tai atra- 
dęs prie liudininko... 

Pieštuku pastūmęs saugiklį, jis išžvejojo iš lagaminėlio 
chromu aptaisytą automatinį pistoletą. Atsargiai pauostė 
vamzdžio kiaurymę. 

— Nepanaudotas, - tarė. - Atrodo, 32-as kalibras. 

— Arba 22-as, - pasakė Delanis. - Azartinio žaidėjo gin- 
klas. Tinka tik iki dvidešimties pėdų nuotolio. Bet reikia 
taiklios akies, kad kliudytum taikinį. Radote dar ką nors? 

— Dvi kalades kortų. Gražių drabužių. Šilkinę pižamą. Jis 
gerai gyveno. 

— Kurį laiką, - pasakė Delanis. 

Jis išėjo iš mirties kambario ir liftu nusileido į vestibiulį. 
Minia buvo praretėjusi, bet policininkai tebetęsė gyventojų 
ir svečių apklausą. Lauke, ant šaligatvio, triukšmingas laik- 
raštininkų būrelis pagausėjo. TV furgonai triūsė su kamero- 
mis ir prožektoriais. 

Delanis prasispraudė pro minią ir perėjo gatvę. Atsisu- 
kęs pažiūrėjo į viešbutį. Jeigu ji išėjo pro duris į Septintąją, 
galėjo sėsti į autobusą ar metro. Bet jeigu buvo sužeista, tik- 
riausiai sustabdė taksi. Tikėjosi, kad seržantas Bunas nepa- 
mirš patikrinti taksistų, galėjusių tuo metu būti netoliese. 

Nuėjo iki Šeštosios aveniu ir pasigavo taksi, važiuojanti iš 
miesto centro. Namie buvo po dešimties minučių; užrakino 
duris dviem užraktais ir užkabino grandinėlę. Buvo beveik 
antra valanda ryto. 

— "Tai tu, Edvardai? - pasigirdo nervingas Monikos balsas 
iš viršaus. 

— Aš, - nuramino jis ją. - Tuojau užlipsiu. 

Jis pasikabino skrybėlę, paskui pradėjo naktinę rutiną: 
patikrino spynas ant visų namo durų ir langų, net tuščiuose 
vaikų kambariuose. Jau ne pirmą kartą nusprendė, kad na- 
mas per didelis tik Monikai ir jam. Jiedu galėjo pelningai 
parduoti jį ir nusipirkti butuką kooperatiniame name ar na- 
muką priemiestyje. Bet žinojo, jog to niekada nepadarys, ir 
tikėjo, kad ir numirs šitame raudonų plytų name, bet ši min- 
tis jo negąsdino. 

Paliko degančią šviesą prieškambaryje, lėtai užkopė 
laiptais į miegamąjį. Fiziško nuovargio nejautė, bet buvo 
dvasiškai nusilpęs, tarsi išgręžtas. Skerdynių vaizdas jį išse- 
kino, pažemino. 

Monika gulėjo ant šono giliai kvėpuodama, ir jis pamanė, 
kad ji miega. Šviesa vonios kambaryje buvo palikta. Jis grei- 
tai nusirengė, nutaręs nelįsti po dušu. Užgesino šviesą, at- 
sargiai nutipeno per tamsų kambarį, įsliuogė į lovą. 

Gulėjo atmerkęs akis, mėgindamas nusikratyti vaizdi- 
niais, kurie grūdosi galvoje. Bet vis tiek matė supjaustytą Ia- 
voną, ir iš pykčio papurtė galvą. 

Išgirdo šnarant patalynę. Po akimirkos Monika pakėlė jo 
antklodę ir atsirito prie jo. Ji prisišliejo prie jo nugaros, pri- 
glaudė kelius prie jo kelių. Pakišo po juo ranką ir apkabino. 

— Ar taip blogai buvo? — sukuždėjo. 

Jis linktelėjo tamsoje ir prisiminė Torseno žodžius: „Aš 
darausi per senas tokiems vaizdams“. Delanis atsisuko vei- 
du į žmoną, pasislinko arčiau. Ji buvo šilta, švelni, stipri. Jis 
apkabino ją ir pasijuto vėl gyvas ir saugus. 

Po akimirkos užmigo. Akimirksniu pabudo, kai Monika 
grįžo į savąją lovos pusę, paskui vėl nugrimzdo į gilų, sunkų 
miegą be sapnų. 

Kai suskambo telefonas, jis iš lėto pakilo, ranka pagraba- 
liojo stalinės lempos. Radęs jungiklį, pamatė, kad yra šiek 
tiek po šešių. Monika sėdėjo lovoje išplėtusi akis. 

Jis atsikrenkštė. 

— Edvardas Delanis. 

— Edvardai, čia Aivaras. Norėjau, kad sužinotum kiek ga- 
lima greičiau. Jie atliko pirmąją kraujo analizės dalį. Ta bu- 
vai teisus. Baltaodė moteris. Sveikinu. 

— Ačiū, - pasakė Delanis. 

Zo Koler išėjo iš kirpyklos čiupinėdama naują šukuoseną. 
Plaukai išplauti su šampūnu, pakirpti, padaryta šukuosena, 
apipurkšta laku, kuris garantavo, kad plaukai žvilgės, gerai 
laikysis, bet ir leisis šukuojami. 

Dabar jie buvo trumpesni, prigludę prie galvos kaip šal- 
mas, su trumpais kuokšteliais ties skruostais ir smilkiniais. 
Be abejonės, jie dabar dar labiau švietė, nors jai atrodė, 
kad patamsėjo ir pasidarė standesni. Kirpėja dievagojosi, 
kad Zo atrodo dešimčia metų pajaunėjusi ir piršo jai visiš- 
kai kitokį makiažą. Bet Zo tam dar nebuvo pasiruošusi. 

Ji lėtai nuėjo Madisono aveniu link vis dar kiek šlubčio- 
dama, nors žaizda ant šlaunies gražiai gijo. Everetas Pinknis 
pasidomėjo, kodėl ji šlubuoja. Ji atsakė, kad nikstelėjo koją, 
ir jam to užteko. 

Praėjo pro laikraščių kioskelį ir pamatė, kad visos antraš- 
tės šaukia apie žmogžudystę „Adler“ viešbutyje. Nenustebo 
sužinojusi, kad auka buvo policijai žinoma asmenybė. Vie- 
nas apžvalgininkas pavadino jį „nusidėjėliu“. Zo pritarė to- 
kiam apibūdinimui. 

Dvi dienos po žmogžudystės policija paskelbė daugiau 
neabejojanti, kad žudikė moteris. Žiniasklaida entuziastin- 
gai sutiko naujieną, skelbdama didžiausius interviu su psi- 
chologais, feministais ir kriminologais. 

Mažiausiai trys moterims skirti laikraščiai ir viena TV ži- 

nių vedėja karštai maldavo viešbutinę žudikę susisiekti su 
jais asmeniškai, žadėdami užjausti, suprasti ir suteikti profe- 
sionalią pagalbą. Vienas vakarinis laikraštpalaikis siūlė Žžu- 
dikei 25 000 dolerių, jeigu ji sutiks papasakoti laikraščiui sa- 
vo gyvenimo istoriją. 

Dar didesnę nuostabą Zo kėlė praslydusi žinutė, kad 
per vieną dieną Niujorko policijos departamentas gavo ke- 
turiasdešimt trijų moterų pareiškimus, tvirtinančius, jog 
tai jos žudė. Visi šie „prisipažinimai“ buvo ištirti ir pripa- 
žinti melagingais. 

Žo pasiteiravo Pinknio, iš kur policija tokia tikra, kad 
viešbutinis žudikas - moteris. Jis paaiškino, kad tikriausiai 
jie turi rimtų įrodymų. Pavyzdžiui, kraujo dėmių. Šiuolaiki- 
niai kraujo tyrimo metodai daro stebuklus. 

Barnis Makmilanas, dalyvavęs viename iš pokalbių, klas- 
tingai pasakė, kad galbūt skrodimas parodęs, jog auka prieš 
pat mirtį turėjusi lytinius santykius. 

— Tikriausiai jis numirė laimingas, - pasakė Makmilanas. 

Žo Koler nekėlė didelio nerimo policijos pastangų nu- 
kreipimas į moters žudikės paiešką. Dar perskaitė, kad nuo 
šiol persirengę pareigūnai budės visuose Manheteno centro 
viešbučių restoranuose ir baruose. Pamanė, kad gal geriau 
būtų perkelti savo nuotykius kiek tolėliau. 

Iki šiol ją lydėjo sėkmė, daugiausia dėl kruopštaus plana- 
vimo. Ją džiugino tasai baimingas sujudimas, kurį ji sukėlė. 
Maža to, paslaptis, kurią žinojo tik ji viena, teikė jai beveik 
fizinį malonumą, žadino savigarbą, kurios ji anksčiau nieka- 
da nejuto. 

Visi tie laikraščių straipsniai, TV reportažai ir radijo ap- 
žvalgos buvo skirti jai. Jos jausmui nedaug tetrūko iki pasi- 
didžiavimo. Su nauja šukuosena, kad ir šlubčiodama, ji ėjo 
aukštai iškelta galva, jausdamasi paūgėjusi, švytinti - miesto 
karalienė. 

Madisono aveniu ji stabtelėjo prie parduotuvės vitrinos: 
drabužiai vaikams nuo kūdikių iki dešimties metų. Kainos 
tokiems mažiems drabužėliams buvo stulbinančiai aukštos, 
bet ir suknelės, ir megztukai, ir kombinezonukai buvo ispū- 
dingai pasiūti. 

Žo spoksojo į medvilnę su kilpelėmis, į šviesius pledus, 
ryškias šventines suknutes ir naujutėlaičius naktinius marš- 
kinėlius. Viskas dvelkia vaikyste... nekaltumu. Ji gerai prisi- 
minė, kaip rengdavosi tokiais pat švariais ir nesuteptais dra- 
bužiais; šviežias audeklas prigludęs prie kūno, standžiai iš- 
krakmolytas, šlamantis naujumu. 

— "Tu turi būti maža ledi, - sakydavo jai motina. - Tik pa- 
Žiūrėk į šias žavias pirštinaites! 

— Turi būti švari, neišsitepliojusi, - sakydavo jai motina. — 
Nelakstyk. Stenkis nesuprakaituoti. Vaikščiok lėtai ir gra- 
cingai. 

— Maža ledi visada moka klausytis, - sakydavo jai moti- 
na. - Maža ledi kalba ramiu, tauriu balsu, aiškiai tardama 
žodžius. 

Tad Zo apeidavo balas, sužinojo virtuvės paslaptis. Ji 
ruošdavo namų darbus vakarais ir gaudavo gerus pažymius. 
Visi tėvų draugai keldavo ją pavyzdžiu kitiems vaikams. 

„Tikra mažoji ledi.“ Taip suaugusieji kalbėjo apie Zo 
Koler. 

Nepriekaištingų drabužėlių vaizdas Madisono aveniu vit- 
rinoje grąžino ją į praeitį: į skrupulingai švarius namus, į 
švarutėlaičius drabužius, į tyrą kaip krištolas vaikystę. Jau- 
nystę be dėmelės... 


Birželio 14-osios vakare, šeštadienį, Žo vakarieniavo su 
Ernestu Mitlu viešbučio „Gramercy Park“ restorane. Jie nu- 
stebo pamatę, kad yra jauniausia pora solidžioje svetainėje. 

Dairydamasi Zo Koler pamatė save ir Ernestą, kokie jie 
bus po dvidešimties metų, ir tai ją ramino. Gerai išauklėtos 
moterys ir pagarbūs vyrai. Orumas ir etiketas. Tylūs balsai ir 
ramūs gestai. Kaip galima atsiriboti nuo tokių civilizacijos 
grakštybių? 

Ji pažvelgė į priešais ją sėdintį vyrą ir liko patenkinta. Er- 
nestas dėvėjo mėlyną kostiumą, baltus marškinius ir kašto- 
ninį kaklaryšį. Jo gražūs lininiai plaukai buvo glotniai sušu- 
kuoti. Skruostų ir smakro oda tokia lygi ir švelni, tarsi prie 
jos niekada nebuvo prisilietęs skustuvas. 

Zo jis atrodė toks trapus. Nuo jo dvelkė kažkokiu vais- 
kumu, nesudrumsta nekaltybe. Jis kruopščiai užsitepė ant 
riekelės duonos sviesto ir suleido į ją švytinčius iš baltumo 
dantis. Jo rankos ir kojos buvo mažos. Beveik miniatiūrinis 
žmogus, nutapytas vienu teptuko brūkštelėjimu, tobulas 
tyrumas. 

Po vakarienės jie nuėjo į pritemdytą barą išgerti „Stre- 
ga“. Čia atmosfera buvo šiltesnė ir labiau įelektrinta. Svečiai 
buvo jaunesni, triukšmingesni, girdėjosi juokas. Moterys be 
liemenėlių ir barzdoti vyrai. 

— Ką norėtum toliau veikti, Zo? - paklausė Ernestas lai- 
kydamas jos ranką ir švelniai glostydamas pirštus. - Nueiti į 
kiną? Į naktinį klubą? Gal norėtum kur nors pašokti? 

Ji minutėlę pagalvojo. 

- Disko baras. Gal nucikim į disko barą, Erni? Šokti mums 
nebūtina. Išgersim vyno, pažiūrėsim, kas aplink vyksta. 

— Kodėl gi ne? - narsiai tarė jis, O ji prisiminė savo auksi- 
nę apyrankę. 

Po valandos jie sėdėjo prie mažyčio stalelio svirno dydžio 
patalpoje, Rytų 58-ojoje gatvėje. Jie buvo vieninteliai lanky- 
tojai, nors blykčiojo prožektorių šviesos ir muzika trenkė iš 
dešimčių garsiakalbių tokiu garsu, kad net sienos drebėjo. 

— Norėjai pamatyti, kas vyksta? — šaukė jis jai juokdama- 
sis. - Nieko nevyksta! 

Bet jie atėjo anksti. Kai baigė gerti po antrąją taurę balto 
vyno, disko salė jau buvo puspilnė, šokių aikštelėje vis dau- 
giau žmonių, 0 nauji lankytojai srove tekėjo pro duris tryp- 
dami, rangydamiesi, tampydamiesi, kol jiems parodydavo jų 
staliukus. 

Tai buvo festivalis! Karnavalas! Kokie kostiumai! Kokios 
kaukės! Nuoga oda ir žvilgantys aprėdai. Kaleidoskopas, 
nuo kurio skaudėjo akis. Visi tie šokantys kūnai, akimirks- 
niu sustingstantys stroboskopinėje šviesoje. Kurtinanti mu- 
zika! Kvepalų ir prakaito kvapas. Šimtų kojų šiurenimas. 
Griaustinis! 

Zo Koler ir Ernestas Mitlas pažiūrėjo vienas į kitą. Da- 
bar jie čia buvo vyriausi, sugniuždyti kakofoniškos muzikos, 
stumdomi laukinio ant grindų besisukančio seksualinio ver- 
peto. Jie Žiūrėjo į jaunesnę kartą; tai buvo naujas pasaulis. 

Matė moterį, kurios krūtys išsprūdo iš gilios iškirptės. 
Vyrą, kurio organai ryškiai matėsi pro baisiai aptemptas 
rožinio satino kelnes. Nuogi kaklai, rankos, pečiai. Bam- 
bos. Trumpikės, mini sijonai, vinilo batai. Užpakaliai. Pa- 
pai ir peniai. 

Grabaliojančios rankos. Glostančios rankos. Besitrinan- 
tys vienas į kitą klubai. Plikos šlaunys. Dejonės ir platūs 
šypsniai. Kaišiojami liežuviai ir beprotiški žvilgsniai. Besi- 
plakantys, banguojantys kūnai. Salė siūbavo, atrodė, kad ji 
griūna. 

Viskas griūna... 

— Eime pašokti, - suriko Ernestas jai į ausį. - Tiek žmo- 
nių, kad niekas mūsų nepastebės. 

Ant grindų juos prarijo, įtraukė ir paslėpė. Jie tapo dali- 
mi tos klampynės. Juos įtraukė įkaitusių kūnų srovė, nunešė 
karštligiška banga. 

Jie bandė judėti pagal muzikos taktą, bet juos gąsdino 
aplink besišvaistantys kūnai. Jie prisispaudė arčiau vienas 
kito, svirduliuodami, bandydami išsilaikyti ant kojų, nervin- 
gai juokdamiesi, laikydami vienas kitą, kad liktų gyvi. 

Akimirką, tik vieną akimirką jie prisiglaudė vienas prie 
kito, nuo kelių iki pečių, susiliejo. Zo pajuto jo gležnumą, jo 
švelnų karštį. Ji nepasitraukė, jis pasitraukė. Lėtai, vargais 
negalais, jis išvilko ją iš minios, nuvedė prie jų staliuko. 

— Och, - tarė jis. - Kokia košė! Tikra beprotybė. 

— Taip, - pritarė ji. - Ar dar galėčiau išgerti stiklą vyno? 

Jie daugiau nebandė šokti, bet ir nenorėjo išeiti. 

— Jie neką jaunesni už mus, - pasakė Zo. 

— Taip, neką jaunesni, - sutiko jis. 

Jie sėdėjo prie savo stalelio, gėrė baltą vyną ir su nuosta- 
ba, baime ir pavydu žiūrėjo į beprotišką aplink juos siautė- 
jantį verpetą. Juos stulbino viskas, ką matė - švysčiojančios 
šviesos; ką girdėjo - pulsuojantis trankus ritmas. 

Jie pažiūrėjo vienas į kitą ir stipriau suspaudė vienas kito 
rankas. Dar niekada jie nesijuto tokie artimi, atskirti nuo vi- 
so pasaulio. 

Bet ore tvyrojo nepaprastas Žavumas. Visas tas nuogumas. 
Seksualumas. Jis traukė ir viliojo. Jie abu pajuto tą jėgą. 

Zo pamatė jauną merginą, kuri sukosi tokiu beprotišku 
greičiu, kad jos ilgi šviesūs plaukai plaikstėsi kaip liepsnos 
liežuviai. Jos krūtinę, vos pridengdama spenelius, juosė 
siaura elastingos medžiagos klostelė. Džinsai buvo tokie ap- 
tempti, kad ryškiai matėsi tarpas tarp sėdmenų... ir kalvelė 
tarp šlaunų. 

Ji šoko kaip pamišusi, pravira burna, drėgnomis lūpo- 
mis; dejavo apimta geismo. Jos kūnas veržėsi į laisvę; ji siū- 
lė save. 

— Ir aš taip galėčiau, - staiga išsprūdo Zo. 

— Ką? - sušuko Ernestas. - Ką tu pasakei? Aš negirdžiu. 

Ji papurtė galvą. Paskui jie sėdėjo ir Žiūrėjo. Išgėrė 
daug taurių balto vyno. Jie jautė šokėjų įkaitimą. Tai, ką jie 
matė, kažkokiu nesuprantamu būdu kartu ir jaudino juos, 
ir žemino. 

Pagaliau, jau po pirmos, jie apsvaigę atsistojo apimti 
jausmų. Ernestui pinigų užteko tik apmokėti sąskaitai ir pa- 
likti nedideliems arbatpinigiams. 

Lauke jie stovėjo apsikabinę per liemenį, šiek tiek siū- 
buodami. Jie kvėpė vėsų nakties orą, aukštai matė miesto 
gaisų išblukintas žvaigždes. 

— Dabar eisime namo, - sumurmėjo Ernestas. - Neturiu 
pinigų taksi. Atleisk. 

— Nesijaudink, mielasis, - tarė paimdama jo ranką. - Aš 
turiu pinigų. 

— Tik į skolą, - pareikalavo jis. 

Ji nuvedė jį, svirduliuojantį, į Park aveniu. Kai pagaliau 
prie jų sustojo taksi, ji stumtelėjo Ernestą ant užpakalinės 
sėdynės, paskui įlipo pati. Pasakė vairuotojui savo adresą. 

— Mažumėlę apkvaišau, - iškilmingai tarė Ernestas. - At- 
leisk. 

— Kvailystė, - pasakė ji. - Nėra už ką atsiprašinėti. Na- 
mie išvirsiu juodos kavos. | 

Jie privažiavo jos namą. Jis pabandė susiimti ir tvirtu 
žingsniu pereiti vestibiulį. Bet viršuje, jos bute, susmuko ant 
sofos ir bejėgiškai į ją pažiūrėjo. 

— Aš paralyžiuotas, - pasakė. 

— Tik neužmik, - nusišypsojo ji. - Akimirksniu išvirsiu 
kavos. Pasijusi geriau. 

— Atleisk, - vėl sumurmėjo jis. 

Kai ji grįžo iš virtuvės su kava, jis sėdėjo palinkęs į prieki, 
rankomis suėmęs galvą. Pakėlė į ją išblyškusį veidą. 

— Jaučiuosi baisiai, - burbtelėjo. - Tai vis tas vynas. 

— Ir tas karštis. Ir cigarečių dūmai. Išgerk kavos, mielasis. 
Ir šitą... 

Jis pažiūrėjo į kapsulę jos rankoje. 

— Kas čia? 

— Labai stiprus aspirinas, - paaiškino ji tiesdama jam tui- 
nalį. - Gydo pagirias. 

Jis prarijo vaistus, ėmė gerti kavą. Ji vėl pripylė jam puo- 
delį. 

— Erni, - tarė ji, - jau po antros. Gal pernakvotum čia? 
Nenoriu, kad tokiu metu vienas eitum namo. 

— Ak, aš negalėčiau... - pradėjo jis. 

— Aš reikalauju, - nukirto ji. - Tu gulsi i lovą, 0 aš ant 
sofos. 

Jis prieštaravo sakydamas, kad jam jau daug geriau, ir 
jeigu ji paskolintų kelis dolerius, jis taksi nuvažiuotų namo; 
nieko jam neatsitiktų. Bet ji laikėsi savo, ir jis pagaliau nusi- 
leido, - bet su sąlyga, kad ji miegosianti savo lovoje, o jis įsi- 
taisysiąs ant sofos. Ji sutiko. | 

Atnešė jam trečią puodelį kavos. Šį jis gėrė jau mažais 
gurkšneliais. Kai ji pasakė, kad šlakelis brendžio sutvarky- 
tų jo skrandį, jis neprieštaravo. Jie gurkšnojo iš taurelės 
brendį, nusiavę batus, klestelėję priešinguose ilgos sofos 
galuose. 

— Tie Žmonės, - tarė jis purtydamas galvą, - negaliu pa- 
miršti... jiems viskas vienodai, ar ne? 

— Tikriausiai. Viskas buvo taip... taip šlykštu. 

— Taip, - pritarė jis, - šlykštu. 

— Ne tiek šlykštu, kiek grubu ir vulgaru. Tai nuvertina, na, 
seksą. 

— Rekreacinis seksas, - pasakė jis. - Jie taip jį vadina. Jie 
jį tokiu laiko. Kaip tenisą ar mankštą. Tiesiog kita kryptis. 

Argi ne toks jausmas apima žiūrint į jų šokius? Viską išduo- 
da jų išvaizda. 

— Ir tie pliki kūnai! 

— Ir kaipjie rangosi. Begėdiškai. 

— O paskuijie... na, eina... į lovą. Ką, Erni? 

— Greičiausiai. Šokiai tik preliudija. Ar ir tau taip pasi- 
rodė? 

— O taip. Šokiai, be jokios abejonės, seksualūs. Tikrai. 
Net nemalonu žiūrėti. Tam tikra prasme. Noriu pasakyti, 
kad tada mylėjimasis praranda svarbą. Ar ne? Pasidaro ne- 
ką svarbesnis už valgymą ir gėrimą. 

— Aš manau, - tarė jis žiūrėdamas į ją, - kad seksas - fizi- 
nis seksas be dvasinio prisirišimo visai nieko nereiškia. 

— Visiškai sutinku. Bc meilės tai tik pigus malonumas. 

— Pigus malonumas, - pakartojo jis. - Būtent. Bet man 
atrodo, jeigu jiems imtumėm tai aiškinti, jie tik nusijuoktų į 
akis. 

— Ir man taip atrodo. Bet tuščia jų. Vis tiek manau, kad 
mes teisūs. 

Jie minutėlę sėdėjo tylėdami, mąsliai siurbčiodami 
brendį. 

— Aš norėčiau sekso su tavimi, - staiga tarė jis. 

Ji pažiūrėjo į jį bereikšmėmis akimis. 

— Bet niekada to nepadarysiu, - skubiai pridūrė jis. - Tu- 
riu galvoje, niekada neprašysiu. Žo, tu esi nuostabi, jaudi- 
nanti moteris, bet jeigu mes kartu nueitume į lovą, na, tie- 
siog Šiaip sau, mes būtume tokie pat, kaip ir tie visi žmonės, 
kuriuos šiandien matėme. 

— Gyvuliai, - tarė ji. 

— Taip, tiesa. Aš nenoriu pigaus malonumo; manau, kad 
ir tu nenori. 

— Ne, mielasis, tikrai nenoriu. 

— Aš manau, - kalbėjo jis toliau gvildendamas temą, - 
kad kai susituoki, tarsi viešai pareiški savo nuomonę. Lyg 
pasirašai įsipareigojimą. Pasirašai juridinį dokumentą, kuris 
teigia, kad tai ne pigus malonumas, o kažkas daugiau. Tu 
prisieki mylėti amžinai, iki grabo lentos. Argi santuoka reiš- 
kia ne tai? 

- Ji turėtų tai reikšti, - liūdnai tarė ji, - bet ne visada taip 
išeina. 

Ji pasislinko prie jo. Atsisėdo greta, ranka apkabino jo 
kaklą. Prisitraukė arčiau ir pabučiavo į skruostą. 

— Tu idealistas, - sukuždėjo. - Mielas idealistas. 

— Turbūt toks ir esu, - atsakė jis. - Bet argi tai, ko aš no- 
riu, yra neįmanoma? 

— Ko gi tu nori? 

— Ko nors prasmingo. Aš kasdien einu į darbą, grįžtu na- 
mo ir kepu mėsainį. Žiūriu televizorių. Aš nesiskundžiu: tu- 
riu gerą darbą ir visa kita. Bet turėtų būti kažkas daugiau. 
Nekalbu apie vienos nakties pasismaginimą. Ir ne apie dau- 
gybę vienos nakties pasismaginimų. Gyvėnime turi būti kaž- 
kas daugiau. 

— Tu nori vesti? - tyliai paklausė ji, prisiminusi Madi in- 
strukcijas. 

— Turbūt. Manau, kad taip. Aš daug apie tai galvojau, bet 
vien nuo minties apie vedybas man darosi baugu. Nes tai lyg 
kokia pabaiga. Bent jau man taip atrodo. Noriu pasakyti, 
kad santuoka turi trukti amžinai, ar ne? Arba turėtų. Bet ta 
mintis mane ir gąsdina, o pakaitalo aš nematau. Nematau 
nieko kito, kas duotų man tai, ko aš noriu. Aš mėgstu savo 
darbą, bet to nepakanka. 

— Tuštuma, - pasakė ji. - Vakuumas. Štai koks mano gy- 
venimas. 

— Taip, - entuziastingai tarė jis, - tu mane supranti. Mu- 

du abu kažko trokštame, ar ne? Prasmės. Norime, kad mūsų 
gyvenimai būtų prasmingi. 

Išpažintis, prasidėjusi aną popietę Centriniame parke. 
tęsėsi; jie abu tai juto. Tai buvo atsivėrimas, nusirengimas. 
kurio nė vienas nenorėjo užbaigti. Tai, ką jie darė, buvo bai- 
sus, pavojingas ir skausmingas dalykas. 

Bet dabar ėjosi lengviau. Artumas veikė juos kaip nar- 
kotikas. Reikėjo vis didesnių dozių. Ir jie bijojo net pagal- 
voti, kuo viskas gali baigtis, ir ar viskas apskritai baigsis. 
Tikriausiai jų kelias buvo be pabaigos, ir jie niekada jo ne- 
nueis iki galo. 

— Aš noriu kažko, - tarė ji. - Kažko. Bet neklausk manęs, 
kas tai, nes aš nežinau, nesu tikra. Žinau tik tiek, kad nebe- 
noriu gyventi taip, kaip gyvenau iki šiol. Tikrai nenoriu. 

Jis pasilenkė pabučiuoti ją į lūpas. Du kartus. Švelniai. 

— Mudu tokie panašūs, - alsavo jis, - tokie panašūs. Mes 
tikime vienodais dalykais. Mes norime to paties. 

— Aš nežinau, ko aš noriu, - tarė ji. - Aš noriu... ko aš no- 
riu? Mielasis, aš dar niekam to nepasakojau, bet aš noriu 
būti kitu žmogumi. Visiškai. Noriu gimti iš naujo, pradėti 
viską iš pradžių. Aš žinau, kokia moterimi noriu būti, ir tai 
ne aš. Viskas baisi klaida, Erni. Mano gyvenimas. Jis buvo 
neteisingas. Kažkas su manim negerai elgėsi, kažką aš pati 
dariau negerai. Bet tai mano gyvenimas, ir aš už jį atsakau. 
Argi ne taip? Bet kai aš bandau suprasti, ko neturėjau dary- 
ti ar ko nenorėjau daryti, mane apima baisus jausmas, kad 
visa tai... 

Bet kalbėdama pamatė, kaip jo akių vokai nusviro. Jo 
galva lėtai nulinko. Ji nutilo, paėmė iš jo apmirusių pirštų 
tuščią taurę. Paglostė jo šviesius plaukus, perbraukė 
skruostą. 

— Miegučio... - švelniai tarė. 

Jis kažką sumurmėjo. 

Ji nutempė jį prie lovos prilaikydama, kai kojinėtos kojos 
kliuvo už kilimo. Pasodino ant lovos krašto ir atsiklaupė nu- 
traukti puskojinių. Mažos, baltos pėdutės. Jis nejučia glostė 
jos galva, siūbavo užsimerkęs. 

Ji nutempė švarką, liemenę, kaklaryši, marškinius. Jis 
mieguistai kažką suniurnėjo, kai ji pastūmė jį aukštielninką, 
atsegė diržą, truktelėjo užtrauktuką ir nutraukė kelnes. Jis 
dėvėjo ilgas baltas trumpikes ir senoviškus marškinėlius su 
petnešomis. 

Ji stūmė jį, vertė ir pagaliau paguldė po antklode, padė- 
jusi galvą ant pagalvės. Jis užmigo akimirksniu ir net nesu- 
krutėjo, kai ji pasilenkė pabučiuoti jį į skruostą. 

— Labanakt, mielasis, - tyliai pasakė. - Saldžių sapnų. 

Ji išplovė kavos puodelius ir brendžio taures. Nurijo 
druskos tabletę, rinkinį vitaminų ir mineralų, išgėrė mažą 
buteliuką selterio. Kiek pasvarsčiusi prarijo tabletę tuinalio. 

Nuėjo po dušu, jau trečią kartą tą dieną. Iš žaizdos ant 
jos šlaunies tebuvo likęs raudonas brūkšnys, ir ji jį kruopš- 
čiai išmuilavo. Storai išsimuilavo visą kūną norėdama nusi- 
plauti - ką? 

Nusišluostė, pasipudravo, purkštelėjo odekolono ant 
kaklo, pilvo, pažastų, šlaunų vidinės pusės. Užsivilko ilgus 
balto batisto naktinius marškinius su kukliais nėriniukais 
prie kaklo. 

Atsargiai įsiropštė į lovą, baimindamasi pažadinti Ernį. 
Bet jis miegojo kaip negyvas, kvėpavo giliai ir ramiai. Jai pasi- 
rodė, kad pastebėjo šypsnį ant jo lūpų, bet nebuvo tuo tikra. 

Madi mokė ją nukreipti Ernio mintis į vedybas, ir ji tai 
padarė. Pamanė, kad jeigu būtų ryžtingesnė, agresyvesnė 
moteris, galėtų lengvai pasiekti, kad jis jai pasipirštų. Tačiau 
kol kas jai tai nerūpėjo. 

Ji pati stebėjosi, kaip lengvai pasidavė Madi patarimui. 
Pakluso neklausinėdama, nors tai ji artimai bendravo su Er- 
niu, ne Madi. Bet va, leido kitai moteriai diktuoti savo valią. 

Taip buvo visada - kiti žmonės stumdė ją šen ir ten pri- 
mesdami savo nuomonę. Jos motina beveik visada kalbėda- 
vo įsakmiu tonu, lipdydama iš Zo tokią moterį, kokios jai 
norėjosi. 

Net tėvas, griaudintis milžinas, sukeldavo jai tokius jaus- 
mus ir prietarus, kurie buvo svetimi jos tikrajai prigimčiai. 

O vyras! Argi jis nuolat nemėgino padaryti ją tokia mote- 
rimi, kokia ji negalėjo tapti? Jam niekada ji nepatiko tokia, 
kokia buvo. Jis niekad nepriėmė jos. 

Visi, visas gyvenimas stengėsi ją pakeisti. Galbūt Ernes- 
tui Mitlui užtenka tokios Zo Koler. Bet ar ji gali būti tikra, 
kad ir toliau užteks? Galbūt ateis diena, kai jis irgi ims ją 
stumti, traukti, tempti ir vilkti? 

Staiga lyg prašviesėjimas jai atėjo mintis, kad kaip tik to- 
dėl ji ir ieško savo nuotykių. Tai buvo vienintelė galimybė 
pabandyti pareikšti savo valią. 

Žinojo, kad kiti - tokie kaip Semo sūnus - bruko kaltę už 
savo veiksmus „balsams“, haliucinaciniams įsakymams, ku- 
rie sutrypdavo jų ketinimus ir palauždavo valią. 

Bet Zo Koler nuotykiai būdavo tos vienintelės akimir- 
kos, kai ji klausydavo savo pačios balso. 

Ji pasisuko ant šono, pasislinko arčiau Ernio. Užuodė jo 
saldų, nekaltą kvapą. Apkabino jį rankomis ir prisiglaudė. 
Taip ir užmigo. | 

Visą kitą savaitę ji turėjo pretekstą prisiminti savo ap- 
mąstymus apie tai, kaip ji visą gyvenimą buvo tampoma už 
virvučių. 

Iš laikraščių nenyko straipsniai apie viešbutinės žudikės 
bylos tyrimą. Beveik kasdien policija padarydavo naujų at- 
radimų, užčiuopdavo naujus siūlo galus. 

Žo pradėjo galvoti apie policiją kaip apie vieną protą, 
vieną asmenį. Jos akimis, tai buvo aukštas, lieknas žmogus, 
rūstus ir teisingas. Jis priminė seną karikatūrą, pavadintą 
„Sausas įstatymas“, - su skrybėle, aptrintu smokingu, su- 
skliaustu skėčiu. Jo veidas švietė piktdžiugišku apmaudu. 

Šis žmogus, „policija“, buvo bespalvis ir negailestingas. 
Jis buvo protingas (pasibaisėtinai) ir nepermaldaujamas. 
Savo tobulu deduktyviniu mąstymu jis stūmė Zo ten, kur ji 
nenorėjo eiti. Jis manevravo ja, lygiai kaip ir visi kiti, ir ją tai 
piktino. Ją piktino bandymai kištis į jos nuotykius, vienintelį 
tikrai asmeninį dalyką jos gyvenime. 

Pavyzdžiui, laikraščiai rašė, kad uniformuoti policijos pa- 
reigūnai ir civiliniais drabužiais apsirengę agentai sustiprino 
Manheteno centre esančių viešbučių viešųjų vietų stebėji- 
mą. Buvo manoma, kad jos ūgis penkios pėdos ir penki ar 
septyni coliai, ji liekna, nešiojo pečius siekiantį peruką ir 
lictpaltį. 

Be to, ant jos rankos buvo auksinė grandinėlė su užrašu: 
Kodėl gi ne? Paskutinį kartą buvo apsivilkusi aptemptą tam- 
siai žalią šilkinę suknelę su siauromis petnešomis. 

Šios smulkmenos suglumino Zo. Ji negalėjo įsivaizduoti, 
kaip policijai pavyko jas atspėti - ypač apie auksinę apyran- 
kę. Pradėjo galvoti, kad jie turi kažkokį slaptą būdą skaityti 
jos mintis arba atkurti praeitį iš auros, tvyrančios nusikalti- 
mo vietoje. 

Tas Žiaurus, nesitaikstantis žmogus, kuris nepaliaujamai 
lipo jai ant kulnų, pareiškė radijo ir televizijos žurnalistams, 
kad viešbutinė žudikė greičiausiai rengėsi spalvingais, pro- 
vokuojančiais drabužiais. Pasakė, kad, matyt, ji ryškiai dažo- 
si ir stipriai kvėpinasi. Pridūrė, kad ji, nors ir ne profesionali 
prostitutė, sąmoningai stengiasi sudaryti vaizdą, jog yra sek- 
sualiai lengvai prieinama. 


Jis atskleidė, kad ginklas, panaudotas per pirmuosius ke- 
turis nusikaltimus, buvo šveicarų armijos peilis, tačiau tikė- 
tina, kad penktoji žmogžudystė įvykdyta kitokiu ginklu. Pa- 
minėjo, beveik probėgšmais, kad buvo manoma, jog toji mo- 
teris kažkokiu būdu susijusi su viešbučių verslu Manheteno 
centre. 

Neįtikėtina! Iš kur „policija“ ima visą šią informaciją? Ji 
pirmą kartą pajuto, kaip nugara nubėga pagaugai. Tas iš- 
džiūvęs, šalto kaip ledas proto ryžtingas senis įdubusiais 
skruostais ir maniakišku žvilgsniu neleis jai nurimti tol, kol 
pasieks, ko nori. 

Jos mirties. 

Ji ilgai apie tai galvojo. Ir panika atslūgo, kai ji vėl ėmė 
matyti kelius, kaip išvengti besiartinančio atpildo. 


Birželio 24-osi0s naktį, antradienį, maždaug 2.15, Zo 
Koler pažadino telefono skambutis. 

Iš pradžių jai pasirodė, kad skambinantis vyras yra Er- 
nestas Mitlas, nes jis šniurkštė ir žliumbė, o ji ne kartą buvo 
mačiusi Ernesto ašaras. Tačiau vyriškis tarp kukčiojimų ir 
dejavimų prisistatė esąs Haris Kurnicas. 

Pagaliau jai pavyko suprasti, ką jis sakė: Madi Kurnic pa- 
bandė nusižudyti prarijusi didelę dozę migdomųjų. Šiuo me- 
tu ji guli Soums Filipso ligoninės reanimaciniame skyriuje — 
ar Zo gali kuo greičiau atvažiuoti? 

Prieš rengdamasi ji palindo po dušu pati nežinodama ko- 
dėl. Pasakė sau, kad, matyt, jos mintis sujaukė pribloškianti 
naujiena. Naktiniam sargui davė dolerį, kad surastų jai tak- 
si. Ligoninėje atsidūrė nepraėjus nė valandai po Hario 
skambučio. 

Jis pasitiko ją penkto aukšto koridoriuje, puolė artyn iš- 
skėstomis rankomis, perkreiptu veidu. 

- Ji išgyvens! - sušuko jis plonu ir virpančiu balsu. - Ji iš- 
gyvens! 

Ji pasodino jį ant medinio suolo šviesų nutviekstame ko- 
ridoriuje. Lėtai, pamažu, murmėdama raminančius žodžius, 
tapšnodama per petį, nuramino jį. Jis sėdėjo susikūprinęs, 
suzmekęs, laikydamas tarp kelių drebančias rankas. Ir papa- 
sakojo jai, kas nutiko... 

Pasakė, kad grįžo namo maždaug 1.30 nakties. 

— Turėjau darbo kontoroje, - sumurmėjo jis. 

Jau buvo pradėjęs nusirenginėti, kai dėl kažkokios jam 
nežinomos priežasties nusprendė nueiti pas Madi. 

— Mes miegojome skirtinguose kambariuose, - paaiški- 
no. - Na, kai aš vėlai grįžtu iš darbo... Šiaip ar taip, tai buvo 
laimės dalykas. O gal Apvaizdos ranka. Bet jeigu būčiau nc- 
užsukęs, daktaras sako, ji būtų jau mirusi. 

Jis rado ją sukniubusią ant grindų su trumpa pižama. Gu- 
lėjo baloje vėmalų. Iš pradžių pagalvojo, kad ji per daug iš- 
gėrė ir išsijungė. Bet paskui, kai negalėjo jos prikelti, išsi- 
gando. 

— Mane apėmė panika, - pasakė jis. - Aš to neginčiju. Ma- 
niau, kad ji mirė. Na, jos krūtinė nebesikilnojo ir panašiai. 

Tad jis paskambino 911 ir, kol laukė, pabandė daryti dirb- 
tinį kvėpavimą burna. Bet nemokėjo, todėl išsigando, kad 
gali padaryti dar blogiau. 

— Aš tiesiog papūčiau jai į burną, - aiškino jis, - bet vaiki- 
nas iš greitosios pagalbos pasakė, kad aš jai nepakenkiau. 
Tai jis ir rado tuščią vaistų buteliuką vonios kambaryje. Fe- 
nobarbitalis. O po lova buvo nusiritęs tuščias škotiško viskio 
butelis. Daktaras pasakė, kad jeigu ji būtų neišsivėmusi, jau 
būtų mirusi. Nedaug trūko. 

Haris į Soums Filipso ligoninę nuvažiavo su greitąja, žiūrė- 
jo, kaip prideda deguonies pagalvę ir suleidžia stimuliatorius. 

— Visą laiką kartojau „Nedaryk man to, Madi“, - kalbėjo 
jis. - „Prašau, nedaryk man to.“ Kaip kvaila ir savanaudiška, 
ar ne? Klausykit, Žo, tikriausiai žinote, kad mudu su Madi 
skiriamės. Galbūt ji šitaip... na... norėjo sugrįžti pas mane. 
Bet prisiekiu, niekad nemaniau, kad gali iki to prieiti. Noriu 
pasakyti, kad viskas vyko draugiškai; mes nesimušėme, nie- 
ko panašaus nebuvo. Nerėkavome ant vienas kito. Aš nie- 
kad nemaniau, kad ji... 

Jo balsas nutrūko. 

— Gal judu vėl galėsite būti kartu, - su viltimi tarė Zo. 

Bet jis neatsakė, ir po valandėlės ji atsistojo ir nuėjo ieš- 
koti Madi. 

Rado jauną daktariuką, kuris kažką rašė į kortelę, stovė- 
damas prie įėjimo į reanimacinį skyrių. Paklausė, ar galėtų 
aplankyti Madi Kurnic. 

- Aš esu Zo Koler, - tarė ji. - Geriausia jos draugė. Gali- 
te paklausti jos vyro. Jis sėdi ten, koridoriuje. 

Jis abejingai žvilgtelėjo į ją. 

— Kodėl gi ne? - pagaliau pasakė, ir ji prisiminė savo auk- 
sinę apyrankę. - Jai nėra taip blogai. Išvarė atgal beveik vi- 
sus nuodus. Rytoj vakare galės šokti fandangą. Bet ilgai ne- 
užtrukite. 

Madi gulėjo lovoje, supamoje baltų užuolaidų. Ji atrodė 
išsekusi, vaškiniu veidu. Akys užmerktos. Zo palinko virš 
jos, pačmė šaltą, geibią ranką. Madi akys lėtai atsimerkė. Ji 
įsistebeilijo į Zo. 

— Šūdas, - pasakė plonu balseliu. - Vėl susimoviau. Man 
niekas neišeina gerai. 

— Ak, Madi, - su gailesčiu pasakė Zo. 

— Prarijau tas sušiktas tabletes ir pamaniau, kad dėl tikru- 
mo reikia užgerti alkoholiu. Bet jie sako, kad aš lupau ožius. 

— Užtat tu gyva, - tarė Zo. 

— Sveiks tamsta, valio! - pasakė Madi pasukdama galvą 
ant šono. - Ar Haris tebėra čia? 

— Taip, už durų. Ar nori jį matyti, Madi? 

— Kurių velnių? 

— Jis skaudžiai išgyvena. Visas persimainęs. 

Madi burną iškreipė grimasa, bet ne iš linksmumo. 

— Jis mano, kad aš šitaip dėl jo, - pasakė ji; pareiškė, o ne 
paklausė. - Vyriškas egoizmas. O man visai nerūpi. 

— Tai kodėl?.. 

Madi vėl atsisuko į Žo. 

— Todėl, kad aš nenorėjau pabusti. Dar vienai dienai. Dar 
vienai kvailai, tuščiai, sušiktai dienai. Haris čia niekuo dėtas. 
Tai aš. 

— Madi, aš... Madi, aš nesuprantu. 

— Ką tu nori suprasti? - paklausė Madi. - Pasakyk, po ga- 
lais, ką tu nori suprasti? Ar pati Žinai? 

Zo tylėjo. 

— Et, šūdas, - pasakė Madi. - Kokie niekai! Gyventi. 
Kam to reikia? 

— Madi, tu juk tikrai nejauti, kad... 

— Nepasakok man, ką aš jaučiu, vaikeli. Tu neturi nė 
menkiausio supratimo, nė menkiausio. Ak, Dieve, atsipra- 
šau, - greitai pridūrė spustelėdama Zo ranką. - Žinau, tu 
irgi turi problemų. 

— Bet aš maniau, kad tu... 

— Linksma padraika? - paklausė Madi perkreiptomis lū- 
pomis. - Kikentoja? Tu dar per jauna, meilute. Kai krūtys 
pradeda smukti, ateina laikas viską įvertinti. Aš pamaniau, 
kad turėjau viską, kas yra geriausio, ir neturiu drąsos pasi- 
tikti to, kas manęs laukia. Aš sprinterė, mieloji, ne ilgų nuo- 
tolių bėgikė. 

— Ar tu esi įsitikinusi, kad tu ir Haris... 

- Jokiu būdu. Tai baigta. Kaput. Jis vakar vakare glamžė- 
si šieno kupetoje su savo meilute, o paskui grįžo namo ir ra- 
do mane beišleidžiančią paskutinį kvapą. Didžiulė tragedija. 
Užgriuvęs kaltės jausmas. Todėl jis taip ir blaškosi. Jau rytoj 
vakare jis pyks ant manęs, kad nedaviau jam išsimiegoti. Po 
velnių, aš jo nekaltinu. Bet viskas baigta. Jis tai žino ir aš tai 
Žinau. 

— Ką tu dabar darysi, Madi'? 

— Darysiu? - linksmai nusišypsojo ji. - Aš tau pasakysiu, 
ką dabar darysiu. Darysiu tai, kas yra blogiausia. Gyvensiu 
toliau. 

Vėl atsidūrusi koridoriuje Zo valandėlę užmerkusi akis 
atsirėmė į sieną. 

Jeigu Madi, jeigu tokia moteris kaip Madi neįstengia lai- 
mėti, tada niekas negali laimėti. Ji nenorėjo tuo patikėti, bet 
taip jau buvo. 


Daktaras Starkas paskambino jai į darbą. 

— Tiesiog tikrinu, kaip laikosi mano mylimiausia pacien- 
tė, - linksmai pasakė jis. - Kaip jaučiatės pastarosiomis die- 
nomis, Zo? 

— Puikiai, daktare. 

— Aha. Reguliariai geriate vaistus? 

— O, taip. 

— Nejaučiate druskos poreikio? 

— Ne. 

— Na, o nuovargis? Jaučiatės nuvargusi visą laiką? Nuste- 
kenta? 

— O, ne, - gyvai pamelavo ji. - Nieko panašaus. 

— Miegate gerai? Be migdomųjų? 

— Aš miegu gerai. 

Jis atsiduso. 

— Nejaučiate streso, Zo? Nebūtinai fizinio, bet... na, as- 
meninio pobūdžio, dvasinio? 

— Ne. 

— Jūs dėvite tą apyrankę? Ir nešiojatės reikmenis? 

- Taip, kiekvieną dieną. 

Jis minutėlę patylėjo, paskui nuoširdžiai tarė: 

— Gerai! Na, pasimatysim... tuojau pažiūrėsiu... liepos 
pirmąją, trečiadienį. Tiesa? 

— Taip, daktare, teisingai. 

- Jei kas nors atsitiktų, na, silpnumas, pykinimas, smar- 
kus svorio kritimas, pilvo skausmai - jūs man paskambinsi- 
te, ar ne? 

— Žinoma, daktare. Ačiū už skambutį. 


Ji viską rūpestingai apgalvojo. Laikraščiai rašė, kad vieš- 
butinė žudikė apsirengusi „rėksmingais drabužiais“. Tad jai 
teks pamiršti prigludusius sijonus ir gilias iškirptes. Be to, 
dabar jau buvo per šilta dėvėti bet kokį apsiaustą pridengti 
tokiam apdarui. Tad, vengdama savo namų durininko ir po- 
licininkų, budinčių viešbučių restoranuose, dėmesio, ji apsi- 
rengs konservatyviai. Nesidės peruko. Pasidažys tik tiek, 
kiek yra pratusi kasdien. 

Tai reiškė, kad galima bus prieš nuotykį atsisakyti anks- 
čiau būtinos kelionės į „Filmore“ viešbutį 72-0jo0je Vakarų 
gatvėje persikūnijimui. Ji galėjo drąsiai ruoštis išpuoliui, ap- 
sirengusi įprastais visiems drabužiais, važiuoti taksi ten, kur 
jai norėjosi. 

Aišku, ji negalėjo mautis apyrankės KODĖL GI NE?, be to, 
teks pakeisti elgesį ir taktiką. Ji negalėjo daugiau būti „sek- 
sualiai prieinama“. Jos drabužiai, manieros, kalba, išvaiz- 
da - viskas turi būti absoliučiai kitaip negu viešbutinės žudi- 
kės aprašyme. 

Nekaltumas! Štai atsakymas! Ji žinojo, kaip kai kuriuos 
vyrus sujaudina skaistybė. (Ar Kenetui taip nebuvo?) Ji 
stengsis atrodyti tiek skaisti, kiek tai įmanoma jos amžiaus 
moteriai. Ką gi, yra vyrų, kurie mėgsta, kai jiems plojama, 
kurie medžioja vedyboms subrendusias vidutinio amžiaus 
panas. Ji Žinojo tai ir džiaugdamasi laukė smagaus žaidimo. 

40-ojoje gatvėje, keli žingsniai į rytus nuo Leksingtono 
aveniu, buvo parduotuvė, prekiaujanti iš Lotynų Amerikos 
importuotais drabužiais. Palaidinukės iš Ekvadoro, sijonai iš 
Gvatemalos, bikiniai iš Brazilijos, sandalai, nėriniuoti apati- 
nukai — ir meksikietiškos vestuvinės suknelės. 

Pastarosios buvo baltos ar šviesiai kreminės spalvos suk- 
nelės iš batisto, raukto medvilninio audinio, lengvos kaip 
pūkas. Jų ilgi sijonai krito iki kulkšnių, o kuklias apykakles 
puošė nėriniai ar siuviniai. Plačios rankovės surištos žemiau 
alkūnių, ir visa laisvo kirpimo suknelė bangavo, lingavo - 
trapi ir skaisti. 

— Puikus šventinis drabužis vasarai, - pasakė pardavė- 
ja. - Patogus, laisvas ir toks neįprastas. 

— Aš perku, - pasakė Zo. 

Ji godžiai skaitė savaitinį viešbučių verslo Žurnalą. 
49-ojoje gatvėje, į vakarus nuo Dešimtosios aveniu, buvo 
motelis, kuris vadinosi „Tribunolas“. Birželio 29-liepos 2 
dienomis jame rinkosi koledžų ir universitetų inspektorių 
konferencija. 

Kai Zo pasidomėjo „Tribunolu“ viešbučių Žinyne, suži- 
nojo, kad tai palyginti kuklus motelis, tik 180 kambarių ir 
apartamentų, su kavine, restoranu ir baru. Ir kokteiline po 
atviru dangumi ant stogo, šalia baseino, šeštame aukšte. 

„Tribunolas“ atrodė pakankamai toli nuo Manheteno 
centro, kad jį akyloji policija būtų palikusi ramybėje. Toks 
nedidelis, jis tikriausiai bus pilnas turistų ir konferencijos 

dalyvių. Kokteilinė po atviru dangumi, šalia baseino. Skam- 
ba romantiškai. 


Menstruaciniai diegliai prasidėjo birželio 29 dieną, sek- 
madienį. Ne lėtai, laipsniškai stiprėdami, kaip būdavo anks- 
čiau, bet staiga, rėždami iš visų jėgų. Ji susirietė, sėdėdama 
suėmusi rankas, suspaudusi jomis pilvą. 

Skausmas puolė tvinksniais, versdamas ją drebėti. Ji įsi- 
vaizdavo, kad skauda pėdas ir kad dega jos plaukų šaknys. 
Giliai jos viduje siautėjo verpetas, stverdamas ir sukdamas 
žarnas. Ji norėjo klykti. 

Išgėrė visus vaistus: anaciną, midolį, dimedrolį. Paskam- 
bino Erniui ir atidėjo planuotą kelionę į Džouns Byčą. Tada 
įlindo į karštą vonią, svaigstančia galva, jausdama pykinimą. 
Pabandė išgerti balto vyno, bet nebaigė ir vos spėjo išlipti iš 
vonios, kad išsivemtų į klozetą. 

Užėjo toks baisus silpnumas, kad ji bijojo žengti žingsnį 
neįsitvėrusi kriauklės ar durų rankenos. Ji nekoordinavo ju- 
desių, jos nugeibusios galūnės pleveno kaip čiulptuvai. Jai kė- 
lė nerimą kažkokie vaizdiniai ir ji, suėmusi ranka minkštą 
krūtį, pajuto, kaip širdis plaka pašėlusiu, šuoliuojančiu ritmu. 

— Kas su manim darosi? — paklausė ji balsu, paklaikusi, 
bet nepuolusi į paniką. 

Visą dieną ji praleido arba lovoje, arba karštoje vonioje. 
Nieko nevalgė, nes beveik nuolat pykino. Kartą pabandė pa- 
kelti stiklinę vandens, bet kai stiklinė išslydo iš nusilpusių 
pirštų ir sudužo ant grindų, ji pravirko. 

Išgėrė dvi tabletes tuinalio ir užmigo neramiu, su pertrū- 
kiais miegu, lydimu baisių sapnų. Ji pabusdavo neprisimin- 
dama smulkmenų, bet drebėdama iš siaubo. Naktiniai marš- 
kiniai permirkę prakaitu, ir prieš vėl bandydama užmigti ji 
nusiprausė po dušu ir persirengė. 

Pabudo vėlai pirmadienio rytą jausdamasi geriau. Įsidėjo 
tamponą, bet mėnesinės dar nebuvo prasidėjusios. Skaus- 
mas jau neraižė kaip peiliu, bet ji viduje jautėsi tarsi pripilta 
švino, kuris stūmė jos vidurius žemyn. Paklaikusi pagalvojo, 
kadjos viduriai išeis laukan. 

Nedrįso lipti ant svarstyklių, bet negalėjo nepastebėti pa- 
blukusių odos plotelių alkūnių sulinkimuose, ant kelių, tar- 
pupirščiuose. Prisiminusi dr. Starko testą, ji peštelėjo tarp- 
kojo plaukus. Keli plaukeliai išsipešė, sausi ir susiraitę. 

Paskambino į „Granger“ viešbutį ir pasikalbėjo su Evere- 
tu Pinkniu. Jis buvo labai supratingas; pasakė, kad jie šian- 
dien išsiversią be jos, o jei reikia, tai ir antradienį. 

Gulėjo lovoje nustūmusi į šalį antklodę ir paklodes. Ap- 
stulbusi ir su neapykanta žiūrėjo į savo nuogą kūną. 

Ji net neįsivaizdavo, kad buvo taip sublogusi. Klubikau- 
liai atsikišę, aptempti balta, vaiskia kaip stiklas oda. Krūtys 
nudribusios, speneliai susitraukę. Žemiau ji matė kuokštelį 
papilkėjusių plaukų, kaulėtas kojas, juokingai ilgus ir išsi- 
klaipiusius pirštus - gyvūno nagus. 

Kai pauostė savo ranką, pajuto pelenų kvapą. Jos kūnas 
buvo kaip pudingas; ji negalėjo sugniaužti kumščio. Tikras 
sudribęs maišas; ir kai ji save apžiūrėjo, jos žiedinis raumuo 
buvo išglebęs. Ji buvo išsunkta ir tuščia. 

Popietę praleido gerdama visus vaistus iš savo farmako- 
pėjos. Išgėrė puodelį sultinio ir neišvėmė; paskui suvalgė su- 
muštinį su sūriu ir išgėrė balto vyno; vėl mirko vonioje, išsi- 
trinko plaukus, palindo po vėsiu dušu. 

It paklaikusi stengėsi įkvėpti gyvybės į nustekentą kūną, 
nepaisydama dieglių, netvirtos eisenos. Prisivertė vaikščio- 
ti lėtai, atsargiai, tiksliai apskaičiuodama žingsnius. Giliai 
kvėpuodama ji baudė save, sukaupusi valią prisivertė apsi- 
rengti. 

Nes jai atrodė, kad šios nakties nuotykis - visi jos nuoty- 
kiai, - buvo terapija, užtikrinanti jos sveikatą. Nieko kito ji 
nesistengė apie tai galvoti: ji nebus sveika, negali būti svei- 
ka, jeigu nevykdys savo širdies slaptų troškimų. Tai tapo lyg 
koks sapnas. Ne, ne sapnas, o spektaklis, kuriame ji buvo ir 
aktorė, ir žiūrovė. Ji buvo viduje ir lauke. Ji stebėdamasi žiū- 
rėjo į save, ryžtingai statydama kojas, disciplinuodama savo 
kūną. Norėjo paploti šiai stipriai, ryžtingai moteriai. 

Su meksikietiška suknele nepasisekė; ji Žinojo, kad iš jos 
nieko nebus. Suknia karojo ant jos perkarusio kūno didžiu- 
lėmis klostėmis. Ties kaklu atsiknojusi. Padurkai kone šlavė 
grindis. Zo prasmego joje: maža mergaitė, užsivilkusi moti- 
nos suknią; trūko tik aukštaaulių batų, plačiabrylės skrybė- 
laitės ir lūpdažiu ištepliotų lūpų. 

Ji padėjo suknelę į šalį ir apsivilko paprastą nertinuką 
aukštu kaklu, ant jo medvilninį džemperį, įsispyrė į batelius 
žemais kulnais. Pažiūrėjusi į save veidrodyje pamatė drovią, 
išblyškusią, lengvai pažeidžiamą moterį. Su išgaląstu peiliu 
rankinėje. 


Kokteilių barą ant stogo juose didelės vazos su žalia aug- 
menija. Baseinas, apšviestas iš apačios, švytėjo melsva fosfo- 
rine šviesa. Virš stalelių ištempta širma buvo papuošta auk- 
sinėmis saulutėmis. 

Keli vėlyvi plaukikai pliuškenosi ir šūkaliodami taškėsi 
baseine. Iš garsiakalbių už baro sklido gundanti, ilgesinga 
muzika, trapi kaip folijos blizgučiai. Gyvenimas, atrodė, su- 
lėtėjo, išsikreipė ir įtraukė ją. 

Mieguistas padavėjas judėjo lėtai, tarsi pilnapadis. Ledo 
gabaliukų dzingsėjimas taurėse. Murmesys, o paskui staiga 
juoko pliūpsnis. Balti veidai prietemoje. Nuogos rankos. 
Aplinkui atsipalaidavimas ir apsnūdimas. 

Pati naktis buvo šviesi, žvaigždės pritemdytos miesto pa- 
švaistės. Glostė švelnus vėjelis. Toliau žiojėjo tamsa, kuri 
viską prarijo, padarydama vienatvę saldžiai karčią, o tylą pa- 
laimingą. 

Žo Koler tykiai sėdėjo šešėlyje ir tarėsi esanti nematoma. 
Ji beveik neįžiūrėjo besipliuškenančiųjų baseine, porelių, 
sėdinčių prie atokesnių stalų. Tik ramiai galvojo, kad tuoj 
tuoj ji nusileis į pilną žmonių barą. 

Bet jai buvo taip ramu, taip tingu, kad negalėjo pajudėti. 
Kažkokia stulbinanti išgijimo palaima: skausmas atbukęs, 
triukšmo neliko, nerimas išnykęs. Jos kūnas plaukė; jis plau- 
kė, panardintas į skystą šilumą. 

Terasoje buvo du vieniši vyrai. Vienas, vyresnis, greitai ir 
įnirtingai gėrė palinkęs virš savo taurės. Kitas, su plaukais 
iki pečių ir siaura barzdike, atrodė kone per jaunas gerti al- 
koholį. Neskubėdamas siurbčiojo alų iš butelio. 

Staiga barzdotas vaikinas pakilo, jo metalinė kėdė girgž- 
telėjo. Visi pakėlė galvas. Akimirką jis pastovėjo, pasijutęs 
nejaukiai, kad atkreipė į save dėmesį, pastumdė alaus bute- 
lius, kol jį vėl pamiršo. 

Jis priėjo tiesiai prie Zo stalelio. 

— Atleiskite, ponia, - tyliai prabilo jis, - norėjau pasitei- 
rauti, ar negalėčiau jūsų pavaišinti? 

Zo stebeilijo pakėlusi galvą, stengdamasi įžiūrėti priete- 
moje. Jis buvo labai aukštas ir labai liesas. Su tvido švarku, 
per dideliu jo plonam kūnui, švariomis chaki spalvos kelnė- 
mis, zomšiniais batais iki kulkšnių. 

Riešai kyšojo iš storo švarko rankovių, sunki galva, atro- 
dė, vos laikėsi ant plono kaklo. Šypsenoje švytėjo viltis. Ilgi 
plaukai ir skysta padrika barzda buvo šviesūs, nuauksinti 
saulės. Atrodė, kad jis nepavojingas. 

— Sėskitės, - tarė ji tyliai. - Mes galime užsisakyti sau po 
taurę. 

— Ačiū, - padėkojo jis. 

Jo vardas buvo Četas (Česteris) Labrančas; atvyko iš Vo- 
tervilio, Meino valstijoje. Tačiau gyveno ir dirbo Vermonte, 
kur buvo Baro akademijos prezidento asistentas; nors įstai- 
ga ir vadinosi akademija, tai tebuvo akredituotas laisvųjų 
menų koledžas su 437-iais studentais. 

— Aš čia visai neturėjau būti, - nusijuokė jis laimingas. — 
Bet mūsiškis inspektorius susirgo gripu ar dar kažkuo, o mes 
jau buvome užmokėję už konferenciją, bilietus ir viešbutį, 
tad ponia Biksi - ji mūsų prezidentė - paprašė manęs, ar 
negalėčiau vykti, ir aš nepraleidau progos. Pirmą kartą esu 
dideliame mieste ir viskas taip įdomu. 

— Gerai leidžiate laiką? - paklausė Zo šypsodamasi. 

— Na, atvažiavau tik šįryt, ir visą dieną posėdžiavome, tad 
nebuvo laiko ir apsidairyti, bet juk čia tikrai visko daug, — 
triukšmo ir purvo, ar ne? 

— Be abejo. 

— Bet rytoj ir trečiadienį turėsime daugiau laisvo laiko, ir 
aš ketinu daug ką apžiūrėti. Ką turėčiau pamatyti? 

— Viską, —- pasakė ji. 

— Taip, - jis įnirtingai sukinkavo galva, - viską. Aš taip ir 
padarysiu. Net jeigu tai užtruks visą naktį. Nežinau, kada vėl 
pasitaikys tokia proga. Noriu pamatyti fontaną, kuriame 
murkdėsi Zelda Ficdžerald, ir visus Grynvič Vilidžo barus, 
kur sėdėdavo Džekas Keruakas. Kambaryje turiu sąrašą 
lankytinų vietų ir neketinu nė vienos praleisti. 

- Jūs gyvenate šitame viešbutyje? - lyg tarp kitko paklau- 
sė Zo. 

— Taip, ponia. Taip buvo numatyta konferencijos progra- 
moje. Turiu gražų kambarį penktame aukšte, vienu aukštu 
žemiau. Didelį, gražų, šviesų kambarį. 

- Kiek jums metų, Četai? 

— Greit bus dvidešimt penkeri, - tarė jis nuleisdamas gal- 
vą. - Neklausiau jūsų vardo, ponia, bet jei nenorite, galite 
nesakyti. 

- Irena, - tarė ji. 

Jam viskas buvo įdomu; kaltas buvo ne jo išgertas alus, 
kaltas jis pats. Jis nerūpestingai plepėjo, prajuokindamas ją 
gyvenimo Baro akademijoje istorijomis: kaip juos užpusty- 
davo sniegas, kokių bėdų jau spėjo apturėti su Niujorko tak- 
sistais. 

Jai tikrai patiko jo jaunystė, veržlumas, optimizmas. Jis 
dar nesugadintas. Jis dar pasitiki. Jam dar viskas prieš akis: 
prašmatnus pasaulis. Jis ketina tapti anglų literatūros profe- 
soriumi. Žada keliauti į tolimas šalis. Jis turės namą, augins 
vaikus. Turės viską. 

Jis kone taškydamasis seilėmis troško viską iškloti, paaiš- 
kinti iš jo besiveržiančią energiją. Jis didingai mosikavo ilgo- 
mis rankomis. Sutrikdavo, šaipydamasis iš savo beprotiškų 
svajonių, bet tikėjo jomis. 

Žo išgėrė dar tris taures balto vyno, o jis - dar du butelius 
alaus. Ji klausėsi jo linkčiodama galvą ir šypsodamasi. Pas- 
kui staiga plaukikai dingo, baseinas pritemo. Staliukai ištuš- 
tėjo; jie liko paskutinieji lankytojai. Pasirodė apsnūdęs pa- 
davėjas su jų sąskaita. 

— Četai, aš norėčiau pamatyti tą jūsų sąrašą, - tarė 
Zo. - Vietų, kurias norite pamatyti. Gal aš dar ką nors pa- 
siūlyčiau. 

- Žinoma, - burbtelėjo jis. - Gera mintis. Mums nerei- 
kia laukti lifto. Galime nueiti; tai tik vienu aukštu žemiau. 

— Puiku, - tarė ji. 

Ji nusinešė savo taurę vyno, o jis savo butelį ir stiklą 
alaus. Kaip ir sakė, kambarys buvo gražus, didelis ir šviesus. 

Jis išdidžiai jį aprodė: kupeta pūkuotų rankšluosčių, dailiai 
supakuoti maži gabaliukai muilo, švarios stiklinės ir plast- 
masinis kibiriukas ledui. 

- Ir dvi lovos! - sukikeno jis, pašokinėdamas ant vienos iš 
jų. - Niekada nemaniau, kad gyvensiu kambaryje su dviem 
lovomis! Galiu miegoti abiejose, paeiliui. Tik vardan pra- 
bangos! Na... kur tas mano sąrašas? 

Jie susėdo ant lovos krašto, aptarinėdami jo maršrutą. Jis 
nė sykio neprisilietė prie jos, net nedavė menkiausios užuo- 
minos, kuri verstų ją įtarti, kad jis kitoks, negu iš pažiūros at- 
rodo: nekaltas. 

Ji staiga pasisuko, pabučiavo jį į skruostą. 

— Tu man patinki, - tarė ji. - Tu geras vaikinas. 

Jis žiūrėjo į ją, jo akys apvalėjo. Paskui kaip pamėtėtas 
stryktelėjo ant kojų. 

— Na... - prabilo užsikirsdamas, - ačiū. Pamaniau, kad 
gal varau jums nuobodulį. Ar ne? Kalbu tik apie save visą 
vakarą. Viešpatie, aš nedaviau jums net progos praverti bur- 
ną. Galėtume nusileisti į barą taurelei prieš miegą. Ar norė- 
tumėt? O gal jau ketinate eiti? Aš suprantu. Viskas gerai. 
Kitaip sakant, jeigu norite jau eiti... 

Ji nusišypsojo, paėmė jo ranką, patraukė jį atgal ant 
lovos. 

— Aš dar norėčiau išgerti, Četai, — pasakė. — Ir aš nenoriu 
eiti. Dar ne dabar. Argi negalim pasikalbėti kelias minutes? 

— Na... aišku... taip. Galėtume. 

— Arjūs vedęs, Četai? 

— Oi, ne. Ne, nevedęs. 

— Turit merginą? 

— Na, taip... lyg ir turiu. Aišku, ji mano mergina. Akade- 
mijos pirmo kurso studentė, bet tai prieštarauja taisyklėms, 
nes Muni! negalima eiti į pasimatymus su studentėmis. Ar 

žinote? Bet tai tęsiasi jau gal šešis ar septynis mėnesius. Ji 
slapčia išsprunka į pasimatymus su manim, bet praėjusią sa- 
vaitę prasidėjo atostogos, ir mudu planuojame susitikti va- 
sarą. 

— Tai šaunu. Ar ji miela? 

— O taip. Aš taip manau. Labai miela. Ir linksma. Noriu 
pasakyti, linksma su ja būti. Elis. Toks jos vardas - Elis. 

— Manijis patinka. 

— Na, paprastai mudu susitinkame užmiestyje. Mat mies- 
tas ne toks didelis, kad žmonės nepastebėtų, todėl reikia 
elgtis atsargiai. Turiu ratus, seną trantą, ir kartais mudu iš- 
važiuojame į motelį už miesto. Kartais, kai naktis graži, mes 
tiesiog vaikštinėjame. 

— Ari graži? 

— O taip. Aš taip manau. Ne kokia nepaprasta gražuolė 
ar panašiai. Ji nešioja akinius. Labai trumparegė. Bet man ji 
graži. 

- Arjūs ją mylite, Četai? 

Jis ilgokai galvojo. 

— Nežinau, - pagaliau prisipažino. - Tikrai nežinau. Aš 
daug apie tai galvojau. Apie tai, kad gal tektų nugyventi su 
ja visą gyvenimą. Aš tikrai nežinau. Bet tokio dalyko mums 
nereikia nuspręsti tuojau pat. Na, mudu pažįstami tik šešis 
ar septynis mėnesius. Rudenį ji sugrįš į vyresnį kursą, ir turė- 
sime galimybę geriau vienas kitą pažinti. Gali būti, kad vis- 
kas ims ir išblės, o gal kuo nors pavirs. Kaip jums atrodo? 

Ji prikišo lūpas prie jo ausies, sukuždėjo... 

— Jūs mylėjotės? 

Jis nuraudo. 

— Na, ne visiškai... mes glamonėjomės, bet... na... ne iki 
galo. Aš gerbiu ją. 

— Ar jos kūnas gražus? 

— O Dieve! Dar ir kaip! Ji tvirto sudėjimo. Na, plaukikė, 
sportininkė. Nerūko. Kartais išgeria alaus. Stengiasi būti ge- 
ros formos. Labai geros. Ji beveik tokio ūgio kaip aš. Labai 
liekna, su dideliais... žinote... 

— Kodėl judu nesimylėjote? 

— Na... kaip čia pasakius... 

Ji jo jau nepaleido nuo kabliuko. Staiga jai labai parūpo 
sužinoti, ką Elis ir Četas veikdavo kartu. 

— Ji juk nori sekso, ar ne, Četai? 

— Na taip. Aš taip manau. Kartais mes įsijaučiame, ir tada 
sunku sustoti. Tada atvėstame. Taip ir sakome vienas kitam: 
„Atvėskime!“ Paskui nusijuokiame ir vėl suimame save į 
rankas. 

— Tau juk patiktų, ar ne? 

— O taip. Tą akimirką, kai mus apima susijaudinimas, 
man patiktų. Pamirštu visus gerus ketinimus. Žinau, kad 
vieną dieną - greičiau vieną naktį - nei aš, nei ji nepasakys 
„Atvėskim“, ir tada... 

- Ari geria tabletes"? 

— One! Ašjos klausiau ir ji atsakė: „O kam?“ Noriu pa- 
sakyti, kad ji nesivalkioja pakampėm. Ji teisi. Kam jai gerti 
tuos pavojingus vaistus? 

— O kas būtų, jeigu jūs abu įkaistumėt ir neištartumėt, 
kaip tu sakai, „Atvėskim“, ir tai atsitiktų. Ir ji pastotų? 

— Ne, ne. Aš, na... aš mėgstu apsidrausti. Aš nesu nekaltas 
berniukas, Irena. Išmanau tuos dalykus. Nepasielgčiau taip 
su Elis. 

Ji palinko pirmyn ir vėl sukuždėjo jam į ausį. 

— Gerai, tebūnie, - atsakė jis. - Ji tai galėtų padaryti. Jei- 
gu norėtų. Aš irgi, žinoma. Nesu pėsčias. 

— Bet tu niekada to nedarei? 

— Eee... ne. Nedariau. 

— Gal nusirengtum? - tyliai paprašė Zo Koler. - Norė- 
čiau su tavim pabandyti. 

- Jūs juokaujate! 

— Visai ne, tikrai norėčiau. Tau juk reikia įgyti patirties. 

Ji pasirinko teisingą žodį. Jis norėjo patirti viską. 

— Gerai, - tarė jis, — tik turėsit pasakyti, ką turiu daryti. 

— Tau nieko nereikės daryti, - nuramino ji. - Tiesiog gu- 
lėk ir džiaukis. Aš turiu nueiti į vonią. Tu nusirenk. Tuojau 
sugrįšiu. 

Jo nekaltumas jai buvo kaip priekaištas. Sutrikusi galvo- 
jo, kodėl taip turėjo atsitikti. Ji nenorėjo jo sugadinti; tai ir 
be jos atsitiktų neilgai trukus. Tada nusprendė, kad nori jį 
apsaugoti nuo sugedimo. 

Ji taip galvojo nusirenginėdama vonios kambaryje. Ją 
apėmė nelengvas jausmas. Kadangi, nepaisant dabartinio jo 
nekaltumo, ji matė, kas pagaliau jam atsitiks, kuo jis pavirs, 

Ilgi metai ir gyvenimo nuodėmingumas atsiims savąją da- 
lį. Jo kūnas subujos, o sąžinė tuo tarpu ims kirmyti. Jis taps 
akiplėša, kuris pečiais skinsis kelią per gyvenimą, su panieka 
žiūrėdamas į paliktus už nugaros sutryptus Žmonių likimus. 

O blogiausia, užvis blogiausia tai, kad jis niekada negedės 
prarasto skaistumo - tik prisimins jį nemaloniai nusijuokda- 
mas. Jam bus gėda šito prisiminimo, ji žinojo. Jis niekada 
nesigailės sugriauto gėrio. 

Todėl ji grįžo į kambarį ir perpjovė jam gerklę. 

Ketvirtadienis, birželio 5-0j1... 

— Gerai, - pasakė seržantas Abneris Bunas, - štai ką mes 
turime. 

Užsėdę ir apstoję apipleišėjusį stalą vyrai. Visi rūko. Ci- 
garetes. Cigarus. O leitenantas Kreinas čiulpia pypkę. Tušti 
plastmasiniai kavos puodeliai ant stalo. Dėžutė mėsos kon- 
servų, picos dėžės, popieriai ir maišeliai nuo mažo kalorin- 
gumo maisto produktų. 

Oras pritemęs nuo dūmų, kurių neįveikia kondicionierius. 
Prakaitas ir dezinfektantai. Niekas neniurzgia ir nieko net ne- 
pastebi. Visiems yra tekę uostyti ir blogesnių kvapų. Tokie ap- 
šiurę kambariai kaip šis buvo jų namai, pažįstami ir jaukūs. 

— Nikolas Telemachas Papatizosas, - pradėjo Bunas. — 
Taip pat Papunis Nikas, Tėtušis Nikas, taip pat Burtininkas. 
Keturiasdešimt dvejų metų. Namų adresas: Las Vegasas. 
Miklus prie kortų ir kauliukų. Smulkaus masto sukčius. Du 
teistumai: aštuoni ir trylika menesių, už sukčiavimą ir už 
slapstymąsi nuo teismo. Du kartus išteisintas: dėl bandymo 
išžaginti ir užpuolimo apiplėšimo tikslais. 

— Gerai, kad nusikratėm, - tarė detektyvas Bentlis. 

— Kraujas ant vonios kambario grindų tikrai ne jo. Balta- 
odė moteris. Tai faktas: mes ieškome nusikaltėlės. 

— Ką pasakysite apie grumtynes? - paklausė detektyvas 
Džonsonas. 

— Post mortem rodo, kad prieš pat mirtį turėjo lytinius 
santykius, - tęsė Bunas bejausmiu balsu. - Gal jis ją išprie- 
vartavo; nebuvo tykus vaikinas. O kai viskas baigėsi, ji įsmei- 
gė jam peilį ir pradėjo pjaustyti. 

— Dar vienas dalykas, - prabilo seržantas Broderikas. - Ji 
tikriausiai turi naują peilį. Mano vaikinai gaišta laiką ieško- 
dami nulaužtojo. 

— Teisingai, - sutiko Bunas. - Meskit ieškoję, jau per vė- 
lu. Tegul tie vyrai imasi žmonių, žinojusių konferencijų tvar- 
karaštį. Kol kas turime jau beveik du tūkstančius pavardžių. 

— Nuostabu, - tarė Broderikas visai nenusiminęs. Nė vie- 
nas nedejavo dėl milžiniškos apimties darbo. 

— Džonsonai, - paklausė Bunas, - kaip su tomis dujomis? 

- Žengiame artyn, - atsakė detektyvas. - Buvo parduota 
visokiausioms apsaugos tarnyboms, šarvuotų automobilių 
brigadoms, visiems, kas įrodė poreikio teisėtumą. Ieškome 
jų visų. Kiekvieno balionėlio ir šovinio. 

— Tęskite darbą. Bentli, kas naujo apie tą padavėją iš 
„Coolidge“ viešbučio? Ešlio mirtis. Jo randuotos rankos. 

— Kasdien susisiekiame su jos motina. Ji dar nepaskambi- 
no. Dabar ieškome jos draugų ir pažįstamų, kurie galėtų ži- 
noti, kur ji. 

— Na gerai, jeigu dar turite vilties... Leitenante? Kas nors 
naujo? 

— Kol kas nieko, už ko galima užkibti. Vieni pakeitė bu- 
tus, kiti išsikėlė iš miesto, treti mirė. Nemanau, kad ką nors 
pešime. 

— Kaip masalui pastatyti vyrai pražiopsojo ją „Adlery- 
je“? - paklausė Edvardas Delanis. 

— O kas, po velnių, žino? - pyktelėjo Bentlis. - Buvo se- 
kami abu viešbučio barai. Gal ji atsivedė jį iš gatvės? 

— Ne, - akmeniniu balsu tarė Delanis. - Ji ne gatvės mer- 

ga. Ji žinojo, kad ten surengtos konferencijos. Gal susipaži- 
no vestibiulyje, gal svetainėje. Bet tik ne gatvėje. 

Minutelę visi tylėjo galvodami, kaip sulaikyti ją nuo dar 
vieno smūgio. 

— Tai turėtų atsitikti apie birželio dvidešimt devintąją, — 
tarė Bunas. - Iki liepos antros. Tarp tų datų. Jau laikas su- 
planuoti mūsų veiksmus. Protingi pasiūlymai bus priimti su 
padėka. 

Vyrai garsiai nusižvengė, ir posėdis buvo baigtas. Seržan- 
tas patraukė Delanį į šalį. 

- Šefe, ar turite šiek tiek laiko? 

- Aišku. Kiek tik reikia. 

— Mano kabinete laukia vyriokas. Daktaras. Daktaras Pa- 
trikas Ho. Kaip jums patinka tokia pavardė - Ho? Jis rytie- 
tis. Japonas, kinas, korėjietis, o gal iš Vietnamo ar Kambo- 
džos. Nesvarbu. Jeigu vardas Patrikas, vadinasi, nagus turi 
būti prikišęs airis, ar ne? Šiaip ar anaip, jis laukia Laborato- 
rijų skyriuje. Tai jis atliko kraujo nuo vonios kambario grin- 
dų tyrimą ir nustatė, kad tai buvo baltaodė moteris. 

— Na? - paklausė Delanis. 

Bunas bejėgiškai gūžtelėjo pečiais. 

— Nė kipšo nesuprantu. Susiieškojo mane pranešti, kad 
su tuo krauju kažkokia velniava. Bet negaliu suvokti, ko jis 
nori. Ar pasišnekėtumėt su juo minutėlę, šefe? Gal judu su- 
sikalbėsit. 

Dr. Patrikas Ho buvo trumpas, putlus žmogelis bronziniu 
veidu. Su raudonų plaukų kupeta priminė Budą jaunystėje. 
Kai Bunas jį supažindino su Delaniu, jis nusilenkė ir sukike- 
no. Ranka buvo minkšta. Šefas pastebėjo manikiūrą ant nagų. 

— Ak, - tarė daktaras plonu, švilpiančiu balsu, - kaip ma- 
lonu. Kokia garbė. Visi apie jus Žino, gerbiamasis. 

— Ačiū, - atsakė Delanis. - Tai kas ten su tuo... 

— Jūsų žygiai, - entuziastingai tęsė daktaras spindinčio- 
mis akimis. - Jūsų detektyviniai sugebėjimai. Aš pats irgi 
norėčiau būti detektyvas. Deja, esu tik menkas mokslininkė- 
lis, pasmerktas... 

— Gal prisėstume, - pasiūlė Delanis. - Nors minutėlei, — 
pridūrė su viltimi. 

Jie prisitraukė kėdes prie apšnerkšto Buno stalo. Seržan- 
tas pasiūlė jiems cigarečių. Mažasis daktaras pašoko ant ko- 
jų ir spragtelėjo auksiniu „Dunhill“ žiebtuvėliu. Pridegė ci- 
garetę Bunui, paskui Delaniui, tada užvožė dangtelį ir sau 
spragtelėjo iš naujo. 

— Aba, - sukikeno, - viena liepsna trims negerai, ar ne 
taip? 

Jis vėl atsisėdo ir švytėdamas žiūrėjo tai į vieną, tai į kitą. 

Linksmas vaizdas. Veidas kaip kriaušė su rubino ryškumo 
lūpomis. Ausys apglėbusios galvą. Tos juodos akys šiek tiek 
išsišovusios, o tokių smulkių dantų Delaniui dar neteko re- 
gėti. Vaiko dantys: idealios miniatiūros. 

Jo gestai buvo kaip baleto šokėjo - grakštūs ir plastiški. 
Veido išraiška visą laiką mainėsi - jis šypsojosi, raukė kaktą, 
papūsdavo storas lūpas, rodė grimasėles. Jis labai įdėmus 
suktas rytietis, pamanė Delanis. 

— Daktare Ho, - tarė Delanis. - Dėl to kraujo... Ar neli- 
ko abejonių, kad jis - baltaodės moters? 

— Jokių abejonių! - sušuko daktaras. - Nė menkiausios 
abejonės! 

— Tai kas?.. 

Daktaras Ho palinko į priekį, nutaisęs konspiratoriaus 
miną pažiūrėjo į juos. Iškėlė putlų pirštą. 

— Tas kraujas, - tarė beveik pašnibždom, - turi labai daug 
kalio. 

Delanis ir Bunas pasižiūrėjo vienas į kitą. 

— Taigi, daktare, - prabilo Bunas, - ką tai reiškia? Na, 
kokią galėtume daryti išvadą? 

Daktaras Ho atsilošė, dailiai sukryžiavo kojas. Įsistebeili- 
jo1lubas. 

— Ak, šiuo metu tai nieko nereiškia, - svajingai tarė, - ir 
nėra jokios išvados. Tai reiškia tik tiek, kiek aš pasakiau: di- 
delis kiekis kalio. Bet turiu pasakyti jums, kad aš jaučiu, aš 
žinau, kad tai yra svarbu, bet, deja, nenutuokiu, kas tai. Nor- 
maliame kraujyje tiek daug kalio nebūna. 

Edvardui Delaniui pasidarė įdomu. Jis pastūmė kėdę ar- 
čiau daktaro Patriko Ho, užuodė jo saldžius kvepalus ir sku- 
biai vėl atsitraukė. 

— Jūs sakote, kad kalio kiekis tame kraujyje nenormalus? 

— Na taip! - atsakė daktaras šypsodamasis ir įnirtingai 
kinkuodamas galvą. - Būtent. Nenormalus. 

— Kokia galėtų būti to nenormalumo priežastis? 

— O, gali būti daug priežasčių. Labai, labai daug. 

Delanis ir Bunas vėl pasižiūrėjo vienas į kitą. Seržantas 
vos regimai gūžtelėjo pečiais. 

— Gerai, daktare, - atsiduso Bunas. - Aš nežinau, kaip 
tai galėtų padėti mūsų tyrimui. 

Daktaras Ho susiraukė, paskui parodė savo smulkiuosius 
dantis, tada papūtė lūpas. Palinko į priekį ir ėmė berte berti 
žodžius. 

— Kaip sakiau, norėčiau būti detektyvas. Bet esu tik men- 
kas mokslininkėlis; kalbėsiu tiesą: esu tik techninis darbuo- 
tojas ir ne daugiau, bet - tam tikra prasme - aš esu detekty- 
vas. Aš išsiaiškinu, ką slepia kraujo lašas, dažų trupinėlis, 
stiklo šukė, plaukas. O kalbant apie šitą kraują su dideliu 
kiekiu kalio - aš kažką įtariu. Ne, aš turiu... eee... na... 

— Nuojautą? - pasiūlė Delanis. 

Daktaras nusijuokė apsidžiaugęs. 

— Koks žodis! Nuojauta! Būtent. Kažkas su tuo krauju 
negerai. Tiek daug kalio jame neturi būti. Todėl norėčiau at- 
likti išsamesnę to keisto kraujo analizę. 

— Tai kodėl jūs jos neatliekate? - paklausė Bunas. 

Daktaras Ho giliai atsiduso. Jo veidas įgavo tokią prislėg- 
tą išraišką, kad trūko tik ašarų. Šį kartą jis iškėlė du pirštus. 
Paėmė vieną už galiuko. Kalbėjo žiūrėdamas pro savo trum- 
pėjančią cigaretę, nusukęs akis nuo dūmų. 

— Pirma, - tarė jis, - mes visi labai labai užsiėmę. Kiek- 
vienam darbui reikia laiko. Šiuo metu aš turiu labai daug 
man skirtų darbų. Visus juos reikia užbaigti. Norėčiau, kad 
mane atleistų, aišku, laikinai, - skubiai pridūrė jis, - nuo vi- 
sų kitų darbų, išskyrus to keisto kraujo tyrimą. Antra, - tęsė 
jis užlenkdamas vieną pirštą ir nustverdamas antrojo galiu- 
ką, - antra, turiu jums pasakyti atvirai, mes savo laboratori- 
joje neturime aparatūros, reikalingos tokiai subtiliai kraujo 
analizei, kokią aš noriu atlikti. 

— O kur yra tokia aparatūra? - paklausė Delanis. 

— Ją turi medicinos ekspertai, - liūdnai tarė daktaras Ho. 

— Na, - tarė Bunas, - tai paprašykite jų atlikti tyrimą. 

Išraiškingas veidas persikreipė. 

— Ak, - sudejavo daktaras pilnu skausmo balsu, - bet ta- 
da jis bus ne mano rankose. Jūs suprantate? 

Delanis įdėmiai į jį pažiūrėjo. Šis mažas žmogelis bandė 
rinkti taškus, kopti karjeros laiptais. Nieko čia blogo. Tiesą 
pasakius, esant teisingoms aplinkybėms, tai vertas pasigėrė- 
jimo dalykas. Bet, kita vertus, gali būti, kad jis tik gaišina ki- 
tų laiką. 

— Kalbėkime be užuolankų, - tarė šefas. - Vadinasi, jūs 
norite laikinai būti atleistas nuo visų kitų pareigų, kad galė- 
tumėt užsiimti tik kraujo, rasto ant grindų „Adler“ viešbuty- 
je, tyrimu. Be to, tam tikslui jūs norite pasinaudoti įranga ir 

aparatūra, esančia Medicinos ekspertizės skyriuje. Ar aš tei- 
singai kalbu? 

Daktaras Ho plekštelėjo savo putlią šlaunį. 

— Būtent! - tarė jis. - Teisingai. - Paskui jo veidas apniu- 
ko, džiaugsmas išnyko. - Bet turite suprasti, kad tarp mano 
skyriaus ir Medicinos ekspertizės yra... na, kaip čia pasa- 
kius... konkurencija! Taip, vyksta konkurencija. Galbūt pro- 
fesinis pavydas. Tam tikra dalis slaptumo. Jūs suprantate? — 
maldaujančiu balsu paklausė jis. 

Edvardas Delanis tikrai suprato. Nieko naujo ar nepa- 
prasto. 

Ar nors kartą tarp dviejų didelės organizacijos padalinių, 
nors ir turinčių vienodus tikslus, buvo nuoširdus, tikras ben- 
dradarbiavimas? 

FTB prieš vietinę policiją. Sausumos kariuomenė prieš 
karines oro pajėgas. Jūrų laivynas prieš jūrų pėstininkus. Se- 
natas prieš Atstovų rūmus. Federalinė vyriausybė prieš vals- 
tijas. Vidinė kova buvo gyvenimo būdas, ir ne toks jau blo- 
gas. Varžybų sukeltas pavydas buvo geras vaistas nuo jau- 
kaus ištižimo. 

— Gerai, - tarė šefas. - Jūs norite, kad mūsų pastango- 
mis būtumėt paskirtas tik šiam tyrimui, ir norite, kad jums 
būtų leista naudotis Medicinos ekspertizės laboratorija. 
Teisingai? | 

Daktaras Patrikas Ho pasilenkė į priekį, uždėjo minkštą 
delną ant Delanio rankos. 

— Jūs esate nepaprastai supratingas žmogus, - su padėka 
tarėjis. 

Šefas, kuris nemėgo, kai jį liečia nepažįstami žmonės ir 
net draugai, staigiai atitraukė ranką. Skubiai atsistojo. 

— Mes pranešime jums, daktare. Kiek galima greičiau. 

Vėl rankų spaudinėjimas ir lankstymasis. Jie žiūrėjo, 
kaip daktaras Ho išvinguriuoja iš kambario. 


— Artistas, - pasakė seržantas Bunas. 

— Mmm, - numykė Delanis. 

Jie vėl susmuko į kėdes. Įsmeigė akis vienas į kitą. 

— Ką manote, šefe? 

— Vėjas laukuose. 

— Manau, kad tai nesąmonė, - piktai tarė Bunas. - Torse- 
nas vienintelis gali duoti daktarui, ko tas prašo, ir jam teks 
timptelėti ne vieną virvutę ir išdaužyti ne vieną snukį. Man 
dreba kinkos. 

— Suprantu. 

— Bet jeigu nueisiu pas Torseną su šita bukaprotiška isto- 
rija apie kraują ir kalį, jis mane palaikys idiotu. 

— Tiesa, - tarė Delanis su užuojauta. - Kita vertus, jeigu 
daktaras bus atstumtas, jis pabandys perlipti per jūsų galvą. 
Ir jeigu jam pavyks, o jo teorija pasitvirtins, jūs krisite veidu 
į purvą. 

— Taip, - niūriai tarė seržantas, - Žinau. 

— Gal iš to nieko neišeis, bet aš patarčiau pabandyti. 

— Lengva pasa... - pradėjo sakinį Bunas, bet staiga užsi- 
čiaupė kaukštelėdamas dantimis. 

Šefas įdėmiai į jį pasižiūrėjo. 

— Žinau, apie ką galvojate, seržante, - kad aš neturiu ko 
prarasti, o jūs turite. Viską suprantu. Bet nemanau, kad ga- 
lite leisti sau nieko nedaryti. Klausykit, o gal pasielgiam ši- 
taip... Aš paskambinsiu Torsenui ir papasakosiu, kaip pas 
mane atėjo daktaras, bet ir jūs dalyvavote. Parekomenduo- 
siu jam duoti daktarui viską, ko tas prašo, ir pasakysiu, kad 
jūs pritariate. Jeigu viskas nueis šuniui ant uodegos, kaltas 
liksiu aš. O jei išdegs, - visi žinos, kad jūs irgi dalyvavote nuo 
pat pradžių. 

Abneris Bunas minutėlę susimąstė. 

— Taip, - pagaliau tarė. - Šitaip ir padarykim. Ačiū, šefe. 

Delanis pabandė paskambinti Torsenui iš Buno kabine- 

to, bet komisaro pavaduotojas buvo posėdyje. Šefas pasakė, 
kad pabandys vėliau rasti jį iš namų. 

Jis mostelėjo ranka atsisveikindamas ir lėtai nuėjo namo 
per Centrinį parką. Buvo karšta diena, net garas kilo, bet jis 
nenusivilko švarko ir nenusiėmė skrybėlės. Jis retai skųsda- 
vosi oru. Jam visada kėlė nuostabą žmonės, kurie berods 
niekaip negalėjo suprasti, kad vasarą turi būti karšta, o Žie- 
mą - šalta. 

Monika, kaip paprastai, buvo kažkur išėjusi. Jis užlipo 
laiptais nusivilkti švarko, liemenės, nusirišti kaklaraiščio. Pas- 
kui nusitraukė permirkusius marškinius, apatinius marškinė- 
lius ir nusišluostė liemenį šaltame vandenyje sumirkytu rank- 
šluosčiu. Užsivilko sportinius medvilninius marškinėlius. 

Ištyrinėjo šaldytuvo turinį. Praėjusį vakarą jie valgė ver- 
šienos kotletus (su paprika), pabarstytus prieskoniais pagar- 
dintais miltais, o paskui pakepintus karštame aliejuje su svo- 
gūnų skiltelėmis ir česnako griežinėliais. Veršienos dar buvo 
likę neblogam sumuštiniui. 

Riekę baltos duonos plonai užtepė rusišku padažu, uždė- 
jo kelis griežinėlius raudonojo svogūno ir pabarstė maltais 
juodaisiais pipirais. Nusinešė sumuštinį ir skardinę šalto 
„Ballantine“ alaus į savo kambarį. 

Valgydamas ir gurkšnodamas jis sklaidė namuose buvu- 
sią medicinos enciklopediją, ieškodamas skyriaus apie kalį. 
Bet ten rašė tik tiek, kad kalis - cheminis elementas, kuris 
žmogaus organizme būna dažniausiai derinyje su natrio 
druskomis. 

Skyrius apie kraują buvo ilgesnis ir daug išsamesnis. Be 
kitų dalykų, ten buvo rašoma, kad raudonasis skystis - labai 
sudėtinga substancija, o plazma (skystoji kraujo dalis) turi 
organinių ir neorganinių clementų, kuriuos reikia pernešti 
iš vienos kūno dalies į kitą. 

Kraujyje taip pat yra dujų ir sekrecijų iš endokrininių 
liaukų (hormonų), taip pat enzimų, proteinų ir t. t. Kraujo 
cheminės pusiausvyros sutrikimas, rašė enciklopedija, pa- 
prastai rodo, kad esama fiziologinių nesklandumų. 

Jis padėjo knygą į šalį ir baigė doroti sumuštinį su alumi. 
Vėl paskambino Torsenui, ir šį kartą jį surado. Papasakojo 
komisaro pavaduotojui apie daktaro Patriko Ho iš Labora- 
torijų skyriaus vizitą. 

Pasistengė viską pateikti taip, tarsi daktaras ieškojo jo, 0 
tuo metu kambaryje buvo ir seržantas Bunas. Paaiškino, ką 
daktaras norėtų turėti, ir primygtinai paprašė sutvarkyti šį 
reikalą. Pasakė, kad seržantas Bunas neprieštarauja. 

Aivaras Torsenas abejojo. 

— Velniškai padrikas reikalas, Edvardai, - pasakė jis. — 
Jei teisingai supratau, jis neįsivaizduoja, kodėl kraujyje tiek 
daug kalio ir ką tai galėtų reikšti. 

— Teisingai. Būtent tai jis ir nori išsiaiškinti. 

— Na, sakykim, jis išsiaiškina, o žudikė ryja kalio tabletes 
dėl kokios nors medicininės priežasties - kokia mums iš to 
nauda? Dieve mano, Edvardai, gal ta viešbutinė žudikė yra 
bananų maniakė. Ji kemša bananus kekėmis. Todėl jos krau- 
jyje daug kalio. Na ir kas? Ar suimsime visas Niujorko mote- 
ris, kurios valgo bananus? 

— Aivarai, man atrodo, kad reikia duoti tam vaikinui šan- 
są. Rezultatas gali būti nulis. Sutinku. Bet mes neturime 
kažko velnioniškai rimto, kad galėtume leisti sau ignoruoti 
bet ką. 

— Tu tikrai manai, kad gali kas nors išeiti? 

— Juk nesužinosime, kol nepabandysime, ar ne? 

Torsenas sudejavo. 

— Na... gerai. Su Laboratorijų skyriumi vargo nebus. Ga- 
liu pareikalauti, kad tą Ho paskirtų mums laikinai užduo- 

čiai. Medicinos ekspertizės skyrius - atskira kalba. Aš jiems 
nesu didelis ponas, bet pasistengsiu ką nors padaryti. 

— Ačiū, Aivarai. 

— Edvardai, - tarė Torsenas kone maldaudamas, - ar mes 
ją nutversime? 

- Žinoma, - atsakė jis. 


Laikraščiai ir televizijos komentatoriai skelbė, kad tyri- 
me nepadaryta jokios pažangos. BYLOs TYRIMAS ĮKLIMPO — 
teigė viena antraštė. Atrodė, kad visuomenė jaučia pamėk- 
lišką malonumą, skaitydama apie tai, kaip nukeliamos vasa- 
rai planuotos konferencijos, kaip atsisakoma rezervuotų 
kambarių, nutraukiamos turistinės kelionės. 

Merija priėmė verslininkų sunkiosios artilerijos ugnį ir 
nukreipė ją į policijos komisarą. Šis savo ruožtu ėmė lenkti 
pavaduotoją Torseną. O šis, būdamas padorus žmogus, ne- 
pradėjo rėkti ant savo Žmonių žinodamas, kad jie daro viską, 
ką gali, ir pluša iki devinto prakaito. 

— Bet duokit man ką nors, - maldavo jis. - Bet ką! Kaulą, 
kurį numestume žiniasklaidai. 

Tiesą sakant, pažanga buvo daroma, bet tai buvo lėtas, 
varginantis ir puspadžius dilinantis darbas, kuris neatnešda- 
vo tokių rezultatų, iš kurių išeitų skambus straipsnio pavadi- 
nimas. Sąrašas moterų, į kurių rankas galėjo pakliūti viešbu- 
čių verslo žurnalas, vis ilgėjo, o detektyvo Arono Džonsono 
vyrai tikrino kiekvieną ašarinių dujų balionėlį ir šovinį, par- 
duotą Niujorko regione. 

Daktaras Patrikas Ho gavo, ko prašė, ir po trijų dienų 
raportavo seržantui Bunui ir Delaniui. Jis buvo įkaitęs ir 
uždusęs. 

— A, viskas eina į gerąją pusę, - uždainavo jis. - Į labai, 
labai gerą. 

— Ką? - paklausė Bunas. - Ką jūs suradote? 

— Paklausykite, - triumfuodamas tarė Ho. - Paaiškėjo, 
kad, be didelės koncentracijos kalio, kraujyje natrio chlori- 
do kiekis yra labai mažas. Ar ne nuostabu? 

Bunas paniekinamai prunkštelėjo. 

— Ką visa tai reiškia, daktare? - paklausė Delanis. 

— Ak, dar per anksti daryti išvadas, - specialisto balsu ta- 
rė daktaras Ho. - Bet tikrai egzistuoja tam tikros anomali- 
jos. Be to, mes išskyrėme dvi medžiagas, kurių dar negalime 
atpažinti. Ar tai ne nuostabu? 

— Gal ir bus, - pasakė seržantas, - jeigu sužinosite, kas 
tai per medžiagos. 

— Tai ką mes darome toliau? - paklausė šefas. 

— Čia, šitame nuostabiame mieste, dvi ligoninės turi pui- 
kius hematologinius skyrius. Jie turi šaunią aparatūrą. Aš 
nunešiu mūsų skaidres ir pavyzdžius į tas ligonines, ir jie pa- 
sakys, kas yra tos paslaptingos medžiagos. 

— Paklausykite, - prabilo seržantas Bunas kimiu balsu, — 
ar mums tai kainuos? 

— O, ne, - tarė daktaras Ho apstulbęs. - Tai jų pilietinė 
pareiga. Aš juos įtikinsiu. 

Delanis susižavėjęs Žiūrėjo į mažąjį Žmogų. 

— Žinote, daktare, - pasakė jis, - neabejoju, kad įtikinsite. 

Vėliau Bunas pasakė Delaniui: 

— Mus vedžioja už nosies. Tas vaikinas nevykėlis. 


Birželio 16-ą dieną detektyvas Danielis Bentlis pavėlavo 
į rytinį pasitarimą Šiaurės Midtauno nuovadoje. Jis įgriuvo į 
kambarį visas švytėdamas. 

— Yra! - sušuko. - Šį tą atradome! 

— Dieve mano, - nutęsė Torsenas. — Tebūnie tai tikrai ge- 
ra Žinia. 

— Dukart per dieną mes skambindavome tos padavėjos, 
kuri dirbo „Naujojo Orleano“ kavinėje „Coolidge“ viešbu- 
tyje tą naktį, kai paskerdė Džeromą Ešlį, motinai. Mergina 
išvažiavo prie Ramiojo vandenyno ir motinai dar nepaskam- 
bino. Todėl pradėjome ieškoti jos draugų. Suradome jos vai- 
kiną, kuris dabar stažuojasi po aštuoniolikos mėnesių moks- 
lo Bir E lygyje. Tad galime juo pasikliauti - tiesa? Vakar va- 
kare jam paskambino jo mergužėlė... - Bentlis pavartė savo 
užrašų knygelę. - Tai Ana Rogovič. Žodžiu, ji paskambina 
savo vaikinui, jie pasikalba, ji palieka jam savo telefoną. Ta- 
da jis paskambina mums, kaip mes ir prašėme. Aš paskambi- 
nau merginai prieš valandą. Ten dabar dar labai anksti, ir aš 
ją pažadinau, bet ką jau padarysi. 

— Arčiau reikalo, - pasakė Bunas. 

— Taigi ji dirbo „Naujojo Orleano“ kavinėje tą naktį, kai 
Ešlį nusiuntė į aną pasaulį. Taip, ji prisimena aptarnavusi vy- 
rą su baisiai randuotomis rankomis. Sako, kad jis sėdėjo su 
moterimi. Apie ją ne ką gali pasakyti: aukšta, liekna, tam- 
saus gymio, smarkiai išsidažiusi. Šviesiai rausvas perukas. 
Geriau prisimena drabužius. Labai prašmatnūs. Žalio šilko 
suknelė, aptempta kaip oda. Su plonytėmis petnešėlėmis. 
Ana Rogovič prisimena tai, nes jai labai krito į akį suknelė ir 
ji pagalvojo, kiek už ją buvo sumokėta. Dar ta moteris dėvė- 
jo apyrankę. Auksinės plokštelės. Su didelėmis raidėmis: 
KODĖL GI NE? 

— KopĖL GI NE? - tarė Bunas. - Puiku. Suknelę gali pasi- 
keisti, bet apyrankė kas kita. Broderikai, gal pabandytum 
pasidomėti? Kas gamina ir kas parduoda. Atsekit kelią iki 
parduotuvių. Gal ji daryta pagal užsakymą, ką gali žinoti. 

— Gerai, - atsakė Broderikas, - mes jos imsimės. 

— Arji dar ką nors prisimena? - paklausė seržantas. 

— Tik tiek pavyko iš jos išpešti, - pranešė Bentlis. - Bet ji 
pusiau miegojo. Šiandien kiek vėliau dar jai paskambinsiu. 

— Gerai, gerai, gerai, - tarė komisaro pavaduotojas trin- 
damas rankas. - Ar ta Ana Rogovič atpažintų tą moterį, jei 
dar pamatytų? 

— Sako, kad ne, - paaiškino Bentlis. - Drabužius - taip; 
moters - ne. 

— Vis dėlto, - kalbėjo Torsenas švytėdamas, - tai jau šis 
tas. Žiniasklaida apsiverks iš laimės dėl tos apyrankės. Ko- 
DĖL GI NE? Kuriam laikui nulips mums nuo sprando. 

— Pavaduotojau, - prabilo Edvardas Delanis, - ar galėtu- 
me minutėlę pasikalbėti? Vieni. 

— Aišku, Edvardai, - linksmai tarė Torsenas. - Šiaip ar 
taip, posėdis baigtas, ką? 

Delanis uždarė seržanto Buno kambario duris. Torsenas 
atsisėdo ant sukamosios kėdės prie stalo. Delanis liko stovė- 
ti. Lėtai, metodiškai jis nukando cigaro galiuką ir įmetė jį į 
šiukšlių dėžę. Paskui įkišo cigarą tarp lūpų, rūpestingai prisi- 
degė, išpūtė dūmą. 

Jis stovėjo pasitempęs, išskėtęs kojas. Rankas surakino 
už nugaros, dantyse cigaras. Jis pro dūmus kritiškai nužvel- 
gė Torseną. 

- Aivarai, - tarė šaltu balsu, - tu esi prakeiktas kvailys. 

Torsenas lėtai pakilo nuo kėdės perbalusiu veidu. Rūsčių 
akių žvilgsnis įsmigo į Delanį. Jis palinko į priekį, kol jo 
krumpliai atsirėmė į stalą. Admirolo kūnas buvo sulinkęs, 
įsitempęs. 

— Tu ketini paleisti tai į pasaulį, ką? - tęsė Delanis. - Iš- 
vaizdos aprašymą, drabužius, apyrankę... tu tai paskelbsi vi- 
siems. 

— Teisingai, - burbtelėjo komisaro pavaduotojas. 

— Tada aš tau pasakysiu, kas po to atsitiks. Vos tik ta mo- 
teris perskaitys apie tai laikraščiuose, kitą kartą žudyti eis 
pakeitusi peruko spalvą arba visai be jo. Ji apsirengs kaip 

senmergė mokytoja arba bibliotekininkė. O tą apyrankę 1š- 
mes pro artimiausias kanalizacijos groteles. 

— Mes turime tuo rizikuoti, - bejausmiu balsu tarė Tor- 
senas. 

— Velniai griebtų! - pratrūko Delanis. - Tu tai paskelbi, ir 
mes atsiduriame, kur buvome iš pradžių. Ko, po velnių, ieš- 
kos mūsų persirengę policininkai? Be peruko ir rėksmingų 
apdarų, ji atrodys kaip milijonai kitų moterų. Tu darai tą pa- 
čią klaidą, kokią padarė Slavinas, - per daug kalbi. 

— Aš atsakau už tai, kad būtų perspėtos galimos aukos, — 

pasakė Torsenas. - Paskelbti apytikrį aprašymą, kad žmo- 
nės žinotų, ko ieškoti. Mano svarbiausia užduotis - apsau- 
goti visuomenę. 

- Šūdas! - su panieka drėbė Delanis. - Tavo pirmoji už- 
duotis - apsaugoti NPD. Verslo sluoksniai ir žiniasklaida 
dusina tave, todėl tu manai, jog numesi jiems kaulą, kad jie 
matytų, jog Departamentas nesnaudžia ir pasiekė pažangos 
bylos tyrime. Tad vardan sumautų santykių su visuomene tu 
sugriausi visą tos prakeiktos bylos tyrimą. 

Jie nuožmiai žiūrėjo vienas į kitą, abu agresyviai palinkę į 
priekį. Jųdviejų draugystės tai nesugriaus, jie žinojo. Kon- 
flikto esmė - ne jų draugystė. Susikirto jų valia - ir jau ne 
pirmą kartą. 

Aivaras Iorsenas vėl atsisėdo, taip pat iš lėto, kaip ir bu- 
vo atsistojęs. Ant paties kėdės krašto. Ploni pirštai tyliai bar- 
beno stalą. Jis nenuleido akių nuo Delanio. 

— Gerai, - tarė, - tavo žodžiuose yra šiek tiek tiesos. Šiek 
tiek. Bet statai savo kailį į didelį pavojų, nenorėdamas ar ne- 
galėdamas suprasti santykių su visuomene reikšmės. Aš, pa- 
vyzdžiui, tikiu, kad visuomenės nuomonė apie Departamen- 
tą - įvaizdis, jeigu tau tas žodis labiau patinka, - yra ne ma- 
žiau svarbus už Departamento darbą. Mes galime būti patys 

kiečiausi faraonai pasaulyje, bet kokia iš to bus nauda, jeigu 
į mus žiūrės kaip į šutvę kvailių, besigrabinėjančių tamsoje ir 
nežinančių, ką daryti, kaip Kistouno policininkai iš filmo, 
šokinėjantys į orą ir gaudantys šunis? Nesakau, kad įvaizdis 
aukščiau visko: taip nėra. Svarbiausia darbas, o nuo jo pri- 
klauso įvaizdis. Nori, kad patruliuotų daugiau policininkų, 
ką? Nori didesnių algų, geresnio apmokymo, geresnio aprū- 
pinimo? Kaip, po velnių, mes galime prašyti tų dalykų. jeigu 
politikai ir visuomenė mumyse mato tik neorganizuotą gau- 
ją beviltiškų ir nemokančių dirbti duobgalvių? 

— Aš tik sakau, kad norėdamas kelioms dienoms nusimesti 
nuo sprando spaudą, tu dar labiau apsunkini bylos tyrimą. 

— Galbūt, - sutiko Torsenas. - O kas, tavo manymu, atsi- 
tiktų, jeigu mes pabandytume paslėpti šitą Rogovič, o laik- 
raščiai imtų ir suuostų? Kaip aš paaiškinčiau, kodėl žmonės 
nebuvo perspėti, kaip atrodo žudikė ir ką ji dėvi? Jie mus 
nukryžiuotų! 

— Klausyk, - tarė Delanis, - mes galime šitaip ginčytis be 
galo ir krašto. Mes teikiame pirmenybę skirtingiems daly- 
kams, štai ir viskas. 

— Nė velnio! - tarė Admirolas. - Aš noriu nutverti ją ne 
mažiau už tave. Dar labiau. Bet tau tai grynai asmeninė am- 
bicija. Argi ne tiesą sakau? Ar tai ne asmeninė ambicija? 

Delanis tylėjo. 

— Tu šioje byloje matai tik vieną kryptį, Edvardai. Tik tai, 
kaip pagauti žudikę. Puiku: tu policininkas. Daugiau tau 
niekas ir neturi rūpėti. Bet aš privalau turėti omenyje, na, ir 
daug kitų aplinkybių. Ir viena iš jų yra Departamento repu- 
tacija. Tu dabar esi jame. Aš irgi. Bet man reikia galvoti ir 
apie ateitį. 

— Vis tiek manau, kad tu velniop siunti bylos tyrimą, - ne- 
nusileido Delanis. 

Aivaras Iorsenas atsiduso. 

— Man taip neatrodo. Galbūt šiek tiek jį apsunkinu, bet 
manau, kad privalumai nusveria riziką. Pripažįstu, kad galiu 
ir klysti, bet tai ir viskas, ką galiu. Ir bus taip, kaip aš pasakiau. 

Jie tylėjo, vis dar nenuleisdami vienas nuo kito akių. Pa- 
galiau Torsenas tyliai tarė: 

— Beje, sužinojau, kad mes niekada nebūtume priėję iki 
tos Anos Rogovič, jeigu tu nebūtum nusiuntęs Bentlio vyrų 
ieškoti, ar kas neprisimena Žmogaus randuotomis rankomis. 
Puikus darbas. 

Šefas suniurzgė. 

— Edvardai, - tarė pavaduotojas, - tu nori išeiti iš žai- 
dimo? 

— Ne, - atsakė Delanis, - aš nenoriu išeiti. 


— Kas atsitiko? - paklausė Monika. - Tu visą vakarą ne- 
galėjai vietos sau rasti. 

— Tikrai? — niūriai burbtelėjo jis. - Ką gi, tikriausiai. 

Jie abu buvo savo lovose, abu sėdėjo, abu bandė skaityti. 
Degė ir palubės šviestuvas, ir stalinė lempa. Iyliai dūzgė oro 
kondicionierius prie lango, ir dūgs tol, kol jie abu nuspręs, 
kad laikas miegoti. Tada jis bus išjungtas, o kitas langas pla- 
čiai atvertas. 

Dabar Monika nustūmė akinius ant kaktos. Ji užvertė 
knygą, įkišusi smilių toje vietoje, kur skaitė. Pasisuko į vyrą. 
rimęs ir kupinas rūpesčio. 

Jis papasakojo jai apie kivirčą su Aivaru Torsenu, kiek 
galima tiksliau atkartodamas jų pokalbį. Monika tylėdama 
klausėsi. Kai jis baigė ir paklausė: „Ką tu apie tai galvoji?“, ji 
kurį laiką tylėjo. Paskui tarė: 

— Ar tu tikrai manai, kad ji taip padarys - nusiims peru- 
ką, apsirengs kasdieniškai? 

— Monika, - tarė jis, - tai ne kvaila moteris. Ji ne kokia 
tuščiagalvė, vizginanti užpakaliu, ar nuo proto nušokusi 
idiotė, kuriai viskas tas pat. Iki šiol ji viską kruopščiai pla- 
nuodavo, vikriai reaguodavo į nenumatytas situacijas, veikė 
labai, labai šaltakraujiškai. Ji perskaitys tą aprašymą laikraš- 
čiuose ar išgirs per TV ir supras, kad mes perkandome jos 
kamutliažą. Tada ji nueis priešinga kryptim. 

— O kodėl tu manai, kad tai yra kamutliažas? Gal ji pri- 
pratusi taip rengtis. 

— Ne, ne. Ji jau bandė pakeisti savo išvaizdą; aš tuo įsitiki- 
nęs. Pirmiausia, protingos moterys kasdien šitaip nesiren- 
gia. Be to, ji žino, kad yra tikimybė, jog kas nors prisimins, 
kad matė ją su auka; ims ir prisimins jos išvaizdą. Todėl ji no- 
ri būti kuo mažiau panaši į save tokią, kokia yra kasdien. 

— Nori pasakyti, kad kasdieniniame gyvenime ji primena 
senmergę mokytoją ar bibliotekininkę - rodos, taip pasakei 
Aivarui? 

— Na... manau, kad ji niekuo ypatingu neišsiskiria iš kitų. 
Rengiasi' kaip ir kitos moterys. Jos elgsena konservatyvi. 
Galbūt ji net pilka moteris. Štai kokią ją aš įsivaizduoju. 
Baikšti. Kol nepratrūksta ir nepradeda žudyti. 

— Tavęs pasiklausius galima pagalvoti, kad ji šizofrenikė. 

— O, ne. Nemanau, kad ji tokia. Ne, ji puikiai suvokia, ko- 
kia yra. Ji gali gyventi visuomenėje ir nesukelti bangų. Bet ji 
psichopatė. Vaikščiojanti, funkcionuojanti psichopatė. 

— Ačiū, daktare. Ir kodėl gi ji žudo? 

— O kas, po velnių, žino? - pyktelėjo jis. - Ji turi savo 
priežasčių. Galbūt kitiems jos atrodytų nenormalios, bet jai 
jos normalios. Tai visiškai kitoks loginis mąstymas. Taip, be- 
pročiai vadovaujasi sava logika. Ir ji n0rmali, - jeigu teisin- 
gomis laikysime visas prielaidas. Pavyzdžiui, jeigu tiki, kad 
Žemė yra plokščia, tada elgsies normaliai, vengdamas toli- 

mų kelionių, nes gali nukristi nuo krašto. Prielaida yra kvai- 
la, bet iš jos sekantis protavimas yra logiškas. 

— Tikrai norėčiau susipažinti su ja, - lėtai pratarė Moni- 
ka. - Na, pasikalbėti su ja. Norėčiau sužinoti, kas dedasi jos 
galvoje. 

— Jos galvoje? - paklausė Delanis. - Nemanau, kad tau 
patiktų tai, kas joje dedasi. Klausyk, kai mudu ginčijomės su 
Aivaru, jis pasakė dalyką, kuris man kelia nerimą. Todėl aš 
visą vakarą ir buvau toks susisukęs. Jis pasakė: „Tau tai as- 
meninė ambicija“. 

— Kąjjis turėjo omeny? 

— Turbūt jis norėjo pasakyti, kad aš pernelyg asmeniškai 
žiūriu į šitą bylą. Kad noriu įrodyti, jog esu protingesnis už 
viešbutinę žudikę. Kad galiu geriau suplanuoti, greičiau rea- 
guoti, pergudrauti ją. Kad aš esu užją pranašesnis. 

— Ar tai reiškia, jog tu nenori, kad moteris tave nugalėtų? 

— Baik! Tik nepradėk tų feministinių juokelių. Ne, Aivaras 
tik norėjo pasakyti, kad man ta byla yra asmeninis iššūkis. 

— Ir jis teisus? 

— Po paraliais, - grubiai tarė jis. - Kas gi turi tobulą filo- 
sofiją ar dailiai surašytą lentelę, kurioje kasdien nereikėtų 
ko nors išbraukti ar ko nors pridėti? Galbūt manasis ego yra 
sudėtinė to dalis, bet ne visuma. Yra ir kitų dalykų. 

— Kokių gi? 

— Tokių kaip paprastas, įgimtas tikėjimas, jog žudyti yra 
neteisinga. Tokių kaip tikėjimas, kad įstatymas, su visomis 
savo kvailystėmis ir nesąmonėmis, yra vis dėlto pats geriau- 
sias dalykas, kurį mums pavyko sukurti per visus tuos tūks- 
tančius metų, ir kad įstatymo pažeidimas turi būti baudžia- 
mas. Be to, kad žmogžudystė yra puolimas ne tik prieš įsta- 
tymą, bet ir prieš žmoniją. 

— Nelabai suprantu. 

— Gerai, tada žmogžudystė yra nusikaltimas prieš gyvybę. 
Ar taip aiškiau? 

— Turi galvoje visą gyvybę? Karves? Paukščius ir bites, ir 
gėles? 

— Tau reikėjo tapti jėzuite, - nusišypsojo jis. - Bet tu ži- 
nai, ką noriu pasakyti. Sakiau tik tiek, kad į žmogaus gyvy- 
bę negalima žiūrėti lengvabūdiškai. Galbūt yra svarbesnių 
dalykų, bet gyvybė pati savaime yra tokia vertybė, kad bet 
kas, naikinantis ją iš savanaudiškų paskatų, turi susilaukti 
bausmės. 

— Ir tu manai, kad toji moteris, viešbutinė žudikė, turi sa- 
vanaudiškų paskatų? 

— Visi žudikai turi savanaudiškų motyvų. Net tie, kurie 
sakosi veikę klausydami Dievo įsakymo. O kai įsigilini, pasi- 
rodo, kad jie darė tai tik todėl, kad jautė malonumą. 

Ji nepatikėjo. 

— Vadinasi, tu sakai, kad ta moteris žudydama jaučia ma- 
lonumą? 

— Be abejo, - linksmai tarė jis. - Jokios abejonės. 

— Tai siaubinga. 

— Argi? Visi mūsų veiksmai gimsta iš savanaudiškumo, 
ar ne? 

— Edvardai, juk tu tuo netiki, ką? 

— Žinoma, kad tikiu. O kas čia baisaus? Bėda tik ta, kad 
dauguma Žmonių visą savo gyvenimą bando sužinoti, kur 
slypi jų interesai, ir devynis kartus iš dešimties apsirinka. 

— Bet aš manau, kad tu žinai, kur slypi tavo geriausi inte- 
resai? 

— Tavo lovoje. 

— Kiaulė. 

Maždaug po valandos jis išjungė oro kondicionierių. 

Vos spėjo Delanis įsitaisęs savo kambaryje atsiversti „Ti- 
mes“, kai suskambo telefonas. Skambino seržantas Abneris 
Bunas. 

— Labas rytas, šefe. 

— Labas rytas, seržante. 

- Atleiskite, kad trukdau iš ankstaus ryto, bet norėjau su- 
žinoti, ar ketinate šiandien užsukti į policijos nuovadą. 

— Neketinau. O turėčiau? 

— Na, norėjau paprašyti tokios paslaugos. 

- Žinoma. Kas nutiko? 

— Skambino daktaras Patrikas Ho. Jis turi ligoninės re- 
zultatus dėl kraujo analizės ir nori ateiti su manim pasikal- 
bėti. Jis šiek tiek papasakojo telefonu, ir aš nė velnio nesu- 
prantu. Esu užsikasęs iki ausų savo popieriuose ir pama- 
niau, kad gal galėtumėte pasikalbėti su daktaru Ho savo 
namuose. Kad jis nelįstų man į akis. 

Delanis pagalvojo, kad Bunas pradeda rodyti spaudimą. 
Jis sulig kiekviena diena darėsi griežtesnis ir atžaresnis. Tai 
Bunas turėtų mygti daktarą Ho greičiau pateikti rezultatus, 
o ne mėginti išsisukti nuo pokalbio su juo. 

— Jis jums nelabai patinka, seržante? - paklausė jis. 

— Taip, nelabai, - atsakė Bunas. - Jis kvepia kaip vaisių 
pyragas ir į visą šitą reikalą žiūri kaip į mokslinę mįslę. Aš 
tebemanau, kad jis tenori užsidirbti balų ir tai darydamas 
mus tik gaišina. 

— Gal ir taip, - tarė Delanis galvodamas, kad Bunas grei- 
čiausiai nori likti nuošalyje, jei nepasisektų. 

— Ar pasikalbėsite su juo? 

— Aišku, - geraširdiškai atsakė šefas. - Duokite jam ma- 
no adresą. Aš būsiu namie visą rytą. 

Daktaras Patrikas Ho atvažiavo maždaug po valandos ir, 

vos spėjęs įeiti, susibičiuliavo su Monika. Ji virtuvėje ruošė 
salotas, ir daktaras primygtinai prašė leisti parodyti, kaip pa- 
daryti iš ridikų roželes ir kaip supjaustyti saliero šaknį, kad ji 
atrodytų lyg egzotiškos gėlės žiedas. 

Vargais negalais Delanis nutempė jį į savo kabinetą ir pa- 
siūlė puodelį arbatos. Paskui atsisėdo savo sukamojoje kė- 
dėje draugiškai žiūrėdamas, kaip daktaras Ho rausiasi po 
krūvą popierių, kuriuos išsiėmė iš aptrinto sakvojažo. 

— Taigi? —- paklausė šefas. - Kaip jums sekėsi su ligoni- 
nėmis? 

— A, puikiai, - švytėdamas tarė žmogutis. - Jie labai 
noriai bendradarbiavo, kai pasakiau, kad jų pagalba yra 
gyvybiškai svarbi. Be to, juk bus ką papasakoti namie ir 
draugams, ar ne? Kaip jie padėjo tirti viešbutinės žudikės 
bylą. 

- Ir jums pavyko atpažinti tas dvi nežinomas medžiagas 
žudikės kraujyje? 

— Ak, taip. Kur jos? Taip, taip. Didelis kalio kiekis, žemas 
natrio chlorido, bikarbonato lygis, kaip jau žinojome. Dvi iš 
pradžių neatpažintos medžiagos - padidintos koncentraci- 
jos ACTH ir MSH. 

Jis džiugiai, bet kukliai pažiūrėjo į Delanį tarsi tikėdama- 
sis katučių. 

— ACTH ir MSH? - paklausė Delanis. 

— Būtent. Nenormaliai didelė koncentracija. 

— Daktare, - tarė Delanis stengdamasis neprarasti kan- 
trybės. - Ką reiškia ACTH ir MSH? 

— Hipofizės hormonai, - laimingas atsakė daktaras Ho. - 
Normaliame kraujyje neturėtų būti tokios didelės jų kon- 
centracijos. Ir, mano nuomone, labai įdomu, /abai įdomu 
tai, kad MSH yra melanocitus stimuliuojantis hormonas. Aš 
drįsčiau pareikšti nuomonę, kad moteris su tokiu krauju tu- 

ri turėti pastebimų odos spalvos pakitimų. Patamsėjimus, 
kaip smarkų saulės įdegimą, bet greičiausiai pilkos, purvinos 
spalvos. 

— Ant viso kūno? 

— O, ne. Abejoju. Bet nepridengtose kūno vietose. Ant 
veido, kaklo, rankų ir taip toliau. Galbūt ant alkūnių ir spe- 
nelių. Taškų, kurie veikiami spaudimo ir trinties. 

— Įdomu, - tarė Delanis, - kokių dalykų gali sužinoti ti- 
riant kraują. Pasakykite, daktare, ar įmanoma nustatyti 
žmogaus asmenybę iš jo kraujo? Na, taip pat, kaip ir iš pirš- 
tų atspaudų? 

— (0, ne, - atsakė daktaras Ho. - Ne, ne, ne. Galbūt kada 
nors tai bus įmanoma iš genetinio kodo, bet ne iš kraujo. 
Matote, šis skystis yra veikiamas to, ką mes valgom, geria- 
me, vaistų ir kitko. Cheminė kraujo sudėtis nuolatos kinta - 
kas savaitę, kasdien, beveik kas minutę. Tad bijau, kad kaip 
asmens identifikavimo priemonė kraujas yra bevertis. Ta- 
čiau išsamus kraujo pjūvis gali tapti stebuklingu raktu, viską 
pasakančiu apie fizinę donoro būklę. Ir būtent tai mes dabar 
turime: išsamų kraujo pjūvį. 

— Tie hormonai, kuriuos minėjote, kaip jie vadinasi? 

— ACTH ir MSH. 

— Taigi. Sakėte, kad jų koncentracija žudikės kraujyje yra 
nenormaliai didelė. 

— Teisingai. 

— Bet kodėl? Na, noriu paklausti, kas gali sukelti tokią di- 
delę jų koncentraciją? 

— Liga, - džiaugsmingai atsakė daktaras. - Galėčiau pa- 
sakyti beveik be krislo abejonės, kad moterį, šio kraujo savi- 
ninkę, kamuoja kažkokia liga. Ar bent jau rimtas fiziologinis 
sutrikimas. Šefe Delani, tai labai keistas kraujas. Tikrai la- 
bai ypatingas. 

— Ar nenorėtumėt pabandyti spėti, kokia tai būtų liga? 

— Ak, ne, - prisipažino daktaras Ho liūdnai suraukdamas 
kaktą. - Neturiu tokios patirties ir išsimokslinimo. Taip pat 
ir hematologai, su kuriais konsultavausi, nedrįso spėti, kokia 
liga, negalia ar genetinis sutrikimas galėtų būti tokios keis- 
tos kraujo sudėties priežastimi. 

— Na... - tarė Delanis atsilošdamas kėdėje ir sunerdamas 
pirštus ant pilvo, - vadinasi, priėjome aklavietę. Kelio galas. 

Daktaras Ho pasibaisėjo. Jo juodos akys išsiplėtė, raudo- 
nos lūpos pasipūtė, putlios rankos suplevėsavo ore. 

— Ne! Jokiu būdu! - užprotestavo jis. - Ne, ne, ne! Aš su- 
žinojau pavardes trijų geriausių Niujorko diagnostikų. Aš 
nunešiu jiems šio kraujo pjūvį, ir tie daktarai pasakys man, 
kokia tai liga. 

— Jūs niekada nepasiduodate, ką? - nusijuokė Delanis. 

Daktaras Patrikas Ho ūmai surimtėjo. Jis staiga pažiūrė- 
jo į šefą skvarbiu ir įžvalgiu žvilgsniu. 

— Taip, - pasakė, - niekada nepasiduodu. O jūs? 

— Aš irgi, - tarė Delanis ir atsistojo paspausti rankos. 

Pakeliui durų link daktaras užsuko į virtuvę ir parodė 
Monikai, kaip supjaustyti žalias morkas dailiomis garbanė- 
lėmis. 


Birželio 25-ąją viešbutinės žudikės bylos tyrimo koman- 
dos rytiniame pasitarime Šiaurės Midtauno nuovadoje buvo 
nuspręsta padaryti kai kuriuos personalo pakeitimus. 

Leitenanto Vilsono T. Kreino būrys buvo sumažintas iki 
minimumo ir daugumai jo vyrų buvo duota užduotis toliau 
pildyti sąrašą moterų, kurioms į rankas galėjo patekti konfe- 
rencijų tvarkaraštis. Būriui vadovavo leitenantas Kreinas. 

Detektyvo Bentlio būrys irgi buvo apkarpytas; dalis vyrų 
perduota detektyvo Arono Džonsono nedidelei armijai, ku- 

ri bandė eiti visų Niujorko regione nupirktų ašarinių dujų 
balionėlių ir šovinių pėdsakais. 

Detektyvas Bentlis buvo paskirtas dirbti su policijos dai- 
lininku ir bandyti sukurti fotorobotą pagal menką kavinės 
padavėjos Anos Rogovič aprašymą. 

Seržantui Tomui K. Broderikui buvo duota papildomai 
žmonių apklausti pardavėjams juvelyrinėse parduotuvėse ir 
universalinių parduotuvių skyriuose, kur galėjo būti nupirk- 
ta KODĖL GI NE? apyrankė. 

Visi pripažino, kad šitie personalo perskirstymai buvo vi- 
so labo popieriniai ir nereiškė kokio nors esminio bylos tyri- 
mo lūžio. Vis dėlto po truputį buvo žengiama pirmyn, ir bu- 
vo paskaičiuota, kad po savaitės bus galima pradėti apklau- 
sinėti moteris, į kurių rankas patekdavo konferencijų 
tvarkaraštis. 

Detektyvas Džonsonas pareiškė, kad maždaug tuo pat 
metu jo vyrai pradės lankytis pas dujų balionėlių savininkus. 
Kiekvienas balionėlis, dujinis pistoletas ir generatorius bus 
patikrinti Džonsono vyrų, ir pareikalauta paaiškinti, kur 
dingo, jeigu nebus rasta. 

Buvo nutarta, kad visi vyrai - ir tvarkantieji popierius, ir 
gatvės policininkai - budės naktimis nuo birželio 29-os iki 
liepos 2-0s dienos. Manheteno centras bus užtvindytas uni- 
formuotų ir persirengusių policininkų nuo aštuntos vakaro 
iki antros valandos nakties. 

Be to, policijos automobiliai ir automobiliai be specialių 
atpažinimo ženklų be paliovos patruliuos šiame miesto rajo- 
ne, o dalis nuolat stovės prie visų didžiųjų viešbučių, kuriuo- 
se vyksta konferencijos. Ant kojų buvo sukelta operatyvinė 
grupė, ir jos nuolatinis budėjimo postas bus dar kartą įsteig- 
tas Pietų Midtauno nuovadoje. 

Daugybė moterų policininkių civiliniais drabužiais padės 
agentams stebimuose viešbučių baruose ir kokteilių svetai- 


399 


nėse. Buvo manoma, kad moterys geriau sugebės pastebėti 
įtartiną kitos moters elgesį. 

Iškilo ginčas, ar verta viešai paskelbti pranešimą, ragi- 
nantį Žmones vengti tomis naktimis nurodyto miesto rajono. 
Nuspręsta, kad toks paskelbimas būtų nenaudingas. 

„Visi bepročiai sulėks būriais - nuo Bostono iki Filadelfi- 
jos“, - tokia buvo padaryta išvada. 

Pasibaigus rytiniam pasitarimui, Delanis ir seržantas Bu- 
nas išėjo į koridorių, kur jų jau laukė visas švytintis daktaras 
Patrikas Ho. Seržantas su skausmu akyse pažiūrėjo į šefą. 

— Prašau, - paprašė tyliai, - užsiimkite juo. Galite eiti į 
mano kabinetą. - Ir kažkur nuskubėjo. 

Apsikeitę mandagumo frazėmis, tarp kurių buvo ir klau- 
simas apie šefo žmonos sveikatą, abu vyrai nuėjo į Buno 
kambarį. Delanis uždarė duris, kad nuslopintų iš korido- 
riaus sklindančius garsų šnekėjimą, juoką ir šūkavimus. 

Jis atsisėdo ant sukamosios kėdės. Daktaras Ho - ant iš- 
siklaipiusios medinės kėdės, dailiai sukryžiavęs kojas, išlygi- 
nęs kelnių kantą, kad nesusidarytų raukšlės. 

— Na... - pradėjo Delanis, - tikiuosi, turite mums gerų 
naujienų. 

— Apgailestauju, bet neturiu, - liūdnai pasakė daktaras 
Ho, ir jo veide atsirado liūdnos teatro kaukės išraiška. 

Delanis staiga pamanė, kad Bunas, ko gero, teisus. Gal- 
būt šis mažas veiklus žmogelis tik vedžioja juos už nosies, 
tenorėdamas pailsėti nuo savo tikrojo darbo. 

— Jūs susitikote su diagnostikais? - paklausė jis kiek 
griežtesniu balsu, negu ketino. 

— O taip, susitikau, - įnirtingai sukinkavo galva dakta- 
ras. — Tai labai rimti, svarbūs Žmonės, ir jie nepaprastai mie- 
lai sutiko man padėti. 

— Bet išėjo šnipštas? 

— Atleiskite? 

— Sakau, kad jie negalėjo pasakyti, kas tai per liga? 

— Ak, taip, negalėjo. Visi trys sutiko, kad tai labai neįpras- 
ta kraujo sudėtis, unikali jų praktikoje. Du iš jų atsisakė pa- 
reikšti bet kokią nuomonę ir net pamėginti spėti. Sakė, kad 
neturėdami galimybės ištirti paciento, jie pageidautų daug 
daugiau medžiagos: rentgeno nuotraukų, audinių pavyz- 
džių, šlapimo analizės, elektrokardiogramų, seilių ir išmatų 
analizės ir taip toliau. Trečiasis žmogus taip pat negalėjo pa- 
reikšti nuomonės, remdamasis vien kraujo tyrimu. Tačiau jis 
pakišo mintį, kad taip gali atsitikti dėl pernelyg aktyvios hi- 
pofizės hormonų veiklos. Tačiau smulkiau ir jis nieko nega- 
lėjo pasakyti. 

— Uhu, - tarė Delanis. - Ką gi, negaliu jų kaltinti. Mes 
jiems nedavėme kažin kiek medžiagos, kad jie galėtų daryti 
išvadas. Na, tai kaip? Toliau jau nebėra kur eiti? 

— O, ne! - sušuko daktaras Patrikas Ho. - Ne, ne, ne! 
Mano strėlinėje dar liko strėlių! 

— Taip ir maniau, - tarė šefas. - Tai kas dabar? 

Daktaras Ho palinko į priekį, rimtas ir kupinas ryžto. 

— Čia, šioje nuostabioje šalyje, yra keli diagnostiniai kom- 
piuteriai. Vienas, puikus, Pitsburgo universitete; kitas Sten- 
fordo medicinos institute; trečias Nacionalinėje medicinos 
bibliotekoje, ir taip toliau. Taigi visų šių kompiuterių atmin- 
tyje yra sudėta tūkstančiai simptomų ir ligos pasireiškimų. 
Kai visuma tokių simptomų duodama mašinai, ji kartais gali 
pateikti diagnozę, ligos pavadinimą ir numatyti tinkamą gy- 
dymą. 

Delanis atsitiesė. 

— Viešpatie, — tarė jis, - man ir į gzivą negalėjo ateiti, kad 
egzistuoja tokie kompiuteriai. Tai nuostabu! 

— Tikrai, - tarė daktaras, patenkintas šefo reakcija. - Ir 
aš taip manau. Jeigu į kompiuterį sudedama per mažai 

duomenų, jis, žinoma, ne visada pasakys tikslią diagnozę, 
bet kartais gali pateikti kelis galimus variantus. 

— Ir jūs norite patikrinti jos kraujo pjūvį tais kompiu- 
teriais? 

— Būtent, - švytėdamas sumirksėjo daktaras Ho. - Aš 
taip pat pridėsiu tiriamo subjekto lytį ir mūsų turimą fizinį 
aprašymą. Aš paruošiau įstaigų vadovams ilgas telegramas, 
paaiškinančias užduoties svarbos priežastis ir prašančias 
skirti laiko kompiuterinei analizei. 

— Nematau, dėl ko galėčiau prieštarauti, - lėtai tarė De- 
lanis. - Kad jau pradėjom, bandykim eiti iki galo. 

— Taip, bet iškyla viena maža problemėlė, - beveik drovė- 
damasis tarė daktaras. —- Tos telegramos nepigiai kainuoja. 
Norėčiau išsiųsti jas oficialiu kanalu. 

- Žinoma, - gūžtelėjo pečiais Delanis. - Kas pradėta — 
reikia baigti. Išsiųskite jas štai šituo telefonu dabar pat. Jei 
kas pakels triukšmą, pasakykite, kad jums leido komisaro 
pavaduotojas Aivaras Torsenas. Aš su juo suderinsiu. 

— Ak, labai jums ačiū. Jūs nepaprastai malonus. Lieku 
jums skolingas. 

Daktaras Ho pasirausė panešiotame sakvojaže ir išsi- 
traukė kelis lapus popieriaus. Delanis leido jam atsisėsti ant 
sukamosios kėdės, ir daktaras pasiruošė skambinti. 

— Pasakykite man, daktare Ho, - tarė šefas. - Tiesiog 
man smalsu... Jeigu kompiuteriai nenustatys diagnozės, ką 
jūs tada darysite? 

— O, - linksmai tarė mažasis žmogelis, — aš ką nors sugal- 
vosiu. 

Delanis įsispoksojo į jį. 

— Neabejoju, kad sugalvosite. 


Liepos 1-ąją, antradienį, 10 val. 14 min., skambutis tele- 
fonu 911 pranešė apie smurtinę mirtį „Tribunolo“ motelyje, 

49-0joje gatvėje, į vakarus nuo Dešimtosios aveniu. Skambi- 
nęs vyras prisistatė kaip „Tribunolo“ apsaugos viršininkas. 

Pavojaus signalas buvo perduotas į Šiaurės Midtauno 
nuovadą. Budintis seržantas radijo bangomis pranešė tame 
rajone patruliuojančiam policininkui, dviem uniformuo- 
tiems policininkams patrulio automobilyje ir dviem civili- 
niais drabužiais vilkintiems policininkams automobilyje be 
atpažinimo ženklų. 

Taip pat pranešė viešbutinės žudikės paieškos komandos 
vadams, kurie tuo metu sėdėjo rytiniame pasitarime antra- 
jame nuovados aukšte. Seržantas Abneris Bunas nusiuntė į 
įvykio vietą detektyvus Bentlį ir Džonsoną. 

Belaukdami telefonu perduotų „taip“ arba „ne“, visi sė- 
dėjo tylėdami, rūkydami, siurbčiodami atšalusią kavą iš per- 
mirkusių popierinių puodelių. Edvardas Delanis atsistojo ir 
nuėjo prie ant sienos priklijuoto nuovados rajono žemėla- 
pio. Komisaro pavaduotojas Torsenas irgi priėjo prie jo. 

— Ką tu galvoji, Edvardai? - tyliai paklausė. 

— Nepasakytum, kad centras, bet netoli, - atsakė šefas. 

Jie atsisėdo ir vėl ėmė laukti. Visi tylėjo. Girdėjo iš apati- 
nio aukšto atsklindantį nuovados darbo bruzdesį. Išgirdo 
net švilpesį, kai leitenantas Kreinas papūtė į pypkės kandik- 
lį norėdamas jį išvalyti. 

Kai telefonas suskambo, visi kambaryje buvę vyrai krūp- 
telėjo. Žiūrėjo, kaip seržantas Bunas kietai suspaudžia rage- 
lį, kad net pabąla krumpliai. 

— Seržantas Bunas, - prašvokštė jis. 

Minutėlę klausėsi. Paskui padėjo ragelį. Atsuko įsitem- 
pusį veidą į kitus. 

— Važiuojam, - pasakė. 

Jie puolė prie durų stumdydami kėdes: vyrai virto iš kam- 
barių, žingsniai subildėjo ant laiptų. 


403 


— Kur, po velnių, taip skubate? - paklausė seržantas Bro- 
derikas rūsčiu balsu. - Jos ten jau seniai nėra. 

Paleisti varikliai, blerbia signalai, užkaukia sirenos. Dela- 
nis važiavo pavaduotojo Torseno automobilyje; uniformuo- 
tas vairuotojas dideliu greičiu įsuko į Aštuntąją aveniu, pa- 
suko į vakarus 55-ąja gatve, į Devintąją aveniu, paskui į pie- 
tus 49-ąja gatve. 

— Ji vėl mus išdulkino, - piktai tarė Admirolas, ir šefas 
pagalvojo, kaip retai Torsenas vartoja tokius žodžius. 

Kai jie Žvicgiant stabdžiams sustojo prie „Tribunolo“, 
gatvė jau buvo prikimšta policijos automobilių, furgonų ir 
greitosios pagalbos mašinų. Minia vis augo, ir, kol praėjimas 
nebuvo užtvertas ožiais, ją atgal stūmė policininkai. 

Viešbutis jau buvo apsuptas: niekas neįleidžiamas ir neiš- 
leidžiamas nepateikęs asmens pažymėjimo. Motelio dar- 
buotojai ir svečiai buvo rikiuojami vestibiulyje apklausai. 
Uniformuotas pareigūnas, saugojęs liftą, nusiuntė juos į 
penktą aukštą. 

Koridoriuje grūdosi minia, labiausiai susispietusi prie 
508-0jo kambario. Tarpduryje akmeniniu veidu stovėjo ser- 
Žantas Bunas. 

— Nėra abejonės, tai buvo ji, - tarė jis bejausmiu balsu. — 
Gerklė perpjauta, dūrių žaizdos kiaušiuose. Lavonas - Čes- 
teris Labrančas, dvidešimt ketverių metų, iš Baro, Vermon- 
te. Atvažiavo į kažkokią koledžų konferenciją. 

— Vėl konferencija, - karčiai nutęsė Torsenas. - Ir dvide- 
šimt ketverių metų. Vaikas! 

— Ar motelyje buvo pakišti persirengę policininkai? - pa- 
klausė Delanis. 

— Ne, - burbtelėjo Bunas. - Viešbutis mažas ir visai ne 
centre, todėl jo nestebėjome. 

Komisaro pavaduotojas prasižiojo kažką sakyti, bet užsi- 
čiaupė. Prie durų priėjo Tonis Kalahanas. 

— Nuogas, - pranešė jis. - Pusė kūno ant lovos, pusė ant 
grindų. Jokių grumtynių pėdsakų. Panašu į pirmąsias žmog- 
žudystes, kai ji prieidavo iš už nugaros. Atrodo, kad visas 
kraujas yra jo. Nugremšime vonios kambario nutekamuo- 
sius vamzdžius, bet nieko gero nežadu. 

Lu Gorkis pečiais prasistūmė į tarpdurį. Operatyvinės 
grupės darbuotojas dviem plačiai išskėstais pirštais laikė vy- 
no taurę. Ant dugno buvo pusė colio gintaro spalvos skysčio. 
Taurės išorė apibarstyta milteliais. 

— Tai, aišku, vynas. - pasakė Gorkis. - Aš pamirkiau pirš- 
tą. Šabli. Gera rūšis. Bet įdomiausia tai, kad kambaryje yra 
ir pustuštis butelis alaus su stikline. Nė vienas vyras tuo pat 
metu negers alaus ir vyno. Geri atspaudai ant abiejų indų. 
Manau, kad taurė buvo jos. 

— Patikrinkite, - tarė Bunas. 

— Be abejo, - pasakė Gorkis. - Nuvešime į centrą perko- 
pijuoti. Pagaliau turime atspaudą, jeigu kada nors ką nors 
suimsime dėl šios bylos. 

— Seržante, - pasigirdo Džonsono balsas už jų nugarų. — 
Atrodo, mums pasisekė. Viršuje yra padavėjas, kuris sako, 
kad galją matė. 

Jie visu būriu nusekė paskui jį prie laiptų koridoriaus ga- 
le, kur virš durų kabojo raudonas ženklas su užrašu „Išėji- 
mas“. 

— Vaikinas vardu Tonis Picis, - pasakojo Džonsonas, kai 
jie kopė betoniniais laiptais. - Šiandien jis dieninėje pamai- 
noje, bet vakar dirbo nuo šeštos vakaro iki dviejų nakties. Jis 
nešioja gėrimus svetainėje po atviru dangumi, prie baseino. 
Paskui, kai baras ir baseinas vidurnaktį užsidarė, jis nulipo 
žemyn ir padėjo dirbti prie didžiojo baro. Jis mano, kad ap- 
tarnavo Labrančą su moterimi. Nešė jiems alų buteliuose ir 
baltą vyną. 

Antonis Picis buvo vyras mieguistomis akimis, žemas, 
greičiau drūtas negu apkūnus. Dėvėjo baltą prikyštę, surištą 
po pažastimis. Prikyštė buvo išpūsta apvalaino pilvuko. 

Jo riebus, melancholiškas veidas siaurų, juodų ūsų buvo 
padalytas į dvi dalis; tiesiai per vidurį, nuo skruosto iki 
skruosto. Dantys kaip migdolai, ir jis kalbėjo rėžiančia ausi 
Niujorko šnekta. Delanis nustatė dialektą: Bruklinas, grei- 
čiausiai Bušvikas. 

Jie pasodino jį prie kampinio stalo, o patys susispietė ap- 
link ant metalinių kėdučių. Barmenas, šluostydamas stikli- 
nes, nenuleido nuo jų akių, tačiau vyras, kuris valė baseiną 
su ilgakočiu rėčiu, visai nekreipė į juos dėmesio. 

— Toni, - prabilo detektyvas Džonsonas, - ar nepakarto- 
tumėte dar kartą šiems vyrams to, ką pasakojote man? Kada 
atėjote į darbą, ką darėte, ką matėte? Visos tos velniavos? 

— Atėjau į darbą šeštą valandą, - pradėjo pasakoti Pi- 
CIS, — IF... 

— Tai buvo vakar? — staiga pertraukė Bunas. 

— Taip. Vakar. Pirmadienį. Taigi atėjau į darbą šeštą va- 
landą; baseine buvo keli žmonės, nedaug, bet tuo metu mes 
jau turėjome darbo bare. Kokteilių gėrėjai, jūs žinote. Mar- 
tiniai ir manhetenai. Čia buvo vienas padavėjas - tai aš, ir 
vienas barmenas. Po pietų čia gali nusipirkti gal kokį sumuš- 
tinį ar ką panašaus, bet tik ne po šešių. Todėl, žinote, žmo- 
nės leidžiasi žemyn į svetainę. Tad čia nuo devintos ar de- 
šimtos valandos žmonių sumažėja, o paskui vėl ima daugėti, 
nes jie nori išsimaudyti. 

Klausinėjo seržantas Bunas. 

— Kada uždarote? 

— Dvyliktą. Lygiai. Tada visi, kas dar nori išgerti, eina prie 
didžiojo baro. Na, žinote, jeigu nenutaria gerti savo kamba- 
ryje. Šiaip ar anaip, vakar vakare maždaug dešimtą ar vie- 

nuoliktą valandą, apytikriai, viena porelė baseine, visi sta- 
liukai užimti... Negaliu pasakyti, kad turiu lakstyti kaip akis 
išdegęs, kai staliukai užimti. Čia nedaug vietos, patys apsi- 
dairykit. Daugiausia porelės ir kompanijos po keturis. Du 
vaikinai ir viena dama. Vienas vaikinas maukia gryną burbo- 
ną, kitas - butelinį alų. Dama geria baltą vyną. Burboną ge- 
riantis, maždaug penkiasdešimties metų, siurbė taip, tarsi 
nebūtų rytdienos, tas, kur gėrė alų, stumdo savo butelius. 
Dama siurbčioja vyną: nei per greitai, nei per lėtai. 

- Jūs įsileidžiate moteris be palydos? 

— Kodėl gi ne? Jeigu padoriai elgiasi, žinote, tegul geria į 
sveikatą - kas kam rūpi? 

— Nupasakokite tą jaunuolį, Toni. Tą, kuris vienas gė- 
rė alų. 

— Na,jis... maždaug dvidešimt penkerių metų, aš taip ma- 
nau. Aukštas, labai aukštas ir liesas. Ilgi šviesūs plaukai, ant 
ausų, iki pečių, ir su barzdele. Bet, žinote, ne hipis. Švariai ir 
gražiai apsirengęs. 

— Ar prisimenate, kaip jis buvo apsirengęs? 

— Chaki spalvos kelnės ir sportinis švarkas. 

Jie sužiuro į Buną. Seržantas niūriai linktelėjo galvą. 

— Tai drabužiai, kuriuos jis nusivilko, - paaiškino seržan- 
tas. - Tai buvo jis. Na, o moteris, Toni? Galite nupasakoti ją? 

— Gerai neįsižiūrėjau. Sėdėjo štai ten, prie to mažo staliu- 
ko. Matote? Prie palmių. Naktimis beveik visa šviesa sklinda 
nuo baseino, todėl ji sėdėjo šešėlyje, žinote. Maždaug ketu- 
riasdešimties metų, manyčiau. 

— Aukšta? 

— Taip, manyčiau, kad aukšta. Gal penkios pėdos ir šeši- 
septyni coliai. 

— Su skrybėle? 

— Be skrybėlės. Rusvi plaukai. Vidutinio ilgio. Trumpai 
nukirpti. 

— Kaip ji buvo apsirengusi? 

— Labai paprastai. Nieko krentančio į akis. Baltas megzti- 
nis aukštu kaklu. Na, viena iš tų palaidinių su siauromis pet- 
nešomis. 

— Arji buvo graži? 

— Ne. Vargu ar patrauktų akį. Plokščia krūtinė. Plonos 
kojos. Jokio makiažo. Nieko. 

— Na, gerai. Vaikinas pats sau geria alų, o moteris viena 
geria baltą vyną. Kaip jie susitiko? 

— "Tas vaikis atsistoja, pasiima butelį ir stiklinę ir eina prie 
jos staliuko. Aš, žinote, stebiu, nes jeigu ji ims garsiai varyti 
jį šalin, turėsiu prieiti ir jį nuraminti. Bet jis kalba, ir ji kalba; 
matau, kaip jie šypsosi, o po kurio laiko jis atsisėda greta jos; 
Jie toliau kalbasi ir šypsosi, tad ko man nerimauti? 

— Ar girdėjote, apie ką jiedu kalbėjosi? 

— Ne. Kas nori klausytis tų nesąmonių. Kai jie pamoja 
man, aš dar atnešu gėrimų. Už tai man ir moka algą. Ne už 
nesąmonių klausymąsi. 

— Kas apmokėjo sąskaitą? 

— Jie užsimokėjo kiekvienas už save. O man kas? Abu pa- 
liko arbatpinigių, todėl negaliu skųstis. 

— Ar matėte, kur jie nuėjo? Prie liftų? 

— Nemačiau. Su pinigais ir čekiais nuėjau prie baro. Kai 
sugrįžau, jų jau nebuvo. Mano arbatpinigiai buvo ant stalo. 
Dar jie nusinešė savo taures. 

— Ar tai įprasta? 

- Aišku. Žmonės gyvena šiame viešbutyje ir, jeigu nebai- 
gia gerti, nešasi taures į kambarius. Kambarinės jas surenka 
ir vėl atneša čia. Niekam jokio nuostolio. 

— Taigi jie išėjo apie vidurnaktį? 

— Lygiai vidurnaktį. 

Seržantas Bunas pažiūrėjo į Delanį. 

- Šefe? 

— Toni, - tarė Delanis, - šita moteris... ar galit dar ką nors 
apie ją pasakyti? 

— O ką, pavyzdžiui? 

- Ar galėtumėte spėti, kiek ji svėrė? 

— Kaulėta. Negali sverti daugiau nei šimtą dvidešimt sva- 
rų. Gal dar mažiau. 

— Koks jos balsas? 

— Nieko ypatingo. Tylus. Mandagus. 

— Jos laikysena? 

— Nepastebėjau. Atleiskite. 

— Jūs mums puikiai padedate. Ar nepastebėjote ant jos 
rankos auksinės apyrankės? 

— Nepastebėjau jokios apyrankės. 

- Sakėte, kad ji niekuo neišsiskiria? 

— Taip. Pailgas veidas. 

— Jeigu jums reikėtų spėti, kokį ji dirba darbą, ką pasaky- 
tumėt? 

— Galbūt sekretorė. Kažkas panašaus. 

— Ar ji ranka lietė vaikiną? 

— Lietė? 

— Na, skruostą. Glostė jo plaukus. Uždėjo savo ranką ant 
jo rankos. Kas nors panašaus buvo? 

— Klausiate, ar ji jį kabino? Ne, nieko panašaus. 

— Ar anksčiau jums teko juos matyti? 

— Niekada. 

— Kartu ar atskirai? Jie niekada nebuvo čia užsukę? 

— Ašjų anksčiau nebuvau matęs. š 

— Ar jie elgėsi lyg seni pažįstami? Kaip netyčia susitikę 
seni draugai? 

— Ne. Tai buvo atsitiktinė pažintis. Aišku kaip dieną. 

— Ar kaijie išėjo vidurnaktį, buvo jau įkaušę? 

— Jokiu būdu. Galėčiau atrasti sąskaitą, bet sakau, kad jis 

išgėrė tris ar keturis butelius alaus, o ji tris ar keturias taures 
vyno. Bet jie nebuvo girti. 

— Nesusierzinę? 

— Ne, ramūs ir draugiški. Jokio nerimo. Kai pasakiau, kad 
mes užsidarome, jie nė akim nemirktelėjo. 

— Ar prisimenate, kokios spalvos buvo moters akys? 

— Nemačiau. 

— Spėkite. 

— Rudos. 

— Ar manote, kad jie gyveno šitame viešbutyje? 

- O kas juos žino? Žmonės ateina ir išeina. Be to, daug 
kas čia užsuka taurelės iš gatvės, žinote. 

— Ar moteris buvo išsikvėpinusi? 

— Jei ir buvo, aš neprisimenu. 

— Ar dar ką nors galite apie ją pasakyti? Ką nors, apie ką 
mes nepaklausėme? 

— Ne, ko gero, ne. Nieko joje ypatingo, žinote. Moteris, ir 
tiek. 

— Uhu. Ačiū, Toni. Iš mano pusės viskas. Seržante? 

— Ačiū už pagalbą, Toni, - pasakė Bunas. - Detektyvas 
Džonsonas nuveš jus į nuovadą, kur patvirtinsite parodymus 
raštu ir pasirašysite. Nesijaudinkite, mes perspėsime jūsų bosą. 

— Aišku, jei tik reikia. Manote, kad tai ji pakišo jį po ve- 
lėna? 

— Galbūt. 

- Ji viešbutinė žudikė? 

— Džonsonai, - pasakė Bunas mostelėdamas ranka, ir de- 
tektyvas nusivedė Antonį Picį šalin. 

— Geras liudininkas, - pasakė Delanis. - Tos apmusiju- 
sios akys mane suklaidino. Jis nedaug ką praleido pro akis. 
Pašnekinkit jį po dienos ar dviejų, seržante. Jis dabar apie 
tai galvos ir galbūt dar ką nors prisimins. 

— Tikriausiai kaltini mane, Edvardai, - prabilo Aivaras 
Iorsenas. 

— Kaltinu? Už ką? 

— Ji padarė taip, kaip tu sakei, kad padarys, - nusimetė 
peruką, nusiėmė apyrankę, apsirengė paprastai. Perskaičiu- 
si viską laikraščiuose. 

Delanis gūžtelėjo pečiais. 

— Kaip danguj, taip ir ant žemės. Manau, kad jeigu ji bū- 
tų net išsičiustijusi kaip lėlė, būtų nužudžiusi Labrančą ir ra- 
miai išėjusi. Galbūt mums tai išėjo į naudą - dabar turime 
tikslesnį jos išvaizdos aprašymą. Seržante, nepamirškite nu- 
vesti Antonio Picio pas policijos dailininką. Gal pavyks su- 
kurti tikslesnį atvaizdą. 

- Šiandien pat padarysiu, - pažadėjo Bunas. - Kas nors 
dar, šefe? 

— Neee. Greičiausiai, kad ne. 

— Kas nors neduoda ramybės, Edvardai? 

— Iki šiol ji elgdavosi velnioniškai protingai. Pasistengda- 
vo išsirinkti aukas dideliame, sausakimšame viešbutyje, kur 
jos niekas neprisimins. Švariai nutrindavo visus atspaudus. 
O dabar staiga susiranda vaikiną nedideliame motelyje. Lei- 
džia jam susipažinti su ja taip, kad kas nors paskui gali prisi- 
minti. Sėdi iki vėlumos, kol kavinėje lieka tik jie dviese. Pa- 
davėjas tai tikrai prisimins. Paskui nusineša savo vyno taurę 
į jo kambarį ir palieka ant jos pirštų atspaudus. Kvaila, kvai- 
la, kvaila! Negaliu suprasti. Visai nepanašu į ją. 

— Galbūt, - lėtai tarė Torsenas, - ji nori, kad ją pagautų. 
Delanis pažiūrėjo į jį. 

— Tu taip manai? Įmanomas dalykas, bet tai iš lakios vaiz- 
duotės srities. Galbūt priežastis daug paprastesnė. Galbūt ji 
tiesiog pavargo. 

— Pavargo? 

— Išseko. Neteko jėgų. Įsivaizduokit, kokius stresus ji turi 
išgyventi? Ieškoti nepažįstamų vyrų, kiekvienas iš kurių pats 
gali pasirodyti esąs žudikas sadistas. Paskui pulti jį su lenkti- 
niu peiliu rankoje. Nužudyti ir sunaikinti visus daiktinius iro- 
dymus. Dieve, kokia įtampa! Daryti tai nuolat, kas mėnesį. 

— Manote, kad jai neišlaiko nervai? 

— Juk tai logiška, ar ne? Ypač po to, kai ji skaito laikraš- 
čius ir mato, kad mes žingsnis po žingsnio sėliname artyn. 
Manau, kad įtampa pradeda ją priveikti. Ji jau nesugeba vis- 
ko šaltai apsvarstyti. Pradeda pamiršti. Spaudimas auga. 
Taip, seržante, aš manau, kad jos nervai pradeda krikti. 

- Ar yra dar kas nors, ką mums reikėtų padaryti? - nera- 
miai paklausė Torsenas. 

— Užbaikite piešti portretą, - tarė Delanis, - ir duokite jį 
visiems laikraščiams ir TV stotims. Pasodinkit daugiau vyrų 
prie telefonų. Nedelsdami pradėkite apklausti visas moteris iš 
konferencijų tvarkaraščio sąrašo, kurioms, sakykim, tarp dvi- 
dešimt penkerių ir penkiasdešimt metų. Tegul Džonsono 
žmonės pradeda eiti per dujų balionėlių savininkus Niujorke. 

— Gerai, - tarė seržantas Bunas. - Užspirginsim tą reikalą. 

— Tai jau užspirginkit, - sausai burbtelėjo Delanis. - 
Mums liko tik dvidešimt šešios dienos. 

— Nežinau, ar tada aš čia dar būsiu, - pasakė komisaro 
pavaduotojas Torsenas. 

Jie žvilgtelėjo į jį ir suprato, kad jis nejuokauja. 

Delanis išėjo iš motelio, prasibrovė pro minią ant šaligat- 
vio ir susistabdė taksi, važiuojantį iš centro Dešimtosios ave- 
niu link. Atsisėdo skersai sėdynės, ištiesė kojas. 

Susimąstė apie paskutinę Torseno frazę. Pamanė, kad 
Admirolas gal ir ištvers pastarąją neatskleistą žmogžudystę, 
bet jeigu bus dar viena liepos pabaigoje, Torseną atiduos su- 
šerti vilkams ir susiras naują viršininką. 

Tai būtų Žiaurus, negailestingas sprendimas, kuris, be 
abejonės, padarytų galą pavaduotojo karjerai Niujorko poli- 
cijos departamente. Bet Aivaras žinojo, kuo rizikuoja, kai 
apsiėmė sučiupti viešbutinį žudiką. Delanis įsivaizdavo, kaip 
jis siunta ant „paprastos, niekuo nepasižyminčios“ moters, 
nuo kurios priklausė jo likimas. 


Monika pasitiko jį prieškambaryje, uždėjo delną jam ant 
rankos. Greičiausiai išgirdo naujieną per radiją, nes žiūrėjo į 
jį išplėstomis iš. nerimo akimis. 

— Darviena? - paklausė. 

Jis linktelėjo. 

— Edvardai, - beveik piktai tarė ji, - kada pagaliau tai 
liausis? 

— Greitai, - pasakė jis. - Tikiuosi. Mes einame prie jos, 
bet tai lėtas darbas. Aivaras ne... 

— Edvardai, - pertraukė ji. - Svetainėje laukia daktaras 
Ho. Pasakiau, kad nežinau, kada tu grįši, bet jis tvirtino, kad 
būtinai turi tave pamatyti. 

— Gerai, - atsiduso Delanis. - Pažiūrėsim, ko jam dar 
stinga. 

Jis pakabino skrybėlę prieškambario spintoje, paskui ati- 
darė svetainės duris. 

Vos tik jis įėjo į kambarį, daktaras Patrikas Ho pašoko 
ant kojų. Jo akyse degė triumfas. Jis kaip pamišęs mojavo 
pluošteliu geltonų telegramų blankų. 

— Adisono liga! - sušuko. - Adisono liga. 

Liepos 1-oji, ketvirtadienis... 

Prieš pat Zo Koler išeinant iš darbo, nušniokštė trumpas, 
smarkus vasaros lietus. Kai ji išėjo į Madisono aveniu, šali- 
gatvis garavo, grioveliuose gurgėjo purvinas vanduo. Apsun- 
kęs oras lipo prie veido ir trenkė šlapiais degėsiais. 

Ji nužengė daktaro Starko klinikos link. Praėjo pro gėri- 
mų parduotuvę, pamatė vitrinoje išstatytus vyno butelius. 
Prisiminė vyno taurę, kurią paliko viešbučio kambaryje pas 
Česterį Labrančą. 

Neapsižiūrėjimas buvo menkas - jos pirštų atspaudai 
niekur nebuvo registruoti, - bet ta klaida kėlė jai nerimą. 
Visur - ir „Granger“ viešbutyje, ir savo švarutėlaičiame bu- 
te ji siekė tobulumo. Ji tai Žinojo ir tuo didžiavosi. 

Todėl šis nedidelis pražiopsojimas ją erzino. Tai buvo pir- 
masis riktas, kurio ji negalėjo priskirti atsitiktinumui ar tam, 
kad taip išėjo netyčia. Jis slėgė ją, nes metė šešėlį ant jos 
nuotykio, darė jį kažkokiu aplopytu įvykiu, nors tai turėjo 
būti aiškus jos valios pareiškimas. 

— Ar girdėjote apie naują žmogžudystę? - paklausė susi- 
jaudinusi registratorė. - Vėl viešbutinė žudikė. 

— Girdėjau, - atsakė Zo. - Tai baisu. 

— Tiesiog siaubinga, - sutiko moteris. 

Kai daktaras Starkas pasirodė apžiūros kambaryje vilk- 
damas paskui save dūmų uodegą, jis pirmiausia paklausė: 

— Kur jūsų apyrankė? 

Zo širdis smuktelėjo į kulnus, bet paskui atlėgo, kai ji 
suprato, jog jis kalba ne apie auksinį papuošalą su žodžiais 
KODĖL GI NE?, 0 apie medicininę apyrankę, pranešančią, 
kad ji serga Adisono liga. 

— Na, ryte maudžiausi duše ir paskui pamiršau užsidėti, 
paaiškino ji. 

- Žinoma, - tarė jis. - Bet reikmenis turite rankinėje, ar 
ne? 

O kaiji nieko neatsakė, pridūrė: 

— Ech, Zo, Zo, ir ką man su jumis daryti? 

Jis peržvelgė kortelę, kurią jam padavė Gledis. Paskui lie- 
pė Zo atsistoti ir nusimesti paklodę. Pasistūmė kėdę taip arti, 
kad jo veidas buvo vos per kelis colius nuo įkritusio pilvo. 

— Pasižiūrėkit į save, - tarė jis piktai. - Kaulai ir oda! Ir 
dar štai čia... čia... 

Jis parodė bronzos spalvos dėmes ant kelių, alkūnių, 
krumplių, spenelių. Peštelėjo pirštais tarpukojį, parodė 
plaukelius. 

— Matote? - griežtai paklausė. - Ar geriate vaistus? 

— Taip, geriu. Kasdien. 

Jis suniurnėjo. Toliau apžiūra vyko tyloje. Kadangi ji sirgo 
mėnesinėmis, buvo atsisakyta dubens apžiūros ir tepinėlio. 

Zo pasirodė, kad jis ne toks lipšnus kaip visada. Elgėsi 
grubiai, beveik kaip laukinis sukiojo jos kūną. Nekreipė dė- 
mesio į jos šūkčiojimus ir dejones. 

— Laukiu jūsų savo kabinete, - niūriai tarė jis, paimda- 
mas cigarą ir su bildesiu išeidamas pro duris. 

Kai ji atsisėdo priešais jį prie popieriais nukrauto stalo, 
jis atrodė apsiraminęs. Ji matė, kaip jis greitai kažką rašė jos 
ligos istorijoje. 

Pagaliau pastūmė rašiklį į šalį. Vėl prisidegė užgesusį ci- 

garą. Nustūmė akinius ant banguojančios žilų plaukų aureo- 
lės. Kreipėsi į lubas. 

— Svoris nukrito, - tarė bejausmiu balsu. - Kraujo spau- 
dimas pakilo. Pulsas pagreitėjo. Ryškiai išreikšta hiperpig- 
mentacija. 

Nuleidęs galvą įsmeigė akis į ją. 

- Jūs susižeidėt"? 

— Ne. Tik įsibrėžiau šlaunį. Aš sakiau... 

— Ar pasninkavote? Ar visai metėte valgyti? 

— Aišku, kad ne. 

— Tada jus turi veikti didelis emocinis ar psichologinis 
stresas, kuris daro įtaką jūsų organizmo chemijai. 

Ji tylėjo. 

— Žo, - prašneko jis malonesniu balsu, - ką man su jumis 
daryti? Jūs ateinate pas mane patarimo ir pagalbos. Tada, 
kai negaluojate, arba, bus geriau pasakyti, kada norite palai- 
kyti savo sveikatą. Ar aš tiesą sakau? Už tai jūs man mokate, 
o aš stengiuosi iš visų jėgų. Puikūs tarpusavio santykiai. Bet 
kaip man atlikti savo darbą, jeigu jūs man meluojate? 

— Aš jums nemeluoju, - karštai tarė ji. 

Jis iškėlė delną. 

— Na, gerai, jūs nemeluojate. Ne taip pasakiau. Atsipra- 
šau. Bet jūs slepiate nuo manęs informaciją, informaciją, 
kurios reikia mano darbui. Kaip aš galiu jums padėti, jeigu 
jūs atsisakote pasakyti tai, ką man reikia žinoti? 

- Aš atsakau į visus jūsų klausimus. 

— Neatsakote, - įniršo jis. - Jūs niekada nesakote man to, 
ką aš noriu sužinoti. Tiek to, nusiraminkim ir nesijaudinkim. 
Pabandysime dar kartelį, labai rimtai ir labai logiškai. Jūs te- 
begeriate prirašytą dozę kortizolio? 

- Taip. 

- Ir druskos tabletes? 

— Taip. 

— Ar jaučiate poreikį sūrymui? 

- Ne. 

- Arjūsų maistas gerai subalansuotas? Ar nesilaikote ko- 
kios nors įnoringos dietos, greitai numetančios svorį? 

— Ne. Valgau iki soties. 

— Vemiate? 

— Ne. 

— Pykina, sutrikę viduriai? 

— Ne. 

- Silpna? 

— Tik per mano dienas. 

— Viduriuojate, viduriai užkietėję? 

— Ne. 

— Kai aš čiupinėjau pilvą, jūs sudejavote. 

— Skaudžiai suspaudėte, - atsakė ji. 

— Ne, - atšovė jis. - Skausmas yra jumyse. Pilvo ertmė pa- 
jautrėjusi? 

— Aš susirgau, - užprotestavo ji. 

— Uhu. Ir jūs nedėvite apyrankės ir nesinešiojate ekstra 
atvejui skirtų reikmenų? 

Ji neatsakė. 

— Zo, - švelniai tarė jis, - aš noriu paguldyti jus į ligoninę. 

— Ne, - akimirksniu išpoškino ji. 

— Tik išsitirti, - maldavo jis. - Sužinosit, kas darosi. Ne- 
noriu laukti jūsų šlapimo ir kraujo analizės rezultatų. Noriu, 
kad tuojau pat gultumėt į ligoninę. Mažiausiai pasaulyje 
mums reikalinga Adisono ligos krizė. Patikėkite, tai ne juo- 
"kai. Užkirsime jai kelią, jeigu dabar gulsitės į ligoninę, kur 
atliks tyrimus, kokių aš čia negaliu atlikti. 

- Aš nenoriu į ligoninę, - tarė ji. - Man nepatinka ligo- 
ninės. 

— Okamjos patinka? Bet kartais be jų nėra kaip išsiversti. 

— Ne. 

Jis atsiduso. 

— Negaliu trenkti jums per galvą ir nuvilkti į ligoninę. Žo, 
manau, kad jums derėtų konsultuotis su kitu gydytoju. Ma- 
nau, kad jūs būtumėt laimingesnė. 

— Aš nebūsiu laimingesnė. Aš nenoriu kito gydytojo. 

— Na, gerai, tai aš būčiau laimingesnis. Jūs nesakote man 
tiesos. Nesilaikote mano nurodymų. Padariau jums viską, ką 
galėjau. Tikrai manau, kad mums abiem bus geriau, jeigu 
pasirinksite kitą daktarą. 

— Ne, - nukirto ji. - Jei norite, galite atsisakyti mane gy- 
dyti, bet jei taip bus, aš niekur daugiau neisiu. Tiesiog neno- 
riu eiti pas jokį kitą daktarą. 

Jie Žiūrėjo įsmeigę akis vienas į kitą. Jo akys apsitraukė 
kažkokiu baikščiu nuovargiu. 

- Zo, - prabilo jis labai tyliai. - Manau, kad čia slypi kaž- 
kokia problema. Na, kažkokia ypatinga problema, neturinti 
nieko bendra su fizine būkle, su Adisono liga, bet ji tą nega- 
lavimą kursto. Jūs slepiate ją nuo manęs, aišku kaip dieną. 
Pažįstu gerą vyrą, psichiatrą — ar nueisite pas jį? 

— O kam? Manęs nekamuoja jokios problemos. Galbūt 
man reikia daugiau vaistų. Galbūt kitokių vaistų. 

Jis pabarbeno į stalą pirštais, mąsliai į ją Žiūrėdamas. Ji 
tykiai sėdėjo sukryžiavusi kulkšnis, rankas taikiai sudėjusi į 
sterblę. Veidas susikaupęs, be jokios išraiškos. Nugara tiesi, 
galva aukštai pakelta. 

— Aš pasakysiu jums, ką toliau darysiu, - tyliai tęsė dakta- 
ras. - Palauksiu, kol gausiu jūsų kraujo ir šlapimo tyrimų re- 
zultatus. Jeigu jie patvirtins tai, ko aš laukiu, paskambinsiu 
jums ir dar kartą paprašysiu gultis į ligoninę tolesniems tyri- 
mams ir gydymui. Jeigu jūs vėl atsisakysite, aš paskambinsiu 
arba nusiųsiu telegramą jūsų tėvams į Minesotą. Jų pavar- 

dės ir adresas yra jūsų aplanke. Aš jiems paaiškinsiu visą si- 
tuaciją. 

— Jūs to nepadarysite, - dusdama ištarė ji. 

— Padarysiu, - atsakė jis. - Imsiu ir padarysiu. Tada galu- 
tinis sprendimas bus ne tik jūsų, bet ir jų. Būsiu padaręs vis- 
ką, kas mano jėgoms. Kas įvyks paskui - ne mano valioje. 

— Ir jūs mane užmiršite, - pasakė ji pradėdama žliumb- 
čioti. 

— Ne, - liūdnai tarė jis, - aš to nepadarysiu. 

Ji klupdama ėjo namo blėstančioje vasaros vakaro švie- 
soje. Dangus buvo bronzinis, kaip ir dėmelės ant jos kūno. 
Baisėdamasi ji matė, kokie bjaurūs žmonės. Kiaulių snukiai 
su gyvatės geluonimis. 

Tai buvo chimerų miestas, nesveikų, kaip ir ji pati. Ji ko- 
ne girdėjo jų staugimą ir urzgimą. Miestas rangėsi kaip gy- 
vatė. Visur „ypatingos problemos“. Ji buvo užrakinta pra- 
keiktųjų kolonijoje, liga tai paūmėdavo, tai atslūgdavo, bet 
ji pūliavo. 

Tie atsakymai į daktaro Starko užduotus klausimus - jie 
visai nebuvo melas. 

Ji viską juto: savo silpnumą, pykinimą, galvos svaigimą, 
norą ko nors sūraus, viduriavimą. Bet ji kratėsi visko, saky- 
dama sau, kad tai laikina, kad nerimta. Prisipažinti apie ne- 
galavimus daktarui reikštų sureikšminti juos, suteikti svar- 
bos, kurios jie nenusipelnė. 

O kai jis paklausė apie emocinį ar psichologinį stresą — 
na, tai jau nosies kišimas į visiškai svetimus reikalus. Ji žino- 
jo, ko jis siekia, ir buvo pasiryžusi jį sulaikyti. Jos nuotykiai, 
privatūs ir slapti, priklausė jai vienai. 

Bet ją liūdino grasinimas jos atsisakyti. Vėl atstūmimas. 
Taip ją atstūmė ir Kenetas. Ir jos tėvas. Atstūmė nekreipda- 
mas į ją dėmesio, bet tai tas pats. 

Ji vis dar negalėjo atsikratyti minčių apie vyrus, kurie su 
pašaipa ir juoku paniekina viską, kas yra švelnu, ko jie nesu- 
pranta ir ko nenusipelnė, kai netrukus sugrįžus namo jai pa- 
skambino Ernestas Mitlas. 

Ernis jos neatstūmė. Jis skambindavo beveik kiekvieną 
vakarą, ir jie susitikdavo mažiausiai kartą per savaitę, o daž- 
nai ir du. Ji laikė jį grandimi, vieninteliu jos inkaru, laikan- 
čiu prie švelnaus ir daug žadančio pasaulio. Toje gerojoje Že- 
mėje nebuvo chimerų ir skausmo sukeltų riksmų. 

Jis žinojo, kad ji buvo nuėjusi pas daktarą mėnesinei ap- 
Žiūrai, ir pasiteiravo, kaip sekėsi. 

Ji atsakė, jog viskas gerai, ji praėjo apžiūrą pergalingai, 
bet daktaras norįs, kad ji geriau maitintųsi ir priaugtų svo- 
rio. 

Jis pasakė, jog tai nuostabu, nes jis norįs, kad ji ateitų 
pas jį vakarienės šeštadienio vakare. Jis žadąs iškepti kala- 
kučiuką. 

Ji atsakė, kad, atrodo, būsią labai smagu, 0 ji atsinešianti tų 
žemuoginių pyragaičių, kuriuos jis taip mėgsta. Paskui ji pasi- 
teiravo, ar jis nieko negirdėjęs apie Madi ir Harį Kurnicus. 

Nieko naujo, atsakė jis, bet ponas Kurnicas tebesusitiki- 
nėja su blondine ir pastaruoju metu kažko labai susierzinęs, 
o ar Zo girdėjo apie paskutinį viešbutinės žudikės nusikalti- 
mą, argi ne klaiku? 

Taip, atsakė ji, girdėjo, ir tai klaiku, o ar Ernis jau supla- 
navo vasaros atostogas? 

Žinosiu kitą savaitę, atsakė jis ir tikėjosi, kad Zo irgi ga- 
lės ištrūkti atostogų, o už ką ji balsuos? 

Taip ir būdavo: pokalbis telefonu, kuris trukdavo pusva- 
landį. Tiesiog plepėjimas, juokas, gandai. Turinys visai ne- 
reikšmingas. Užtat buvo balsai. Net kalbant apie orą, buvo 
balsai. Švelnūs tonai. 

— Labanakt, brangioji, - pagaliau tarė jis. - Paskambin- 
siu rytoj. 

— Labanakt, brangusis, - tarė ji. - Saldžių sapnų. 

— Tau irgi. Aš myliu tave, Zo. 

— Aš myliu tave, Erni. Saugok sveikatą. 

- Ir tu. Pasimatysim šeštadienį, bet iki tol dar skambinsiu. 

— Rytoj vakare? 

— Taip, paskambinsiu. 

— Gerai. Aš myliu tave, Erni. 

— Aš myliu tave, brangioji. 

- Ačiū už skambutį. 

— Ak, Zo, būk laiminga. 

— Esu, - pasakė ji, - kai kalbu su tavim. Kai esu su tavim. 
Kai galvoju apie tave. 

— Galvok apie mane dažniau, - nusijuokė jis. - Pažadi? 

— Pažadu, - pasakė ji, - jeigu tu mane sapnuosi. Ar sap- 
nuosi? 

— Pažadu. Myliu tave, mieloji. 

— Myliu. 

Ji padėjo ragelį šypsodamasi. Jis neatstūmė jos ir niekada 
neatstums. Nė sykio, anei kartelio jis nekritikavo jos išvaiz- 
dos, jos veiklos, gyvenimo įpročių. Jis mylėjo ją tokią, kokia 
ji buvo, ir neturėjo noro jos keisti. 

— Ponia Ernest Mitl, - ji garsiai ištarė titulą. Paskui pa- 
bandė kitą. - Ponia Zo Mitl. 

Jis nebuvo iš tų vyrų, kurie sužadindavo jausmus, nebuvo 
jis ir iššūkis. Jame nebuvo jokios paslapties. Bet jis buvo 
švelnus ir rūpestingas. Ji žinojo, kad yra stipresnė už jį, ir 
mylėjo jį už jo silpnumą. 

Nenorėjo, kad jis būtų kitoks. O ne. Niekada. Ji iki soties 
prisiragavo vyriško gyrimosi ir akiplėšiškumo. Tegu Madi įį 
vadina „ponu Kuklučiu“, bet Madi nemokėjo suvokti, kokio 

švelnaus nekaltumo turi kuklumas, kokio trapumo; kaip kū- 
dikis, saldžiai kvepiantis ir bejėgis, sukrėstas skausmo. 

Prieš eidama gulti Zo nusiprausė po dušu, nežiūrėdama į 
savo susisukusį, praradusį spalvą kūną. Lovoje ji ėmė svajo- 
ti, kad su Erniu prie šono, kaip vyru ir draugu, jai daugiau 
gal nereikėtų nuotykių. 

Tuštuma prisipildys, skausmas ištirps. Ji atgaus sveikatą. 
Ji sužydės. Tiesiog pražys! Jiedu sukurs naują pasaulį dviem, 
kuriame neliks vietos žiaurumui, bjaurumui, gyvuliškumui. 


Liepos 2-oji, trečiadienis... 

— Velniai rautų! - sušuko Abneris Bunas ir delnu trinkte- 
lėjo į stalą. - Tai jūs dar nesate tikras, kad tai tikrai Adisono 
liga? 

Daktaras Patrikas Ho sumirksėjo nuo seržanto grubumo. 

— Ak, taip, - apgailestaudamas tarė. - Nesu tikras. Bet 
Adisono ligą visi kompiuteriai, kuriais naudojausi, užrašė 
kaip labiausiai tikėtiną. Kai negali sulaukti tikslios diagno- 
zės dėl per menkos duomenų bazės, duodamas sąrašas tiki- 
mybių su įvertinimais. Adisono visuose sąrašuose stovėjo 
pirmoje eilutėje. 

— Kokia tikimybė? - toliau reikalavo Bunas. - Procen- 
tais. 

— Na, šiek tiek daugiau kaip trisdešimt. 

— Jėzusmarija! - su panieka sviedė seržantas. 

Jie buvo susigrūdę Buno kabinete: seržantas, daktaras 
Ho, Delanis ir komisaro pavaduotojas Torsenas. 

— Gerai, sudėliokim viską į savo vietas, - tarė Torsenas. — 
Yra trisdešimties procentų tikimybė, kad žudikė serga Adi- 
sono liga. Ar taip? 

— O, taip. 

Admirolas žvilgtelėjo į Delanį. 

— Edvardai? 

— Daktare Ho, - prabilo šefas, - kokia yra procentinė ti- 
kimybė antrosios ligos iš galimų ligų sąrašo? 

— Mažiau nei dešimt. 

— Vadinasi, Adisono ligos tikimybė yra tris kartus didesnė 
už antrąją ligą? 

— Taip. 

— Bet vis tiek mes turime vieną šansą iš trijų, kad neapsi- 
riksime? 

— Tai tiesa. 

— Velniškai menki šansai, - niūriai burbtelėjo Bunas. 

— Net jeigu turėtume tik vieną procentą, - tarė Delanis, - 
privalėtume jį stverti. Neturime iš ko rinktis. Daktare, ma- 
nau, kad jums derėtų papasakoti mums daugiau apie tą Adi- 
sono ligą. Nemanau, kad kas nors iš mūsų tikrai Žino, kas tai 
per daiktas. 

— Ak, taip, - tarė nušvitęs daktaras Ho. - Visiškai su- 
prantama. Ji labai reta. Tūlas gydytojas gali nesusidurti su ja 
per penkiasdešimt metų praktikos. 

— Kokio retumo? - amtelėjo Delanis. - Duokite mums 
skaičius. 

— Aha, aš išstudijavau visą prieinamą literatūrą apie šią 
ligą. Vienas autoritetas tvirtina, kad ji pasitaiko vienam iš 
šimto tūkstančių gyventojų. Kiti tą skaičių linkę laikyti kiek 
didesniu. Suprantate, stinga jos aukų registracijos. Drįsčiau 
spėti, kad Niujorke ir apylinkėse ja serga gal du šimtai žmo- 
nių, bet aš manau, kad arčiau vieno šimto. Atleiskite, tiks- 
lesnių skaičių negaliu pateikti, nes jų tiesiog nėra. 

— Na, gerai, - tarė Delanis, - imkim vidurkį ir sakykim, 
kad jų yra šimtas penkiasdešimt. Pakankamai reta liga. Bet 
vis dėlto, kas tai per liga? 

Daktaras Ho akimirksniu atsistojo ir atsisagstė savo tvar- 
kingo rusvo medvilninio kostiumo švarką ir liemenę. Minkš- 

tas pilvukas kyšojo virš pinto diržo. Jis entuziastingai įbedė 
abiejų rankų pirštus po šonkauliais. 

- Štai, - tarė, - maždaug čia. Prie inkstų. Dvi antinksčio 
liaukos. Pasistengsiu vartoti kuo mažiau terminijos. Šios 
antinksčio liaukos viduryje turi vadinamąsias šerdis, 0 iš iš- 
orės - žievę. Kol kas aišku? 

Jis apsidairė. Trys kambaryje buvę vyrai neuždavė klausi- 
mų, todėl daktaras užsisagstė ir vėl atsisėdo. Neskubėdamas 
užkėlė koją ant kojos, rūpestingai pataisė kelnių kantą. 

— Taigi, - tęsė jis, - antinksčio liaukos išskiria kelis svar- 
bius hormonus. Pavyzdžiui, šerdis išskiria adrenaliną. Jūs 
girdėjote apie adrenaliną? Žievė išskiria kortizolį, kuris 
jums labiau pažįstamas kaip kortizonas. Liaukos taip pat iš- 
skiria lytinius hormonus. Apie seksą jūs, be abejo, taip pat 
girdėjote. 

Daktaras sukikeno. 

— Tęskite, - suniurzgė seržantas Bunas. 

— Na taip. Kartais žievė, kuri dengia antinksčio liaukas, 
pažeidžiama arba net sunaikinama. Taip gali atsitikti dėl tu- 
berkuliozės, grybelinių infekcijų auglio ir kitų priežasčių. 
Kai liaukų žievė pažeista arba sunaikinta, ji negali gaminti 
kortizolio. Pasekmės gali būti katastrofiškos. Silpnumas, 
svorio kritimas, pykinimas ir vėmimas, sumažėjęs kraujo 
spaudimas, pilvo skausmai ir taip toliau. Jeigu nepradeda- 
mas gydymas, neišvengiamai laukia mirtis. 

— Ojeigu liga gydoma? - paklausė Delanis. 

— Aba, tada vėl iškyla problema. Nes tai tokia reta liga ir 
kadangi retas daktaras atpažįsta jos simptomus, kartais nu- 
statoma neteisinga diagnozė. Ankstyvieji ligos pasireiški- 
mai, tokie kaip silpnumas, pykinimas, vidurių užkietėjimas 
ir panašiai, tiesiog gali būti supainioti su virusinės infekcijos 
arba gripo simptomais. Tačiau ligai progresuojant, sustiprė- 
ja vienas simptomas, kuris neabejotinai rodo tikrąją priežas- 

tį: ant kūno dalių - alkūnių, kelių, krumplių, delnų raukš- 
lių - atsiranda dėmių. Jos gali būti gelsvos, rudos ar bronzi- 
nės, panašios į įdegimo saulėje spalvą. Kartais jos melsvos, 
kartais pilkos. Šio odos išmargėjimo priežastis yra labai įdomi. 

Jis nutilo ir guviai apsidairė. Vyrai sustingę klausėsi jo: 
dėmesys buvo visuotinis. 

— Smegenyse yra nedidelė liauka, vadinama hipofize. 
Kartais ji vadinama „Didžiąja liauka“. Ji išskiria medžiagas, 
kurios turi įtakos beveik visoms organizmo funkcijoms. Tarp 
hipofizės liaukos ir antinksčio liaukos vyksta tam tikras abi- 
pusis bendradarbiavimas. Hipofizės liauka gamina du hor- 
monus - ACTH ir MSH, kurie stimuliuoja antinksčio liaukų 
žievę, išskiriančią kortizolį kuris savo ruožtu padeda palai- 
kyti normalų ACTH ir MSH kiekį. Tačiau kai antinksčio 
liaukos Žievė pažeista arba žuvusi, kraujyje padidėja ACTH 
ir MSH hormonų kiekis. Tai ir atsitiko mūsiškei žudikei. ToO- 
liau: MSH yra melanicito gamybą stimuliuojantis hormonas. 
Kitaip sakant, jis kontroliuoja odoje esančio melanino kiekį. 
Melaninas yra tamsiai rudas ar juodas pigmentas. Tad kai 
kraujyje yra padaugėję MSH hormono, melaninas kaupiasi 
ir sukelia odos spalvos pokyčius, o tai diagnostikams yra pir- 
mas požymis, kad pacientas serga antinksčio žievės nepa- 
kankamumu, arba Adisono liga. - 

Daktaras Patrikas Ho baigė triumfuodamas, tarsi ką tik 
būtų susidorojęs su itin sunkia matematikos teorema. Ką ir 
reikėjo įrodyti. 

— Gerai, - tarė Delanis. - Kol kas viskas suprantama. 
Man taip atrodo. O aukšta kalio koncentracija ir visa kita? 

— Taip pat klasikiniai Adisono ligos simptomai. Ypač - 
sumažėjęs natrio kiekis. 

- Pasakykite, daktare, - prabilo Torsenas, - jeigu žmogus 
serga Adisono liga, ar galima tai atspėti iš jo išvaizdos? Turiu 
galvoje tą pakitusią odos spalvą. 

— O, ne, - tarė daktaras Ho. - Ne, ne, ne. Jeigu teisingai 
gydomasi ir laikomasi dietos, Adisono liga sergantys žmonės 
atrodo taip pat normaliai, kaip ir bet kuris iš mūsų. Jie šiek 
tiek primena diabetikus tuo požiūriu, kad turi visą gyvenimą 
gerti kortizolį ir sekti druskos kiekį organizme. O šiaip jie gy- 
vena aktyvų gyvenimą, sportuoja, dirba, mylisi, turi šeimas, 
augina vaikus ir taip toliau. Nėra duomenų, kad tinkamai gy- 
doma Adisono liga būtų trumpesnio gyvenimo priežastis. 

— Palaukit, - pertraukė Delanis suraukęs kaktą. - Kažin 
kas čia nesiderina. Jeigu darysim prielaidą, kad žudikė serga 
Adisono liga ir nuo jos gydosi, jos kraujas nebūtų toks, kokį 
aptikome, ar ne? 

— Aha! - sušuko daktaras Ho džiugiai suplodamas ranko- 
mis. - Jūs visiškai teisus. Viena galimybė yra ta, kad žudikė 
dar tik apsirgo Adisono liga ir nepradėjo gydytis. Kita gali- 
mybė - ji nuėjo pas daktarus, bet liga buvo klaidingai diag- 
nozuota. Trečia galimybė - kad jos liga buvo teisingai diag- 
nozuota, bet ji - dėl kažkokių priežasčių - nenori gerti rei- 
kalingų vaistų. 

— Velniškai daug galimybių, - suniurzgė Bunas. 

— O, taip, - sutiko daktaras, nė kiek nesutrikęs. - Bet yra 
dar viena galimybė. Adisono ligos krizę gali sukelti ūmus 
stresas, toks kaip vėmimas, susižeidimas, chirurginė proce- 
dūra ir net danties traukimas. Ir, drįsčiau teigti, ilgai trunkąs 
protinis, emocinis ir dvasinis stresas. 

Jie spoksojo į jį, lėtai gromuliuodami, ką išgirdo. 

— Vadinasi, jūs sakote, - prabilo Delanis, - kad jūsų įsiti- 
kinimu, viešbutinė žudikė serga Adisono liga. Kad ji nuo jos 
gydosi. Bet gydymas neduoda naudos dėl streso, sukelto 
pjaunant šešių nepažįstamų vyrų gerkles viešbučių kamba- 
riuose? Ar taip? 

— O, taip, - taikiai tarė daktaras Ho. - Aš manau, kad tai 
labai tikėtinas variantas. 

— Kvailystė! - ištrūko seržantui Bunui. 

— Tikrai? - paklausė daktaras. - Kas čia kvailo? Juk jūs 
tikrai nepradėsite neigti, kad psichinė ar dvasinė būsena vei- 
kia fizinę sveikatą? Tiesioginis ryšys jau seniai įrodytas. Jūs 
galite valios pastangomis prisiversti gyventi ir prisiversti nu- 
mirti. Aš tenoriu pasakyti, kad fizinę šios moters sveikatą 
griauna įtampa ir baimė, susijusios su jos siaubinga veikla. 
Galbūt čia įtakos turi ir psichologinis faktorius. Jeigu ji su- 
vokia, kad tai, ką daro, yra bloga, jeigu ji žiūri į save kaip į 
nevertą visuomenės, tai taip pat gali paveikti jos sveikatą. 

— Paklausykite, - tarė pavaduotojas Torsenas. - Nenu- 
klyskime į lankas, bandydami išsiaiškinti šios moters dvasi- 
nės ir psichologinės būsenos vingrybes. Tegu tai daro psi- 
chiatrai po to, kai mes ją pagausime. Žiūrėkime į tai, ką turi- 
me. Jūs manote, kad ji serga Adisono liga ir yra arba 
neteisingai gydoma, arba ignoruoja gydymą, o skerdynių su- 
keltas stresas žudo ją pačią. Skamba kvailai, bet juk tai jūs 
norite pasakyti? 

— Apytikriai, - tyliai tarė daktaras Ho. 

— Tai kas? - paklausė Admirolas. - Ką mums toliau dary- 
ti? Ar pradėsime naršyti visą Niujorką ieškodami Adisono 
ligos aukų? 

Jie minutėlę Žiūrėjo vienas į kitą. 

— Eisime per visus daktarus? - pridūrė seržantas Bu- 
nas. - Klausdami, ar jie turi pacientą, sergantį Adisono liga? 

Edvardas Delanis lėtai papurtė savo didelę galvą. 

— Nieko neišeis, seržante, - tarė jis. - Jūs žinote įstaty- 
mus, saugančius gydytojų ir jų pacientų turimos informaci- 
jos slaptumą. Visi daktarai pasiųs mus kuo toliausiai, o teis- 
mai juos palaikys. 

— Edvardai, - tarė Torsenas. - O jeigu mes nueitume pas 
miesto gydytojus ir užuot reikalavę pavardžių ir adresų pa- 

cientų, sergančių Adisono liga, tiesiog užduotume bendresnį 
klausimą: „Ar gydote ką nors nuo Adisono ligos?“ 

Prieš atsakydamas Delanis minutėlę pagalvojo. 

— Jeigu gydytojas nori bendradarbiauti su policija, jis, aš 
manau, atsakys į tokį klausimą nepažeisdamas įstatymo ir 
profesinės etikos kodo. Bet, po velnių, kokia mums iš to 
nauda? Jeigu gydytojas atsakys „taip“, mes iškart paklausi- 
me: „Kokia paciento pavardė ir adresas?“ Tada jis lieps 
mums nešdintis, ir mes vėl atsidursime ten, kur buvome. 

Jie sėdėjo tylėdami, įsmeigę akis į savo rankas, sienas, lu- 
bas, bandydami ką nors sugalvoti. 

— Daktare Ho, - prabilo šefas. - Atsakydamas į vieną pa- 
vaduotojo kausimų, jūs pasakėte, kad Adisono ligos auka ne- 
turės odos spalvos pakitimų, jeigu teisingai gydysis. Tiesa? 

— Taip, tiesa. 

— Bet mūsų žudikė greičiausiai nesigydo, kaip derėtų, ar- 
ba tas gydymas dėl kažkokių priežasčių jai nepadeda. Jos 
kraujas bjaurus. Ar tai reiškia, kad ji turėtų turėti tas dėmes 
ant odos? 

— Na, pasakyčiau, kad turbūt taip. Netgi neabejotinai, 
sprendžiant iš aukšto MSH lygio. 

— Ar tie odos spalvos pakitimai matomi? Noriu pasakyti, 
gatvėje, jeigu ji apsirengusi kasdieniškai? Ar liudininkas pa- 
matytų tas dėmes? 

— Manau, kad nepamatytų. Juk nepamatys ant alkūnių, 
kelių, delnų ir taip toliau. Jeigu jos smarkiai išplistų ant ran- 
kų ir veido, tada, žinoma, būtų matomos. Bet toje stadijoje 
pacientas jau turėtų gulėti ligoninėje. 

— Ką informacijos slaptumo įstatymas sako apie ligoni- 
nes? — paklausė Bunas. 

— Tą patį, ką ir apie gydytojus, - atsakė Delanis. - Ligo- 

vilegijuota. 

- Šūdas, - tarė Bunas. 

— Galbūt, - nedrąsiai pradėjo daktaras Ho, - meras no- 
rėtų asmeniškai kreiptis į miesto medikus, prašydamas pa- 
galbos šioje visuomenę ištikusioje bėdoje? 

Komisaro pavaduotojas pažiūrėjo į jį su gailesčiu. 

— Netikiu, kad meras imtųsi viešai prašyti medikų sulau- 
žyti galiojantį įstatymą. Jis jau pakankamai privargo, kol 
prastūmė pro Tarybą tą penkiasdešimties tūkstančių dolerių 
atlyginimą už informaciją apie žudikę. Ne, daktare, nesitikė- 
kite pagalbos iš politikų. Jie turi savų bėdų. 

Visi vėl kažkur įsistebeilijo. 

— Susiduriame su identifikavimo problema, - balsu gal- 
vojo daktaras. - Visa medžiaga, kurią perskaičiau apie Adi- 
sono ligą, parašyta medikams. Ten išdėstyta ligos atradimo 
istorija, simptomai, gydymas ir taip toliau. Visi autoriai kaip 
susitarę rekomenduoja Adisono ligos aukoms dėvėti specia- 
lias medicinines identifikavimo apyrankes, rodančias, kad 
tas Žmogus serga Adisono liga. Be to, ant apyrankės yra gy- 
dančiojo gydytojo pavardė, adresas ir telefonas. Nelaimės 
atvejui, kaip jūs suprantate. Jeigu pakliūnama į automobilio 
avariją, netikėtai susižeidžiama arba tiesiog nualpstama. 

- ITęskite, - pasakė Delanis palinkdamas į priekį ant savo 
kėdės. - Tai pradeda darytis įdomu. 

— Be to, pacientas turi nešiotis neatidėliotinos pagalbos 
reikmenis. Kitaip sakant, sterilų švirkštą su hidrokortizolio 
tirpalu nelaimės atvejui, instrukciją, kaip juo naudotis. 

— Skamba vis gražiau ir gražiau, - tarė Delanis. - Ir kur 
galima gauti tokią apyrankę ir tuos reikmenis? 

— Ak, aš nežinau, - prisipažino daktaras Ho. - Bet ma- 
nau, kad ne ant kiekvieno kampo. Kitaip sakant, jūs negali- 
te nuėjęs į miesto vaistinę paprasčiausiai nusipirkti šių spe- 
cialių priemonių. Manyčiau, kad tai turėtų būti medicinos 

reikmenų tiekimo kompanija arba farmacijos įmonė, kuri 
dirba su retesniais ir sudėtingesniais receptais. 

— Tokių vietų mieste negali būti daug, - iš lėto tarė ser- 
žantas Bunas. 

— Edvardai, - pasakė Torsenas, - ar įstatymuose dėl privi- 
legijuotos informacijos kas nors sakoma apie vaistų receptus? 

— Nemanyčiau, - atsakė šefas. - Man atrodo, kad, kai tu 
paimi receptą, toliau viskas priklauso nuo paciento ir farma- 
cininko. Jis jau ne gydytojo rankose, ir farmacininkas gali 
pasakyti paciento ir receptą išrašiusio daktaro pavardes. 

— Verčiau pasistengsiu gauti tam teismo sprendimą, - ta- 
rė pavaduotojas. 

— Gera mintis, - sutiko Delanis. - Tuo tarpu, seržante, 
manau, kad jums vertėtų suburti grupę patikrinti taškus, ku- 
riuose gali būti parduodamos tos medicininės apyrankės ir 
reikmenys Adisono ligos aukoms. 

- Skysti šansai, - suabejojo Bunas. 

— Aišku, kad skysti, - sutiko Delanis. - Skysti šansai ir su 
tuo konferencijų tvarkaraščio sąrašu. Su dujų balionėlių sa- 
vininkų sąrašu irgi skysti šansai. Bet kiekvienas sąrašas siau- 
rina paieškų ratą. Kai sąrašų bus daug ir juos palyginsime, 
tikimybė smarkiai išaugs. 

— Ak, kaip aš dievinu šitą darbą! - sušuko daktaras Ho 
švytėdamas. 

Visi sužiuro į jį. 


Liepos 7-a ir 8-a. Pirmadienis ir antradienis... 

Zo Koler tiesia nugara sėdėjo už rašomojo stalo 
„Granger“ viešbučio apsaugos skyriuje. Ji baigė rašyti 
Everetui Pinkniui keturis laiškus, padėjo tvarkingai at- 
spausdintus popieriaus lapus ant jo stalo. Baigė sudaryti 
pradinį vasaros atostogų grafiką, sau prašydama laikotar- 

pio tarp rugpjūčio 11 ir 22-os, nes tuo metu atostogaus ir 
Ernestas Mitlas. 

Ji išsiblaškiusi sklaidė viešbučių verslo žurnalo paskuti- 
niojo numerio puslapius. Redakciniame straipsnyje buvo 
pranešama, kad Niujorko viešbučių asociacija paskelbė atly- 
ginimą už viešbutinės žudikės sugavimą. Tad dabar sudėjus 
visus žadamus atlyginimus suma viršijo 100 000 dolerių. 

Pinknis įėjo į jos kambarį ir padėjo išsiuntimui pasirašy- 
tus laiškus. 

— Puikus darbas, Zo, - tarė jis. - Kaip visada. Paskui pa- 
stebėjo ant jos stalo žurnalą ir spragtelėjo pirštais. - Norė- 
jaujums pasakyti, bet vis pamiršdavau. Praėjusią savaitę bu- 
vo atėjęs detektyvas, kuris paprašė sąrašo visų viešbučio 
darbuotojų, į kurių rankas patenka šis žurnalas. 

— Detektyvas, misteri Pinkni? Iš policijos departamento? 

— Taip užrašyta ant jo pažymėjimo. Neaiškino mums, 
kam viso to reikia, tiesiog norėjo gauti pavardes visų, kas 
skaito žurnalą. Sakė, kad tikrina visą leidėjų turimą siunti- 
mo paštu sąrašą. 

— Keista, - pasakė Zo bejausmiu balsu. 

— Tikrai, - sutiko Pinknis. - Įtariu, kad tai susiję su vieš- 
butinės žudikės byla, bet jis to nepasakė. Ar įsivaizduojate, 
koks tai milžiniškas darbas? Vien tik mes gauname šešis eg- 
zempliorius, o iš viso jų tikriausiai išplatinama tūkstančiai. 
Sąrašas žmonių, kurie jį skaito, turi būti nesibaigiantis. 

— Tikrai keista užmačia, - tarė Zo. 

— Na, - gūžtelėjo pečiais Pinknis, - matyt, jie turi savų 
priežasčių. Kad ir kokios jos būtų, daugiau apie tai aš nieko 
negirdėjau. 

Jis grįžo į savo kabinetą, o po minutės ji išgirdo atidaro- 
mą stalčių. Dzingtelėjo butelis ir stiklinė. 

Ji sėdėjo ir spoksojo į žurnalą. Galvojo, ar Pinknis teisus 
manydamas, kad detektyvo prašymas gali būti kažkaip susi- 

jęs su viešbutinės žudikės byla. Ji niekaip negalėjo rasti ryšio 
tarp tų dviejų dalykų. Kaip jis pasakė, žurnalą skaito tūks- 
tančiai Žmonių. 

Vis dėlto širdyje kirbėjo nerimas; ji pasijuto nejaukiai, 
tartum kažkas jai grasintų. Ji juto, kad iniciatyva sprūsta jai 
iš rankų. Dar kartą jos gyvenime ją pradeda valdyti ir ja ma- 
nipuliuoti svetimos jėgos. 

Tas pats jausmas, kad ji stumiama prievarta ten, kur ne- 
nori eiti, apėmė ją, kai vėlyvą popietę paskambino daktaras 
Starkas. 

— Zo, - pradėjo jis be įžangos, - aš noriu kiek galima 
greičiau paguldyti jus į ligoninę. Gavau tyrimų rezultatus, ir 
jie man kelia dar didesnį nerimą, negu aš tikėjausi. Pasita- 
riau su savo bičiuliu, labai gabiu endokrinologu, ir jis sutin- 
ka su manim, kad jus reikia kuo skubiau paguldyti į ligoninę, 
kol neprasidėjo Adisono ligos krizė. 

— Aš nevažiuosiu į ligoninę, - atsakė ji tiesiai šviesiai. — 
Man nereikia ligoninės. Aš jaučiuosi puikiai. 

— Dabar paklausykite manęs, jaunoji moterie, - griežtai 
tarė jis, - jūs nesijaučiate puikiai. Jūs sergate pražūtinga li- 
ga, kuri turi būti nuolat gydoma ir stebima. Visi jūsų orga- 
nizmo gyvybiniai signalai rodo didelį sveikatos pablogėjimą. 
Mes turime sužinoti jo priežastį. Aš nekalbu apie operaciją; 
kalbu apie išsityrimą ir priežiūrą. Jeigu jūs atsisakysite, už 
pasekmes aš neatsakau. 

— Ne, - tarė ji, - aš nevažiuosiu į ligoninę. 

Jis minutėlę patylėjo. 

— Na, gerai, - pasakė. - Man liko vienintelis dalykas — 
paskambinti jūsų tėvams. Jeigu ir po to jūs neapsigalvosite, 
būsiu priverstas paprašyti jūsų pasiieškoti kito daktaro. At- 
leiskite, Zo, - švelniai tarė jis ir padėjo ragelį. 

Ji ir pati gerai nežinojo, kodėl yra tokia užsispyrusi. Ji ne- 
abejojo daktaro Starko kompetencija. Tikriausiai jis neklys- 
ta: ji rimtai serga, ir jos sveikata sparčiai eina prastyn. 

Sau ji teisinosi, kad negalėtų ištverti žeminančios padė- 
ties ligoninėje: gulėti nuogai nepažįstamų žmonių akivaiz- 
doje, būti spaudomai ir baksnojamai; leisti kritiškai tyrinėti 
jos kūno išskyras, žiūrėti į jos kūną kaip į netikusį ir bevertį 
mėsos gabalą. 

O darją buvo apėmusi slapta baimė, kad ligoninėje ją ga- 
li visiškai išgydyti ir šitokiu būdu atimti iš jos tuos privačius 
skausmus ir malonumus, kurie jai buvo tokie brangūs. 

Ji nelabai suprato, kaip tai gali atsitikti, tačiau jos neap- 
leido baimė ir nerimas, kad gydymas ligoninėje sušvelnins 
tuos jėgos ir valios protrūkius, kurie ją apimdavo nuotykių 
metu. Jie pavers ją buku, kenčiančiu žvėrimi, užgesins vie- 
nintelę kibirkštį, kuri leido jai pakilti virš žmonių-gyvulių, 
kurių knibžda miesto gatvės. 

Tik šiuo požiūriu ji skyrėsi nuo kitų. Ji sukėlė siaubą mili- 
jonams, įvarė įniršį ir neviltį į policininkų protus, pasuko ki- 
ta linkme įvykius, kurių auka ji pati anksčiau buvo. 

Ligoninė visa tai gali užbaigti. Ji gali jėga atimti iš jos vie- 
nintelį likusį unikalumą. Po teisybei, ji gali sunaikinti nepa- 
prastą Žo Koler sielą. 

Tą vakarą, pakeliui į namus, ji stabtelėjo lengvos vakarie- 
nės nedidelėje užkandinėje Madisono aveniu, kur dažnai 
užsukdavo. Užsisakė kaimiško sūrio salotų ir šviežių vaisių. 
Ji sėdėjo prie baro, gurkšnojo arbatą su ledais, galantiškai 
tapšnojo servetėle lūpas. 

Kai pasiekė namus, jau buvo išmetusi iš galvos visas min- 
tis apie ligonines, lygiai kaip mokėjo nekreipti dėmesio į aki- 
vaizdžius savo kūno gedimo požymius. Mašinaliai išgėrė vi- 
sus vaistus ir savo panacėjas, širdies kertelėje puoselėdama 
viltį, kad ryte pabus sveika kaip ridikas. 

Bet trečiadienį jos laukė naujas smūgis. Ji sėdėjo už savo 
stalo, siurbčiojo kavą ir sklaidė „The New York Times“. Ten, 

pirmajame antros laikraščio dalies puslapyje, buvo antraštė: 
POLICIJA SKELBIA NAUJĄ ,„ŽUDIKĖS“ PORTRETĄ. 

Po žinute buvo dviejų skilčių pločio ranka pieštas žmo- 
gaus veidas. Vos tik jį išvydusi, Zo Koler apsidairė paklaiku- 
siomis akimis, užvožė portretą kita laikraščio puse. 

Pagaliau, kai širdis liovėsi daužiusis kaip pašėlusi ir kvė- 
pavimas išsilygino, ji vėl atidengė portretą ir ėmė įdėmiai ir 
ilgai į jį Žiūrėti. 

Jai pasirodė, kad jis labai panašus. Plaukai nupiešti netei- 
singai, veidas per ilgas ir per siauras, bet dailininkui pavyko 
užčiuopti jos antakių liniją, plonas lūpas, smailą smakrą. 

Kuo ilgiau žiūrėjo, tuo tikroviškesnis jai atrodė piešinys. 
Ji negalėjo suprasti, kodėl viešbučio darbuotojai nepuola į 
jos kabinetą, nesusigrūda prie stalo ir kaltindami nerodo i ją 
pirštais. 

Be abejonės, Pinknis, Barnis Makmilanas arba Džo Levi- 
nas pastebės panašumą; jų žvilgsnis buvo išmankštintas. O 
jeigu ne jie, tai Ernestas Mitlas, Madi Kurnic arba daktaras 
Starkas regės ją tame eskize ir ims abejoti, kelti klausimus. 

Arba, jeigu nė vienas iš jos draugų ar pažįstamų, tai gali 
būti tiesiog praeivis, nepažįstamasis iš gatvės. Jos galvoje iš- 
kilo baisus reginys, kaip staiga pasigirsta riksmas, kyla sąmy- 
šis, prasideda beprotiškos gaudynės, ji sučiumpama. Ir gal- 
būt sumušama įniršusios minios. Linčo teismas. 

Jai nedavė ramybės ne tiek baimė, kiek sutrikimas. Ji 
niekada neišvers tokios gėdos minios akivaizdoje: padėrę 
žvilgsniai, apsiputojusios burnos, keiksmažodžiai. Verčiau 
jau mirti tą pat akimirką, negu kęsti tokį pažeminimą. 

Ji perskaitė laikraščio straipsnį, išspausdintą po eskizu, ir 
pastebėjo tikslų aprašymą drabužių, kuriuos vilkėjo „Tribu- 
nolo“ motelyje. Pamanė, kad tikriausiai ją matė geriant su 
tuo berniuku, ir liudininkai viską bus papasakoję policijai. 

Buvo net rašoma, kad ji gėrė baltą vyną, nors nieko nepa- 
sakyta apie pirštų atspaudus. Bet policija pranešė, kad ji kal- 
ba tyliu, mandagiu balsu, trumpai pasikirpusi plaukus, neiš- 
vaizdžiai apsirengusi ir galėtų dirbti sekretorės pareigose. 

Tam tikra prasme buvo labai įdomu skaityti tokį savęs ap- 
rašymą. Tarsi žiūrėjai į kažkieno atspindį veidrodyje, kuris 
buvo atspindžio kitame veidrodyje atspindys. Tikrovė dusyk 
iškreipta: atvaizdas išblukęs ir neryškus. 

Nekilo abejonės, kad tai Zo Koler, bet tai buvo kažkokia 
svetima moteris, neturinti su ja nieko bendro. Panašumas 
buvo gana nemažas - plaukai, veidas, kūnas, drabužiai. Bet 
tai buvo ne ji. Tai tik reprodukcija. 

Ji rūpestingai iškirpo piešinį iš laikraščio, sulankstė, įsi- 
dėjo į piniginę. Paskui pamaniusi, kad kas nors pastebės tuš- 
čią vietą, nunešė laikraštį į buitines patalpas ir sukimšo į 
šiukšlių dėžę. 

Tą vakarą ji skubėjo namo žemai panarinusi galvą, sun- 
kiai tramdydama norą užsidengti rankine veidą. Niekas ne- 
kreipė į ją dėmesio. Kaip visada, ji buvo nematoma moteris. 

Pagaliau saugiai atsidūrusi savo bute, ji atsisėdo su taure 
šaltos degtinės ir vėl ėmė žiūrinėti prakeiktą portretą. Jai at- 
rodė neįtikėtina, kad niekas jos nepažino. 

Spoksodama į piešinį, ji vėl keistai sutriko. Kaip ir žodi- 
nis aprašymas, portretas buvo jos ir kartu ne jos. Kažkoks iš- 
skydęs panašumas. Pamanė, kad gal tos bjaurios dėmės išpli- 
to ir ant veido ir tai jos kaltos dėl neryškių veido bruožų. 

Ji vis dar tyrinėjo piešinį - atidžiai, godžiai, bandydama 
rasti jame prasmę, - kai iš Minesotos paskambino tėvai. 

— Vaikeli, - tarė tėvas, - čia tėtis, o motina klausosi prie 
kito telefono. 

— Labas, mama, tėti. Kaip laikotės? 

— Ak, Zo! - sudejavo motina ir garsiai pravirko. 

— Na, motin, - tarė. tėvas, - žadėjai tvardytis. Vaikeli, 
mums iš Niujorko paskambino daktaras. Pavarde Starkas. 
Jis tavo gydytojas? 

— Taip, tėti. - 

— Na, jis sako, kad tu sergi, vaikeli. Sako, kad tau reikia 
gultis į ligoninę. 

— Ak, tėti, tai kvaila. Buvau kiek pasiligojusi kelias die- 
nas, bet dabar viskas gerai. Juk žinai, kokie tie daktarai. 

— Ar tu kalbi tiesą, Zo? — pro ašaras paklausė motina. 

— Mama, su manim viskas gerai. Aš geriu vaistus ir gerai 
maitinuosi. Visiškai nėra dėl ko nerimauti. 

— Na, sprendžiant iš tavo balso, esi sveika ir gyva. Ar tik- 
rai nenori, kad aš arba mama atvažiuotume pas tave į Niu- 
jorką? 

— Tik ne dėl manęs, tėti. Sakiau jau, kad man viskas gerai. 

— Na, mudu su motina ketinome šią vasarą nukeliauti į 
Havajus, bet mes galime... 

— Ak, tėti, nekeiskite savo planų. Aš esu visai geros svei- 
katos. 

— Kiek tu sveri, Zo? 

— Maždaug tiek pat, kiek visada, mama. Gal kokiu svaru 
ar dviem mažiau, bet vėl pasitaisysiu. 

— Tai kurių galų tas niujorkietis daktaras skambino mums, 
Zo? Jis mudviem su mama įvarė baimės. 

— Tėti, tu pažįsti daktarus; randa kokį mažmožį ir tuojau 
nori įkišti tave į ligoninę. 

— Ar teko neiti į darbą, Zo? 

— Nepraleidau nė vienos dienos, mama. Tai juk irgi kažką 
sako, ar ne? 

— Klausyk, vaikeli, mes į Havajus planuojam skristi tik 
liepos pabaigoje. Gal tau pavyktų atvažiuoti pas mus per 
atostogas? 

— Dar nežinau, kada atostogausiu, tėti. Kai sužinosiu, pa- 
rašysiu jums, ir gal pavyks ištaikyti kad ir kelias dienas. 

— Ar susitinki su kuo nors, Zo? - paklausė motina. - Na, 
žinai, su kokiu geru vaikinu? 

— Na, kartais matausi su vienu vaikinu. Jis labai geras. 

— Kąjis dirba, vaikeli? 

- Gerai nežinau, tėti. Žinau, kad jis domisi kompiute- 
riais. 

— Kompiuteriais? Atrodo, nėra kvailas. 

— Jis toks ir nėra, tėti. Tau jis patiktų. 

— Na, tai puiku, vaikeli. Man patinka, kad tu, na, ben- 
drauji su žmonėmis. Ir kad visai gerai jautiesi. Tas prakeik- 
tas daktaras mus išgąsdino. 

— Aš tikrai gerai jaučiuosi, tėti. Tikėk manim. 

— Paklausyk manęs, Zo, - tarė motina. - Noriu, kad tu 
bent kartą per savaitę mums paskambintum. Skambink mū- 
sų sąskaita. Juk taip, tėvai? 

- Aišku, motin. Vaikeli, taip ir daryk. Skambink nors kar- 
tą per savaitę mūsų sąskaita. 

— Gerai, tėti. 

— Pažadi prižiūrėti save, ar girdi? 

— Pažadu. Ačiū, kad paskambinot. Sudie, mama. Sudie, 
tėti. 

— Sudie, Zo. 

— Sudie, Zo. 

Ji padėjo ragelį, ir kai pažiūrėjo į savo rankas, jos virpėjo. 
Jos tėvai visada ją taip veikė: vertė nervintis, gintis. Nė kar- 
to per visą pokalbį ji nepasakė: „Aš jus myliu“. Bet, kita ver- 
tus, nepasakė Ir jie. 

Ji suvalgė kažkokį sumuštinį, nesuvokdama skonio. Išgė- 
rė dar taurę degtinės, prarijo vitaminus, dvi tabletes anaci- 
no, tabletę valiumo. Paskui nusiprausė po dušu, užsivilko 
apsitrynusius naktinius marškinius. 

Atsisėdo ant sofos svetainėje, išsekinta pokalbio su tė- 
vais. Prireikė jėgų, net pašėlusios drąsos kalbėti gyvai, opti- 
mistiškai, apmalšinti jų nerimą ir neleisti jiems atvažiuoti į 
Niujorką pamatyti jos tokios, kokia ji buvo dabar. 

Pamanė, kad galvodami apie ją, jie prisimena tik mažą 
mergaitę su švarutėlaite prikyšte. Baltos pirštinaitės, med- 
vilninės kojinės iki kelių, blizgantys juodi bateliai su dirže- 
liais. Šauni skrybėlaitė, papuošta gėlėmis. Raudona plastiki- 
nė rankinė su žalvarine grandinėle. 

Zo Koler praskleidė marškinius, pažiūrėjo žemyn ir pa- 
matė, kas liko iš tos mergaitės. Akyse susitvenkė ašaros. 
Kaip tai atsitiko, kodėl taip atsitiko, galvojo ji. 

Vaikystėje, kai ją varžė, barė, ignoravo, ji geidė mirties sa- 
vo kankintojams. Jeigu numirtų motina arba tėvas, arba kuris 
nors iš mokytojų, jos vargai pasibaigtų ir ji būtų laiminga. 

Ji geidė Keneto mirties. Nepasakytum, kad iš tiesų geidė, 
bet dažnai svajojo, kaip palengvėtų jos gyvenimas, jeigu jis 
mirtų. Kartą ją net aplankė fantazija, kad miršta Madi Kur- 
nic, 0ji guodžia našlį, ir šis pažvelgia į ją naujomis akimis. 

Visą gyvenimą jai atrodė, kad bėdomis jai gali padėti nu- 
sikratyti tik kitų Žmonių mirtys. Dabar, žiūrėdama į savo 
pradedantį irti kūną, ji suvokė, kad bėdos baigsis tik su jos 
mirtimi... 

Jai buvo bloga, ji buvo nuvargusi, o tasai liesas, rūgščiu 
veidu žmogėnas, kurį ji vadino „Policija“, sėlino vis arčiau ir 
arčiau. Ji geidė jo mirties, bet žinojo, kad to nebus. Jis at- 
kakliai sieks savo tikslo ir... 

Portretas buvo toks tikslus, kad reikėjo tik šiek tiek laiko, 
kol... 

Ji galėtų grįžti į tėvų namus ir apsimesti... 

Mintys, neužbaigtos, ūžė kaip viesulas jos galvoje, spaus- 
damos ją savo baisiu greičiu. Ji užsimerkė, suspaudė kumš- 
čius. Palaukė, kol sąmonė nurimo, nuskaidrėjo leisdama jai 

susikaupti ir pagalvoti apie tai, ką ji norėjo toliau daryti, ir 
rado tam savyje pakankamai ryžto. 

Ji paskambino Ernestui Mitlui. 

— Erni, - paklausė iš lėto, - ar tu tikrai mane myli? 


Liepos 11-air 12-a. Penktadienis ir šeštadienis... 

Detektyvui seržantui Tomui K. Broderikui buvo duotas 
uždavinys sekti pėdsakais apyrankės su užrašu KODĖL GI NE?, 
kurią dėvėjo viešbutinė žudikė, bet pradėjo aiškėti, kad jie 
pakliuvo dar į vieną akligatvį. Pernelyg daug parduotuvių 
pardavinėjo tokias apyrankes, per daug jų buvo parduota už 
grynus pinigus; buvo neįmanoma rasti jas visas. 

Todėl Broderikui ir jo komandai buvo liepta mesti apy- 
rankės paieškas ir imtis Adisono liga sergančių žmonių, pir- 
kusių Niujorke medicininę identifikacijos apyrankę ir ncati- 
dėliotinos pagalbos reikmenis. 

Broderikas nusprendė pradėti nuo Manheteno salos, pir- 
miausia geltonuosiuose puslapiuose ėmė ieškoti pavadini- 
mų ir adresų firmų, tiekiančių visokią medicininę įrangą. 

Paskui jis pasikalbėjo su policijos gydytojais ir su grupele 
daktarų, kurie buvo policijos darbo entuziastai arba „savi“ — 
medikai, nesibodėję bendradarbiauti su NPD, jei jiems ne- 
liepdavo pažeisti įstatymų ir profesinės etikos. 

Remdamasis šiais šaltiniais, Broderikas sudarė sąrašą 
vietų, kur galėtų būti parduodami dalykai, kuriuos jis bandė 
susekti. Paskui padalijo sąrašą pagal miesto rajonus. Tada 
nusiuntė žmones minti šaligatvių. 

Dauguma farmacininkų, pas kuriuos jie apsilankydavo, 
noriai stengėsi padėti. Kurie pareikšdavo nenorą, tuos ap- 
lankydavo Broderikas arba seržantas Abneris Bunas. Abu 
vyrai buvo apsiginklavę NPD juridinio skyriaus raštais, pa- 
žyminčiais, kad teismo nutartimi pacientų bendravimas su 

farmacininkais ir vaistų receptai, pateikiami pastariesiems, 
nėra konfidenciali ir slapta informacija. 

— Aišku, - sakydavo Bunas, - jeigu jūs nesutinkate ir no- 
ritec nusisamdyti brangų advokatą, aš turėsiu jums atsiųsti 
šaukimą į teismą. 

Bendradarbiavimas buvo šimtaprocentinis. 

Kai pradėjo plaukti vardai, pavardės ir adresai žmonių, 
sergančių Adisono liga, Broderiko vyrai, dirbantys popierinį 
darbą, dėdavo į šalį vyriškas pavardes ir sudarinėjo tik mote- 
rų sąrašą. Šis sąrašas savo ruožtu buvo dalijamas į atskiras 
dalis pagal Niujorko rajonus, o dar viena - su užmiesčio ad- 
IrCSaiS. 

— Tai toks mechaninis darbas! - sušuko Monika Delani. 

— Mechaninis? - paklausė šefas. - Kas jame, po velnių, 
mechaniško? O kaip, tavo nuomone, turi dirbti detektyvai? 

— Na, gal ir ne mechaninis, - pasitaisė ji. - Bet jūs visi dir- 
bate kaip kokie buhalteriai. Kaip sąskaitininkai. 

— Tokie ir esame, - atsakė jis. - Sąskaitininkai. 

— Protuolis, - tarė ji. 

Jie vakarieniavo pas „J. P. Moriartį“ Trečiojoje aveniu. 
Tai buvo jaukus, geras airiškas restoranas su baru, su Tifani 
stiliaus lempų gaubtais ir pageltusiais nuo dūmų mediniais 
paneliais. Nežinia kam ant virš baro pakabintų bėgių ratu 
sukosi žaislinis elektrinis traukinukas. 

Vakarienę jie pradėjo sausu „Beefeater“ martiniu. Pas- 
kui silkė su grietinės padažu. Po to troškinta mėsa su bulvi- 
niais blynais. Ir kanadietišku alumi. Galiausiai juoda kava ir 
armanjakas. Jie viską sukirto be virškinimo problemų. 

— Didžiausia Dievo dovana, - mėgdavo sakyti Delanis. 

Vakarieniaujant jis papasakojo jai apie daktaro Ho pra- 
nešimą apie Adisono ligą ir apie tai, kaip seržantas Broderi- 
kas ieškos Niujorke Adisono ligos aukų. 

- Jis sako, kad sąrašas turėtų būti užbaigtas sudaryti iki 
šios dienos vakaro. Rytoj iš pat ryto einu į nuovadą. Sutik- 
rinsime visus sąrašus ir pažiūrėsime, kas išeis. 

— O jeigu nieko neišeis? 

Jis gūžtelėjo pečiais. 

— Dirbsime toliau. Kiekviena nauja žmogžudystė duoda 
ką nors naujo. Galų gale mes ją nutversime. 

— Edvardai... kai sužinosite, kas ji tokia, - kas tada? 

— Nuo daug ko priklauso. Ar užtenka įkalčių sulaikymui. 
Ar užtenka jų apkaltinimui. 

— Jūs nepulsite... 

Jis pažiūrėjo į ją ir šyptelėjo. 

— ... Su ginklais ir nukirsime ją? Ne, brangioji, to mes ne- 
darysime. Netikiu, kad ta moteris turi ginklą. Kitaip sakant, 
pistoletą. Manau, kad ji elgsis ramiai. Beveik jausdama pa- 
lengvėjimą. 

— O kas tada? Na, jeigu pakaks įkalčių areštui ir apkalti- 
nimui? Kas su ja bus tada? 

Jis pripylė puodelius kavos iš alavinio kavinuko. 

— Nuo daug ko priklauso, - vėl pasakė jis. — Jeigu jai pa- 
vyks gauti sumanų advokatą, jis bandys prastumti psichinį 
sutrikimą. Man atrodo, kad gerklės pjovimas šešiems nepa- 
Žįstamiems vyrams yra neblogas nesveiko proto požymis. 
Bet net jeigu teismas nuspręs, kad ji pakaltinama, ir ją nu- 
teis, ji išsisuks su minimalia bausme. 

— Edvardai! Kodėl? Po viso to, ką ji padarė? 

— Todėl, kad ji moteris. 

— Tu juokauji? 

— Aš nejuokauju. Nori, kad pacituočiau tau skaičius? 
Man nereikės Tomo Hendrio šiam tyrimui. Teisinė šios ša- 
lies sistema vyrų ir moterų santykių srityje atsilieka maž- 
daug penkiasdešimt metų. Beveik be išimties moterys už to- 
kius pačius ar panašius nusikaltimus gauna švelnesnes baus- 

mes negu vyrai. O kai susiduriama su nužudymo bylomis, at- 
rodo, kad prisiekusiųjų teismas ir teisėjai turi įgimtą polinkį 
palaikyti kaltinamas moteris. Būna, kad jos net išteisinamos. 

— Bet, aišku, taip ncatsitiks su viešbutine žudike? 

— Nebūk tokia tikra. Geras advokatas lieps ateiti jai į teis- 
mą apsivilkus kokią konservatyvią suknelę su balta apykak- 
laite. Ji kalbės tyliu, virpančiu balsu, iš anksto pasitepusi pa- 
akius kokiu aštraus kvapo valikliu. Prisimeni, kai mes pirmą 
kartą ginčijomės apie tai, ar gali viešbutinis žudikas būti mo- 
teris, ir tu uždavei tą klausimą žmonėms savo susirinkimuo- 
se? Visų vyrų nuomone, moteris negali įvykdyti tokių nusi- 
kaltimų, 0 visų moterų nuomone, - gali. Na, patyręs advo- 
katas Žino egzistuojant tokią nuomonę, nors ir nežino jos 
priežasčių. Jeigu jis gina moterį, kaltinamą žmogžudyste, jis 
dės pastangas, kad prisiekusiųjų teisme būtų vieni vyrai. Di- 
džiuma šios šalies vyrų tebeturi įsikalę klaidingą supratimą 
apie moters jausmus. Jiems atrodo, kad moterys iš prigim- 
ties nesugeba žudyti. Todėl jie balsuoja - „Nekalta“. Štai ko- 
dčl turėtų būti priimta PNL. 

— PNL? 

— Taip, - tarė jis nekaltu balsu. - Greta galiojančios 
PTTL - Pataisos dėl teisių lygybės. PNL - Pataisa dėl nuosp- 
rendžių lygybės. 

— Nenaudėlis, - pasakė ji ir įspyrė jam koja po stalu. 

Jie palengva ėjo namo šiltą vasaros naktį. 

— Edvardai, - tarė Monika, - restorane sakei, kad ta mo- 
teris pasiduos ramiai, jausdama palengvėjimą. Kodėl pa- 
lengvėjimą? 

— Manau, kad ji pavargo, - tarė Delanis ir paaiškino Mo- 
nikai, kodėl jis taip mano. - Be to, daktaras Ho mano, kad 
emocinis stresas artina Adisono ligos krizę. Viskas susiję: 
serganti moteris prieina liepto galą. 

— Tai tu tiki, kad ji serga? 

— Fiziškai, ne protiškai. Ji supranta skirtumą tarp to, kas 
gera ir kas bloga. Tačiau įstatymai, kalbantys apie pamišimą 
ir apkaltinamumą, yra taip susukti, kad tiesiog neįmanoma 
atspėti, ką gali nuspręsti prisiekusiųjų teismas ar teisėjas. Jie 
gali tvirtinti, kad ji šiaip yra sveiko proto, o žudė užėjus pa- 
mišimo priepuoliams. Laikinas pamišimas. Bet tai nesvarbu. 
Na, tai, aišku, svarbu, bet tai ne policininkų reikalas. Mūsų 
darbas sustabdyti ją. 

— Linkiu sėkmės rytoj rytą, - silpnu balsu tarė Monika. - 
Ar man paskambinsi? 

Jis paėmė jos ranką. 

- Jeigu tu to nori. 

Tą naktį Edvardas Delanis miegojo gerai. Ryte pats ėmė 
savimi stebėtis, kad kruopščiai renkasi drabužius susitikimui 
policijos nuovadoje. 

— Lyg eičiau į jungtuvių ceremoniją, - burbtelėjo jis Mo- 
nikai. - Arba laidotuvių. 

Jis apsivilko trijų dalių tamsiai mėlyną eilutę, baltus 
marškinius su krakmolyta apykakle, platų kaštonų spalvos 
kaklaryšį iš ripso. Žmona įstūmė į kišenėlę ant krūtinės šilki- 
nę nosinaitę, palikusi kyšoti gėlėtą kraštą. Vos išėjęs iš na- 
mų, Delanis įbruko nosinaitę gilyn. 

Posėdžių salėje Šiaurės Midtauno policijos nuovados 
antrajame aukšte susirinko tiek vyrų, kiek begalėjo į ją tilp- 
ti. Leitenantas Kreinas, seržantas Broderikas, Bunas, Bent- 
lis, Delanis ir Torsenas gavo sėdimas vietas. Kiti stovėjo 
ramstydami sienas. Dar daugiau žmonių stoviniavo korido- 
riuje laukdami naujienų. Gerų ar blogų. 

— Gerai, Tomai, - kreipėsi Bunas į Broderiką. - Gali pra- 
dėti. 

— Na, pirmiausia aš čia turiu, - pradėjo detektyvas ser- 
žantas, - abėcėlinį sąrašą moterų, sergančių Adisono liga ir 
gyvenančių Manhetene. Šešiolika pavardžių. 

— Taigi, - tarė leitenantas Vilsonas T. Kreinas sklaidyda- 
mas rankose popieriaus lapus. - O aš turiu sąrašą moterų, 
kurios dirba arba gyvena Manhetene ir kurios turi vienokį 
ar kitokį priėjimą prie konferencijų viešbučiuose tvarkaraš- 
čio. Pradėkim... 

— Pirmoji pavardė, - tarė Broderikas, - Alzanas. A-1-z-a- 
n-a-s. Merė. Tai Merė Alzanas. 

Leitenantas Kreinas žvilgtelėjo į savo sąrašą, atvertė kitą 
puslapį. 

— Ne, - tarė jis. - Neturiu. Toliau. 

— Karson, Elizabet Dž. K-a-r-s-o0-n. 

— Karson, Karson, Karson... Turiu Murielę Karson. 

— Netinka. Šios vardas Elizabet Dž. Toliau — Domani, 
Doris. D-o-m-a-n-i. 

— Ne, Domani nėra. 

— Edvards, Merlin B. E-d-v-a-r-d-s. 

— Nėra Merilin Edvards. 

Vardinimas vyko ilgai. Kiti vyrai kambaryje tylėjo. Nuri- 
mo ir vyrai koridoriuje. Iš apačios sklido triukšmas, kartais 
sukaukdavo sirena. Bet toje pastato pusėje, kur buvo jie, bu- 
vo tylu, ore tvyrojo laukimas... 

— Džekson, - giedojo seržantas Broderikas. - Greisė T. 
Džekson. D-ž-e-k-s-o-n. 

— Nėra Greisės T. Džekson, - atsakė leitenantas Krei- 
nas. — Toliau. 

— Koler. K-o-1-e-r. Vardu Zo. Z-o. Tai Zo Koler. 

Kreino pirštas nuslydo sąrašu. Sustojo. Kreinas pakėlė 
akis. 

— Turiu ją. Zo Koler. 

Atodūsis nuvilnijo kambaryje kaip vėjas. Vyrai atsipalai- 
davo, prisidegė cigaretes. 

— Gerai, - tarė Bunas. - Užbaikime sąrašą. Gali būti ir 
daugiau. 

Jie laukė kantriai, tyliai, kol seržantas Broderikas baigė 
skaityti sąrašą. Zo Koler buvo vienintelė moteris, kurios pa- 
vardė kartojosi konferencijų tvarkaraščio sąraše. 

— Zo Koler, - tarė Delanis. - Kur jūs ją radote, Broderi- 
kai? 

- Ji pirko medicininę Adisono ligoniams skirtą apyrankę 
ir kitus reikmenis farmacijos firmoje 23-10j0je gatvėje. 

— Kreinai? - paklausė šefas. 

— Jos pavardė į sąrašą pakliuvo iš „Granger“ viešbučio 
Madisono aveniu ir 46-osios gatvės kampe. Prieina prie kon- 
ferencijų tvarkaraščio, kuris kas savaitę spausdinamas vieš- 
bučių verslo žurnale. 

Jie žiūrėjo vienas į kitą, dairėsi po kambarį; niekas neno- 
rėjo prabilti. 

- Seržante, - kreipėsi Delanis į Abnerį Buną. - Ar Džon- 
sonas tebėra Pietų Midtauno nuovadoje? 

— Jeigu nėra jo paties, bus kas nors iš jo vaikinų. Prie tele- 
fono budima. 

— Paskambinkit jam. Paklauskite, ar „Granger“ viešbutis 
Madisono aveniu ir 46-o0si0s gatvės kampe pakliuvo į dujų 
balionėlių klientų sąrašą. 

Visi tylom klausėsi, kol Bunas skambino. Jis paprašė 
Žmogaus kitame laido gale paieškoti sąraše „Granger“ vieš- 
bučio. Išgirdo atsakymą, burbtelėjo „ačiū“, padėjo ragelį. 
Atsisuko į laukiančius vyrus. 

— Bingo, - tarė. - „Granger“ viešbučio apsaugos tarny- 
bos viršininkas pirko. Keturis kišeninius dujų balionėlius ir 
tris granatas. 

Seržantas Broderikas su bildesiu pasitraukė kėdę. 

— Imkim ją, - garsiai pasakė. 

Delanis įniršęs atsisuko į jį. 

— Ką tu nori padaryti? - piktai paklausė. - Nori išmušti iš 
jos prisipažinimą gumine lazda? Tai bent areštas! Ji serga 

Adisono liga, skaito viešbučių verslo žurnalą, o jos darbda- 
viai yra nupirkę ašarinių dujų balionėlį. Eik, pasakyk tai 
apygardos prokurorui, ir jis išmes tave pro langą. 

— Ką siūlai, Edvardai? - paklausė Torsenas. 

— Stebėti ją. Bent du Žmonės turi nenuleisti nuo jos akių 
visą parą. Dar geriau, kad būtų ir policininkė, jeigu ji eitų į 
moterų tualetą. Įkiškite savą Žmogų į jos darbovietę. Brode- 
rikai, kur ji gyvena? 

Seržantas žvilgtelėjo į sąrašą. 

— Rytų 39-0ji gatvė. Sprendžiant iš adreso, netoli Lekso. 

— Greičiausiai daugiabutis namas. Jei taip, įdarbinkite 
ten savo žmogų - durininku ar dar kuo. Raskite palankiai 
nusiteikusį teisėją ir gaukite leidimą klausytis telefoninių 
pokalbių. Kitaip sakant, turite žinoti, kur ji yra kiekvieną 
minutę, dieną ar naktį. Kur ji eina. Kas jos draugai. Per tą 
laiką mes giliau pasiknisime. 

— Kur, šefe? - paklausė Bunas. 

— Daug kur. Pavyzdžiui, kaip į jos rankas pakliuvo dujų 
balionėlis. Nufotografuokite ją teleskopiniu objektyvu ir pa- 
rodykite nuotrauką padavėjui iš „Tribunolo“ ir padavėjai, 
kuri dabar prie Ramiojo vandenyno. 

— Turiu jos gydytojo pavardę ir adresą, - pasiūlė seržan- 
tas Broderikas. 

- Šiokia tokia tikimybė yra, - sutiko Delanis. - Jis tik- 
riausiai nesikalbės, bet pabandyti galima. Svarbiausia neiš- 
leisti tos moters iš akių, kol įtarimai vienu ar kitu būdu pasi- 
tvirtins. Tuo tarpu, Broderikai, siūlau iki galo sutikrinti su 
leitenantu Kreinu sąrašus. Gali būti ir daugiau sutapimų. 

Pavaduotojas Torsenas, Delanis ir Bunas išėjo iš posė- 
džių salės ir nuėjo į seržanto kabinetą. Vyrai koridoriuje jau 
žinojo naujieną ir gyvai ją aptarinėjo. 

- Seržante, - tarė šefas, = turėsite vargo laikyti viską pa- 
slaptyje. Jeigu apie Zo Koler sužinos žurnalistai ir išspaus- 
dins, mums galas. Ji vėl grįš prie savo amato. 

— Pala, Edvardai, - prabilo Iorsenas. - Ką tu nori pasa- 
kyti? Kad ji sumanys papjauti dar vieną vyrą, ir mes ją su- 
čiupsime nusikaltimo vietoje? 

— Gali atsitikti ir taip, — niūriai tarė Delanis. - Tikiuosi, 
kad neteks, bet gali atsitikti, kad tik taip mums pavyks su- 
kurpti bylą. Jos laikas - pačioje mėnesio pabaigoje. 

- Jėzau, - atsiduso Bunas, - tai pavojingas būdas kurpti 
bylai. Jeigu suklysime ir gausime dar vieną lavoną, visi išeisi- 
me į gatvę su terbomis. 

— Kito kelio nėra, - užsispyrė Delanis. - Man jis patinka 
ne labiau negu jums, bet turime leisti jai pabandyti. Tuo tar- 
pu pasirūpinkite, kad jūsų vyrai laikytų liežuvius už dantų. 

— Gerai, - tarė Bunas. - Einu tuojau pat tuo pasirūpinsiu. 

— Ir kartu dar sykį paskambinkite Džonsonui. Tegul nu- 
siunčia savo žmogų į „Granger“ viešbutį patikrinti to dujų 
balionėlio, kol mes žinosime, kaip toliau elgsimės ir jam pra- 
nešime. 

— Gerai, - tarė Bunas. - Bus padaryta. 

Jis išėjo iš kabineto. 

— Edvardai, - nervingai prabilo Torsenas, - ar tu rimtai 
manai, kad turime leisti jai pabandyti perpjauti dar vieną 
gerklę? 

— Aivarai, - kantriai tarė Delanis. - Gali būti, kad tai vie- 
nintelis būdas rimtai ją sučiupti. Geriau būk tam pasiruošęs. 
Dabar, šią akimirką, mes neturime nieko, kuo galėtume pa- 
grįsti jos areštą, jau nekalbght apie kaltinimo iškėlimą. Pati- 
kėk, niekas taip nesustiprina bylos, kaip „sulaikymas nusi- 
kaltimo vietoje“. 

— Jeigu spėsime sugauti ją laiku, - gedulingu balsu tarė 
Torsenas. 

Delanis gūžtelėjo pečiais. 

— Kartais tenka rizikuoti. Bet to gali ir neprireikti. Turi- 
me dar dvi savaites. Jeigu ji laikysis savo sistemos, kitaip sa- 

kant. Per tas dvi savaites daug galime nuveikti. Su uodega vi- 
są parą ir telefoninių pokalbių pasiklausymu gal suręsime 
priešją bylą anksčiau, negu ji smogs. 

— Turime tai padaryti, - kupinu nevilties balsu tarė Tor- 
senas. 

— Žinoma, — atsakė Delanis. 


Liepos 13-oji, sekmadienis... 

Ji pavargo nuo įkyrių minčių ir suraizgytų sapnų. Atėjo 
laikas, kai protinga išeitis rodėsi tik pasidavimas policijai. 
Ramybė bet kuria kaina. 

Ji daugiau negalėjo ištverti. Tos patrauklios, gražiai apsi- 
rengusios, laimingos moterys, kurias ji matė gatvėje... Vyrai, 
kurie pašnabždom sakė šlykštybes ar svaidė į ją paniekos ku- 
pinus žvilgsnius... Tai priešų miestas, svetima vieta. Bjaurė- 
damasi pati savimi, ji norėjo numirti. 

— Tu atrodai tokia iškilminga, - pasakė Ernestas Mitlas. — 
Man taip gera, o tu tokia liūdna. 

— Argi? — nustebo ji paimdama jo ranką. - Atleisk. Tie- 
siog mąstau. 

— Kai paskambinai man vakar vakare, man pasirodė, kad 
tu kažko nusiminusi. Kas nors atsitiko, mieloji? 

— Nieko, - atsakė ji, - viskas gerai. Kur mes einame? 

— Tai paslaptis, - atsakė jis. - Ar mėgsti paslaptis? 

- Aš dievinu paslaptis, - tarė ji. 

Jis pasitiko ją jos namo vestibiulyje. Ji iš karto pastebėjo, 
kad jis nenustygsta vietoje iš susijaudinimo, nervingai tūp- 
čioja. Ir buvo apsivilkęs geriausią vasarinį kostiumą iš švie- 
siai mėlyno su plonomis juostelėmis medvilninio audinio. 
Ant kaklo tamsiai mėlynas kaklaryšis su žirneliais, o atlape 
įkišta rugiagėlė. 

Jis pareikalavo, kad juodu važiuotų taksi ir parodė taksis- 
tui adresą, užrašytą ant popieriaus skiautės. Ant užpakali- 

nės sėdynės jis sėdėjo laikydamas jos ranką, plepėdamas 
apie orą, savo darbą, apie planus atostogų, kurias jie praleis 
kartu. 

Taksi pasuko iš centro, paskui per Manheteno tiltą. 
Linksmai juokdamasis Ernis prisipažino, kad jie važiuoja 
sekmadieninių pietų į restoraną, įrengtą baržoje, kuri stovė- 
jo Bruklino prieplaukoje. 

— Maistas ten turėtų būti geras, - tarė jis, - o Manheteno 
panorama iš ten - fantastiška. Gerai? 

- Žinoma, - tarė ji. - Tik gal ta vieta kiek per brangi. 

— Ką jau čia, - pasakė jis palenkęs galvą artyn. - Šian- 
dien, na... tam yra proga. 

Jiems nepavyko gauti vietų prie lango, bet iš ten, kur 
juos pasodino, buvo gerai matyti Ist Riveris, Bruklino tilto 
lankas, o dar toliau - Manheteno kalavijai skrodė vaiskų 
dangų. 

Pradžiai jie abu užsisakė „Kruvinosios Meri“, paskui 
plaktos kiaušinienės su keptu kumpiu, paskrudintų angliškų 
bandelių su guavos uogiene ir žalių salotų. Juoda kava ir 
aviečių šerbetas desertui. 

Maistas buvo geras, aptarnavimas puikus, bet per greitas; 
nepraėjus nė valandai jie buvo pavalgę ir gavo sąskaitą. Ei- 
dami lauk, praėjo pro augančią minią klientų, kantriai lau- 
kiančių savo eilės patekti vidun. 

— Populiari vieta, - tarė Ernis, kai jie atsidūrė lauke. — 
Na, tikriausiai todėl, kad geras maistas ir žmoniškos kainos. 
Aš pirmą kartą pietavau laive. 

— Geras pajvairinimas, - pasakė Zo. - Man labai patiko. 
Ačiū, mielasis. 

Prie restorano buvo sustatyta eilė parko suoliukų, atsuk- 
tų į Manheteno krantą. Zo ir Ernis atsisėdo ant arčiausiai 
prie vandens esančio suoliuko. Jie žiūrėjo, kaip raudonas 
vilkikas traukia virtinę baržų aukštyn prieš upės srovę. 

Skaisčiai švietė karšta saulė, bet druskos prisotintas vėje- 
lis vėdino karštį. Keli nedideli debesėliai, panašūs į vanilinių 
ledų kepures, tingiai plaukė pro šalį. Dūmų spalvos žuvė- 
dros tupėjo ant molo stulpų ir kedeno plunksnas. 

O tolumoje, virpėdami karštame ore, kilo auksiniai Man- 
heteno bokštai. Jie atspindėjo saulės šviesą tūkstančiais 
veidrodėlių. Miestas liepsnojo išdidžiai šviesdamas - tapy- 
tas milžiniško teatro atpakalys; kosminė pjesė. 

— Ach, Zo, - giliai kvėpuodamas tarė Ernis, - ar ne nuos- 
tabus vaizdas? 

— Taip, - tarė ji, bet nuleido akis. Ji nenorėjo pripažinti, 
kad miestas moka būti gražus ir didingas. 

Jis pasisuko ant suolo, kad matytų jos veidą. Suspaudė 
jos delnus tarp savųjų. Ji pakėlė į jį akis. Jo gyvumas prany- 
ko. Dabar jis buvo surimtėjęs, beveik niūrus. 

— Na, - tyliai prabilo jis, - norėčiau su tavim pasikalbėti. 

— Apie ką, mielasis? - sunerimusi paklausė ji. - Ar kas 
nors atsitiko? Ar aš ką nors padariau? 

— O, ne, ne, ne, - užprotestavo jis. - Nieko neatsitiko. Ži- 
nai, mieloji, aš ilgai apie tave galvojau. Kiekvieną minutę. 
Na, dirbdamas, eidamas gatve, būdamas namuose ir atsigu- 
lęs į lovą. Aš visą laiką apie tave galvoju. Ir... na... nuspren- 
džiau, kad noriu būti visada su tavimi. Amžinai. - Jis užbai- 
gė berte berdamas žodžius: - Nes aš tave labai myliu ir no- 
riu, kad tu tekėtum už manęs, Zo. Mieloji... prašau... 

Ji pažiūrėjo jam į akis ir sumirksėjo, norėdama sulaikyti 
ašaras. 

— Ak, Erni... - tarė ji. 

— Išklausyk manęs, - pasakė jis kimiu balsu. Paleido jos 
rankas, nusisuko į upę, susikūprino. — Žinau, kad esu ne ka- 
žin kas. Kitaip sakant, na, turiu gerą darbą ir visa kita ir aš 
nebijau sunkaus darbo, manau, kad toliau man geriau sek- 
sis. Bet aš nesu gražuolis, na... ne toks, apie kokį svajoja mo- 

terys. Bet aš tave myliu, Zo. Labiau, negu kada nors ką nors 
mylėjau, ir aš noriu praleisti savo likusį gyvenimą su tavimi. 
Aš apie tai labai rimtai galvojau ir esu įsitikinęs, kad būtent 
šito ir noriu. Negaliu išmesti tavęs iš galvos, ir myliu tave iki 
skausmo, kad kartais net norisi verkti. Žinau, kad tai kvaila, 
bet mano savijauta tokia. 

Ji švelniai pabučiavo jį į lūpas ir pridėjo delną prie jo 
skruosto. 

- Ačiū, mielasis, - pasakė. — Ačiū, ačiū, ačiū. Tu net neži- 
nai, kiek daug man reiškia tai, kad aš kam nors rūpiu. Tai 
pats gražiausias, pats geriausias dalykas, kuris nutiko mano 
gyvenime, ir aš tuo labai didžiuojuosi. 

— Mudu galėtume pabandyti, Zo, - maldavo jis. - Tikrai 
galėtume. Kai baigsiu kompiuterių kursus, aš gausiu geres- 
nį darbą. Ir banke turiu susitaupęs šiek tiek pinigų. Nela- 
bai daug, bet šiek tiek yra. Tad mums netektų nei badauti, 
nei vargti. O tu galėtum persikelti gyventi pas mane. Na, 
turiu galvoje, kuriam laikui, kol susirastume didesnį butą. 
Ir aš turiu... 
pų. - Leisk man atsikvėpti. Juk ne kasdien mergina... 

Jie sėdėjo nejudėdami. Ji laikė jo veidą suspaudusi del- 
nais ir žiūrėjo į spindinčias akis. 

— Tu mane taip myli, brangusis? — tyliai paklausė. 

— Taip, taip! - sušuko jis. - Dėl tavęs bet ką padaryčiau, 
prisiekiu, Zo. Tik negalėčiau tavęs palikti. Prašau, nereika- 
lauk to iš manęs. 

— Ne, - liūdnai tarė ji, - nereikalausiu... 

- Juk nėra kito žmogaus, ką? - neramiai paklausė jis. 

— O, ne. Daugiau nieko nėra. 

— ZO, aš suprantu, kaip tu jautiesi... Na, Žinai, gal tu nori 
būti labai atsargi prieš ištekėdama antrą kartą. Bet aš labai 

stengsiuos, brangioji, tikrai stengsiuos. Kiek įmanydamas 
stengsiuos būti geru vyru ir padaryti tave laimingą. 

— Žinau, Erni, kad taip ir padarysi. Tu esi mielas, brangus 
Žmogus ir aš tave myliu. 

— Tada?.. 

— Ak, mielasis, aš negaliu atsakyti dabar pat, šią minutę. 
Aš kaip apsvaigusi. Tu turi duoti man laiko pagalvoti... 

- Žinoma, - skubiai įsiterpė jis, - aš suprantu. Visai nesi- 
tikėjau, kad tu nualpsi iš laimės ar kas nors panašaus. Bet tu 
apie tai pagalvosi, gerai? 

— O, mielasis, žinoma, aš pagalvosiu. 

— Na... - tarė jis nervingai, - kad nepamirštum pagalvoti, 
aš tau nupirkau... - Jis pasirausė šoninėje švarko kišenėje ir 
ištraukė mažytę aksominę dėžutę žiedui. Atidarė. - Mažiau- 
sias pasaulyje deimantas, - pasakė juokdamasis, - bet jis 
dailus, ar ne, Zo? Juk gražus? 

— Jis nuostabus, - tarė ji žiūrėdama i tviskantį akmenėlį 
sidabro lankelyje. - Tiesiog nuostabus. 

— Pasimatuok, - paprašė jis. - Nežinojau, kokio reikia dy- 
džio, tai gali būti per mažas arba per didelis. Bet man pasa- 
kė, kad galima sumažinti arba padidinti, ar net apkeisti į ki- 
to dydžio žiedą. 

Jis užmovė žiedą ant jos kaulėto piršto. Jis laisvai liko ka- 
roti. 

— Per didelis, - su apmaudu tarė ji. Nusiėmė žiedą ir at- 
sargiai padėjo atgal į dėžutę. 

— Pataisysim jį, - užtikrino jis. - Žo, tavo pirštai tokie 
ploni. O kas čia per ruda dėmė? 

— Apsideginau, - skubiai atsakė ji. - Įkaitusi keptuvė. Ji 
išnyks. 

— Reikia save saugoti. Ar skauda? 

— Ne. Nieko baisaus. Pranyks. 


452 


Ji norėjo atiduoti jam dėžutę su žiedu, bet jis neėmė. 

— Turėk jį, brangioji. Padėk ją kur nors matomoje vietoje, 
kad kasdien prisimintum, apie ką turi pagalvoti. Ar padarysi 
taip, Zo? 

— Man nereikia žiedo priminimui, - nusišypsojo ji. - Ak, 
Erni, tu toks mielas. Ir žiedas nuostabus. Tikrai nepaprastas. 

— Taujis patinka? Nemeluoji? 

— Tai pats puikiausias žiedas pasaulyje, o tu pats nuosta- 
biausias vyras. 

— Pasakyk „taip“, mieloji. Pagalvok, prisimink, kaip aš ta- 
ve myliu, ir pasakyk „taip“. 

Tą vakarą, likusi viena namie, Zo Koler vėl užsimovė žie- 
dą ant piršto, sugniaužusi kumštį, kad jis nenusmuktų. 
Įsmeigusi akis į tą žibantį lankelį, ji suvokė, kad priešais ją — 
sąmoningai pasirenkama laimė, į kurią jai tereikia ištiesti 
ranką. 

Ji paskambins daktarui Starkui ir sutiks gultis į ligoninę. 
Padarys viską, ko iš jos reikalaujama, iškęs visus pažemini- 
mus, kad atgautų sveikatą. Išmes lauk visas nereikalingas 
tabletes ir piliules. Liausis gėrusi, valgys tik gerą, sveiką 
maistą. 

Ji vėl papilnės, ir jos oda liks švari ir glotni. Jos kūnas taps 
puikus, liaunas ir lankstus. Ji ims skaniai kvepėti, ir kas mė- 
nesį ją kamuojantys diegliai pranyks, kai ji atgaus pasitikėji- 
mą savimi. 

Ji liausis ieškojusi nuotykių, nes jų daugiau nebereikės. 
Policija pavargs jos beieškodama, ir viešbutinės žudikės te- 
ma ilgainiui išnyks iš laikraščių puslapių. Po kelių savaičių ar 
mėnesių viskas bus pamiršta. 

Ji ištekės už Ernesto Mitlo. Taip, ir nusiųs pakvietimą į 
jungtuves savo buvusiam vyrui! Ernis persikels gyventi pas 
ją, nes jos butas didesnis. Ji liks dirbti „Granger“ viešbutyje, 
kol Ernis pradės sėkmingą karjerą kompiuterių srityje. 

Jie paeiliui gamins valgį, kiekvieną vakarą skubės namo, 
kad galėtų būti kartu ir kalbėtis. Jie keliaus praleisti nuosta- 
bių atostogų, vaikščios apleistais paplūdimiais ir plaukios 
bekraštėje jūroje. 

Jie mylėsis švelniai, meiliai, ir pajus palaimą. Paskui už- 
migs vienas kito glėbyje, pabus ir vėl mylėsis šypsodamiesi. 
Jie atras džiaugsmą vienas kito kūne, abipusėje aistroje. 
Jicms į galvą neateis daryti ką nors šlykštaus. 

Jų artumas laikys gyvulišką miestą pririštą prie grandi- 
nės, apgins juos nuo žiauraus pasaulio. Jie bus pasaulis, 
dviejų Žmonių pasaulis, ir niekas jų nebaugins ir nenugalės. 

Paskui jiems gims kūdikis. Galbūt du. Jie sukurs savo šei- 
mą. Padedami protingų, švarių vaikų, jie nugalės tamsą. 

Ji vėl padėjo žiedą į dėžutę ir paslėpė giliai rašomojo sta- 
lo stalčiuje, greta KODĖL GI NE? apyrankės. Nuėjo miegoti 
šypsodamasi, dar tebegyvendama savo svajonėmis. 

Viskas atrodė įmanoma. 


Liepos 15-18-a, nuo antradienio iki penktadienio... 

Detektyvui Danieliui Bentliui („Dabitai Denui“) buvo 
duota užduotis fiziškai stebėti Zo Koler. Jis turėjo tris bū- 
rius, kiekvienas kurių budėjo po aštuonias valandas. Bū- 
riuose policininkų buvo po du vyrus ir vieną moterį. 

Daugumą laiko jie leido sėdėdami atpažinimo ženklais 
nepažymėtame automobilyje prie stebėjimo objekto namų 
Rytų 39-ojoje gatvėje arba prie „Granger“ viešbučio Madi- 
sono aveniu. Automobilis buvo kasdien kėičiamas, kad įta- 
riamoji jo lengvai neatpažintų. 

Kai Zo Koler eidavo į darbą, pietauti, į parduotuves ar 
šiaip kokiu nekaltu reikalu, vienas iš būrio policininkų sek- 
davo ją pėsčias, palaikydamas radijo ryšį su kitais per porta- 
tyvinę radijo stotį. 

Be tokio artimo fizinio stebėjimo, buvo gautas teismo 

leidimas klausytis telefoninių pokalbių. Bendradarbiaujant 
su Žo namų savininku, rūsyje buvo įrengtas magnetofonas, 
laidais sujungtas su Zo telefono linija. Dviejų žmonių ko- 
mandos budėjo prie jo kiaurą parą. 

Pamažu stebėjimo objekto aprašymas ir jo dienos įpro- 
čiai buvo surinkti operacijos komandiniame poste Rytų 
Midtauno policijos nuovadoje. Ernesto Mitlo ir Madelinos 
Kurnic egzistavimas buvo nustatytas klausantis telefoninių 
pokalbių ir buvo pradėti tirti jų santykiai su įtariamąja. 

Bc to, atsekus tarpmiestinio pokalbio numerį, buvo nu- 
statyti jos tėvų adresas ir pavardės. Sekimas paskui Zo į ban- 
ką leido sužinoti viską apie jos banko sąskaitas ir palūkanas. 

Palengva ryškėjo įtariamosios portretas - su išsamiu fizi- 
nės išvaizdos aprašymu, gyvenimo istorija, jos dabartiniu 
darbu, ankstesniais darbais, draugais, įpročiais ir t. t. Nė vie- 
nas iš šių duomenų, aišku, nei pridėjo ką nors prie jos, kaip 
įtariamosios, įkalčių, nei ką atėmė, bet daug pridėjo prie jos, 
kaip moters, paveikslo. Šiaurės Midtauno nuovadoje apie ją 
kalbėjo familiariai, vadindami tiesiog „Zo“. Šeimos draugė. 

Iš stebėjimo automobilio, naudojant teleobjektyvą, poli- 
cijos fotografas padarė nuotraukų. Geriausios iš jų smarkiai 
padidintos buvo Niujorko detektyvo nuskraidintos prie Ra- 
miojo vandenyno ir parodytos Anai Rogovič, buvusiai kok- 
teilių svetainės padavėjai. Rezultatas buvo neigiamas: ji ne- 
galėjo teigti, kad įtariamoji ir yra ta moteris, kurią ji matė 
kartu su velioniu Džeromu Ešliu. 

Tas pats nusivylimas laukė ir tada, kai nuotraukas pama- 
tė Antonis Picis, „Tribunolo“ motelio padavėjas. Tad ponas 
Picis buvo pasodintas į stebėjimo automobilį, kad galėtų sa- 
vo akimis žvilgtelėti į įtariamąją. Jis vis tiek negalėjo duoti 
teigiamo atsakymo. 

Bet ne visos pastangos nuėjo veltui... 

Buvo ilgai ir nuodugniai tariamasi, kaip būtų geriausiai 

nustatyti, kur yra dujų balionėlis, nupirktas Evereto Pin- 
knio, „Granger“ viešbučio apsaugos skyriaus viršininko. 

— Sunkumas čia toks, - tarė Delanis, - kad jeigu jis jai 
atidavė balionėlį arba jeigu ji jį nudžiovė, tada bet kokie 
klausinėjimai ją išgąsdins. Jeigu ji tebeturi balionėlį - gal 
puspilnį, - aišku, nedelsdama jį išmes. O jeigu jau išmetė, 
bet kokie klausimai duos jai laiko sukurti pasakėlę. 

— Gal verčiau pasakykime Pinkniui, kad laikytų liežuvį už 
dantų, - pasiūlė seržantas Bunas. 

— Galite jam pasakyti, - pritarė šefas, - bet nepersisten- 
kit. - Minutėlę pagalvojęs pridūrė: - Klausykite, pasielkim 
normaliai, daug nesukdami galvos. Užeikime, patikrinkime 
pirkimo faktą su Pinkniu ir pasakykime, kad grįšime po sa- 
vaitės ar panašiai, norėdami gauti ataskaitą apie jo pirktų 
dujų balionėlių būklę. Elkimės kasdieniškai. Jeigu jis užsi- 
mins apie tai Žo, gal ji išsigandusi žengs neapgalvotą žings- 
nį. Džonsonai, ar pasirūpinsite šituo reikalu? 

— Pats padarysiu, - atsakė detektyvas. - Nicko nėra leng- 
viau, be to, noriu pats užmesti akį į tą damą. 

Tad detektyvas seržantas Aronas Džonsonas aplankė 
„Granger“ viešbučio apsaugos skyriaus viršininką Everetą 
Pinknį. Dingstimi tapo išgalvota istorija, kad buvo apiplėšta 
urmo firma, prekiaujanti tokiais dalykais, ir buvo nustatinė- 
jami visų dujų balionėlių, parduotų Niujorko regione, seriji- 
niai numeriai. 

— Gera naujiena yra ta, - vėliau raportavo jis, - kad Pin- 
knis pripažįsta pirkęs balionėlius ir išdalijęs juos bendradar- 
biams, tarp jų ir Zo. Granatas jis laikąs savo raštinėje, o du- 
jų balionėlius apžiūrai surinksiąs iš pavaldinių. Bloga nau- 
jiena ta, kad aš jos taip ir nepamačiau: buvo išėjusi pietauti 
ar dar kažkur. 

Tai bent jau įrodė faktą, kad Zo Koler turėjo dujų balio- 
nėlį. Tai buvo pliusas, bet, kaip jį pavadino seržantas Bunas, 
„mažas pliuselytis“. 

Daug svarbesni buvo kratos, atliktos Zo Koler bute, re- 
zultatai. Krata buvo absoliučiai neteisėtas Žingsnis. Ji buvo 
suplanuota pasitarime, kuriame dalyvavo tik Delanis, Bunas 
ir detektyvas Bentlis. Komisaro pavaduotojui Torsenui apie 
planą sąmoningai nebuvo pranešta; šefas norėjo apsaugoti jį 
nuo žinojimo apie neteisėtus veiksmus. 

— Į namą įeisime nesunkiai, - paaiškino Bunas Bentliui. — 
Savininkas neprieštaraus. Mūsų vaikinas bus iš patalpų eks- 
ploatacijos kontoros, nešikas, remontininkas, maža kas — 
tam atvejui, jeigu jį pastebės kaimynai ir ims klausinėti. Jis 
gali įeiti, kai ji bus darbe; „uodega“ mums apie tai praneš. 

— Bėda ta, - įsiterpė Delanis, - kad jam reikės prakrapš- 
tyti spyną. Nenorime prašyti savininko, kad duotų rakto 
dublikatą. Kuo mažiau žmonių žinos, tuo geriau. Be to, 
mums reikia vikraus vaikino, kuris įlįstų, iššniukštinėtų ir 
apsisuktų per kokią valandą ar dar greičiau. 

— Kaip tik turiu tokį, - greitai tarė Bentlis. - Ramonas 
Gonzalesas iš Ryšių su visuomene skyriaus. Suprantama, 
mes jį vadiname „Greituku“. Moka atrakinti bet kokią spy- 
ną ir dirba taip spėriai ir švariai, kad niekas nieko nepaste- 
bės. Ko jis turi ieškoti"? 

— Ašarinių dujų balionėlio, - tarė Bunas, - lenktinio pei- 
lio ar ko nors panašaus. Be to, auksinės apyrankės su žo- 
džiais KODĖL GI NE? Ir drabužių, rėksmingų drabužių. Tam- 
siai žalios suknelės su siauromis petnešomis. Aukštaaulių 
batų. Ji ėjo su jais žudyti Ešlio. Balto megztinio aukštu kak- 
lu ir palaidinukės su petnešomis. Jais vilkėjo tada, kai sudo- 
rojo Labrančą. Ko nors dar, šete? 

— Taip, - darė Delanis. - Liepk jam ieškoti nailoninių pe- 
rukų. Juodo ir šviesiai rausvo. Pasakyk tam Greitukui, kad 
dirbtų su pirštinėmis ir kuo mažiau viską liestų, kuo mažiau 
judintų daiktus. Ir, dėl Dievo meilės, tegu tik nieko neima. 
Tegul palieka viską kaip buvo. 

— Ji niekada nesuuos, kad turėjo svečią, - užtikrino juos 
Bentlis. 

Po dviejų dienų jis pasirodė su raportu. Kalbėdamas žiū- 
rėjo į užrašų knygelę, vertė puslapius... 

— Viskas gerai, - tarė jis. - Greitukas nesutiko nieko, 1š- 
skyrus durininką, su kuriuo pasikalbėjo gal minutę, bet ne- 
sulaukė jokių klausimų. Savininkas buvo pasakęs durinin- 
kui, kad ateis žmogus išmatuoti, kiek kainuos koridorių kili- 
mų valymas. Greitukas be vargo įsmuko į Zo butą. Sakė, kad 
spynos buvo vieni juokai. Užtruko nepilną valandą ir sakė, 
kad gerai viską išnaršė. Rado KopĖL GI NE? apyrankę ir tam- 
sią suknelę su siauromis petnešomis. Šiaip jos drabužiai ne- 
išvaizdūs ir nuobodūs, bet gražieji dalykėliai paslėpti spintos 
gilumoje. Ten daug prostitutės drabužėlių, pasak Greituko. 
Jis nerado nei peilio, nei dujų balionėlio. 

— Perukai? - paklausė Delanis. 

— Ak, taip. Juodas ir šviesus. Abu nailoniniai. Toje pat 
spintoje su kekšės aprėdais. Ten pat ir aukštaauliai batai. O 
komodos stalčiuje, pačiame gale - juodi nėriniuoti apatiniai 
ir panašus šlamštas. 

— Ar sakė, kaip atrodo jos butas? 

— Labai tvarkingas. Labai švarus. Be dulkelės. 

— Galai sueina, - tarė Delanis. 

Vėlyvą penktadienio popietę, liepos 18-3ją šefas susitiko 
su komisaro pavaduotoju Torsenu prie juodo stalo apšiuru- 
sioje tavernoje Aštuntojoje aveniu. Prie baro tebuvo keli vie- 
niši gėrėjai. Padavėja, dėvinti triko ir juodas tinklines kojines, 
atnešė jiems škotiško viskio su vandeniu ir paliko juos vienus. 

— Kaip sekasi, Edvardai? - paklausė Torsenas. 

— Kai kas gerai, kai kas blogai, - atsakė Delanis sukioda- 
mas delną. 

— Bet tai ji? - paklausė pavaduotojas. 

— Nėra abejonių. Tai, žinoma, ji. 

— Bet tu vis dar nenori jos imti? 

— Dar ne. 

— Mums liko maždaug savaitė, Edvardai. Paskui ji vėl gali 
smogti. 

— Žinau tai, Aivarai. 

Admirolas atsilošė ir atsiduso. Jis kilstelėjo stiklinę, vėl 
pastatė palikdamas ant staltiesės drėgnus apskritimus. 

— Tu sunkus žmogus, Edvardai. 

— Ne toks jau sunkus, - atsakė Delanis. - Tiesiog noriu 
tau duoti rimtą bylą. 

— Ar buvo kada nors hermetiška byla? 

— Aš nesakau, kad noriu hermetiškos bylos. Noriu stip- 
rios bylos, kuri turėtų šansą teisme. 

Torsenas mąsliai į jį žiūrėjo. 

— Kartais man atrodo, kad tu ir aš, na, ne priešininkai, bet 
abu žiūrime iš skirtingų pusių. Man rūpi tik užbaigti tas Žu- 
dynes. O tau... 

— Ir man rūpi tik tai, - flegmatiškai tarė Delanis. 

— Ne, ne tik tai. Tu nori sutraiškyti tą moterį. 

— O ko tu nori - kad ji nueitų linksmai švilpaudama? O 
būtent taip ir atsitiks, jeigu dabar ją paimsime. 

— Paklausyk, - tarė Torsenas, - kalbėkime tiesiai. Tu įsiti- 
kinęs, kad ji ir yra ta žudikė? 

- Taip. 

— Gerai, sakykim, kad mes ją dabar suimame, net apkalti- 
name, oji galų gale išsisuka. Bet juk ji daugiau nežudys, ką? 
Ji gyvens žmoniškai, žinodama, kad ją stebime. Tad žudy- 
mams ateis galas, ar ne? Net jeigu ją išteisins? 

— O ką pasakysi apie Džordžą Pulerį, Frederiką Volhai- 
mą, Džeromą Ešlį ir visus kitus? Bybis į akį? 

— Edvardai, pagrindinis mūsų darbas yra nusikaltimų 
prevencija. Jeigu jos suėmimas gali užkirsti kelią nusikalti- 
mui, aš sakyčiau, kad turime ją suimti. 

— Prevencija yra tik dalis darbo. Kita dalis - nusikaltimų 
išaiškinimas ir bausmė už juos. 

— Paimkim dar po taurę, - pasakė Torsenas pamodamas 
ranka padavėjai ir rodydamas jai tuščias taures. 

Jie tylėjo, kol juos aptarnavo. Paskui Torsenas pabandė 
dar kartą... 

— Remdamiesi tuo, ką jau turime, - prabilo jis, - mes galė- 
tume gauti jos buto ir darbo vietos kratos orderius. Sutinki? 

— Greičiausiai. Bet jeigu nerasi naudoto ginklo su jos 
pirštų atspaudais ir paskutinės aukos krauju, kas tau liks? 

— Galbūt mes rastume KODĖL GI NE? apyrankę. 

— Jų buvo parduota šimtai. Gal ir tūkstančiai. Tai nieko 
nercikštų. 

— O ašarinių dujų balionėlis? 

— Net jeigu jį rastume, niekas neįrodytų, kad jis buvo pa- 
naudotas nužudant Bergdorferį. Tas pats ir su jos dėvėtais 
drabužiais. Ir perukais. Aivarai, tai patys skysčiausi įkalčiai. 
Geras advokatas sumals į faršą kaltintoją, kuris jais remsis. 

— Ji serga Adisono liga. 

— Kaip ir dar penkiolika moterų, gyvenančių Manhetene. 
Žinau, tau atrodo, kad mes apie ją daug ko pririnkome. Taip 
ir yra. Pakankamai, kad žinotume, jog ji - viešbutinė žudikė. 
Bet tu jau seniai nedavei parodymų teisme. Pamiršai, kad 
egzistuoja sušikta praraja tarp žinojimo ir įrodymo. Mes tu- 
rime pakankamai visko, kad žinotume, jog ji yra ta, kurios 
ieškome, bet neturime nieko, kad tai įrodytume. Pasakysiu 
atvirai, aš tikrai nemanau, kad apygardos prokuroras iškels 
jai kaltinimą remdamasis mūsų turimais įkalčiais. Jis laukia 
tikrų areštų ir tikrų nuosprendžių. Kaip ir visus žmones, jį 
ne per labiausiai žavi pralaimėtos bylos. 

— Aš vis dėlto tvirtinu, jog turime pakankamai įkalčių, 
kad galėtume surengti jai apklausą. Net jeigu nesurasime 
nieko naujo jos namuose ar raštinėje, mes jai įvarysime Die- 
vo baimę. Ji daugiau nepjaus gerklių. 

— Ar tu esi tuo tikras? Neabejoji? Kad ji neišvyks iš Niu- 
jorko, nepersikels kur nors kitur, nepakeis pavardės ir vėl 
nesiims savo hobio? 

— Tai bus kito miesto problema. 

Delanis suniurnėjo. 

— Aivarai, kalės vaike. 

— Tu puikiai manc supranti. Apsiėmiau surasti viešbutinį 
žudiką todėl, jog buvau įsitikinęs, kad jeigu jį galima nutver- 
ti, tą padarysi tiktai tu. Gerai, tu ją nutvėrei, ir noriu, kad žŽi- 
notum, kiek mes esame už tai dėkingi. Bet visa šios istorijos 
esmė buvo nutraukti seriją žmogžudysčių. Man atrodo, kad 
dabar tai galime, suimdami ją ir pasakydami viską, ką apie ją 
žinome. Teismas ir bausmė yra antriniai dalykai. 

— Tada - sudie, paukštyte, - tarė Delanis. - Taip bus nc- 
teisinga. 

Aivaras Torsenas trenkė kumščiu per stalą. 

— Nesistebiu, kad gavai pravardę „Geležiniai kiaušiai“, — 
pasakė jis. - Tokio užsispyrusio ožio dar nebuvau sutikęs. Tu 
niekada nenusileidi. 

— Aš žinau, kas yra teisinga, - mediniu balsu tarė Delanis. 

Admirolas giliai įkvėpė oro. 

— Duosiu tau dar vieną savaitę, - tarė. - Tai reiškia, iki 
penktadienio, liepos dvidešimt penktos. Jeigu nieko dau- 
giau nesurinksime, aš ją vis tiek suimsiu. Negaliu laukti rizi- 
kuodamas, kad ji perpjaus dar vieną gerklę. 

- Šūdas, - tarė Delanis. 

Jis ėjo namo per tvankią vakaro prieblandą. Pasuko per 
Centrinį parką norėdamas, kad išsivaikščiotų pyktis. Inte- 
lektualiai jis suprato Aivaro samprotavimų pagrįstumą. Bet 
geriau nuo to nebuvo. Visa tai tik politika. 

„Politika“. Koks gudrus žodis! Politika viskas, kas silpna, 
klastinga, tikslinga ir pasaldinta. Politika reiškė, kad bus el- 
giamasi teisingai dėl neteisingų priežasčių ir elgiamasi netei- 
singai dėl teisingų priežasčių. 

Aivarui reikėjo galvoti apie savo karjerą ir Departamen- 
to reputaciją. Tokiame kontekste jo poelgis buvo „teisin- 
gas“, politiškas. Bet tuo pat metu jis leido žudikei nusišalinti 
nuo savo nusikaltimų, o tuo viskas ir turėjo baigtis. 

Delanis planavo, kaip būtų galima ją sutriuškinti. Tai bu- 
vo akiplėšiškas planas, bet gerai viską apskaičiavus ir pasi- 
kliovus trupučiu sėkmės, jis galėjo išdegti. 

Tai nereiškė, kad reikia leisti jai išeiti į medžioklę, susi- 
rasti nekaltą mulkį, nusivesti jį į viešbučio kambarį ir per- 
pjauti gerklę policininkams sekant kiekvieną jos žingsnį, įsi- 
laužiant į kambarį paskutinę akimirką ir užklumpant ją su 
peiliu rankose, o auką dar alsuojančią. Nieko iš to neišeitų. 

Tai turi būti gudriai paspęstos pinklės su persirengusiu 
policininku. Surasti reikia tikrą kaubojų, su žaibiška reakci- 
ja ir aštriu protu. Jis turi būti žavingos išvaizdos, patrauklus 
moterims, turėti aktorinių sugebėjimų apsimesti iš kito 
miesto atvykusiu verslininku ar konferencijos dalyviu. 

Jis turėtų kambarį centro viešbutyje, 0 jie apipančiotų jį 
mikrofonais, įstatytų jame peržiūrimą veidrodį ir galbūt ki- 
no kamerą, kad viskas būtų nufilmuota. Būrys vaikinų greti- 
mame kambaryje, žinoma, pasirengusių įsiveržti kiekvieną 
akimirką. 

Ji būtų sekama iki jos pasirinkto viešbučio, ir vaikinas bū- 
tų įspėtas. Jis leistųsi jos užkalbinamas arba pats ją užkal- 
bintų. Tada nusivestų ją į savo kambarį. Didžiausia loterija 
bus pasiekti, kad ji jį išsirinktų. Jei tai kaubojui pavyktų, visa 
kita eitų kaip sviestu patepta. 

Būtų svarbu užtikrinti, kad ji neužuostų atėjusi į spąstus, 
bet tai įmanoma padaryti. Jei nusišypsotų laimė, ji būtų nu- 
tverta su atlenktu peiliu, pasiruošusi smogti. Va tada tegul 
pabando išsisukti nuo kaltinimų! 

Delanis suvokė, kad tai velniškai rizikingas žaidimas, bet 
jis galėjo išdegti. Ir jis kaip peiliu perrėžtų visas teisines 
vingrybes, visus teismo išvedžiojimus apie įkalčių pagrįstu- 

mą. Tai būtų nepaneigiamas įrodymas, kad Zo Koler - kru- 
vina žudikė. 

Bet politikai pasakė „ne“, nerizikuok, mes tik norime ją 
sustabdyti, kad vėl būtų užsakomi konferencijoms viešbu- 
čiai, O jeigu ji išeis laisva, tai bus blogai, bet juk ji daugiau 
nežudys, ką? 

Edvardas Delanis paniekinamai išsiviepė. Įstatymas yra 
įstatymas, Žudyti neteisinga, ir kiekvieną kartą, kai pabandy- 
davai gudrauti, tu silpninai visą teisėsaugą, teršei gražią kny- 
gą, kuri buvo rašoma šimtus metų. 

Dieve, jeigu tik jis būtų tikroje tarnyboje ir vadovautų by- 
lai, - jis ją sutriuškintų! Jeigu nepavyktų kaubojiškas planas, 
Delanis dar ką nors sugalvotų. Gal ji dar kartą nužudytų, ir 
dar kartą, bet galų gale jis ją užkluptų, ir tada net geriausias 
advokatas pasaulyje negalėtų sutrukdyti, kad būtų ištartas 
žodis: „Kalta“. 

Kai jis pasiekė namus, buvo permirkęs prakaitu, įraudu- 
siu veidu, sunkiai alsavo iš nuovargio. 

— Kas tau atsitiko? —- smalsiai pasiteiravo Monika. - At- 
rodo, lyg būtum galynėjęsis su pačiu velniu. 

— Nedaug suklydai, - atsakė jis. 


Liepos 22-o0ji, antradienis... 

Ji neatsibudo žvali ir sveika - ir žinojo, kad niekada tokia 
neatsibus. Pilvo skausmai dabar nepaleido jos nė akimirkos, 
beveik tokie pat aštrūs, kaip ir menstruaciniai diegliai. Sil- 
pnumas pakirto kelius; jai dažnai apsvaigdavo galva, ir ji bi- 
jojo, kad nualps viduryje gatvės. 

Jos svoris toliau krito; oda ties sąnariais subliuško. Ji jau- 
tėsi tarsi būtų padaryta iš kampų ir mazgų. Spalvotos odos 
dėmės plėtėsi; su buku siaubu ji žiūrėjo, kaip ištisi lopai odos 
dažėsi pilkšvai ruda spalva. 

Viskas buvo negerai. Ją pykino, ir ji vėmė. Staiga pajutu- 

si druskos poreikį, ji kasdien gėrė po tris, keturias, vėliau po 
penkias druskos tabletes. Bandė valgyti maistą be jokių prie- 
skonių, bet viduriai pirma užkietėjo, o paskui prasidėjo vi- 
duriavimas. 

Jos svajos apie laimę, užvaldžiusios ją po Ernesto Mitlo 
pasipiršimo, kažkur išsisklaidė. Dabar ji garsiai sakė: „Aš 
pavargau ir man bloga nuo to, kad man bloga ir aš pavar- 
gau“. 

Bet kita moteris jos viduje nenusileido ir net priėmė 
kvietimą papietauti „Granger“ viešbučio restorane. 

— Noriu tave su kai kuo supažindinti, - pasakė Madi ki- 
kendama. 

— Su kuo? 

— Pamatysi! 

Zo užsakė stalclį trims asmenims, ir jau sėdėjo, kai pasi- 
rodė Madi. Su ja buvo aukštas išstypęs jauniklis, kuriam ga- 
lėjo būti ne daugiau dvidešimt dvejų ar dvidešimt trejų me- 
tų. Madi buvo tvirtai pakibusi ant jo rankos, žiūrėjo jam į 
akis, kažką jam sušnibždėjo, o jis nusijuokė. 

Ji tik akies krašteliu žvilgtelėjo į Zo. Tik pasakė: 

— Viešpatie, kokia tu išdžiūvusi, - ir supažindino su kava- 
lieriumi. - Vaikeli, jis vardu Džekas. Patrauk nuo jo rankas, 
aš jį pirma pamačiau. Džekai, tai Zo, mano geriausia drau- 
gė. Mano vienintelė draugė. Pasakyk: „Labas, Zo. Kaip gy- 
vuoji?“ Juk sugebėsi, ar ne? 

— Labas, Zo, - pasakė Džekas blykstelėdamas baltais 
dantimis. - Kaip gyvuoji? 

— Matai? - tarė Madi. - Jis sugeba surcgzti paprastą saki- 
nį. Džeko galvelė ne iš stipriųjų, meilute, bet, jei jis turi tai, 
ką jis turi, kam tie smegenys? Na, na, gal ko nors išmauktu- 
me? Šiandien dar burnoj neturėjau. 

— Jau penkiolika minučių neturėjai, - pasakė Džekas. 

— Matai, koks sąmojingas? - tarė Madi glostydama vaiki- 
no skruostą. - Aš mokinu jį sudominti žmones ir prašyti iš- 
maldos. 

Bet viskas buvo atvirkščiai. Zo buvo pritrenkta Madi iš- 
vaizdos. Dar labiau išėjusi į šonus, nusipenėjusi, nesusiver- 
Žusi juosmens, apsivilkusi aptemptą šilkinę suknelę, kažkuo 
aplaistytą ant krūtinės ir su ilga prakirpte šone. 

Gilioje iškirptėje tabalavo strazdanotos krūtys, ir ji buvo 
be kojinių. Kojos apautos gatvės purvu aplipusiomis basutė- 
mis iš plonyčių odos dirželių. Kojos nuskustos nerūpestin- 
gai: per vieną blauzdą ėjo juodų plaukų dryžis. 

Tačiau labiausiai jos praradimus rodė veidas: bet kaip už- 
teptas klouniškas makiažas, pudra ant kaklo atrodė tarsi 
suodžiai, dirbtinės blakstienos atsiknojusios, lūpos išdažytos 
kreivais brūkšniais. 

Štai ji sėdėjo - moteris-dėmė: žiūrėk ir džiaukis. Zo pasi- 
rodė, kad jos balsas pasidarė garsesnis ir spigesnis. Ji šūkčio- 
jo padavėjui prašydama gėrimų, rėkavo valgiaraščio, kvato- 
jo šaižiai inkšdama. 

Zo panarindavo galvą, kai kiti restorano svečiai sužiur- 
davo į jų pusę. Bet Madijų priekaištingi žvilgsniai nedarė jo- 
kio poveikio. Jos rankos buvo užimtos Džeku; ji kišo jam į 
burną krevetes, žŽnaibė skruostus. Viena ranka kažką darė 
po staltiese. 

— „taigi Haris išėjo, - plepėjo Madi, - o Džekas atėjo. 
Puikūs mainai. Dabar pešasi advokatai. Džekai, vaikeli, su- 
valgyk kepsnį. Tau reikės daug jėgų, eržile tu! 

Jis sėdėjo kvailai šypsodamasis, mielai priimdamas jos 
patarnavimą, tarsi tai būtų savaime suprantamas dalykas. 
Auksiniai plaukai sudėti dailiomis bangomis. Veidas nuo 
įdegimo bronzinis, lūpos kaip iškaltos iš marmuro, nosis tie- 
si, patriciška. Profilis tiktų iškaldinti monetoje. 

— Arjis ne turtas? —- didžiuodamasi klausė Madi, žiūrėda- 

ma į jį alkanomis akimis. - Suradau jį statant mašinas stovė- 
jimo aikštelėje prie pakelės smuklės Roud Ailende. Išprau- 
siau, apkirpau, aprengiau, o dabar pažiūrėk į jį. Lobis! Madi 
gražioji nuosavybė. 

Žo suprato, kad Madi gerokai įkaušusi, nes, be įprastinio 
jos skeryčiojimosi, buvo dar kažkas: beveik isterija. Be to, 
koktus žiaurumas, su kuriuo ji kalbėjo apie vaikiną tarsi apie 
kokį keistą daiktą. 

Arba jis nesuprato jos piktdžiugiškų pasišaipymų, arba 
buvo nusprendęs nekreipti į juos dėmesio. Beveik nekalbė- 
jo, nuolat šypsojosi ir stropiai valgė. Kimšo į burną kąsnį dar 
neprarijęs ankstesniojo, lėtai kramtė judindamas savo galin- 
gus žandikaulius. 

— Mes išvykstame į Bermudus, - tarė Madi, - ar Baha- 
mus? Visada painiojau tuos du pavadinimus. Šiaip ar anaip, 
mudu skrendame į tropikų rojų kokiam mėnesiui - gersime 
romą iš kokoso kevalų, nuogi maudysimės mėnesienoje. 
Kaip tau patinka toks scenarijus, vaikeli? Ką daugiau gali 
padaryti ištroškusi mergina, norėdama gauti savo dalį šita- 
me šiukšlyne ? 

Žo pastebėjo, kad ji valgė mažai, bet gėrė atsakančiai, 
šluostydama burną atgalia ranka, kai gėrimas nutekėdavo 
smakru. Bet nė akimirkos nepaleido Džeko. Kabinosi į jo 
ranką, petį, šlaunį. 

Zo, prisimindama įžūlią jaunesnės Madi bravūrą, buvo 
pasibaisėjusi tokiu nuosmukiu. Jai kėlė baimę ne tik Madi, 
bet ir tai, kad ji dabar matė savo ateitį. 

Nes ši moteris, kai dar buvo mergina, buvo geriausia iš 
jų visų. Ji buvo drąsi ir nepriklausoma. Ji braute brovėsi 
per gyvenimo brūzgynus, narsiai ir ryžtingai. Ji gyveno ir 
niekada nebijojo rytojaus. Be atodairos puldavo pirmyn 

čiuodama nuostolių. 

Dabar ji sėdėjo čia - girta, pakvaišusi, įsikarščiavusi, jos 
kūnas išpliuręs; beviltiškai laikėsi įsikabinusi į vaikį, kuris 
galėjo būti jos sūnumi. Už jos maskaradinių akių žibėjimo 
juodavo siaubas. 

Jeigu galėjo pralaimėti šita moteris, šita narsi, laisva, ne- 
nugalima moteris, kokią tad viltį galėjo puoselėti Zo Koler? 
Ji daug silpnesnė už Madeliną Kurnic. Ji drovi ir baikšti. Ji 
daug mažesnė. Kai į purvyną sutrypiami milžinai, ko belieka 
tikėtis nykštukams? Jie užbaigė audringas vaišes, ir Madi 
sviedė banknotus padavėjui. 

— "Tas kalės vaikas anuliavo mano kreditinės korteles, — 
sumurmėjo ji. 

Ji atsistojo linkstančiomis kojomis, ir Džekas apkabino ją 
ranka per liemenį. Ji svirduliavo, stiklinėmis akimis žiūrėda- 
ma į Zo. 

— Tu pakeitei darbą, vaikeli? - paklausė. 

— Ne, Madi. Net neieškojau kito. Kodėl klausi? 

— Nežinau. Kažkoks tipas paskambino prieš kelias die- 
nas, pasakė, kad tu kreipeisi dėl darbo ir paminėjai mano 
pavardę rekomendacijai. Teiravosi, ar aš seniai tave pažįstu, 
ką Žinau apie tavo asmeninį gyvenimą ir panašaus mėšlo. 

— Nesuprantu. Aš nebandžiau ieškoti darbo. 

— A, teeinie po velnių. Tikriausiai koks nors trenktas. Pa- 
skambinsiu, kai grįšiu iš rojaus. 

- Žiūrėk savęs, Madi. 

Ji žiūrėjo, kaip jie išsvirduliuoja, Džekas prilaikydamas 
išpampusią kaip kiaulė moterį. Zo tykiai grįžo į savo kabine- 
tą jausdama, kaip ją smelkia siaubas nuo to, kas slypi už Ma- 
di žodžių. 

Kažkas apie ją klausinėja, apie jos asmeninį gyvenimą. Ji 
žinojo, kas taip daro, - tasai išstypęs, atkaklus tipas su etike- 

te „Policija“, kuris neatsisakys persekiojimo ir nenurims tol, 
kol Zo bus gyva ant šios žemės. 

Ji užsikniaubė ant stalo, sudėjusi skeleto rankas. Spokso- 
jo į susitraukusius pirštus. Atrodė, tarsi juos būtų mirkę 
druskos tirpale. Pagalvojo apie besiartinančias mėnesines ir 
klausė savęs, ar kraujas dar gali bėgti iš tokio perdžiūvusio 
kūno. 

— Labutis! - gyvai tarė Everetas Pinknis, mojuodamas 
ranka. - Ar skaniai papietavote? 

— Labai skaniai, - Zo pabandė nusišypsoti. - Ar turite 
man kokio darbo, misteri Pinkni? 

Jis nusišypsojo, dėdamas pastangas sukoncentruoti žvilgs- 
nį ir susikaupti tam, ką norėjo jai pasakyti. Jis palinko į prie- 
kį, atsirėmė krumpliais į stalą. Į ją tvokstelėjo kvapas su vis- 
kio priemaiša. 

— Na, - prabilo jis, - eee... Zo, prisimenate tą ašarinių dujų 
balionėlį, kurį jums daviau? Tą mažą, nešiotis rankinėje? 

— Prisimenu. 

— Na, ar turite jį čia? Rankinėje? Stalčiuje? 

Ji įsmeigė į jį akis. 

— Kažkokia kvailystė, - tęsė jis. - Anądien buvo atėjęs 
detektyvas. Jis tiria apiplėšimą ir turi patikrinti visų Niujor- 
ko regione parduotų balionėlių serijinius numerius. Papra- 
šiau Makmilano ir Džo Levino, kad atneštų savuosius. Jūs 
savąjį dar tebeturite, ar ne? Dar neiščiurškėte į ką nors? — 
Jis sukikeno. 

— Neturiu jo su savimi, misteri Pinkni, - lėtai atsakė ji. 

— A, tai jis namie? 

— Taip, - atsakė ji vangiai, - turiu jį namie. 

— Na, tai atneškite, gerai? Penktadienį. Detektyvas žadė- 
jo užsukti. Kai jis sutikrins numerius, vėl galėsite pasiimti. 
Tiek ir bėdos. 

Jis neraiškiai šyptelėjo ir nuėjo į savo kabinetą. 

Vėl grįžo jausmas, dar stipresnis: tave kažkas valdo ir 
tampo už virvučių. Įvykių vadelės išsprūdo jai iš rankų. Ji 
buvo stumiama į savo prigimtą aukos vaidmenį. Ji prarado 
visą iniciatyvą; ji buvo kontroliuojama. 

Zo karštligiškai ėmė galvoti, ką daryti. Pasakyti, kad ją 
užpuolė ir bandė išprievartauti, ir ji atsigynė ašarinėmis du- 
jomis? Gynėsi nuo pasiutusio šuns? Bet jau pasakė Pinkniui, 
kad balionėlį laiko namuose. 

Galų gale, liūdnai nusprendė ji, jai belieka pasakyti, kad 
pametė arba kažkur nukišo dujų balionėlį. 

Ji nė akimirkos nepatikėjo, kad detektyvas tiria apiplėši- 
mą. Jis tyrė ją, ir ji nenorėjo net pagalvoti apie tai, kas bus, 
kai pasakys, jog „pametė“ dujų balionėlį. Viskas taip baisiai 
slėgė; negalėjo suprasti, kaip tasai dujų balionėlis atvedė 
juos pasją. 

Tą vakarą, grįžusi į namus, ji pasielgė kaip niekada be jo- 
kios sveikos nuovokos. Pradėjo po visą butą ieškoti dujų ba- 
lionėlio žinodama, kad jį išmetė. Blogiausia tai, kad ji žino- 
jo, Jog elgiasi visai be sveikos nuovokos, bet nieko negalėjo 
su savimi padaryti. 

Aišku, balionėlio ji nerado. Bet rado kitą dalyką. Tiks- 
liau, kelis dalykus... 

Kai ji padėjo Ernesto Mitlo sužadėtuvių žiedą į stalčiaus 
gilumą, akimirką stabtelėjo ir dar kartą atidarė dėžutę už- 
mesti akį į nuostabų žiedą. Paskui vėl pastūmė dėžutę, ta- 
čiau gerai prisiminė, kad dangtelio laisvas kraštas buvo at- 
suktas į priekį. 

Dabar radusi dėžutę pamatė, kad ji buvo apsukta savo 
slėptuvėje. Dabar dangtelio vyriai buvo atsukti pirmyn, dė- 
žutė darėsi iš kito galo. 

Kai ji sudėjo nailoninius perukus, suvyniotus į skiautę 
medžiagos, šviesusis perukas buvo viršuje, juodasis - po 
apačia. Dabar jie buvo apkeisti vietomis. 

Krūvelės kojinių ir apatinių baltinių buvo sujudintos. Ji 
visada palikdavo jas dailiai sulygindama į lauko pusę atsuk- 
tus kraštus. Dabar tos krūvelės buvo pastumtos. Ne sujauk- 
tos, bet liestos. Ne tokios, kokias ji paliko. 

Galbūt kas nors kitas, ne toks skrupulingas ir smulkme- 
niškas kaip Zo, nebūtų nieko pastebėjęs. Bet ji pastebėjo ir 
jau neabejojo, kad kažkas buvo jos bute ir rausėsi jos daik- 
tuose. 

Ji iškart priėjo prie lango į gatvę. Atsargiai patraukusi 
užuolaidos kraštelį, žvilgtelėjo laukan. Nepastebėjo balta- 
marškinio smalsuolio lange kitoje gatvės pusėje. Nematė jo, 
tačiau žinojo, kad jis ten yra. Ji visai nesiejo to iškrypėlio su 
savo buto krata. Žinojo tik tai, kad į jos asmeninį gyvenimą 
grubiai įsiveržta; žmonės panūdo sužinoti jos paslaptis. Jie ir 
toliau bandys, tr ji niekaip jų nesustabdys. 

Kai paskambino Ernestas Mitlas, ji pasiryžo kalbėti links- 
mai ir meiliai. Jie ilgai plepėjo; ji vis klausinėjo apie jo dar- 
bą, kompiuterių kursus, planus atostogoms - apie viską, kad 
tik jis kalbėtų ir stumtų nuo jos tamsos skraistę. 

— Žo, - pagaliau tarė jis, - visai nenoriu... na... spausti ta- 
vęs, bet ar tu galvojai? 

Jai prireikė kelių sekundžių susivokti, apie ką jis kalba. 

- Žinoma, aš apie tai galvoju, mielasis, - pasakė ji. — 
Kiekvieną minutę. 

— Žinok, aš neatsiimu nė vieno savo žodžio. O dabar esu 
dar labiau apsisprendęs negu anksčiau. Aš to noriu, Zo. Tie- 
siog noriu su tavim gyventi, Žo. 

— Erni, tu esi pats mieliausias ir draugiškiausias iš mano 
sutiktų žmonių. Tu toks mielas. 

— Taip... na... et... tai kada tu manai apsispręsti? Greitai? 

— O taip. Greitai. Labai greitai. 

— Paklausyk, - karštai tarė jis, - penktadienio vakare ei- 
nu į paskaitas. Baigsis apie pusę devintos. Ką pasakytum, 

jeigu paimčiau butelį balto vyno ir užsukčiau į svečius? Na, 
juk bus penktadienio vakaras, galėsime pasiplepėti ir aptar- 
ti atostogas. Gerai? 

Ji neturėjo jėgų atsisakyti. Visi ją stumia - net Ernis. 

— Aišku, - dusliu balsu atsakė ji. - Penktadienio vakare? 

— Maždaug devintą, - pasigirdo jo laimingas balsas. - Iki 

— Taip, - atsakė ji, - tu irgi. 

Jo neliko. Ji sėdėjo spoksodama į telefono ragelį rankoje. 
Pati nežinodama kodėl, paskambino daktarui Starkui. Aiš- 
ku, atsiliepė registratorė. Ar ji norėtų palikti žinutę? 

— Ne, - atsakė Zo Koler, - žinutės nebus. 

Nuėjo į virtuvę. Atidarė spintelės duris. Įbedė akis į ric- 
tuves tablečių, kapsulių, ampulių, miltelių, vaistų. Visi jie at- 
rodė jai kaip kvaili Žaislai. Uždarė dureles nieko nepaėmu- 
si. Net savo kortizolio. Net druskos tabletės. Niekas nepadės 
jai tapti nauja moterimi. Ji buvo pasmerkta likti savimi. 

Šmėkštelėjo mintis, kad reikėtų užvalgyti, bet vien pagal- 
vojus apie maistą jai susuko vidurius. Įsipylė į stiklinę atšal- 
dytos degtinės ir nusinešė į svetainę. Užsiropštė ant sofos, 
įsistebeilijo į tamsą. Pamėgino susikaupti įsiklausydama į sa- 
vo organizmą. Pajuto tik gilų skausmą, negalią, siurbiančią 
jos dvasią ir bukinančią jausmus. 

Ar tai mirties puolimas - ši besąlyginė gyvenimo agoni- 
jos kapituliacija? Ramybė, ramybė. Šilta ir jauku. Kažkas ar- 
tima ir sava. Jai atrodė labai brangus šis Žingsnis per slenks- 
tį. Visų skausmų pabaiga... 
oda dar sugeba išspausti šitą drėgmę. Šiltos ašaros plonytė- 
mis čiurkšlelėmis tekėjo skruostais, ir ji jų nešluostė. Ji di- 
džiavosi šita savo nelaimingos būsenos apraiška. 

— Vargšė Zo Koler, - garsiai pasakė, ir balsu ištarti Žo- 
džiai taip paveikė, kad ji giliai atsiduso ir sukukčiojo. 

Vieno dalyko negalėjo suprasti, niekada nesupras - kuo 
ji užsitarnavo tokį apgailėtiną gyvenimą? 

Visada rengėsi tvarkingai ir buvo švari. Kalbėdama nie- 
kada nesikeikė. Su visais buvo lipšni ir mandagi. Ką ji įskau- 
dino? Ji stengėsi - visada - elgtis kaip ledi. 

Galbūt kelis kartus, labai retai, kai užsimiršdavo, kai pa- 
mindavo savo prigimtį, ji pasielgė grubiai ir vulgariai. Bet di- 
desnę dalį savo gyvenimo nugyveno nepriekaištingai, be dė- 
melės, paklusdama taisyklėms, kurių ją išmokė mama. 

Ji leido dienas gyvendama tauriai, mandagiai, kalbėda- 
ma tyliai, įsiklausydama į kitų žmonių jausmus. Sunkiai 
dirbo, norėdama išmokti būti pareiginga dukterimi ir my- 
linčia žmona. 

Ir visa tai, visa tai baigėsi štai kuo: ji sėdi tamsoje ir ver- 
kia. Jaučia savo pūvančio kūno kvapą. Persekiojama negai- 
lestingų Žmonių, kurie žūtbūt pasiryžo kištis į svetimą gy- 
venimą. 

Vargšė Zo Koler. Visos viltys išsisklaidė, visos aistros iš- 
nyko. Liko tik skausmas. 


Liepos 23-24-a. Trečiadienis ir ketvirtadienis. 

Delanis privalėjo pamatyti ją; jis negalėjo atsispirti pa- 
gundai. 

— Daug gali sužinoti apie žmones juos stebėdamas, - aiš- 
kino jis Monikai. - Kaip jie eina, kokie jų gestai. Ar jie trina 
akis, ar krapšto nosį? Kaip prisidega cigaretę. Ar laukia prie 
šviesoforo, ar lekia per raudoną šviesą. Ar nervingi. Kaip 
rengiasi. Spalvos ir stilius. Ar dažnai mirksi akimis. Ar laižo 
lūpas. Ir taip toliau. 

Jo žmona tylėdama, nulenkusi galvą, įbedusi akis į skrei- 
tą klausėsi monologo. 

— Na? - paklausė jis. 

— Kas? 

— Maniau, kad pakomentuosi mano žodžius. 

— Ne, aš nekomentuosiu. 

— Galbūt tai padės man geriau ją perprasti. Kodėl ji pa- 
darė tai, ką padarė. Rasti raktą i jos asmenybę. 

— "Tu geriau žinai, mielasis, - tarė ji. 

Delanis įtariai į ją pažiūrėjo. Jis nepasitikėjo jos taikio- 
mis nuotaikomis. 

Jis pasakė Abneriui Bunui, ką nori padaryti, ir šis ne- 
prieštaravo. 

— Geriau praneškite Bentliui, šefe, - pasiūlė šis. - Jis per- 
duos savo sekliams, kurie nuo jos nesitraukia. Tam atvejui, 
jei pastebėję jus jie pasikviestų pagalbą. 

— Jie manęs nepastebės, - įsižeidęs atšovė Delanis. 

Užtat jis pastebėjo juos: nepažymėti automobiliai prie 
Zo Koler gyvenamojo namo ir prie „Granger“ viešbučio, 
policininkės civiliniais drabužiais, kurios pėsčios sekiojo įta- 
riamąją. Vieni iš tų šešėlių atrodė gerai, kiti kvailai. Bet, re- 
gis, Zo nepastebi nieko. 

Jis pamatė ją ant 39-osios gatvės ir Leksingtono aveniu 
kampo 8.43 trečiadienio rytą ir sekė iki viešbučio. Kiek pa- 
stoviniavęs gatvėje, užsuko į viešbutį, apžiūrėjo vestibiulį, 
svetainę, kokteilių barą. 

Vėl grįžo vidurdienį, kai ji išėjo pietauti, ir sekė iki už- 
kandinės Trečiojoje aveniu, paskui vėl iki viešbučio. Penktą 
valandą vėl pasirodė palydėti ją iki namų. Nė akimirkos ne- 
nuleido nuo jos akių. 

— Kaip ji atrodo? - paklausė Monika vakare. 

— Tokia neišvaizdi, - tarė jis, - tokia neišsiskirianti. Pane- 
lė Niekas. 

— Graži? 

— Ne, bet nebjauri. Paprasta moteris. Tiesiog paprasta. 
Galėtų atrodyti ir geriau, jeigu norėtų. Nepastebėjau jokio 
makiažo. Plaukai kažkokie bespalviai. Drabužiai vien pilkų 

ir rudų tonų. Žemės spalvos. Ji eina labai lėtai, atsargiai. Be- 
veik kaip invalidė arba bent jau dvigubai vyresnė moteris. 
Kartą pamačiau, kaip ji stabtelėjo ir apsikabino stulpą, tarsi 
pasijutusi blogai ir bijodama apalpti. Patogūs batai. Patogūs 
drabužiai. Jokių šviesių spalvų ir džiaugsmo. Nešiojasi ran- 
kinę su ilgu diržu, bet laikosi įsikibusi jo abiem rankom. Ma- 
nyčiau, kad peilis yra rankinėje. Sutikusi kitą praeivį, ji visa- 
da pirma žengia į šalį. Niekada neina degant raudonai švie- 
sai, net kai nėra mašinų. Labai atsargi. Labai konservatyvi. 
Labai gerbianti įstatymus. Kai ji išėjo pietauti, man pasiro- 
dė, kad kalba su savimi, bet gal ir apsirikau. 

— Edvardai, kiek dar laiko jūs šitaip ją sekiosite? 

— Manai, kad tai liguistas smalsumas? 

— Nešnekėk kvailysčių. 

— Aišku, kad taip manai. Bet taip nėra. Ta moteris mane 
užbūrė, prisipažįstu. 

— Tikiu, - tarė Monika. - Arji liūdna? 

— Liūdna? - Jis minutėlę pagalvojo. - Ne tiek liūdna, 
kiek nugalėta. Jos išvaizda nekokia; ta moteris sulinkusi nuo 
naštos. Pasaulio nuodėmės slegia jos pečius. Ir iš veido išėju- 
si. Purvinai pilkos spalvos. Manau, kad buvau teisus, ir dak- 
taras Ho buvo teisus: ji pradeda palūžti. 

— Nenorėčiau, kad šitaip darytum, Edvardai, na, sekio- 
tum paskuiją. 

— Kodėl gi ne? 

— Nežinau... tiesiog tai atrodo nepadoriai. 

— Tu esi miela, švelni moteris, - atsakė jis, - ir nė velnio 
nesupranti, apie ką kalbi. 

Tą pačią operaciją jis pakartojo ketvirtadienį. Pasirinko 
tokį maršrutą, kad susitiktų ją, kai ji Madisono aveniu trau- 
kia į darbą. Praėjo visai arti ir gerai įsižiūrėjo į jos veidą. 

Veidas buvo sukritęs, sulysęs, nosis nusmailėjusi, skruos- 
tai įdubę. Jos lūpos buvo sausos ir mažumėlę prasiskyrusios. 

Akys klajojo kažkur svetimame pasaulyje. Jos veidas dvelkė 
kažkokiu mieguistumu. Tarsi ji būtų lunatikė. 

Nepastebėjo krūtų. Ji buvo plokščia kaip lenta. 

Buvo kelios minutės po penkių, kai ji išėjo iš „Granger“ 
viešbučio ir pasuko į pietus Madisono aveniu. Delanis ėjo iš 
paskos. Bentlio policininkė sekė ją kita gatvės puse. 

Įtariamoji traukė pietų pusėn per Madisono aveniu, pas- 
kui įėjo į užkandinę. Delanis nužingsniavo iki kampo, apsisu- 
ko ir grįžo atgal. Sustojo priešais užkandinę ir apsimetė skai- 
tąs valgiaraštį, lipnia juosta iš vidaus priklijuotą prie lango. 

Zo Koler sėdėjo prie baro laukdama, kol ją aptarnaus. 
Užkandinė buvo pilna valgančių ir besikalbančių žmonių. 
Niekas nekreipė dėmesio nei į tai, kas vyksta gatvėje, nei į 
aukštą, stambų vyrą, spoksantį pro vitrinos langą. 

Delanis kiek paėjėjo, žvilgtelėjo į kelias parduotuvių vit- 
rinas, vėl grįžo prie užkandinės. Dabar priešais Zo stovėjo 
lėkštė; ji gėrė iš stiklinės - iš pažiūros tai galėjo būti arbata 
su ledais. 

Jeigu jis būtų pratęs reikšti savo jausmus teatrališkais 
gestais, būtų trenkęs sau delnu per kaktą iš nusivylimo ir ap- 
maudo. Jis visai pamiršo. Jie visai pamiršo. Ir kaip jie galėjo 
būti tokie prakeikti kvailiai? 

Jis mindžiukavo ant šaligatvio priešais užkandinę. Ret- 
kuris laukia kažko, vėluojančio į pasimatymą. Pamatė, kaip 
Zo Koler patapšnoja lūpas popierine servetėle, pasiima pi- 
niginę ir čekį, pradeda stotis nuo kėdės. 

Tą pat akimirką jis atsidūrė viduje, beveik bėgte įbėgo. 
Kai Zo ėjo pro kasininkės stalą, jie susidūrė šonais. 

— Atsiprašau, - pasakė jis kilstelėdamas skrybėlę ir ženg- 
damas žingsnį į šalį. 

Ji droviai, kukliai jam šyptelėjo: akimirksnio šypsnys. 

Jis leido jai praeiti ir slystelėjo prie baro ant kėdės, nuo 

kurios ji ką tik pakilo. Priešais jį buvo beveik nevalgyta lėkš- 
telė tuno salotų ir stiklinė su šaldytos arbatos šlakeliu. Jis su- 
nėrė pirštus aplink stiklinę neprisiliesdamas prie jos. 

Priešais pasirodė apkūni vidutinio amžiaus padavėja su 
ūsais ir kreivomis kojomis. Ji išsiėmė savo bloknotą. 

— Ką užsisakysite? - paklausė tapšnodama oranžinės 
spalvos plaukus. — Netikras zuikis skanus. 

— Norėčiau pamatyti vedėją. Malonėkite pakviesti. 

Ji įbedė į jį akis. 

— Kas negerai? 

— Viskas gerai, - nusišypsojo jis. - Tiesiog norėčiau pasi- 
kalbėti su vedėju. 

Ji pasisuko į užkandinės gilumą. 

— Ei, Stenai! - šūktelėjo. 

Vyras, kuris kalbėjosi su dviem lankytojais, pakėlė akis. 
Padavėja mostelėjo galva į Delanio pusę. Vyriškis lėtai pri- 
ėjo. Sustojo prie pat Delanio peties. 

— Kas nors atsitiko? - paklausė. 

— Viskas gerai, - tarė Delanis. — Štai ši arbatos stiklinė — 
tokių turiu namie visą tuziną. Bet mano vaikiščias vieną su- 
daužė. Norėčiau turėti pilną komplektą. Ar neparduotumėt 
man jos už dolerį? 

- Jūs norite pirkti šią stiklinę už dolerį? - paklausė Ste- 
nas. 

— Taip. Kad vėl turėčiau dvylika. Ką pasakysite? 

— Mielai, - atsakė vedėjas. - Galite imti dar šešis tuzinus 
už tokią pačią kainą. 

— Ne, - nusijuokė Delanis, - užteks ir vienos. 

- Leiskite, atnešiu jums švarią, - pasisiūlė riebioji pada- 
vėja tiesdama ranką prie Zo Koler stiklinės. 

— Ne, ne, - skubiai tarė Delanis, saugodamas stiklinę del- 
nais. - Puikiai tiks ir šita. 

Vedėjas su padavėja susižvalgė ir gūžtelėjo pečiais. Dela- 
nis padavė dolerio banknotą. Paėmęs stiklinę vidun įkištais 

ir praskėstais dviem pirštais, jis kruopščiai suvyniojo ją į po- 
pierines servetėles, stengdamasis nepaliesti ir nenutrinti 
stiklo išorės. 

Turėjo nuciti du kvartalus, kol rado veikiantį gatvės tele- 
foną. Atsargiai padėjęs suvyniotą stiklinę ant telefono apa- 
rato, paskambino Abneriui Bunui į Šiaurės Midtauno nuo- 
vadą. Paaiškino, ką turi. 

— Velniai rautų! - pratrūko Bunas. - Kokie mes idiotai! 
Jau prieš savaitę galėjome gauti jos pirštų atspaudus iš jos 
darbovietės ar buto. 

- Žinau, - guodžiančiu balsu tarė Delanis. - Aš kaltas ne 
mažiau už kitus. Klausykite, seržante, jeigu atspaudai sutaps 
su tais, kurie buvo palikti ant vyno taurės „Tribunolo“ mote- 
lyje, tai nebus tiesioginis įkaltis, kad ji nužudė Labrančą. Tai 
tik įrodymas, kad ji tuo metu ten buvo. 

— Man tai daug, - niūriai burbtelėjo Bunas. - Kur jūs, 
šefe? Imu mašiną, paimu stiklinę ir pats vežu tiesiai į labo- 
ratoriją. 

Delanis nupasakojo kur esąs. 

— Po to, kai jie sulygins atspaudus, ar paskambinsit man į 
namus? 

- Žinoma. 

- Be to, patariu paskambinti Torsenui ir pasakyti jam taip 
arba ne. 

— Padarysiu, - tarė Abneris Bunas. - Ačiū, šefe, - pridū- 
rė dėkingu balsu. 

Delanis visą vakarą buvo paniuręs. Susikūprinęs virš 
lėkštės, tylėdamas valgė keptą kiaulieną su obuolių padažu. 
Net nepagyrė Monikos už dubenėlį trintų braškių, pagardin- 
tų „Cointreau“ likeriu. Ir tik tada, kai jie nusinešė į svetainę 
su kondicionuojamu oru kavos puodelius, ji paklausė: 

— Na, gerai, nenaudėli, kas tave kamuoja? 

— Politika, - su panieka atsakė jis ir papasakojo apie savo 
ginčą su Aivaru Torsenu. 

— Jis teisus ir aš teisus. Turint omenyje prioritetus ir atsa- 
komybę, suimti tą moterį ir tuo sustabdyti jos nusikaltimus 
būtų teisingas Žingsnis. Bet aš vis tiek manau, kad daug svar- 
biau apkaltos procesas ir bausmės paskyrimas. 

Paskui papasakojo Monikai, ką jam pavyko padaryti: 
gauti Zo Koler pirštų atspaudus sulyginimui su tais, kurie 
buvo aptikti ant vyno taurės „Tribunolo“ motelyje. 

— Taigi aš daviau Torsenui į rankas dar daugiau netiesio- 
ginių įkalčių, - gaižiai kalbėjo jis. - Jeigu atspaudai sutaps, 
jis ją, aišku, areštuos. Bet niekaip nepavyks jos nuteisti re- 
miantis tuo, ką mes šiandien turime. 

— Jeigu taip stipriai laikaisi savo nuomonės, - tarė Moni- 
ka, - galėjai pamiršti tuos atspaudus. 

— Tu, žinoma, juokauji. 

- Žinoma. 

— Trisdešimties metų įpročiai laikosi ilgai, - tarė jis atsi- 
dusdamas. - Turėjau gauti tuos atspaudus. Bet niekas nepa- 
tikės manim, kai aš jiems pasakysiu, kad net ir idealus at- 
spaudų sutapimas neįkiš jos už grotų. Jos advokatas pasa- 
kys: „Taip, ji gėrė vyną su tuo vaikinu jo kambaryje 
viešbutyje — ir kas iš to? Kai ji išėjo, jis buvo gyvas“. Atspau- 
dai neįrodo, kad ji perpjovė jam gerklę. Be to, yra dar vienas 
dalykas... 

Suskambo telefonas. 

— Tai Bunas, - tarė Delanis keldamasis. - Pasikalbėsiu su 
juo kabinete. 

Bet tai buvo ne Bunas. Skambino komisaro pavaduotojas 
Aivaras Torsenas, kuris negalėjo nuslėpti džiugaus susijau- 
dinimo. 

— Ačiū, Edvardai, - pasakė jis. — Ačiū, ačiū. Atspaudai vi- 
siškai sutampa. Aš ilgai kalbėjausi su apygardos prokuroro 
atstovu, ir jis mano, kad turime pakankamai medžiagos kal- 
tinamajam aktui. Mes ją suimame. Rytoj per dieną reikia su- 

tvarkyti visus reikalingus popierius ir suplanuoti areštą. 
Greičiausiai imsime ją sekmadienio rytą jos bute. Nori daly- 
vauti? 

Delanis patylėjo. 

— Gerai, Aivarai, - pagaliau tarė. — Vis tiek tavęs neper- 
kalbėsiu. Prašyčiau paslaugos: gal gali paklausti daktaro Ho, 
ar jis nenorėtų dalyvauti operacijoje? Tas žmogus daug 
mums padėjo, turėtų matyti, kuo viskas pasibaigia. 

— Gerai, Edvardai, paskambinsiu jam. 

— Dar vienas dalykas... Norėčiau, kad ten būtų Tomas 
Hendris. 

— Kas tas Tomas Hendris? 

— Jis dirba „Times“. 

— Tu nori, kad ten būtų reporteris? 

— Aš jam skolingas. 

Torsenas atsiduso. 

— Tebūnie taip, Edvardai, jeigu nori. Ir dar kartą ačiū, tu 
šauniai pasidarbavai. 

— Taip, - pasakė Delanis be jokio džiaugsmo, bet Torse- 
nas jau buvo padėjęs ragelį. 

Jis grįžo į svetainę ir perpasakojo telefoninį pokalbį Mo- 
nikai. 

— Vadinasi, šitaip, - užbaigė jis. - Jeigu jai išlaikys nervai 
ir ji nepasakys nė žodžio, kol susiras protingą advokatą, ma- 
nau, kad liks laisvėje. 

— Bet ji daugiau nebežudys? 

— Taip. Galbūt. 

Ji pažiūrėjo į jį suraukusi antakius. 

— Bet tau to maža, ar ne? Tu nori, kad ji būtų nubausta. 

— O tunenori? 

— Aišku, jeigu ją nubaus teismas. Bet aš labiausiai noriu, 
kad būtų padarytas galas toms žudynėms. Edvardai, ar tau 
neatrodo, kad esi kerštingas? 

Jis staiga atsistojo. 

— Manau, kad įsipilsiu brendžio. Tau atnešti? 

— Gerai. Truputį. 

Jis atnešė iš savo kambario dvi taures konjako, vėl įsitai- 
sė savo sutrintame fotelyje. 

— Kodėl tau atrodo, kad aš esu kerštingas? 

— Na, iš viso tavo požiūrio. Nori nutverti tą moterį nusi- 
kaltimo vietoje, net rizikuodamas žmogaus gyvybe. O la- 
biausiai nori, kad ji pelnytų bausmę už savo nusikaltimus. 
Nori, kad ji kentėtų. Tu esi tiesiog apsėstas šios minties. Ne- 
manau, kad taip galvotum, jeigu viešbutinis žudikas būtų vy- 
ras. Tada tau užtektų ir to, kad jis būtų sustabdytas. 

— Na, Monika, kokius čia niekus tauziji? Belieka tik, kad 
pasakytum, jog aš nekenčiu moterų. 

— Ne, niekada taip nepasakyčiau, nes Žinau, jog tai netie- 
sa. Priešingai, man atrodo, kad tavyje gyvas pasenęs ir ro- 
mantiškas požiūris į moteris. Ir kaip tik todėl, kad ši moteris 
pasišaipė iš tavo įsitikinimų, tų puoselėjamų idealų, tau su- 
kilo keršto jausmas, nukreiptas į ją. 

Jis gurkštelėjo brendžio. 

— Nesąmonė. Aš ir anksčiau turėjau reikalų su moterimis 
nušikaltėlėmis. Kai kurios iš jų buvo žudikės. 

- Bet ne tokios kaip Zo Koler - tiesa? Visos moterys žu- 
dikės iš tavo patirties žudė iš godumo ar aistros, ar buvo pri- 
sigėrusios, ar dar kas nors panašaus. Ar tiesą kalbu? 

— Na... - suniurzgė jis, - ...galbūt. 

— Tu pats man pasakojai. O dabar susiduri su žudike, kuri 
yra protinga, gerai viską suplanuoja, žudo šaltakraujiškai be 
jokio apčiuopiamo motyvo ir iki pamatų griauna tavo iš- 
ankstinį nusistatymą apie moteris. Ir ji ne tik ardo tavo ro- 
mantiškas vizijas, bet ir - aš manau - gąsdina tave. 

Jis tylėjo. 

— Nes jeigu moteris gali šitaip elgtis, tada išeina, kad tu 

nieko apie moteris nesupranti. Dabar tau paaiškėjo, kad 
moterys sugeba elgtis taip, kaip ir vyrai. Šiuo atveju, suge- 
ba daryti tokį pat blogį. Bet jeigu tai tiesa, vadinasi, jos su- 
geba daryti ir tokį pat gėrį, taip pat kurti, prilygti vyrams ir 
išradimuose, ir menuose. Visi tavo prietarai apverčiami 
aukštyn kojomis, ir tu gal net nesuvoki šito. Staiga tau ten- 
ka permąstyti savo požiūrį į moteris, peržiūrėti seną, į 
kraują įsigčrusią nuomonę, ir šis procesas gali būti skaus- 
mingas. Štai todėl, mano nuomone, tau neužtenka, kad 
baigtųsi mirčių serija. Tu nori atkeršyti šitai moteriai, kuri 
taip sujaukė visus tavo įsitikinimus apie moteris, apie tai, 
kaip joms derėtų elgtis. 

— Ačiū, daktare, už penkiasdešimties centų vertės anali- 
zę, - tarė jis. - Neginčiju, kad yra dalis tiesos tavo žodžiuo- 
se, bet tu visiškai klysti sakydama, kad aš elgčiausi kitaip, jei- 
gu viešbutinis žudikas būtų vyras. Šiame pasaulyje reikia 
mokėti už savo nuodėmes, nepaisant to, kokia tavo lytis. 

— Edvardai, kada paskutinį kartą buvai bažnyčioje? 

— Klausytis mišių ar išpažinties? Maždaug prieš trisde- 
šimt penkerius metus. 

— Na, tu nepraradai savo tikėjimo. 

— Gerosios seserys stipriai jį man įkalė. Bet mano tikėji- 
mas, kaip tu sakai, neturi nieko bendra su bažnyčia. 

— Ne? 

— Ne. Aš esu už civilizaciją ir prieš pelkę. Labai paprasta. 

— Tikrai paprasta. Tu tiki Dievą, ar ne? 

— Aš tikiu aukščiausiąja Būtybe, kad ir kaip ją vadin- 
tum, - juo ar ja. 

— Tikriausiai vadini ją Aukščiausiu Faraonu. 

Jis nusijuokė. 

— Tu netoli nuklydai nuo tiesos. Na, Aukščiausias Farao- 
nas davė mums savo žodį, surašytą knygose, vadinamose 
įstatymais. Tik nepasakok man, kokie išklerę, skylėti ir ne- 

veiksmingi yra įstatymai; aš tai Žinau geriau už tave. Bet kol 
kas tai yra geriausia, ką mums pavyko sukurti. Tikėkimės, 
kad Žmonijai stumiantis pirmyn, jie tobulės. Bet net būdami 
tokie, kokie yra dabar, jie yra vienintelis dalykas, kuris stovi 
tarp civilizacijos ir pelkės. Tai siena, pylimas. Ir kiekvienas, 
kuris pramuša toje sienoje skylę, turi susilaukti bausmės. 

— O kur supratimas? Užuojauta? Teisingumas? 

- Įstatymas ir teisingumas ne visada sutampa, mieloji. Tą 
tau pasakys bet kuris gatvės patrulis. Šiuo atveju, aš manau, 
kad ir įstatymas, ir teisingumas pasielgtų geriausiai, jeigu 
uždarytų Zo Koler iki gyvos galvos. 

— O jeigu Niujorko valstijoje tebegaliotų mirties bausmė, 
tu norėtum, kad ją iškeptų elektros kėdėje arba pakartų, ar- 
ba nunuodytų dujomis, arba nušautų? 

— Taip. 


Liepos 25-0ji, penktadienis... 

Jos gaktiplaukių beveik visai neliko; tik kelios silpnos 
garbanėlės. O plaukai ant kojų ir pažastyse, atrodo, visai nu- 
stojo augti. Ji jautėsi tarsi nuo jos būtų lupama žievė, kad ji 
liktų vynuoge be odelės, virpančiais drebučiais. Drabužiai 
draskė jos švelnią odą. 

Tą rytą į darbą ji nuvažiavo su taksi, nebūdama įsitikinu- 
si, kad užteks jėgų nueiti pėsčiomis ar važiuoti sausakimšu 
autobusu. Darbe bijojo, kad gali išmesti padėklą su kavos 
puodeliais ir sausainiais. Kiekvienam judesiui reikėjo pa- 
stangų, kiekvienas oro gurkšnis sukeldavo skausmą. 

— Ar atnešėte jį, Zo? - paklausė Everetas Pinknis. 

Ji pažiūrėjo į jį tuščiu žvilgsniu. 

— Ką? 

— Ašarinių dujų balionėlį. 

Staiga jos kirkšnis persmelkė skausmas. Adata. Žinojo, 
kad mėnesinės turi prasidėti rytoj, bet tai buvo kitoks skaus- 

mas: plieninė rakštis. Bet ji nesusigūžė. Ji iškentė išlaikyda- 
ma bejausmį veidą. 

— Aš jį pamečiau, - tyliai pratarė. - Ar kažkur nukišau. 
Negaliu rasti. 

Pinknis apstulbo. 

— Zo, - prabilo jis, - tai toks daiktas! Kaip jūs galėjote jį 
pamesti ar kažkur nukišti? 

Ji neatsakė. 

— Tai ką man dabar daryti? - paklausė jis bejėgišku bal- 
su. — Policininkas vėl ateis. Jis norės sužinoti. Norės su jumis 
pasikalbėti. 

— Gerai, - pasakė ji. - Aš su juo pasikalbėsiu. Tiesiog ne- 
turiu to balionėlio. 

Pinknis buvo ne tas žmogus, kuris pultų kelti audrą. Jis 
atsistojo, pamindžiukavo. 

— Na... - tarė, - ką gi, - ir išėjo. 

Likusi dienos dalis dingo. Ji nežinojo, kur ji nuslinko. Ji 
plūduriavo agonijoje, visas kūnas tvinkčiojo. Ji norėjo pra- 
virkti, išsiverkti, nuplėšti nesveiką mėsą nuo kaulų. Pasaulis 
sukosi aplink ją skriejančioje karuselėje. Jis nenorėjo sustoti. 

Ji ėjo namo lėtai, linkstančiais keliais. Pracivius matė 
kaip praplaukiančias dėmes. Žemė dubo po jos kojomis. 
Girdėjo riaumojimą, garsesnį už automobilių ūžesį, užuodė 
degėsius, o burnoje pajuto surūdijusio vario skonį. 

Užėjo į užkandinę, jausdamasi pernelyg pavargusi tęsti 
kelionę. 

— Sveika, brangute, - tarė riebioji padavėja. - Kaip vi- 
sada? 

Žo linktelėjo. 

— Nori, papasakosiu kvailą istoriją? - paklausė padavėja, 
ruošdama Žo vietą. - Iškart po to, kai vakar išėjai, įlekia ti- 
pas ir nusiperka stiklinę, iš kurios ką tik buvai gėrusi arbatą. 
Sakė, kad tokias pat stiklines turi namie, bet vaikas vieną 

sudaužė, ir jis atseit norįs turėti visą komplektą. Sumokėjo 
visą dolerį. 

— Stiklinė, iš kurios aš gėriau? 

— Trenktas, ar ne? Jis net nenorėjo švarios. Tiesiog suvy- 
niojo nešvarią stiklinę į servetėlės ir išbėgo su ja lauk. Na, 
kokių tik nesama... 

— Jis buvo aukštas ar Žemas? - paklausė Zo Koler.- 
Rūgščiu veidu? 

— Neeec, aukštumo tai aukštas, bet dramblotas. Gal netoli 
šešiasdešimties. O ką? Pažįsti jį? 

— Ne, - atsakė Zo, - ašjo nepažįstu. 

Ji dar sugebėjo tiek blaiviai protauti, kad suprastų, kas 
atsitiko. Dabar jie turi jos pirštų atspaudus. Jie palygins at- 
spaudus su tais, kuriuos ji paliko ant vyno taurės „Iribuno- 
le“. Jiems daugiau neliks abejonių. Jie ateis jos ir nužudys ją. 

Ji nepalietė maisto. Nuėjo namo klupdama. Skausmai 
pilve dabar raižė nepakenčiamai. 

Pamanė, gal prasidėjo mėnesinės. Nebuvo įsidėjusi tam- 
pono ir bijojo atsigręžti; gal ji palieka ant šaligatvio kraujo 
lašų pėdsaką. O pėdsaku seka liesa, Žiauri žmogysta, kuri 
uostinėja prigludusi nosimi prie žemės. Tikras skalikas. 

Pasiekusi namus, ji užrakino ir užšovė duris, uždėjo gran- 
dinėlę. Pavargusiu žvilgsniu apsidairė po savo tvarkingą bu- 
tą. Jis visada buvo toks iščiustytas. Motinai niekad nereikėjo 
raginti jos susitvarkyti kambarį. 

„Vieta viskam, ir viskas savo vietoje“, - mėgdavo sakyti 
mama. 

Ji nusispyrė batelius nuo susitraukusių kojų. Tiesi atsisė- 
do ant kėdės svetainėje, rankas tvarkingai sudėjo ant kelių. 
Žiūrėjo, kaip į tylų kambarį skverbiasi prieblanda, sutemos, 
tamsa. 

Tikriausiai ji buvo nualpusi, užsnūdusi, ji sapnavo; dabar 
nesužinosi. Matė dykynę. Ten nebuvo nieko, tik tvyrojo pil- 
kų dūmų uždanga. 

Paskui, kai dūmai išsisklaidė ir liko tik rūkas, migla, ji pa- 
matė suskeldėjusią ir bekrauję žemę. Sukepusio purvo mo- 
zaika. Krateriai ir plyšiai plutoje, iš kurių veržėsi garai. Nua- 
lintas pasaulis. Be gyvybės krustelėjimo. 

Ji nebūtų galėjusi pasakyti, kiek taip sėdėjo, žiūrėdama į 
tą bevaisę viziją. Bet kai suskambo telefonas, atsistojo, visai 
blaiviu protu, uždegė šviesą, pakėlė ragelį. Durininkas iš 
apačios: ar įleisti misterį Mitlą? 

Ji pasitiko Ernį su šypsena, beveik tokia pat laiminga, 
kaip ir jo. Jie pasibučiavo, ir jis pasakė, kad ji baisiai sulysu- 
si; jam teksią ją nupenėti. Ji meiliai palietė jo skruostą, su- 
jaudinta tokio dėmesio. 

Baltas vynas, kurį jis atnešė, jau buvo šaltas. Ji paėmė iš 
virtuvės kamščiatraukį ir taures. Susidaužę taurėmis jie pa- 
žiūrėjo vienas kitam į akis. 

— Kaip jautiesi, mieloji? — paklausė jis su nerimu balse. 

— Dabar geriau, - atsakė ji, - kai tu čia. 

Jis suniurzgė iš pasitenkinimo, pabučiavo jos nelaimin- 
gus, susitraukusius pirštus. 

Jis tarškėjo apie kompiuterių kursus, apie darbą, apie 
atostogų planus. Ji šypsojosi ir linkčiojo, linkčiojo ir šypsojo- 
si, nenuleisdama akių nuo jo veido. Ir visą laiką... 

— Na, - guviai tarė jis, plekštelėdamas delnu per kelį, tar- 
si jie būtų priėję lemiamą svarbaus sandėrio akimirką, - ar 
tu pagalvojai, Zo? Ar tekėsi už manęs? 

- Erni, ar tu tikrai?.. 

Jis atsistojo ir pradėjo su taure rankoje žirglioti po apy- 
tamsį kambarį. 

- Žinoma, kad tikrai, - ryžtingai tarė jis. - Zo, aš žinau, 
kad tai pats svarbiausias sprendimas mano gyvenime, ir aš 1l- 
gai mąsčiau prieš jį priimdamas. Taip, aš esu tikras. Aš noriu 
likusį savo gyvenimą praleisti su tavimi. Ir jokių kitų varian- 
tų! Nelabai ką turiu tau pasiūlyti, bet... Meilę. Ir pažadą sun- 
kiai dirbti, kad tu būtum laiminga. 

— O ašnieko negaliu pasiūlyti, - silpnu balsu tarė ji, - dar 
mažiau už nieką. 

— Nekalbėk taip! - sušuko jis. 

Jis vėl atsisėdo greta. Pastatė savo taurę ant stalelio. Ap- 
kabino jos kaulėtus pečius. 

— Nekalbėk šitaip, brangioji, - švelniai tarė. - Tu turi vis- 
ką, ko man reikia. Tu esi tai, ko man reikia. Aš tiesiog noriu 
gyventi su tavimi. Pasakyk „taip“. 

Ji įsistebeilijo i jį ir už jo aiškių, viltį keliančių veido bruo- 
žų vėl pamatė tą išdžiūvusį peizažą, kylančius pilkus dūmus. 

— Gerai, - tyliai pratarė. - Taip. 

— Ak, Zo! - sušuko jis stverdamas ją į glėbį, bučiuodamas 
užmerktas akis, sausas lūpas. Ji švelniai jį apkabino, juto jo 
šilumą, jo gyvybingumą. 

Jis atsitraukė. 

— Kada? - įsakmiai paklausė, - kada? 

Ji nusišypsojo. 

— Kada panorėsi, mielasis. 

— Kiek galima greičiau. Kuo anksčiau, tuo geriau. Klau- 
syk, aš jau daug ką apgalvojau, planavau ir pasakysiu tau, 
kaip, mano nuomone, būtų padaryti geriausiai. Bet jeigu tu 
nesutiksi, pasakysi man, gerai? Tai tik mano idėja, o gal tu 
viską įsivaizduoji visai kitaip, kaip reikėtų viską daryti, o jei- 
gu tikrai galvoji kitaip, tai pasakysi man, Žo? Gerai? 

- Žinoma, Erni. 

— Na, man kilo mintis surengti nedideles, ramias vestu- 
ves. Tik su keliais artimais draugais. Nebent tu norėtum pa- 
kviesti savo tėvus. 

— O, ne. 

— Ir aš nenoriu savo šeimos narių. Daugiausia todėl, kad 
jiems kelionė būtų per brangi. O gal tu norėtum tuoktis Mi- 
nesotoje? 

— Ne, čia bus geriau. Su keliais artimais draugais. 

— Turėsime kiek pataupyti, na, žinai, medaus mėnesiui. 
Kukli ceremonija. Po jos, jeigu tau patinka, galime susirink- 
ti mano namuose arba tavo namuose. Arba galime išsinuo- 
moti salę viešbutyje arba restorane. Ką pasakysi? 

— Darykim viską tyliai ir ramiai, - tarė ji. - Nereikia daug 
kainuojančio triukšmo. Galime susirinkti ir čia. 

— Gal galėsime nusamdyti patarnautojus, - linksmai tarė 
jis. - Tai brangiai nekainuos. Na, Žinai, bufetukas su sumuš- 
tiniais, šampanas. Šitaip ar panašiai. 

— Manau, kad to visai pakaktų, - tvirtai pritarė ji. - Trum- 
pas ir paprastas vestuvių pokylis. 

— Būtent, - nudžiugęs nusijuokė jis. - Trumpas ir papras- 
tas vestuvių pokylis. Matai? Mudu jau sutariame! Ak, Zo, 
mes būsime tokie laimingi! 

Jis vėl ją apkabino. Ji švelniai išsivadavo iš glėbio, kad 
galėtų pripilti vyno. Jie cvanktelėjo taurėmis iškilmingam 
tostui. 

— Mums reikia tiek daug padaryti, - nervingu balsu pra- 
bilo jis. - Mums reikia susėsti ir susidaryti sąrašus. Žinai — 
su valandomis, kas kada vyks, ką kviesime, kada į bažnyčią ir 
panašiai. Paskui mums reikėtų... 

— Erni, - pertraukė ji uždėdama ranką ant jo įkaitusio 
skruosto, - ar tu tikrai mane myli? 

— Žinoma! - sudejavo jis atsukdamas veidą pabučiuoti 
jos delną. - Tikrai myliu. Labiau už bet ką savo gyvenime. 

— Ir aš tave myliu, - tarė Zo Koler. — Tu pats mieliausias 
žmogus iš visų, kuriuos man teko sutikti. Geriausias ir švel- 
niausias. Aš noriu visada būti su tavimi. 

— Visada, - prisiekė jis. - Visada kartu. 

Ji prikišo veidą artyn, giliai pažvelgė jam į akis. 

— Mielasis, - švelniai tarė, - ar pameni, kai mes kalbėjo- 
me apie... na, apie tai... kaip kartu miegosime? Apie seksą... 

— Taip, pamenu. 

— Mes sutarėme, kad turi sieti savitarpio supratimas, mei- 
lė ir švelnumas. 

— O, taip. 

— Antraip tai nieko nereiškia. Kaip gyvuliams. Mes taip 
kalbėjome, Erni, atsimeni? 

— Žinoma. Ir dabar taip manau. 

— Žinau, kad taip manai, brangusis. Aš irgi. Na, o jeigu 
mudu mylime vienas kitą ir ketiname susituokti, ar negalė- 
tume?.. 

— Ak, Zo, - tarė jis. - Brangioji. Tu turi galvoje - šian- 
dien? Šiąnakt? 

— Kodėl gi ne? - tarėji. - Argi negalima? Juk nieko tame 
baisaus, ką? 

— Aišku, kad nieko baisaus. Tai puiku, nuostabu, tiesiog 
šaunu. Nes juk mudu mylime vienas kitą ir ruošiamės kartu 
praleisti visą gyvenimą. 

— Tu tuo tikras? - paklausė ji. - Ar tu, na, nepasijusi 
įžeistas? 

— Kaip tu gali taip galvoti? Tai bus labai miela ir taip tei- 
singa. 

— O, taip, - ji giliai įkvėpė oro. - Teisinga. Aš tai jaučiu. O 
tu, mielasis? 

Jis nebyliai linktelėjo galvą. 

— Eime į miegamąjį, - sukuždėjo ji. - Nunešk ten vyną. 
Tu nusirenk ir gulkis į lovą. Man kelioms minutėms reikia į 
vonią, aš tuojau ateisiu. 

- Ar lauko durys užrakintos? - paklausė jis kimiu balsu. 

— Mielasis, - tarė ji bučiuodama jo lūpas. - Mano bran- 
gusis. Mano meilužis. 

Ji nusinešė į vonios kambarį savo rankinę. Uždarė ir už- 
rakino duris. Lėtai nusirengė. Kai buvo nuoga, kruopščiai 
save apžiūrėjo. Dar nebuvo pradėjusi kraujuoti. 

Ji palaukė kelias minutes atsisėdusi ant uždengto kloze- 
to. Paskui atsistojo, atlenkė peilį, paėmė jį į dešinę ranką. 
Dilbį apvyniojo rankšluosčiu. Ji nepasižiūrėjo į save spintos 
veidrodyje. 

Atrakino duris. Žvilgtelėjo laukan. Stalinė lempa prie lo- 
vos buvo uždegta. Ernestas Mitlas gulėjo ant nugaros, ran- 
kas susidėjęs už galvos. Antklodė užtraukta iki juosmens. Jo 
liemuo buvo baltas, neapžėlęs, spindintis. 

Jis pasuko galvą ir pasižiūrėjo į ją. 

— Mielasis, - švelniai suburkavo ji. - Nusisuk. Aš dro- 
viuosi. 

Jis nusišypsojo ir nusisuko į savo pusę, nuo jos. Ji greitu 
žingsniu perkirto kilimą, staiga pajutusi jėgų antplūdį, ryžtą. 
Pasilenkė virš jo. Rankšluostis nukrito nuo rankos. 

— O, mielasis, - giliai alsavo ji. 

Geležtė smigo į minkštą sūrį. Jo kūnas smarkiai šoktelė- 
jo, bet ji kaire ranka ir keliu spaudė jį žemyn. Peilis užsikabi- 
no už kažko jo gerklėje, bet ji ryžtingai truktelėjo, kol gelež- 
tė išsilaisvino. 

Kraujas pasipylė fontanu, čiurkšle, srautu. Ji laikė jį pri- 
spaudusi, kol jo kūno traukuliai ėmė silpnėti ir galop visai 
nurimo. Kraujas dabar tekėjo ramia srovele, ir ji pastūmė 
atsiknojusią galvą prie lovos krašto, kad kraujas tekėtų ant 
kilimo. 

Atvertė jį. Nutraukė permirkusią antklodę. Pakėlė peilį 
ketindama užbaigti ritualą. Bet ranka sudrebėjo, sustingo 
ore, lėtai nusileido. Ji negalėjo to padaryti. Bet eidama į vo- 
nios kambarį ji vis tiek murmėjo po nosimi: 

- Štai. Štai. Štai. 

Nubloškė šalin kruviną peilį. Smalsiai save apžiūrėjo. 
Kruvini buvo ir žvilgėjo tik abu delnai, dešinioji ranka ir kai- 
rysis kelis. 

Ji palindo po karštu dušu, tirštai išsimuilindama importi- 

niu muilu. Ji plovėsi, vėl muilavosi. Paskui išlipo iš vonios ir 
net nepasistengė nušluostyti oranžine spalva nusidažiusios 
porcelianinės dušo rankenos. 

Sausai nusišluostė, paskui pasipurškė gėlių odekolonu ir 
dezodorantu. Greitomis susišukavo. Papudravo kaklą, pe- 
čius, pažastis, susitraukusių šlaunų vidinę pusę. 

Užteko kelių akimirkų susirasti meksikietišką vestuvinę 
suknelę, kurią seniai pirko ir kurios nė karto nebuvo užsivil- 
kusi. Užsimovė ją per galvą. Raukta medvilnė šnabždėdama 
nuslydo jos nuogu kūnu. 

Suknelės padurkai siekė jos dėmėmis nuėjusias kulkšnis. 
Bet ji buvo gelsvai baltos spalvos, neištepta, tyra ir skaisti, 
kaip tos prijuostės, kurias ji dėvėjo, kai buvo mažoji tėčio 
dukrelė, ir visi šeimos draugai sakydavo, kad ji - „tikra ma- 
žoji ledi“. 

Ernesto Mitlo sužadėtuvių žiedas kabaldavo ant jos vien 
kaulu virtusio piršto. Dirbdama atsargiai, kad neįsipjautų, ji 
atkirpo ploną ir ilgą juostelę pleistro. Ja apvyniojo pirštą 
aukščiau žiedo. 

Paskui užstūmė žiedą ant sustorėjusios piršto dalies, kur 
jis jau laikėsi tvirtai. Niekada nenusmuks. 

Nuėjo į virtuvę, atidarė spintelės duris. Savo farmakopė- 
joje rado nepraimtą buteliuką su migdomaisiais vaistais, dar 
kelias tabletes, likusias kitame buteliuke. Abu juos ir butelį 
degtinės nusinešė į miegamąjį. Atsargiai sustatė ant grindų 
prie lovos. 

Patikrino, ar užrakintos laukujės durys, ar užkabinta 
grandinėlė. Paskui užgesino visas šviesas bute. Apsigrabalio- 
dama rado kelią į miegamąjį. 

Atsisėdo ant lovos krašto. Įsimetė į burną keturias table- 
tes, užgėrė jas gurkšniu degtinės. Nenorėjo gerti per daug 
prisiminusi, kas atsitiko Madi Kurnic. Paskui nutraukė per- 
mirkusią antklodę nuo lovos ir numetė ant grindų. Įsiropštė 

į lovą greta Ernesto Mitlo su savo per didele vestuvine suk- 
nele ir pleistru priklijuotu žiedu. Perkėlė tabletes ir degtinę 
ant naktinio stalelio. Prarijo dar keturias tabletes, užgėrė di- 
desniu gurkšniu degtinės. 

Ji laukė... 

Ji manė, kad tai ateis staiga, nukris juoda skraistė. Bet 
ne; reikėjo laukti. Ji rijo tabletes ir gėrė degtinę, o kartą pa- 
plekšnojo vėstančią Ernio šlaunį ir pakartojo: 

- Štai. Štai. 

Nuniokotos gamtos vaizdas, kurį ji regėjo visą praėjusią 
naktį, vėl sugrįžo, bet dabar jis skendėjo migloje ir buvo ne 
toks ryškus. Duobėta žemė kažkur lėtai pranyko, ir liko tik 
besiraitantys dūmai. migla, garai. 

Tačiau netrukus išnyko ir jie. Jai pasirodė, kad ji kažką 
balsu pasakė, bet nežinojo ką. Suvokė tik tai, kad daugiau 
nejaučia skausmo. 

Ir už tai ji buvo dėkinga. 


Liepos 26-0ji, šeštadienis... 

— Sekliai pranešė prieš dešimt minučių, - tarė seržantas 
Bunas žiūrėdamas į savo bloknotą. 

— Arji vis dar ten? - amtelėjo Torsenas. 

— Taip. Grįžo namo vakar vakare šešios trisdešimt. Po to 
nebuvo išėjusi. 

— Ar buvo telefono skambučių? - paklausė Delanis. 

— Vienas, - atsakč Bunas. - Vakare, maždaug devintą va- 
landą. Skambino durininkas iš apačios, klausė, ar galima 
įleisti Ernestą Mitlą. 

— Mitlas? - perklausė detektyvas Bentlis. - Jis jos draugas. 

- Jis neišėjo iš jos buto, - tarė Bunas. - Vis dar tebėra ten. 

— Gyvena su ja? - paklausė seržantas Broderikas. 

— Ne, nakvoja ten pirmą kartą, - paaiškino detektyvas 
Džonsonas. 

— Na, greičiausiai jie abu tebėra jos bute. 

— Galbūt jis labiau įsipainiojęs į šią istoriją, negu mes ma- 
nėme, - samprotavo Broderikas. - Gal jis jau seniai jos ben- 
drininkas. 

— Netrukus sužinosime, - atsakė Bunas. 

— Tai kaip mes veiksime? — paklausė Aivaras Torsenas. 

— Gal mes kiek ir persistengėme, - atsakė Bunas, - bet 
geriau jaustis saugiai, negu paskui gailėtis. Du automobiliai 
prie Leksingtono ir Trečiosios kampo užblokuoja gatvę. 
Nuovados policininkai prilaikys minią. Du vaikinai, kurie 
klausosi telefono, stebės rūsį. Po vieną žmogų abiejuose ko- 
ridoriaus galuose. Tada mes einame vidun. 

— Kas bus, jeigu ji neatidarys? - paklausė Tomas Hendris. 

— Pasiimsime durininką su raktų dublikatais, - paaiškino 
Bunas. - Jis juos turi, aš patikrinau. Pavaduotojau, jūs, šefas 
ir aš įeisime pirmi. Ak, taip, dar daktaras Ho ir Hendris. 
Bentlis, Džonsonas ir Broderikas seks iš paskos. Iš savininko 
gavome jos buto planą, ir tie vaikinai pasiskirstys po butą, 
kad ji neturėtų galimybės ko nors išmesti. Na, kaip skamba? 

Visi sužiuro į Delanį. 

— Nemanau, kad ji bandys bėgti, - tarė jis, - bet blogiau 
nebus, jeigu vienas vyras sergės ant stogo. 

— Gerai, - atsakė Bunas, - padarysime. Jis žvilgtelėjo į 
laikrodį. - Artinasi dešimta. Laikas pradėti spektaklį. 

Delanis, daktaras Patrikas Ho, seržantas Bunas ir Torse- 
nas važiavo pavaduotojo automobiliu. 

— Arbus šaudoma? - nervingai paklausė daktaras Ho. 

— Apsaugok Viešpatie, - atsakė jam Bunas. 

— Noriu, kad viskas praeitų ramiai ir tyliai, - pasakė Ad- 
mirolas. 

— Išveskite ją su draugu iš ten kiek galima greičiau, - pa- 
tarė Delanis. - O paskui galite nors sugriauti tą vietą. 

— Turite orderius, seržante? - paklausė Iorsenas. 

Bunas patapšnojo kišenę ant krūtinės. 

- Štai čia. Pasirašyta, užantspauduota ir pristatyta. 

Torsenas pagyrė ryto gražumą; giedrame danguje pate- 
kanti saulė. Pasakė, kad laikraščiuose buvo pranašaujamas 
lietus, bet kol kas atrodo, kad laukia puiki liepos diena. 

Viskas klojosi beveik visiškai sklandžiai. Abi blokuojan- 
čios mašinos užtvėrė kelią prie kvartalo. Du uniformuoti pa- 
reigūnai atsistojo prie įėjimo į namą. Nuovados policininkai 
pradėjo rišti apsauginę juostą. Kiti suvirto į vestibiulį. Uni- 
formuoti policininkai ėjo pirmi, rankas uždėję ant revolve- 
rių dėkluose. Budintis durininkas pakėlė akis, pamatė juos. 
Išbalo kaip drobė. Seržantas Bunas parodė orderius. Žmo- 
gelis uoliai sulinkčiojo galva. 

Jie palaukė keletą minučių, kol vyrai užėmė vietas kori- 
doriaus galuose ir ant stogo. Paskui susigrūdo į liftą, pasiim- 
dami kartu ir durininką. 

Visas būrys sustojo prie jos durų. Bunas rankos mostu lic- 
pė kitiems pasitraukti, paskui krumpliais pabarbeno į duris. 

Jokio atsakymo. 

Pabeldė kumščiu, paskui priglaudė prie durų ausį. 

— Nieko, - pranešė. - Jokių garsų. - Jis mostelėjo duri- 
ninkui. - Atrakinkite. 

Vyro rankos drebėjo taip smarkiai, kad jis negalėjo patai- 
kyti į rakto skylutę. Bunas paėmė iš jo raktus, atrakino abi 
spynas. Durys prasivėrė kelis colius ir sustojo, sulaikytos 
grandinėlės. 

— Mašinoje turiu metalo žirkles, - tarė seržantas Brode- 
rikas. 

— Luktelėkit, - pasakė Delanis. Jis atsisuko į durininką. - 
Viryklės dujinės ar elektrinės? 

— Dujinės. 

Šefas priėjo arčiau, prikišo veidą prie plyšio, patraukė 
nosimi. 

— Nieko, - tarė jis ir pasitraukė į šalį. Seržantas Bunas už- 
ėmė jo vietą. 

— Policija! - sušuko jis. - Turime orderį. Prašom atidaryti. 

Jokio atsakymo. 

— Jie turi būti viduje, - nervingai tarė Torsenas. 

— Ar man atnešti žirkles? - paklausė Broderikas. 

Bunas atsigręžė į Delanį. 

— Išspirkite jas, - burbtelėjo šefas. 

Seržantas atsistojo tiesiai prieš duris. Pakėlė koją taip 
aukštai, kad kelis beveik lietė smakrą. Trenkė koja į tą vietą, 
kur matėsi grandinėlė. Medis trakštelėjo, grandinėlė pakibo 
ir durys su trenksmu prasivėrė. 

Jie stumdydamiesi puolė vidun. Šoko į jiems skirtas vie- 
tas. Torsenas, Delanis, daktaras Ho, Hendris ir Bunas stovė- 
jo svetainėje ir dairėsi. 

— Švara ir tvarka, - linktelėjo galvą šefas. 

— Seržante! - pasigirdo Džonsono šūksnis iš miegamo- 
jo. - Greičiau čia! 

Jie visi įėjo, susispietė aplink lovą. Žiūrėjo žemyn. Nu- 
kraujavęs vyras su plačiai prasižiojusia perpjauta gerkle. 
Moteris, susivyniojusi į ploną kaip įkapės antklodę. 

— Mėšlas, - karčiai tarė seržantas Bunas. 

Delanis pamojo daktarui Ho. Mažasis žmogelis priėjo ar- 
čiau, pridėjo du pirštus prie Zo Koler kaklo. 

— Ak, taip, - pasakė tyliai. — Ji yra visai, visiškai mirusi. 

Jie iš arti apžiūrėjo buteliukus, bet jų nelietė. Degtinės 
butelis gulėjo parvirtęs ant kilimo, dar su trupučiu skaidraus 
skysčio. 

— Barbitūratai? - Hendris paklausė daktaro Ho. 

— Ak, taip, manyčiau, kad taip. Ir alkoholis. Dažniausiai — 
lemtingas derinys. 

Aivaras Torsenas giliai įkvėpė oro, rankomis įsirėmė į 
klubus. Tada nusisuko. 

— Turėsite viską sutvarkyti, seržante, - tarė jis. - Veikite 
pagal priimtą tvarką. 

Torsenas su Delantu dviese leidosi liftu. 

— Ji papjovė jį? - paklausė pavaduotojas. - Paskui nusi- 
žudė? 

- Atrodo. 

— Ką apie tai manai? 

— Nieko, - atsakė Delanis. 

Gatvėje, ant šaligatvio, pradėjo būriuotis žmonės. 

Jie prasibrovė pro minią. Neskubėdami nuėjo prie pava- 
duotojo automobilio. 

— Turėsiu sukviesti spaudos konferenciją, - tarė Torse- 
nas, - bet pirma man reikia išgerti. Padėsi man, Edvardai? 

— Ne, atsisakau. 

— Aš moku, - pasiūlė pavaduotojas. 

— Ačiū, Aivarai, - tarė Edvardas Delanis šyptelėjęs. — 
Gal kitą kartą. Turbūt eisiu namo. Manęs laukia Monika. 

